
Charles de Coster (1827-1879) reușește să creeze în acest 
poem epic, scris în stilul epopeii și al tragediei (prima editie, 
Bruxelles, 1867), un gen de Peer Gynt flamand, cu putere de 
simbol. Ulenspiegel este un personaj dublu, ca și numele (Uyl - 
bufniță, i.e. rațiune, înțelepciune; Spiegel - oglindă, i.e. o 
comedie): aparente de bufon, mâncău, betiv și smecher, pe un 
fond sentimental și generos. În momentul acțiunii, clovnul lasă 
locul eroului care luptă prin toate mijloacele împotriva unui 
regim  oprimant. In același fel, romanul dublează partea 
anecdotică, pitorească, plină de candoare, cu o alta, plină de 
dramatism și poezie, totul redat într-un stil unitar, dinamic, 
ritmat și plin de vervă. 


e PREFAȚA BUFNIŢEI e 


Domnilor artiști, prea cinstiți editori, domnule poet, am de 
făcut câteva observații cu privire la prima voastră ediție. Cum! 
In cărțoiul acesta cât un elefant, pentru care v-ati adunat 
optsprezece capete să îl împingeți spre glorie, nu ati găsit niciun 
locșor pentru pasărea Minervei, bufnița cea înțeleaptă, bufnița 
cea prudentă? In Germania și în această Flanară pe care o iubiţi 
atât, eu călătoresc necontenit pe umărul lui Ulenspiegel, căruia i 
se spune astfel întrucât numele lui vrea să zică bufniță și 
oglindă, înțelepciune și comedie, Uylen Spiegel. Cei din Damme 
unde, se spune, s-ar fi născut, pronunță, prin contractie și 
conform obiceiului U în loc de Uy, Ulenspiegel. Treaba lor. 

Ati născocit un alt tâlc, Ulen în loc de Ulieden Spiegel - 
oglinda voastră - oameni de rând și seniori, cârmuiţi și 
cârmuitori, oglinda neghiobiilor, caraghioslâcurilor si 
fărădelegilor unei epoci. Deștept lucru, dar nesăbuit. Nu trebuie 
să rupi niciodată cu tradiția. 

Vi s-a părut poate bizară ideea de a simboliza înțelepciunea 
printr-o pasăre tristă și ridicolă - după părerea voastră - o 
pedantă cu ochelari, o comediană de bâlci, o prietenă a 
întunericului, care zboară pe tăcute și ucide fără să o auzi 
venind, ca moartea. Imi semănati, totuși, voi toți aceștia care 
faceți pe oamenii cumsecade. Și, într-una din nopțile voastre, 
sângele a țâșnit șiroaie sub loviturile crimei, strecurându-se 
tiptil, pe tălpi de pâslă, pentru ca nici ea să nu fie auzită. Și în 
povestea voastră, a tuturor, a fost câte un palid revărsat de zori, 
scăldând într-o lumină alburie caldarâmul presărat cu cadavre 
de bărbați, de femei și de copii. Spuneti-mi, din ce se hrănește 
oare politica voastră, de când sunteți stăpânii lumii? Din omoruri 
și din măceluri. 

Eu, bufnița, bufnița hâdă, ucid ca să avem ce mânca, eu și 
copiii mei, nu ucid de dragul de a ucide. Dacă mă învinuiți că 
mai las gol câte un cuib de păsări, nu aș putea și eu să vă 
învinovățesc că măcelăriți tot ce suflă pe lumea asta? Ati scris 
cărți în care pomeniti, plini de duioșie, despre sprinteneala 
păsărilor, despre frumusetea lor, despre dragostele lor și despre 

iscusința cu care își clădesc cuibul, despre spaimele lor de 
mame, după care, la sfârșit, spuneți cu ce sos se cuvine să fie 
gătite și în ce luni ale anului se fac cele mai gustoase și mai 
grase tocane de pasăre. Eu una nu fac cărți, m-a ferit Dumnezeu 
de așa ceva, dar, dacă aș face, aș scrie că, atunci când nu puteți 
mânca pasărea, mâncaţi cuibul, nu cumva să rămâneți păgubiți 
de o îmbucătură. 

In ceea ce te privește, poet zevzec, ar fi fost spre binele tău 
să mă repui în drepturi și să mă adăpostești și pe mine în opera 
ta, întrucât cel putin douăzeci de capitole îmi aparțin, de 
celelalte mă lipsesc și le las în proprietatea ta, stăpânește-le 
sănătos!! Nu e mare scofală să fii stăpân cu drepturi depline al 
prostiilor pe care le tipărești. Poet scandalagiu, te-ai năpustit 
fără nicio opreliște asupra celor pe care îi numești călăii patriei, 
îi țintuiești pe Carol Quintul și pe Filip al doilea la stâlpul 
infamiei. Dar, știi tu, oare, dacă nu or mai fi și alți Carol Quinti și 
Filipi ai doilea pe lumea asta? Nu ti-e deloc teamă că o cenzură 
Zeloasă ar putea dibui în pântecul elefantului tău niscai vorbe în 
răspăr, țintind într-unii din prea iluștrii tăi contemporani? De ce 
nu i-oi lăsa să se odihnească în pacea mormântului lor pe acest 
împărat și pe acest rege? La ce te-ații să latri spre toți stăpânii 
lumii? Cine ridică sabia, de sabie va pieri! Unii nu ti-o vor ierta-o 
în vecii vecilor, nici eu nu te pot ierta, îmi tulburi digestia 
burgheză. 


1 Această aserțiune este exactă. Poetul a împrumutat dintr-o mică broșură flamandă 
din colecţia van Paemel, intitulată Het aerdig leven van Thyl Ulenspiegel, capitolele 6, 
13, 16, 19, 24, 35, 39, 41, 43, 47, 48, 49, 53, 55, 56, 59 şi 60 din prima carte a operei 
sale. Cifrele din fruntea capitolelor tipărite mai sus cu caractere italice arată că 
acestea sunt, mai degrabă, create decât reproduse. Ele au suferit, de altfel, modificări 
importante, excepţie făcând doar capitolele 62, 63 și 64. Celelalte, de la al șaizeci și 
cincilea până la sfârșitul lucrării, aparțin domnului Charles de Coster, sunt 
proprietatea sa particulară, ca, de asemenea, în consecinţă și cărțile II, III, IV, V care 
sunt pură creație. Trebuie, totuși, să semnalăm două excepţii: 1. Predica lui Broer 
Adriaensen Cornelis, pagina 193 și următoarele, împrumutată fragmentar dintr-o 
culegere din 1590. Autorul avea nevoie să coasă laolaltă câteva petice din opera 
acestui predicator mânios, ca să poată, fără să se repete tot timpul, să zugrăvească 
un tablou exact al diferitelor secte din veacul al XVI-lea; 2. Doar refrenul din Cântecul 
calicilor, împrumutat dintr-un lied de atunci. Faptele care sunt de domeniul istoriei și, 
între altele, prădăciunea de la Notre Dame din Anvers, pagina 425 și următoarele și 
Cântecul trădătorilor, pagina 425 și următoarele, se întemeiază, în ceea ce privește 
ideea primă, Prădăciunea de la Notre Dame, pe afirmaţia de netăgăduit a unui 
cronicar foarte prețuit, Van Meteren, iar Cântecul trădătorilor pe documente de o 
autenticitate în afară de orice îndoială ce există la Arhivele Regale din Bruxelles. 
(Nota primilor editori). 

Ce este cu această antiteză constantă dintre un rege 
detestat, crud din pruncie - om și el, la urma urmei - și acest 
popor flamand pe care vrei să ni-l înfățișezi ca fiind eroic, vesel, 
onest și muncitor? De unde știi că acest popor este bun, iar 
regele a fost rău? Aș putea, cu înțelepciune, să-ți dovedesc 
contrariul. Personajele tale principale sunt sau niște proști, sau 
niște nebuni, fără nicio exceptie: pușlamaua ta de Ulenspiegel 
pune mâna pe armă ca să lupte pentru libertatea de conștiință; 
taică-său, Claes, moare ars de viu spre a-și susține convingerile 
religioase; maică-sa, Soetkin, se chinuie și moare de pe urma 
torturii, pentru că a vrut să apere avuția fiului ei; Lamme 
Goedzak al tău ia viața în piept, ca și cum în lumea asta poți fi 
doar bun și cinstit; micuța ta Nele, care nu e deloc urâțică, nu 
iubește în viața ei decât un singur bărbat... Unde s-au mai 
pomenit asemenea lucruri? Ți-aș plânge de milă, dacă nu mi-ai 
stârni râsul. 

Totuși, trebuie să îți mărturisesc, pe lângă acești caraghiosi se 
află în cartea ta și câteva personaje pe care aș fi bucuroasă să 
le am alături de mine: cătanele tale spaniole, călugării tăi 
punând norodul la frigare, pe rug, Gilline a ta, iscoada inchiziției, 
pescarul tău zgârcit care umblă cu pâra și vârcolacul, gentilomul 
care face noaptea pe Dracul ca să ademenească cine știe ce 
nătângă și, mai ales, acea vulpe bătrână de Filip al doilea, care, 
având mare trebuință de niscai gologani, a poruncit să se 
topească icoanele din biserici, drept pedeapsă pentru o răscoală 
pe care el însuși o pusese la cale. La urma urmei, e o nimica 
toată, când urmează să-i moștenești pe cei pe care i-ai ucis. 

Dar cred că vorbesc în deșert. Pesemne că habar n-ai ce este 
aceea o bufniță. Am să te lămuresc. 

Bufniță este acela care își picură veninul pe ascuns, 
ponegrindu-i pe cei care îl încurcă, iar când i se cere să dea 
socoteală de spusele sale, zice cu fereală: „Nu eu spun, am 
auzit și eu de la CINEVA”. Știind prea bine că pe acel CINEVA n- 
ai cum să-l dibuiești. 

Bufniță este acela care se strecoară în sânul unei prea cinstite 
familii, dă de înțeles că vine în petit, face fata de râs, împrumută 
bani, câteodată își plătește datoriile și, când nu mai are ce lua, 
își ia tălpășita. 


Bufniță - omul politic care își pune o mască a libertății, a 
nevinovăției și a dragostei de oameni și, când îi vine mai bine, 
pe nepusă masă, îti sugrumă frumușel un popor sau o nație. 

Bufniță - negustorul care pune apă în vin și măsluiește hrana 
de te face din om neom, din sănătos și voios, bolnav și furios, 
dându-ți să mistui ceea ce este de nemistuit. 

Bufnită - hoțul dibaci pe care nu-l poți înșfăca de guler, cel 
care apără minciuna Împotriva adevărului, aduce văduvele la 
sapă de lemn, îi jupoaie pe orfani și triumfă în grăsime cum alţii 
triumfă în sânge. 

Bufniță - cea care iși vinde farmecele, necinstește 
neprețuitele inimi ale tinerilor, sub cuvânt că îi crește și îi lasă 
fără un sfant în mocirla în care i-a târât. 

Dacă, uneori, o copleșește tristețea, dacă își amintește că 
este femeie, că ar putea fi mamă, atunci mă lepăd de ea. Dacă, 
sătulă de viața pe care o duce, se aruncă în apă, este o biată 
nebună care nu merită să trăiască. 

Poet provincial, privește în jurul tău și numără, dacă poți, 
bufnițele din lumea asta; chibzuiește dacă e cuminte să ataci, 
așa cum o faci, Forța și Viclenia, aceste bufnite regine. Bagă-ti 
mințile în cap, fă-ți mea culpa și cerșește iertare în genunchi. 

Încrezut şi smintit cum ești, mi-ai stârnit, totuși, interesul, așa 
că, împotriva obiceiurilor mele bine cunoscute, te previn că mă 
voi duce chiar acum să denunț violențele de limbaj și 
obrăzniciile stilului tău cumetrilor mei literați, tari în pană, în 
cioc și în ochelari, oameni prudenti și pedanti, care se pricep de 
minune cum să spună o poveste de dragoste mai deocheată 
tinerelor persoane: pe ocolite, pe învăluite, în așa fel, încât într- 
un ceas ti-o dau pe brazdă până și pe cea mai îndărătnică 
Agnes, fără ca biata micuță să bage măcar de seamă. O! poet 
temerar care îi îndrăgești atât de mult pe Rabelais și pe vechii 
maeștri, oamenii aceștia sunt mai presus decât tine: în cele din 
urmă, tot silindu-se să lustruiască limba franceză, o vor toci de 
tot. 


BUBULUS BUBB 


e CARTEA ÎNTÂI e 


e Capitolul 1 


La Damme, în Flandra, când luna mai face florile măceșilor să 
se deschidă, se născu Ulenspiegel, fiul lui Claes. 

O cumătră moașă, Katheline pe numele ei, îl înfășă în scutece 
calde și, privindu-i capul, dădu peste o pieliţă. 

— Căiţă, născut sub o stea norocoasă! spuse veselă. 

Dar, curând, văicărindu-se și arătând un mic punct negru pe 
umărul copilașului: 

— Vai! plânse ea ca la mort. Este semnul negru al degetului 
diavolului. 

— Domnul Satana, urmă Claes, s-a sculat, așadar, dis-de- 
dimineaţă, de a avut vreme să îmi însemne fiul? 

— Nici nu s-a culcat, răspunse Katheline, căci, iată, doar 
Chanteclair trezește găinile. 

Și ieși, punând copilul în braţele lui Claes. 

Apoi, zorile străpunseră aburii nopţii, rândunelele atinseră în 
zbor câmpia, ţipând, iar soarele, își arătă, purpuriu, faţa 
strălucitoare în zare. 

Claes deschise fereastra și grăi către Ulenspiegel: 

— Fiu cu căiţă, iată-l pe Maria Sa Soarele care vine să dea 
binețe pământului Flandrei. Uită-te la el când vei putea și, mai 
târziu, când vei sta la îndoială, neștiind cum să faci ca să fie 
bine, cere-i sfatul; este luminos și cald: fii sincer pe cât este el 
de luminos și bun pe cât este el de dogoritor. 

— Claes, bărbate, predici unui surd. Vino să bei, fiul meu. Și 
mama îi înfăţișă feciorașului frumoasele urcioare cu care o 
dăruise natura. 


e Capitolul 2 


În vreme ce Ulenspiegel bea cu sârg, toate păsările se treziră 
pe câmp. Claes, care lega niște vreascuri, se uita la jupâneasa 
lui cum îi dă să sugă lui Ulenspiegel. 


— Nevastă, îi zise, ai lapte din ăsta bun din belșug? 

— Urcioarele sunt pline, răspunse ea, dar nu îndeajuns ca să 
fiu mulţumită. 

— Vorbești cam jalnic despre o atât de mare bucurie. 

— Mă gândesc, zise ea, că nu mai e para chioară în chimirul 
pe care îl vezi spânzurând acolo, pe perete. 

Claes luă chimirul în mână, dar zadarnic îl scutură, niciun 
clinchet voios nu se făcu auzit. Lăsă, plouat, capul în jos. Incercă 
totuși să-și îmbărbăteze nevasta: 

— De ce te frămânţi atât? o întrebă el. N-avem, oare, în tavă, 
prăjitura pe care de-abia ieri ne-a dat-o Katheline? Și nu zăresc 
eu acolo o bucată zdravănă de carne de vacă în stare să aducă 
cel puţin trei zile lapte bun copilașului nostru? Sacul cela cu 
boabe, atât de bine tupilat în ungherul de colo, e un proroc al 
foamei? Putina cu unt e-o nălucire? Și merele din pod, de par 
niște flamuri și stindarde așezate în rânduri de câte unsprezece, 
ca la atac, sunt tot vedenii? Și butoiul pântecos și cumsecade cu 
pileală de Bruges, care adăpostește în burdihanul lui răcoreala 
noastră, ce altceva ne spune decât că o să tragem un chef pe 
cinste cât de curând? 

— Vom avea nevoie, spuse Soetkin, atunci când vom duce 
copilul la botez, de doi pitaci, să-i dăm preotului și de un florin, 
să întindem masa. 

Tocmai atunci se întoarse și Katheline, cu o legătură mare de 
ierburi în brațe: 

— l-am adus anghelică pruncului cu căiţă, să-l apere de 
desfrâu și mărar, s-o alunge pe Satana. 

— N-ai în legătura asta mare, o întrebă Claes și o iarbă care 
să aducă florini? 

— Nu, răspunse moașa. 

— Atunci, zise fericitul tată, o să mă duc să văd dacă nu-i 
găsesc în apa canalului. 

Și o porni la pescuit, cărându-și undiţa și minciogul, fără să-i 
pese că s-ar putea întâlni cu cineva, căci era cu un ceas înainte 
de oosterzon, ceea ce în Flandra vrea să zică soarele de la șase 
dimineața. 


e Capitolul 3 


Claes se duse la canalul Bruges, nu departe de mare. O dată 
ajuns acolo, își agăță momeala în undiţă, o aruncă în apă și își 
scufundă și minciogul. Un băieţaș mititel, bine îmbrăcat, se 
vedea pe celălalt mal, dormind buștean pe o grămăjoară de 
scoici. 

La zgomotul pe care îl făcu Claes se trezi și vru să o șteargă, 
temându-se că e vreun paznic din comună care vine să îl scoată 
din patul lui și să îl ducă la Steen, ca pe un hoinar în afara legii 
ce era. 

Dar îi trecu repede spaima după ce îl recunoscu pe Claes, iar 
acesta îi strigă: 

— Vrei să câștigi șase parale? Alungă peștele înspre mine. 

Auzindu-l, băieţelul intră în apă cu burticica-i deja crescută și, 
înarmându-se cu un mănunchi de trestii lungi, alungă peștele 
spre Claes. 

După ce isprăvi de pescuit, Claes își scoase undiţa și 
minciogul din apă și, îndreptându-se spre stăvilar, se apropie de 
băiețel, spunându-i: 

— Tu ești cel căruia i se spune Lamme, după numele de botez 
și Goedzak, datorită firii blânde și care locuiește pe ulița 
Bâtlanului, în spatele lui Notre Dame. Cum de ai ajuns, așa 
mititel și așa de curăţel îmbrăcat, să nu mai dormi în patul tău? 

— Vai! Domnule cărbunar, răspunse băiețașul, am acasă o 
soră mai mică decât mine cu un an, care mă burdușește 
zdravăn la cea mai mică ceartă. Dar eu nu îndrăznesc să-i 
tăbăcesc, la rândul meu, spinarea, pentru că i-aș face rău, 
domnule. leri seară, la masă, mi-era tare foame și curăţăm cu 
degetele fundul unei străchini cu carne de vacă și boabe, din 
care și ea jinduia să se înfrupte. Când mă văzu cum îmi ling 
sosul de pe buze de bun ce era, o cuprinse o furie turbată și 
începu să-mi care la dupaci cu amândouă mâinile, că îmi luai 
lumea în cap și fugii de acasă vânăt tot. 

Claes îl întrebă ce făceau taică-său și maică-sa în timp ce 
încasa papara asta. 

Lamme Goedzak răspunse: 

— Tata mă bătea pe un umăr iar mama pe celălalt și amândoi 
îmi strigau: „Dă și tu, blegule”. Dar eu nu voiam să dau într-o 
fată, așa că, după cum v-am spus, am fugit. 

Deodată, Lamme se îngălbeni la faţă și începu să tremure ca 
varga. 

Claes văzu venind o femeie zdravănă și, mergând alături de 
ea, o fetiță slabă ca un ţâr și aprigă la înfățișare. 

— Ah! spuse Lamme, prinzându-l pe Claes de pantaloni, iată- 
le pe maică-mea și pe soră-mea, mă caută. Apără-mă, domnule 
cărbunar. 

— Ține, îi spuse Claes, ia mai întâi cei șapte gologani făgăduiţi 
ca simbrie și să mergem la ele fără nicio teamă. 

Când îl zăriră pe Lamme, alergară spre el și amândouă vrură 
să îl ia la bătaie, mama pentru că își făcuse griji, iar sora pentru 
că așa-i stătea în obicei. 

Lamme se dădea în spatele lui Claes și striga: 

— Am câștigat șapte gologani, nu mă bateţi. 

Dar maică-sa deja îl luase în braţe, în timp ce soră-sa încerca 
să-i desfacă mâna cu de-a sila ca să-i înșface banii. lar Lamme 
răcnea: 

— Sunt ai mei, nu ți-i dau! 

Și-și încleșta cât putea pumnișorul. 

Atunci Claes o ureche zdravăn pe fetiţă și-i zise cu asprime: 

— Dacă se mai întâmplă vreodată să cauţi râcă fratelui tău 
care e bun ca pâinea caldă și blând ca un miel, am să te vâr 
într-o gaură neagră de cărbuni și acolo nu eu voi fi acela care te 
va trage de urechi, ci dracul cel roșu din iad care o să te facă 
bucăţi cu ghearele lui lungi și dinţii ca furcile. 

Auzind acestea, fetița nu îndrăzni să se mai uite la Claes și 
nici să se mai apropie de Lamme și se pitulă în fustele maică-si. 
Dar, cum ajunse din nou în oraș, se apucă să strige peste tot: 

— Cărbunarul m-a bătut, îl ţine în pivniţă pe dracul! 

Totuși, nu-l mai chelfăni de atunci încolo pe Lamme, dar, fiind 
mai voinică, îl puse să muncească în locul ei. Blândul nerod se 
supunea bucuros. 

Pe drum, Claes vându peștele unui gospodar care i-l cumpăra 
de obicei. Ajungând acasă, îi spuse lui Soetkin: 

— lată ce am găsit în burta a patru știuci, a nouă crapi și a 
unui coș plin cu ţipari. 

Și aruncă doi florini și un pitac pe masă. 

— De ce nu te-oi duce tu în fiecare zi la pescuit, bărbate? 
întrebă Soetkin. 

Claes răspunse: 

— Ca să nu mă pescuiască și pe mine pândarii comunei. 

Oamenii din Damme îi spuneau tatălui lui Ulenspiegel, Claes 
Kooldraeger,  cărbunarul: Claes avea părul negru, ochii 
scânteietori și pielea de culoarea mărfii sale, în afara 
duminicilor, când săpunul nu lipsea din căsuţa lui. Era scund, 
îndesat, vânjos și glumet din fire. 

Dacă, la sfârșitul zilei, se ducea să-și spele gâtlejul negru de 
funingine în câte o cârciumă din drumul spre Bruges, toate 
cumetrele ieșite pe la porți să se mai răcorească niţel îi strigau 
cu prietenie: 

— Bună seara și bere limpede, cărbunare. 

— Bună seara și un bărbat treaz, răspundea Claes. 

Codanele care se întorceau în pâlcuri de la câmp se așezau în 
calea lui, oprindu-l din drum și-i ziceau: 

— Cât plătești ca să treci: de-o panglică stacojie, de-o pafta 
aurie, de-o pereche de pantofiori de catifea, sau dai un florin 
pentru pușculiță? 

Dar Claes o apuca pe una dintre ele de mijloc și o săruta aprig 
pe obraji sau pe gât, după cum nimerea; apoi le zicea: 

— Cereţi, drăgălașelor, ibovnicilor voştri restul. 

Și atunci ele plecau, pufnind în râs. 

Copiii îl recunoșteau pe Claes după glasul lui gros și după 
bocănitul încălţărilor grele. Alergau la el și îi ziceau: 

— Bună seara, cărbunare. 

— La fel să vă dea Dumnezeu, îngerașilor, spunea Claes, dar 
nu vă apropiaţi de mine, că vă fac tuciurii pe toți. 

Drăcușorii erau  îndrăzneţi, se apropiau totuși; atunci 
cărbunarul îl prindea pe câte unul de vestă și îi freca râzând 
mutrișoara fragedă, cu mâinile lui negre, spre marea bucurie a 
celorlalți. 

Soetkin, soaţa lui Claes, era o cumătră de ispravă, se scula o 
dată cu zorile și robotea cât era ziulica de lungă, ca o furnicuță. 

Muncea cot la cot cu Claes, își lucrau împreună pământul, 
înhămându-se în locul boilor la plug. Greu era să tragi plugul, 
dar și mai greu era la grapă, când unealta asta a câmpului 
trebuia să muște din pământul tare cu dinţii ei de lemn. O 
făceau totuși cu inima ușoară ca un fulg, cântând câte o baladă. 

Putea să fie pământul tare ca piatra, putea să îi străpungă 
soarele cu razele lui cele mai dogoritoare, puteau să se 
opintească la grapă până li se muiau genunchii și dădeau în 
brânci, în clipa în care se opreau să răsufle și Soetkin își întorcea 
spre Claes chipul blând, iar Claes săruta această oglindă a unui 
suflet plin de dragoste, uitau și de oboseală și de tot. 

În ajun, se dăduse strigare pe ulite cum că Mărita Doamnă, 
soția împăratului Carol, rămânând grea, se cuveneau înălțate 
rugăciuni pentru apropiata ei ușurare. 

Katheline intră în casa lui Claes, cuprinsă de fiori. 

— Ce e cu tine, cumătră? se sperie omul. 

— Vai, răspunse mătuşa, vorbind cam răsfirat. Astă-noapte, 
strigoi secerând oameni, precum cosașii iarba! Fecioare, 
îngropate de vii! Călăul juca pe trupurile lor! Piatră asudând 
nouă luni sânge, sfărâmată astă-noapte! 

— Ai milă de noi, gemu Soetkin, ai milă Doamne Dumnezeule! 
Semn rău pentru Flandra! 

— Ai văzut toate astea cu ochii tăi, sau doar ai visat? întrebă 
Claes. 

— Doi urmași s-au născut, unul în Spania, infantele Filip, iar 
celălalt în ţara Flandrei, este fiul lui Claes, care va fi poreclit mai 
târziu Ulenspiegel. Filip va ajunge călău, pentru că a fost 
zămislit de Carol al V-lea, cel care ne-a pustiit patria. 
Ulenspiegel va fi meșter mare în vorbe de duh și șotii tinerești, 
dar va fi bun la suflet, pentru că tatăl lui este Claes, viteazul 
truditor care știe, cinstit, harnic și blând, cum să-și câștige 
pâinea. Carol împăratul și Filip regele vor trece călare prin viaţă, 
ținându-se numai de rele, lupte, capturi, tot soiul de fărădelegi. 
Claes, trudind toată săptămâna, trăind după lege și dreptate și 
râzând în loc să plângă în ceasurile de aspră trudă, va fi o pildă 
pentru toţi truditorii de treabă din Flandra. Ulenspiegel, veșnic 

tânăr și fără de moarte, va cutreiera prin lumea largă, fără să se 
statornicească nicicând într-un loc. Și va fi om de rând și om cu 
stare, pictor și sculptor, de toate laolaltă. Și prin lume astfel se 
va plimba, proslăvind bunătatea și frumusețea și râzând de 
prostie cu gura până la urechi. Nobil popor al Flandrei, Claes 
este curajul tău, Soetkin este viteaza ta mamă, Ulenspiegel - 
duhul tău; o micuță și drăgălașă copilă care îl va însoţi pe 
Ulenspiegel, nemuritoare ca și el, va fi inima ta, iar acel burtă 
mare de Lamme Goedzak, va fi pântecele tău. lar sus se vor 
aține cei ce mănâncă fript norodul, jos, victimele; sus, viespile 
hoaţe, jos, albinele harnice, iar în ceruri vor sângera rănile lui 
lisus Cristos. 

Grăind acestea, Katheline, vrăjitoarea cea bună, căzu într-un 
somn adânc. 

Îl duseră pe Ulenspiegel la botez; deodată, se porni o ploaie 
cu găleata care îl făcu ciuciulete. Astfel fu botezat pentru 
întâiași dată. 

Când se văzură în biserică, li se spuse, de către ţârcovnic, 
schoolmeester, profesor de felul lui, să se așeze în cerc, în jurul 
cristelniței, ceea ce și făcură. Dar, în bolta de deasupra 
cristelniţei, un zidar făcuse o gaură, să poată atârna o lampă de 
o stea de lemn. Hoţul de zidar, văzându-i de sus pe naș și pe 
nașă cum stăteau ţepeni lângă cristelnița acoperită cu capacul 
ei, răsturnă prin gaura cu pricina o păcătoasă de găleată cu apă, 
care, căzând între ei pe capacul cristelniţei, îi împroșcă zdravăn. 
Dar, dintre toţi, Ulenspiegel fu cel mai udat. Și, astfel, fu botezat 
pentru a doua oară. 

În vremea asta sosi și preotul: tăbărâră pe el, plângându-i-se 
care mai de care, dar acesta le spuse că era doar o întâmplare 
nefericită și că ar trebui să se grăbească. Ulenspiegel, ud până 
la piele, se zvârcolea de mama focului. Preotul îi dădu sarea și 
apa și îi puse numele Tylbert, adică „neastâmpăratul”. Astfel fu 
botezat pentru a treia oară. 

leșind din Notre Dame, intrară peste drum, pe Uliţa Lungă, la 
Rosaire de Bouteilles?, al cărei crez era un urcior. Dădură acolo 

peste gât șaptesprezece ocale de dobbe/-kuyt și chiar mai mult. 
Căci în felul acesta se usucă în Flandra oamenii după ploaie (și 
plouă des pe acolo), aprinzând un foc de bere în burdihan. Astfel 
fu Ulenspiegel pentru a patra oară botezat. 

Întorcându-se spre casă și cam clătinându-se pe drum, 
simțind capetele mai grele decât trupurile, ajunseră la un podet 
aruncat peste o bălticică; Katheline, care era nașă, ducea 
pruncul, dar se poticni și căzu în noroi cu Ulenspiegel care fu 
astfel pentru a cincea oară botezat. 

Îl scoaseră din mlaștină ca să îl spele cu apă caldă acasă la 
Claes și fu pentru a șasea oară botezat. 

În ziua aceea, Măria Sa Carol hotărî să cinstească cum se 
cuvine nașterea fiului său. Așa că decise, ca și Claes, să se ducă 
la pescuit, dar nu în apa unui canal, ci în pungile și chimirele 
supușilor săi. De acolo scot unditele împărătești creițarii, 
dardele de argint, leii de aur și toți acești pești minunați se 
preschimbă, după bunul plac al pescarului, în rochii de catifea, 
bijuterii de preţ, vinuri de soi și mâncăruri alese. Căci nu râurile 
cu apa mai mare sunt cele mai bogate în pește. 

Strângându-și sfetnicii, Măria Sa hotărî că pescuitul se va face 
în felul următor: 

Nobilul infante va fi dus la botez pe la ceasurile nouă sau 
zece; locuitorii Valladolidului, ca să-și arate marea lor bucurie, o 
vor ţine toată noaptea în chefuri și petreceri, pe cheltuiala lor și 
vor presăra piaţa cea mare cu bani pentru săraci. 

La cinci răspântii va fi câte o fântână mare din care va ţâșni în 
valuri, până în zori, vin din cel vârtos, plătit din banii orașului. La 
alte cinci răspântii vor fi înșiraţi, pe tarabe de lemn, cârnaţi, 
caltaboși, icre, limbi de bou și alte cărnuri, de asemenea, pe 
banii orașului. 

Cei din Valladolid vor ridica cu meșteșug și în număr mare, pe 
cheltuiala lor, pe drumul pe care va trece alaiul, arcuri de triumf 
înfățișând Pacea, Fericirea, Belșugul și toate celelalte daruri 
cerești cu care au fost copleșiți sub domnia Mariei Sale. 

În sfârșit, în afara acestor arcuri pașnice, vor fi înălțate și alte 
câteva, unde vor fi zugrăvite în culori vii imagini mai puţin 

blânde, cum ar fi vulturi, lei, lăncii, halebarde, ţepușe cu vârfuri 
sclipitoare, archebuze cu cârlig, tunuri, scripeți, mortiere largi la 
gură și alte unelte arătând puterea militară a Maiestăţii Sale. 
Cât privește luminatul bisericii, i se va îngădui breslei (gilde), 
lumânărarilor să facă, fără să fie plătită, mai bine de douăzeci 
de mii de lumânări, iar cele care nu vor fi aprinse vor fi dăruite 
preoțimii. 

Toate celelalte cheltuieli, împăratul le va lua bucuros asupra 
sa, arătându-și astfel grija de a nu își împovăra prea mult 
supușii. 

Cum Flandra se pregătea să împlinească aceste porunci, vești 
jalnice sosiră de la Roma. Ducii de Orania, de Alençon și de 
Frundsberg, căpetenii ale împăratului, intraseră în sfânta cetate, 
pângăriseră și jefuiseră bisericile și capelele, prădaseră casele, 
fără să cruţe pe nimeni, nici preoții, nici măicuțele, nici femeile 
și nici copiii. Sfântul Părinte însuși fusese făcut ostatic. De-o 
săptămână jaful era în toi, reiters și landsknechts hălăduiau prin 
Roma, ghiftuiţi și beţi, învârtindu-și armele, umblând după 
cardinali și zicând că, de vor pune mâna pe ei, o să le taie pielea 
în bucăţi, în așa fel, încât nu vor mai ajunge în vecii vecilor papi. 
Alţii, care aduseseră deja la îndeplinire această ameninţare, se 
plimbau mândri ca niște păuni prin oraș, purtând pe piept 
șiraguri de mătănii cu douăzeci și opt de boabe, sau mai multe, 
mari cât nucile și pline de sânge. Unele străzi, pe care zăceau 
leșurile celor uciși, erau adevărate râuri de sânge. 

Se găsiră unii care spuseră că împăratul, având nevoie de 
bani, voise să pescuiască în sânge bisericesc și că, aflând de 
tratatul impus de căpeteniile sale pontifului, îl silise pe acesta să 
predea toate cetăţile statelor sale, să plătească patru sute de 
mii de ducați și să rămână în temniţă până ce se va supune 
tuturor condiţiilor acestui tratat. 

Totuși, durerea Maiestăţii Sale fiind mare, amână toate 
pregătirile de sărbătoare, jocurile și petrecerile și porunci 
domnilor și doamnelor de la castelul său să poarte doliu. 

Și infantele fu botezat în scutecele sale albe care sunt 
scutecele doliului împărătesc. 

Ceea ce nobilii și doamnele luară drept semn rău. 

Cu toate acestea, jupâneasa doică înfăţișă pruncul seniorilor 
și doamnelor de la castel, pentru ca aceștia să-i facă urările 

cuvenite și să-i aducă darurile ce se cade a fi aduse într-o 
asemenea împrejurare. 

Doamna de la Coena îi atârnă de gât o piatră împotriva 
otrăvii, de forma și mărimea unei nuci, cu coaja de aur. Doamna 
de Chaussade îi agăţă de un fir de mătase, spânzurând 
deasupra burții, o alună turcească menită să-i grăbească 
digestia; nobilul van der Steen de Flandra îi dărui un cârnat de 
Gand, lung de cinci coţi și gros de jumătate de cot, urându-i cu 
smerenie Alteţei Sale ca, doar mirosindu-l, să i se facă sete de 
clauwert gandez, spunând că cine îndrăgește berea unui oraș nu 
poate să-i urască nici pe berarii de acolo; nobilul scutier 
Jacques-Cristophe de Castilia îl rugă pe nobilul infante să poarte 
jasp verde la piciorușele lui ca să alerge mai cu spor. Jan de 
Paepe, măscăriciul, care era de față, zise: 

— Excelenţă, dăruiţi-i mai de grabă cornul lui Josué, la sunetul 
căruia orașele o iau la goană, ducându-se să se așeze în altă 
parte, cu toată suflarea, bărbaţi, femei, copii. Căci monseniorul 
nu trebuie să înveţe să alerge, ci să-i facă pe alţii să alerge. 

Inlăcrimata văduvă a lui Floris van Borsele, care fusese senior 
de Veere în ţinutul Flandrei, îi dărui monseniorului Filip o piatră 
care, zicea ea, îi face pe bărbaţi să se îndrăgostească, iar pe 
femei să rămână în veci nemângâiate. 

Dar infantele mugea ca un vițel. 

În vremea asta, Claes îi punea fiului său în mânuţă o 
jucărioară de răchită cu clopoței și spunea, legănându-l: 

— Clopotei, clopoței ţiuitori să ai mereu la scufița ta, 
omulețule, căci nebunii stăpânesc împărăţia vremurilor bune. 

Și Ulenspiegel râdea. 

Pescuind Claes un somon mare, îl mâncă într-o duminică, 
împreună cu Soetkin, Katheline și micuțul Ulenspiegel, dar 
Katheline abia ciugulea, ca o păsărică. 

— Cumătră, îi zise Claes, oare aerul Flandrei este atât de 
hrănitor acum încât îţi ajunge să răsufli ca să te saturi, de parcă 
ai fi înfulecat o ciozvârtă de carne? Când vom apuca oare și 
vremurile astea? Ploile să fie ciorbe grase, grindina, boabe, iar 
zăpezile, tocănițe cerești care să-i învioreze pe bieții pribegi. 

Katheline clătina din cap și nu sufla o vorbă. 

— Vai, spuse Claes, ce cumătră trista. Ce necaz te-apasă? 

La care Katheline răspunse în șoaptă: A 

— Cel rău! Noaptea se lasă, neagră ca smoala. Il aud 
vestindu-și sosirea, ţipând ca un vultur. Tremurând ca varga, mă 
rog la Sfânta Fecioară. În zadar. Pentru el, nici pereţi, nici 
garduri, nici uși, nici ferestre. Se strecoară oriunde ca un duh. 
Scara scârţăie. El, lângă mine, în podul unde dorm. Mă prinde în 
braţele lui reci, tari ca marmura. Chip de gheață, sărutări moi ca 
omătul. Coliba se hâţână, se clatină ca o barcă pe marea în 
furtună... 

— Trebuie, îi zise Claes, să te duci în fiecare dimineaţă la 
liturghie, pentru ca Domnul lisus să-ți dea puterea să alungi 
năluca asta afurisită. 

— Este atât de frumos! zise ea. 

După ce fu înţărcat, Ulenspiegel se înălţă ca un plop tânăr. 

Atunci, Claes nu-l mai sărută așa des, ci îl iubi cu asprime, ca 
să nu-și piardă vlaga. 

Când Ulenspiegel se întorcea acasă, plângându-se că a luat-o 
pe coajă, Claes îl bătea pentru că nu-i bătuse el pe ceilalţi și, 
astfel educat, Ulenspiegel se făcu îndrăzneţ ca un pui de leu. 

Dacă tatăl lui nu era acasă, Ulenspiegel îi cerea un bănuţ lui 
Soetkin, să se ducă să se joace. Soetkin, supărându-se, îi zicea: 

— Ce nevoie ai să te duci la joacă? Ai face mai bine să rămâi 
aici, să legi vreascurile astea. 

Văzând că nu capătă nimic, Ulenspiegel ţipa ca din gură de 
șarpe, dar Soetkin făcea mare larmă cu ceaunele și străchinile 
pe care le spăla într-o căldare de lemn, pretinzând că nu îl aude. 
Atunci, Ulenspiegel se pornea pe plâns, iar blânda lui mamă, 
lepădându-și asprimea prefăcută, venea la el, îl dezmierda și îi 
zicea: 

— Ți-ajunge un dinar? 

Ori, băgaţi de seamă că un dinar făcea șase bănuţi. 

În felul ăsta îl iubea prea mult, așa că, în lipsa lui Claes, 
Ulenspiegel era stăpânul casei. 

Într-o bună dimineaţă, Soetkin îl văzu pe Claes care, cu ochii 
în jos, se învârtea prin bucătărie ca un om căzut pe gânduri. 

— Ce te frământă, bărbate? îi zise. Ești galben, mânios și cu 
mintea dusă! 

Claes răspunse printre dinţi, ca un câine care mârâie: 

— lar ne năpăstuiește împăratul cu poruncile lui. Din nou o să 
se-abată moartea peste pământul Flandrei. Denunţătorii vor 
avea jumătate din avutul victimelor, dacă averea lor nu 
prețuiește mai mult de o sută de galbeni. 

— Noi suntem săraci, răspunse ea. 

— Săraci, dar nu destul, urmă cărbunarul. Sunt oameni 
josnici, vulturi și corbi, trăind de pe urma morţilor, care ne-ar 
denunța pentru a împărți cu Măria Sa un coș de cărbuni la fel de 
bine ca un sac cu galbeni. Ce mare avuţie avea sărmana 
Tanneken, văduva lui Sis, croitorul, care s-a prăpădit la Heyst, 
îngropată de vie? O biblie latinească, trei florini de aur și câteva 
cratițe de cositor de Anglia la care râvnea vecină-sa. Johannah 
Martens a fost aruncată în apă după ce mai înainte trupul ei 
plutise deasupra și s-a zis că e o vrăjitorie la mijloc. Avea câteva 
mobile prăpădite, șapte galbeni într-un chimir și denunţătorul 
voia să pună mâna pe jumătate. Vai! Aș putea să o ţin în felul 
ăsta până mâine dimineaţă, dar așa e cum îţi zic eu, nevastă, nu 
mai e de trăit în Flandra din pricina poruncilor împărătești. Nu 
va mai trece multă vreme și căruța morții va trece noaptea prin 
oraș, iar noi vom auzi scheletele cum tresaltă, pocnindu-și 
oasele. 

Soetkin răspunse: 

— Nu încerca să mă sperii, bărbate. Că doar împăratul e 
părintele Flandrei și al Brabantului, așa că e răbdător peste 
poate, blând, îngăduitor și milos din fire. 

— Ar pierde prea mult, i-o întoarse Claes, căci moștenește din 
bunurile confiscate. 

Deodată răsunară trompetele și gemură ţimbalele heralzilor 
orașului. La asemenea larmă, Claes și Soetkin, ducându-l rând 
pe rând pe Ulenspiegel în braţe, alergară laolaltă cu tot norodul. 

Ajunseră la primărie, în fața căreia se aţineau pe caii lor 
falnici heralzii, suflând din trâmbițe și bătând în ţimbale și 

magistratul cu cârja dreptăţii, iar împuternicitul comunei, călare 
și el, ţinea cu amândouă mâinile un zapis împărătesc pe care se 
pregătea să îl citească mulţimii adunate. 

Claes auzi cu urechile lui că era iarăși oprit, tuturora laolaltă și 
fiecăruia în parte, să tipărească, să citească, să aibă sau să-și 
însușească scrierile, cărţile sau învățătura lui Martin Luther, 
Joannes  Wiclef, Joannes Hus,  Marcilius de Padua, 
Aecolampadius,  Ubricus  Zwynglius, Philippus  Melanthon, 
Franciscus Lambertus, Joannes Pomeranus, Otto Brunselsius, 
Justus Jonas, Joannes Puperis și Gorcianus, Noile Testamente 
tipărite de Adrien de Berghes, Cristophe de Remonda și Joannes 
Zel, pline de erezii luterane și altele, respinse și osândite de 
Facultatea teologilor de la Universitatea din Louvain. 

„Nici, de asemenea, să zugrăvească sau să înfăţișeze în 
icoane, sau să poruncească să se zugrăvească sau să se 
înfăţișeze în icoane chipuri și scene care să-l facă de ocară pe 
Dumnezeu sau s-o rușineze pe binecuvântata Fecioara Maria, 
împreună cu sfinţii ei; sau să rupă, să spargă sau să șteargă 
picturile sau icoanele care vor fi făcute întru slava, amintirea și 
pomenirea lui Dumnezeu și a Fecioarei Maria, sau a sfinţilor 
recunoscuți de Biserică.” 

„Pe lângă asta,” glăsuia zapisul, „nimeni, de orice rang ar fi, 
să nu se avânte să răspândească sau să tălmăcească Sfânta 
Scriptură, chiar în părţile ei mai îndoielnice, dacă nu e un teolog 
bine știut și recunoscut de o Universitate cu faimă.” 

Maiestatea Sa hotăra, între alte pedepse, ca oile rătăcite să 
fie ţinute departe de turmă, cei bănuiți fiind opriți să mai poată 
avea o slujbă cinstită. In ceea ce îi privește pe cei care vor 
cădea iarăși în greșeală, sau cu niciun preţ nu se vor întoarce pe 
calea cea bună și dreaptă, aceștia vor fi perpeliţi la foc domol 
sau arși degrabă, într-o colibă de paie, sau legaţi de stâlp, după 
voia judecătorilor. Nobilii sau burghezii de ispravă vor avea 
parte de sabie, oamenii de rând, de spânzurătoare, iar femeile 
vor fi îngropate de vii. Capetele lor vor fi înfipte drept pildă în 
țeapă. Toţi aceștia vor fi supuși legii confiscării, bunurile 
confiscate intrând pe mâna împăratului. 

Maiestatea Sa dăruia denunţătorilor jumătate din avutul celor 
morți, dacă bunurile lor nu făceau mai mult de o sută de livre, 
moneda Flandrei la data aceea. In ceea ce privește partea 

împăratului, acesta își păstra dreptul de a o folosi în opere 
pioase și de milostenie, așa cum făcuse la prădarea Romei. 
Și Claes plecă, întristat, cu Soetkin și Ulenspiegel. 

Anul fiind bun, Claes cumpără cu șapte florini un măgar și 
nouă baniţe de mazăre și, într-o bună dimineaţă, încălecă pe 
animalul lui. Ulenspiegel stătea pe crupă, în spate. Se duceau, în 
această suită, să îl salute pe unchiul și fratele mai mare, Josse 
Claes, care locuia nu departe de Meyborg, în ţara Germaniei. 

Josse, naiv și blajin în fragedă copilărie, avea să fie greu 
încercat de viaţa, fiind ţinta mai multor nedreptăţi care îl 
făcuseră câinos; sângele lui se înveninase, începuse să-i urască 
pe oameni și să trăiască în singurătate. 

Plăcerea lui era să asmută la bătaie doi așa-ziși prieteni buni 
și îi dădea trei pitaci aceluia dintre ei care îl chelfănea mai 
zdravăn pe celălalt. 

Îi plăcea, de asemenea, să adune, într-o odaie bine încălzită, 
cât mai multe cumetre, dintre cele mai bătrâne și mai arțăgoase 
și le dădea să mănânce pâine prăjită și să bea vin întăritor. 

Le aducea, celor care aveau peste șaizeci de ani, lână, să 
împletească într-un ungher, îndemnându-le, la urmă, să-și lase 
mereu unghiile să crească. Și era o minunăţie să auzi 
chiorăiturile, plescăiturile din limbă, pălăvrăgelile veninoase, 
tusea ascuţită a acestor caţe bătrâne care, cu horbotele la 
subsuoară, îi tocau mărunt, cu gurile lor știrbe, pe toţi cei 
apropiaţi, terfelindu-i fără cruţare. 

Când vedea că s-au aprins bine, Josse arunca în foc o perie 
care, prăjindu-se, împuţea aerul. 

Atunci, vorbind toate deodată, cumetrele se învinovăţeau una 
pe alta că sunt pricina putorii; tăgăduind toate că ar fi de vină, 
curând se luau de ciuf, iar Josse arunca alte și alte perii și pe jos 
păr de cal. Când nu putea să mai vadă, atât era grămada de 
furioasă, fumul de des și praful de gros, se ducea să-și cheme 
doi argaţi, îmbrăcaţi în straie de paznici ai comunei, care le 
alungau pe bătrâne din odaie, lovindu-le zdravăn cu nuielele, ca 
pe un cârd de gâște furioase. 

Și Josse, cercetând câmpul de luptă, găsea petice de fuste, de 
nădragi, de cămăși și câte-un dinte de babă. 

Și, plin de melancolie, își spunea: „lar mi-am pierdut ziua de 
pomană, niciuna dintre ele nu și-a lăsat limba în încăierare”. 

Claes, ajuns în preajma Meyborgului, străbătea o pădurice: 
măgarul păștea ciulinii din mers; Ulenspiegel își arunca pălăria 
după fluturi și îi prindea, fără să coboare din spinarea 
urecheatului. Claes molfăia un colț de pâine, gândindu-se să-l 
stropească în prima cârciuma ce avea să îi iasă în cale. Auzi de 
departe o talangă sunând și larma pe care o face o mulţime 
mare de oameni vorbind împreună. 

— Trebuie să fie, zise el, o procesiune și domnii pelerini sunt 
în număr mare, fără nicio îndoială. Ține-te bine, fiule, să nu te 
răstoarne. Hai să vedem. Dă-i drumul, urecheatule, să aud cum 
îți sfârâie călcâiele. 

Și urecheatul începu să alerge. 

leșind din pădurice, cobori într-o poiană largă, mărginită la 
apus de un râu; în partea dinspre răsărit se înălța o capelă 
micuță, sus, deasupra intrării, era zugrăvită Maica Precistă, iar 
jos, la picioarele ei, se aflau două figurine, înfățișând fiecare 
câte un taur. Pe treptele de la intrare se aţineau, rânjind, un 
pustnic sunând din talangă, cincizeci de valeţi înarmaţi, cu 
lumânări aprinse în mâini, muzicanți, toboșari și trompetiști, cu 
tobe, trâmbiţe, fluiere, chimvale și cimpoaie și o mulţime de 
cumetri veseli, ţinând cu amândouă mâinile cutii de fier pline cu 
fiare, dar cu toţii tăcuţi în clipa aceea. 

Cinci mii de pelerini și chiar mai mulţi, mărșăluiau șapte câte 
șapte, în rânduri strânse, cu coifuri pe cap și toiege de lemn 
crud în mâini. Dar mai veneau și alţii, acoperiţi și înarmaţi la fel, 
așezându-se cu vuiet mare în spatele celorlalți. Trecând șapte 
câte șapte prin fața capelei, așteptau să le fie binecuvântate 
toiegele, primeau fiecare din mâinile valeţilor înarmaţi câte o 
lumânare și, în schimb, plăteau o jumătate de florin pustnicului. 

Și șirul lor era atât de lung, încât lumânările celor din față de- 
abia se aprindeau, în timp ce acelea ale celor din urmă 
amenințau să se stingă, înecate în seu. 

Claes, Ulenspiegel și măgarul văzură astfel, cu gura căscată, 
mărșăluind prin faţa lor, o mulţime de purtători de burți, dintre 
cele mai felurite, largi, lungi, înalte, ascuţite, semeţe, hotărâte 
sau revărsându-se în mod laș peste picioarele ce abia le mai 
puteau duce. Și toţi pelerinii erau acoperiţi cu coifuri. 

Erau unii care parcă veneau tocmai din Troia, cu coifuri 
semănând cu niște bonete frigiene, sau cu panașuri roșii, din păr 
de cal; alţii, deși durdulii și rumeni, purtau coifuri cu aripile 
desfăcute, cu toate că habar n-aveau ce-i aceea o vânătoare cu 
șoimi; apoi veneau cei care purtau pe cap un soi de salate: 
disprețuite de melci din pricina lipsei lor de verdeață. 

Dar cei mai mulți purtau coifuri atât de vechi și de ruginite, 
încât păreau să fie de pe vremea lui Gambrivius, rege al 
Flandrei și al berii, care rege trăi cu nouă sute de ani înainte de 
Cristos și își acoperi capul cu un pocal, nu cumva să se vadă silit 
să nu poată trage la măsea din lipsă de păhărel. 

Deodată ţiuiră, scânciră, sunară, bătură, scheunară, șuierară, 
zdrăngăniră clopote, cimpoaie, chimvale, fluiere și fiare. 

La hărmălaia asta, care fu un semnal pentru pelerini, aceștia 
se întoarseră, orânduindu-se în cete de câte șapte, faţă în faţă și 
începură să se împingă între ei, vârându-și lumânările aprinse în 
ochi și ațâțându-se în felul acesta unii pe alţii, ceea ce iscă un 
ropot de strănuturi și o ploaie de toiege din lemn crud. Și se 
izbiră cu picioarele, cu capul, cu călcâiele, cu toate. Unii se 
năpusteau înainte, peste potrivnicii lor, ca niște berbeci, cu 
coiful care li se înfunda pe cap până la umeri și se duceau să 
cadă orbiţi peste o septantă* de pelerini furioși, a căror primire 
nu era câtuși de puţin călduroasă. 

Alţii, plângăcioși și fricoși, se tânguiau din pricina loviturilor, 
dar, în timp ce fonfăiau și boscorodeau, văicărindu-se de ţi se 
rupea inima, se prăvăliră peste ei, iute ca fulgerul, două 
septante de pelerini, jumulindu-se între ei, doborându-i la 
pământ pe bieţii plângăcioși și călcându-i în picioare fără nicio 
milă. 

Și pustnicul râdea. 

Alte septante, prinse ca niște ciorchini de struguri, se 
rostogoleau din înaltul podișului până în apa râului, în care se 


3 joc de cuvinte intraductibil, „salade” însemnând atât salată, cât și cască, chivără, 
coif. (n.tr.). 
1 Strofă cu șapte versuri. (n.tr.). 

băteau mai departe, lovindu-se strașnic, fără să își răcorească 
furia. 

Și pustnicul râdea. 

Cei rămași pe podiș își învinețeau ochii, își rupeau dinţii, își 
smulgeau părul, vestele și nădragii. 

Și ermitul râdea și zicea: 

— Curaj, prieteni, cine lovește bine, iubește și mai bine. Celor 
mai bătăuși, iubirile cele mai strașnice. La Notre Dame din 
Rindsbibels, aici se vede cine este cu adevărat bărbat. 

Și pelerinii se pocneau și mai vârtos. 

Claes, în vremea asta, se apropiase de pustnic, în timp ce 
Ulenspiegel râdea și striga, aplaudând loviturile. 

— Părinte, zise el, ce crimă au făptuit bieţii oameni de sunt 
siliți să se bată cu atâta cruzime? 

Dar pustnicul, fără să îl audă, striga de zor: 

— Puturoșilor! V-a pierit curajul. Dacă pumnii au ostenit, 
picioarele au ostenit și ele? Trăiască Dumnezeu! Văd că sunt 
printre voi unii care-și folosesc picioarele ca s-o zbughească 
precum iepurii. Cine face să ţâșnească scântei dintr-o piatră? 
Fierul care o izbește. Ce trezește bărbăţia într-un om bătrân, de 
nu o mamă de bătaie zdravănă? 

La aceste vorbe, bătrânii pelerini se încăierau și mai cu sârg, 
lovindu-se cu coifurile, cu braţele și cu picioarele. Era o grămadă 
furioasă, în care nici Argus cel cu o sută de ochi n-ar fi văzut mai 
mult decât o trâmbă de praf, prin care sclipea din când în când 
câte un capăt de coif. 

Deodată pustnicul făcu să răsune talanga. Fluiere, trompete, 
cimpoaie, cimbale și fiare își încetară larma. Și acesta fu semn 
de pace. 

Pelerinii își adunară răniții. Printre aceștia fură zărite mai 
multe limbi îngroșate de furie, atârnând din gura luptătorilor. 
Dar acestea reintrară de la sine în palatele lor obișnuite. Treaba 
cea mai anevoioasă fu să smulgă coifurile acelora care și le 
înfundaseră până la grumaz și care își scuturau capetele, dar nu 
puteau să le facă să cadă mai mult, ca pe niște prune verzi. 

În vremea asta pustnicul le zicea: 

— Spuneți fiecare câte un Ave și întoarceți-vă la muierile 
voastre. În nouă luni vor fi tot atâţia nou-născuţi pe meleagurile 
acestea, câţi viteji învingători au fost astăzi în bătălie. 

Și pustnicul cântă Ave și cu toţii cântară cu el. Și talanga 
răsună. 

Atunci, pustnicul îi binecuvântă în numele Maicii Preciste din 
Rindsbibels și le zise: 

— Mergeţi în pace! 

Purceseră, strigând, îmbrâncindu-se și cântând, până la 
Meyborg. Toate nevestele, bătrâne sau tinere, îi așteptau în 
pragul caselor în care intrară ca niște cătane într-un oraș luat cu 
asalt. 

Clopotele din Meyborg băteau cu toatele, ștrengarii șuierau, 
strigau, jucau rommel-pot. 

Pocalele, cupele, paharele, păhărelele, clondirele clincheteau 
de minune. Și vinul curgea în valuri pe gâtlejuri. 

În timp ce văzduhul se cutremura de atâtea dangăte, iar 
vântul aducea până la Claes, în rafale, cântece de bărbaţi, de 
femei și de copii, acesta îi grăi iarăși pustnicului și îl întrebă ce 
dar ceresc nădăjduiau să primească acești oameni de treabă 
după ce trecuseră prin aspre încercări. 

Pustnicul îi răspunse, râzând: 

— Vezi acolo, pe capela aceea, două figurine sculptate, 
înfățișând doi tauri? Sunt așezate întru pomenirea minunii pe 
care a înfăptuit-o sfântul Martin, preschimbând doi boi în tauri, 
după ce i-a pus să se bată împungându-se cu coarnele. Apoi i-a 
frecat pe bot cu o lumânare și cu lemn crud, timp de un ceas și 
mai bine. Aflând de minune și înarmat cu o scrisoare papală 
plătită bine, am venit să mă așez aici. De atunci, toţi bătrânii 
burtoși din Meyborg și din împrejurimi fură încredințați că, după 
ce aveau să se bată zdravăn cu lumânarea care este mirul și cu 
toiagul care este vlaga, aveau să fie ajutaţi de Maica Precistă. 
Nevestele își trimit bărbaţii bătrâni aici. Copiii care se nasc în 
urma pelerinajului sunt nestăpâniţi, obraznici, cruzi, iuți și ajung 
soldaţi desăvârșiţi. Mă recunoști? 

— Da, răspunse Claes, ești fratele meu, Josse. 

— Eu sunt acela, zise pustnicul, dar cine este omuleţul de colo 
care se strâmbă la mine? 

— Este nepotul tău, răspunse Claes. 

— Ce deosebire este între mine și împăratul Carol? 

— Mare deosebire! 

— Mică, urmă Josse, fiindcă amândoi îi facem pe oameni, el, 
să se ucidă între ei, eu, să se bată, pentru plăcerea și folosul 
nostru. 

Apoi îi duse la schitul lui unde chefuiră unsprezece zile în șir. 

Claes, după ce își luă rămas bun de la fratele Josse, se urcă 
din nou pe măgar, avându-l pe Ulenspiegel pe crupă, în spatele 
lui. Trecând prin piaţa mare din Meyborg, văzu acolo, adunaţi în 
pâlcuri, un mare număr de pelerini care, zărindu-i, la rândul lor 
fură cuprinși de furie și, învârtindu-și toiegele, strigară cu toții 
deodată:  „Pușlama!” - din pricina lui Ulenspiegel, care, 
desfăcându-și nădragii, își ridicase cămășuţa și le arăta dosul. 

Claes, văzând că fiu-său era acela pe care îl amenințau, îi zise 
acestuia: 

— Ce-ai făcut de i-ai stârnit așa? 

— Tătuţă, răspunse Ulenspiegel, stau așezat cuminte pe 
măgar, nu spun o vorbă nimănui și, totuși, strigă că sunt o 
pușlama. 

Atunci Claes îl așeză în faţa lui. 

Astfel așezat, Ulenspiegel le arătă pelerinilor limba, iar 
aceștia, vociferând, îi arătară pumnii și, ridicându-și toiegele de 
lemn, vrură să lovească în Claes și în măgar. 

Dar Claes își îmboldi măgarul din călcâie ca să fugă de mânia 
lor și, în timp ce pelerinii îl fugăreau, cu răsuflarea tăiată, îi zise 
fiului său: 

— Te-ai născut într-o zi păcătoasă, căci stai așezat în fața 
mea, nu faci nimănui rău și, totuși, vor să te ciomăgească. 

Ulenspiegel râdea. 

Trecând prin Liege, Claes află că sărmanii rivagezi mureau de 
foame și că fuseseră puși sub jurisdicția oficia/-ului, tribunal 
alcătuit din preoţi. Așa că se răzvrătiseră, cerând pâine și 
judecători laici. Unii fuseseră decapitaţi sau spânzurați, iar alţii 
izgoniți din ţinut, atât era de nemărginită, pe atunci, îngăduința 
Monseniorului de la Marck, blândul arhiepiscop. 

Claes îi văzu în drumul său pe cei izgoniți, fugind de blândul 
valon din Liege și, în crengile copacilor din preajma orașelor, 

trupurile oamenilor spânzurați pentru că le fusese foame. Și 
plânse pentru ei. 

Când, călare pe măgarul său, ajunse din nou acasă, înarmat 
cu un sac cu gologani pe care i-l dăduse fratele lui, Josse și, de 
asemenea, cu o frumuseţe de cupă din cositor englezesc, 
chiolhanurile și ospeţele se ţinură lanț în căscioară, căci mâncau 
în fiecare zi carne și boabe. 

Claes umplea cu dobbe/-kuyt și golea adesea cupa 
pântecoasă din cositor englezesc. 

Ulenspiegel mânca cât trei și scormonea prin farfurii ca o 
vrăbiuţă într-un morman de grăunţe. 

— Uite-l, zise Claes, că mănâncă și solnița. 

Ulenspiegel răspunse: 

— Atunci când, așa ca la noi, solnița este făcută dintr-o 
bucată de pâine scobită, trebuie să o mănânci din vreme în 
vreme, de teamă să nu se învechească și să nu facă viermi. 

— De ce, îl întrebă Soetkin, îţi ștergi mâinile de grăsime pe 
nădragi? 

— Ca să nu mă ud pe coapse, răspunse Ulenspiegel. 

La care Claes trase o dușcă zdravănă de bere din cana lui. 

Ulenspiegel îi zise: 

— De ce tu ai o cupă așa de mare? Eu n-am decât un amărât 
de păhărel. 

Claes răspunse: 

— Fiindcă sunt tatăl tău și baes, stăpânul casei. 

Ulenspiegel urmă: 

— Tu bei de patruzeci de ani, eu n-o fac decât de nouă, 
vremea ta a trecut, pentru mine a venit vremea să beau, așa că 
eu trebuie să apuc cupa, iartu să iei păhărelul. 

— Fiule, zise Claes, ar azvârli berea în râu acela care ar vrea 
să toarne într-un butoiaș cât încape într-o bute. 

— Ai fi, așadar, înțelept dacă ai turna butoiașul tău în butea 
mea, căci sunt mai mare decât cupa ta, răspunse Ulenspiegel. 

Și Claes, bucuros, îi întinse cupa lui, să i-o golească. Și astfel 
învăță Ulenspiegel să grăiască cu meșteșug, ca să capete de 
băut. 

Mijlocelul lui Soetkin se îngroșă din nou; Katheline era de 
asemenea însărcinată, dar, de frică, nu îndrăznea să iasă din 
casă. 

Când Soetkin se ducea să o vadă, proaspăta îngrășată îi zicea 
îndurerată: 

— Ah! Ce voi face eu cu sărmanul rod al măruntaielor mele? 
Va trebui să îl sugrum? Mai bine mor. Dar, dacă mă ridică 
gărzile, având un copil fără să fiu măritată, mă vor pune, ca pe o 
femeie ușoară, să plătesc douăzeci de florini și voi fi biciuită în 
piaţa mare. 

Atunci, Soetkin încerca să o aline cu o vorbă bună și, 
despărțţindu-se de ea, se întorcea gânditoare acasă. Așa că, într- 
o bună zi, îi spuse lui Claes: 

— Dacă în loc de un copil aș avea doi, m-ai bate, bărbate? 

— Nu știu, răspunse Claes. 

— Dar, urmă ea, dacă al doilea n-ar fi al meu și ar fi, ca acela 
al Kathelinei, fapta unui necunoscut, a diavolului poate? 

— Diavolii, răspunse Claes, aduc foc, moarte și fum, dar copii, 
nu. Aș păstra pentru mine copilul Kathelinei. 

— Ai face-o? întrebă ea. 

— Așa cum îţi spun, întări Claes. 

Soetkin se duse să-i ducă vestea Kathelinei. 

Când o auzi, aceasta nu își mai încăpu în piele de bucurie și 
exclamă încântată: 

— A vorbit omul cumsecade, a vorbit ca să-mi scape bietul 
meu trup. Va fi binecuvântat de Dumnezeu, binecuvântat de 
dracul, dacă un drac este acela care te-a zămislit, adăugă, 
tremurând ca varga, sărmane micuţ care mă izbești cu 
piciorușele în burtă. 

Soetkin și Katheline aduseră pe lume, una un băiețel, cealaltă 
o fetiță. Amândoi copiii fură botezați ca fiul și fiica lui Claes. Fiul 
lui Soetkin primi numele de Hans și nu avu zile deloc, iar fiica lui 
Katheline primi numele de Nele și avu parte și de zile și de 
belșug, căci sorbi licoarea vieții din patru urcioare, două ale lui 
Katheline și două ale lui Soetkin. Și cele două femei se certau cu 
blândeţe, care dintre ele să-i dea să sugă pruncului. Dar, în 
ciuda dorinţei sale, Katheline fu silită să-și lase ţâţele să sece, 

pentru ca nu cumva să o întrebe cineva cum de are lapte fără să 
fie mamă. Când micuța Nele, fiica ei, fu înțărcată, o luă la ea și 
n-o lăsă să se mai ducă la Soetkin decât atunci când îi spunea 
mamă. 

Vecinii spuneau că era frumos din partea Kathelinei, care era 
înstărită, să crească fetița lui Claes care, altfel, ar fi trăit 
strâmtorată, împărțind cu părinţii și fratele ei o viaţă plină de 
nevoi. 

Într-o dimineaţă, Ulenspiegel era singur acasă și tăia un 
pantof al lui taică-său, să-și facă din el o bărcuţă. Infipsese de- 
acum cumătrul catarg în talpă și găurise căputa să facă loc 
bompresului, când văzu cum trec prin ușa întredeschisă 
trunchiul unui cavaler și căpăţâna unui cal. 

— E cineva înăuntru? întrebă cavalerul. 

— Ar cam fi, răspunse Ulenspiegel, un om și jumătate și un 
cap de cal. 

— Cum? întrebă cavalerul. 

Ulenspiegel răspunse: 

— Pentru că văd aici un om întreg, care sunt eu, o jumătate 
de om, trunchiul tău și un cap de cal, al armăsarului pe care îl 
încaleci. 

— Unde sunt maică-ta și taică-tu? întrebă omul. 

Ulenspiegel răspunse: 

— Tata s-a dus să facă oamenii să pice din lac în puț, iar 
mama se îndeletnicește să ne facă de ocară sau de pagubă. 

— la lămurește-mă cum vine asta, îi ceru cavalerul. 

Ulenspiegel răspunse: 

— Tatăl meu, la ceasul ăsta, sapă și mai adânc gropile de pe 
ogorul lui, să-i facă să cadă din lac în puț pe vânătorii care 
prăpădesc grâul. Maică-mea s-a dus să împrumute bani; dacă va 
avea de înapoiat prea puţini, ne va face de rușine; dacă va avea 
de înapoiat prea mulți, ne va face pagubă. 

Omul îl întrebă atunci pe unde să o ia. 

— Pe acolo pe unde se văd niște gâște, răspunse Ulenspiegel. 

Omul plecă și se întoarse în clipa în care Ulenspiegel făcea din 
cel de-al doilea pantof al lui Claes o corabie cu vâsle. 

— M-ai păcălit, îi spuse, acolo unde sunt gâștele nu-s decât 
smârcuri și o baltă în care se bălăcesc ele. 

Ulenspiegel răspunse: 

— Nu ţi-am zis să te duci unde se scaldă gâștele, ci pe acolo 
pe unde merg ele. 

— Arată-mi, cel puţin, zise omul, un drum care merge la 
Heyst. 

— În Flandra, drumeții sunt aceia care merg și nu drumurile, 
răspunse Ulenspiegel. 

Într-o zi, Soetkin îi spuse lui Claes: 

— Bărbate, mi-e sufletul cernit: sunt trei zile de când Thyl a 
plecat de acasă; nu știi unde s-a dus? 

Claes răspunse mâhnit: 

— Acolo unde se strâng câinii de pripas, la drumul mare, cu 
niscai pușlamale de teapa lui. Dumnezeu a fost crud cu noi când 
ne-a pricopsit cu o asemenea progenitură. Când s-a născut, am 
văzut în el bucuria bătrâneţilor noastre, o unealtă mai mult în 
gospodărie; chibzuiam să scot din el un truditor harnic, iar 
soarta cea rea a făcut din el un pungaș și un târâie-brâu. 

— Nu fi așa de aspru cu el, bărbate, zise Soetkin; fiul nostru n- 
are decât nouă ani și e încă necopt la minte. Nu trebuie, mai 
întâi, să-și lepede, ca și copacii, glumele” în drum, ca de-abia pe 
urmă să se împodobească cu frunzele lui care, la copacii de felul 
nostru, sunt cinstea și cuminţenia? Îi stă capul numai la răutăţi, 
știu, dar, mai târziu, capul ăsta, căci este isteț, nu poți tăgădui, 
ne va fi de mare ajutor, dacă, în loc să se folosească de el 
pentru a pune la cale cine știe ce glumă proastă, îl va pune la 
treabă în cine știe ce meserie trebuincioasă. Işi bate joc bucuros 
de aproapele lui, dar, de asemenea, mai încolo, își va ţine bine 
rangul în cine știe ce veselă societate. Râde întruna, dar feţele 
urâte înainte de vreme sunt un semn rău pentru chipurile de 
mai târziu. Dacă se zbenguie, o face pentru că are nevoie să 
crească, dacă nu muncește, o face pentru că nu este la vârsta la 
care să simţi că munca este o datorie și dacă stă, uneori, pe 
afară, zi și noapte, o jumătate de săptămână, o face pentru că 

nu își dă seama ce mare durere ne pricinuiește, căci are inimă 
bună și ne iubește. 

Claes clătina din cap și nu răspundea nimic, iar Soetkin, când 
el dormea, plângea singură. Și dimineaţa, gândindu-se că fiul ei 
zace bolnav în drum, cine știe pe unde, se ducea în pragul ușii 
să vadă dacă nu cumva se întoarce; dar nu se zărea nici picior 
de Ulenspiegel, așa că se așeza la fereastră, pândind de acolo 
drumeţii de pe uliţă și nu de puţine ori îi tresărea inima în piept 
la zgomotul pașilor ușori ai câte unui băiețel; dar, când trecea, 
vedea că nu e copilul ei și atunci plângea, îndurerata mamă. 

In vremea asta, Ulenspiegel, cu pușlamalele lui de prieteni, 
era la Bruges, la târgul de sâmbătă. 

Acolo se puteau vedea cizmari de soi și cizmari cârpaci, în 
dughene deosebite, croitori negustori de haine, ca și acei 
miesevanger din Anvers care noaptea prind piţigoii cu o bufniţă, 
negustori de păsări de curte, pungași care strâng câini, 
negustori de piei de pisică pentru mânuși, pieptare și veste și 
cumpărători de tot soiul, târgoveți, târgovețe, argaţi și slujnice, 
pitari, chelari, crescători și crescătoare de păsări și, cu toții 
laolaltă, prăvăliași și mușterii, zbierând care mai de care, 
lăudând sau criticând marfa, după cum aveau interesul. 

Într-un colţ al pieţei, era un cort falnic de mătase, ridicat pe 
patru stâlpi. La intrarea în acest cort, un ţărănoi de la șes, de 
prin părţile Alostului, însoţit de doi călugări, de față pentru a 
strânge banii cuveniţi bisericii, arăta, pentru un gologan, 
credincioșilor curioși, o bucăţică de os din umărul sfintei Maria 
Egipteanca. Preamărea, cu o voce spartă, virtuțile sfintei și nu 
uita deloc să pomenească în balada sa cum, din lipsă de bani, 
sfânta l-a plătit în natură pe un tânăr podar, pentru ca, nu 
cumva, lipsindu-l de simbrie pe acesta, să nu păcătuiască 
împotriva Sfântului Duh. 

Și cei doi călugări dădeau din cap, în semn că ţărănoiul 
spunea adevărul. Lângă ei, o femeie grasă, roșie la faţă, 
voluptoasă ca Astarte, umfla din răsputeri un cimpoi, în timp ce 
o fetiță mititică ciripea ca un cintezoi în preajma ei, dar nu o 
auzea nimeni. Deasupra intrării în cort se legăna pe două prăjini, 
ținut de urechi cu funii groase, un ciubăr plin cu apă sfinţită la 
Roma, după cum cânta pântecoasa femeie, în timp ce călugării 
clătinau din cap, încuviințându-i spusele. Tot uitându-se la 
ciubăr, un gând încolţi în mintea șugubeaţă a lui Ulenspiegel. 

De unul dintre stâlpii cortului era legat un măgăruș hrănit mai 
mult cu paie decât cu ovăz; cu capul plecat, se uita în pământ, 
fără nicio nădejde că ar mai putea vedea crescând niscai ciulini. 

— Prieteni, zise Ulenspiegel, arătându-le cu degetul pe cei doi 
călugări, femeia pântecoasă și măgarul mai mult jelind decât 
păscând, fiindcă stăpânii cântă cu atâta foc, trebuie să joace și 
ciubărul. 

Astfel grăind, se duse la prima dugheană din drum, cumpără 
piper de șase parale, săltă coada măgarului și vâri piperul 
dedesubt. 

Măgărușul, simțind piperul, privi sub coadă să vadă ce-l ardea 
atât de tare. Crezând că îl are pe dracul acolo, cu flăcările 
iadului cu tot, vru să o ia la goană, doar-doar o scăpa de el, așa 
că se porni să ragă și să azvârle din copite și să scuture stâlpul 
din toate puterile. La prima zguduire, ciubărul cocoţat între cele 
două prăjini se răsturnă și toată apa sfinţita se vărsă peste cort 
și peste cei care se aflau înăuntru. Curând, cortul se surpă, 
înfășurând într-o manta udă pe cei care ascultau povestea 
Mariei Egipteanca. lar Ulenspiegel și ceata lui auziră ieșind de 
sub pânză larmă mare, gemete și vaiete, căci toţi credincioșii pe 
care-i prinsese ploaia acolo, se învinuiau unul pe altul că 
răsturnaseră ciubărul și, cuprinși de o furie oarbă, se ocărau și 
se înghionteau de mama focului. Pânza se întindea, gata-gata să 
se rupă, din pricina sforțărilor luptătorilor. De fiecare dată când 
zărea câte o rotunjime umflând pereţii cortului, Ulenspiegel se și 
repezea să o împungă cu un ac. Să fi văzut atunci răcnete, 
scatoalce și înjurături. 

Și el era vesel de nu mai putea, dar avea să fie și mai vesel 
văzând cum o zbughește măgarul, târând după el pânză, ciubăr 
și pioși, în timp ce baes, stăpânul cortului, cu muierea și fata lui 
se agățaseră din răsputeri de calabalâc. Măgărușul nu mai 
putea să alerge și își înălța botul în vânt, umplând văzduhul de 
răgete; se oprea din cântat doar cât să arunce o privire sub 
coadă să vadă de nu cumva focul de care era mistuit nu avea să 
se stingă în curând. 

In vremea asta, credincioșii își continuau bătălia și călugării 
adunau banii risipiţi din tăvi, fără să le pese de ei, iar 
Ulenspiegel îi ajuta cu smerenie, nu fără folos. 

În timp ce neastâmpăratul fiu al cărbunarului creștea vesel și 
poznaș, întristata progenitură a preaslăvitului împărat tânjea, 
cuprinsă de cea mai neagră melancolie. Nobilele doamne și 
nobilii seniori îl vedeau cum își târăște fără vlagă trupul șubred 
prin încăperile și pe coridoarele palatului din Valladolid, 
picioarele lui moi îndoindu-se sub greutatea căpăţânii mari, ca 
de mistreţ, acoperite cu păr ţepos și aspru. 

Căutând tot timpul ungherele întunecate, rămânea așezat 
acolo ceasuri în șir, întinzându-și picioarele. Dacă vreun valet îl 
călca din greșeală, poruncea să fie biciuit și se bucura să-l audă 
răcnind sub ploaia de lovituri, dar de râs, nu râdea niciodată. 

A doua zi, se ducea să-și întindă iarăși capcana și se așeza din 
nou într-un colț umbrit, cu picioarele întinse. Doamnele, nobilii și 
pajii care treceau alergând, sau în alt fel, pe acolo, se izbeau de 
el, cădeau și se răneau. Atunci, de asemenea, se bucura, dar de 
râs, nu râdea niciodată. 

Măria Sa fu înștiinţată de acest mod de a se purta al feciorului 
și porunci ca acesta să nu fie ferit în niciun fel, spunând că, dacă 
nu voia să fie călcat pe picioare, nu avea decât să aibă grijă. 

Asta nu-i căzu prea bine lui Filip, dar se supuse fără să 
crâcnească și nu îl mai văzu nimeni, cu excepţia zilelor însorite 
de vară, când ieșea în curte să își încălzească picioarele. 

Într-o astfel de zi, Carol, întorcându-se de la război, îl văzu 
toropit de melancolie. 

— Fiule, îi zise, nu-mi semeni deloc. La frageda ta vârsta, îmi 
plăcea să mă caţăr prin copaci după veveriţe, coboram, legat cu 
o funie, pe stâncile cele mai abrupte, ca să iau puii de vultur din 
cuibul lor. Puteam să-mi las oasele acolo, dar vezi că s-au întărit 
și mai mult. La vânătoare, fiarele se afundau în hăţișuri când mă 
zăreau venind înarmat cu archebuza mea de ispravă. 

— Ah, suspină infantele, mă doare burta, nobilul meu tată. 

— Vinul de Paxarete, zise Carol, e leacul cel mai strașnic. 

— Nu pot sa sufăr vinul, mă doare capul de pe urma lui, 
nobilul meu tată. 

— Fiule, zise Carol, trebuie să zburzi, să sari și să ţopăi, așa 
cum fac copiii de vârsta ta. 

— Am picioarele ţepene, nobilul meu tată. 

— Cum ar putea fi altfel, zise Carol, dacă nu te folosești de 
ele, de parcă ar fi de lemn? O să te leg de un cal sprinten. 

Infantele începu să plângă. 

— Nu mă lega, mă dor șalele, nobilul meu tată. 

— Dar, zise Carol, te dor toate cele? 

— Nu aș suferi de fel dacă aș fi lăsat în pace, răspunse 
infantele. 

— Dar ce crezi, se răsti împăratul, pierzându-și răbdarea, că o 
să-ți petreci toată viaţa visând cu ochii deschişi, ca amărâţii ăia 
de scârța-scârța pe hârtie? Aștia, cel puţin, au nevoie ca să-și 
mâzgălească  pergamentele, de liniște, de singurătate și 
reculegere; tu, însă, fiu al paloșului, trebuie să ai sângele 
fierbinte, să ai ochi de linx, să fii viclean ca o vulpe, puternic ca 
Hercule. De ce te închini? La naiba! Un pui de leu nu trebuie să 
maimuţărească muierile care înșiră mătănii. 

— Sună de vecernie, nobilul meu tată, răspunse infantele. 

Mai și iunie fură, în anul acela, adevărate luni ale florilor. 
Nicicând nu s-au mai văzut în Flandra gherghine atât de 
înmiresmate; nicicând n-au înflorit prin grădini atâţia trandafiri, 
atâta iasomie și atâta caprifoi. Când vântul ce sufla dinspre 
Anglia mâna spre răsărit miresmele acestui pământ înflorit, 
toată lumea, mai cu seamă la Anvers, își înălța nasul, 
adulmecând veselă și zicea: 

— Simţiţi ce vânt bun bate dinspre Flandra? 

De aceea, harnicele albine sugeau mierea florilor, făceau 
ceara, își lăsau ouăle în stupii ajunși neîncăpători pentru a 
găzdui roiurile lor. Ce muzică a trudei sub cerul albastru care 
acoperea cu strălucirea lui pământul atât de roditor! 

Se meșteriră stupi din papură, din paie, din fân împletit. 
Uneltele împletitorilor de coșuri, butnarilor, dogarilor, se tociră. 
In ceea ce îi privește pe tâmplari, aceștia nu își mai vedeau de 
mult timp capul de atâta treabă. 

Roiurile erau de treizeci de mii de albine și de două mii șapte 
sute de trântori. Fagurii ieșiră atât de gustoși, încât parohul din 
Damme, socotindu-i cu totul deosebiți, trimise unsprezece 
împăratului Carol, drept mulțumire că, prin noile sale edicte, 

făcuse sfânta Inchiziţie să-și intre din nou în drepturi. Filip fu 
acela care le mâncă, dar nu îl ajutară cu nimic. 

Golanii, cerșetorii, vagabonzii și toată acea pleavă de 
haimanale puturoase care taie frunze la câini, târându-și lenea 
pe drumuri, gata mai degrabă să meargă la spânzurătoare decât 
să pună mâna să muncească, veniră, ademeniţi de gustul mierii, 
să-și ia partea. Și toată noaptea dădeau târcoale, cete, cete. 

Claes făcuse stupi să prindă roiurile; unii erau plini iar alţii goi, 
așteptând albinele. Claes veghea toată noaptea, păzind această 
dulce avere. Când ostenea, îi spunea lui Ulenspiegel să-i ţină 
locul. Acesta o făcea bucuros. 

Ori, într-o noapte, ca să scape de frig, se adăpostise într-un 
stup și, făcut covrig, privea prin deschizături. Erau două, în 
partea de sus. 

Când era gata-gata să aţipească, auzi trosnind gardul de 
nuiele și îi ajunseră la urechi glasurile a doi oameni, pe care îi 
bănui că ar fi tâlhari. Privi prin una dintre deschizăturile stupului 
și văzu că amândoi aveau plete și bărbi lungi, deși barba era un 
semn de noblete. 

Merseră din stup în stup până ajunseră la al lui și, săltându-l, 
ziseră: 

— Să-l luăm pe ăsta, că e mai greu. 

Apoi, folosindu-și curelele, îl luară pe sus. 

Ulenspiegel nu avea nicio poftă să fie astfel plimbat cu stupul. 
Noaptea era senină și tâlharii mergeau fără să scoată o vorbă. 
La fiecare cincizeci de pași se opreau să-și tragă răsuflarea, 
după care porneau din nou la drum. Cel din faţă mormăia furios 
că trebuie să care o povară atât de grea, iar cel din spate 
gemea de zor. Căci sunt pe lumea asta două soiuri de coţcari 
leneși: cei care se supără pe muncă și cei care se văicăresc 
când îi pui la treabă. 

Ulenspiegel, neavând nicio treabă, îl trăgea de plete pe 
tâlharul care mergea în față și de barbă pe cel care venea în 
spate, cu atâta zel, încât, sătul de jocul ăsta, furiosul îi zise 
plângăciosului: 

— Nu-mi mai smulge părul, sau îţi trăsnesc un pumn în cap de 
ţi-l înfund în piept, în așa fel, încât o să privești lumea printre 
coastele tale, ca un hoţ printre gratiile temniţei. 

— Nu aș îndrăzni, prietene, răspunse plângăciosul, mai 
degrabă tu ești acela care îmi smulgi barba. 

Furiosul răspunse: 

— Eu nu caut păduchioșii de păduchi. 

— Frate, zise plângăciosul, nu mai sălta stupul atât de tare, 
sărmanele mele braţe nu-l mai pot ţine. 

— O să ţi le smulg eu acușica, zise furiosul. 

Apoi, desfăcându-și cureaua, așeză stupul pe pământ și se 
năpusti asupra tovarășului său. Și se luară la bătaie, unul 
blestemând, celălalt cerând îndurare. 

Ulenspiegel, auzind cum plouă cu dupaci, ieși din stup, îl târî 
cu el până într-o pădurice din apropiere, de unde să îl ia a doua 
zi și se întoarse la Claes. 

Și uite așa știe cel viclean să tragă folos, întărâtându-i pe alţii. 

La cincisprezece ani, Ulenspiegel ridică la Damme, pe patru 
stâlpi, un cort mititel și începu să strige că, începând de atunci, 
oricine putea să-și vadă acolo, înfățișată într-o frumoasă cadră 
de fân, fiinţa de acum și cea viitoare. 

Când apărea câte un om al legii, umflându-se, înfumurat, în 
pene, Ulenspiegel scotea capul prin ramă și, luând chipul unei 
maimuțe din vechime, zicea: 

— Mutra bătrână poate să crape, dar să înflorească niciodată; 
nu sunt eu oglinda dumneavoastră, domnule cu obrajii aprinși și 
nasul pe sus? 

Când îi pica drept mușteriu câte un soldăţoi voinic, 
Ulenspiegel se pitea și arăta, în locul chipului său, în mijlocul 
ramei, o strachină mare, plină vârf cu bucăţi de carne și de 
pâine și zicea: 

— Războiul o să te facă chisăliţă, cât îmi dai pentru prezicerea 
mea, o, soldatule îndrăgit de tunurile largi la gură? 

Când, câte un moșnegut, purtându-și fără glorie capul 
încărunţit, o aducea la Ulenspiegel pe nevastă-sa, tânără 
jupâneasă, acesta se ascundea, așa cum făcuse și cu soldăţoiul 
și arăta în ramă un pomișor, de crengile căruia erau agățate 
mânere de cuțite, sipeţele, piepteni, călimări, toate de corn, 
strigând: 

— De unde vin toate aceste frumoase flecuștețe, jupâne? Nu 
oare din coarnele răsărite în bătătura soţilor bătrâni? Cine va 

mai îndrăzni să zică, de acum încolo, că încornoraţii sunt 
nefolositori într-o republică? 

Și Ulenspiegel își arătă în ramă, lângă pomișor, chipu-i tânăr. 

Moșneguţul, auzindu-l, tușea, înecându-se de furie, dar micuța 
lui îl liniștea, mângâindu-l pe spate, după care, surâzătoare, 
venea la Ulenspiegel. 

— Dar oglinda mea, îl întreba, nu mi-o arăţi? 

— Vino mai aproape, răspundea Ulenspiegel. 

Ea îl asculta, supusă. El, atunci, sărutând-o pe unde apuca, 
spunea: 

— Oglinda ta este tinereţea cu carnea tare, ascunsă în 
pantalonii bărbaţilor. 

Și micuța se îndepărta la rândul ei, nu fără să-i fi lăsat unul 
sau doi florini în palmă. 

Călugărului pântecos și buzat care îi cerea să-i înfăţișeze 
ființa lui de acum și din viitor, Ulenspiegel îi răspundea: 

— Eşti o cămară cu şuncă, vei fi un beci cu bere, căci sărătura 
cere de băut, nu-i așa, burtosule? Dă-mi și mie un gologan că nu 
te-am mințit. 

— Fiule, răspundea călugărul, noi nu purtăm niciodată bani cu 
noi. 

— Atunci, banii te poartă pe tine, răspundea Ulenspiegel, căci 
știu că îi ascunzi în talpa încălțărilor. la dă-mi sandala. 

Dar călugărul: 

— Fiule, este avuţia mănăstirii: o să rup din ea, totuși, doi 
pitaci, pentru osteneala ta. 

Călugărul îi înmâna gologanii și Ulenspiegel îi înșfăca grațios. 

În felul acesta le arăta el oglinda celor din Damme, din 
Bruges, din Blankenberge și chiar din Ostende. 

Și, în loc să le zică în graiul lor flamand: „/k ben u lieden 
spiegel” (sunt oglinda voastră), le spunea mai pe scurt: „Ik ben 
ulen spiegel’, aşa cum se zice încă și astăzi, în Ovost și în West- 
Flandre. 

Și de aici i se trase porecla de Ulenspiegel. 

Crescând, prinse gust să hoinărească prin târguri și bâlciuri. 
Dacă vedea un cântăreț din oboi, din rebec, sau din cimpoi, 
plătea cu un gologan ca să înveţe să cânte și el la aceste 
instrumente. 

Ajunse, mai ales, mare meșter în cântatul la rommel-pot, 
instrument făcut dintr-o oală, dintr-o bășică și dintr-un fir de păr 
țeapăn. lată cum se folosea de el: întindea bășica udă în oală și 
lega cu ajutorul unei sforicele mijlocul acesteia de firul de paie 
înfipt în oală, pe marginile căreia întindea bășica, până stătea să 
plesnească. Dimineaţa, bășica, bine uscată, răsuna ca o tobă, 
iar dacă frecai paiul instrumentului, șuiera mai abitir ca o vioară. 
lar Ulenspiegel, cu oala lui, șuierând și hămăind ca ditamai 
dulăii ciobănești, se ducea să cânte colinde pe la porțile caselor, 
însoţit de un cârd de copii, dintre care unul căra steaua de 
hârtie colorată, de Bobotează. 

Dacă cine știe ce meșter pictor venea la Damme să-i 
zugrăvească îngenuncheaţi pe o pânză, pe veselii cumetri din 
vreo ghildă”, Ulenspiegel, ros de curiozitatea de a vedea cum 
lucrează, îi cerea îngăduinţa să piseze culorile, iar ca simbrie 
cerea doar un codru de pâine, trei parale și un clondir cu bere. 

Tot pisând, trăgea cu ochiul la stăpânul lui. Când acesta 
lipsea, încerca să picteze ca el, dar peste tot punea stacojiu. 
Incerca să îi zugrăvească pe Claes, Soetkin, Katheline și Nele, ca 
și ocale și păhăruţe de ouă. Văzându-i isprăvile, Claes îi prezise 
că, dacă se va dovedi curajos, într-o zi va putea să câștige florini 
cu ghiotura, făcând inscripţii pe spee/-wagen, care sunt niște 
căruţe de plimbare, în Flandra și în Zeelanda. 

Invăţă, de asemenea, de la un meșter zidar, să cioplească 
piatra și lemnul, când acesta veni să meșterească, în amvonul 
bisericii Notre Dame, o strană construită, în așa fel, încât, la 
nevoie, parohul, om în vârstă, să poată sta jos, pârând că stă în 
picioare. 

Ulenspiegel fu acela care ciopli prima plăsea pentru cuţitele 
de care se folosesc cei din Zeelanda. Făcu plăseaua aceasta în 
formă de cușcă. lnăuntru se afla un cap de mort care se mișca; 


6 Vioară cu trei coarde. (n.tr.). 
7 Asociaţie de negustori, breaslă. (n.tr.). 

deasupra un câine culcat. Semnele acestea voiau să spună 
împreună: „Tăiș credincios până la moarte”. 

Și uite așa, începu Ulenspiegel să adeverească prorocirea lui 
Katheline, fiind, pe rând, pictor, cioplitor, om de rând, om nobil, 
toate laolaltă, căci, din tată-n fiu, familia Claes purta ca un soi 
de blazon, trei urcioare de argint în mărime naturală, pe un fond 
de bruinbieră. 

Dar Ulenspiegel nu se statornicea în nicio meserie și Claes îi 
zise că, dacă o mai ţine tot așa, o să îl alunge de acasă. 

Întorcându-se de la război, împăratul întrebă din ce pricină nu 
ieșise să îl întâmpine fiu-său, Filip. 

Arhiepiscopul preceptor al infantelui răspunse că nu voise, 
zicând că îndrăgește doar cărţile și singurătatea. 

Împăratul ţinu să știe unde se afla în acea clipă. 

Preceptorul răspunse că trebuia căutat peste tot pe unde era 
întuneric. Ceea ce și făcură. 

După ce străbătură o sumedenie de săli, ajunseră, în cele din 
urmă, într-un soi de vizuină nepardosită, luminată printr-o 
lucarnă. Acolo, văzură, înfipt în pământ, un stâlp de care era 
priponită o maimuţă, trimisă Alteţei Sale din India pentru a o 
înveseli cu giumbușlucurile ei. La picioarele stâlpului, rumegau 
vreascuri încă roșii și în toată încăperea plutea o duhoare 
nesuferită de blană arsă. 

Micuța vietate suferise atât de mult, murind perpelită, astfel 
încât trupușorul ei nu mai părea să fie acela al unei fiinţe, ci un 
ciot de rădăcină grunţuroasă și răsucită, iar gura ei, deschisă de 
un strigăt de moarte, lăsa să se vadă o spumă sângerie; chipul îi 
era încă ud de lacrimi. 

— Cine a făcut asta? întrebă împăratul. 

Preceptorul nu îndrăzni să răspundă și râmaseră amândoi fără 
să vorbească, triști și furioși. 

Deodată, liniștea fu ruptă de o tuse slabă, venind dintr-un 
ungher întunecat din spatele lor. Întorcându-se, Maiestatea Sa îl 
zări acolo pe infantele Filip, înveșmântat în negru și sugând o 
lămâie. 

8 Bere neagră. (n.t.). 

— Don Filip, îi zise, vino să mă saluți. 

Infantele, fără să se miște, îl privi cu ochi temători, în care nu 
se citea nicio urmă de dragoste. 

— Tu ești acela, întrebă împăratul, care a ars la foc această 
vietate? 

Infantele lăsă capul în jos. 

Dar împăratul: 

— Dacă ai fost atât de crud să o faci, fii tot atât de viteaz să 
mărturisești. 

Infantele nu răspunse nimic. 

Maiestatea Sa îi smulse lămâia din mână, o aruncă pe jos și 
era gata să își ia la bătaie progenitura, pe care o trecuse udul de 
spaimă, când arhiepiscopul îl opri, șoptindu-i la ureche: 

— Alteța Sa va ajunge într-o bună zi să pună pe foc o mulţime 
de eretici. 

Împăratul surâse și ieșiră amândoi, lăsându-l pe infante singur 
cu maimuța lui. 

Dar erau alţii care nu erau defel maimuțe și piereau în flăcări. 

Venise și noiembrie, luna grindinei, când cei sfârtecaţi de tuse 
îți sparg urechile cu behăitul lor. Tot pe timpul ăsta, cârduri de 
ștrengari se zbânţuie pe câmpurile de napi, șterpelind cât apucă 
să adune, spre marea mânie a ţăranilor care aleargă degeaba 
după ei cu ciomege și furci. 

Ori, într-o seară, când Ulenspiegel se întorcea de la șterpelit, 
auzi aproape de el, sub un gard de nuiele, un geamăt. 
Aplecându-se, văzu un câine zăcând pe pietre. 

— Ei, zise el, smiorcăitule, ce faci aici, la ceasul ăsta târziu? 

Mângâindu-l, simţi că e ud pe spate și, gândindu-se că 
pasămite cineva voise să îl înece, îl luă în braţe să îl încălzească. 

Ajungând acasă, spuse: 

— Aduc un rănit, ce facem cu el? 

— İl pansăm, răspunse Claes. 

Ulenspiegel puse câinele pe masă: Claes, Soetkin și el văzură 
atunci, la lumina lămpii cu gaz, un cățeluș roșcat de Luxemburg, 
rănit la spate. Soetkin curăță rănile, le unse și le înveli în cârpe. 
Ulenspiegel duse animăluţul în patul lui, deși Soetkin ar fi vrut 

să îl ia în al ei, temându-se ca nu cumva Ulenspiegel, care se 
zvârcolea ca un diavol în agheasmatar, să nu vatăme roșcăţelul 
în somn. 

Dar Ulenspiegel făcu după capul lui și îl îngriji atât de bine, 
încât, după șase zile, rănitul ţopăia ca orice potaie adevărată, 
ținându-și țanţoș coada în sus. 

lar school-meester, învățătorul, îl boteză Titus Bibulus 
Schnouffius: Titus, întru pomenirea acelui împărat roman care 
cu dragă inimă strângea câinii rătăcitori de pe drumuri; Bibulus, 
pentru că acest câine îndrăgise berea neagră, ca un beţiv cu 
nărav și Schnoulffius, întrucât mai tot timpul adulmeca găurile 
de șoareci și de cârtițe și își vâra botul în ele. 

La capătul uliţei pe care se afla biserica Notre Dame, stăteau, 
față în faţă, pe malul unei ape adânci, două sălcii. 

Ulenspiegel întinse între cele două sălcii o frânghie, pe care 
se apucă să joace într-o duminică, după vecernie, cu atâta foc, 
încât toată droaia de haimanale îl aclamă, bătând din palme și 
strigând. Apoi, cobori iute de pe frânghie și se înfăţișă pe la 
fiecare cu un blid care se umplu curând cu bani lucitori, dar îl 
goli în șorțul lui Soetkin și păstră pentru el doar unsprezece 
gologani. 

Duminica următoare, vru să joace iar pe frânghie, dar câţiva 
prichindei puși pe rele, geloși pe sprinteneala lui, crestară 
frânghia, în așa fel, încât, după câteva sărituri, aceasta se rupse 
și Ulenspiegel pică bâldâbăc în apă. 

În timp ce înota să ajungă la mal, prichindeii cei năstrușnici și 
pricepuţi la crestatul frânghiilor îi strigau de zor: 

— Unde ţi-e sprinteneala, Ulenspiegel? O să te duci la fundul 
iazului să-i înveţi pe crapi să joace, meștere dănţuitor? 

Ulenspiegel ieși pe mal și începu să se scuture, împroșcând cu 
apă în toate părţile, ca un dulău ud, strigând în urma lor, căci 
începuseră să se îndepărteze, de teamă să nu o ia pe coajă: 

— Nu vă temeti, veniţi și duminica viitoare, o să vă arăt și alte 
salturi pe frânghie și o să aveți și voi partea voastră de câștig. 

Duminică, prichindeii nu mai crestară frânghia ci, dimpotrivă, 
se așezară de strajă în jurul ei, căci se adunase ciopor de lume. 

Ulenspiegel le zise: 

— Daţi-mi fiecare câte un papuc de-al vostru și pun rămășag 
cu voi că, oricât de mici sau de mari, o să joc cu fiecare dintre 
ei. 

— Cât plătești, dacă pierzi? îl întrebară. 

— Patruzeci de  urcioare de bere neagră, răspunse 
Ulenspiegel, iar voi îmi veţi da trei gologani în caz de câștig. 

— Ne învoim, ziseră ei. 

Și îi dădură fiecare câte un papuc. Ulenspiegel îi puse pe toţi 
într-un șorț, pe care și-l prinsese în jurul mijlocului și, astfel 
încărcat, jucă pe frânghie, nu fără greutate. 

Crestatorii de frânghie îi strigau de jos: 

— Ai zis că vei juca cu fiecare dintre papucii noștri; încalță-i 
odată și ţine-ţi rămășagul! 

Ulenspiegel, jucând mereu, le răspunse: 

— Nu am zis de fel că mă voi încălţa cu papucii voştri, ci doar 
că voi juca cu ei. Ori, eu joc și ei toţi joacă o dată cu mine, în 
șorțul meu! Plătiţi-mi cei trei gologani ai mei. 

Dar ei îl huiduiră, strigând să le dea înapoi încălțările. 

Ulenspiegel le aruncă papucii unul peste altul, la grămadă. 
Așa că se încinse o încăierare pe cinste, căci niciunul dintre ei 
nu putea să-și aleagă dintr-o ochire papucul din grămadă și nici 
să și-l ia, fără să nu fie îmbrâncit. 

Abia atunci cobori Ulenspiegel de pe frânghie și îi împroșcă pe 
luptători, dar nu cu apă limpede. 

Infantele, făcând cincisprezece ani, nu își pierduse obiceiul de 
a hoinări pe coridoarele, pe scările și prin încăperile castelului. 
Dar, cel mai adesea, era văzut dând târcoale prin preajma 
iatacurilor doamnelor, numai ca să caute sfadă pajilor care, ca și 
el, se aţineau ca niște cotoi în călduri pe la uși. Alţii se învârteau 
prin curte, cântând cu nasul în vânt, balade pline de foc. 

Auzindu-i, infantele se arăta la fereastră și îi băga astfel în 
sperieţi pe bieţii paji care vedeau apărând această față 
gălbejită, în locul ochilor dulci ai drăguțelor lor. 

Printre doamnele de la curte, se afla o drăgălașă flamandă din 
Dudzeele, aproape de Damme, zdravănă, poamă bine pârguită 

și frumoasă de pica, pentru că avea ochii verzi și părul roșcat și 
buclat, strălucitor ca aurul. Veselă din fire și focoasă, nu 
ascundea nimănui niciodată dragostea pe care o purta 
norocosului senior căruia îi acorda, în frumoasa-i împărăție, 
celestul privilegiu de a o iubi. Cel pe care îl iubea pe atunci era 
un senior chipeș și plin de semeţie. În fiecare zi, la un anume 
ceas, se ducea să îl întâlnească, ceea ce Filip prinse de veste. 

Se așeză pe o băncuţă, aproape lipit de zid și de acolo se 
puse să o pândească; atunci când trecu pe dinaintea lui, cu ochii 
aprinși, cu gura întredeschisă, înfloritoare, de-abia ieșită din 
baie, făcând să cânte în jurul ei rochia lungă de brocart galben, 
îl zări dintr-o dată pe infante care, fără să se ridice de pe 
băncuţă, îi zise: 

— Doamnă, n-aţi putea să zăboviţi o clipă? 

Nerăbdătoare, ca o iapă oprită din avântul ei tocmai atunci 
când alerga spre frumosul armăsar nechezând pe câmpie, ea îi 
răspunse: 

— Alteță, aici toată lumea e datoare să se supună voinței 
voastre princiare. 

— Așază-te lângă mine, zise el. 

Apoi, cântărind-o cu ochi desfrânaţi, șireți și aspri, îi ceru: 

— Zi-mi un Pater” în limba flamandă; îl știam, dar l-am uitat. 

Sărmana doamnă se puse atunci să zică un Pater, iar el o 
rugă să-l zică mai rar. 

Și, astfel, o sili pe biata nenorocită să o ţină tot așa până îi 
zise zece, ea care socotea că venise ceasul pentru cu totul alte 
rugăciuni. 

După care se apucă să o proslăvească, vorbindu-i despre 
părul ei mătăsos, despre obrajii-i rumeni, despre ochii-i limpezi, 
dar nu cuteză să-i spună nimic despre umerii ei rotunzi, despre 
gâtul plinuţ, nici despre orice altceva. 

Când ea crezu că poate să plece și se uita deja în curte, unde 
o aștepta seniorul ei, el o întrebă dacă știa care sunt virtuțile 
unei femei. 

Cum ea nu scotea o vorbă, de teamă să nu zică vreo nerozie, 
vorbi el pentru ea și îi zise dăscălește: 

— Virtuţile unei femei sunt castitatea, grija de a-și păzi 
onoarea și viaţa morală. 


9 Tatăl nostru. (n.tr.). 

O sfătui, de asemenea, să se îmbrace cuviincios și să-și 
ascundă bine nurii. 

Ea încuviință, dând din cap și spuse că, pentru Alteța Sa 
Hyperboreeană se va acoperi mai degrabă cu zece piei de urs, 
decât cu un cot de muselină. 

Lăsându-l fără grai cu acest răspuns, se îndepărtă iute, râzând 
pe înfundate. 

Totuși, focul tinereţii se aprinsese și în pieptul infantelui, dar 
nu era nici văpaia arzătoare care împinge la fapte mari sufletele 
puternice, nici flacăra domoală care face să se înduioșeze 
inimile blânde, era un foc sumbru venit din iad, unde fără 
îndoială că Satana îl înteţise. Și strălucea în ochii săi cenușii ca 
luna, iarna, deasupra unui osuar. Și îl ardea cumplit. 

Simţind că nu e în stare să iubească pe nimeni, bietul făţarnic 
nu îndrăznea să se dea pe lângă doamne, așa că se pitea în cine 
știe ce ungher ferit sau într-o cămăruţă spoită cu var, luminată 
prin niște ferestre înguste, unde, de obicei, ronțăia plăcinte, iar 
muștele dădeau năvală în roiuri, asmuţite de firimituri. Acolo, 
găsindu-și singur mângâierea, le strivea încetișor capul de 
geamuri și le omora cu sutele, până ce degetele îi tremurau atât 
de tare, încât nu-și putea duce mai departe crunta ispravă. Și 
simțea o plăcere josnică desfătându-se astfel, căci desfrâul și 
cruzimea sunt două surori ticăloase. leșea din cotlonul lui și mai 
trist decât înainte și toată lumea se ferea din calea lui cum 
putea, atât de înspăimântător era chipul acestui prinţ gălbejit 
care arăta de parcă s-ar fi hrănit cu ciuperci veninoase. 

Și suferea plângăcioasa alteţă, căci o inimă haină aduce cu 
sine durerea. 


e Capitolul 26 


Drăgălașa flamandă părăsi într-o bună zi Valladolidul, 
îndreptându-se spre castelul său din Dudzeele. 

Ajunsă în Flandra și fiind în trecere prin Damme, urmată 
îndeaproape de pântecosul ei chelar, zări, rezemat de peretele 
unei colibe, un băietan de cincisprezece ani, suflând într-un 
cimpoi. Dinaintea lui, se aţinea un câine roșcat căruia nu-i 
plăcea cu niciun chip muzica asta, așa că urla cu jale. Soarele 

lumina cu putere. Lângă băietan, stătea în picioare o fetiţă 
pirpirie, izbucnind în râs de câte ori urla bietul câine. 

Frumoasa doamnă și pântecosul chelar, trecând prin faţa 
colibei, se uitară la Ulenspiegel care sufla în cimpoi, la Nele care 
râdea și la Titus Bibulus Schnouiffius care urla. 

— Băiat rău ce ești, zise doamna, vorbindu-i lui Ulenspiegel, 
n-ai putea să nu îl mai faci să urle în halul ăsta pe bietul 
roșcovan? 

Dar Ulenspiegel, privind-o drept în ochi, începu să-i zică și mai 
cu foc din cimpoiul său. Și Bibulus Schnouiffius urla și mai cu 
jale, iar Nele izbucnea în râs și mai tare. 

Chelarul se înfurie și îi zise doamnei, arătând spre 
Ulenspiegel: 

— Dacă l-aș scărpina nițeluş cu teaca sabiei pe neisprăvitul 
ăsta, i-ar trece numaidecât cheful să mai facă gălăgia asta 
nerușinată. 

Ulenspiegel se uită la chelar, îi zise Jan Papzak, din pricina 
burdihanului care i se revărsa peste cingătoare și suflă mai 
departe în cimpoi. Chelarul se repezi, cuprins de mânie, spre el, 
amenințându-l cu pumnul, dar Bibulus Schnouffius se aruncă 
asupra lui și îl mușcă de picior. Chelarul se rostogoli pe jos 
răcnind de spaimă cât îl ţinea gura: 

— Ajutor! 

Doamna zâmbi și îi zise lui Ulenspiegel: 

— N-ai putea să-mi spui, cimpoierule, dacă drumul care duce 
de la Damme la Dudzeele este același? 

Ulenspiegel, fără să se oprească din cântat, clătină din cap și 
se uită la doamnă. 

— Ce ai, de mă priveşti țintă? îl întrebă ea. 

Dar el, tot cântând, holbă și mai tare ochii, de parcă ar fi fost 
topit de admirație. 

Ea îi zise: 

— Nu ţi-e rușine, tânăr cum ești, să te uiţi așa la doamne? 

Ulenspiegel roși un pic, suflă iar și o privi și mai stăruitor. 

— Te-am întrebat, urmă ea, dacă nu s-a schimbat drumul care 
duce de la Damme la Dudzeele? 

— Nu mai înverzește de când l-aţi lipsit de norocul de a vă 
purta pașii, răspunse dintr-o dată Ulenspiegel. 

— Ai vrea să mă călăuzești? întrebă doamna. 

Dar Ulenspiegel rămase așezat, privind-o mereu. Și ea, așa 
zburdalnic cum i se arăta, dându-și seama că toată joaca asta 
era doar din pricina tinereţii, i-o iertă bucuroasă. El se ridică și 
dădu să intre în casă. 

— Unde te duci? îl întrebă ea. 

— Să mă gătesc cu hainele mele de duminică, răspunse el. 

— Du-te, încuviință doamna. 

Și se așeză atunci pe bancă, lângă poartă; chelarul făcu 
întocmai ca ea. Lia vru să vorbească cu Nele, dar Nele nu-i 
răspunse, pentru că era geloasă. 

Ulenspiegel se întoarse, spălat bine și îmbrăcat în barchet. 
Arăta strașnic în hainele lui cele mai bune, omulețţul. 

— Pleci, într-adevăr, cu doamna asta frumoasă? îl întrebă 
Nele. 

— Nu zăbovesc mult, răspunse Ulenspiegel. 

— Dacă m-aș duce eu în locul tău? zise Nele. 

— Nu, spuse el, drumul e noroios. 

— De ce, întrebă doamna, supărată și geloasă totodată, de ce 
vrei, fetiță, să îl împiedici să vie cu mine? 

Nele nu îi răspunse, dar lacrimi mari îi izvorâră din ochi și o 
privi tristă și mânioasă pe cucoana cea frumoasă. 

e 

Porniră tuspatru la drum, doamna aşezată ca o regină pe iapa 
ei buiastră, albă ca laptele, cu hățuri și șa de catifea neagră, 
chelarul, cu  burdihanul  bălăbănindu-se pe la hopuri, 
Ulenspiegel, ţinând de frâu iapa doamnei, iar Julius Schnouiffius, 
mergând mândru pe lângă el, cu coada în sus. 

Călăriră și merseră astfel o vreme, dar Ulenspiegel nu era 
deloc la largul lui; mut ca un pește, adulmeca mireasma fină de 
smirnă care adia dinspre doamnă și trăgea cu coada ochiului la 
toate nestematele și bijuteriile ei de soi, la tot ce sclipea și 
atârna, de gâtul plinuț sau de urechiușele mititele, amețit de 
dulceaţa chipului și de sclipirea ochilor și a părului ce părea un 
coif de aur. 

— De ce, îl întrebă ea, ești atât de tăcut, micuţule? 

El nu-i răspunse. 

— Doar nu ţi-a căzut limba în pantofi și nu ai fi în stare să duci 
o veste din partea mea? 

— Să vedem, zise Ulenspiegel. 


46 


— Trebuie, spuse doamna, să te desparţi de mine aici și să te 
duci la Koolkerke, să spui unui gentilom îmbrăcat în roșu și 
negru, jumătate-jumătate, să nu mă mai aștepte azi, ci să vină 
duminică, la ceasurile zece din noapte, la castelul meu, prin 
ușiţa tăinuită de deasupra șanțului. 

— Nu mă duc! zise Ulenspiegel. 

— De ce? întrebă doamna. 

— Nu mă duc și pace! se răsti Ulenspiegel. 

Doamna îi spuse: 

— De  unde-ţi veni, cocoșel furios, încăpăţânarea asta 
sălbatică? 

— Nu mă duc! zise Ulenspiegel. 

— Dar dacă ţi-oi da un florin. 

— Nu! zise el. 

— Un ducat? 

— Nu. 

— Un galben? 

— Nu, zise, din nou, Ulenspiegel. Și, totuși, adăugă el cu un 
oftat, mi-ar plăcea mai mult decât coaja de scoică din chimirul 
de la mama. 

Doamna zâmbi, apoi, deodată, strigă: 

— Mi-am pierdut punga mea cea frumoasă și scumpă, ţesută 
din fir de mătase și brodată cu perle! La Damme îmi mai 
spânzura încă la cingătoare. 

Ulenspiegel nu se clinti, dar chelarul înaintă spre doamnă: 

— Stăpână, îi zise, nu îl trimiteţi după ea pe tâlharul ăsta 
mititel, n-o să o mai vedeţi niciodată. 

— Și cine să se ducă atunci? întrebă doamna. 

— Eu, în ciuda vârstei mele înaintate. 

Și se duse. 

Era miezul zilei, zăduful era mare și nu se zărea ţipenie de 
om; Ulenspiegel nu scotea o vorbă, dar își lepădă jiletca cea 
nouă, pentru ca doamna să se poată întinde la umbră, sub un 
tei, fără să se teamă de răcoarea ierbii. Rămase în picioare 
lângă ea, oftând. 

Ea îl privi și simţi că i se face milă de micuțul ăsta atât de 
sperios, așa că îl întrebă dacă nu ostenise să stea așa, dacă nu-i 
obosiseră picioarele încă atât de plăpânde. El nu scoase o vorbă 
și, cum se lăsă deodată să cadă lângă ea, vru să-l oprească și îl 
trase la pieptul ei gol, unde el rămase atât de bucuros, încât ea 

crezu că ar păcătui de moarte dacă ar fi atât de crudă să îi 
ceară să își aleagă altă pernă. 

Chelarul se întoarse în cele din urmă, zicând că nu găsise 
punga. 

— Am găsit-o eu, zise doamna, când am descălecat, se 
desprinsese din copci și se agăţase de scara șeii. Acum, se 
întoarse ea spre Ulenspiegel, du-ne drept la Dudzeele și spune- 
mi cum te cheamă. 

— Patronul meu, răspunse el, este sfântul Tylbert, nume ce 
vrea să zică iute de picior, pentru a alerga după cele 
desfătătoare; numele meu este Claes, iar porecla mea este 
Ulenspiegel. Dacă vreţi să vă priviţi în oglinda mea, veţi vedea 
că nu se află, pe tot întinsul Flandrei, o floare mai strălucitor de 
frumoasă decât înmiresmata voastră gingășie. 

Doamna se îmbujoră de plăcere și nu se supără deloc pe 
Ulenspiegel. 

lar Soetkin și Nele plângeau în timpul acestei îndelungate 
lipse. 


e Capitolul 27 


Când se întoarse de la Dudzeele, o văzu, la intrarea în oraș, 
pe Nele, rezemată de o barieră. Ciugulea dintr-un ciorchine de 
strugure negru. 

Sfărâmând boabele una câte una, era, fără îndoială, răcorită 
și desfătată, dar nu lăsa să i se vadă nicio urmă de plăcere pe 
faţă. Părea, dimpotrivă, supărată și smulgea boabele cu furie. 
Era atât de îndurerată și avea un chip atât de amărât, trist și 
blând, încât Ulenspiegel, cuprins de milă și de dragoste, se 
strecură tiptil în spatele ei și o sărută pe ceafă. 

Dar ea, în schimb, îi arse o palmă zdravănă. 

— Nu mai văd limpede, spuse Ulenspiegel. 

Ea plângea în hohote. 

— Nele, zise el, de-acum înainte o să faci fântâni la marginea 
satelor? 

— Pleacă de aici! zise ea. 

— Dar nu pot să plec, dacă plângi așa, drăguţo! 

— Nu sunt drăguță, zise Nele și nu plâng! 

— Nu, nu plângi, dar totuși, curge apă din ochii tăi. 

— Nu vrei să pleci odată? îl repezi ea. 

— Nu, zise el. 

În vremea asta, ea își ţinea șorţul cu mânutele ei 
tremurătoare și trăgea de el de zor, scăldându-l în lacrimi. 

— Nele, întrebă Ulenspiegel, se va face curând vreme 
frumoasă? 

Și o privea, zâmbindu-i cu dragoste. 

— De ce mă întrebi asta? întrebă ea. 

— Pentru că pe vreme frumoasă nu plouă, răspunse 
Ulenspiegel. 

— Du-te, zise ea, lângă cucoana ta frumoasă cu rochie de 
brocart, ai făcut-o destul să râdă pe dumneaei. 

Atunci, Ulenspiegel îi închină un cântecel: 


Când o văd pe draga mea bocind 
Inima-mi în piept se frânge 

Miere e atunci când râde 
Mărgăritar, când plânge 

Eu o iubesc mereu 

Si o duc să dăm de dușcă 

Vin de soi de la Louvain 

Și o să mergem iar la crâșmă 
Când Nele va râde iar. 


— Om netrebnic, îi zise ea, iar îţi baţi joc de mine. 

— Nele, îi zise Ulenspiegel, sunt om, dar nu netrebnic, fiindcă 
nobila noastră familie, neam de consilieri comunali, are ca 
blazon trei urcioare de argint pe un fond de bruinbier. Nele, să 
fie oare adevărat că, pe meleagurile Flandrei, cel care seamănă 
sărutări culege palme? 

— Nu vreau să vorbesc cu tine, îi răspunse ea. 

— Atunci, de ce deschizi gura să mi-o spui? 

— Sunt supărată, zise ea. 

Ulenspiegel îi trase ușurel un pumn în spate și îi zise: 

— Dacă o săruţi, te împunge, dacă o înghiontești, te unge. la 
unge-mă, drăguţo, de vreme ce te-am înghiontit. 

Nele se întoarse. El își desfăcu brațele, ea i se aruncă, încă 
smiorcăindu-se, la piept și zise: 

— Nu o să te mai duci acolo, nu-i așa, Thyl? 

Dar el nu îi mai răspunse, căci nu mai avea cum, îngrijindu-se 
să îi cuprindă în palme sărmanele degete tremurătoare și să-i 
șteargă cu buzele lacrimile fierbinţi ce-i curgeau șiroaie din ochi, 
ca o ploaie de vară. 


e Capitolul 28 


În vremea asta, nobila cetate Gand refuză să-și mai plătească 
partea din ajutorul pe care i-l cerea fiul ei, împăratul Carol. Nici 
nu mai avea cum, căci nimeni altul decât Carol o ușurase deja 
de toţi banii. Această împotrivire fu socotită o mare nelegiuire; 
împăratul hotărî să meargă el însuși să o pedepsească. 

Căci ciomagul unui fiu e mai dureros decât oricare altul pe 
spinarea mamei. 

Francis cel cu nasul lung se oferi să îl lase să treacă prin 
Franța. Carol primi și, în loc să fie luat ostatic, fu sărbătorit și 
răsfățat împărătește; este o învoială atotputernică între prinți să 
se ajute împotriva noroadelor. 

Carol zăbovi multă vreme la Valenciennes fără să dea niciun 
semn că ar fi supărat. Gand, maica sa, trăia fără teamă în 
credinţa că împăratul, fiul ei, o va ierta, pentru că ceea ce 
făcuse, făcuse cu dreptate. 

Carol ajunse sub zidurile orașului cu patru mii de cai. Ducele 
de Alba îl însoțea; de asemenea, prinţul de Orania. Oamenii din 
popor și micii meșteșugari tare ar mai fi vrut să împiedice 
această vizită filială și să-i adune pe toţi cei optzeci și patru de 
mii de bărbaţi în stare să lupte, din oraș și din împrejurimi; 
bogătașii, cărora li se spunea hoogs-poorters, se împotriviră, de 
teama norodului înarmat. Gand ar fi putut astfel, totuși, să-l 
căsăpească pe fiul său, cu cei patru mii de cai cu tot. Dar ea Îl 
iubea și chiar și micii meșteșugari își recăpătaseră încrederea în 
el. 

Carol o iubea și el, dar pentru banii pe care îi avea de la ea, 
puși la păstrare în cuferele lui și pentru cei ce, după socoteala 
lui, aveau să-i mai vină. 

Proclamându-se stăpânul orașului, puse în tot locul posturi 
militare și porunci ca patrulele să bată zi și noapte străzile 
orașului. 

Cei mai cu vază bogătani trebuiră, cu ștreangul la gât, să se 
înfăţișeze dinaintea tronului său și să își desfacă băierile pungii, 
plătind mari despăgubiri; Gand fu declarat vinovat de 
nelegiuirile cele mai costisitoare, care sunt: lipsa de loialitate, 
călcarea tratatelor, nesupunerea, rebeliunea și lezmajestate. 
Împăratul declară, de asemenea, desfiinţate toate privilegiile, 
drepturile, scutirile, obiceiurile și cutumele, hotărând și pentru 
vremurile ce aveau să vină, de parcă ar fi fost Dumnezeu, că, de 
acum înainte, urmașii lui, o dată ajunși pe tron, vor jura să nu 
mai ţină seama de nimic decât de Caroline Concession, adică de 
actul prin care hotărâse ca întreg orașul să-i fie lui supus. 

Puse să fie rasă de pe faţa pământului abația Saint-Bavon, 
pentru a înălța în locul ei o fortăreață de unde să poată, în voie, 
străpunge cu ghiulele pieptul maicii sale. 

e 

Ca un bun fiu, grăbit să moștenească, confiscă toate bunurile 
din Gand, venituri, proprietăți, artilerie, muniție de război. 

Socotind-o prea bine apărată, puse să se dărâme Turnul Roșu, 
Turnul Borta Broaștei, Braampoort, Steenpoort, Waalpoort, 
Ketelpoort și multe altele, lucrate și sculptate ca niște bijuterii 
de piatră. 

Când, după toate astea, străinii treceau prin Gand, se 
întrebau: 

— Ce-o fi cu orașul ăsta ras ca-n palmă și pustiit, despre care 
se spuneau minuni? 

lar cei din Gand le răspundeau: 

— Împăratul Carol tocmai i-a smuls orașului cingătoarea-i de 
preţ. 

Și, vorbind astfel, erau cuprinși de mânie și de rușine. lar din 
ruinele orașului împăratul își lua cărămizile pentru fortărețele 
sale. 

Voia ca Gand să ajungă la sapă de lemn, căci astfel orașul nu 
mai putea să se împotrivească, prin agricultură, industrie și 
bani, planurilor sale trufașe; o osândi, deci, să plătească partea 
sa din ajutorul refuzat, adică patru sute de mii de florini de aur 
și, pe deasupra, o sută cincizeci de mii de galbeni, dintr-o dată 
și alte șase mii, rentă pe viaţă. Gandul îl împrumutase cu bani; 
trebuia, pentru asta, să-i plătească o rentă de o sută cincizeci de 
livre. Luă înapoi cu de-a sila toate înscrisurile de datorie și, 
plătindu-și astfel datoria, se îmbogăţi cu adevărat. 

Gandul îl iubise și îl ajutase de nenumărate ori, dar, acum, îi 
străpunsese pieptul cu un pumnal, căutând sânge pentru că nu 
dăduse de lapte. 

Apoi privi spre Roelandt, frumosul clopot și porunci să fie 
spânzurat de limba lui acela care dăduse alarma, chemând 
orașul să-și apere drepturile. 

Nu avu nicio milă de Roelandt, limba maicii lui, limba cu care 
ea grăia Flandrei, Roe/anat, mândrul clopot care spunea despre 
el însuși: 


Als men my Slaet, dan is't branat, 
Als men my luyt, dan is't storm în Vlaenderlanat. 


Adică: 


Când sun ascuțit, e pârjol, 
Când răsun puternic, s-a învârtejit furtuna pe meleagurile 
Flandrei. 


Socotind că maica lui vorbeşte prea tare, porunci să fie luat 
de acolo. lar cei din împrejurimi ziseră că Gandul a răposat, 
pentru că fiul său i-a smuls limba cu clești de fier. 


e Capitolul 29 


Într-una din zilele acelea de primăvară, luminoase și 
proaspete, când pământul e plin de dragoste, Soetkin cosea 
lângă fereastra deschisă, Claes îngâna o melodie, iar 
Ulenspiegel îi îndesase lui Titus Bibulus Schnouffius, pe cap, o 
tichie de judecător. Câinele dădea din labe ca și cum ar fi vrut 
să pronunţe o hotărâre, dar, de fapt, încerca să se 
descotorosească de tichie. 

Deodată, Ulenspiegel trânti cu zgomot fereastra și începu să 
țopăie prin cameră, sărind peste mese și peste scaune și 
arătând cu mâna în sus, spre tavan. Soetkin și Claes văzură că 
nu se zbătea atât de tare decât ca să pună laba pe o păsărică 
drăgălașă care, scuturând din aripi, țipa de frică, ghemuită 
lângă o grindă, dintr-un ungher al lui. 

Ulenspiegel era gata-gata să o înșface, când Claes, vorbind 
repede, îi zise: 

— Ce ai, de sări așa? 

— Ca să o prind, răspunse Ulenspiegel, să o pun în colivie, să-i 
dau grăunţe și să o învăţ să cânte pentru mine. 

In timpul acesta, pasărea, strigând de spaimă, zburătăcea 
prin odaie, izbindu-se cu capul de geamuri. 

Ulenspiegel nu contenea să sară, dar Claes își așeză mâna 
grea pe umărul lui: 

— Prinde-o, bag-o în colivie, fă-o să cânte pentru tine, eu, de 
asemenea, am să te vâr într-o cușcă cu zăbrele zdravene de fier 
și te voi face și pe tine să cânţi. Îţi place să zburzi, n-o să mai 
poți zburda; vei fi la răcoare când îţi va fi frig, la soare, când îţi 
va fi cald. Apoi, într-o duminică, o să plecăm și o să uitam să îţi 
dăm de mâncare și ne vom întoarce de-abia joi, iar la întoarcere 
o să îl găsim pe Thyl mort de foame și ţeapăn. 

Soetkin se puse pe bocit, iar Ulenspiegel se repezi: 

— Ce faci? întrebă Claes. 

— Deschid fereastra să iasă pasărea, răspunse el. 

Intr-adevăr, pasărea, care era un sticlete, se năpusti pe 
fereastră, scoase un strigăt voios, se înălță ca o săgeată în 
văzduh, apoi cobori și se așeză pe creanga unui măr din 
apropiere, își ciuguli aripile cu ciocul, își scutură penele și, 
supărată, începu să îl ocărască în toate felurile pe Ulenspiegel în 
limba ei păsărească. 

Atunci, Claes îi zise: 

— Fiule, nu răpi niciodată, nici omului, nici dobitoacelor, 
libertatea. Și Dumnezeu să o judece pe Măria Sa care, punând în 
lanţuri credința slobodă a Flandrei, vâră acum nobila cetate a 
Gandului în cușca robiei. 


e Capitolul 30 


Filip o luase de soţie pe Maria de Portugalia, ale cărei 
posesiuni trecură în stăpânirea coroanei Spaniei; de la ea îl avu 
pe don Carlos, nebunul cel crud. Dar nu își iubea de fel soţia! 

Regina suferea de pe urma nașterii. Zăcea la pat, înconjurată 
de doamnele ei de onoare, printre care ducesa de Alba. 

Filip o lăsa aproape mereu singură, ca să se ducă să vadă 
cum sunt arși ereticii. Toată nobila Curte făcea la fel. La fel 
făcea și ducesa de Alba, prea mărita doamnă care veghea la 
patul reginei. 

În vremea asta, tribunalul popilor înhăţă un sculptor flamand, 
romano-catolic, pentru că, atunci când un călugăr refuzase să-i 
plătească cât se învoiseră, pe o statuie de lemn a Maicii 
Domnului, el lovise statuia cu dalta drept în față, spunând că 
mai bine își sfărâmă opera, decât să o dea pe nimic. 

Fu denunțat de călugăr ca iconoclast, torturat fără milă și 
osândit să fie ars de viu. 

În timpul chinurilor, îi fuseseră pârjolite tălpile picioarelor și, 
pe drumul de la temniţă la rug, striga, înveșmântat în san- 
benito!*: 

— Retezaţi-mi picioarele! Retezaţi-mi picioarele! 

lar Filip, auzindu-i de departe țipetele, era mulțumit, dar de 
râs, nu râdea de fel. 

Doamnele de onoare ale reginei Maria o lăsară în voia sorții 
pe aceasta, ţinând mortis să fie de faţă la arderea pe rug și, 
după ele și ducesa de Alba care, auzind cum strigă pictorul 
flamand, vru să vadă spectacolul și o lăsă pe lăuză singură. 

Filip, înalții lui slujitori, prinți, conți, scutieri, fiind, ca și 
doamnele, de faţă, sculptorul fu legat cu un lanţ lung de un 
stâlp, înfipt în mijlocul unui cerc de flăcări, alcătuit din grămezi 
de paie și de nuiele care aveau să-l prăjească pe îndelete, dacă 
s-ar fi căţărat pe stâlp, încercând să se ferească de vâlvătăi. 

Și cu toţii îl priveau curioși cum se chinuia, așa, aproape gol 
cum era, să nu-și piardă cumpătul în faţa dogorii ce îl cuprindea 
din ce în ce mai strâns. 

e 

În același timp, reginei Maria i se făcu sete în patul ei de 
lăuză. Zări o jumătate de pepene pe un talger. Târându-se afară 
din pat, o luă și o mâncă până la ultima bucăţică. 

Apoi, din pricină că pepenele fusese foarte rece, asudă și 
începu să tremure; rămase pe podea, fără să fie în stare să se 
mai miște. 

— Ah! zise, m-aș încălzi, dacă ar fi cineva care să mă ducă 
înapoi în pat. 


19 Cămașă galbenă, pictată cu flăcări și diavoli, în care erau îmbrăcaţi cei condamnați 
la moarte de către Inchiziție. (n.tr.). 

Atunci, îl auzi pe sărmanul sculptor care striga: 

— Retezaţi-mi picioarele! 

— Ah! spuse regina Maria, au început oare câinii să urle la 
moartea mea? 

e 

În clipa aceea, sculptorul, nevăzând în jurul lui decât chipuri 
de dușmani spanioli, se gândi la Flandra, ţara vitejilor, își 
încrucișă braţele și, târându-și lanțul lung în spatele lui, se 
îndreptă spre paiele și nuielele aprinse, după care, așezându-se 
în mijlocul lor în picioare cu brațele la piept zise: 

— lată cum mor flamanzii în faţa călăilor spanioli. Tăiaţi-le lor 
picioarele, nu mie, ca să nu mai alerge după omoruri! Trăiască 
Flandra! Flandra cea veșnică! 

lar doamnele îl aplaudară, strigând să fie grațiat, când îl 
văzură cât de mândru se ţine. 

Și el muri. 

e 

Regina Maria tremura din tot trupul, plângea, dinţii îi 
clănţăneau de frigul morții apropiate și zise, în timp ce brațele și 
picioarele îi înțepeneau: 

— Duceţi-mă în pat, să mă încălzesc. 

Și muri și ea. 

e 

Și astfel, urmând prorocirea lui Katheline, vrăjitoarea cea 

bună, Filip semăna peste tot moarte, sânge și lacrimi. 

lar Ulenspiegel și Nele se iubeau cu dragoste curată. 

Era cam pe la sfârșitul lui aprilie, toți copacii erau în floare, 
toate plantele musteau de sevă, în așteptarea lunii mai care 
pogoară pe pământ, însoţită de un păun, încărcată cu buchete 
de flori, făcând să cânte privighetorile în pădure. 

Adesea, Ulenspiegel și Nele rătăceau haihui pe drumuri, doar 
ei doi. Nele se ţinea de brațul lui Ulenspiegel, agățându-se cu 
amândouă mâinile. Lui Ulenspiegel tare îi mai plăcea jocul ăsta, 
de multe ori își petrecea brațul în jurul mijlocului lui Nele, ca s-o 
țină mai bine, zicea el și ea era fericită, dar nu scotea o vorbă. 

Vântul aducea mireasma molcomă a câmpului în drumul lor, 
marea mugea departe, în bătaia soarelui, leneșă; Ulenspiegel 
era ca un diavol tânăr, mândru și plin de el, iar Nele, ca o micuță 
sfântă din rai, rușinată toată de plăcerea ei. 

Își lăsa capul pe umărul lui Ulenspiegel, el îi cuprindea mâinile 
și, mergând, o săruta pe frunte, pe obraji, pe guriţa-i fragedă. 
Dar ea nu scotea o vorbă. 

După câteva ceasuri li se făcea cald și sete, beau lapte de la 
câte un gospodar, dar nu se răcoreau defel. 

Și se așezau pe marginea unui șanț, în iarbă. Nele, albă ca 
varul la faţă, cădea pe gânduri, Ulenspiegel o privea temător. 

— Ești trist? îl întreba ea. 

— Da, răspundea el. 

— De ce? îl iscodea ea. 

— Nu știu, zicea el, dar acest văzduh călduț, parcă încărcat de 
trăsnete, aceste părăluțe, desfăcându-se roșii pe câmp, măceșul 
de lângă noi, din gard, atât de alb... Cine ar putea să-mi spună 
de ce mă simt tulburat și mereu gata să mor sau să dorm? Și 
inima-mi bate atât de tare în piept când aud păsările cum se 
deșteaptă în copaci și văd rândunelele întorcându-se; atunci, 
vreau să merg dincolo de soare, dincolo de lună. Și când mă ia 
cu frig, când mă ia cu cald. Ah! Nele! Aș vrea să nu mai ţiu de 
lumea asta pământească, să dăruiesc o mie de vieţi aceleia care 
m-ar iubi... 

Dar ea nu vorbea de fel, doar surâdea mulţumită, uitându-se 
la Ulenspiegel. 

De ziua morților, Ulenspiegel ieși din biserica Notre Dame cu 
câteva pramatii de vârsta lui. Lamme Goedzak se rătăcise 
printre ei, ca o oaie într-o haită de lupi. 

Lamme le plăti la toţi să bea pe săturate, căci maică-sa îi 
dădea, în toate duminicile și zilele de sărbătoare, trei gologani, 
să aibă de cheltuială. 

Se duse, deci, cu tovarășii săi la /n den rooden schilat (Pajura 
roșie), la Jan van Liebeke și cerură dobbele-knolaert de Courtrai. 

Încălziţi de băutură și venind vorba despre rugăciuni, 
Ulenspiegel zise răspicat că slujbele pentru morţi aduc folos 
doar preoților. 

Dar era și un luda în ceata lor; acesta îl denunţă pe 
Ulenspiegel ca eretic, în ciuda plânsetelor lui Soetkin și a 
stăruințelor lui Claes, Ulenspiegel fu înhăţat și vârât în temniţă. 
Rămase într-o pivniţă zăbrelită o lună și trei zile fără să vadă pe 
nimeni. Temnicerul lui mâncă trei sferturi din tain. Între timp, 
fură cercetate toate faptele sale, bune și rele. Se dovedi că era 
doar un glumeţ fără leac, râzându-și de aproapele lui, dar că nu- 
i vorbise niciodată de rău, nici pe Domnul Dumnezeu, nici pe 
Sfânta Fecioară, nici pe preacuvioșii sfinţi. Așa că sentința fu 
blândă, căci l-ar fi putut însemna cu fierul roșu pe faţă și biciui 
până la sânge. 

Ținând seama de tinereţea lui, judecătorii îl osândiră doar să 
meargă în urma preoților, în cămașă, cu capul descoperit și în 
picioarele goale, ţinând o lumânare în mână, la prima 
procesiune care va ieși din biserică. 

Și se nimeri să fie de Înălţare. 

Când procesiunea fu pe cale să se întoarcă, Ulenspiegel trebui 
să se oprească în pridvorul bisericii Notre Dame și, de acolo, să 
strige: 

— Îi mulţumesc lui lisus! Le mulţumesc cuvioșilor preoţi! 
Rugăciunile lor sunt o mare binecuvântare pentru sufletele din 
purgatoriu, răcorindu-le; căci fiecare Ave este o găleată de apă 
care se revarsă peste ei și fiecare Pater, o putină. 

Și norodul îl asculta cu mare credință, nu fără să râdă. 

De sărbătoarea Rusaliilor, trebui să urmeze din nou 
procesiunea; era în cămașă, cu capul descoperit și în tălpile 
goale și purta o lumânare în mâna. La întoarcere, în picioare, în 
tinda bisericii și ţinându-și cuviincios lumânarea, nu fără să facă 
unele strâmbături mucalite, zicea tare și răspicat: 

— Dacă rugăciunile creștinilor sunt o mare ușurare pentru 
sufletele din purgatoriu, acelea ale preotului de la Notre Dame, 
om sfânt și priceput ca nimeni altul în desăvârșirea tuturor 
virtuţilor, potolesc atât de bine durerile pricinuite de foc, încât 
acestea se prefac în licori răcoritoare, dintr-o dată. Dar călăii de 
diavoli nu apucă nicio înghiţitură. 

lar norodul iarăși îl asculta cu mare credinţă, nu fără să râdă, 
iar parohul zâmbea cu bisericească mulțumire. 

Apoi, Ulenspiegel fu izgonit de pe meleagurile Flandrei, vreme 
de trei ani, având datoria să facă un pelerinaj la Roma și să se 
întoarcă de acolo cu iertarea papei. 

Claes trebui sa plătească trei florini de aur pentru această 
sentinţă, iar el îi mai dădu încă unul și fiului său și îl înzestră cu 
straie de pelerin. 

Ulenspiegel fu zdrobit de durere, în ziua plecării, 
îmbrăţișându-i pe Claes și pe înlăcrimata Soetkin, nefericita 
mamă. Îl petrecură până departe pe drum, însoţiţi de mai mulţi 
gospodari cu nevestele lor. 

Claes, la întoarcerea acasă, îi zise soaței lui: 

— Femeie, este o cruzime să osândești astfel, pentru câteva 
vorbe nesocotite, la o pedeapsă atât de aspră, un băietan încă 
necopt. 

— Plângi, omule, zise Soetkin, se vede că îl iubești mai mult 
decât ne arăţi, căci lacrimile tale sunt lacrimi de bărbat, 
lacrimile unui leu. 

Nele se dusese să se ascundă în șură ca să n-o vadă nimeni 
cum îl plânge și ea pe Ulenspiegel. li urmări de departe pe 
Soetkin și pe Claes, cu gospodarii și nevestele lor; când îl văzu 
pe drăguțul ei îndepărtându-se singur, alergă la el și îi sări de 
gât: 

— O să dai de o sumedenie de doamne frumoase pe acolo, pe 
unde te duci, îi zise ea. 

— Frumoase, nu știu, răspunse Ulenspiegel, dar fragede ca 
tine, nu, căci pe toate le-a prăjit soarele. 

Făcură o bună bucată de drum împreună. Ulenspiegel era tare 
gânditor și spunea mereu: 

— O să îi fac eu să plătească slujbele lor pentru morți. 

— Ce slujbe și cine va plăti? întrebă Nele. 

Ulenspiegel răspunse: 

— Toţi parohii, preoţii, clericii, ţârcovnicii și alţi flecari de rang 
mai mare sau mai mic care ne împuie capul cu trăsnăi. Dacă 
eram muncitor cu ziua, mi-ar fi furat, trimițându-mă în pelerinaj, 
rodul a trei ani de muncă. Dar așa, bietul Claes este acela care 
plătește. Îmi vor plăti cu vârf și îndesat acești trei ani ai mei și o 
să le cânt veșnica pomenire din banii lor. 

— Vai! Thyl, ai grijă ce faci: o să te ardă de viu! răspunse 
Nele. 

— Sunt din amiant”, zise Ulenspiegel. 
Și se despărțţiră, ea topită de plâns, iar el zdrobit de durere și 
mânios. 

Brodindu-se să fie la Bruges, la târgul de miercuri, văzu acolo 
o femeie purtată de gâde și de ajutoarele sale și o mulţime de 
alte femei, țipând și răcnind la ea ocări spurcate cu nemiluita. 

Ulenspiegel, văzând-o că are umerii rochiei împodobiţi cu 
bucăţi de stofă roșie și că poartă la gât piatra dreptăţii cu lanţuri 
de fier, își dădu seama că era una din acele femei care vând pe 
bani buni trupurile tinere și fragede ale fiicelor lor. | se spuse că 
o chema Barbe, că era măritată cu Jason Darue și că va fi 
plimbată cu podoabele astea prin tot târgul, până ce se va 
întoarce în Piaţa Mare, unde va fi urcată pe un eșafod care o 
aștepta, gata înălţat. Ulenspiegel o urmă, amestecându-se în 
gloata care zbiera. Întoarsă în Piaţa Mare, fu așezată pe eșafod, 
legată de un stâlp, iar gâdele îi puse în faţă un mănunchi de 
ierburi și o bucată de pământ în chip de groapă. 

| se spuse, de asemenea, lui Ulenspiegel că mai înainte fusese 
biciuită în închisoare. 

Cum tocmai pornea din nou la drum, îi ieși în cale, 
bălăngănindu-se, Henri le Marischal, om de nimic, care fusese 
spânzurat pe moșia West-Ypres și își arăta încă urmele de 
ștreang din jurul gâtului. „Fusesem”, zicea el „coborât din 
ștreang doar rostind din inimă o rugăciune către Maica 
Domnului din Hal, în așa fel, încât, printr-o adevărată minune, 
judecătorii și oamenii stăpânirii fiind plecaţi, frânghia care nu 
mă mai strângea se rupse și m-am prăvălit la pământ, teafăr și 
nevătămat.” 

Dar Ulenspiegel avea să afle mai târziu că acest om de nimic, 
scăpat de la spânzurătoare, era un fals Henri le Marischal și că 
era lăsat să colinde turnând gogoși numai pentru că era 
purtătorul unui înscris iscălit de parohul bisericii Maica Domnului 
din Hal care vedea cum, din pricina minciunilor gogonate ale 
acestui Henri le Marischal, dădeau năvală în biserica lui, plătind 
din gros, toţi aceia care, mai de aproape sau mai de departe, 


11 Minereu rezistent la foc. (n.t.). 

simt cum li se strânge ștreangul în jurul gâtului. Și multă vreme 
de atunci încolo, bisericii Maica Domnului din Hal i se spuse 
Maica Domnului a Spânzuraților. 

În vremea asta, inchizitorii și teologii îi aduseră pentru a doua 
oară la cunoștință împăratului Carol: că biserica se ducea de 
râpă, că autoritatea sa era disprețuită, că, dacă repurtase 
atâtea victorii strălucite, o datora numai rugăciunilor catolicilor 
care păstrau sus, pe tronul lui, puterea împărătească. 

Un arhiepiscop din Spania îi ceru să reteze șase mii de capete 
și să ardă pe rug tot atâtea trupuri, pentru a stârpi în Ţările de 
Jos primejdioasa erezie luterană. Măria Sa socoti că nu era de 
ajuns. 

Așa că, pe oriunde trecea, cu groaza în suflet, bietul 
Ulenspiegel, nu vedea decât capete înfipte în stâlpi, tinere fete 
vârâte în saci și aruncate de vii în apa râurilor, bărbaţi culcaţi 
goi pe roată și bătuţi cu bare de fier, femei băgate în groapă, 
acoperite cu pământ, iar călăul jucând pe pieptul lor, ca să li-l 
sfărâme. Dar duhovnicii acelora care mai înainte se căiseră 
primeau de fiecare dată doisprezece soli. 

Văzu la Louvain călăii arzând treizeci de luterani deodată și 
aprinzând rugul cu pulbere. La Limburg văzu o familie, taţii și 
mamele, ginerele și fata, mergând la locul osândei, cântând 
psalmi. Tatăl, care era bătrân, striga în timp ce ardea pe rug. 

Și Ulenspiegel, înspăimântat și îndurerat, drumeţea pe aceste 
sărmane meleaguri. 

Ajuns pe câmp, se scutură ca o pasăre, ca un câine scăpat din 
lanţ și inima îi bătu năvalnic în piept, în faţa copacilor, pășunilor 
și a soarelui strălucitor. 

După trei zile de mers, ajunse în împrejurimile Bruxellesului, 
în vestita comună Uccle. Trecând pe lângă hanul La Trompe”, o 
dumnezeiască mireasmă de tocăniţă îi gâdilă nările. Întrebă o 


12 Goarnă, corn, trompă. (n.tr.). 

mică haimana care, cu nasul în vânt, se desfăta cu aroma 
sosurilor, în cinstea cui se înălța la cer tămâia aceasta de mare 
benchetuială. Acesta îi răspunse că fraţii de la Bonne-Trogne” 
urmau să se strângă după toaca de vecernie ca să prăznuiască 
eliberarea comunei de către femeile și fetele de odinioară. 

Ulenspiegel zări de departe o prăjină cu un papegai“ în vârf 
și, de jur împrejur, cumetre înarmate cu arcuri și întrebă dacă 
femeile ajunseseră de-acum arcași. 

Haimanaua, adulmecând mirosul sosurilor, răspunse că, pe 
vremea Bunului Duce, aceleași arcuri, mânuite de femeile din 
Uccle, trimiseseră pe lumea cealaltă mai bine de o sută de lotri. 

Ulenspiegel vru să afle mai multe și atunci haimanaua îi zise 
că nu mai poate vorbi de foame și de sete, doar dacă nu s-o 
îndura să îl milostivească cu un gologan, să înfulece și să dea pe 
gât ceva. Ulenspiegel îl omeni. 

De îndată ce înșfăcă gologanul, haimanaua se furișă, ca o 
vulpe într-un coteț, în hanul La Trompe și ieși triumfător cu o 
jumătate de cârnat și o pâine mare, rotundă. 

Deodată, Ulenspiegel auzi un zvon plăcut de tobe și viori și 
văzu o ceată mare de femei dansând, iar printre ele, o cumătră 
frumușică purtând la gât un lanţ de aur. 

Haimanaua care râdea mulțumită că și-a pus burta la cale, îi 
zise lui Ulenspiegel că era regina trasului cu arcul și că se 
numea Mietje, nevasta lui jupân Renonckel, consilier al comunei. 
Apoi îi ceru lui Ulenspiegel șase parale să-și ungă gâtlejul, pe 
care acesta i le și numără în palmă. Potolindu-și în felul acesta 
foamea și setea, haimanaua se așeză în fund, la soare și începu 
să-și curețe dinţii cu unghiile. 

Când femeile arcașe dădură cu ochii de Ulenspiegel, 
înveșmântat în straiele lui de pelerin, se porniră să joace hora în 
jurul lui, zicând: 

— Bună ziua, frumosule pelerin, vii de departe, pelerin 
tinerel? 

Ulenspiegel răspunse: 

— Vin din Flandra, ţară frumoasă, plină de fete îndrăgostite. 

Și se gândea cu alean la Nele. 

— Ce nelegiuire ai făcut? îl întrebară ele, oprindu-se din horă. 


13 Fete de beţivani cumsecade. (n.tr.). 
14 Pasăre de lemn folosită ca ţintă în Evul Mediu. (n.tr.). 

— Nu îndrăznesc să o mărturisesc, într-atât este de mare, zise 
el. Dar mai am și alte lucruri cu mine care nu-s de loc mici. 

Ele zâmbiră și îl întrebară de ce trebuia să călătorească astfel, 
cu toiagul, desaga și carapacele de scoici. 

— Din pricină că, zise el, minţind niţeluș, am spus că slujbele 
morților aduc mari foloase popilor. 

— Le aduc gologani sunători, răspunseră ele, dar sunt de 
mare folos sufletelor din purgatoriu. 

— N-am fost pe acolo, răspunse Ulenspiegel. 

— Vrei să mănânci cu noi, pelerinule? îi zise arcașa cea mai 
ochioasă. 

— Vreau, zise el, să mănânc cu voi, să te mănânc pe tine și pe 
toate celelalte, una câte una, căci sunteţi bucățele împărătești, 
mai gustoase de ronţăit decât ortolanii, sturzii sau becaţele. 

— Dumnezeu să te hrănească, ziseră ele, ăsta-i un vânat 
neprețuit. 

— Ca voi toate, micutelor, răspunse el. 

— Zău, ziseră ele, numai că noi nu suntem de vânzare. 

— Nici de dat? întrebă el. 

— Ba da, ziseră ele, de dat palme celor prea îndrăzneți. Și, 
dacă-ţi trebuie, o să te batem măr. 

— Mi-am pus pofta în cui, zise el. 

— Vino să mănânci, îi spuseră ele. 

Le urmă în curtea hanului, bucuros să aibă în jurul lui aceste 
chipuri proaspete. 

Deodată, văzu cum pătrund în curte, cu mare alai, cu steag, 
trâmbiță, flaut și tamburina, fraţii din banda Bonne-Trogne 
purtând cu fală mare numele vesel al confreriei lor. Cum se 
uitau curioși la Ulenspiegel, femeile îi lămuriră ca era un pelerin 
pe care îl adunaseră de pe drumuri și că, socotind că e drăgălaș 
la chip și mucalit, ca soţii și logodnicii lor, voiseră să ia și el 
parte la ospăţul lor. 

Cei de faţă încuviinţară spusele femeilor și unul dintre ei zise: 

— Pelerin în pelerinaj, n-ai vrea să faci un pelerinaj printre 
sosuri și tocane? 

— Dacă merg cât șapte, pot să și mănânc cât șapte, răspunse 
Ulenspiegel. 

Tocmai când era gata să intre cu ei în sala ospățului, desluși, 
pe drumul Parisului, doisprezece orbi umblând. Când trecură 
prin faţa lui, văitându-se de foame și de sete, ce-și zise 

Ulenspiegel? Că o să se ospăteze și ei regește în seara asta, pe 
cheltuiala parohului din Uccle, întru pomenirea morţilor slujiți de 
el. 

Așa că se duse la ei și le spuse: 

— lată nouă florini, veniţi să mâncaţi. Nasurile voastre, au 
adulmecat ele un miros de tocăniță? 

— Vai! ziseră ei, de o jumătate de leghe, fără nicio nădejde. 

— Acum o să mâncaţi, le spuse Ulenspiegel, de vreme ce 
aveți nouă florini. 

Dar nu le dădu nimic. 

— Fii binecuvântat, spuseră ei. 

Și, îndrumați de Ulenspiegel, se așezară roată în jurul unei 
măsuţe, în timp ce frații din banda Bonne-Trogne se puseră la 
una mare, împreună cu soaţele și fiicele lor. 

— Hangiule, ziseră plini de ei orbii, știindu-se cu nouă florini în 
pungă, adu-ne de mâncat și de băut ce ai tu mai bun. 

Hangiul, care auzise vorbindu-se de nouă florini, crezu și el că 
deja sunt în chimirul lor, așa că îi întrebă, smerindu-se, ce le 
poftea inima. 

Atunci, începură să zbiere toţi o dată: 

— Mazăre cu slănină, tocană de carne de văcuţă cu napi și de 
berbec și de pui. Cârnaţii îi ţii pentru câini? Cine a adulmecat în 
trecere caltaboși albi și negri, fără să-i înșface! Îi vedeam, vai! 
Când bieții mei ochi îmi slujeau de lumânări. Unde sunt acele 
koekebacken'” cu unt din Anderlecht? Sfârâie în tigaie, 
gustoase, numai bune de crănţănit, să tot dai dușcă stacanele 
cu bere după ele. Cine îmi va vâri sub nas ouă cu şuncă sau 
şuncă cu ouă, acești fragezi fraţi, buni prieteni ai gâtlejului? 
Unde sunteţi voi, choesel/s dumnezeiești și, înotând, cărnuri 
mândre, în mijlocul rinichilor, crestelor de cocoș, momițelor de 
vițel, fleicilor de vacă, picioarelor de berbec cu multă ceapă, 
piper, cuișoare, nucșoară, totul înăbușit cu trei ocale de vin alb 
drept sos? Cine vă va îndrepta spre mine cârnaţi rupți din rai, 
atât de cumsecade că nu ziceţi nici pâs când alunecaţi pe gât? 
Veniţi drept din Luy-/ecker-lana, ţara mănoasă a preafericiţilor 
trântori, mâncăcioși de sosuri nepieritoare. Dar unde sunteți voi, 
frunze uscate ale trecutelor toamne? Vreau o ciozvârtă de 
berbec cu boabe. Eu panașul porcului, adică urechile lui. Eu un 

șirag de mătănii de ortolani, un Pater de becaţe și un clapon 
durduliu în chip de Credo. 

Hangiul răspunse ușurel: 

— O să aveţi o omletă de șaizeci de ouă și, drept stâlpi 
indicatori care să vă călăuzească lingurile, cincisprezece 
caltaboși negri, înfipţi încă fumegând în acest munte de 
mâncare și dobbel-peterman pe deasupra; berea asta va fi râul. 

Sărmanilor orbi le lăsă gura apă și ziseră: 

— Adu iute muntele, stâlpii și râul. 

lar fraţii de la Bonne-Trogne și cumetrele lor, care deja se 
puseseră la masă cu Ulenspiegel, spuseră că ziua aceea era 
pentru orbi ziua chiolhanurilor nevăzute și că, în felul acesta, 
bieţii oameni pierdeau jumătate din plăcerea lor. 

Când sosi omleta, înflorită cu pătrunjel și colțunași și purtată 
de hangiu și de patru vânzători de ouă, orbii vrură să se arunce 
într-însa și, deja începuseră să se bălăcească, dar hangiul le-o 
împărţi cinstit, nu fără greutate, punând fiecăruia în strachina 
lui. 

Femeile arcașe se arătară înduioșate când îi văzură cum se 
îndopau, oftând de plăcere, căci le era tare foame și înghiţțeau 
caltaboșii ca pe stridii. Dobbe/-peterman se rostogolea în burţile 
lor precum cascadele din înaltul munților. 

După ce își curățară lună străchinile, cerură numaidecât 
koekebacken, ortolani și alte tocane. Hangiul le aduse doar un 
talger mare cu oase de bou, de vițel și de berbec înotând într-un 
sos pe cinste. Nu le mai împărţi la fiecare în parte. 

Când își muiară bine bucăţile de pâine și mâinile până la 
coate în sos și nu scoaseră de acolo decât oase de cotlete, de 
vițel, de berbec, ba și câteva fălci de bou, fiecare își închipui că 
vecinul lui avea toată carnea și începură să se lovească, 
pleznindu-se cu oasele peste față. 

Fraţii de la Bonne-Trogne, după ce râseră pe săturate, puseră 
miloși o parte din ospăţul lor în talgerul bieților oameni și, atunci 
când unul dintre ei căuta un os cu care să se lupte, dădea peste 
un sturz, peste un pui, peste o privighetoare sau două, în timp 
ce cumetrele, ţinându-le capul aplecat pe spate, le turnau vin de 
Bruxelles să bea din belșug, iar când pipăiau ca orbii, să simtă 
de unde le vin râușoarele astea de ambrozie, dădeau de câte o 
fustă și voiau să o înșface. Dar le scăpa cât ai clipi din ochi. 

Așa că râdeau, beau, mâncau, cântau. Câte unii, adulmecând 
cumetrele drăcoase, alergau prin sală ca turbaţi, vrăjiţi de 
dragoste, dar, șirete, codanele îi încurcau și, pitindu-se în 
spatele unui frate de la Bonne-Trogne, le ziceau: 

— Sărută-mă. 

Ceea ce ei și făceau, dar, în loc de o femeie, sărutau obrazul 
bărbos al unui bărbat și se alegeau cu o bruftuială. 

Fraţii de la Bonne-Trogne cântară, cântară și orbii, iar veselele 
cumetre surâdeau înduioșate, văzându-i cât de fericiți erau. 

După ce trecură ceasurile astea de desfătare, hangiul - baes - 
le zise: 

— Aţi mâncat și aţi băut pe săturate, daţi-mi șapte florini. 

Fiecare dintre ei se jură că nu are punga și îl învinovățea pe 
vecinul lui. De aici iar se iscă o bătaie între ei, încercând să se 
izbească cu picioarele, cu pumnii și cu capetele, dar nu izbuteau 
și loveau la întâmplare, căci fraţii din Bonne-Trogne, văzând 
joaca asta, îi îndepărtau unul de altul. Astfel loviturile cădeau în 
gol, în afara uneia care îl nimeri din nenorocire în obraz pe baes, 
iar acesta, supărându-se, îi scotoci pe toţi și nu găsi decât o 
tunică veche de călugăr, șapte gologani, trei nasturi de la 
nădragi și cărţile lor de rugăciuni. 

Vru să-i arunce în troacă, la porci și să-i lase acolo cu pâine și 
apă până ce aveau să plătească ceea ce îi datorau. 

— Vrei, îi zise Ulenspiegel, să mă pun zălog pentru ei? 

— Da, zise hangiul - baes - dacă se pune cineva zălog pentru 
tine. 

Fraţii erau gata să o facă, dar Ulenspiegel îi opri, zicându-le: 

— Parohul se va pune zălog, mă duc să îl caut. 

Gândindu-se la slujbele pentru morţi, se duse la paroh și îi 
povesti că hangiul - baes - de la Trompe, în care intrase 
diavolul, nu vorbea decât despre porci și despre orbi, porcii 
mâncând pe orbi și orbii mâncând porcii, în felurite chipuri 
spurcate de friptane și tocane. În timpul ăsta, parcă apucat de 
streche, hangiul sparge totul prin casă, așa că îl roagă să vină 
să îl scape pe bietul om de acest blestemat de diavol. 

Parohul îi făgădui, dar îi zise că nu putea să vină numaidecât, 
căci, tocmai în clipa aceea, făcea socotelile bisericii și încerca 
să-și facă și el partea. 

Văzându-l că arde de nerăbdare să se întoarcă la treaba lui, 
Ulenspiegel îi spuse că se va întoarce cu nevasta acelui baes, ca 
parohul să vorbească el însuși cu ea. 

— Veniţi amândoi, zise parohul. 

Ulenspiegel se întoarse la baes și îi zise: : 

— Tocmai am fost la paroh, se va pune zălog pentru orbi. In 
timp ce tu vei sta aici să îi păzești, nevasta ta - baesinne - să 
meargă cu mine la el, îi va repeta ceea ce ţi-am spus. 

Hangiţa - baesinne - merse cu Ulenspiegel la paroh, care tot 
socotea, încercând să scoată un câștig. Când ea intră la el cu 
Ulenspiegel, îi făcu nerăbdător semn cu mâna să se retragă, 
spunându-i: 

— Liniștește-te, voi veni în ajutorul bărbatului tău peste o zi 
sau două. 

Și Ulenspiegel, pe drumul de întoarcere spre Trompe, își 
spunea în sinea lui: „Va plăti șapte florini și asta va fi prima mea 
slujbă de înmormântare”. 

Și își luă tălpășița și orbii la fel. 

Nimerindu-se, a doua zi, pe un drum pietruit, în mijlocul unei 
mulțimi mari de oameni, Ulenspiegel se luă după ei și află 
curând că era ziua pelerinajului la Alsemberg. 

Văzu bătrâne sărmane mergând desculțe, de-a-ndărătelea, 
pentru un florin și pentru ispășirea păcatelor câtorva mărite 
doamne. Pe marginea drumului, în sunetele viorilor cu trei corzi, 
violelor și cimpoaielor, nu puţini pelerini petreceau cu carne 
prăjită și chefuiau cu bruinbier, iar aburul tocanelor săţioase se 
înălța în văzduh ca o suavă tămâie a hranei. 

Dar erau și alți pelerini, ţărănoi, sărăntoci și pârliţi care, plătiţi 
de biserică, mergeau de-a-ndărătelea pentru șase soli. 

Un bătrânel de-o șchioapă, chel ca-n palmă, cu ochii holbaţi, 
cu o înfățișare crâncenă, sălta aidoma în spatele lor, 
mormăindu-și rugăciunile. 

Ulenspiegel, vrând să știe de ce îi maimuţărește în felul 
acesta pe raci, se puse în faţa lui și, zâmbitor, începu să salte la 
fel. Viorile cu trei corzi, fluierele, violele și cimpoaiele, gemetele 
și mormăielile pelerinilor dădeau muzica acestui dans. 

— Jan van den Duivel, îi spunea Ulenspiegel, ca să cazi mai 
repede ai pornit-o așa? 

Omul nu-i răspunse, mormăindu-și mai departe rugăciunile. 

— Poate, urmă Ulenspiegel, vrei să știi câţi copaci sunt pe 
drum. Dar, de ce nu numeri și frunzele? 

Omul, care îngâna Credoi'S-ul îi făcu semn lui Ulenspiegel să 
tacă. 

— Poate, zicea acesta, sărind mereu în fața lui și 
maimuţărindu-l, ai înnebunit dintr-o dată de mergi așa, de-a- 
ndoaselea, faţă de întreaga lume. Dar, acela care vrea să se 
înțeleagă cu nebunii nu-i nici el zdravăn la minte. Nu-i așa, 
domnule chelbos? 

Pentru că omul tot nu răspundea, Ulenspiegel sări mai 
departe, dar făcând atâta zgomot cu tălpile încălţărilor lui, că 
drumul răsuna ca o ladă de lemn. 

— Poate, zicea Ulenspiegel, ești mut, domnule? 

— Ave Maria, rostea omul, gratia plena et benedictus fructus 
ventris tui, Jesu. 

— Ori poate că ești și surd pe deasupra? zise Ulenspiegel. 
Vedem noi acuși, căci se zice că surzii nu aud nici laudele, nici 
ocările. la să vedem dacă e de piele sau de aramă timpanul 
urechilor tale: Crezi tu, felinar fără feștilă, maimuţă care faci pe 
drumeţul, că semeni a om? Asta se va întâmpla când oamenii 
vor fi făcuţi din zdrenţe. Unde s-a mai văzut o mutră gălbejită ca 
asta, așa un cap jupuit, dacă nu pe câmpul spânzurătorilor? N-ai 
fost cumva spânzurat odinioară? 

Și Ulenspiegel juca și omul, care începea să-și iasă din ţâţâni, 
alerga de-a-ndărătelea cu furie și-și mormăia rugăciunile, 
înecându-se de mânie. 

— Poate, zicea Ulenspiegel, nu înţelegi decât flamanda 
nobililor; o să-ţi vorbesc în cea a norodului: Dacă nu ești 
mâncău, ești beţiv; dacă nu ești beţiv, băutor de apă chioară, 
ești constipat rău pe undeva; dacă nu ești constipat, ai diaree; 
dacă nu ești un destrăbălat, ești un clapon; dacă ești cumpătat, 
nu cumpătarea-ţi umple pântecul cât o bute și, dacă, între miile 
de milioane de bărbaţi de pe pământ, n-ar fi decât unul singur 
încornorat, tu ai fi acela. 

La vorbele astea, Ulenspiegel se prăvăli pe spate cu picioarele 
în sus, căci omul îi arsese un pumn atât de zdravăn în nas, încât 

văzu numai stele verzi. Apoi, aruncându-se cu dibăcie peste el, 
în ciuda greutăţii burdihanului lui, îl lovi peste tot și o ploaie de 
pumni se abătu peste trupul costeliv al lui Ulenspiegel. Și toiagul 
îi căzu pe jos. 

— Învață din lecţia asta, îi zise omul, să nu-i mai sâcâi 
niciodată pe oamenii de treabă care merg în pelerinaj. Căci, 
bagă bine la cap, eu merg în felul ăsta la Alsemberg, după 
datină, să mă rog la Sfânta Fecioară să o facă pe nevastă-mea 
să lepede un prunc pe care l-a conceput pe când eram plecat 
într-o călătorie. Ca să mă bucur de o asemenea binefacere 
trebuie să merg și să salt de-a-ndărătelea de la al douăzecilea 
pas de la sălașul ei până în pragul scării bisericii. Vai! Acum 
trebuie să o iau de la capăt. 

Adunându-și toiagul, Ulenspiegel îi zise: 

— O să te ajut eu, canalie, care vrei să te folosești de Maica 
Domnului ca să-i ucizi pe prunci în pântecul mamelor lor. 

Și se porni să-l bată pe afurisitul de încornorat cu atâta 
cruzime, că-l lăsă lat în mijlocul drumului. 

În vremea asta, spre cer se înălțau întruna gemetele 
pelerinilor, sunetele fluierelor, violelor, viorilor cu trei coarde și 
ale cimpoaielor și, ca o tămâie preacurată, aburul cărnurilor 
prăjite. 

Claes, Soetkin și Nele stăteau la taclale la gura focului, 
pălăvrăgind despre pelerinul în pelerinaj. 

— Fetiţo, zicea Soetkin, de ce nu poți tu, prin puterea vrăjită a 
tinereţii, să-l păstrezi mereu lângă noi? 

— Vai! spunea Nele, nu pot. 

— Asta pentru că, răspundea Claes, este o vrajă potrivnică, 
care îl face să alerge întruna, oprindu-se doar cât să-și 
astâmpere foamea. 

— Slutul și păcătosul! oftă Nele. 

— Păcătos, spuse Soetkin, recunosc, dar urât, nu. Dacă fiul 
meu, Ulenspiegel, nu are chip de grec ori de roman, asta-i cu 
atât mai bine, căci picioarele lui sprintene sunt din Flandra, ochii 
lui șireți și căprui sunt ai unui franc din Bruges, iar nasul și gura 
par cioplite de două vulpi, mari meștere în farse și ciopleli. 


68 


— Cine i-a făcut atunci, întrebă Claes, braţele de trântor și 
călcâiele care i se aprind mereu? 
— Inima lui prea tânără, răspunse Soetkin. 

Katheline lecui în vremea asta, cu ierburi, un bou, trei berbeci 
și un porc care erau ai lui Speelman, dar nu putu să lecuiască 
vaca lui Jan Beloen. Acesta o învinovăţi de vrăjitorie. Declară că 
făcuse farmece animalului, având în vedere că, în timp ce-i 
dădea ierburi de leac, o mângâiase și îi vorbise, fără îndoială 
într-o limbă diavolească, căci o creștină cinstită nu trebuie să-i 
grăiască unui animal. 

Numitul Jan Beloen adăugă că era vecin cu Speelman, căreia 
ea îi lecuise boii, berbecii și porcul și că, dacă îi omorâse vaca, o 
făcuse numai îndemnată de Speelman, ros de pizmă să vadă că 
pământurile lui, ale lui Beloen, erau mai bine lucrate și aduceau 
mai mult decât ale sale, ale lui Speelman. În urma mărturiilor lui 
Pieter Meulemesteer, om de toată isprava și cu frica lui 
Dumnezeu, ca și a aceleia a lui Jan Beloen, adeverind despre 
Katheline că era o vrăjitoare cu faimă în Damme și că omorâse 
fără putinţă de tăgadă vaca, Katheline fu înhăţată de justiţie și 
osândită să fie supusă la cazne până ce își va mărturisi crimele 
și fărădelegile. 

Fu cercetată de un magistrat care era mereu furios, din 
pricină că trăgea toată ziua vinars la măsea. Acesta porunci ca, 
în faţa lui și a celor din Vierschare, Katheline să fie așezată pe 
cea dintâi bancă de tortură. 

Călăul o despuie, lăsând-o goală pușcă, apoi îi rase părul de 
pe cap și de pe tot trupul, căutând dacă nu ascunde vreo 
vrăjitorie. 

Negăsind nimic, o legă cu frânghii de banca de tortură. Ea 
zise atunci: 

— Mă simt rușinată să stau astfel despuiată în faţa bărbaţilor 
aceștia. Fecioară Maria, ia-mi viața! 

Atunci, călăul îi puse albituri ude pe piept, pe pântece și pe 
picioare, apoi, ridicând banca, îi turnă atât de multă apă caldă în 
stomac, încât i se umflă burta. Apoi lăsă banca să cadă la loc. 

Magistratul o întrebă pe Katheline dacă nu voia să își 
recunoască fărădelegile. Ea făcu semn că nu. Călăul îi turnă iar 
apă caldă, dar Katheline o dădu afară pe toată. 

Atunci, la sfatul doctorului, fu dezlegată. Nu vorbea, dar se 
bătea peste piept, ca să arate că apa caldă o opărise pe 
dinăuntru. Când magistratul socoti că s-a odihnit îndeajuns după 
această primă tortură, îi spuse: 

— Mărturisește că ești vrăjitoare și că ai făcut farmece vacii. 

— Nu voi mărturisi nimic, zise ea. Îndrăgesc toate 
dobitoacele, atât cât stă în puterile inimii mele slabe și, mai 
degrabă, mi-aş face mie rău, decât lor, biete ființe care nu se 
pot apăra. M-am folosit, ca să lecuiesc vaca, de ierburile care 
trebuiau. 

Dar magistratul zise: 

— l-ai dat otravă, căci vaca a murit. 

— Domnule magistrat, răspunse Katheline, mă aflu aici, 
dinaintea voastră, în puterea voastră; îndrăznesc să vă spun, 
totuși, că un animal poate să moară din pricina unei boli, ca și 
Christos, care a primit să moară pe cruce pentru păcatele 
noastre, că nu am vrut să-i fac niciun rău acelei vaci, ci să o 
vindec cu ierburi de leac. 

Magistratul zise atunci furios: 

— Afurisita asta de femeie a diavolului nu va tăgădui la 
nesfârșit! Să fie așezată pe o altă bancă de tortură! 

Și dădu pe gât un pahar mare de vinars. 

Călăul o așeză pe Katheline pe capacul unui sicriu de stejar, 
așezat pe o capră de scânduri. Capacul acesta, în formă de 
acoperiș, era tăios ca un cuţit. Un foc mare ardea în cămin, căci 
era în luna noiembrie. 

Katheline, așezată pe capac și pe o țepușă de lemn ascuţită, 
fu încălțată cu pantofi noi de piele, prea strâmţi și pusă în fața 
focului. Când simţi muchia ascuțită a sicriului și ţepușa ascuţită 
intrându-i în carne, precum și dogoarea, încălzind și strângând 
pielea pantofilor, strigă: 

— Sufăr cumplit! Cine se îndură să îmi dea otravă neagră să 
îmi curme suferința? 

— Apropi-o de foc, zise magistratul. Apoi, o luă la întrebări pe 
Katheline: De câte ori ai încălecat pe o mătură să te duci la 
Sabat? De câte ori ai făcut să se usuce grâul în spic și roadele 

pe crengi? De câte ori ai stârpit pruncii în pântecele mamelor 
lor? De câte ori ai făcut din doi fraţi doi dușmani juruiţi și din 
două surori două potrivnice pline de ură? 

Katheline vru să vorbească, dar neputând, dădu din braţe ca 
și cum ar fi vrut să zică nu. Atunci, magistratul zise: 

— Va vorbi doar atunci când va simţi cum i se topește în foc 
toată osânza ei de vrăjitoare. Dă-o și mai aproape. 

Katheline răcni. Magistratul îi zise: 

— Roagă-l pe Satana să te răcorească. 

Ea făcu gestul de a-și smulge încălțările care fumegau la 
dogoarea focului. 

— Roagă-l pe Satana să te descalțe, zise magistratul. 

Băteau ceasurile zece, ora mesei pentru furios; acesta ieși cu 
gâdele și grefierul, lăsând-o singură pe Katheline în faţa focului, 
în șura chinurilor ei. 

Se întoarseră la unsprezece și o găsiră pe Katheline zăcând 
țeapănă și fără simţire. Grefierul zise: 

— Cred că a murit. 

Magistratul îi porunci călăului să o scoată pe Katheline din 
sicriu și să-i lepede pantofii din picioare. Pentru că nu izbutea 
să-i lepede, acesta-i tăie și picioarele Kathelinei se iviră roșii și 
însângerate. 

lar magistratul, cu gândul încă la masa lui, o privea fără să 
scoată o vorbă; dar, curând, ea își veni în simţiri și, prăvălindu- 
se la pământ, fără a se mai putea ridica, oricât se sforţa, îi zise 
magistratului: 

— M-ai vrut odinioară de nevastă, dar acum nu o să mă mai 
ai. De patru ori trei este numărul sacru, iar al treisprezecelea 
este bărbatul. 

Apoi, cum magistratul dădea să răspundă, îi zise: 

— Rămâi tăcut, el are auzul mai ascuţit decât arhanghelul 
care numără-n cer bătăile inimilor celor drepţi. De ce vii atât de 
târziu? De patru ori trei este numărul sacru, îi ucide pe cei care 
mă vor. 

Magistratul zise: 

— Femeia asta îl primește pe diavol în patul ei. 

— A înnebunit din pricina durerilor caznei, spuse grefierul. 

Katheline fu dusă înapoi, în temniţă. Trei zile mai târziu, 
Camera magistraţilor, adunându-se la Vierschare, Katheline, 
după ce-i cântăriră vina, fu osândită la pedeapsa cu focul. 

Fu dusă, de către călău și ajutoarele acestuia, în piața mare 
din Damme, unde era înălţat un eșafod pe care urcă. De față 
erau marele jude, crainicul și judecătorii. 

Trâmbiţa crainicului orașului sună de trei ori și acesta, 
întorcându-se spre norod, zise: 

— Judele din Damme, îndurându-se de femeia Katheline, n-a 
vrut să-i dea cea mai aspră pedeapsă după legea orașului, dar, 
pentru a dovedi, totuși, că este vrăjitoare, i se va arde părul, va 
plăti douăzeci de bani de aur și va fi surghiunită trei ani din 
ținutul Damme, sub ameninţarea de a i se tăia o mână sau un 
picior, dacă se va întoarce. 

Și norodul aplaudă această aspră îndurare. 

Atunci, călăul o legă pe Katheline de stâlp, așeză pe capul ei 
ras un șomoiog de câlţi și-i dădu foc. Și câlţii arseră multă 
vreme, iar Katheline ţipă și plânse. 

Apoi fu dezlegată și dusă într-o căruță dincolo de hotarele 
ținutului Damme, căci avea picioarele arse. 

Ulenspiegel era în vremea asta la Bois-le-Duc, în Brabant; mai 
marii orașului vrură să îl facă bufonul lor, dar el respinse această 
cinste, zicând: 

— Pelerinul în pelerinaj nu poate face trăsnăi stând pe loc, ci 
numai prin hanuri sau la drumul mare. 

În același timp, Filip, care era regele Angliei, veni să-și vadă 
ținuturile pe care avea să le moștenească. Flandra, Brabantul, 
Hainaut, Olanda și Zeelanda. Era pe atunci în al douăzeci și 
nouălea an al vieţii sale; în ochii lui, bătând în cenușiu, se 
puteau citi o melancolie fără leac, o prefăcătorie sălbatică și o 
hotărâre crâncenă. Îngheţat îi era chipul, ţeapăn capul acoperit 
de ţepi roșcaţi, ţeapăn trupul pirpiriu, ţepene picioarele subţiri 
ca fusele. Înceată îi era vorba și cleioasă, de parcă ar fi avut 
lână în gură. 

Colindă și cercetă veselul ducat al Brabantului, bogatul 
comitat al Flandrei și celelalte seniorii ale sale, sărbătorit cum se 
cuvine, cavalerii întrecându-se în lupte cu sabia sau cu lancea. 
Pretutindeni jură să păstreze privilegiile; dar, atunci când, la 
Bruxelles, jură cu mâna pe Biblie să respecte Bula de Aura 

Brabantului, mâna i se zgârci atât de tare, încât trebui să și-o 
tragă înapoi de pe cartea cea sfântă. 

Se duse la Anvers, unde se înălţară, pentru primirea lui, 
douăzeci și trei de arcuri de triumf. Orașul cheltui două sute 
patruzeci și șapte de mii de florini pentru a plăti aceste arcuri și, 
de asemenea, pentru costumele a o mie opt sute șaptezeci și 
nouă de negustori, cu toții înveșmântaţi în catifea stacojie și 
pentru livrelele bogate a patru sute șaisprezece lachei și 
strălucitele găteli de mătase a patru mii de burghezi, îmbrăcați 
la fel. O mulţime de serbări fură date de retoricienii din Ţările de 
Jos, de unde nu lipsi aproape nimeni. 

Acolo fură văzuţi, cu nebunii și nebunele lor, Prințul dragostei, 
din Tournai, călare pe o scroafă pe nume Astarte, Regele 
proștilor, din Lille, care mâna un cal de-a-ndărătelea și mergea 
în urma lui; Prinţul plăcerilor, din Valenciennes, care se desfăta 
numărând vânturile măgarului său; Abatele veseliei, din Arras, 
care bea vin de Bruxelles dintr-o sticlă în formă de breviar și era 
o veselă citire; Abatele celor bine căpătuiţi, din Ath, căpătuit 
doar cu o zdreanţă de cămașă găurită și niște botine scâlciate, 
dar având un cârnat din care înfuleca de zor, căpătuindu-și pe 
cinste burdihanul; Magistratul zăpăciţilor, tânăr flăcău călare pe 
o capră moartă de frică și care, tropăind prin mulţime, se alegea 
din pricina ei, cu o ploaie de ghionturi și ocări; Abatele talgerului 
de argint care, călare pe calul său, se făcea că se așază într-un 
talger, zicând: „Nu este animal, oricât de mare, pe care să nu îl 
poată coace focul”. 

Și făcură cu toţii o sumedenie de drăcovenii nevinovate, dar 
regele râmase trist și încruntat. 

In aceeași seară, markgraful de Anvers, primarii, căpitanii și 
bătrânii se adunară și ţinură sfat, încercând să găsească un joc 
care să îl facă să râdă pe regele Filip. 

Markgraful zise: 

— N-aţi auzit niciodată vorbindu-se de un anume Pierkin 
Jacobsen, măscăriciul orașului Bois-le-Duc, vestit pentru vorbele 
lui de duh? 

— Ba da, răspunseră ceilalţi. 

— Ei bine! zise markgraful, să-l aducem încoace să ne 
descreţească frunţile cu zicerile lui, de vreme ce măscăriciul 
nostru parcă are picioarele de plumb. 

— Să-l aducem încoace, încuviințară și ceilalți. 

Când trimisul Anversului ajunse la Bois-le-Duc, i se spuse că 
măscăriciul Pierkin crăpase de atâta râs, dar că se afla în 
trecere prin oraș un alt măscărici, pe nume Ulenspiegel. Trimisul 
porni în căutarea lui și dădu de el într-o crâșmă unde mânca o 
tocană de scoici, iar din cojile lor îi făcea unei fetișcane o fustă 
plisată. 

Ulenspiegel nu-și mai încăpu în piele de bucurie, aflând că 
acel olăcar al comunei venise tocmai din Anvers anume pentru 
el, călare pe un cal frumos din Vuerne-Ambacht și ținând un 
altul de dârlogi. 

Fără să descalece, olăcarul îl întrebă dacă știa vreo șotie nouă 
care să îl facă să râdă pe regele Filip. 

— Am un izvor nesecat de șotii și glume aici, sub hălăciuga 
asta de păr a mea, răspunse Ulenspiegel. 

Porniră la drum. 

Cei doi cai, alergând de mâncau pământul, îi duseră la 
Anvers, pe Ulenspiegel și pe olăcar. 

Ulenspiegel se înfăţișă dinaintea markgrafului, a celor doi 
primari și a celor din comună. 

— Ce ai de gând să faci? îl întrebă markgraful. 

— Să zbor prin văzduh, răspunse Ulenspiegel. 

— Și cum o să faci? îl întrebă markgraful. 

— Știţi, îl întrebă la rândul lui Ulenspiegel, ce preţuiește mai 
puţin decât o bășică? De nu s-ar goli, s-ar sparge! 

— Nu știu, zise markgraful. 

— Asta-i o taină care trebuie mirosită ca să dai de firul ei, 
răspunse Ulenspiegel. 

În vremea asta, heralzii jocurilor, călare pe caii lor frumoși, cu 
valtrapuri de catifea cărămizie, călăriră pe toate străzile mari 
ale orașului, prin pieţe și pe la răscruci, sunând din trâmbiţe și 
bătând din tobe. Îi vestiră, astfel, pe signorkes și pe 
signorkinnes că Ulenspiegel, măscăriciul din Damme, urma să 
zboare în văzduh, înălțându-se de pe chei, de față fiind, pe o 
estradă, regele Filip și sfetnicii lui, ilustră și aleasă societate. 

Peste drum de estradă era o casă clădită italienește, cu un 
jgheab de-a lungul acoperișului. O fereastră din pod se 
deschidea spre jgheab. 

Ulenspiegel, călare pe un măgar, cutreieră tot orașul în ziua 
aceea. Un valet alerga pe jos, pe lângă el. Ulenspiegel își pusese 
frumoasa rochie de mătase stacojie pe care i-o dăduseră domnii 

de la primărie. Avea pe cap o tichie, stacojie și ea, cu două 
urechi de măgar, fiecare cu câte-un clopoțel în vârf. Purta la gât 
o salbă de monezi de aramă, pe care era dăltuită cu ciocanul 
stema Anversului. La mânecile rochiei răsunau doi clopoței 
auriţi, prinși de coatele ascuţite. Era încălţat cu niște pantofiori 
cu tălpici aurite și cu câte un clopoțel în vârful fiecărei tălpici. 

Măgarul lui era împopoţonat cu un valtrap de mătase stacojie 
și pe fiecare coapsă purta stema Anversului, brodată cu fir de 
aur subțire. 

Valetul învârtea într-o mână un cap de măgar, iar în cealaltă o 
creangă la capătul căreia răsuna o talangă de vacă de pădure. 

Ulenspiegel, lăsându-și în stradă valetul și măgarul, urcă în 
jgheab. 

Acolo, clătinându-și clopoţeii, își deschise larg brațele, ca și 
cum se pregătea să zboare. Apoi, aplecându-se spre regele Filip, 
zise: 

— Credeam că nu mai e alt nebun în Anvers în afara mea, dar 
văd că orașul mișună de nebuni. Dacă mi-aţi fi spus că sunteţi 
gata să vă înălţaţi în zbor, nu v-aș fi crezut; dar dacă vine un 
nebun și vă spune că o va face, îl și credeţi. Cum ați vrea să 
zbor, dacă nu am aripi? 

Unii râdeau, alţii ocărau, dar cu toţii ziceau: 

— Nebunul ăsta spune, totuși, adevărul. 

Dar regele Filip rămase ţeapăn ca un rege de piatră. 

lar mai marii orașului își șoptiră între ei: 

— Nu era nevoie să punem la cale o asemenea petrecere 
pentru o mutră atât de acră. 

Și îi dădură trei florini lui Ulenspiegel care își luă tălpășița, 
după ce se văzu silit să le înapoieze rochia de mătase stacojie. 

e 

— Ce sunt trei florini în buzunarul unui flăcău, de nu un 
bulgăre de zăpadă în faţa focului, un clondir plin dinaintea 
domniilor voastre, băutori cu gâtlejurile veșnic pârjolite de sete? 
Trei florini? Frunzele cad din copaci și cresc din nou, dar florinii 
ies din buzunare și nu se mai întorc niciodată; fluturii își iau 
zborul o dată cu vara și florinii la fel, deși cântăresc doi estrelini 
și nouă ași. 

Astfel grăind, Ulenspiegel se uita lung la cei trei florini ai săi. 

— Ce înfățișare semeaţă are, murmura el, pe o faţă a banului 
împăratul Carol, înzăuat, cu coiful pe cap, cu paloșul într-o mână 

și globul acestei biete lumi în cealaltă! Este, din mila lui 
Dumnezeu, împăratul romanilor, regele Spaniei etcetera și este 
foarte milos cu ţara noastră, împăratul înzăuat. Și iată, pe faţa 
cealaltă, o pavăză pe care sunt gravate însemnele de duce, de 
conte etcetera, ale feluritelor lui posesiuni, cu această frumoasă 
legendă: Da mihi virtutem contra hostes tuos - „Dă-mi 
îndrăzneală împotriva dușmanilor tăi”. Și, într-adevăr, îndrăzneţ 
cu reformaţii ale căror avuţii meritau să fie confiscate, ca să le 
moștenească el. Ah! Dacă aș fi fost împăratul Carol, aș fi 
poruncit să se bată florini pentru toată lumea și, fiecare fiind 
bogat, n-ar mai fi muncit nimeni. 

Dar în zadar se tot uită Ulenspiegel la frumoasa monedă, 
aceasta se duse iute de-a dura pe apa sâmbetei, în zornăit de 
sticle și clinchet de pahare. 

În timp ce se arăta pe jgheab, înveșmântat în mătase stacojie, 
Ulenspiegel nu o zărise pe Nele care, din mulţime, îl privea 
zâmbind. Ea locuia în vremea asta la Borgerhout, lângă Anvers 
și se gândise că, dacă se găsise un nebun care avea să zboare 
dinaintea regelui Filip, acesta nu putea fi altul decât prietenul ei, 
Ulenspiegel. 

Cum mergea visător pe drum, acesta nu auzi în niciun fel 
zgomotul de pași care se grăbeau să-l ajungă din urmă, dar 
simţi dintr-o dată două mâini lipindu-se apăsat pe ochii lui. 
Adulmecă și ghici că-i Nele: 

— Tu ești? 

— Da, zise ea, alerg după tine de când ai ieșit din oraș. Vino 
cu mine. 

— Dar, întrebă el, unde este Katheline? 

— Nu știi, răspunse ea, că a fost chinuită pe nedrept ca 
vrăjitoare, apoi surghiunită din Damme pentru trei ani și că i-au 
ars picioarele și i-au pus câlţi aprinși pe cap. Iți spun toate astea 
ca să nu te sperii când ai s-o vezi, căci a înnebunit de-atâta 
suferință. Uneori, își petrece ceasuri în șir privindu-și picioarele 
și zicând: „Hanske, diavolul meu roșcat, uită-te ce i-au făcut 
iubitei tale”. Și sărmanele ei picioare sunt numai carne vie. Apoi 
plânge, zicând: „Celelalte femei au un soț sau un iubit, eu 

trăiesc pe lumea asta ca o văduvă”. Atunci îi spun că Hanske al 
ei va începe să o urască dacă se apucă să vorbească despre el 
și altora în afară de mine. Și mă ascultă ca un copil, doar dacă 
nu vede o vacă sau un bou, pricina chinurilor ei; atunci o ia la 
goană ca o bezmetică, nimic n-o poate opri, nici bariere, nici 
ape, nici șanțuri, până cade răpusă de oboseală la o răspântie 
sau lângă zidul unei gospodării, de unde mă duc să o adun de 
pe jos și să-i oblojesc picioarele care, atunci, îi sângerează. Și 
cred că, o dată cu șomoiogul de câlți, i-au ars și creierii din cap. 

Și se întristară amândoi, gândindu-se la Katheline. 

Se duseră după ea și o văzură așezată pe o bancă la soare, 
lipită de peretele casei ei. Ulenspiegel îi zise: 

— Mă recunoști? 

— De patru ori trei, zise ea, este numărul sacru, iar al 
treisprezecelea este Thereb. Cine ești tu, odraslă a acestei lumi 
rele? 

— Eu sunt, răspunse Ulenspiegel, feciorul lui Soetkin și al lui 
Claes. 

Ea clătină din cap și îl recunoscu; apoi, chemându-l cu degetul 
și aplecându-se la urechea lui: 

— Dacă îl vezi pe acela ale cărui sărutări sunt mai ușoare ca 
fulgul, spune-i să se întoarcă, Ulenspiegel. Apoi, arătându-și 
părul ars: Sufăr, mi-au luat mintea, dar, când se va întoarce el, 
îmi va umple capul, care acum e gol. Auzi? Sună ca un clopot: e 
sufletul meu care bate la ușă să iasă, pentru că îl arde. Dacă 
vine Hanske și nu o să vrea să-mi umple capul, o să-i zic să facă 
o gaură în el cu cuțitul; să iasă sufletul de acolo care bate 
mereu, mă rănește și o să mor, da. Și nu mai dorm deloc și îl 
aștept mereu și trebuie să îmi umple capul, da. 

Și, gârbovindu-se toată, gemu. 

lar ţăranii care se întorceau de la câmp să mănânce, chemaţi 
de bătăile clopotului, treceau pe lângă Katheline, zicând: 

— Uite-o pe nebună. 

Și se închinau. 

Și Nele și Ulenspiegel plângeau, iar Ulenspiegel trebui să-și 
urmeze pelerinajul. 

În vremea asta, tot în pelerinaj, intră în slujba unui anume 
Josse, poreclit Kwaebakker, brutarul supărat, din pricina mutrei 
lui acre. Acest Kwaebakker îi dădu ca hrană trei pâini uscate pe 
săptămână și ca adăpost o chiţimie sub acoperiș, în care ploua 
și bătea vântul ca-n codru. 

Văzându-se atât de oropsit, Ulenspiegel îi jucă tot felul de 
farse, printre care și următoarea: când coci pâinea dis-de- 
dimineaţă trebuie să cerni faina de cu noaptea; într-o noapte, 
deci, când luna strălucea, Ulenspiegel ceru o lumânare ca să 
vadă și primi de la stăpânul lui acest răspuns: 

— Cerne făina la lumina lunii. 

Ulenspiegel, ascultător, cernu făina pe pământ, acolo unde 
strălucea luna. 

Dimineaţa, ducându-se Kwaebakker să vadă cum stă 
Ulenspiegel cu treaba, îl găsi încă cernând și îi zise: 

— Păi ce, făina se dă de-acum de pomană, de o cerni pe jos? 

— Am cernut făina în bătaia lunii, așa cum mi-aţi poruncit, 
răspunse Ulenspiegel. 

Brutarul îi zise: 

— Boule, într-o sită trebuia să faci asta. 

— Am crezut că luna e o sită acum născocită, răspunse 
Ulenspiegel. Dar paguba n-o să fie mare, o să strâng făina. 

— E prea târziu, răspunse Kwaebakker, ca să mai pregătim 
aluatul și să îl coacem. 

Ulenspiegel urmă: 

— Baes, stăpâne, aluatul vecinului e gata în moară; vrei să 
mă duc să îl iau? 

— Du-te la spânzurătoare, răspunse Kwaebakker, și vezi ce 
găsești pe acolo! 

— Mă duc, baes, răspunse Ulenspiegel. 

Dădu fuga la câmpul spânzurătorilor, găsi acolo o mână de 
hoț uscată, o aduse acelui Kwaebakker și zise: 

— Uite o mână faimoasă care îl face nevăzut pe cel care o 
poartă. Nu vrei, de-acum încolo, să-ți ascunzi firea păcătoasă? 

— Am să te dau pe mâna primarului, răspunse Kwaebakker, și 
ai să vezi că ai încălcat dreptul seniorului. 

Când se aflară amândoi dinaintea primarului, Kwaebakker, 
vrând să înșire fărădelegile lui Ulenspiegel, băgă de seamă că 
acesta făcea ochii mari. Se înfurie atât de tare din pricina asta 
că, pierzându-și șirul, îi zise: 

— Ce ai? 

Ulenspiegel răspunse: 

_ — Mi-ai zis că mă vei ameninţa în așa fel, încât o să văd. 
Incerc să văd, de-aia mă uit. 

— Piei din ochii mei! răcni brutarul. 

— Dacă aș fi în ochii tăi, răspunse Ulenspiegel, n-aş putea, 
atunci când i-ai închide, decât să ies pe nările tale. 

Primarul, văzând că ziua aceea era zi de bâlci, nu vru să-i mai 
asculte. 

Ulenspiegel și Kwaebakker ieșiră împreună. Kwaebakker îşi 
ridică bastonul asupra lui, Ulenspiegel, ferindu-se, îi zise: 

— Baes, pentru că vrei să-mi cerni făina, bătându-mă, ia tu 
tărâţele, furia ta; eu rămân cu floarea: veselia mea. 

Apoi, arătându-i dosul: 

— Și asta, adăugă, e gura cuptorului, dacă vrei să coci. 


e Capitolul 42 


Ulenspiegel, tot în pelerinaj, s-ar fi făcut bucuros hoţ de 
drumul mare, dar cântări că pietrele-s prea grele de cărat. 

Umbla creanga pe drumul dinspre Audenaerde, unde se afla 
pe atunci o garnizoană de reiteri!” flamanzi, puși să păzească 
orașul împotriva cetelor de cavaleri francezi care pustiau ţinutul 
ca niște lăcuste. 

Reiterii îl aveau în fruntea lor pe un anume căpitan, frison!* de 
neamul lui, pe nume Kornjuin. Și ei cutreierau șesurile și prădau 
norodul care era, ca de obicei, jefuit și de unii și de alţii. 

Tot ce le pica în mână era bun pentru ei, găini, pui, rațe, 
porumbei, gâște și porci. Intr-o zi, când se întorceau încărcaţi de 
pradă, Kornjuin și locotenenţii lui îl zăriră, la rădăcina unui 
copac, pe Ulenspiegel dormind și visând tocane. 


17 În sensul de „mercenari”. Din „reître” - cavaler german mercenar, în Franţa, în Evul 
Mediu. (n.tr.). 

18 Locuitor din Frise; în olandeză și în germană - Friesland, câmpie de pe malul Mării 
Nordului împărţită între Germania și Țările de Jos, unde formează provincia Frise. 
(n.tr.). 

— Cum îţi câștigi traiul? îl întrebă Kornjuin. 

— Sunt muritor de foame, răspunse Ulenspiegel. 

— Ce meserie ai? 

— Să fiu în pelerinaj ca să-mi ispășesc păcatele, să-i văd pe 
alţii trudind, să joc pe frânghie, să zugrăvesc chipuri drăgălașe, 
să cioplesc mânere de cuţit, să ciupesc coardele rommel/-potului 
și să suflu în trâmbiţă. 

Dacă Ulenspiegel vorbea cu atâta îndrăzneală despre 
trâmbiţă, o făcea pentru că aflase că locul de paznic la castelul 
din Audenaerde era de-acum liber, ca urmare a morții unui moș 
care avusese slujba asta. 

Kornjuin îi zise: 

— Vei fi trâmbiţașul orașului. Vino cu mine. 

Ulenspiegel îl urmă și fu așezat în cel mai înalt turn de pe 
metereze, într-o gheretuţă bine aerisită de cele patru vânturi, în 
afara celui de miazăzi care nu bătea pe acolo decât dintr-o 
aripă. 

| se spuse să sune din trâmbiţă de îndată ce îi va zări pe 
dușmani venind și, pentru asta, i se ceru să aibă mereu capul 
limpede și ochii larg deschiși; de aceea, nu i se va da prea mult 
nici de mâncat, nici de băut. 

Căpitanul și cătanele lui stăteau toată ziua în turn și se 
ospătau pe socoteala celor de la șes. Mai mulţi claponi fură uciși 
și mâncaţi acolo, singura lor vină fiind că erau prea grași. 
Ulenspiegel, uitat mereu și trebuind să se mulţumească cu supa 
lui chioară, nu se bucura deloc adulmecând sosurile. Francezii 
veniră și plecară încărcaţi de pradă; Ulenspiegel nu sună de fel 
din trâmbiţă. 

Kornjuin se urcă la el și îl întrebă: 

— De ce n-ai sunat? 

Ulenspiegel îi răspunse: 

— Nu vă aduc deloc multumiri pentru hrana pe care mi-o dați. 

A doua zi, căpitanul porunci un mare ospăț pentru el și 
cătanele lui, dar Ulenspiegel fu din nou uitat. Tocmai când se 
pregăteau să înfulece, Ulenspiegel sună din trâmbiţă. 

Kornjuin și cătanele lui, crezând că veneau francezii, lăsară 
vinurile și cărnurile, încălecară și ieșiră degrabă din oraș, dar nu 
găsiră pe nimeni pe câmp, doar un bou rumegând la soare, pe 
care îl luară și îl aduseră cu ei. 

În vremea asta, Ulenspiegel se îndopă bine cu vin și cărnuri. 
Întorcându-se, căpitanul îl găsi zâmbind cu gura până la urechi 
și clătinându-se pe picioare, în ușa sălii ospăţului. Îi zise: 

— Asta e faptă de trădător, să suni alarma când nu îl vezi pe 
dușman și să nu o suni atunci când îl vezi. 

— Domnule căpitan, zise Ulenspiegel, în turnul meu sunt atât 
de umflat de cele patru vânturi, că aș putea pluti în văzduh ca o 
bășică, dacă n-aş suna din trompetă să mă ușurez. Poruncește 
să fiu spânzurat, acum sau altă dată, când veţi avea nevoie de o 
piele de măgar pentru tobele voastre. 

Kornjuin plecă fără să spună nimic. 

În vremea asta, la Audenaerde ajunse vestea că drăguţul de 
împărat Carol avea să ajungă în acest oraș, cu preaslăvit alai. 
Cu acest prilej, consilierii îi dădură lui Ulenspiegel o lunetă, ca să 
o poată vedea de departe pe maiestatea sa venind. Ulenspiegel 
trebuia să sune de trei ori din trâmbiţă de cum avea să îl 
zărească pe împărat mergând spre Luppeghem care este la un 
sfert de leghe de Borg-poort. 

Cei din oraș vor avea, astfel, vreme să sune clopotele, să 
pregătească lăzile cu artificii, să pună cărnurile la cuptor și 
canaua la butoaie. 

Într-o zi, pe la prânz, vântul bătea dinspre Brabant și cerul era 
senin; Ulenspiegel văzu, pe drumul care duce la Luppeghem, o 
ceată mare de cavaleri călare pe cai la trap, cu penele de la 
pălării fluturând în vânt. Unii purtau stindarde. Cel care călărea 
mândru în față avea o bonetă de postav cu fir de aur, cu pene 
mari. Era îmbrăcat în catifea cafenie brodată cu brocart. 

Ulenspiegel, uitându-se prin lunetă, văzu că era împăratul 
Carol Quintul care venea să le îngăduie celor din Audenaerde 
să-l cinstească cu cele mai alese vinuri ale lor și să îl ospăteze 
cu cărnurile cele mai de soi. 

Tot acest alai o luase de-acum la pas, sorbind aerul proaspăt 
care-ţi face poftă de mâncare, dar Ulenspiegel socoti că, de 
obicei, mâncau de dulce, așa că nu aveau să moară dacă ar 
posti o zi. Drept care se uită la ei cum vin și nu sună de fel din 
trâmbiță. 

Înaintau râzând și tăifăsuind, în timp ce Maiestatea Sa privea 
în stomacul său să vadă dacă e destul loc pentru ospăţul celor 
din Audenaerde. Părea surprinsă și nemulțumită că nu suna 
niciun clopot să-i vestească sosirea. 

Într-acestea, un ţăran veni în fugă să dea de veste că zărise 
călărind prin împrejurimi o ceată de cavaleri francezi care se 
îndrepta spre oraș ca să mănânce și să prade tot. 

La vorbele astea, straja închise poarta și trimise un slujbaș să 
le dea de știre și celorlalte străji ale orașului. lar reiterii chefuiau 
de zor, fără să aibă habar de nimic. 

Maiestatea Sa înainta mereu, supărată că nu aude defel 
sunând, tunând și pocnind clopotele, tunurile și archebuzele. 
Ciulind zadarnic urechile, auzi doar clopotelul care suna 
jumătatea de ceas. Ajunse în faţa porţii, o găsi închisă și bătu 
nerăbdător cu pumnul să i se deschidă. 

Și seniorii din alaiul său, supăraţi ca și el, striveau între dinţi 
vorbe de ocară. Straja, care era sus pe metereze, le strigă că, 
dacă nu contenesc cu larma asta, o să-i împroaște cu schije ca 
să le potolească nerăbdarea. 

Dar Maiestatea Sa, mânioasă foc, îi strigă: 

— Porc orb, nu îl recunoști pe împăratul tău? 

Straja răspunse că cei mai puţini porci nu sunt întotdeauna 
cei mai auriţi; că, la urma urmelor, știa el bine că francezii sunt 
glumeţți din fire, având în vedere că împăratul Carol, războindu- 
se în clipa de faţă în Italia, nu putea să se afle la porţile orașului 
Audenaerde. 

La care Carol și seniorii răcniră și mai vârtos, zicând: 

— Dacă nu deschizi, te vom pune la frigare într-un vârf de 
lance. lar înainte de asta te vom face să îţi înghiţi cheile. 

La zgomotul pe care îl făceau, o cătană bătrână ieși din sala 
cu piese de artilerie și, înălțându-și nasul peste zid, exclamă: 

— Strajă, te înșeli, este chiar împăratul nostru; îl recunosc 
bine, deși a îmbătrânit de când a luat-o de aici și a dus-o cu ella 
castelul din Lalaing pe Maria Van der Gheynst. 

Straja se prăbuși ca moartă de spaimă, cătana îi luă cheile și 
se duse să deschidă poarta. 

Împăratul întrebă de ce îl făcuseră să aștepte atâta vreme; 
după ce cătana îi spuse, Maiestatea Sa porunci să se închidă la 
loc poarta și să fie aduși dinaintea lui reiterii lui Kornjuin cărora 
le ceru să treacă prin faţa lui bătând din tobe și sunând din 
fluiere. 

Curând, clopotele începură să se trezească pe rând, sunând 
din răsputeri. Vestit în acest fel, împăratul sosi, cu larmă 
împărătească, în Piaţa Mare. Primarii și consilierii erau strânși la 

primărie și îl așteptau; consilierul Jan Guigelaer ieși afară să 
vadă ce se întâmplă. Se întoarse în sala de consiliu și zise: 

— Keyser Karel isalhier! Împăratul Carol este aici! 

Tare speriaţi la aflarea acestei vești, primarii, magistraţii și 
consilierii ieșiră în grabă din primărie ca să se ducă cu toţii să îl 
întâmpine pe împărat, în timp ce slujbașii lor alergau prin tot 
orașul să pregătească focurile de artificii, să pună pe foc 
orătăniile și să dea cep la butoaie. 

Bărbaţi, femei și copii alergau de colo-colo, strigând: 

— Keyser Karel is op't groot marckt! Împăratul Carol e în Piaţa 
Mare. 

Curând, o mare mulţime se strânse în piaţă. 

Impăratul, înfuriat la culme, îi întrebă pe cei doi primari dacă 
nu socoteau că merită să fie spânzurați pentru lipsa de respect 
arătată față de suveranul lor. 

Primarii răspunseră că, într-adevăr, meritau această osândă, 
dar că Ulenspiegel, trâmbiţașul din turn, o merita cu atât mai 
mult, având în vedere că, la zvonul sosirii Maiestăţii Sale, îl 
așezaseră acolo, înarmat cu o lunetă sănătoasă, cu porunca de 
a suna din trâmbiţă de trei ori, de îndată ce va zări sosind 
cortegiul împărătesc. Dar nu făcuse nimic din toate acestea. 

Impăratul, tot supărat, ceru să fie adus Ulenspiegel. 

— De ce, îl luă la rost, având o lunetă atât de puternică, nu ai 
sunat din trâmbiţa la venirea mea? 

Spunând acestea, își umbri ochii cu mâna, din pricina soarelui 
și se uită la Ulenspiegel. 

Acesta își puse și el mâna streașină la ochi și răspunse că, de 
când îl văzuse pe lnălțimea Sa privind printre degete, nu mai 
voise să se folosească de lunetă. 

Impăratul îi spuse că urma să fie spânzurat, straja orașului 
zise că așa era drept, iar primarii fură atât de îngroziţi de 
această sentinţă, încât nu scoaseră nicio vorbă, nici pentru a 
încuviința, nici pentru a se ridica împotrivă. 

Se trimise după călău și ajutoarele lui. Aceștia veniră, cărând 
o scară și o frânghie nouă și îl înșfăcară pe Ulenspiegel care o 
porni prin faţa celor o sută de reiteri ai lui Kornjuin, cu capul sus 
și rugându-se. Dar ei își băteau joc de el amarnic. 

Norodul, care venea în urmă, zicea: 

— Este o mare cruzime să osândești astfel la moarte un biet 
flăcău atât de tânăr, pentru o vină atât de mică. 

lar ţesătorii erau și ei acolo, în număr mare și înarmaţi și 
ziceau: 

— Nu vom îngădui cu niciun chip să fie spânzurat Ulenspiegel: 
este împotriva legii din Audenaerde. 

În vremea asta, ajunseră pe câmpul spânzurătorilor. 
Ulenspiegel fu cocoțat pe scară, iar călăul îi petrecu laţul în jurul 
gâtului. Țesătorii se îmbulzeau în jurul spânzurătorii. Magistratul 
era acolo, călare, sprijinindu-și de umărul calului vergeaua 
dreptăţii cu care trebuia, la porunca împăratului, să dea 
semnalul execuției. 

Tot norodul laolaltă striga: 

— lertare! lertare pentru Ulenspiegel! 

Ulenspiegel, de pe scara lui, zicea: 

— Fie-ţi milă, prea bunule împărat! 

Împăratul înălță braţul și spuse: 

— Dacă haimanaua asta îmi cere un lucru pe care să nu îl pot 
face, îi voi cruța viața! 

— Vorbește, Ulenspiegel, strigă norodul. 

Femeile plângeau și ziceau: 

— Nu o să poată cere nimic, mititelul, căci împăratului îi stă 
orice în putere. 

Și cu toţii strigau: 

— Vorbește, Ulenspiegel! 

— Maiestate, glăsui Ulenspiegel, nu vă voi cere nici bani, nici 
moşii, nici viaţa, ci doar un lucru pentru care nu veţi pune, dacă 
îndrăznesc să îl spun, nici să fiu biciuit, nici să fiu tras pe roată, 
înainte de a-mi lua zborul spre tărâmul celălalt. 

— Îţi făgăduiesc, zise împăratul. 

— Maiestate, zise Ulenspiegel, vă cer ca, înainte de a fi 
spânzurat, să veniţi și să pupaţi gura prin care nu vorbesc 
flamanda. 

Împăratul, râzând la fel ca tot norodul, răspunse: 

— Nu pot face ceea ce mi-ai cerut, așa că nu vei fi spânzurat, 
Ulenspiegel. 

Dar îi osândi pe primari și pe judecători să poarte pe umăr, 
timp de șase luni, o lunetă întoarsă de-a-ndărătelea, pentru ca, 
zise el, dacă cei din Audenaerde nu văd în faţă, cel puţin să 
vadă în spate. 

Și, din poruncă împărătească, această lunetă se vede încă și 
astăzi pe blazonul orașului. 

lar Ulenspiegel își luă modest tălpășița, cu un săculeț de bani 
pe care i-l dăruiră femeile. 


e Capitolul 43 


Aflându-se Ulenspiegel la Liege, la târgul de pește, se luă 
după un băieţandru durduliu care, ţinând sub braţ o plasă cu tot 
soiul de orătânii, umplea o alta cu moruni, păstrăvi, ţipari și 
știuci. 

Ulenspiegel îl recunoscu pe Lamme Goedzak. 

— Ce faci aici, Lamme? îl întrebă. 

— Ştii și tu, îi răspunse el, cât de bine primiţi sunt cei din 
Flandra în ţinutul acesta atât de plăcut al Liegeului; umblu și eu 
după poftele mele. Și tu? 

— Caut un stăpân să-l slujesc pentru un codru de pâine, zise 
Ulenspiegel. 

— Asta nu e hrană, spuse Lamme. Mai bine ţi-ai trece din blid 
în gură un șirag de mătănii de ortolani, cu o prepeliţă în chip de 
Credo. 

— Eşti bogat? îl întrebă Ulenspiegel. 

Lamme Goedzak răspunse: 

— Am rămas și fără mamă și fără tată și fără soră-mea cea 
mică, de mă stâlcea în bătaie; le-am moștenit avutul și trăiesc 
cu o servitoare chioară, mare meșteră în tocane. 

— Vrei să-ţi duc orătăniile și peștele? întrebă Ulenspiegel. 

— Da, se învoi Lamme. 

Și o porniră amândoi să cutreiere târgul. 

Deodată, Lamme zise: 

— Ştii de ce ești nebun? 

— Nu, răspunse Ulenspiegel. 

— Pentru că duci peștele și orătăniile în mână, în loc să le duci 
în stomac. 

— Spui tu așa, Lamme, răspunse Ulenspiegel, dar, de când nu 
mai am pâine, ortolanii nu mai vor să se uite la mine. 

— O să mănânci și de-ăștia, Ulenspiegel, zise Lamme și ai să 
mă slujești, dacă o să te vrea și bucătăreasa mea. 

În timp ce mergeau ei așa, Lamme îi arătă lui Ulenspiegel o 
frumoasă, fâșneaţă și plină de vino-ncoace fetișcană care, 

îmbrăcată în mătăsuri, se învârtea ţanţoșă prin târg și-l privea 
pe Lamme cu ochi galeși. 

Un bătrân, taică-său, mergea în spatele ei, încărcat cu două 
plase, una cu pește, alta cu vânat. 

— Pe aia, zise Lamme, arătând-o, o să o iau de nevastă. 

— Da, zise Ulenspiegel, o cunosc, este o flamandă din 
Zotteghem, locuiește pe strada Vinave-d'Isle, iar vecinii zic că 
maică-sa mătură strada în fața casei, în locul ei și taică-său îi 
cârpește cămășile. 

Dar Lamme nu răspunse nimic la aceste vorbe și strigă vesel 
nevoie mare: 

— S-a uitat la mine. 

Ajunseră amândoi la locuinţa lui Lamme, aproape de podul 
Arches și bătură la ușă. O servitoare veni să le deschidă. 
Ulenspiegel văzu că este bătrână, lungă cât o zi de post, cam 
toantă și plină de hachiţe. 

— La Sanginne, îi zise Lamme, îl vrei pe omul ăsta să te ajute 
la treabă? 

— O să îl pun la încercare, răspunse ea atunci. 

— la-l, spuse el și pune-l să încerce bunătăţile pe care le 
gătești tu. 

La Sanginne puse pe masă trei caltaboși negri, o oca de bere 
și o pâine mare, rotundă. 

În timp ce Ulenspiegel înfuleca, Lamme ronţăia și el un 
caltaboș: 

— Ştii, zise, unde își are sălașul sufletul? 

— Nu, Lamme, spuse Ulenspiegel. 

— În stomac, urmă Lamme, să-l sfredelească fără încetare și 
să înnoiască mereu în trupul nostru puterea vieții. Și care sunt 
cei mai buni tovarăși ai săi? Sunt mâncărurile gustoase și de soi 
și vinul de Meuse e pe deasupra. 

— Da, zise Ulenspiegel, caltaboșii sunt o plăcută tovărășie 
pentru sufletele singuratice! 

— Mai vrea încă, mai dă-i, La Sanginne, zise Lamme. 

La Sanginne îi dădu, de astă dată, lui Ulenspiegel caltaboși 
albi. 

În timp ce înfuleca, Lamme, căzut pe gânduri, zicea: 

— Când o să mor, stomacul meu va muri o dată cu mine și 
acolo, sus, în purgatoriu, o să mă lase să postesc, plimbându-mi 
burtoiul fleșcăit și gol. 

— Cei negri mi s-au părut mai buni, zise Ulenspiegel. 

— Ai mâncat șase, zise La Sanginne și n-o să mai capeți 
niciunul. 

— Știi, zise Lamme, că ne vom purta frumos cu tine și că vei 
mânca la fel ca mine. 

— O să ţin minte vorba asta, zise Ulenspiegel. 

Ulenspiegel, văzând că mănâncă la fel ca stăpânul lui, era 
fericit. Caltaboșii pe care îi înghiţise îi dăduseră atâta curaj, 
încât în ziua aceea făcu să strălucească mai abitir ca soarele 
toate ceaunașele, tigăile și ibricele. 

Trăind bine în casa asta, dădea bucuros târcoale prin pivniţă 
și prin bucătărie, lăsând podul pe seama pisicilor. Într-o zi, La 
Sanginne vru să frigă doi pui și-i zise lui Ulenspiegel să 
învârtească proţapul până ce se va întoarce ea de la piață cu 
condimente de soi. 

Cei doi pui se fripseră și Ulenspiegel mâncă unul. 

La Sanginne, venind de la piaţă, zise: 

— Erau doi pui, acum nu mai văd decât unul. 

— Deschide și ochiul celălalt și îi vei vedea pe amândoi, 
răspunse Ulenspiegel. 

Ea se duse tare supărată să-i povestească întâmplarea lui 
Lamme Goedzak care cobori în bucătărie și îi zise lui 
Ulenspiegel: 

— De ce îţi baţi joc de slujnica mea? Erau doi pui. 

— Așa e, Lamme, zise Ulenspiegel, dar, când am intrat în 
slujba ta, ai zis că voi mânca și voi bea la fel ca tine. Erau doi 
pui, eu am mâncat unul, tu îl vei mânca pe celălalt, bucuria mea 
s-a dus, a ta e pe cale să vină, nu ești mai fericit ca mine? 

— Da, zise Lamme, zâmbind, dar fă întocmai ceea ce îţi va 
cere La Sanginne și de muncit, muncește doar pe jumătate. 

— O să am grijă de asta, Lamme, răspunse Ulenspiegel. 

Așa că, de fiecare dată când La Sanginne îl punea să facă 
ceva, făcea treaba doar pe jumătate: dacă îi zicea să aducă 
două găleți cu apă de la fântână, aducea numai una; dacă îi 
zicea să se ducă la butoiul cu bere să umple o ulcică, pe drum 
dădea pe gât jumătate și tot așa. 

In cele din urmă, La Sanginne, sătulă de toate astea, îi zise lui 
Lamme că, dacă haimanaua asta mai rămâne o singură clipă la 
ei, ea se va duce încotro va vedea cu ochii. 

Lamme cobori după Ulenspiegel și îi zise: 

— Trebuie să pleci, fiule, măcar că te-ai împlinit la față în casa 
asta. Ascultă cântecul cocoșului, acum, la ceasurile două: 
vestește ploaie. N-aș vrea să te dau afară pe vremea rea care o 
să fie, dar gândește-te, fiul meu, că La Sanginne, cu tocănițele 
ei, mă ţine în viață; nu pot, fără să nu fiu în primejdie să mor în 
curând, să o las să mă părăsească. Du-te, așadar, băiete, cu 
mila lui Dumnezeu și ia, ca să te mai înveselești pe drum, trei 
florini și șiragul ăsta de cârnaţi. 

Și Ulenspiegel se duse plouat, părându-i tare rău că se 
desparte de Lamme și de bucătăria lui. 


e Capitolul 44 


La Damme și prin împrejurimi iarna întârzia încă să vie, deși 
era târziu, în noiembrie. Nici urmă de zăpadă, de moină, de 
îngheţ; soarele strălucea de dimineața până seara, fără să 
slăbească; copiii se tăvăleau în colbul ulițelor și al drumurilor; la 
ceasul de tihnă de după prânz, negustorii, prăvăliașii, aurarii, 
rotarii și muncitorii cu ziua ieșeau în pragul porţii, priveau cerni 
veșnic albastru, copacii ale căror frunze nu cădeau, berzele 
cocoţate în vârful acoperișului și rândunelele care nu plecau. 
Trandafirii înfloriseră de trei ori și acum înmugureau a patra 
oară; nopţile erau călduțe, privighetorile nu se opriseră din 
cântat. 

Cei din Damme ziseră: 

— larna a murit, să-i dăm foc iernii. 

Și meșteriră o momâie uriașă cu bot de urs, cu o barbă lungă 
din talaș, cu un păr lung și des din in. O îmbrăcară în straie albe 
și o arseră cu mare fast. 

Claes, departe de a binecuvânta cerul veșnic albastru și 
rândunelele care nu se mai dădeau plecate, își blestema zilele. 
Căci nimeni nu mai ardea cărbuni la Damme, decât pentru vatra 
din bucătărie și toată lumea avea îndeajuns, așa că nimeni nu 
se mai ducea să cumpere de la Claes, care-și cheltuise toate 
economiile ca să aibă marfă. 

Dacă stătea în pragul ușii și simţea cum i se răcește nasul în 
bătaia unui vânt niţeluș mai înţepător, cărbunarul zicea: 

— Ah! Uite că vine și pâinea mea! 

Dar vântul înţepător se oprea, cerul rămânea veșnic albastru, 
iar frunzele nu voiau să cadă. Însă nici Claes nu se învoia să 
vândă cu jumătate de preţ cărbunii pe care-i cumpărase pentru 
iarnă hrăpărețului Grypstuiver, starostele pescarilor. Așa că, în 
curând, pâinea începu să lipsească din casă. 

Dar regelui Filip nu-i era foame și mânca plăcinte lângă 
nevastă-sa, Maria cea urâtă, din neamul regesc al Tudorilor. 

Nu o iubea de fel, dar nădăjduia, lăsând-o grea pe această 
slăbănoagă, să-i dăruiască naţiunii engleze un monarh spaniol. 

Nimic bun nu ieși din unirea asta, care era ca aceea dintre un 
sloi de gheață și un cărbune aprins. Se uniră, totuși, îndeajuns 
pentru a-i îneca și a-i arde pe rug cu sutele pe bieţii reformaţi. 

Când Filip nu era nici plecat din Londra, nici ieșit pe furiș din 
palat, deghizat, ca să se abată prin cine știe ce loc deocheat, 
ceasul culcării îi unea pe cei doi soți. 

Atunci, regina Maria, înveșmântată în pânza frumoasă de 
Tournay și de Irlanda, se culca pe spate în patul nupţial, în 
vreme ce Filip stătea în picioare în faţa ei, drept ca un stâlp și își 
privea nevasta să vadă dacă nu dă vreun semn că a rămas 
însărcinată; dar, pentru că nu se vedea nimic, se supăra, nu 
scotea o vorbă și își privea unghiile. 

Atunci, scorpia cea stearpă, îi vorbea drăgăstos și, făcându-i 
ochi dulci, îl ruga pe Filip cel de gheaţă să o blagoslovească cu 
iubirea lui. Plânsete, ţipete, rugăminţi fierbinţi, nimic nu cruța să 
capete o mângâiere călduţă din partea celui care n-o iubea 
defel. 

În zadar, împreunându-și mâinile, se târa la picioarele lui; în 
zadar, ca o femeie care și-a pierdut minţile, plângea și râdea în 
același timp ca să-l înduioșeze; nici râsetele nici lacrimile nu 
topeau această inimă de gheaţă. 

În zadar, ca un șarpe îndrăgostit, îl înlănţuia cu brațele ei 
subțiri și strângea la pieptul ei slab cușca strâmtă în care 
pâlpâia sufletul nevolnic al celui ce se născuse rege; acesta 
rămânea neclintit ca o piatră. 

încerca, sărmana urâtă, să se facă dorită: îl mângâia cu toate 
numele de alint pe care femeile nebune de dragoste le 
născocesc pentru alesul inimii lor, dar Filip își privea unghiile. 

Câteodată, îi răspundea: 

— Nu o să ai copii? 

La vorbele acestea, regina Maria își lăsa capul în jos. 

— Este, oare, vina mea dacă sunt stearpă? Ai milă de mine, 
trăiesc ca o văduvă. 

— De ce nu faci copii? o întreba Filip. 

Atunci, regina se prăbușea ca moartă pe covor. Și avea ochii 
plini de lacrimi și ar fi plâns cu lacrimi de sânge, dacă ar fi putut, 
sârmana stearpă. 

Și așa răzbună Dumnezeu victimele cu care presăraseră 
acești călăi pământul Angliei. 

Se zvoni că împăratul Carol avea să le ia călugărilor dreptul 
de a-i moșteni pe cei care mureau în mănăstirile lor, ceea ce îl 
nemultțumi adânc pe papă. 

Ulenspiegel care se afla pe vremea aceea pe malurile Meusei, 
se gândi că împăratul va trage câștig de peste tot, căci va 
moșteni chiar și atunci când familia nu moștenește nimic. Se 
așeză pe țărmul fluviului și-și aruncă în apă undiţa de care 
prinsese o momeală zdravănă. Apoi, ronțăind un colț uscat de 
pâine neagră, se întristă că n-are un pic de vin de Romagne, cu 
care să-l înmoaie niţel, dar își spuse că nu-ţi poţi ţine mereu 
tabieturile. 

In vremea asta, arunca bucăţi de pâine în apă, zicând că, 
acela care mănâncă fără să-și împartă hrana cu aproapele lui, 
nu merită să mănânce. 

Apăru un pietroșel care veni, mai întâi, să adulmece o 
firimitură, o linse cu buzele și își căscă guriţa nevinovată, 
crezând că, negreșit, pâinea îi va cădea de la sine în ea. În timp 
ce se uita astfel în sus, cât ai clipi din ochi fu înghiţit de o 
ticăloasă de știucă care se năpustise asupra lui ca o săgeată. 

Știuca făcu la fel și cu un crap, care vâna muște din zbor, fără 
să aibă habar de primejdia care îl pândea. Sătulă de-acum până- 
n gât, se trase între două ape și rămase acolo nemișcată, 

ferindu-se cu dispreț de plevușcă care, de altfel, se îndepărta de 
ea, dând din răsputeri din înotătoare. In timp ce se lăfăia astfel, 
țâșni, sprintenă, lacomă, cu botul căscat, o știucă flămândă 
care, dintr-o săritură, se năpusti asupra ei. O luptă pe viaţă și pe 
moarte se încinse între ele; se mușcau cu atâta furie, că apa se 
înroșise de sângele lor. Știuca ghiftuită se apăra cu greu de cea 
flămândă; totuși, luându-și avânt, se năpusti iute ca un glonţ 
asupra dușmancei ei care, așteptând-o cu botul căscat, îi înghiţi 
capul mai mult de jumătate. Vru să se descotorosească de el, 
dar nu putu din cauza dinţilor ei încovoiaţi. Și amândouă se 
zbăteau amarnic. 

Astfel încleștate, nu văzură un cârlig zdravăn de undiţă care, 
legat de un fir de mătase, urcă din adâncul apei, se înfipse în 
înotătoarea știucii sătule, o trase din apă cu dușmanca ei cu tot 
și le aruncă, fără nicio cruțare, pe amândouă în iarbă. 

Ulenspiegel, omorându-le, zise: 

— Știucilor,  drăgălașele mele, sunteţi cumva papa și 
împăratul, mâncându-se între ei, iar eu sunt norodul care, când 
dă Dumnezeu, vă prinde pe amândouă în cârlig, în toiul luptelor 
voastre? 

În vremea asta, Katheline, care nu plecase din Borgerhout, 
hoinărea mereu prin împrejurimi, zicând: 

— Hanske, bărbatul meu, au dat foc capului meu, fă o gaură 
în el, să-mi iasă sufletul pe acolo. Vai! Bate întruna și, la fiecare 
lovitură, o durere ascuţită îmi sfredelește capul. 

lar Nele, purtându-i de grijă în nebunia ei, nedezlipindu-se de 
ea, se gândea îndurerată la iubitul ei Ulenspiegel. 

La Damme, Claes își vindea cărbunii și, de nenumărate ori, se 
lăsa cuprins de melancolie, gândindu-se că Ulenspiegel cel 
surghiunit nu va putea multă vreme să se întoarcă acasă. 

Soetkin stătea toată ziua la fereastră, pândind să vadă de nu 
cumva îl zărește venind pe fiul ei, Ulenspiegel. 

Acesta, ajungând în preajma Coloniei, se gândi că, de-acum 
înainte, i-ar plăcea să fie grădinar. 

Se duse și intră calfă la Jan de Zuursmoel, acela care, pe 
vremea când era căpitan de /anasknechts, fusese cât pe-aci să 

fie spânzurat, pentru că nu avusese bani de răscumpărare și, de 
atunci, nu mai putea suferi cânepa căreia, în grai flamand, i se 
spunea pe vremea aceea kennip. 

Într-o zi, Jan de Zuursmoel, vrând să-i arate lui Ulenspiegel ce 
treabă are de făcut, îl duse în fundul ogrăzii și acolo îi arătă o 
sfoară de pământ, vecină cu ograda, semănată cu kennip verde. 

Jan de Zuursmoel îi spuse lui Ulenspiegel: 

— De fiecare dată când vei vedea buruiana asta nesuferită, 
să-ți faci nevoile pe ea, căci de ea se folosește călăul când trage 
pe roată sau spânzură. 

— Așa voi face, răspunse Ulenspiegel. 

Aflându-se, într-o zi, Jan de Zuursmoel la masă cu câţiva 
prieteni de chef, bucătarul îi zise lui Ulenspiegel: 

— Du-te în pivniţă și adu niște zennip, adică muștar. 

Ulenspiegel, prefăcându-se cu șiretenie că a auzit kennip în 
loc de zennip, își făcu nevoile în vasul cu zennip din pivniţă și îl 
aduse la masă, nu fără să pufnească în râs. 

— De ce râzi? întrebă Jan de Zuursmoel. Crezi că nările 
noastre sunt de piatră? Mănâncă din zennip-ul ăsta, de vreme 
ce tu l-ai pregătit. 

— Mai mult îmi plac fripturile la grătar cu frunze de laur, 
răspunse Ulenspiegel. 

Jan de Zuursmoel se ridică să îl ia la bătaie. 

— Ţi-ai făcut nevoile în vasul ăsta cu muștar. 

— Baes, răspunse Ulenspiegel, nu îţi mai aduci aminte ziua în 
care am mers cu tine în fundul ogrăzii? Acolo mi-ai zis, 
arătându-mi zennip-ul: „Oriunde vei vedea planta asta, fă-ţi 
nevoile peste ea, căci de ea se folosește călăul când trage pe 
roată și spânzură.” Mi-am făcut nevoile pe ea, baes, făcând-o de 
rușine; n-o să mă snopești acum în bătaie pentru că te-am 
ascultat întocmai. 

— Am zis kennip și nu zennip, strigă furios Jan de Zuursmoel. 

— Baes, ai zis zennip și nu kennip, răspunse Ulenspiegel. 

Se dondăniră așa multă vreme, Ulenspiegel vorbind cu 
umilință, Jan de Zuursmoel răcnind ca un apucat, amestecând 
de-a valma zennip, kennip, kemp, zemp, zemp, kemp, zemp, ca 
un caier de lână încâlcit. 

lar mesenii râdeau ca niște diavoli care se îndoapă cu costiţe 
de dominicani și rinichi de inchizitori. 

Însă Ulenspiegel fu silit să plece de la Jan de Zuursmoel. 

Nele era amărâtă întruna și din pricina ei și din pricina mamei 
ei, cuprinsă de nebunie. 

Ulenspiegel intră în slujbă la un croitor care îi zise: 

— Când coși, coase strâns, să nu văd nimic. 

Ulenspiegel se duse și se vâri într-un butoi și acolo începu să 
coasă. 

— Nu asta am vrut să spun, strigă croitorul. 

— Mă înghesui într-un butoi; cum crezi că mai poţi vedea 
ceva? zise Ulenspiegel. 

— Vino, spuse croitorul, așază-te la masă și împunge strâns, 
împunsătură lângă împunsătură, să iasă haina ca lupul ăsta. 

Lup era numele unui surtuc țărănesc. 

Ulenspiegel luă surtucul, îl tăie în bucăţi și îl cusu, în așa fel, 
încât să semene cu un lup. 

Văzând una ca asta, croitorul răcni: 

— Ce naiba ai făcut? 

— Un lup, răspunse Ulenspiegel. 

— Afurisitule, urmă croitorul, ţi-am spus lup, așa e, dar știi 
bine că lup îi spune surtucului ăsta țărănesc. 

După o vreme Îi zise: 

— Calfă, aruncă! mânecile de la vesta asta înainte de a te 
duce să te culci. 

Ulenspiegel agăţă vesta într-un cui și își petrecu toată 
noaptea aruncând cu mânecile în ea. 

Auzind zgomotul, croitorul veni să vadă ce se întâmplă. 

— Pramatie, ce poznă ai mai pus la cale? 

— Asta-i o poznă? zise Ulenspiegel. Uită-te la mânecile astea, 
toată noaptea am aruncat cu ele în vestă, dar nu s-au prins de 
fel. 

— Păi nici n-aveau cum, spuse croitorul, de aceea te arunc eu 
acum în stradă, vezi dacă o să te prinzi de ceva. 


19 A arunca, în argoul croitorilor, înseamnă a însăila. (n.tr.). 

În vremea asta, atunci când Katheline rămânea la câte un 
vecin bun la inimă, în bună pază, Nele o pornea departe, hăt- 
departe, așa, de una singură, până la Anvers, de-a lungul 
Escautului, sau aiurea, căutând peste tot și prin bărcile de pe 
fluviu și pe drumurile colbuite, doar-doar o să îl vadă pe iubitul 
ei Ulenspiegel. 

Aflându-se la Hamburg într-o zi de târg, văzu o mulţime de 
negustori și, printre ei, câţiva evrei bătrâni trăind din camătă și 
din vânzarea vechiturilor. 

Ulenspiegel, vrând și el să fie negustor, văzu câteva baligi de 
cal împrăștiate pe jos și le duse la locuinţa lui, care era un redan 
din zidul de apărare. Acolo, le uscă. Apoi, cumpără mătase roșie 
și verde, din care făcu săculeţi, puse balega de cal în ele și le 
legă cu o fundă, ca și cum ar fi fost pline cu mosc. 

După care își făcu din câteva scânduri o tavă de lemn, își 
atârnă tava de gât cu câteva capete vechi de sfoară și se duse 
la târg cu ea, plină cu săculeţi. Seara, ca s-o lumineze, aprindea 
în mijlocul ei o lumânărică. 

Când veneau să îl întrebe ce marfă vindea, răspundea tainic: 

— O să vă spun, însă, să nu vorbim prea tare. 

— Dar ce-ai acolo? întrebau mușterii. 

— Sunt, răspundea Ulenspiegel, boabe care profeţesc, aduse 
în Flandra direct din Arabia și pregătite cu mare meșteșug de 
maestrul Abdul-Medil, din neamul marelui Mahomet. 

Unii mușterii își spuneau între ei: 

— Este un turc. 

Dar alţii spuneau: 

— Este un pelerin venit din Flandra, nu-l auziţi cum vorbește? 

lar zdrenţăroșii, pricăjiţii și amărâţii veneau la Ulenspiegel și îi 
ziceau: 

— Dă-ne și nouă din boabele astea care profeţesc. 

— Când veţi avea florini să le cumpăraţi, răspundea 
Ulenspiegel. 

Și sărmanii zdrenţăroși, pricăjiţi și amărâţi, plecau plouați, 
zicând: 

— Doar bogaţii au parte de bucurii pe lumea asta. 


94 


Zvonul despre aceste boabe de vânzare se răspândi curând în 
târg. Oamenii cu stare își vorbeau între ei: 

— Este acolo un flamand care are boabe care profețesc, 
binecuvântate la lerusalim, pe mormântul Domnului nostru 
lisus, dar se spune că nu vrea să le vândă. 

Și toți oamenii cu stare tăbărâră pe Ulenspiegel și îi cerură 
boabe. 

Dar Ulenspiegel, care visa la un câștig gras, răspunse că nu 
erau îndeajuns de coapte, căci ochise doi evrei bogaţi care 
cutreierau prin târg. 

— Aș vrea să știu, spuse unul dintre cei care voiau să 
cumpere, ce se va întâmpla cu vasul meu care se află pe mare. 

— Va ajunge până la cer, dacă valurile vor fi destul de înalte, 
răspunse Ulenspiegel. 

Un altul îi zise, arătându-i-o pe drăgălașa lui fată, care se 
înroșise toată: 

— Fetei ăsteia îi va merge bine, nu-i așa? 

— Fiecăruia îi merge după cum i-e felul, răspunse Ulenspiegel, 
așa cum îţi așterni, așa vei dormi. 

Căci o văzuse pe fetișcană dându-i o cheie unui tânăr care, 
umflându-se în pene de mulţumire, îi zise lui Ulenspiegel: 

— Domnule negustor, vindeţi-mi mie unul dintre săculeții 
dumneavoastră care profeţesc, să văd dacă voi dormi singur la 
noapte. 

— Stă scris, răspunse Ulenspiegel, că, acela care seamănă 
secara ademenirii, va culege cornul-secarei. 

Tânărul se supără: 

— Ce vrei să spui? zise. 

— Boabele spun, răspunse Ulenspiegel, că îţi doresc o 
căsnicie fericită și o nevastă care să nu-ți pună pe cap pălăria lui 
Vulcan. Ai auzit de pălăria asta? 

Apoi, predică: 

— Aceea care dă arvună la tocmeala căsătoriei le lasă altora, 
după aceea, toată marfa pe nimic. 

La care fetișcana, vrând să se arate sigură pe ea, zise: 

— Se văd toate astea în săculeţii care profeţesc? 

— Se vede și o cheie, îi șopti la ureche Ulenspiegel. 

Dar tânărul plecase cu cheia. 

Deodată, Ulenspiegel zări un hoţ șterpelind de pe taraba unui 
cârnăţar un cârnat lung de-un cot și vârându-și-l sub manta. 

Însă negustorul nu îl văzu. Hoţul, vesel nevoie mare, veni la 
Ulenspiegel și îi zise: 

— Ce vinzi tu acolo, profet al nenorocirii? 

— Săculeţi în care vei vedea că vei fi spânzurat pentru că îţi 
plac prea mult cârnaţi. 

La aceste vorbe, hoţul se făcu iute nevăzut, în timp ce 
negustorul furat striga: 

— Hoţii! Săriţi, hoţii! 

Dar era prea târziu. 

În timp ce Ulenspiegel vorbea, cei doi evrei bogaţi, care îl 
ascultaseră cu atenţie, se apropiară de el și îi ziseră: 

— Ce vinzi acolo, flamandule? 

— Săculeţi, răspunse Ulenspiegel. 

— Ce poţi vedea, îl întrebară, cu ajutorul boabelor tale care 
profețesc? 

— Întâmplările viitoare, când le sugi, răspunse Ulenspiegel. 

Cei doi evrei se sfătuiră și cel mai în vârstă îi zise celuilalt: 

— Vom vedea astfel când va veni Mesia al nostru; va fi pentru 
noi o mare mângâiere. Să cumpărăm un săculeţ. Cum le dai? 
ziseră. 

— Cincizeci de florini, răspunse Ulenspiegel. Dacă nu vreţi să 
mi-l plătiţi, luaţi-o din loc. Cel care nu cumpără ogorul, să lase 
bălegarul acolo unde este. 

Văzându-l pe Ulenspiegel atât de hotărât, îi numărară banii, 
luară unul dintre săculeţi și se duseră cu el la locul lor de sfat, 
unde sosiră curând în grabă toţi evreii, aflând că unul dintre cei 
doi bătrâni cumpărase o taină cu ajutorul căreia putea să afle și 
să vestească sosirea lui Mesia. 

Știind despre ce este vorba, vrură să sugă fără să plătească 
din săculețul care profețește, dar cel mai bătrân, care se numea 
Jehu, fiind cel care îl cumpărase, ţinu să o facă numai el. 

— Fii ai Israelului, zise, ținând strâns în mână săculețul, 
creștinii își bat joc de noi, ne alungă din rândul oamenilor și 
strigă după noi ca după tâlhari. Filistinii vor să ne afunde mai jos 
decât pământul, căci Dumnezeu ne-a dezdoit arcurile și a 
scuturat copacul de poame dinaintea noastră. Multă vreme, 
Doamne Dumnezeule al lui Abraham, al lui Isaac și al lui lacob, 
se va mai abate răul asupra noastră, când așteptăm binele și 
întunericul, când noi nădăjduim lumina? Vei apare curând pe 
pământ, divinule Mesia? Când oare se vor ascunde creștinii în 

peșteri și în găurile pământului de spaima ta și a slavei tale fără 
de margini, atunci când te vei ridica asupra lor să îi pedepsești? 

Și evreii strigară: 

— Vino Mesia! Suge Jehu! 

Jehu supse și, dând de îndată afară boabele care profeţesc, 
ţipă jalnic: 

— Vă spun adevărul: asta-i doar balegă, iar pelerinul din 
Flandra este un pungaș. 

Atunci, toţi evreii se năpustiră, desfăcură săculeţul, văzură ce 
se afla în el și se duseră cuprinși de mânie la târg, să îi ceară 
socoteală lui Ulenspiegel, dar acesta plecase fără să îi mai 
aștepte. 

Un om din Damme, neavând bani să îi plătească lui Claes 
cărbunii, îi dădu lucrul cel mai de preț al său, o arbaletă cu 
douăsprezece săgeți bine ascuţite. 

In orele sale libere, Claes trăgea cu arbaleta: mai mulți iepuri 
uciși de el ajunseră tocană, din pricină că le plăcuse prea mult 
varza. 

Claes mânca atunci lacom, iar Soetkin zicea, privind drumul 
pustiu: 

— Thyl, fiule, nu simţi mirosul sosurilor? l-o fi foame acum, 
negreșit. 

Și, topită de grija lui, ar fi vrut să-i păstreze bucata cea mai 
bună. 

— Dacă rabadă de foame, zicea Claes, e numai din vina lui; să 
se întoarcă acasă, o să mănânce la fel ca noi. 

Claes avea porumbei; îi plăcea, pe deasupra, să asculte cum 
cântă și piuie în jurul lui pitulicele, sticleţii, vrăbiile și alte păsări 
cântătoare sau gureșe. Așa că ţintea cu plăcere în șoimii negri și 
în ereţii împărătești, mâncători ai acestui norod. 

Ori, odată, când cântărea niște cărbune în curte, Soetkin îi 
arătă o pasăre mare învârtindu-se în văzduh, deasupra 
porumbarului. 

Claes își luă atunci arbaleta și zise: 

— L-a luat dracul pe măria sa eretele! 

Punând o săgeată în arbaletă, se aţinu în curte, urmărind 
toate mișcările păsării, să nu cumva să-i scape. Era în amurg și 
începuse să se întunece. Claes deslușea doar un punct negru. 
Dădu drumul săgeții și văzu căzând în ogradă o barză. 

Claes se întristă adânc, iar Soetkin se arătă și mai mâhnită și 
strigă: 

— Răule, ai ucis-o pe pasărea Domnului. 

Apoi, luă barza, văzu că era doar rănită la o aripă, se duse să 
aducă o alifie și zise, oblojindu-i rana: 

— Barză, prietena mea, nu prea ești isteață să te rotești în 
văzduh, tu, pe care lumea te îndrăgește atât, aidoma eretelui, 
pe care lumea îl urăște. Din pricina asta săgețile norodului 
nimeresc unde nu trebuie. Te doare sărmana ta aripă, barză, de 
stai atât de cuminte, pentru că știi că mâinile noastre sunt mâini 
prietene? 

Când barza se lecui, i se dădu să mănânce tot ce poftea, dar 
ea mânca mai cu seamă peștele pe care Claes se ducea să-l 
pescuiască anume pentru ea, în apa canalului. Și, de fiecare 
dată când îl zărea venind, pasărea Domnului își căsca lacomă 
pliscul ei mare. 

Se ţinea după Claes ca un câine, dar mai bucuroasă stătea în 
bucătărie, încălzindu-și burta la foc și ciocănind cu ciocul în 
pântecele lui Soetkin, în vreme ce aceasta pregătea masa, de 
parcă i-ar fi spus: „N-ai ceva și pentru mine?” 

Și era o desfătare să îl vezi hoinărind prin căsuță, pe 
picioroangele lui lungi, pe acest grav vestitor al fericirii. 

Totuși, trăiau din nou vremuri grele: Claes muncea singur 
pământul, plin de tristeţe, căci nu era de lucru pentru doi. 
Soetkin rămânea singură în căsuță, gătind în toate felurile 
boabele, mâncarea lor de zi cu zi, doar-doar o mai înviora pofta 
de mâncare a soțului ei. Și cânta și râdea, ca să nu sufere el, 
văzând-o întristată. Barza se ţinea după ea, într-un picior și cu 
pliscul în pene. 

Un om călare se opri în fața căsuţei; era înveșmântat tot în 
negru, slab mort și arăta tare trist. 

— Este cineva acasă? întrebă. 

— Dumnezeu să o binecuvânteze pe Întristarea Voastră, 
răspunse Soetkin, dar oare eu sunt o vedenie, de vreme ce, 
văzându-mă aici, mă întrebaţi dacă este cineva acasă? 

— Unde este soţul tău? întrebă cavalerul. 

— Dacă pe soțul meu îl cheamă Claes, atunci este acolo și îl 
vezi cum seamănă grâul. 

Cavalerul plecă, iar Soetkin rămase la fel de mâhnită, căci 
trebuia să se ducă, pentru a șasea oară, să ia pâine pe datorie 
de la brutar. Când se întoarse cu mâinile goale, rămase uluită 
văzându-l pe Claes întorcându-se acasă, biruitor și mândru, pe 
calul omului înveșmântat în negru, care mergea pe jos pe lângă 
el, ţinând calul de dârlogi. Claes ţinea fălos, cu o mână, un 
săculeț de piele care părea plin ochi. 

Coborând de pe cal, îl sărută pe cavaler, îl bătu vesel peste 
obraji, apoi, scuturând sacul, strigă: 

— Trăiască fratele meu Josse, pustnicul cel bun! Dumnezeu 
să-l ţină vesel, gras, fericit și sănătos! Este Josse cel blagoslovit, 
Josse care aduce belșugul și supa cea grasă pe masă! Barza nu 
ne-a minţit! 

Și puse săculețul pe masă. 

La care Soetkin zise cu jale: 

— Bărbate, azi n-o să mâncăm: brutarul n-a vrut să îmi mai 
dea pâine pe datorie. 

— Pâine? zise Claes, desfăcând sacul și făcând să se reverse 
pe masă un râușor de aur. Pâine? Uite unt, carne, vin, bere! Uite 
șunci, os cu măduvă, plăcinte umplute cu bâtlani, ortolani, 
găinușe, claponi, ca la domnii cei mari! Uite butoaie cu bere și 
budane cu vin! Trebuie să fie nebun de legat brutarul care nu ne 
va da pâine, n-o să mai cumpărăm de la el. 

— Dar, bărbate... zise Soetkin, zăpăcită cu totul. 

— Așa că uită de toate, zise Claes și înveselește-te. Katheline, 
în loc să-și isprăvească surghiunul pe pământurile marchizului 
de Anvers, s-a dus pe jos, însoţită de Nele, până la Meyborg. 
Acolo, i-a zis fratelui meu Josse că de multe ori îndurăm sărăcia, 
deși trudim din greu. După cum mi-a spus adineauri trimisul 
acesta cumsecade - și Claes arătă spre cavalerul înveșmântat în 
negru: 

— Josse a părăsit sfânta religie catolică pentru a îmbrăţișa 
erezia lui Luther. 

Omul înveșmântat în negru răspunse: 


99 


— Eretici sunt aceia care se închină Marii Desfrânate. Căci 
papa este prevaricator și vânzător de lucruri sfinte. 

— Ah! zise Soetkin, nu vorbiţi atât de tare, domnule, o să ne 
ardă pe toţi pe mg. 

— Așa că, zise Claes, Josse a spus acestui trimis cumsecade 
că, de vreme ce se duce să lupte în oastea lui Frederich de 
Saxa, aducând cu el cincizeci de oameni înarmaţi, nu are 
nevoie, plecând la război, de atâta bănet, ca să fie silit, când se 
va afla la ananghie, să-l lase vreunui ticălos de /andsknecht. Așa 
că, a zis el, du-i fratelui meu Claes, împreună cu binecuvântarea 
mea, acești șapte sute de florini de aur, spune-i să trăiască cum 
se cuvine și să se gândească la mântuirea sufletului său. 

— Da, zise cavalerul, a sosit vremea, căci Dumnezeu îl va 
răsplăti pe om după faptele sale și îl va judeca pe fiecare după 
viaţa sa. 

— Domnule, zise Claes, nu îmi este oprit, până atunci, să mă 
bucur de vestea cea bună, binevoiţi să poftiţi în casă, o să o 
sărbătorim, înfruptându-ne cu niște măruntaie pe cinste, cu 
cârnaţii cei mai de soi și cu o șunculiţă pe care am zărit-o 
adineauri la mezelar, atât de grăsuţă și de îmbietoare, că mi-au 
ieșit dinţii de-un cot din gură. 

— Vai! zise omul. Cei fără minte se bucură, în vreme ce ochii 
Domnului sunt aţintiţi pe căile lor. 

— Da sau ba, trimisule, zise Claes, vrei sau nu să mănânci și 
să bei cu noi? 

— Va fi timp, pentru cei credincioși, să-și bucure sufletele cu 
desfătările lumești când va cădea marele Babilon! 

Soetkin și Claes se închinară, iar el se pregăti să plece. 

Claes îi zise: 

— Fiindcă ţii să pleci fără să te fi omenit, du-i fratelui meu 
Josse sărutul păcii și veghează asupra lui pe câmpul de luptă. 

— Așa voi face, făgădui cavalerul. 

Și plecă, în vreme ce Soetkin se duse să adune cele cuvenite 
pentru a prăznui norocul care dăduse peste ei. Barza avu parte, 
în ziua aceea, la masă, de două roșioare și un cap de morun. 

Curând, se duse vestea în Damme că acel Claes cel sărac 
ajunsese, mulțumită fratelui său Josse, Claes cel bogat, iar 
parohul zise că, fără îndoială, Katheline îi făcuse farmece lui 
Josse, de vreme ce Claes primise de la el o sumă de bani, fără 

îndoială, foarte mare și nu-i făcuse măcar o rochiţă Sfintei 
Fecioare. 

Claes și Soetkin erau de-acum fericiţi, Claes muncindu-și 
pământul sau vânzându-și cărbunele, iar Soetkin robotind 
vrednică prin casă. 

Dar Soetkin, mereu îndurerată, îl căuta tot timpul cu ochii pe 
drum pe fiul ei Ulenspiegel. 

Și toţi trei gustau din fericirea care le venea de la Dumnezeu, 
așteptând-o pe aceea care avea să le vină de la oameni. 

Împăratul Carol primi în ziua aceea, din Anglia, o scrisoare în 
care fiul său îi scria: 


Mărite rege și tată al meu, îmi este neplăcut să mă 
văd nevoit să trăiesc în această țară în care mișună, ca 
puricii, omizile și lăcustele, blestemații de eretici. Focul 
și paloșul nu izbutesc să-i alunge de pe trunchiul 
copacului dătător de viață care este sfânta noastră 
maică biserica. Și cum n-ar fi de ajuns pentru mine 
acest necaz, pe deasupra nu sunt deloc privit ca un 
rege de supușii mei, ci doar ca sotul reginei lor, fără 
dânsa fiind lipsit de orice autoritate. Îşi bat joc de mine, 
zicând în pamflete pline de venin, pe care nimeni nu 
știe nici cine le scrie, nici cine le tipărește, că sunt plătit 
de papă să tulbur și să destram regatul prin spânzurări 
și arderi pe rug nelegiuite, iar când vreau să strâng 
degrabă de la ei câte o dare, căci mă lasă adesea fără 
bani, îmi răspund în satire răutăcioase că n-am decât 
să-i cer Satanei, pentru care lucrez. Cei din parlament 
își cer iertare și se zbârlesc de teamă să nu îi musc, dar 
nu-mi acordă nimic. 

In vremea asta, zidurile Londrei sunt acoperite de 
cuvinte mușcătoare care mă înfățișează ca pe un 
paricid gata să o lovească pe Maiestatea Voastră ca să 
o moștenească. 

Dar voi știți, Mărite rege și tată al meu, că, în ciuda 
ambiţiei și mândriei mele legitime, doresc Maiestăţii 

Voastre zile de domnie cât mai multe și cât mai 
încărcate de glorie. 

Răspândesc, de asemenea, prin oraș, un desen 
gravat cu multă iscusință în aramă, în care pot fi văzut 
cântând la clavecin cu labele unor pisici închise în cutia 
instrumentului și ale căror cozi ies prin niște găuri 
rotunde, în care sunt fixate cu niște vergele de fier. Un 
om, care sunt eu, le arde coada cu un fier înroșit în foc 
și le face astfel să lovească furioase clapele cu laba și 
să miorlăie de zor. Sunt înfățișat atât de urât, încât nici 
nu vreau să mă privesc. Și ei mă înfățișează râzând. Dar 
voi știți, Mărite rege și tată al meu, dacă mi s-a 
întâmplat vreodată să mă dedau la această plăcere 
păgână. Am încercat, fără nicio îndoială să mă distrez 
pe seama pisicilor, făcându-le să miorlăie, dar nu am 
râs niciodată. Socotesc, în limbajul lor de rebeli, că fac o 
crimă, cu ceea ce ei numesc noutatea și cruzimea 
acestui clavecin, deși animalele n-au suflet și oamenii, 
mai ales cei de neam regesc, pot să se slujească de ele 
până le omoară, pentru desfătarea lor. Dar în tara asta 
a Angliei, sunt atât de nebuni după animale, încât se 
poartă cu ele mai bine decât cu slujitorii lor; grajdurile și 
cuștile pentru câini de vânătoare sunt aici adevărate 
palate și sunt unii nobili care dorm împreună cu calul lor 
în același așternut de paie. 

Pe deasupra, nobila mea sotie și regină este stearpă; 
ei spun, jignindu-mă de moarte, că eu aș fi de vină și nu 
ea care mai e și geloasă, sălbatică și lacomă de 
dragoste peste măsură. Maiestate și tată al meu, mă 
rog în toate zilele la Dumnezeu să aibă milă de mine, 
nădăjduind un alt tron, fie și la turci; în așteptare, acela 
care are cinstea de a fi fiul glorioasei și victorioasei 
voastre maiestăți. 


Semnat: Filip. 


Împăratul răspunse acestei scrisori: 


Nobilul meu fiu, 

Necazurile voastre sunt mari, dar încercați să le 
îndurați fără amărăciune, în așteptarea unei coroane 
mai strălucitoare. Am destăinuit deja mai multora 
intenția mea de a mă retrage din Ţările de Jos și din 
celelalte ținuturi pe care le stăpânesc, căci știu că, 
bătrân și bolnav de gută cum am ajuns, nu aș putea să 
îi rezist lui Hernic al Franței, al doilea cu acest nume, 
căci zeița Fortuna îi îndrăgește pe cei tineri. Gândiţi-vă, 
așadar, că, stăpân al Angliei, amenințați cu puterea 
voastră Franța, care este dușmanul nostru. 

Am fost învins în mod rușinos în fața Metzului și am 
pierdut acolo patruzeci de mii de oameni. A trebuit să 
fug din calea ducelui de Saxa. Dacă Dumnezeu nu face 
o minune, dându-mi înapoi, prin voința sa divină, vlaga 
tinereții, sunt de părere, nobilul meu fiu, să-mi părăsesc 
regatele și să vi le las vouă. 

Aveţi, așadar, răbdare și faceți-vă, în vremea asta, pe 
deplin datoria împotriva ereticilor, fără să crutati pe 
nimeni, nici bărbați, nici femei, nici copii, căci a ajuns la 
urechile mele vestea care m-a îndurerat tare mult, că 
mărita regină de multe ori a cerut îndurare pentru ei. 


Tatăl vostru, iubitor, 
Semnat. Carol. 

De-atâta mers, picioarele lui Ulenspiegel începură să 
sângereze și, întâlnind în episcopia Mayence o căruţă plină cu 
pelerini, se urcă în ea, călătorind astfel până la Roma. 

Când ajunse în oraș și cobori din căruţă, zări în pragul ușii 
unui han o cumetriță plină de vină-ncoace care surâse când 
observă cum se uită la ea. 

Văzând-o așa veselă, se gândi că n-o să-i fie rău pe lângă ea 
și-i zise: 

— Hangiţo, nu vrei să dai adăpost unui pelerin în pelerinaj, 
căci am ajuns la capătul călătoriei și vreau să caut un loc în care 
să mă lepăd de păcatele mele. 

— Dăm adăpost tuturor celor care ne plătesc. 

— Am o sută de ducați în pungă, răspunse Ulenspiegel, care 
avea doar unul și vreau, să îl cheltuiesc pe primul bând cu tine o 
sticlă de vin vechi roman. 

— Vinul nu e scump în locurile astea sfinte, zise ea. Intră și 
bea de un soldo. 

Băură împreună atât de mult timp și goliră, stând la taclale, 
atâtea clondire, că hangiţa se văzu nevoită să-i spună slujnicei 
să le dea de băut mușteriilor în locul ei, în timp ce ea și 
Ulenspiegel se retraseră într-o săliţă de marmură din spate, rece 
ca iarna. 

Aplecându-și capul pe umăr, îl întrebă cine era. Ulenspiegel 
răspunse: 

— Sunt nobilul de Geenland, conte de Gavergeëten, baron de 
Tuchtendeel și am la Damme, locul unde m-am născut, douăzeci 
și cinci de pogoane de clar de lună. 

— Ce soi de pământ e ăsta? întrebă hangiţa, bând din cupa lui 
Ulenspiegel. 

— Este, răspunse el, un pământ în care semeni sămânţa 
iluziilor, a speranţelor nebunești și a făgăduielilor deșarte. Dar 
tu nu te-ai născut de fel la lumina lunii, dulce hangiţă cu pielea 
de culoarea chilimbarului, cu ochii strălucitori ca perlele. Auriul 
întunecat al părului tău este culoarea soarelui; Venus a fost 
aceea care, fără să te gelozească, ţi-a făcut umerii ăştia cârnoși, 
sânii care tresaltă, brațele rotunde, mâinile micuţe. Luăm masa 
împreună diseară? 

— Frumosule pelerin din Flandra, zise ea, de ce ai venit aici? 

— Să vorbesc cu papa, răspunse Ulenspiegel. 

— Vai, zise ea, împreunându-și palmele, să vorbești cu papa! 
Eu, care sunt de aici, nu am putut niciodată să o fac. 

— Eu o voi face, zise Ulenspiegel. 

— Dar, îl întrebă ea, știi tu pe unde merge, cum este, care îi 
sunt obiceiurile, cum trăieşte? 

— Mi s-a spus pe drum, răspunse Ulenspiegel, că îl cheamă 
luliu al treilea, că este petrecăreţ, vesel și dezmăţat, bun 
vorbitor și cu limba ascuțită. Mi s-a spus, de asemenea, că s-a 
împrietenit cu un cerșetor de-o șchioapă, negru, jegos și 
sălbatic, care ieșea la cerșit cu o maimuţă și pe care, la urcarea 
sa în scaunul pontifical, l-a făcut cardinal de Mont și că se 
îmbolnăvește dacă trece o zi fără să îl vadă. 

— Bea, zise ea și nu mai vorbi așa tare. 

— Se spune, de asemenea, urmă Ulenspiegel, că înjură ca un 
soldăţoi: A/ disspeto di Dio, potta di Dio! Intr-o zi, când păunul 
pe care și-l pusese la rece nu apăru la masă, a zis: „Eu, vicarul 
lui Dumnezeu, pot să înjur pentru un păun, de vreme ce 
stăpânul meu s-a supărat pentru un măr!” Vezi bine, drăguţo, că 
îl cunosc pe papă și știu cine este. 

— Vai! zise ea. Dar nu mai spune și altora. Totuși, n-ai să 
ajungi să îl vezi. 

— Îi voi vorbi, zise Ulenspiegel. 

— Dacă o vei face, am să-ţi dau o sută de florini. 

— l-am câștigat, zise Ulenspiegel. 

A doua zi, deși îl dureau picioarele de oboseală, cutreieră tot 
orașul și află că papa urma să slujească liturghia la biserica 
Sfântul lon din Latran. Ulenspiegel se duse degrabă acolo și se 
așeză cât putu mai aproape și mai în văzul papei și, de fiecare 
dată când papa ridica ostia sau colirul, Ulenspiegel se întorcea 
cu spatele la altar. 

Lângă papă se afla un cardinal rotofei, cu fața șireată și 
oacheșă, slujind și el: cărând o maimuţă pe umăr miruia 
mulțimea cu gesturi dezmățate. li arătă papei ce făcea 
Ulenspiegel, iar acesta, de îndată ce se isprăvi liturghia, trimise 
patru cătane de nădejde, așa cum se văd pe meleagurile 
acestea războinice, să-l ridice pe pelerin. 

— Care este credinţa ta? îl întrebă papa. 

— Prea sfinte părinte, răspunse Ulenspiegel, am aceeași 
credinţa ca și hangiţa mea. 

Papa ceru să fie adusă și cumetriţa. 

— În ce crezi tu? o întrebă. 

— În ceea ce crede Sfinţia Voastră, răspunse ea. 

— Și eu la fel, zise Ulenspiegel. 

Papa îl întrebă de ce întorsese spatele sfintei taine. 

— Nu mă simt vrednic să o privesc în față, răspunse 
Ulenspiegel. 

— Ești pelerin? îi zise papa. 

— Da, zise Ulenspiegel, vin din Flandra să cer iertarea 
păcatelor mele. 

Papa îl binecuvântă și Ulenspiegel plecă împreună cu hangiţa 
care-i numără o sută de florini. Umplându-și astfel punga, părăsi 
Roma ca să se întoarcă pe meleagurile Flandrei. 

Dar trebui să plătească cu șapte ducați iertarea lui, scrisă pe 
pergament. 

În vremea asta, doi fraţi premontraţi? veniră la Damme să 
vândă indulgenţe. Erau îmbrăcaţi, peste rasele lor călugărești, 
cu frumoase cămăși împodobite cu dantele. 

Stând în ușa bisericii pe vreme frumoasă și adăpostindu-se 
sub bolta de la intrare pe timp ploios, își afișau tariful, după care 
dădeau pentru șase bănuţi, pentru o para, pentru o jumătate de 
livră pariziană, pentru doisprezece fiorini de aur, o sută, două 
sute, trei sute, patru sute de ani de indulgenţe și, după preţ, 
indulgență pe jumătate sau în întregime și iertarea crimelor cele 
mai grozave, chiar și a aceleia de a dori să o violezi pe Sfânta 
Fecioară. Dar aceasta costa șaptesprezece florini. 

Înmânau mușteriilor care le plăteau mici bucățele de 
pergament pe care era scrisă cifra anilor de indulgență. 
Deasupra se putea citi această inscripţie: 


Cine nu vrea să fie 

Inăbușit, fript sau făcut tocană 
In purgatoriu, o mie de ani, 
lar în infern să ardă veșnic, 

Să cumpere indulgente, 
Indurarea și iertarea, 

Pentru câțiva bănuți, 

Domnul i le va dărui. 


Și le veneau cumpărători de la zece leghe depărtare. 

Unul dintre cei doi preamilostivi fraţi predica adesea 
norodului; era dolofan la faţă și își purta cele trei rânduri de guși 
și burdihanul gogonat fără să-i pese: 

— Nenorocitule, zicea el, punând ochii pe unul sau altul dintre 
ascultătorii săi, nenorocitule! lată-te în infern! Focul te arde 
cumplit; ești fiert în cazanul plin cu ulei în care se pregătesc 
acele o/ie-koekjes ale Astarteei, nu ești decât un caltaboș în 
tigaia lui Lucifer, o pulpă de berbec în aceea a lui Guilguiroth, 

diavolul cel mare, căci, mai întâi, vei fi tăiat bucăţele-bucăţele. 
Uite-l pe păcătosul ăsta mare, care a disprețuit indulgentele, 
uite farfuria asta cu chiftele: el este, el este, trupul lui nelegiuit, 
trupul lui blestemat astfel ciopârţit. Și ce sos! Pucioasă, smoală 
și catran! Și toți acești sărmani păcătoşi sunt astfel mâncaţi, ca 
să renască mereu pentru alte chinuri. Din pricina asta, cu 
adevărat, plângi și scrâșnești din dinţi. Fie-ţi milă, Dumnezeule 
milostiv. Da, iată-te în iad, sărmane osândit, îndurând toate 
aceste suferinţe. Să dea cineva un dinar pentru tine și, deodată, 
vei simţi o ușurare la mâna dreaptă; să dea încă o jumătate și 
iată că amândouă mâinile ţi-au ieșit din foc. Dar restul trupului? 
Un florin și iată că se pogoară roua indulgenţei. O, ce răcoare 
desfătătoare! Și, timp de zece zile, de o sută de zile, de o mie de 
ani, după cât se plătește: nici urmă de friptură, de o/ie-koekjes 
ori de tocană! Și dacă nu o faci pentru tine, păcătosule, nu se 
află acolo, în adâncurile tainice ale focului, niște biete suflete, 
părinţii tăi, o soţie iubită, o fetișcană drăgălașă cu care bucuros 
ai păcătuit? 

Și, grăind astfel, călugărul îi dădea un cot fratelui care se afla 
lângă el, cu un talger de argint. lar fratele, plecându-și privirile 
în pământ la acest semn, întindea mieros talgerul ca să 
ademenească gologanii. 

— Nu ai, urma călugărul, în focul ăsta îngrozitor, un fiu, o 
fiică, vreun copilaș iubit? Strigă, plâng, te cheamă. Poţi sta surd 
la glasurile astea pline de jale? Nu poţi, inima ta de gheață se 
topește și nu te costă decât un florin de aur. Privește: la sunetul 
florinului lovindu-se de acest metal netrebnic - călugărul 
însoțitor își scutură talgerul - un gol se face în foc și sărmanul 
suflet urcă până la gura unui vulcan. lată-l în aerul proaspăt, în 
aerul liber! Unde sunt durerile focului? Marea este alături, se 
aruncă în ea, înoată pe spate, pe burtă, pe valuri și pe sub ele. 
Ascultă cum strigă de bucurie, privește cum se rostogolește în 
apă! Îngerii se uită la el și sunt fericiţi. Îl așteaptă, dar el încă nu 
s-a săturat, ar vrea să se prefacă în pește. Nu știe că acolo, sus, 
sunt băi suave, pline de parfumuri, în care plutesc bucăţi mari 
de zahăr candel, albe și reci ca gheața. Apare un rechin: nu se 
teme de el. | se urcă în spinare dar rechinul nu îl simte; ar vrea 
să coboare cu el în adâncurile mării. Ar vrea să se închine acolo 
îngerilor apelor, care mănâncă waterzoey în căzănele de 
mărgean și scoici proaspete pe farfurii de sidef. Și cât de bine 

este primit, sărbătorit, dezmierdat; îngerii îl cheamă mereu de 
sus. În cele din urmă, pe deplin răcorit, vesel, îl vezi cum se 
înalță, cântând ca o ciocârlie, până în înaltul cerului, acolo unde 
Dumnezeu domnește cu slavă? Acolo își găsește toate rudele și 
toți prietenii de pe pământ, în afara acelora care, dispreţuind 
indulgențele şi sfânta noastră biserică, se perpelesc în 
adâncurile iadului. Și tot așa, mereu, mereu, până în vecii 
vecilor, fierbând la nesfârșit. Dar celelalte suflete, stau alături 
de Domnul, răcorindu-se în băi suave și ronțăind zahăr candel. 
Cumpăraţi indulgențe, fraţi ai mei; se dau pe crusados, pe 
guldeni, pe florini de aur, pe monezi de aur din Anglia. Nu 
dispreţuim nici monezile de rând. Cumpărați! Cumpăraţi! Aici e 
prăvălia sfântă; avem și pentru săraci și pentru bogaţi, dar, din 
nefericire, nu putem vinde pe datorie, fraţi ai mei, căci să 
cumperi și să nu plătești peșin este o nelegiuire în ochii 
Domnului. 

Fratele care nu predica își întindea talgerul. Florinii, crusados, 
banii de argint, pitacii, solii și dinarii cădeau în el ca grindina. 

Claes, văzându-se bogat, plăti un florin pentru zece mii de ani 
de indulgență. Călugării îi dădură în schimb o bucată de 
pergament. 

Curând, văzând că la Damme doar zgârciţii rămăseseră 
singurii care nu cumpăraseră indulgențe, cei doi călugări 
plecară la Heyst. 


e Capitolul 55 


Îmbrăcat în straiele lui de pelerin și izbăvit cu totul de păcate, 
Ulenspiegel părăsi Roma, merse mereu drept înainte și ajunse la 
Bamberg, unde sunt cele mai bune legume din lume. 

Intră într-un han, în care dădu peste o hangiţă veselă care îi 
zise: 

— Tinere stăpân, vrei să mănânci pentru banii tăi? 

— Da, spuse Ulenspiegel. Dar pe ce sumă se mănâncă aici? 

Hangiţa răspunse: 

— La masa nobililor se mănâncă cu șase florini, la masa 
burghezilor cu patru, iar la masa celor mulţi cu doi. 

— Cu atât mai scump, cu atât mai bine pentru mine, hotărî 
Ulenspiegel. 

Se duse deci să se așeze la masa nobililor. După ce se ghiftui 
bine, stropindu-și prânzul cu Rhyn-Wyn, îi zise hangiţei: 

— Cumătră, bine am mai mâncat pentru banii mei: dă-mi cei 
șase florini. 

Hangiţa îi zise: 

— Îţi baţi joc de mine? Plătește-ţi partea. 

— Drăgălașă stăpână, îi răspunse Ulenspiegel, n-ai înfățișarea 
unei rele platnice; văd, dimpotrivă, întipărite pe faţa ta o bună 
credinţă atât de mare, atâta cinste și dragoste de aproapele tău, 
că sunt sigur că, mai degrabă, mi-ai plăti optsprezece florini, 
decât să nu mi-i dai pe cei șase pe care mi-i datorezi. Ce ochi 
frumoși! Când mă privești, parcă mă străpung razele soarelui, 
făcând să încolțească în mine nebunia dragostei, mai înaltă 
decât crește pirul în grădinile părăsite. 

Hangiţa răspunse: 

— N-am ce face nici cu nebunia, nici cu pirul tău; plăteşte și 
cară-te. 

— Să plec, zise Ulenspiegel și să nu te mai văd! Mai bine să- 
mi dau duhul chiar acum. Stăpână, dulce stăpână, eu nu 
obișnuiesc să dau șase florini pentru o masă, eu, un biet om 
pricăjit, hoinărind prin munţi și prin văi; m-am îmbuibat și, în 
curând, o sa scot limba ca un câine la soare: fii bună și dă-mi 
banii, am câștigat cinstit cei șase florini, trudind din greu cu 
fălcile mele; dă-mi-i și te voi mângâia, te voi săruta, te voi 
îmbrăţișa cu atâta foc al recunoștinței, încât douăzeci și șapte 
de iubiţi, laolaltă, n-ar fi în stare să o facă. 

— Vorbești pentru bani, zise ea. 

— Vrei să te mănânc pe nimic? o întrebă el. 

— Nu, zise ea, apărându-se de el. 

— Ah! suspină el, urmărind-o, pielea ta este ca smântână, 
părul ca fazanul rumenit în frigare, buzele tale ca cireașa. Să fie 
alta dorită ca tine? 

— Bine îţi stă, ticălosule plin de răutate, zise ea, zâmbind, să 
mai îmi ceri și șase florini. Fii fericit că te-am hrănit pe degeaba, 
fără să îţi cer nimic în schimb. 

— Dacă ai ști, zise Ulenspiegel, cât loc mai e aici! 

— Pleacă, zise hangița, înainte să mi se întoarcă bărbatul. 

— Am să fiu un creditor blând, răspunse Ulenspiegel, dă-mi 
doar un florin pentru setea ce o să vină. 

— Ține, zise ea, băiat rău ce ești. 

Și i-l dădu. 

— Dar mă lași să mă întorc? o întrebă Ulenspiegel. 

— O să pleci de-a binelea! spuse ea. 

— Să plec de-a binelea, zise Ulenspiegel, asta înseamnă să 
plec spre tine, drăguţo, căci e rău să plec și să mă despart de 
ochii tăi frumoși. Dacă te înduri să mă păstrezi, voi mânca doar 
de un florin în fiecare zi. 

— Vrei să pun mâna pe băț? zise ea. 

— la-l pe al meu, răspunse Ulenspiegel. 

Ea râse, dar el trebui să plece. 


e Capitolul 56 


Lamme Goedzak, în vremea asta, se întoarse să locuiască la 
Damme, ţinutul Liegeului nemaifiind deloc sigur, din pricina 
ereziilor. Nevasta lui îl urmă bucuroasă, căci cei din Liege, de 
felul lor, mereu gata de zeflemea, își băteau joc de blândeţea 
bărbatului ei. 

Lamme se ducea adesea la Claes care, de când moștenise, 
bătea mereu cârciuma B/auwe-Torre și avea aici oprită o masă, 
pentru el și tovarășii lui. La masa vecină se afla, luându-și cu 
zgârcenie jumătatea sa de oca, Josse Grypstuiver, avarul 
staroste al pescarilor, un zgârie-brânză, un hapsân, trăind din 
scrumbii sărate, iubind mai mult banii decât mântuirea 
sufletului. Claes își pusese în tolbă bucata de pergament pe care 
erau scriși cei zece mii de ani ai săi de indulgență. 

Într-o seară, când se afla la Blauwe-Torre, în tovărășia lui 
Lamme Goedzak, a lui Jan van Roosebeke și a lui Mathys van 
Assche, Josse Grypstuiver fiind și el acolo, Claes trase zdravăn la 
măsea, iar Jan Roosebeke îi zise: 

— E un păcat să bei atâta. 

Claes răspunse: 

— Nu fierbi decât o jumătate de zi, pentru o oca mai mult. lar 
eu am zece mii de ani de iertare a păcatelor, în tolbă. Cine vrea 
o suită, ca să-și poată uda în voie gâtlejul? 

Toți strigară: 

— Cu cât le vinzi? 

— O oca, răspunse Claes, dar dau o sută cincizeci pentru o 
muske conyn - o porţie de iepure. 

Câţiva băutori îi plătiră lui Claes ba un clondir, ba o bucată de 
şuncă, el le tăie la toți o mică fâșie de pergament. Nu Claes fu 
acela care mâncă și bău preţul indulgențelor, ci Lamme 
Goedzak care mâncă atâta, încât începu să se umfle văzând cu 
ochii, în timp ce Claes umbla de colo-colo prin cârciumă, 
desfăcându-și marfa. 

Grypstuiver, întorcându-și spre el mutra morocănoasă zise: 

— Ai și pentru zece zile? 

— Nu, răspunse Claes, este prea greu de tăiat. 

Și toată lumea râse, iar Grypstuiver își înghiţi furia. 

Apoi, Claes o porni spre casă, urmat de Lamme, care mergea 
de parcă ar fi avut picioarele de lână. 


e Capitolul 57 


Spre sfârșitul celui de al treilea an al său de surghiun, 
Katheline se întoarse acasă la ea, în Damme. Și tot timpul 
spunea, înnebunită: 

— Foc în cap, sufletul bate, faceţi o gaură, vrea să iasă. 

Și se ferea mereu din calea boilor și a berbecilor. Și se așeza 
pe o bancă sub tei, în spatele căsuței sale, clătinându-și capul și 
uitându-se, fără să-i recunoască, la cei din Damme care 
spuneau, trecând prin faţa ei: 

— Uite nebuna. 

e 

În vremea asta, bătând cărările și potecile, Ulenspiegel văzu 
pe drumul mare un măgar cu hamuri de piele, cu ţinte de 
aramă, cu capul împodobit cu ciucuri și zorzoane de lână roșie. 

Câteva femei bătrâne se aţineau în jurul măgarului, vorbind 
toate deodată: 

— Nimeni nu poate pune stăpânire pe el, este lighioana 
scârboasă a marelui vrăjitor, baronul de Raix, ars de viu pentru 
că a jertfit diavolului opt copii. Cumetrelor, a fugit atât de 
repede, încât nimeni nu l-a mai putut prinde din urmă. Îi 
ocrotește Satana. Căci, în timp ce, obosit, s-a oprit din drum, 
străjile comunei au vrut să îl înșface, dar zvârlea din picioare și 
răgea atât de înfricoșător, încât nu au cutezat să se apropie de 
el. Și nici nu era răget de măgar, ci răget de drac. Așa că l-au 

lăsat să-și pască scaieţii, fără să îi facă proces sau să îl ardă de 
viu ca vrăjitor. Oamenii ăștia n-au pic de curaj. 

În ciuda acestor frumoase vorbe, de îndată ce măgarul ciulea 
urechile, sau își lovea coastele cu coada, o luau la goană ţipând, 
pentru a se apropia din nou, trăncănind și cârâind, făcând 
aceeași manevră la cea mai mică mișcare a dobitocului. 

lar Ulenspiegel, privindu-le și râzând zise: 

— Ah! Curiozitatea fără sfârșit și vorbele necontenite se 
revarsă în valuri din gura cumetrelor, mai cu seamă a celor 
bătrâne, căci la cele tinere valurile sunt mai răzlețe, din pricină 
că cea mai mare parte a timpului și-o petrec cu iubiții lor. 

După care, uitându-se cercetător la măgar: 

— Animalul ăsta vrăjitor, spuse el, pare sprinten și doar n-o 
merge cu umerii, pot să-l încalec, sau să îl vând. 

Se duse, fără să spună nimănui și-i aduse măgarului un tain 
de ovăz, după care, sărindu-i în spate, apucă frâul, se întoarse 
spre miazănoapte, spre răsărit și spre apus și binecuvântă de 
departe pâlcul de femei bătrâne. Acestea, leșinate de spaimă, 
căzură în genunchi și povestiră în ziua aceea, la clacă, încă 
îngrozite, că un înger cu o pălărie de catifea, cu pană de fazan 
pe cap, a venit la ele, le-a binecuvântat și a luat cu el măgarul 
vrăjitorului, prin mila lui Dumnezeu. 

lar Ulenspiegel o porni călare pe măgarul lui pe pășunile cu 
iarbă grasă pe unde caii zburdă în voie și vacile și juncile pasc, 
tolănite leneșe la soare. Și îl boteză Jef. 

Măgarul se opri și începu să-și înfulece plin de voie bună 
ciulinii. Uneori, totuși, tremura din tot trupul și își izbea coastele 
cu coada, căutând să alunge tăunii lacomi care, ca și el, voiau 
să se înfrupte, dar din sângele lui. 

Ulenspiegel, căruia-i chiorăia burta, era melancolic: 

— Ai fi cât se poate de fericit, domnule măgar, zise el, 
îndopându-te cu scaieţii ăștia gustoși, dacă n-ar veni cineva să-ţi 
tulbure liniștea și să-ţi aducă aminte că ești muritor, adică să 
înduri tot felul de grosolănii. Așa că, urmă el, strângând 
picioarele, întocmai ca și tine, omul cu papuc sfânt are și el 
tăunul lui, pe domnul Luther; iar maiestatea sa, Carol, îl are și el 
pe al său, pe nume Francisc întâiul, regele cu nasul foarte lung 
și sabia și mai lungă. Așa că îmi este îngăduit și mie, sărman om 
pricăjit, rătăcind ca un jidov, să am și eu tăunul meu, domnule 
măgar. Vai! Toate buzunarele-mi sunt găurite și pe acolo o iau la 

vale toți frumoșii mei ducați, florini și taleri, ca o ceată de șoricei 
fugind de botul unui motan. Nu știu de ce banii nu mă vor cu 
niciun chip, că eu îi vreau din toată inima. Fortuna nu e femeie, 
orice s-ar spune, căci nu-i îndrăgește decât pe zgârciţii hapsâni 
care o bagă în lăzi, în saci, o încuie cu douăzeci de chei și nu-i 
îngăduie niciodată nici măcar să-și scoată la fereastră vârful 
nasului ei aurit. lată tăunul care mă pișcă și-mi dă mâncărimi și 
mă gâdilă fără să mă facă să râd. Dar nu mă asculţi deloc, 
domnule măgar, ţi-e gândul numai la păscut. Ah! Burtosule 
care-ţi umpli burta, urechile tale lungi sunt surde la strigatele 
stomacurilor goale. Ascultă-mă, așa vreau. 

Și începu să îl biciuiască plin de năduf. Măgarul se porni să 
ragă. 

— Să o luăm din loc, acum că ai cântat, zise Ulenspiegel. 

Dar măgarul nu se dădea dus cu niciun chip și părea că are de 
gând să mănânce toţi scaieții de pe drum. Și erau destui. 

Văzând asta, Ulenspiegel descălecă, tăie un mănunchi de 
scaieți, încălecă din nou pe măgar și îl duse așa de nas până pe 
pământurile landgrafului din Hessa. 

— Domnule măgar, îi spunea el, mergând, alergi după 
mănunchiul meu de ciulini, slabă mâncare și lași în urma ta 
frumosul drum plin numai cu aceste buruieni gustoase. Așa fac 
toți bărbaţii, unii adulmecând buchetul gloriei pe care Fortuna li- 
| bagă sub nas, alţii buchetul câștigului și alţii buchetul 
dragostei. La capătul drumului își dau seama, ca și tine, că au 
alergat după ce e mai prost și au lăsat în urmă tot ceea ce este 
mai bun, adică sănătate, muncă, odihnă și o casă tihnită. 

Tot tăifăsuind așa cu măgarul lui, Ulenspiegel ajunse 
dinaintea palatului landgrafului. 

Doi căpitani de archebuzieri jucau zaruri pe trepte. 

Unul dintre cei doi, roșcovan și uriaș, își îndreptă privirile spre 
Ulenspiegel care se ţinea umil pe măgarul lui și se uita la ei cum 
joacă. 

— Ce vrei de la noi, zise el, pelerin hămesit? 

— Mor de foame, într-adevăr, răspunse Ulenspiegel și sunt 
pelerin împotriva voinţei mele. 

— Dacă ţi-e foame, urmă căpitanul, roade frânghia care se 
leagănă la capătul spânzurătorii de colo, hărăzită vagabonzilor. 

— Nobile căpitan, răspunse Ulenspiegel, dacă mi-aţi da 
frumosul șnur de aur pe care îl purtaţi la pălărie, m-aș duce să 

mă spânzur cu dinţii de șunca aia grasă care atârnă acolo, la 
mezelar. 

— De unde vii? întrebă căpitanul. 

— Din Flandra, răspunse Ulenspiegel. 

— Ce vrei? 

— Să-i arăt alteţei sale, landgraful, o pictură de-a mea. 

— Dacă ești pictor și încă din Flandra, zise căpitanul, intră 
înăuntru, o să te duc la stăpânul meu. 

Ajungând în faţa lui, Ulenspiegel îl salută de trei ori și chiar și 
mai mult. 

— Să-mi ierte Alteța Voastră, zise el, îndrăzneala de a veni să 
aștern la picioarele sale o pictură pe care am făcut-o pentru ea 
și în care am avut cinstea să o înfăţișez pe Sfânta Fecioară în 
veșminte împărătești. Această pictură, urmă el, îi va fi, poate, 
pe plac și, în cazul acesta, voi fi atât de sigur pe meșteșugul 
meu, încât voi putea nădăjdui să mă înalț până la acel frumos jilt 
de catifea stacojie pe care stătea, în timpul vieţii sale, pictorul în 
veci respectat al mărinimiei voastre. 

Nobilul landgraf, privind pictura care era frumoasă zise: 

— Vei fi pictorul nostru, așază-te acolo, în jilţ. 

Și îl sărută vesel pe amândoi obrajii. Ulenspiegel se așeză. 

— Te văd tare zdrenţăros, zise nobilul landgraf, uitându-se 
mai bine la el. 

Ulenspiegel răspunse: 

— Într-adevăr, monseniore, Jef, măgarul meu, a tot păscut 
scaieţi, dar eu, de trei zile, n-am trăit decât în sărăcie și m-am 
hrănit doar cu fumul nădejdii. 

— Ai să mănânci de îndată fripturi dintre cele mai alese, 
răspunse landgraful, dar unde ţi-e măgarul? 

Ulenspiegel răspunse: 

— L-am lăsat în piaţa mare, peste drum de palatul bunătăţii 
voastre; aș fi liniștit dacă Jef ar avea peste noapte adăpost, 
culcuș și nutreţ. 

Pe dată, landgraful porunci unuia dintre paji să aibă grijă de 
măgarul lui Ulenspiegel ca de al său. 

Veni curând și ora mesei, un ospăț ca la nuntă. Fripturile 
fumegară, vinurile alunecară pe gâtlejuri. 

Ulenspiegel și landgraful se făcură roșii ca jarul, primul se 
înveseli, dar al doilea rămase gânditor. 

— Pictore al nostru, zise el, deodată, va trebui să îmi faci 
portretul, căci este o mare mulțumire, pentru un prinț muritor, 
să lase urmașilor amintirea chipului său. 

— Nobile landgraf, răspunse Ulenspiegel, plăcerea voastră 
este poruncă pentru mine, dar mi se pare mie, nevolnicul, că 
înfățișat singur, Înălțimea Voastră nu va fi prea bucuroasă în 
veacurile ce vor veni. Va trebui să fiţi însoţit de nobila soţie, 
doamna landgrafină, de doamne și de seniori, de căpitani și de 
ofiţerii cei mai războinici, printre care măria-voastră și doamna 
veți străluci ca niște sori în mijlocul unor felinare. 

— Într-adevăr, pictore al nostru, răspunse landgraful și cât va 
trebui să îţi plătesc pentru această mare lucrare? 

— O sută de florini înainte sau după, răspunse Ulenspiegel. 

— lată-i înainte, zise nobilul landgraf. 

— Milostive senior, urmă Ulenspiegel, aţi pus ulei în lampa 
mea, va arde în cinstea voastră. 

A doua zi, îi ceru nobilului landgraf să poruncească să treacă 
prin faţa lui toți aceia cărora le era hărăzită cinstea de a fi 
înfățișaţi în tablou. 

Veni atunci ducele de Lunebourg, căpetenie a landscheneţilor 
aflaţi în slujba landgrafului. Era un munte de om, de-abia 
ducându-și burta umflată de cărnuri. Se apropie de Ulenspiegel 
și îi strecură la ureche aceste vorbe: 

— Dacă nu îmi dai jos, în pictură, jumătate din osânză, pun 
cătanele mele să te spânzure. 

Ducele plecă. 

Veni apoi o înaltă doamnă care avea o cocoașă în spate și 
pieptul neted, ca lama paloșului dreptăţii. 

— Nobile pictor, zise, dacă nu-mi faci două cocoașe în locul 
aceleia pe care mi-o vei lua și nu le așezi în față, o să poruncesc 
să fii făcut bucăţi, ca un otrăvitor. 

Doamna plecă. 

Veni atunci o tânără domnişoară de onoare, blondă, 
proaspătă și drăgălașă, dar căreia îi lipseau trei dinţi sub buza 
de sus. 

— Nobile pictor, zise, dacă nu mă faci să râd și să arăt treizeci 
și doi de dinţi, voi pune pe iubitul meu de acolo să te sfârtece. 

Și, arătându-i-l pe căpitanul de archebuzieri care mai 
devreme juca zaruri pe treptele palatului, plecă. 

Procesiunea urmă; în cele din urmă Ulenspiegel rămase 
singur cu landgraful. 

— Dacă, spuse nobilul landgraf, din nenorocire, vei minţi cât 
de puţin zugrăvind aceste chipuri, voi pune să ţi se taie gâtul ca 
unui pui de găină. 

„Fără cap”, își zise Ulenspiegel, „hăcuit, sfârtecat sau cel 
puţin spânzurat, mai bine ar fi să nu mai fac niciun portret. Să 
mai chibzuiesc.” 

— Unde se află, îl întrebă pe landgraf, sala pe care va trebui 
să o împodobesc cu toate aceste picturi? 

— Urmează-mă, zise landgraful. 

Și, arătându-i o încăpere mare cu pereții înalţi și goi, zise: 

— lată sala. 

— AȘ fi tare multumit, zise Ulenspiegel, dacă s-ar pune pe 
pereţii ăștia niște perdele mari, ca să-mi apere picturile de 
muște și de praf. 

— Așa va fi, zise landgraful. 

După ce fură puse perdelele, Ulenspiegel ceru trei ucenici 
care să îi pregătească vopselele. 

Timp de treizeci de zile Ulenspiegel și ucenicii lui o ţinură tot 
într-un chef, ghiftuindu-se cu fripturile cele mai de soi și vinurile 
cele mai vechi. Landgraful avea grijă de toate. 

Totuși, în cea de a treizeci și una zi, veni să își vâre nasul pe 
ușa încăperii în care Ulenspiegel ceruse să nu intre nimeni. 

— Ei bine! Thyl, zise, unde sunt portretele? 

— Sunt departe, răspunse Ulenspiegel. 

— Nu se pot vedea? 

— Nu încă. 

În cea de a treizeci și șasea zi, își vâri din nou nasul pe ușă: 

— Ei bine! Thyl? întrebă. 

— Hei! Nobile landgraf, treaba e pe sfârșite. 

În cea de a șaizecea zi, landgraful se supără și, intrând în 
sală, se răsti: 

— Să-mi arăţi numaidecât picturile! 

— Da, temute seniore, răspunse Ulenspiegel, dar aveți 
bunătatea să nu daţi perdeaua la o parte până nu veţi porunci 
să vină aici, înăuntru și domnii căpitani și doamnele de la curtea 
voastră. 

— Mă învoiesc, zise landgraful. 

La porunca sa, veniră cu toții. 


116 


Ulenspiegel stătea în faţa perdelei bine trase. 

— Mărite  landgraf, zise el și măria voastră, doamnă 
landgrafină şi dumneavoastră, nobile de Lunebourg și 
dumneavoastră frumoase doamne și curajoși căpitani, am 
zugrăvit cum m-am priceput mai bine, în spatele acestei 
perdele, chipurile voastre drăgălașe sau războinice. Vă va fi ușor 
să vă recunoașteţi fiecare foarte bine. Sunteţi curioși să vă 
vedeţi, este firesc, dar aveţi, rogu-vă, răbdare și îngăduiţi-mi să 
vă spun o vorbă, sau șase. Frumoase doamne și curajoși 
căpitani, cu toţii de sânge nobil, puteţi privi și admira pictura 
mea, dar dacă se află printre domniile voastre un necioplit, 
acela va vedea doar peretele alb. Și acum, deschideţi, rogu-vă, 
nobilii voștri ochi. 

Ulenspiegel trase perdeaua: 

— Doar bărbaţii nobili se pot vedea, doar nobilele doamne se 
pot zări, așa că se va spune îndată: Orb în pictură ca un 
necioplit, clar-văzător ca un nobil! 

Toţi holbară ochii, prefăcându-se că văd, arătându-se între ei, 
indicând și recunoscând, fără să zărească, de fapt, altceva, 
decât peretele gol, ceea ce îi scotea din minţi. 

Deodată, bufonul, care era de faţă, făcu o săritură de trei 
picioare în aer și, clătinându-și clopoțeii, zise: 

— Să mi se spună că sunt necioplit, bădăran, mojic, dar voi 
striga sus și tare, cu surle și trâmbiţe, că văd acolo un perete 
gol, un perete alb. Așa sa-mi ajute Dumnezeu și toți sfinţii. 

Ulenspiegel răspunse: 

— Când se amestecă nebunii în vorbă, este timpul ca 
înțelepţii să plece. 

Era gata să iasă din palat, când landgraful îl opri și-i zise: 

— Nebun șugubăţ care umbli prin lume lăudând lucrurile 
frumoase și bătându-și joc de prostie în gura mare, tu, care ai 
îndrăznit dinaintea atâtor înalte doamne și a unor seniori și mai 
înalţi și mai grași, să-ţi râzi pe față de orgoliul nobilimii cu 
blazon, vei fi spânzurat într-o zi pentru limba ta slobodă. 

— Dacă frânghia va fi de aur, răspunse Ulenspiegel, se va 
rupe de frică, văzându-mă venind. 

— Ține, zise landgraful, dându-i cincisprezece florini, iată 
primul capăt de funie. 

— Foarte mulțumesc, monseniore, răspunse Ulenspiegel, 
fiecare han din drum va avea un fir din el, fir de aur care face 
câte un Cresus?! din fiecare dintre tâlharii de hangii. 

Și își văzu mai departe de drum, pe măgarul lui, purtându-și 
semet pălăriuță, cu pana fluturând veselă în vânt. 

Frunzele îngălbeneau pe crengi și vântul toamnei începea să 
sufle. Katheline era, câteodată, cu mintea întreagă, un ceas sau 
trei, iar Claes zicea atunci că duhul lui Dumnezeu, în blânda-i 
milostenie, pogora asupra ei. În clipele acelea îi stătea în puteri 
să o farmece pe Nele care începea să vadă la mai mult de o sută 
de leghe ceea ce se petrecea în pieţe, pe străzi, sau în case. 

Așadar, în ziua aceea, Katheline fiind în toate minţile, mânca 
olie-koekjes bine stropite cu dobbe!/-kuyt, împreună cu Claes, 
Soetkin și Nele. 

Claes zise: 

— Astăzi este ziua abdicării slăvitei sale maiestăţi, împăratul 
Carol Quintul. Nele, draga mea, ai putea tu să vezi până la 
Bruxelles, în Brabant? 

— O pot face, dacă vrea Katheline, răspunse Nele. 

Katheline o așeză, atunci, pe o bancă și, prin vorbe și gesturi, 
o fermecă în așa fel, încât Nele se afundă într-un somn adânc. 

Katheline îi zise: 

— Intră în căsuţa din parc, unde îi place cel mai mult să șadă 
împăratului Carol Quintul. 

— Sunt, zise Nele, vorbind încet și parcă înăbușindu-se, sunt 
într-o săliță pictată în ulei verde. Acolo se află un bărbat cam de 
cincizeci și patru de ani, chel și cărunt, cu o barbă blondă, 
acoperindu-i bărbia ieșită în afară, cu o privire rea în ochii săi 
cenușii, plini de viclenie, de cruzime și de bunătate prefăcută. ȘI 
bărbatului aceluia i se spune slăvită maiestate. Este guturăit și 
tușește mult. Lângă el se află un altul, tânăr, cu un bot urât, ca 
de maimuţă, cu capul mare: pe acesta l-am văzut la Anvers, 
este regele Filip. Slăvita maiestate îl ceartă în clipa asta că n-a 
dormit în patul lui; fără îndoială, zice, ca să culeagă vreo târfă 
din cine știe ce cocioabă din cartierele deocheate ale orașului. li 


21 Rege al Lydiei, între anii 560-548 î.C., celebru pentru bogăţia lui. (n.tr.). 

spune că părul lui trăsnește a cârciumă și că asta nu este o 
plăcere demnă de un rege care nu are decât să aleagă între 
atâtea trupuri drăgălașe, cu pielea mătăsoasă, dezmierdată de 
băi parfumate și mâini de doamne nobile făcute să te mângâie 
cu dragoste, ceea ce face mai mult, zice, decât o scroafă 
nebună, abia scăpată din brațele unui soldăţoi beţiv. Nu se află, 
îi spune, fecioară, nevastă, sau văduvă care să cuteze să i se 
împotrivească, printre cele mai nobile și cele mai frumoase, 
luminându-și dragostele lor cu lumânări înmiresmate și nu cu 
feștile puturoase de seu... 

„„„ Regele îi răspunde slăvitei maiestăţi că i se va supune în 
toate. 

Apoi, slăvita maiestate tușește și bea câteva înghiţituri de vin 
tonic. 

— Te vei duce, zice, adresându-se lui Filip, să vezi de îndată 
toţi prelaţii, nobilii și burghezii din adunarea generală: pe prințul 
de Orania cel ascuns, pe Egmont înfumuratul, pe prinţul de 
Hornes cel urât de norod, pe Brederode leul și, de asemenea, pe 
toţi cei ce au primit Lâna de Aur, peste care te voi pune 
suveran. Vei vedea acolo o sută de purtători ai acestei 
jucărioare care și-ar tăia și nasul, dacă ar putea să și-l atârne de 
un lanţ de aur pe piept, în semn de cea mai înaltă nobleţe. 

Apoi, schimbându-și glasul și tare mâhnit, slăvita maiestate 
continuă: 

— Ştii că voi abdica în favoarea ta, fiule, dând întregii lumi un 
mare spectacol și vorbind în faţa unei mari mulţimi, deși tușesc 
și sughiţ - căci am mâncat prea mult la viața mea, fiule - și ar 
trebui să ai inima de piatră dacă, după ce mă vei auzi, nu vei 
vărsa câteva lacrimi. 

— O să plâng, tată, răspunde regele Filip. 

Apoi slăvita maiestate îi vorbește unui valet, pe nume Dubois. 

— Dubois, adu-mi o bucăţică de zahăr de Madera, m-a apucat 
sughiţul. Numai de nu mi-ar veni când voi vorbi în faţa atâtor 
oameni. Gâsca aia de ieri nu se mai mistuie odată! Dacă aș bea 
o cupă de vin de Orleans? Nu, e prea nou! Dacă aș mânca niște 
sardele? Sunt prea uleioase. Dubois, dă-mi vin de Romagne. 

Dubois îi dă slăvitei maiestăţi ceea ce cere, apoi o îmbracă 
într-un veșmânt de catifea cărămizie, o acoperă cu o mantie de 
aur, o încinge cu spada, îi pune în mâini sceptrul și globul, iar pe 
cap coroana. 

Apoi, slăvita maiestate iese din căsuţa din parc, încalecă pe 
un măgăruș, urmat de regele Filip și de o puzderie de personaje 
de seamă. Se duc astfel într-o clădire mare, căreia îi spun palat 
și dau într-o încăpere peste un bărbat înalt și subţire, bogat 
înveșmântat, căruia îi spun prinţul de Orania. 

Slăvita maiestate vorbește cu acest bărbat, zicându-i: 

— Arăt bine, vere Wilhelm? 

Dar bărbatul nu îi răspunde. 

Slăvita maiestate îi spune atunci, pe jumătate râzând, pe 
jumătate supărat: 

— Vei rămâne veșnic mut, vere, chiar când trebuie să le spui 
adevărul despre ei celor bătrâni? Să mai domnesc încă, sau să 
abdic, Tăcutule? 

— Slăvită maiestate, răspunde bărbatul cel subţire, când vine 
iarna, chiar și cei mai vânjoși stejari își leapădă frunzele. 

Bat ceasurile trei. 

— Tăcutule, spune slăvita maiestate, apleacă-ți umărul, să mă 
sprijin de el. 

Și intră împreună cu acesta și suita sa într-o sală mare, se 
așază sub un baldachin, pe o estradă acoperită cu mătăsuri și 
covoare cărămizii. Acolo sunt trei jilţuri: slăvita maiestate se 
așază pe cel din mijloc, mai împodobit decât celelalte, având 
deasupra o coroană împărătească; regele Filip se așază pe al 
doilea, iar al treilea este pentru o femeie care este o regină, 
negreșit. De-a dreapta și de-a stânga, pe bănci căptușite, sunt 
așezați bărbaţi îmbrăcaţi în roșu și purtând la gât un berbec de 
aur. In spatele lor, stau mai multe personaje care sunt, fără 
îndoială, prinți și seniori. În faţă și mai jos de estradă, sunt 
așezați, pe bănci de lemn gol, bărbaţi îmbrăcaţi în postav. li aud 
zicând că sunt așezați și îmbrăcaţi atât de modest, pentru că ei 
singuri plătesc toate dările. Toată lumea s-a ridicat în picioare 
când a intrat slăvita maiestate, dar aceasta s-a așezat 
numaidecât și a făcut semn tuturor să o imite. 

Un bărbat bătrân vorbește atunci îndelung despre gută, apoi 
femeia, care pare să fie o regină, îi înmânează slăvitei maiestăţi 
un sul de pergament pe care se află scrise lucruri pe care slăvita 
maiestate le citește tușind, cu glas stins și șoptit și, vorbind 
despre el însuși, spune: 

— Am făcut o sumedenie de călătorii în Spania, în Italia, în 
Țările de Jos, în Anglia și în Africa, toate spre slava lui 
Dumnezeu, pentru gloria blazonului meu și binele supușilor mei. 

Apoi, vorbind multă vreme, spune că este slăbit și ostenit și 
vrea să încredințeze coroana Spaniei, comitatele, ducatele, 
marchizatele acestor ţări, fiului său. 

Apoi, izbucnește în plâns. Și toată adunarea plânge împreună 
cu el. 

Regele Filip se ridică atunci și, căzând în genunchi, zice: 

— Slăvită maiestate, îmi este oare îngăduit să primesc 
această coroană din mâinile voastre, când sunteţi încă atât de 
vrednic să o purtaţi mai departe? 

Apoi, slăvita maiestate îi șoptește la ureche să le vorbească 
binevoitor bărbaţilor așezați pe băncile căptușite. 

Regele Filip, întorcându-se spre ei, le spune pe un ton înțepat 
și fără să se ridice: 

— Înţeleg destul de bine franceza, dar nu îndeajuns ca să vă 
pot vorbi în această limbă. Veţi auzi ceea ce vă va spune 
episcopul de Arras, domnul Grandvelle, în numele meu. 

— Vorbești rău, fiul meu, zise slăvita maiestate. 

Și, într-adevăr, adunarea începu să murmure, văzându-l pe 
tânărul rege atât de mândru și de dispreţuitor. Femeia, care 
este regina, vorbește de asemenea pentru a face elogiul 
împăratului, apoi vine rândul unui doctor gârbovit de ani care, 
când isprăvește, primește un semn din mână al slăvitei 
maiestăți, drept mulțumire. O dată încheiate aceste ceremonii și 
cuvântări, slăvita maiestate îi declară pe supușii săi eliberaţi de 
jurământul de fidelitate, semnează actele întocmite pentru 
aceasta și, ridicându-se de pe tron, îl așază pe fiul său. Și toată 
lumea din sală plânge. Apoi, se reîntorc în căsuţa din parc. 

Acolo, văzându-se din nou în camera verde, singuri și cu toate 
ușile închise, slăvita maiestate izbucnește în hohote de râs și îi 
spune regelui Filip care nu râde de fel: 

— Ai văzut, zice, vorbind, sughițând și hohotind în același 
timp, ce puţin îţi trebuie ca să-i înduioșezi pe acești oameni 
cumsecade? Ce potop de lacrimi! Și grăsunul ăla de Maes care, 
terminându-și lungul discurs, plângea ca un copil. Tu însuţi 
păreai mișcat, deși nu îndeajuns. lată adevăratele spectacole de 
care are nevoie norodul. Fiule, noi, bărbaţii, ne îndrăgim cu atât 
mai tare ibovnicele, cu cât ne costă mai mult. Așa și cu supușii 


121 


noștri. Cu cât îi facem să plătească mai mult, cu atât mai tare 
ne îndrăgesc. Am tolerat, în Germania, religia reformată, pe 
care am pedepsit-o cu asprime în Țările de Jos. Dacă prinții 
Germaniei ar fi fost catolici, m-aș fi făcut luteran și le-aș fi 
confiscat averile. Ei cred în temeinicia râvnei mele pentru 
credinţa catolică și le pare rău că îi părăsesc. Au pierit, prin 
voința mea, în Ţările de Jos, din pricină de erezie, cincizeci de 
mii dintre bărbaţii cei mai curajoși de acolo și dintre fetișcanele 
cele mai drăgălașe. Acum, dacă plec, se vaită. Fără să mai pun 
la socoteală și confiscările, i-am pus să contribuie mai mult 
decât India și Peru; sunt mâhniţi că mă pierd. Am sfâșiat pacea 
de la Cadzant, am pus stăpânire pe Gand, am desfiinţat tot ceea 
ce putea să mă încurce. Libertăţi, scutiri, privilegii, totul e la 
bunul plac al ofițerilor prințului. Acești oameni cumsecade se 
cred încă liberi, pentru că îi las să tragă cu arbaleta și să poarte 
la procesiuni stindardele breslelor lor. Au simţit mâna mea de 
stăpân, puși în cușcă, se simt în largul lor, cântă și plâng după 
mine. Fiule, poartă-te cu ei așa cum m-am purtat și eu: blajin la 
vorbă, aspru în fapte; linge atât timp cât nu e nevoie să muști. 
jură, jură mereu că le vei respecta libertăţile, scutirile și 
privilegiile, dar, dacă sunt o primejdie pentru tine, distruge-le. 
Sunt de fier când le atingi cu o mână sfioasă, de sticlă când le 
sfărâmi cu un braţ vânjos. Lovește în erezie, nu din pricina 
deosebirii ei de religia catolică, ci din pricină că în Ţările de Jos 
ne-ar nimici autoritatea; cei care îl atacă pe papă, care are trei 
coroane, ar isprăvi-o repede cu prinții care au doar una. Fă, ca 
mine, din libertatea conștiinței o crimă de lezmajestate, cu 
confiscarea bunurilor și vei moșteni, așa cum am făcut eu toată 
viața și când îi vei părăsi, abdicând sau dându-ți sufletul, vor 
zice: „Oh! Bunul prinţ”. Și vor plânge... 

— ... Și nu mai aud nimic, zise Nele, căci slăvita maiestate s-a 
culcat pe pat și doarme, iar regele Filip, dispreţuitor și mândru, îl 
privește fără dragoste. 

După aceste vorbe, Nele fu trezită de Katheline. 

Și Claes, gânditor, privea flăcările din vatră luminând hornul. 

Ulenspiegel, despărțindu-se de landgraful din Hessa, încălecă 
pe măgarul lui și, străbătând piaţa mare, se întâlni cu câteva 
chipuri mânioase de domni și de doamne, dar nici că se sinchisi. 

Ajunse curând pe pământurile ducelui de Lunebourg și se 
întâlni aici cu o ceată de Smaede/yke broeders, flamanzi veseli 
din Sluys, care puneau în fiecare sâmbătă ceva bani de-o parte 
ca să călătorească o dată pe an în Germania. 

Mergeau cântând într-o căruţă descoperită, trasă de un cal 
voinic din Vuerne-Ambacht, care îi ducea zburdând pe drumurile 
și prin mlaștinile ducatului Lunebourg. Printre ei se aflau unii 
care cântau din fluiere, din cimpoaie, la rebec, la violă cu mare 
zgomot. Pe lângă căruţă sălta adesea un dikzak?, cântând din 
rommel-pot, cu nădejdea că, mergând pe jos, va mai da jos ceva 
din burtă. 

Cum ajunseră la ultimul florin, îl chemară la ei pe Ulenspiegel, 
pe care îl știau cu buzunarele pline de gologani sunători, intrară 
cu el într-un han și îl cinstiră cu băutură. Ulenspiegel primi 
bucuros. Văzând, totuși, că Smaedelyke broeders își făceau cu 
ochiul, uitându-se la el și zâmbeau, turnându-i de băut, mirosi 
că-i vorba de o înșelătorie, ieși și rămase lângă ușă să tragă cu 
urechea. Îl auzi pe dikzak zicând despre el: 

— Acesta este pictorul landgrafului căruia i-a plătit mai mult 
de o mie de florini pentru tablou. Să-l îndopăm cu bere și cu vin, 
ne va da înapoi îndoit. 

— Amin, făcură ceilalţi. 

Ulenspiegel se duse să își priponească măgarul gata înșeuat 
la o mie de pași mai încolo, la un fermier, dădu doi gologani unei 
fete să-l păzească, intră în sala hanului și se așeză la masa 
acelor Smaedelyke broeders, fără să scoată o vorbă. Aceștia îi 
turnară de băut și plătiră. Ulenspiegel făcu să-i cânte în pungă 
florinii landgrafului, zicând că tocmai își vânduse măgarul unui 
ţăran, pentru șaptesprezece dae/ders de argint. 

Călătoriră, mâncând și bând, cântând din fluier, din cimpoi și 
din rommel-pot și adunând de pe drum cumetrele care li se 
păreau mai prietenoase. Se aleseră astfel cu copii din flori, mai 
ales Ulenspiegel, a cărui cumătră avu mai târziu un fiu pe care îl 

boteză Eulenspiegelken, ceea ce vrea să însemne oglinjoară și 
bufniță, în germana cea mai aleasă și asta din pricină că acea 
cumătră nu înţelesese prea bine numele bărbatului pe care i-l 
scosese în cale întâmplarea, sau, poate, în amintirea ceasului la 
care fusese zămislit pruncul. Și despre acest Eulenspiegelken s- 
a răspândit greșit zvonul că s-ar fi născut la Knittingen, pe 
meleagurile Saxei. 

Lăsându-se duși de viteazul lor cal, mergeau de-a lungul unui 
drum larg, pe marginea căruia se aflau un sat și un han cu 
firma: /n den Ketele, La ceaun. leșea de-acolo un miros 
ademenitor de tocăniţă. 

Acel dikzak, care cânta la rommel-pot, se duse la baes și îi 
spuse, vorbindu-i despre Ulenspiegel: 

— Este pictorul landgrafului, el va plăti totul. 

Baes, uitându-se cercetător la Ulenspiegel, care părea să fie 
de treabă și auzind sunetul florinilor și al talerilor, aduse la masă 
de mâncat și de băut. Ulenspiegel înfuleca și bea de zor și 
mereu își suna punga cu ecu. De nenumărate ori se bătu cu 
palma peste pălărie, zicând că acolo se afla cea mai mare 
comoară a sa. Ospăţul ţinu două zile și o noapte, așa că 
Smaedelyke broeders îi ziseră lui Ulenspiegel: 

— Să plătim și să plecăm de aici. 

Ulenspiegel îi întrebă: 

— Când șoarecele dă de brânză, mai vrea el să plece? 

— Nu, răspunseră ei. 

— Și când omul bea și mănâncă bine, caută el colbul 
drumurilor și apa izvoarelor plină de lipitori? 

— Nu, răspunseră ei. 

— Atunci, urmă Ulenspiegel, să rămânem aici atâta vreme cât 
florinii și talerii mei ne-or sluji de pâlnii, ca să turnăm pe gât 
licorile care te fac să râzi. 

Și îi porunci hangiului să mai aducă vin și cârnaţi. 

În timp ce mâncau și beau, Ulenspiegel zicea: 

— Eu plătesc, de-acum sunt landgraf. Dacă punga mea ar fi 
fost goală, ce v-aţi fi făcut, prieteni? Aţi lua pălăria mea de fetru 
moale și ați vedea că e plină cu galbeni, atât la fund cât și la 
margini. 

— Lasă-ne să o pipăim, spuneau ei, cu toţii. 

Și, oftând, simțeau între degete, monezi mari cât niște 
galbeni. Dar unul dintre ei o învârtea cu atâta duioșie, încât 
Ulenspiegel i-o luă din mână, zicând: 

— Lăptar fără astâmpăr, trebuie să știi să aștepți ceasul când 
se cuvine să mulgi. 

— Dă-mi jumătate din pălăria ta, zicea acel Smaede/yke 
broeder. 

— Nu, răspundea Ulenspiegel, nu vreau să ai un creier de 
nebun, pe jumătate la umbră și pe jumătate la soare. 

Apoi, dându-i pălăria hangiului: 

— Ține-o tu, totuși, căci e grea. Eu mă duc să mă ușurez 
afară. 

leși, iar hangiul păstră pălăria. 

Plecă repede de la han, se duse la ţăran, încalecă pe măgar și 
o luă iute pe drumul care duce la Embden. 

Acei Smaedelyke broeders, văzând că nu mai vine, își ziceau 
între ei: 

— A plecat? Cine va plăti cheltuiala? 

Hangiul, cuprins de spaimă, spintecă dintr-o lovitură de cuţit 
pălăria lui Ulenspiegel, Dar, în loc de galbeni, găsi între fetru și 
căptușeală doar niște amărâte de monezi de aramă. 

Mâniindu-se, atunci, pe acei Smaedelyke broeders, le zise: 

— Fraţi în pungășii, nu veţi ieși de aici până nu vă veţi lepăda 
toate hainele, în afara cămâășii. 

Și trebuiră să se despoaie cu toţii ca să-și plătească partea. 

Și merseră, astfel, doar în cămașă, prin munţi și văi, căci nu 
voiseră să-și vândă nici calul, nici căruța. 

Și toată lumea, văzându-i atât de vrednici de milă, le dădea 
bucuroasă un colț de pâine și o cană cu bere și, uneori, o bucată 
de carne; căci spuneau peste tot că fuseseră prădaţi de tâlhari. 

Și, cu toţii împreună, aveau un singur nădrag. 

Și astfel ajunseră la Sluys, în cămașă, jucând în căruţă și 
cântând din rommel-pot. 

Între timp, Ulenspiegel călărea pe spinarea lui Jef, străbătând 
pământurile și smârcurile ducelui de Lunebourg. Flamanzii îi 

spun acelui duce Water-Signorke?5, din pricină că pe meleagurile 
sale e mereu umed. 

Jef îl asculta pe Ulenspiegel ca un câine, bea bruinbier, dansa 
mai bine decât un ungur, maestru în arta supleţei, făcea pe 
mortul și se culca pe spate la cel mai mic semn. 

Ulenspiegel știa că ducele de Lunebourg, întristat și supărat 
că își bătuse joc de el, la Darmstadt, în prezenţa landgrafului din 
Hessa, îi interzisese cu desăvârșire intrarea pe pământurile sale, 
sub pedeapsa cu spânzurătoarea. Deodată, îl văzu venind pe 
Alteța sa Ducală, în carne și oase și cum îl știa violent din fire, fu 
cuprins de frică. | se adresă măgarului său: 

— Jef, iată-l că vine pe Monseniorul de Lunebourg. Simt la gât 
o mare mâncărime de funie; numai de nu m-ar scărpina călăul! 
Jef, mă învoiesc să fiu scărpinat, dar nu spânzurat. Gândește-te 
că suntem frați întru sărăcie și urechi lungi; gândește-te, de 
asemenea, ce prieten bun pierzi, părăsindu-te. 

Și Ulenspiegel se șterse la ochi, iar Jef începu să ragă. 

Urmându-și discursul, Ulenspiegel zise: 

— Trăiam veseli împreună, sau trişti, după împrejurări; îţi 
aduci aminte, Jef? 

Măgarul răgea mai departe, căci îi era foame. 

— Și nu vei putea să mă uiţi niciodată, îi spunea stăpânul lui, 
căci ce prietenie e puternică, dacă nu aceea care râde de 
aceleași bucurii și plânge de aceleași necazuri? Jef, trebuie să te 
întinzi pe spate. 

Blândul măgar se supuse și fu văzut de duce cu cele patru 
copite în sus. 

Ulenspiegel i se așeză iute pe burtă. Ducele veni la el: 

— Ce faci acolo? zise. Nu știi că, prin ultima mea poruncă, ți- 
am interzis, sub pedeapsa cu spânzurătoarea, să mai calci cu 
picioarele tale pline de praf pe pământurile mele? 

Ulenspiegel răspunse: 

— Prea bunule senior, fie-vă milă de mine! 

Apoi, arătându-și măgarul: 

— Știţi prea bine, zise, că, prin drept și prin lege, este 
întotdeauna liber acela care rămâne între cei patru stâlpi ai 
casei sale. 

Ducele răspunse: 

— leşi de pe pământurile mele, de nu, vei muri. 

— Monseniore, răspunse Ulenspiegel, aș ieși mai repede 
călare pe un florin, sau doi! 

— Nerușinatule, zise ducele, pleacă, pe lângă că mi-ai 
nesocotit porunca, acum îmi mai ceri și bani? 

— Trebuie, monseniore, de vreme ce nu pot să vi-i iau. 

Ducele îi dădu un florin. 

Apoi, Ulenspiegel zise, vorbindu-i măgarului său: 

— Jef, ridică-te și salută-l pe monsenior. 

Măgarul se ridică și începu să ragă. Apoi, își luară amândoi 
tălpășița. 

Soetkin și Nele stăteau la una din ferestrele căsuţei și priveau 
pe uliţă. 

Soetkin îi spunea lui Nele: 

— Drăgălașo, nu îl vezi venind pe fiul meu, Ulenspiegel? 

— Nu, răspundea Nele, n-o să-l mai vedem niciodată pe 
vagabondul ăsta plin de răutate. 

— Nele, zicea Soetkin, nu trebuie să fii supărată pe el, ci să îi 
plângi soarta, căci, sărăcuţul de el, e mereu pe drumuri și 
departe de casă. 

— Știu eu bine, zicea Nele, este o altă casă, hăt departe de 
aici, mai bogată decât a lui, unde cine știe ce doamnă bogată îi 
dă adăpost. 

— Ar fi o fericire pentru el, zicea Soetkin, poate că l-ar hrăni 
cu ortolani. 

— De ce nu-i dă să mănânce pietre, ar fi într-o clipă aici, 
nesătulul! zicea Nele. 

Soetkin, atunci, râdea și spunea: 

— De unde-ţi vine, micuțo, furia asta? 

Dar Claes care, mereu gânditor, lega niște vreascuri într-un 
colț spunea: 

— Nu vezi, că-i nebună după el? 

— la te uită, zicea Soetkin, vicleana și ascunsa, n-a suflat o 
vorbă despre asta! Este adevărat, micuto, că ţi s-au aprins 
călcâiele? 

— Nu îl crede, zicea Nele. 


127 


— Vei avea, zise Claes, un soţ îndrăzneţ și cu gura mare, cu 
burta mereu goală și limba lungă, tocând mărunt, mărunt 
fiecare florin, fără să câștige un ban din munca lui, măsurând 
drumul cu toiagul hoinarului. 

Dar Nele răspunse, îmbujorată toată și supărată: 

— De ce nu l-aţi crescut altfel? 

— Na, zise Soetkin, uite-o că plânge acum; ia mai taci, 
bărbate! 

Ulenspiegel poposi într-o zi la Nurenberg, dându-se drept un 
mare doctor vindecător de câte boli sunt pe lume, meșter vestit 
în curățenii, celebru îmblânzitor de friguri, renumit măturător al 
ciumei și invincibil biciuitor al râiei. 

La spital, erau atâţia bolnavi că nu știau unde să-i mai pună. 
Mai marele spitalului, aflând de sosirea lui Ulenspiegel, veni să îl 
vadă și îl întrebă dacă era adevărat că poate să lecuiască toate 
bolile. 

— În afara celei din urmă, răspunse Ulenspiegel, dar 
făgăduiește-mi două sute de florini pentru vindecarea tuturor 
celorlalte și n-o să-ţi iau nici măcar un gologan dacă nu îţi voi 
vindeca toţi bolnavii și nu îţi voi goli spitalul de ei. 

Veni a doua zi la acel spital, cu capul sus, sigur pe el, cu 
înfățișarea solemnă a unui mare învățat. Intrând în sală, luă de-o 
parte fiecare bolnav și îi zise: 

— Jură că nu vei povesti nimănui ceea ce am să-ţi încredințez 
eu acum în șoaptă, la ureche. Ce boală ai? 

Bolnavul îi spunea și se jura pe ce avea mai sfânt că o să 
tacă. 

— Află, îi spunea Ulenspiegel, că trebuie, prin foc, să-l fac pe 
unul dintre voi cenușă, că din cenușa asta voi face un leac 
fermecat și îl voi da tuturor bolnavilor să îl bea. Acela dintre voi 
care nu va putea să meargă, va fi ars. Mâine, voi veni aici și, 
stând în stradă cu mai-marele spitalului, voi striga: „Acela care 
nu e bolnav să-și ia calabalăcul și să iasă.” 

Dimineaţa, Ulenspiegel veni și strigă așa cum zisese. Toţi 
bolnavii, șchiopi, guturăiţi, tușind, cu friguri, vrură să iasă 

împreună. Cu toţii ajunseră în stradă, chiar cei care nu se 
dăduseră jos din pat de zece ani. 

Mai-marele spitalului îi întrebă dacă erau vindecaţi și dacă 
puteau să meargă. 

— Da, răspunseră ei, crezând că în curte este ars unul dintre 
ei. 

Ulenspiegel îi zise, atunci, mai-marelui spitalului: 

— Plătește-mă, fiindcă se află cu toţii afară și zic că sunt 
vindecați. 

Mai-marele îi plăti două sute de florini și Ulenspiegel își luă 
tălpășița. 

Dar, a doua zi, mai-marele îi văzu întorcându-se pe toți 
bolnavii săi, într-o stare și mai proastă ca mai înainte, în afara 
unuia care, vindecându-se în aerul de afară, fu găsit beat și 
cântând pe străzi: „Trăiască marele doctor Ulenspiegel!” 

Cei două sute de florini ducându-se pe apa sâmbetei, 
Ulenspiegel ajunse la Viena, unde se tocmi la un rotar care își 
bruftuia mereu ucenicii, că nu făceau să meargă destul de tare 
foalele din fierărie: 

— Mai repede, răcnea întruna, ţineţi-vă cu foalele după mine! 

Într-o zi, când stăpânul lui se duse în grădină, Ulenspiegel 
desfăcu foalele, le săltă pe umeri și se luă după el. Stăpânul se 
miră, văzându-l împovărat astfel și atunci Ulenspiegel îi zise: 

— Baes, mi-ai poruncit să mă ţin după tine cu foalele, unde 
trebuie să le pun? 

— Băiete dragă, îi răspunse acel baes, nu ţi-am spus așa 
ceva, du-te și pune foalele la loc. 

În timpul ăsta, se gândea cum să-i plătească șotia asta. De 
atunci, se scula mereu la miezul nopţii, își trezea lucrătorii și îi 
punea la treabă. 

Lucrătorii îi ziseră: 

— Baes, de ce ne trezești la miezul nopţii? 

— Este un obicei al meu, răspunse acel baes, să nu le îngădui 
muncitorilor mei să stea în pat mai mult de o jumătate de 
noapte, în primele șapte zile. 

Noaptea următoare, iar își trezi muncitorii la miezul nopții. 
Ulenspiegel, care dormea în pod, își luă patul în spinare și, 
încărcat astfel, cobori în fierărie. 

Rotarul îi zise: 

— Ești nebun? De ce nu ai lăsat patul la locul lui? 

— Este un obicei al meu, răspunse Ulenspiegel, să-mi petrec, 
în primele șapte zile, prima jumătate a nopţii în pat, iar a doua, 
sub pat. 

— Ei bine! eu, răspunse stăpânul, mai am încă un al doilea 
obicei, să-i arunc în stradă pe lucrătorii neobrăzați, îngăduindu- 
le să-și petreacă prima săptămână pe caldarâm, iar a doua sub 
el. 

— În pivniţa voastră, baes, dacă vreţi, aproape de butoaiele 
de bruinbier, răspunse Ulenspiegel. 

Despărţindu-se de rotar și întorcându-se în Flandra, fu nevoit 
să se tocmească ucenic la un cizmar care mai bucuros rămânea 
în stradă, decât să împungă cu sula în dugheana lui. 
Ulenspiegel, văzându-l gata să plece pentru a suta oară, ÎI 
întrebă cum trebuia să croiască pielea pentru căpute. 

— Croiește-o, răspunse acel baes, pentru picioare mari și 
mijlocii, în așa fel, ca oricine mână vite mari ori mărunte să 
poată intra ușor în ele. 

— Așa voi face, baes, răspunse Ulenspiegel. 

Când cizmarul ieși, Ulenspiegel croi căputele tocmai bune ca 
să se încalţe cu ele iepe, măgăriţe, junei, scroafe și oi. 

Intorcându-se la atelier și văzându-și pielea făcută bucăţi, 
cizmarul răcni: 

— Ce-ai făcut acolo, ticălos nepriceput? 

— Ceea ce mi-aţi spus, răspunse Ulenspiegel. 

— Ți-am poruncit, urmă acel baes, să-mi croiești pantofi în 
care să poată intra lesne toți aceia care mână boii, porcii, 
berbecii, iar tu mi-ai făcut încălțări pe măsura picioarelor 
acestor animale. 

Ulenspiegel răspunse: 


— Baes, dar cine mână pe vier, dacă nu scroafa, pe măgar, 
dacă nu măgăriţa, pe taur, dacă nu juncana, pe berbec, dacă nu 
oaia, în anotimpul în care le-apucă și pe ele dragostea? 

Apoi plecă și rămase pe drumuri. 

Era, pe atunci, aprilie; vremea fusese blândă, apoi, dădu un 
îngheț crâncen, iar cerul se făcu plumburiu, ca de ziua morţilor. 
Al treilea an de surghiun al lui Ulenspiegel se scursese demult și 
Nele își aștepta, ceas de ceas, iubitul: 

— Vai! zicea ea, o să fulguiască peste peri, peste iasomia în 
floare, peste toate sărmanele flori care s-au desfăcut, 
încrezătoare în căldura unei primăveri timpurii. Deja, fulgi 
mărunți cad din cer pe drum. Și ninge, de asemenea și în biata 
mea inimă. Unde sunt razele luminoase jucându-se pe chipurile 
vesele, pe acoperișuri, înroșindu-le, pe ferestre, aprinzându-le 
cu văpaia lor? Unde sunt ele, să încălzească pământul și cerul, 
păsările și insectele? Vai! Acum, zi și noapte, sunt îngheţată de 
tristețe și de atâta lungă așteptare! Unde ești, iubitul meu 
Ulenspiegel? 


e Capitolul 66 


În Flandra, apropiindu-se de Renaix, pe Ulenspiegel îl 
cuprinseră foamea și setea, dar nu voia să se vaite și încerca să- 
i facă pe oameni să râdă, ca să capete un codru de pâine. Dar 
râdea fără chef și oamenii treceau pe lângă el fără să-i dea 
nimic. 

Era frig și, rând pe rând, pe hoinar îl ningea, îl ploua sau îl 
bătea grindina. Dacă trecea prin sate, îi lăsa gura apă și când 
vedea un câine ronţăind un os la un colţ de zid. Ar fi vrut tare 
mult să câștige un florin, dar nu știa cum ar fi putut să-i pice 
florinul în tolbă. 

Uitându-se în sus, văzu porumbeii care, de pe acoperișul unui 
porumbar, lăsau să cadă pe drum monezi albe care nu erau 
nicidecum florini. Căută pe jos, printre pietre, dar florinii nu 
înfloresc între bolovani. 

Uitându-se la dreapta, văzu limpede un nor afurisit care 
înainta pe cer ca o stropitoare uriașă, dar știa că, dacă ceva 
avea să se reverse din nori, n-avea să fie un potop de florini. 
Uitându-se la stânga, văzu un mare și leneș castan de India, 
trăind fără să facă nimic: „Ah, își spuse, de ce nu sunt și 
florinieri pe lumea asta? Ar fi niște copaci tare frumoși!” 

Deodată, norul cel gros plesni și grindina căzu într-un ropot de 
pietricele, peste spinarea lui Ulenspiegel: „Vai! zise el, mi- 
ajunge, doar în câinii vagabonzi arunci cu pietre.” Apoi, 
începând să alerge: „Nu este vina mea, își spuse, că nu am un 
palat, sau măcar un cort să-mi adăpostesc trupul firav. Oh! 
Afurisitele de boabe de grindină sunt tari ca niște ghiulele. Nu, 
nu este vina mea că îmi târăsc zdrențele prin lume, ci doar din 
pricină că așa mi-a plăcut mie. De ce nu sunt eu împărat! 
Boabele astea vor să-mi intre cu de-a sila în ureche, ca vorbele 
de ocară.” Și tot alerga: „Bietul meu nas, adăugă, în curând o să 
fii ciuruit tot și ai să ajungi cutie de ţinut piper, la mesele celor 
mari din lumea asta, pe care grindina nu-i bate.” Apoi, 
ștergându-și obrajii: „Aștia o să slujească de strecurătoare 
bucătarilor care stau la căldurică, lângă plitele lor. Ah! Amintiri 
îndepărtate ale sosurilor de odinioară. Mi-e foame. Burtă goală, 
nu mai plânge; măruntaie îndurerate, nu mai chiorăiţi. Unde te 
ascunzi tu, norocule? Du-mă spre locul cu nutreţ.” 

În timp ce-și tot vorbea așa, în sinea lui, cerul se lumină, 
soarele începu să strălucească, grindina se opri și Ulenspiegel 
zise: 

— Bună ziua, soare, singurul meu prieten, care vii să mă 
usuci. 

Dar alerga mereu, răzbit de frig. Deodată, văzu venind de 
departe, pe drum, un câine alb cu pete negre, gonind ca mușcat 
de streche, cu limba scoasă și ochii ieșiţi din orbite. 

„Animalul ăsta”, își zise Ulenspiegel, „a turbat de foame”. 
Adună în grabă un pietroi de pe drum și se urcă într-un copac; 
când tocmai se cocoţase pe prima creangă, câinele trecu și 
Ulenspiegel îi aruncă piatra în cap. Câinele se opri și, cu mișcări 
jalnice și țepene, vru să se urce în copac și să-l muște pe 
Ulenspiegel, dar nu putu și se prăbuși mort. 

Ulenspiegel nu fu deloc bucuros de isprava lui, mai ales când 
văzu, coborând din copac, că n-avea botul uscat, așa cum îl au 
câinii atinși de turbare. Apoi, cercetându-i blana și văzând că era 

frumoasă și bună de vândut, o jupui, o spălă și-o atârnă de 
umăr, o lăsă să se usuce un pic la soare, apoi și-o puse în tolbă. 

Foamea și setea îl chinuiau și mai mult. Intră în mai multe 
gospodării, dar nu îndrăzni să vândă blana, de teamă ca nu 
cumva câinele să nu fi fost al unui ţăran din împrejurimi. Ceru o 
bucată de pâine, nu-i dădu nimeni. Se făcea noapte. Simţea că îl 
lasă picioarele, așa că intră într-un mic han. Dădu peste o 
hangiţa bătrână care mângâia un câine bătrân ce tușea de zor, 
cu blana asemănătoare aceluia pe care tocmai îl omorâse. 

— De unde vii, călătorule? îl întrebă bătrâna hangiţă. 

Ulenspiegel răspunse: 

— Vin de la Roma, unde l-am vindecat pe câinele papei de o 
tuse care tare îl mai chinuia. 

— Așadar, l-ai văzut pe papă, zise ea, punându-i dinainte un 
pahar de bere. 

— Vai! spuse Ulenspiegel, golind paharul. Mi-a îngăduit doar 
să-i pup piciorul sfânt și papucul blagoslovit. 

In vremea asta, câinele cel bătrân al hangiţei tușea, dar nu 
scuipa deloc. 

— Când a fost asta? întrebă bătrâna. 

— Acum două luni, răspunse Ulenspiegel, am ajuns acolo. 
Fiind așteptat, am bătut la uşă... 

— Cine e acolo? întrebă camerierul?* arhicardinal, arhisecret, 
arhiextraordinar al Preasfintei sale sanctităţi. 

— Eu sunt, răspunsei, monseniore cardinal, care vin din 
Flandra ca să pup piciorul papei și să-i lecuiesc câinele de tuse. 

— Ah, tu ești, Ulenspiegel? zise papa, vorbind de cealaltă 
parte a unei ușițe. Aș fi tare fericit să te văd, dar acum îmi este 
cu neputinţă. Imi este oprit de sfintele canoane să-mi arăt chipul 
străinilor, când peste el trece sfântul brici. 

— Vai! zisei. Sunt tare nenorocit, eu care vin de pe meleaguri 
atât de îndepărtate, ca să pup piciorul sanctităţii voastre și să 
vă vindec câinele de tuse. Trebuie, oare, să mă întorc fără a 
avea această multumire? 

— Nu, zise sfântul părinte. 

Apoi, îl auzii strigând: 

— Arhicamerier, împinge-mi fotoliul până la ușă și deschide 
ferestruica de jos. 


24 Ofiţer, laic sau ecleziast, din garda papei. (n.tr.). 


Ceea ce se făcu îndată. Și văzui, trecând prin ferestruica, un 
picior încălţat într-un papuc brodat cu fir de aur și auzii o voce, 
răsunând ca un tunet, zicând: 

— Acesta este temutul picior al prinţului prinților, al regelui 
regilor, al împăratului împăraţilor. Pupă, creștine, pupă papucul 
sfânt. Și sărutai papucul sfânt și nările îmi fură înmiresmate de 
parfumul ceresc pe care îl răspândea piciorul acela. Apoi, 
ferestruica se deschise din nou și pe ea ieși, fie-mi iertat, un 
animal cu blana căzută, urduros, tușind, umflat ca un burduf și 
silit să meargă cu labele rășchirate, din pricina burdihanului 
prea mare. 

Sfântul părinte catadicsi să-mi vorbească din nou: 

— Ulenspiegel, zise, iată câinele meu, l-a apucat tușea și are 
și alte boli, tot rozând oase de eretici, cu care l-am obișnuit. 
Lecuiește-l fiule: vei fi binecuvântat... 

— Bea, zise bătrâna. 

— Toarnă, răspunse Ulenspiegel și, urmându-și vorbele, 
spuse: Am vindecat câinele cu ajutorul unei băuturi 
nemaipomenite, preparate de mine însumi. A urinat trei zile și 
trei nopţi la rând de pe urma ei, dar s-a lecuit. 

— Jesus God en Maria! zise bătrâna. Lasă-mă să te sărut, 
gloriosule pelerin, care l-ai văzut pe papă și vei putea să-l 
vindeci și pe câinele meu. 

Dar Ulenspiegel, fără să se sinchisească de pupăturile 
bătrânei, îi zise: 

— Cei care au atins cu buzele sfântul papuc nu pot, vreme de 
doi ani, să primească sărutările nici unei femei. Dă-mi, mai întăi, 
să îmbuc câteva fripturi strașnice la grătar, un caltaboș, doi și 
bere din belșug și voi face ca glasul câinelui tău să fie atât de 
cristalin, încât să poată cânta Ave în la de sus, în corul bisericii 
celei mari. 

— Să dea Dumnezeu să fie așa, gemu bătrâna și-ți voi da un 
florin pentru asta. 

— O voi face, răspunse Ulenspiegel, dar numai după ce-mi voi 
pune burta la cale. 

li aduse degrabă ceea ce îi ceruse. Mâncă și bău pe săturate 
și, drept mulţumire, o pupă pe bătrână, în ciuda a ceea ce zisese 
înainte. 

În timp ce mânca, potaia bătrână se urca cu labele pe 
genunchii lui, doar-doar o căpăta vreun os. Ulenspiegel îi dădu 
mai multe, apoi îi zise hangiţei: 

— Dacă cineva ar mânca la hanul tău și nu ţi-ar plăti, ce i-ai 
face? 

— l-aș smulge tâlharului haina cea mai bună, răspunse 
bătrâna. 

— Bine, urmă Ulenspiegel. _ 

Apoi luă câinele sub braţ și intră cu el în grajd. Îl închise acolo 
cu un os de ros, scoase din tolbă pielea celui mort și, 
întorcându-se la bătrână, o întrebă dacă nu zisese că i-ar lua cea 
mai bună haină aceluia care nu i-ar plăti masa. 

— Ba bine că nu, zise ea. 

— Ei bine! Câinele tău a mâncat împreună cu mine și nu mi-a 
plătit: i-am luat, urmându-ţi sfatul, singura și, se-nţelege, cea 
mai bună haină a lui. 

Și îi arătă pielea câinelui mort. 

— Ah, zise bătrâna, plângând, ce cruzime din partea ta, 
domnule doctor. Sărmanul căţeluș! Era, pentru mine, care sunt 
văduvă, copilul meu. De ce mi-ai răpit singurul prieten pe care îl 
aveam pe lume? De-acum, pot să mor. 

— ÎI voi învia, spuse Ulenspiegel. 

— Să îl învii! zise ea. Și iar o să mă mângâie șiiaro să mă 
privească și, uitându-se la mine, iar va da din vârful bietei lui 
cozi bătrâne? Fă-o, domnule doctor și vei mânca pe degeaba 
aici, o masă tare costisitoare și îți voi da încă un florin pe 
deasupra. 

— ÎI voi învia, spuse Ulenspiegel, dar îmi trebuie apă caldă, 
sirop, să-i lipesc încheieturile, ac și aţă și sos de friptură; și 
vreau să fiu singur în timpul operaţiei. 

Bătrâna îi dădu tot ceea ce îi ceruse; Ulenspiegel luă pielea 
câinelui mort și se duse cu ea în grajd. 

Acolo, mânji cu sos botul bătrânului câine, care se lăsă cu 
mare plăcere în voia lui, îi trase o dâră groasă de sirop pe burtă, 
îi turnă sirop în vârful labelor și sos pe coadă. 

Scoţând de trei ori un strigăt puternic, zise atunci: 

— Staet op! Staet op! Ik't bevel, vuilen hond! 

Apoi, vârând iute pielea câinelui mort în tolbă, îi dădu o 
lovitură zdravănă de picior celui viu și îl azvârli astfel drept în 
sala hanului. 

Bătrâna, văzându-și câinele în viaţă și lingându-se, vru, de 
bucurie, să îl îmbrăţișeze, dar Ulenspiegel nu îi îngădui. 

— Nu vei putea, spuse el, să mângâi acest câine până nu va 
spăla cu limba lui tot siropul cu care este uns; numai atunci 
cusăturile de pe piele se vor închide. Numără-mi, acum, cei zece 
florini ai mei. 

— Am zis unul, răspunse bătrâna. 

— Unul pentru operaţie, nouă pentru înviere, răspunse 
Ulenspiegel. 

Ea îi numără. Ulenspiegel o luă din loc, aruncând în sala 
hanului blana câinelui mort și spunând: 

— Ține, femeie, păstrează blana cea veche, îţi va fi de folos să 
o cârpești pe cea nouă, când se va găuri. 


e Capitolul 67 


În duminica aceea, avu loc la Bruges procesiunea sfântului 
sânge. Claes zise nevestei și lui Nele să se ducă și ele să caște 
gura, poate l-or zări și pe Ulenspiegel prin târg. În ceea ce îl 
privește, zise, va sta de pază pe lângă casă, așteptând să se 
întoarcă pelerinul. 

Cele două femei plecară împreună; Claes, rămas la Damme, 
se așeză în pragul ușii și, plimbându-și privirile primprejur, 
socoti că orașul e tare pustiu. Se auzea doar clinchetul cristalin 
al câte unui clopot, în timp ce, dinspre Bruges, veneau în rafale, 
sunete, dangăte puternice, amestecându-se cu larma tunurilor 
și focurilor de artificii trase în cinstea sfântului sânge. 

Claes, tot căutându-l visător cu privirea peste câmpuri pe 
Ulenspiegel, nu zărea nimic, doar cerul limpede și albastru, fără 
pic de nori, câţiva câini tolăniţi la soare, cu limba scoasă, vrăbii 
gureșe, scăldându-se ciripind în colb, o pisică pândindu-le și 
lumina intrând prietenoasă în toate casele și făcând să 
strălucească pe poliţe tingirile de aramă și cupele de cositor. 

Dar Claes rămânea trist, în mijlocul acestei bucurii și, 
căutându-și fiul, încerca să-l deslușească dincolo de ceața sură a 
câmpiilor, să-l audă în freamătul vesel al frunzelor și în concertul 
voios al păsărilor din copaci. Deodată, văzu pe drumul venind 
dinspre Maldeghem un bărbat înalt de statură și își dădu seama 

că nu era Ulenspiegel. Îl văzu oprindu-se pe marginea unui 
câmp de morcovi și înfruptându-se lacom din ei. 

— lată un om tare flămând, zise Claes. 

Pierzându-l din ochi o clipă, îl văzu apărând din nou în colțul 
străzii Bâtlanului și îl recunoscu pe trimisul lui Josse, care îi 
adusese cei șapte sute de galbeni de aur. îi ieși în drum și îi 
zise: 

— Intră la mine. 

Omul răspunse: 

— Binecuvântaţi să fie cei care sunt milostivi cu un călător 
rătăcitor. 

Pe pervazul ferestrei erau firimituri de pâine, pe care Soetkin 
le lăsa pentru păsările din preajmă. Acestea veneau iarna să 
caute de mâncare. Omul începu să le adune și să le mănânce. 

— Ţi-e foame și sete, zise Claes. 

Omul răspunse: 

— De opt zile, de când am fost prădat de tâlhari, m-am hrănit 
doar cu morcovi pe câmp și rădăcini în pădure. 

— Atunci, zise Claes, e vremea unui ospăț pe cinste. Și uite, 
adăugă, deschizând covata, un blid cu mazăre, ouă, caltaboși, 
șuncă, cârnaţi de Gand, waterzoey. Tocană de pește. Jos, în 
pivniță, doarme cam de multișor un vin de Louvain, făcut ca 
acela de Bourgogne, roșu și limpede ca rubinul; nu așteaptă 
decât să se trezească în pahare. Până atunci, să punem o 
legătură de vreascuri pe foc. Auzi cum cântă caltaboșii pe 
grătar? Asta-i cântecul mâncării îmbelșugate. 

Tot sucindu-i și întorcându-i, Claes îi zise omului: 

— Nu l-ai văzut pe fiul meu, Ulenspiegel? 

— Nu, răspunse omul. 

— Îmi aduci vești de la fratele meu, Josse? întrebă Claes, 
punând pe masă caltaboșii prăjiţi, o omletă cu şuncă, brânză și 
în căni mari, vinul de Louvain, roșu și limpede, strălucind în 
sticle. 

Omul răspunse: 

— Fratele tău, Josse, a murit tras pe roată, la Sippenaken, 
lângă Aix. Asta pentru că, fiind eretic, s-a ridicat cu armele 
împotriva împăratului. 

Claes simți că îi îngheaţă mâinile și zise, tremurând din tot 
trupul, căci nu mai putea de mânie. 

— Călăi ticăloși! Josse, sărmanul meu frate! 

Omul îi zise atunci fără blândeţe: 

— Bucuriile și durerile noastre nu ne vin nicidecum de pe 
lumea asta. 

Și se apucă să mănânce. Apoi, zise: 

— L-am văzut pe fratele tău în temniţă, dându-mă drept un 
ţăran din Nieswieler, rudă cu el. Am venit aici, pentru că mi-a 
spus: „Dacă nu vei muri și tu pentru credinţă, ca mine, du-te la 
fratele meu, Claes; zi-i, din partea mea, să trăiască în pacea 
Domnului, milostivindu-i pe cei sărmani, crescându-și în taină 
fiul în legea lui Christos. Banii pe care i-am dat, i-am luat de la 
bietul popor neștiutor, să-i folosească crescându-l pe Thyl în 
știința lui Dumnezeu și a cuvântului.” 

Spunând acestea, trimisul îi dădu lui Claes sărutul păcii. 

Și Claes se vaită, zicând: 

— Mort pe roată, sărmanul meu frate! 

Și nu își putea veni în fire, atât era de copleșit de durere. 
Totuși, văzând că omului îi este sete și îi întinde cana, îi turnă 
vin, dar bău și mâncă în silă. 

Soetkin și Nele lipsiră șapte zile; în timpul acesta trimisul lui 
Josse locui sub acoperișul lui Claes. 

În fiecare noapte, o auzeau pe Katheline, răcnind: 

— Focul, focul! Daţi o gaură: sufletul vrea să iasă! 

Și Claes se ducea la ea, o liniștea cu vorbe blânde, apoi se 
întorcea în căsuţa lui. 

După șapte zile, omul plecă și nu vru să primească de la Claes 
decât doi galbeni, să aibă cu ce se hrăni și adăposti pe drum. 


e Capitolul 68 


Nele și Soetkin se întorseseră de la Bruges; Claes era în 
bucătărie, împreună cu ele, așezat pe jos, cum stau croitorii, 
cosând nasturii la niște nădragi vechi. Nele îl asmuţea spre 
barză pe Titus Bibulus Schnouffius care ba se năpustea asupra 
acesteia, ba se dădea îndărăt, chelălăind cât putea. Barza, într- 
un picior, îl privea gravă și gânditoare, ferindu-și gâtul lung între 
penele de pe piept. Titus Bibulus Schnouiffius, văzând-o 
nepaăsătoare, chelălăia și mai amarnic. Dar, deodată, plictisită să 
tot asculte muzica asta, pasărea își înfipse pliscul ca o săgeată 
în spinarea câinelui care o luă la goană, strigând: 

— Ajutor! 

Claes râdea, Nele la fel, iar Soetkin nu-și lua ochii de la 
fereastră, doar-doar l-o zări pe Ulenspiegel venind. 

Deodată, spuse: 

— lat-o pe căpetenia străjilor, însoţită de patru străji. Nu pe 
noi ne vor, de bună seamă. Doi se învârt în jurul casei. 

Claes își ridică ochii de pe lucrul său. 

— Și doi care se opresc în faţă, urmă Soetkin. 

Claes se ridică. 

— Pe cine or înșfăca de pe strada noastră? zise ea. 
Dumnezeule, bărbate, aici intră. 

Claes sări din bucătărie în grădină, urmat de Nele. 

Îi spuse acesteia: 

— Fugi cu galbenii, sunt pitiţi în spatele vetrei. 

Nele îl înțelese, apoi, văzându-l că sare peste gardul de 
nuiele, că gărzile îl înșfacă, că se luptă cu ei să scape, începu să 
strige și să plângă: 

— Este nevinovat! Este nevinovat! Nu-i faceţi rău tatălui meu, 
Claes! Ulenspiegel, unde ești? Tu i-ai ucide pe amândoi! 

Și se aruncă asupra uneia dintre gărzi și îi sfâșie obrajii cu 
unghiile. Apoi, strigând: „O să îl omoare!”, se prăbuși în iarba 
din grădină și începu să se tăvălească pe jos, ca scoasă din 
minţi. 

Katheline venise și ea după zgomot și, dreaptă și nemișcată, 
privea ce se petrece și zicea, clătinând din cap: 

— Focul! Focul! Faceţi o gaură: sufletul vrea să iasă. 

Soetkin nu vedea nimic din toate acestea dar, vorbind cu 
gărzile intrate în casă, zicea: 

— Domnilor, pe cine căutaţi în sărmana noastră colibă? Dacă 
despre fiul meu este vorba, se află departe. Aveţi picioare 
zdravene? 

Și, vorbind astfel, era tare veselă. 

În clipa aceea, Nele strigă după ajutor și Soetkin alergă în 
grădină, își văzu bărbatul înșfăcat de guler și zbătându-se în 
drum, lângă gard. 

— Lovește! strigă ea, ucide! Ulenspiegel, unde ești? 

Și vru să se ducă să îi sară în ajutor bărbatului ei, dar una 
dintre gărzi o prinse, nu fără greutate. 


Claes se zbătea și lovea atât de tare, încât ar fi putut să 
scape, dacă cele două gărzi cu care vorbise Soetkin nu ar fi sărit 
în ajutorul acelora care îl ţineau. 

Il duseră, cu mâinile legate, în bucătărie, unde Soetkin și Nele 
plângeau în hohote. 

— Domnule, îi zise Soetkin căpeteniei, ce a făcut bietul meu 
bărbat de l-ați legat astfel cu frânghia asta? 

— Eretic, zise una dintre gărzi. 

— Eretic, repetă Soetkin; tu ești eretic, tu? Diavolii ăştia mint. 

Claes răspunse: 

— Mă las în voia Domnului. 

leşi, Nele și Soetkin îl urmară, plângând și crezând că vor fi 
duse și ele la judecător. Cumetrii și cumetrele le ieșiră în cale; 
când aflară că vecinul Claes mergea astfel legat pentru că era 
bănuit de erezie, se speriară atât de tare încât intrară în grabă, 
înapoi, în casele lor, zăvorând bine ușile. Doar câteva fetițe 
îndrăzniră să vină la Claes și să îl întrebe: 

— Încotro te duci astfel, cărbunarule? 

— La voia Domnului, fetiţelor, răspunse el. 

II duseră în închisoarea comunei, Soetkin și Nele se așezară 
pe prag. Spre seară, Soetkin îi zise lui Nele să o lase și să se 
ducă să vadă dacă nu cumva s-a întors Ulenspiegel. 

Îndată se răspândi, prin satele învecinate, vestea că un om 
fusese închis pentru erezie și că inchizitorul Titelman, decan de 
Renaix, poreclit inchizitorul fără milă, va fi acela care îl va 
cerceta. Ulenspiegel își ducea pe vremea aceea traiul la 
Koolkerke, bucurându-se din plin de grațiile unei ţărăncuțe 
drăgălașe, văduvă blândă și supusă, care nimic nu-i refuza din 
tot ce avea. Era tare fericit acolo, alintat și mângâiat, până într-o 
zi când un rival mișel, consilier al primăriei, îl așteptă la ieșirea 
din crâșmă și vru să-i tragă o chelfăneală. Dar Ulenspiegel, ca 
să-i potolească mânia și să-l răcorească un pic, îl aruncă într-o 
mlaștină din care consilierul de-abia ieși, verde ca un broscoi și 
muiat ca un burete. 

Pentru fapta asta de ispravă, Ulenspiegel trebui să 
părăsească în grabă Koolkerke și să o ia la picior spre Damme, 
temându-se de răzbunarea consilierului. 

Seara se lăsa, răcoroasă, Ulenspiegel mergea iute; ar fi vrut 
să fie deja acasă; vedea în mintea lui pe Nele, cosând, pe 
Soetkin, pregătind masa; pe Claes, legând vreascurile, pe 
Schnouffius, rozând un os și barza, lovind cu ciocul în burta 
gospodinei, ca să primească de la ea câteva firimituri. 

Un drumeţ, din cei care umblă cu vorba, îi zise: 

— Unde alergi așa? 

— Acasă, la Damme, răspunse Ulenspiegel. 

Drumetțul spuse: 

— Orașul nu mai este sigur, din pricină că-i arestează pe 
reformați. 

Și se duse. 

Ajuns în fața hanului Roode-Schilat, Ulenspiegel intră să bea 
un pahar de dobbe/-kuyt. Hangiul îi zise: 

— Nu ești tu fiul lui Claes? 

— Ba da, răspunse Ulenspiegel. 

— Grăbește-te, spuse hangiul, căci a dat ceasul rău peste 
taică-tău. 

Ulenspiegel îl întrebă ce voia să spună. 

Hangiul răspunse că o să afle și încă prea curând. 

Ulenspiegel alergă mai departe. 

Când ajunse la intrarea în Damme, câinii, care stăteau în 
pragul porţilor săriră la picioarele lui, chelălăind și lătrând. 
Cumetrele ieșiră din pricina zgomotului și îi ziseră, vorbind toate 
deodată: 

— De unde vii? Ai vești de la taică-tău? Unde e maică-ta? Este 
și ea în închisoare, împreună cu el? Vai! Numai de nu l-ar arde! 

Ulenspiegel alergă și mai tare. 

O întâlni pe Nele, care îi spuse: 

— Thyl, nu te du acasă; cei din oraș au pus la poartă o strajă 
din partea Măriei Sale. 

Ulenspiegel se opri: 

— Nele, e adevărat că tata e în închisoare? 

— Da, zise Nele și Soetkin plânge în pragul temniţei. 

Atunci, inima fiului risipitor se umplu de durere și îi zise lui 
Nele: 

— Mă duc să-l văd. 

— Nu asta trebuie să faci, zise Nele, ci să-l asculţi întocmai pe 
Claes care, înainte de a fi prins, mi-a spus: „la galbenii, sunt 
pitiţi în spatele vetrei.” Pe ăștia trebuie să-i scapi mai întâi din 
ghearele lor, căci sunt moștenirea lui Soetkin, sărmana cumătră. 

Ulenspiegel nu vru să o asculte și alergă la închisoare. Acolo, 
o văzu pe Soetkin șezând în prag, ea îl îmbrăţișă cu ochii plini de 
lacrimi și plânseră împreună. 

Norodul adunându-se ciopor în faţa închisorii din pricina lor, 
gărzile veniră la Ulenspiegel și Soetkin zicându-le să o ia din loc 
cât mai repede. 

Mama și fiul se duseră la casa lui Nele, vecină cu a lor, în fața 
căreia văzură un soldăţoi dintre landscheneţii trimiși din Bruges 
de teama tulburărilor care se puteau isca în timpul judecății și al 
execuției. Căci cei din Damme îl îndrăgeau mult pe Claes. 

Soldățoiul stătea așezat pe caldarâm, în faţa porţii, își făcea 
de lucru încercând să soarbă dintr-o sticlă ultima picătură de 
vinars. Negăsind nimic, aruncă cât colo sticla și, scoțându-și 
sabia scurtă, începu să se distreze zgândărind caldarâmul. 

Soetkin intră la Katheline prăpădită de plâns. 

lar Katheline, clătinând din cap, zise: 

— Focul! Faceți o gaură; sufletul vrea să iasă. 


e Capitolul 70 


Clopotul, zis borgstorm (furtuna orașului), chemându-i pe 
judecători la tribunal, aceștia se adunară în Vierschare, pe la 
ceasurile patru, în jurul teiului dreptăţii. 

Claes fu adus dinaintea lor și acesta îl văzu, șezând sub 
baldachin, pe judecătorul din partea regelui, iar alături de el și în 
faţa sa, pe primar, pe juraţi și pe grefier. 

Poporul alergă grămadă la sunetul clopotului, zicând: 

— Mulţi dintre judecători nu se află aici pentru a împărți 
dreptatea, ci pentru a-l sluji pe împărat. 

Grefierul declară că tribunalul, adunându-se mai înainte în 
Vierschare, în jurul teiului, hotărâse, având în vedere și auzind 
denunţurile și pârile, să îl ridice pe Claes, cărbunar, născut în 
Damme, soț al lui Soetkin, fiica lui Joostens. Aveau acum, 
adăugă el, să înceapă audierea martorilor. 

Fu ascultat mai întâi Hans Barbier, vecin al lui Claes. După ce 
jură, zise: 

— Pe mântuirea sufletului meu, arăt și încredințez că pe acest 
Claes, prezent în faţa tribunalului, îl cunosc de mai bine de 
șaptesprezece ani, că a trăit întotdeauna cu cinste și urmând 
legile sfintei noastre biserici, n-a vorbit niciodată cu dispreţ 
despre ea, nici nu a găzduit, după știința mea vreun eretic, nici 
n-a tăinuit cartea lui Luther, nici nu a vorbit despre numita 
carte, nici nu a făcut nimic ca să poată fi bănuit că a călcat 
legile și poruncile împărăției. Așa să mă ajute Dumnezeu și toți 
sfinţii săi. 

Jan van Roosebeke fu la rândul lui ascultat, iar acesta zise că, 
în timpul lipsei de acasă a nevestei lui Claes, Soetkin, i se 
păruse de multe ori că aude în casa acuzatului două voci 
bărbătești și că, adesea, seara, după semnalul de stingere, 
văzuse într-o odăiță de sub acoperiș, o lumină și doi oameni, 
dintre care unul era Claes, tăifăsuind împreună. Dar ca să spună 
dacă celălalt era sau nu eretic, nu putea, căci îl văzuse de 
departe. 

— In ceea ce îl privește pe Claes, adăugă, voi zice, spunând 
numai adevărul, că, de când îl cunosc, a prăznuit întotdeauna 
Paștele, s-a împărtășit la marile sărbători, a mers la liturghie în 
fiecare duminică, în afară de aceea a sfântului sânge și 
următoarele. Mai mult nu știu. Așa să mă ajute Dumnezeu și toți 
sfinţii săi. 

Intrebat dacă nu îl văzuse deloc, în cârciuma B/awe-7Toore, pe 
Claes vânzând indulgenţe și bătându-și joc de purgatoriu, Jan 
van Roosebeke răspunse că, într-adevăr, Claes vânduse 
indulgente, dar fără dispreţ sau batjocură și că el, Jan van 
Roosebeke cumpărase, așa cum voise, de asemenea, să facă 
Josse Grypstuiver, starostele pescarilor, care se afla de faţă, 
amestecat în mulțime. 

Judecătorul zise apoi că va face cunoscute faptele și gesturile 
pentru care fusese adus Claes în faţa tribunalului din Vierschare 
și îi dădu cuvântul grefierului. 

— Denunţătorul, zise acesta, rămânând întâmplător la 
Damme de ziua sfântului sânge, ca să nu-și risipească banii 
chefuind și petrecând la Bruges, așa cum se obișnuiește prea 
adesea cu aceste sfinte prilejuri, sorbea cumpătat aerul 
proaspăt în pragul casei sale. Aflându-se acolo, văzu un om care 


143 


mergea pe strada Bâtlanului. Claes, zărindu-l pe acest om, se 
duse la el și îl salută. Omul era înveșmântat în pânză neagră. 
Intră la Claes, iar ușa casei fu lăsată întredeschisă. Curios să afle 
cine era acel om, denunţătorul intră în antreu, îl auzi pe Claes 
vorbind în bucătărie cu străinul despre un anume Josse, fratele 
lui care, fiind în trupele reformate, fusese luat ostatic și, pentru 
această faptă, tras pe roată de viu nu departe de Aix. Străinul îi 
zise lui Claes că banii pe care îi primise de la fratele lui, fiind 
bani câștigați din neștiința norodului, trebuia să-i folosească la 
creşterea fiului lui în religia reformată. îl îndemnase, de 
asemenea, pe Claes, să se rupă de la sânul sfintei noastre 
biserici și rostise și alte vorbe nelegiuite la care Claes raspundea 
doar cu aceste vorbe: „Călăi plini de cruzime! Bietul meu frate!” 
Și acuzatul îi blestema astfel pe Sfântul nostru părinte, papa și 
pe maiestatea sa regală, învinuindu-i de cruzime pentru că 
pedepseau cu dreptate erezia, ca pe o crimă de lezmajestate 
divină și umană. Când omul sfârșise de mâncat, denunţătorul îl 
auzise pe Claes strigând: „Sărmane Josse, Dumnezeu să te aibă 
în slava sa, au fost cruzi cu tine.” Îl învinovăţea, astfel, de 
necredinţă, chiar pe Dumnezeu, socotind că îi poate primi în 
ceruri pe eretici. Și Claes nu contenea să zică: „Sărmanul meu 
frate”. Străinul, cuprins atunci de mânie, ca un predicator în 
toiul predicii, strigă: „Se va prăbuși marele Babilon, târfa 
romană și va ajunge sălașul demonilor și vizuina tuturor 
păsărilor spurcate!” Claes zicea: „Călăi plini de cruzime. 
Sărmanul meu frate!” Străinul, urmându-și vorbele, spunea: 
„Căci îngerul va lua bolovanul care este mare cât o piatră de 
moară. Și îl va azvâărli în mare și va zice: «Așa va fi aruncat 
marele Babilon și nu va mai fi găsit niciodată.»” „Domnule, 
zicea Claes, vorbele tale sunt pline de mânie; dar, spune-mi, 
când va veni domnia sub care cei blânzi la suflet vor putea trăi 
în pace pe pământ?” „Niciodată! răspunse străinul, atâta timp 
cât va domni anticristul, care este papa, dușmanul oricărui 
adevăr.” „Ah! spunea Claes, vorbești fără respect despre Sfântul 
nostru părinte. El n-are, de bună seamă, știință de chinurile 
crude la care sunt supuși sărmanii reformaţi.” Străinul răspunse: 
„Ba le știe foarte bine, căci el este acela care dă hotărările și le 
face să fie împlinite de către împărat; iar acum, de rege, care se 
bucură de beneficiul confiscărilor, îi moștenește pe răposaţi și 
de aceea îi judecă bucuros pe cei bogaţi pentru erezie.” Claes 

răspunse: „Se spun astfel de vorbe pe meleagurile Flandrei, 
trebuie să le cred; omul e slab din fire și lesne se lasă ispitit, 
chiar atunci când este rege. Sărmanul meu Josse!” Și Claes 
dădea astfel să se înțeleagă că, doar dintr-o josnică dorinţă de 
câștig, îi pedepsea maiestatea sa pe eretici. Străinul vrând să-i 
mai predice, Claes îi răspunse: „Fii bun, domnule și nu-mi mai 
ține astfel de discursuri care, dacă ar fi auzite, m-ar vâri în cine 
știe ce afurisit de proces.” Claes se ridică să se ducă în pivniţă și 
urcă de acolo cu o cană cu bere. „Mă duc să închid ușa”, zise el 
atunci și denunţătorul nu mai auzi nimic, căci trebui să iasă iute 
din casă. Deschiseră, totuși, din nou ușa, o dată cu căderea 
nopţii. Străinul se strecură pe ea, dar se întoarse curând, bătu și 
zise: „Claes, mi-e frig; nu știu unde să înnoptez; adăpostește- 
mă; nu m-a văzut nimeni intrând, orașul e pustiu.” Claes îl primi 
la el, aprinse o lanternă și fu văzut, luând-o înaintea ereticului, 
urcând pe scară și ducându-l pe străin sub acoperiș, într-o 
odăiţă a cărei fereastră dădea spre câmp... 

Atunci, întrerupându-l pe grefier, Claes strigă: 

— Cine oare a putut să aducă la cunoștință toate acestea, 
dacă nu tu, pescar ticălos, pe care te-am văzut duminică stând 
în pragul porţii tale, drept ca un stâlp, privind ca un prefăcut 
rândunelele cum zboară prin văzduh? 

Și îl arătă cu degetul pe Josse Grypstuiver, starostele 
pescarilor, care își itea botul hâd prin mulţime. 

Pescarul zâmbi răutăcios, văzându-l că se trădează în felul 
acesta. Toţi cei din mulţime, bărbaţi, femei și fetițe își spuseră 
între ei: 

— Bietul om, vorbele acestea îi vor aduce moartea, de bună 
seamă. 

Dar grefierul, urmându-și declaraţia zise: 

— Ereticul și Claes, tăifăsuiră în noaptea aceea îndelung 
împreună și, la fel, șase nopţi în șir, în timpul cărora străinul 
putea fi văzut făcând gesturi mari de ameninţare sau de 
binecuvântare, ridicându-și braţele la cer, cum fac semenii săi 
întru erezie. Claes părea să încuviințeze aceste vorbe. Cu 
siguranţă, în aceste zile, seri și nopţi, au vorbit cu dispreț despre 
liturghie, despre confesiune, despre indulgenţe și despre 
maiestatea sa. 

— Nimeni n-a auzit asta, zise Claes și nu pot fi învinuit fără 
dovezi. 

Grefierul urmă: 

— S-a auzit altceva. Atunci când străinul a ieșit de la tine, în 
cea de a șaptea zi, la ceasurile zece, fiind deja noapte, l-ai 
călăuzit până aproape de piatra de hotar a ogorului lui 
Katheline. Acolo s-a arătat îngrijorat, întrebându-te ce ai făcut 
cu idolii cei răi - și judecătorul se închină - cu Sfânta Fecioară, 
cu sfântul Nicolae și cu sfântul Martin. Ai răspuns că i-ai făcut 
bucăți și i-ai aruncat în fântâni. Au fost, într-adevăr, găsiți în 
fântâna ta, noaptea trecută, iar bucăţile sunt în șopronul de 
tortură. 

La aceste vorbe, Claes păru copleșit. Judecătorul îl întrebă 
dacă nu avea nimic de răspuns, dar Claes făcu semn din cap că 
nu. 

Judecătorul îl întrebă dacă nu vrea să-și ia înapoi gândul 
blestemat care l-a împins să sfărâme icoanele și să-și 
recunoască nelegiuita greșeală de a fi rostit vorbe de ocară 
privitoare la maiestatea sa divină și maiestatea sa regală. 

Claes răspunse că trupul său era al maiestăţii sale regale, dar 
că, în ceea ce privește conștiința, aceasta era a lui Cristos, a 
cărui lege voia să o urmeze. Judecătorul îl întrebă dacă acea 
lege era aceea a sfintei noastre mame, biserica. Claes răspunse: 

— Este în sfânta Evanghelie. 

Somat să răspundă la întrebarea dacă papa este 
reprezentantul lui Dumnezeu pe pământ, el răspunse: 

T Nu! 

Intrebat dacă socotește că este oprit să te închini icoanelor 
Sfintei Fecioare și slăviților sfinți, răspunse că asta era idolatrie. 
Cercetat asupra spovedaniei de taină, în legătură cu care i se 
ceru să spună dacă este un lucru bun și mântuitor, răspunse: 

— Cristos a zis: „Spovediţi-vă unii altora.” 

Se arătă îndrăzneţ în răspunsuri, deși părea tare mâhnit și 
înfricoșat în adâncul sufletului. 

Bătând ceasurile opt și lăsându-se noaptea, domnii de la 
tribunal se retraseră, amânând pe a doua zi judecata definitivă. 

În căsuţa lui Katheline, Soetkin plângea ca ieșită din minţi de 
atâta durere. Și spunea necontenit: 

— Bărbatul meu! Sărmanul meu bărbat! 

Ulenspiegel și Nele o îmbrăţișau cu multă duioșie. Ea, 
strângându-i atunci la piept, plângea și mai tare, dar în tăcere. 
Apoi, le făcu semn să o lase singură. Nele îi zise lui Ulenspiegel: 

— Să o lăsam, așa vrea ea; să mergem să scăpăm banii. 

Plecară amândoi, iar Katheline se învărtea în jurul lui Soetkin, 
zicând: 

— Faceţi o gaură; sufletul vrea să plece. 

Și Soetkin, cu ochii pierduţi în gol, o privea fără să o vadă. 

Căsuţele lui Claes și Katheline se învecinau, aceea a lui Claes 
era într-o fundătură, cu o grădiniţă în faţă, aceea a lui Katheline 
avea o ogradă semănată cu boabe, dând spre uliţă. Ograda era 
împrejmuită cu un gard viu, în care Ulenspiegel, ca să se ducă la 
Nele și Nele, ca să se ducă la Ulenspiegel, făcuseră o gaură 
mare, pe când erau copii. 

Ulenspiegel și Nele se strecurară în ogradă și de acolo îl 
văzură pe soldățoiul de pază care, clătinând din cap, scuipa în 
sus, dar saliva îi cădea pe tunică. Un clondir îmbrăcat în răchită 
zăcea lângă el. 

— Nele, îi zise foarte încet Ulenspiegel, soldăţoiul ăsta beat n- 
a băut încă destul pentru setea lui; trebuie să mai bea. De-abia 
atunci vom fi stăpâni pe casă. Să luăm clondirul. 

La sunetul vocilor lor, landschenetul își întoarse spre ei capul 
greu ca plumbul, își căută clondirul, nu și-l găsi și, atunci, 
continuă să scuipe în sus, încercând să vadă, la lumina lunii, 
cum cade scuipatul. 

— E plin cu vinars, zise Ulenspiegel, îl auzi cum de-abia mai 
scuipă. 

Totuși, soldățoiul, după ce scuipă iar o mulțime de vreme, tot 
uitându-se în sus, întinse iarăși braţul să înșface clondirul. Il 
dibui, îl duse la gură, își lăsă capul pe spate, răsturnă clondirul, 
îl lovi ușurel ca să scoată toată zeama din el și supse ca un 
prunc de la sânul mamei sale. Negăsind nimic, se resemnă, 
puse clondirul jos lângă el, înjură nițeluș în nemţțește, scuipă din 
nou, clătină capul în dreapta și-n stânga și adormi mormăind 
niște rugăciuni de neînțeles. 

Ulenspiegel, știind că somnul nu va ţine mult și că trebuia să 
i-l mai lungească, se furișă prin gaura făcută în gard, luă 
clondirul soldățoiului și i-l dădu lui Nele, care îl umplu cu vinars. 

Soldăţoiul nu înceta să sforăie; Ulenspiegel trecu iar prin 
spărtura gardului, îi puse clondirul plin între picioare, se întoarse 
înapoi în ograda lui Katheline și, împreună cu Nele, se puseră pe 
așteptat, în spatele gardului. 

Din pricina răcorii vinarsului proaspăt scos, soldăţoiul se trezi 
niţel și începu să pipăie cu mâna căutând să dibuie de unde-i 
venea frigul sub tunică. 

Așa cum doar bețivii știu să-și găsească și în somn băutura, 
întinse mâna drept spre clondir. Ulenspiegel și Nele îl văzură, la 
lumina lunii, cum îl scutură ca să audă vinarsul cum clipocește, 
cum gustă, cum râde, cum se miră că e așa plin, cum trage o 
dușcă, apoi o înghiţitură zdravănă, îl pune jos, apoi îl înșfacă din 
nou și bea iar. 

Apoi, începu să cânte: 


Când seniorul Maan va veni 
Să-i zică bună seara doamnei Zee... 


Pentru germanii de sus, doamna Zee, care este marea, este 
soața seniorului Maan, care este luna și stăpânul femeilor. Deci 
cântă: 


Când seniorul Maan va veni 

Să-i spună bună seara doamnei Zee, 
Doamna Zee îi va da să bea 

O cupă mare cu vin fiert, 

Când domnul Maan va veni. 


Cu ea va lua masa 

Și de mii de ori îl va săruta; 
Și, după ce îl va ospăta bine, 
În patul ei îl va culca, 

Când senior Maan va veni. 


Așa că fă întocmai ca mine, prietene, 
Mănâncă bine și bea vin fiert, 

Așa că fă întocmai ca mine, prietene, 
Când senior Maan va veni. 

Apoi, ba mai bând, ba mai cântând un catren, adormi. Nu 
putu să o audă pe Nele spunând: „Sunt într-o oală, îndărătul 
vetrei”, nici să îl vadă pe Ulenspiegel intrând prin grajd, în 
bucătăria lui Claes, ridicând o piatră din spatele vetrei, găsind 
oala și  galbenii, întorcându-se în ograda lui Katheline, 
ascunzând galbenii acolo, lângă fântână, știind foarte bine că 
dacă o să-i caute, va fi înăuntru și nu afară. 

Apoi, se întoarseră la Soetkin și o găsiră pe îndurerata 
nevastă plângând și zicând: 

— Bărbatul meu! Sărmanul meu bărbat! 

Nele și Ulenspiegel vegheară lângă ea până dimineața. 


e Capitolul 72 


A doua zi, borgstorm-ul chemă cu mare vuiet de clopot pe 
judecători la tribunalul din Vierschare. 

Când se așezară pe cele patru bănci, în jurul arborelui 
dreptăţii, îl iscodiră din nou pe Claes și îl întrebară dacă nu voia 
să se lepede de greșelile lui. 

Claes ridică o mână spre cer: 

— Cristos, stăpânul meu, mă vede de sus, zise. Priveam spre 
soarele lui când s-a născut fiul meu, Ulenspiegel. Unde este el 
acum, haimanaua? Soetkin, blânda mea nevastă, vei ști să 
rămâi curajoasă în faţa nenorocirii? 

Apoi, privind teiul, spuse, blestemându-l: 

— Vânt și secetă! Faceţi ca arborii de pe pământul părinţilor 
mei degrabă să piară în plină floare, decât să vadă cum, la 
umbra lor, cugetul cel slobod este osândit la moarte. Unde ești 
tu, fiul meu, Ulenspiegel? Am fost aspru cu tine. Domnilor, fie-vă 
milă de mine și judecaţi-mă așa cum ar face-o Stăpânul nostru 
cel milostiv. 

Toţi cei care îl auzeau plângeau, în afara judecătorilor. 

Apoi, întrebă dacă nu ar putea fi iertat, zicând: 

— Am muncit mereu, câștigând puţin, am fost bun cu cei 
sărmani și blând cu toată lumea. Am părăsit Biserica romană 
pentru a da ascultare duhului lui Dumnezeu care mi-a vorbit. Nu 
cer altă îndurare decât schimbarea osândei cu locul în aceea de 
a fi surghiunit de pe pământul Flandrei, tot restul vieţii mele, 
pedeapsă și așa deja foarte mare. 

Toţi cei care se aflau de faţă strigară: 

— Milă, domnilor! Îndurare! 

Dar Josse Grypstuiver nu strigă de fel. 

Judecătorul făcu semn asistenţei să tacă și zise că hotărârile 
opreau cu strășnicie să se ceară îndurare pentru eretici; dar că, 
dacă zisul Claes voia să se lepede de greșeala lui, atunci va fi 
spânzurat, în loc să fie ars pe rug. 

Și norodul grăi: 

— Foc sau frânghie, tot moarte este. 

lar femeile plângeau și bărbaţii mârâiau printre dinţi. 

Claes spuse atunci: 

— N-o să mă lepăd cu niciun chip. Faceţi cu trupul meu așa 
cum vrea îndurarea voastră. 

Parohul din Renaix, Titelman, strigă: 

— Este  intolerabil să vezi cum își înfruntă judecătorii 
lepădăturile astea de eretici; să le arzi trupurile este o pedeapsă 
trecătoare, ar trebui să le salvăm sufletele și să le silim prin 
tortură să-și recunoască greșelile, ca să nu mai dăm norodului 
pilda primejdioasă a ereticilor murind îndăriiţi, fără să se 
pocăiască. 

La aceste vorbe, femeile hohotiră și mai tare, iar bărbații 
ziseră: 

— Unde se află mărturisire, se cuvine pedeapsă, nu caznă. 

Tribunalul hotărî că, întrucât tortura nu era prescrisă în 
ordonanțe, nu era cazul ca numitul Claes să fie chinuit. Somat 
încă o dată să abjure, răspunse: 

— Nu pot. 

Fu, în temeiul poruncilor, declarat vinovat de simonie, din 
pricina vânzării de indulgențe, eretic, tăinuitor de eretici și, ca 
atare, osândit să fie ars de viu, până ce își va da duhul dinaintea 
primăriei. 

Tribunalul dădea denunţătorului, Josse Grypstuiver, care nu fu 
numit, cincizeci de florini de aur din prima sută din moștenire și 
a zecea parte din rest. 

Auzind această sentinţă, Claes zise starostelui pescarilor: 

— Ai să mori în chinuri, om ticălos, care, pentru un bănuţ, faci 
dintr-o soţie fericită o văduvă și dintr-un fiu fericit un orfan 
cuprins de jale! 


Judecătorii îl lăsară pe Claes să vorbească, căci și ei, în afară 
de Titelman, dispreţuiau din tot sufletul denunţul starostelui 
pescarilor. 

Acesta se făcu roșu ca focul de furie și de rușine. 

Și Claes fu aruncat în temniţă. 


e Capitolul 73 


A doua zi, în ajunul execuţiei lui Claes, sentința fu cunoscută 
de Nele, Ulenspiegel și Soetkin. 

Aceștia le cerură judecătorilor să poată intra în temniţă, ceea 
ce le fu îngăduit, dar nu și lui Nele. 

Când intrară, îl văzură pe Claes legat de zid cu un lanţ lung. 
Un foculeț plăpând de vreascuri ardea în cămin, din pricina 
umezelii. Căci se cere, prin lege și drept, în Flandra, să fii blând 
cu cei ce urmează să moară și să le dai pâine, carne, sau brânză 
și vin. Dar temnicerii hrăpăreţi calcă adesea legea și mulți dintre 
ei mănâncă cea mai mare parte și cele mai gustoase îmbucături 
din hrana bieţilor osândiți. 

Claes îi îmbrățișă, plângând, pe Ulenspiegel și pe Soetkin, dar 
fu primul care avu ochii uscați, pentru că așa voia, fiind bărbat 
și cap de familie. 

Soetkin plângea și Ulenspiegel zicea: 

— Vreau să rup lanţul ăsta păcătos. 

Soetkin plângea, spunând: 

— Voi merge la regele Filip, te va graţia. 

Claes răspunse: 

— Regele moștenește bunurile martirilor. 

Apoi, adăugă: 

— Nevastă și fiu iubit, o să plec trist din lumea asta și cu mare 
durere. Dacă am oarecare teamă de suferințele pe care le va 
cunoaște trupul meu, sunt, de asemenea, tare mâhnit la gândul 
că, o dată ce eu nu voi mai fi, veţi rămâne amândoi săraci și 
nenorociţi, căci regele vă va jupui de tot ce aveți. 

Ulenspiegel răspunse, vorbind în șoaptă: 

— Nele a scăpat ieri totul, împreună cu mine. 

— Sunt împăcat, urmă Claes, denunţătorul o să rămână cu 
buzele umflate. 

— Mai degrabă să moară, praful să se aleagă de el, zise 
Soetkin, cu ochi haini, fără să plângă. 

Dar Claes, gândindu-se la galbeni, zise: 

— Ai fost dibaci, Thylken, micuțul meu; n-o să sufere de 
foame, la bătrâneţe, Soetkin, văduva mea. 

Și Claes o îmbrăţișă, strângând-o tare la pieptul lui, iar ea 
începu să plângă și mai tare, gândindu-se că, în curând, îl va 
pierde pe blândul ei ocrotitor. 

Claes se uită la Ulenspiegel și zise: 

— Fiule, ai păcătuit adesea, hoinărind pe drumuri, așa cum 
fac băieții răi; nu trebuie să mai faci așa, copilul meu și să o lași 
singură acasă pe văduva întristată, căci e cazul să o aperi și să o 
ocrotești tu, bărbatul. 

— Tată, așa voi face, zise Ulenspiegel. 

— Oh, bietul meu bărbat, zise Soetkin, îmbrăţișându-l. Ce 
mare crimă am făptuit? Trăiam amândoi liniștiți, ducând o viață 
cinstită și iubindu-ne atât de mult, că numai tu, Doamne- 
Dumnezeule, stăpânul nostru, o știi. Ne sculam din zori și 
trudeam până seara când, aducându-ţi Tie mulțumire, mâncam 
pâinea agonisită în timpul zilei. Vreau să merg la rege și să îl 
sfâșii cu unghiile mele. Doamne-Dumnezeule, nu suntem 
vinovați cu nimic. 

Dar intră temnicerul și le spuse că trebuie să plece. 

Soetkin ceru să rămână. Claes simţea cum sărmanul ei chip i-l 
ardea pe al său, cum lacrimile lui Soetkin, curgând șiroaie, îi 
udau obrajii și tot bietul ei trup cum tremură și tresaltă în 
braţele lui. Ceru ca ea să rămână lângă el. 

Temnicerul zise iar că trebuie să plece și o smulse pe Soetkin 
din brațele lui Claes. 

Claes îi zise lui Ulenspiegel: 

— Veghează asupra ei. 

Acesta răspunse că așa va face. Și Ulenspiegel și Soetkin 
plecară amândoi, fiul sprijinindu-și mama. 

A doua zi, care era ziua execuţiei, vecinii veniră și, de milă, îi 
închiseră împreună, în casa lui Katheline, pe Ulenspiegel, pe 
Soetkin și pe Nele. 

Dar nu se gândiră deloc că puteau auzi de departe răcnetele 
celui osândit și vedea pe fereastră flăcările rugului. 

Katheline dădea târcoale prin oraș, clătinând din cap și 
zicând: 

— Faceţi o gaură, sufletul vrea să iasă. 

La ceasurile nouă, Claes, în cămașă, cu mâinile legate la 
spate, fu scos din temniţă. Potrivit sentinței, rugul era înălțat pe 
strada Notre Dame, în jurul unui stâlp înfipt în fața primăriei. 
Călăul și ajutoarele nu isprăviseră încă să clădească rugul. 

Claes, în mijlocul gealaţilor, aștepta răbdător să se sfârșească 
treaba asta, în timp ce căpetenia gărzilor, călare, gărzile 
judecătoriei și cei nouă landscheneți chemaţi din Bruges abia 
puteau ţine în frâu norodul care bombănea. 

Cu toții spuneau că e o cruzime să omori astfel, la bătrâneţe, 
pe nedrept, un biet om atât de blând, de milostiv și de vrednic. 

Deodată, căzură în genunchi și începură să se roage. 
Clopotele bisericii Notre Dame băteau pentru cei morți. 

Katheline era, de asemenea, în mulţimea norodului, în primul 
rând, cu mintea rătăcită. Uitându-se la Claes și la rug, zicea, 
clătinând din cap: 

— Focul! Focul! Faceţi o gaură: sufletul vrea să iasă. 

Soetkin și Nele, auzind sunetul clopotelor, își făcură 
amândouă cruce. Dar Ulenspiegel nu se închină de fel, spunând 
că nu mai vrea să îl slăvească pe Dumnezeu în modul în care o 
fac călăii. Și alerga prin casă, căutând să spargă ușile, sau să 
sară pe fereastră, dar toate erau bine zăvorâte. 

Deodată, Soetkin strigă, acoperindu-și faţa cu șorțul: 

— Fumul! 

Cei trei oropsiţi văzură, într-adevăr, pe cer, o trâmbă neagră 
de fum. Era de la rugul pe care se afla Claes, legat de un stâlp și 
pe care călăul tocmai îl aprinsese în trei locuri, în numele 
Tatălui, al Fiului și al Sfântului Duh. 

Claes, privind în jurul lui și nezărindu-i în mulțime pe Soetkin 
și pe Ulenspiegel, fu mulţumit, gândindu-se că nu o să îl vadă 
suferind. 

Nu se auzea alt zgomot decât glasul lui Claes, rugându-se, 
butucii trosnind, bărbaţii mârâind, femeile plângând, Katheline 
zicând: „Luaţi focul, faceţi o gaură: sufletul vrea să iasă” și 
clopotele bisericii Notre Dame, bătând pentru morți. 


Deodată, Soetkin se făcu albă ca omătul, tremură din tot 
trupul, fără să plângă și arătă cu degetul spre cer. O flacără 
lungă și subţire tocmai ţâșnise din rug și se ridica, din când în 
când, deasupra căsuțelor joase. Se arătă sfâșietor de dureroasă 
pentru Claes, căci, urmând toanele vântului, ba îi rodea 
picioarele, ba îi atingea barba și o făcea să fumege, ba îi lingea 
părul și i-l ardea. 

Ulenspiegel o ţinea pe Soetkin în brațe și încerca să o smulgă 
de la fereastră. Auziră un strigăt ascuţit, era acela pe care îl 
scotea Claes, al cărui trup nu ardea decât dintr-o parte. Dar tăcu 
și începu să plângă. lar pieptul îi era ud de lacrimi. 

Apoi, Soetkin și Ulenspiegel auziră o larmă mare de glasuri. 
Erau târgovetții, femeile și copiii care ţipau: 

— Claes n-a fost osândit să fie ars la flacără mică, ci la flacără 
mare. Călăule, întețește focul! 

Călăul făcu așa, dar rugul nu se aprindea destul de repede. 

— Sugrumă.-l, strigară. 

Și aruncară cu pietre în căpetenia gărzilor. 

— Flacăra! Flacăra mare! strigă Soetkin. 

Într-adevăr, o flacără roșie se înălță spre cer, în mijlocul 
fumului. 

— Acum, o să moară, zise văduva. Doamne Dumnezeule! Ai 
milă de sufletul celui nevinovat. Unde e regele, să-i smulg inima 
cu unghiile? 

Clopotele de la Notre Dame băteau pentru morți. 

Soetkin îl mai auzi pe Claes scoțând un răcnet groaznic, dar 
nu îi văzu trupul răsucindu-se și chircindu-se de arsura flăcărilor, 
nici chipul zbârcindu-i-se, nici capul pe care și-l sucea în toate 
părțile, izbindu-l de lemnul stâlpului. Norodul continua să ţipe și 
să fluiere, femeile și copiii aruncau cu pietre, când, deodată, 
întreg rugul se aprinse și toţi îl auziră, în mijlocul văpăilor și al 
fumului, pe Claes, zicând: 

— Soetkin! Thyl! 

Și capul îi căzu în piept, de parcă ar fi fost de plumb. 

Și un ţipat jalnic și ascuţit se auzi ieșind din casa lui Katheline. 
Apoi, niciun sunet, doar sărmana nebună, clătinând din cap și 
zicând: 

— Sufletul vrea să iasă. 

Claes răposase. Rugul, arzând până la capăt, se prăbuși lângă 
stâlp. Și sărmanul trup, negru tot, rămase atârnat acolo, 
spânzurat. 

lar clopotele de la Notre Dame băteau pentru cei morți. 

Soetkin era la Katheline, rezemată de zid, în picioare, cu capul 
aplecat și mâinile împreunate. Îl ţinea pe Ulenspiegel îmbrățișat, 
fără să vorbească, fără să plângă. 

Ulenspiegel, de asemenea, rămăsese tăcut; era înspăimântat, 
simțind febra mistuitoare ce pârjolea trupul mamei sale. 

Vecinii, întorși de la locul execuţiei, spuseră că se isprăvise cu 
chinurile lui Claes. 

— Este în ceruri, zise văduva. 

— Roagă-te, îi zise Nele lui Ulenspiegel. 

Și îi dădu șiragul ei de mătănii; dar el nu vru cu niciun chip să 
se folosească de el, zicând că fusese binecuvântat de papă. 

Innoptându-se, Ulenspiegel îi zise văduvei: 

— Mamă, trebuie să te vâri în pat, voi veghea lângă tine. 

Dar Soetkin zise: 

— N-am nevoie să mă veghezi, somnul e bun pentru cei tineri. 

Nele le pregăti fiecăruia câte un pat, în bucătărie și plecă. 

Rămaseră singuri, în timp ce resturile unui foc de rădăcini 
ardeau în cămin. 

Soetkin se culcă, Ulenspiegel făcu la fel și o auzi plângând sub 
pătură. 

Afară, în liniștea nopţii, vântul făcea să murmure, ca marea, 
copacii de pe malul canalului și, vestitor al toamnei, arunca 
vârtejuri de praf în ferestre. 

Lui Ulenspiegel i se păru că vede un om, învârtindu-se de 
colo, colo; i se păru că aude un zgomot de pași în bucătărie. 
Uitându-se mai bine, nu-l mai văzu; ciulind mai bine urechile nu 
mai auzi nimic, doar vântul, urlând în vatră și pe Soetkin, 
plângând sub pătură. 

Apoi, auzi din nou pe cineva mergând și, în spatele lui, 
aproape de ceafă, un oftat. 

— Cine e acolo? zise. 


Nu răspunse nimeni, dar se auziră trei lovituri ușoare în masă. 
Lui Ulenspiegel i se făcu teamă și, tremurând zise din nou: 

— Cine e acolo? 

Nu primi niciun răspuns, dar se auziră iarăși trei lovituri 
ușoare în masă și simţi două braţe strângându-l și un trup 
aplecându-se peste fața lui, cu pielea aspră, cu o gaură mare în 
piept și mirosind a ars: 

— Tată, spuse Ulenspiegel, sărmanul tău trup mă apasă 
astfel? 

Nu primi niciun răspuns și, deși, negreșit, umbra se afla lângă 
el, auzi strigându-se afară: 

— Thyl! Thyl! 

Deodată, Soetkin se sculă și veni la patul lui Ulenspiegel: 

— Nu auzi nimic? îl întrebă. 

— Ba da, răspunse el, pe tata cum mă cheamă. 

— Eu, spuse Soetkin, am simţit un trup rece lângă mine, în 
pat; și saltelele s-au lăsat și perdelele au fluturat și am auzit o 
voce zicând: „Soetkin”, un glas ca o adiere și un pas ușor ca 
foșnetul aripilor unei musculițe. 

Apoi, vorbindu-i duhului lui Claes: 

— Trebuie, spuse ea, bărbate, dacă-ţi dorești ceva, în cerul 
unde Dumnezeu te ţine în slava sa, să ne spui ce este, în așa fel 
încât să-ţi putem împlini dorinţa. 

Deodată, o rafală de vânt întredeschise ușa cu putere, 
umplând camera de praf și Ulenspiegel și Soetkin auziră 
croncănituri îndepărtate de corbi. 

leșiră împreună și porniră spre rug. 

Noaptea era neagră ca smoala, doar, din când în când, norii, 
alungaţi de vântul aspru din nord, alergând ca niște cerbi pe 
bolta cerească, lăsau să se vadă faţa strălucitoare a lunii. 

Un paznic al comunei patrula, păzind rugul. Ulenspiegel și 
Soetkin auzeau, pe pământul bătătorit de foc, zgomotul pașilor 
săi și un corb chemându-i, fără îndoială, pe ceilalţi, căci, din 
depărtare, îi răspundeau alte croncănituri. 

Când Ulenspiegel și Soetkin se apropiară de rug, corbul se 
lăsă pe umerii lui Claes, îl auziră cum lovește cu ciocul în trupul 
ars și, curând, veniră și alţi corbi. 

Ulenspiegel vru să se năpustească asupra rugului și să alunge 
corbii, dar paznicul îi zise: 


— Vrăjitorule, umbli după mâini fermecate? Află că mâinile 
celor arşi nu te fac nevăzut, ci doar ale celor spânzurați, cum vei 
fi și tu într-o zi. 

— Cinstite paznic, răspunse Ulenspiegel, nu sunt deloc 
vrăjitor, ci feciorul orfan al celui care este legat acolo, iar femeia 
aceasta este văduva lui. Vrem doar să-l mai sărutăm o dată și 
să adunăm un pic din cenușa lui, pe care să o păstrăm, ca să ne 
aducă aminte de el. Ingăduie-ne, domnule, care nu ești un 
soldat străin, ci fiu al acestor pământuri. 

— Faceţi precum vă este voia, răspunse paznicul. 

Orfanul și văduva, mergând pe pământul ars, ajunseră lângă 
trup; amândoi sărutară chipul lui Claes, udându-l cu lacrimi. 

Ulenspiegel luă din locul inimii, acolo unde flăcările săpaseră 
o gaură adâncă, puţin din cenușa mortului. Apoi, îngenuncheaţi, 
el și Soetkin, se rugară. Când zorile se iviră alburii pe cer, se mai 
aflau încă acolo, amândoi, dar paznicul îi alungă, de teamă să 
nu fie pedepsit din pricina bunătăţii lui. 

Ajungând înapoi acasă, Soetkin luă o bucată de mătase roșie 
și o bucată de mătase neagră; făcu un săculeţ, apoi puse 
cenușa în el; și de săculeț legă două panglici, ca Ulenspiegel să-l 
poată purta mereu la gât. Prinzându-i săculețul, îi spuse: 

— Fie ca această cenușă care este inima omului meu, acest 
roșu care este sângele lui, acest negru care este doliul nostru, 
să fie veșnic la pieptul tău, ca un foc al răzbunării împotriva 
călăilor. 

— Așa să fie, zise Ulenspiegel. 

Și văduva îl îmbrăţișă pe orfan și răsări soarele. 

A doua zi, paznicii și crainicii primăriei veniră la locuinţa lui 
Claes ca să-i scoată tot avutul în stradă și să i-l vândă în folosul 
justiţiei. Soetkin vedea, de la Katheline, cum scoteau leagănul 
de fier și de aramă care, din tată în fiu, se aflase întotdeauna în 
casa lui Claes, în care se născuse bietul răposat și în care se 
născuse, de asemenea, Ulenspiegel. Apoi, scoaseră patul în care 
Soetkin își zămislise copilul și în care petrecuse atâtea nopţi 
pline de blândetțe, lângă umărul bărbatului ei. Apoi, veni și 
rândul lăzii în care ţinea pâinea, cufărului în care stăteau 

cărnurile în vremurile bune, oalelor, tigăilor și tingirilor care nu 
mai străluceau ca pe timpul când cunoscuseră fericirea, ci erau 
acoperite de colbul uitării. Și îi aduceau aminte de ospeţele 
familiei, când vecinii veneau să adulmece miresmele. 

Apoi, veniră la rând, de asemenea, un butoi și un butoiaș de 
simpel și dobbel-kuyt și, într-un coș, sticle de vin, cel puţin 
treizeci; și totul fu coborât în stradă, până la ultimul cui, pe care 
sărmana văduvă auzi cum îl smulg cu mare zgomot din perete. 

Stând jos, privea fără să strige sau să plângă, cu inima 
sfâșiată, cum îi sunt luate toate aceste modeste avuții. Crainicul 
aprinse o lumânare și lucrurile fură vândute la licitaţie. 
Lumânarea arsese aproape până la capăt, când starostele 
pescarilor le cumpărase pe toate la preţ de nimic, ca să le 
revândă; și părea să se bucure ca o nevăstuică sugând creierul 
unei găini. 

Ulenspiegel își spunea în sufletul lui: „N-o să mai râzi tu multă 
vreme, ucigașule.” 

Vânzarea se isprăvi în cele din urmă, iar paznicul, care 
scotocea prin tot locul, nu dăduse încă de galbeni. Starostele 
striga: 

— Nu ai căutat bine, știu că, acum șase luni, Claes avea șapte 
sute de galbeni. 

Ulenspiegel își spunea în sufletul lui: „N-o să moștenești 
nimic, ucigașule.” 

Deodată, Soetkin zise întorcându-se spre el și arătându-i-l pe 
staroste: 

— Denunţătorul! 

— Știu, spuse el. 

— Vrei să moștenească sângele tatălui tău? 

— Mai degrabă voi suferi o zi întreagă pe banca de tortură, 
răspunse Ulenspiegel. 

Soetkin adăugă: 

— Și eu, dar să nu spui cumva unde sunt galbenii, cuprins de 
milă, oricare ar fi chinurile pe care ai vedea că le îndur. 

— Vai! Tu ești femeie, zise Ulenspiegel. 

— Sărăcuţul de tine, zise ea, eu te-am adus pe lume și știu să 
sufăr. Dar tu, dacă te-aș vedea... 

Apoi, albindu-se la faţă: 

— Mă voi ruga Sfintei Fecioare care și-a văzut fiul pe cruce. 

Și începu să plângă, mângâindu-l pe Ulenspiegel. 


Și astfel se încheie între ei o înţelegere de ură și de tărie. 
e Capitolul 77 


Starostele nu trebui să plătească decât jumătate din prețul de 
cumpărare, cealaltă jumătate fiindu-i lăsată ca plată pentru 
denunţul său, până ce aveau să se găsească cei șapte sute de 
galbeni care îl împinseseră la această mârșăvie. 

Soetkin își petrecea nopţile plângând, iar zilele, cu treburile 
gospodăriei. Adesea, Ulenspiegel o auzea vorbind singură și 
zicând: 

— Dacă va moșteni, o să-mi iau zilele. 

Ințelegând că va proceda așa cum zicea, Nele și Ulenspiegel 
făcură tot ce le stătea în putinţă ca să o hotărască pe Soetkin să 
se retragă la Walcheren, unde avea rude. Soetkin nu vru cu 
niciun chip, zicând că nu vrea să stea departe de viermii care, 
curând, îi vor roade oasele de văduvă. 

In vremea asta, starostele se dusese întins la judecător și îi 
spusese că defunctul moștenise șapte sute de galbeni doar de 
câteva luni, că era un om zgârcit și trăia din puţin și că, așadar, 
nu cheltuise suma aceea atât de mare, pitită, fără îndoială, în 
vreun ungher ascuns. 

Judecătorul îl întrebă ce rău îi făcuseră Ulenspiegel și Soetkin, 
de se îndârjea cu atâta cruzime să-i mai urmărească încă, după 
ce unuia îi luase tatăl, iar celeilalte bărbatul. 

Starostele răspunse că, fiind un târgoveţ de vază în Damme, 
voia să facă în așa fel, ca legile împărăției să fie respectate, 
meritând, prin urmare, să se bucure de bunătatea maiestăţii 
sale. 

După aceste vorbe, lăsă în mâinile judecătorului o acuzaţie 
scrisă și aduse martori care, spunând adevărul și numai 
adevărul, arătară, fără nicio tragere de inimă, că starostele nu 
minţea de fel. 

Domnii de la tribunal, ascultând mărturiile, declarară dovezile 
de vinovăţie îndestulătoare pentru a-i supune pe acuzați torturii. 
Ca urmare, trimiseră din nou străjile să scotocească prin casă, 
împuternicindu-i să-i ridice pe mamă și pe fiu și să-i aducă în 
închisoarea orașului, unde vor rămâne închiși, până când va 
veni de la Bruges călăul, după care se va trimite degrabă. 

Când Ulenspiegel și Soetkin trecură pe stradă, cu mâinile 
legate la spate, starostele era în pragul casei și se uita la ei. 

Și târgoveţii și târgovețele din Damme erau, de asemenea, în 
pragul caselor lor. Mathysen, vecinul apropiat al starostelui, îl 
auzi pe Ulenspiegel zicându-i denunţătorului: 

— Dumnezeu te va blestema, călău de văduve. 

lar Soetkin îi spuse: 

— N-o să mori de moarte bună, prigonitor al orfanilor. 

Cei din Damme, aflând astfel că, în urma celui de-al doilea 
denunțţ al lui Grypstuiver, erau duși în acest fel la închisoare 
văduva și orfanul, prinseră ură pe staroste, iar seara aruncară 
cu pietre în geamuri. lar ușa îi fu acoperită cu gunoaie. 

Așa că acesta nu mai îndrăzni să iasă din casă. 


e Capitolul 78 


Pe la ceasurile zece dimineața, Ulenspiegel și Soetkin fură 
duși în șopronul de tortură. 

Acolo se aflau judecătorul cel mare, grefierul și judecătorii cei 
mici, călăul din Bruges, cu ajutorul său, un doftor-bărbier. 

Judecătorul cel mare o întrebă pe Soetkin dacă nu deţinea 
niciun bun aparţinând împăratului. Ea îi răspunse, că, neavând 
nimic, nu putea deține nimic. 

— Și tu? întrebă judecătorul, vorbindu-i lui Ulenspiegel. 

— Acum șapte luni, răspunse acesta, am moștenit șapte sute 
de galbeni; o parte din ei i-am mâncat. În ceea ce privește 
restul, nu știu unde sunt; cred, totuși, că acel drumeţ călător 
care a stat la noi, spre nenorocirea noastră, a pus mâna pe 
galbenii care mai rămăseseră și i-a luat cu el, căci nu i-am mai 
văzut de atunci. 

Judecătorul întrebă iarăși dacă stăruiau să se declare 
nevinovați. 

Amândoi răspunseră că nu deţineau niciun bun aparţinând 
împăratului. 

Judecătorul zise atunci, grav și trist: 

— Dovezile împotriva voastră fiind puternice, iar acuzaţia 
întemeiată, va trebui, dacă nu mărturisiţi, să fiți supuși torturii. 

— Cruțaţi-o pe văduvă, zise Ulenspiegel. Starostele a 
cumpărat totul. 

— Sărăcuţul, zise Soetkin, bărbaţii nu știu cum pot femeile să 
îndure durerea. 

Văzându-l pe Ulenspiegel palid ca un mort din pricina ei, ea 
mai zise: 

— Sunt plină de ură și tare ca o stâncă. 

— Cruţaţi văduva, zise Ulenspiegel. 

— Luaţi-mă pe mine în locul lui, zise Soetkin. 

Judecătorul îl întrebă pe călău dacă avea pregătite cele 
trebuincioase pentru aflarea adevărului. 

Călăul răspunse: 

— Sunt aici toate lucrurile necesare. 

Judecătorii, sfătuindu-se, hotărâră că, pentru a afla adevărul, 
trebuiau să înceapă cu femeia. 

— Căci, zise unul dintre judecătorii cei mici, nu se află un fiu 
atât de crud, încât să o vadă pe maică-sa suferind și să nu-și 
mărturisească nelegiuirea, făcând-o în felul acesta scăpată; la 
fel va face orice mamă, chiar dacă ar avea o inimă de tigroaică, 
pentru progenitura ei. 

Vorbindu-i călăului, judecătorul cel mare zise: 

— Așază femeia pe scaun și pune-i vergelele la mâini și la 
picioare. 

Călăul se supuse. 

— Oh! Nu faceţi asta, domnilor judecători! strigă Ulenspiegel. 
Legaţi-mă pe mine în locul ei, sfărâmaţi-mi mie degetele de la 
mâini și de la picioare, dar cruţaţi-o pe văduvă! 

— Starostele! zise Soetkin. Sunt plină de ură și tare ca o 
stâncă. 

Ulenspiegel păli și mai tare, tremura înnebunit și amuţi. 

Vergelele erau niște bețișoare de merișor așezate între 
degete, atingând falangele și prinse cu ajutorul unor sforicele, 
printr-o mașinărie atât de iscusit născocită, încât călăul putea, 
după voia judecătorului, să strângă deodată toate degetele, să 
jupoaie carnea de pe os, să le sfărâme sau să nu pricinuiască 
osânditului decât o durere ușoară. 

Puse vergelele la picioarele și la mâinile lui Soetkin. 

— Strânge, îi ceru judecătorul. 

Călăul o făcu, plin de cruzime. 

Atunci, judecătorul, adresându-se lui Soetkin zise: 

— Arată-mi locul unde sunt ascunși galbenii. 

— Nu îl cunosc, răspunse ea, gemând. 

— Strânge mai tare, rosti el. 

Ulenspiegel își trăgea braţele legate la spate, încercând să-și 
desfacă funia și să sară în ajutorul lui Soetkin. 

— Nu mai strângeţi, domnilor judecători, zicea el, sunt oase 
de femeie, subţirele și sfărâmicioase. Și o pasăre le-ar fărâma în 
plisc. Nu mai strângeţi. Domnule călău, nu vorbesc de fel cu 
dumneata, căci trebuie să vă arătaţi supus în faţa poruncilor 
acestor domni. Nu mai strângeţi fie-vă milă. 

— Pescarul! zise Soetkin. 

Și Ulenspiegel tăcu. 

Totuși, văzând că gâdele strângea și mai tare vergelele, strigă 
din nou: 

— Fie-vă milă, domnilor! zicea. Fărâmaţi văduvei degetele de 
care are nevoie ca să poată munci. Vai! Picioarele ei! Va mai 
putea, oare, să umble vreodată? Fie-vă milă, domnilor. 

— N-o să mori de moarte bună, pescarule! strigă Soetkin. 

Și oasele îi trosneau și sângele îi picura din picioare. 

Ulenspiegel vedea tot și, tremurând de durere și de furie, 
zicea: 

— Oase de femeie, nu le mai sfărâmaţi, domnilor judecători. 

— Pescarul! gemea Soetkin. 

Și vocea îi era scăzută și înăbușită, ca glasul unei năluci. 

Ulenspiegel începu să tremure și mai tare și strigă: 

— Domnilor judecători, mâinile îi sângerează la fel ca și 
picioarele. Au sfărâmat oasele văduvei. 

Doftorul-bărbier le atinse cu degetul și Soetkin urlă de durere. 

— Mărturisește pentru ea, îi zise judecătorul lui Ulenspiegel. 

Dar Soetkin îl privi cu ochii unei moarte, larg deschiși. Și el 
înţelese că nu putea să vorbească, așa că plânse, fără să spună 
nimic. 

lar judecătorul zise atunci: 

— Pentru că femeia aceasta este dăruită cu curajul unui 
bărbat, trebuie să-i punem la încercare acest curaj, chinuindu-i 
fiul. 

Soetkin nu mai auzi nimic, căci leșinase din pricina marii 
dureri prin care trecuse. 

O făcură să-și vină în simţiri cu oțet. Apoi Ulenspiegel fu 
despuiat și așezat gol în faţa văduvei. Călăul îi rase părul de 
peste tot, să se vadă dacă nu ascunde cumva asupra lui vreo 
vrăjitorie. Zări atunci, pe spate, o aluniţă neagră pe care o avea 

de la naștere. O străpunse de mai multe ori cu un ac lung; 
văzând că ţâșnește sângele, socoti că nu era ascuns niciun 
farmec  într-însa. La porunca judecătorului, mâinile lui 
Ulenspiegel fură legate cu două frânghii, alunecând pe un 
scripete legat de tavan, în așa fel, încât călăul putea, după voia 
judecătorilor, să le ridice și să le coboare, scuturându-le vârtos; 
ceea ce și făcu, nu mai puţin de nouă ori, după ce îi prinse de 
fiecare picior câte o greutate de douăzeci și cinci de livre. 

La a nouă scuturătură, pielea de la încheieturile mâinilor și 
picioarelor se sfâșie și oasele picioarelor începură să iasă din 
balamalele lor. 

— Mărturisește, zise judecătorul. 

— Nu, răspunse Ulenspiegel. 

Soetkin își privea fiul și nu găsea putere nici să strige, nici să 
vorbească; își întindea doar brațele, mișcându-și mâinile 
însângerate, arătând prin acest gest că aceste chinuri trebuiau 
să înceteze. 

Călăul îl urcă și îl cobori din nou pe Ulenspiegel. lar pielea de 
la încheieturile mâinilor și picioarelor se sfâșie și mai tare; iar 
oasele picioarelor îi ieșiră și mai mult din balamalele lor; dar nu 
strigă de fel. 

Soetkin plângea și își vântura mâinile însângerate. 

— Mărturisește unde sunt ascunși, zise judecătorul și te vei 
bucura de iertarea noastră. 

— Pescarul are nevoie să fie iertat, răspunse Ulenspiegel. 

— Vrei să îţi baţi joc de judecătorii tăi? îl întrebară. 

— Să-mi bat joc? Vai! răspunse Ulenspiegel, mă prefac doar, 
credeţi-mă. 

Soetkin îl văzu atunci pe călău cum, la porunca judecătorului, 
încinge bine un cărbune pe jar, în timp ce unul dintre ajutoarele 
lui aprinde două lumânări. 

Vru să se ridice pe picioarele ei schilodite, dar căzu la loc, 
răcnind: 

— Luaţi focul acela! Ah, domnilor judecători, cruţați-i sărmana 
tinereţe. Luaţi focul! 

— Pescarul, strigă Ulenspiegel, văzând-o că șovăie. 

— Ridicaţi-l pe Ulenspiegel un picior deasupra pământului, 
zise judecătorul; puneţi-i cărbunele încins sub tălpi și o 
lumânare la fiecare subsuoară. 


Călăul se supuse. Ceea ce mai rămăsese din părul de la 
subsuori sfârâi și fumegă la flacără. 

Ulenspiegel răcnea, iar Soetkin zicea, plângând: 

— Luaţi focul! 

Judecătorul zise: 

— Dă în vileag ascunzătoarea și vei fi eliberat. Mărturisește 
pentru el, femeie. 

lar Ulenspiegel zise: 

— Cine vrea să îl arunce pe pescar în focul care arde veșnic? 

Soetkin făcea semn din cap că nu are nimic de zis. 
Ulenspiegel scrâșni din dinţi, iar Soetkin îl privi cu ochi rătăciți și 
plini de lacrimi. 

Totuși, atunci când călăul, stingând lumânările, așeză 
cărbunele încins sub tălpile lui Ulenspiegel, răcni: 

— Domnilor judecători, aveţi milă de el, nu știe ce spune. 

— De ce nu știe ce spune? întrebă viclean judecătorul. 

— Nu o mai cercetaţi, domnilor judecători; vedeţi bine că și-a 
ieșit din minţi de durere. Pescarul a mințit, zise Ulenspiegel. 

— La fel zici și tu, femeie? întrebă judecătorul. 

Soetkin făcu semn din cap că da. 

— Ardeţi-l pe pescar! ţipă Ulenspiegel. 

Soetkin amuţise, ridicându-și în văzduh pumnul strâns, ca 
pentru a blestema. 

Văzând, totuși, cărbunele arzând sub tălpile fiului ei, strigă: 

— Doamne Dumnezeule! Maică Precistă din ceruri, faceți să 
se oprească aceste chinuri! Fie-vă milă! Luaţi cărbunele! 

— Pescarul! mai gemu Ulenspiegel. 

Și sângele îi ţâșni în valuri, pe nas și pe gură, capul îi căzu 
într-o parte și râmase atârnat deasupra tăciunilor încinși. 

Atunci, Soetkin răcni: 

— A murit, sărmanul meu orfan! L-au omorât! Ah! Și pe el. 
Luaţi jarul de acolo, domnilor judecători! Lăsaţi-mă să îl iau în 
braţe, să mor și eu, lângă el. Știţi că nu mai pot să plec nicăieri 
cu picioarele mele fărâmate. 

— Daţi-i văduvei fiul, zise judecătorul. 

Apoi, judecătorii se sfătuiră. 

Călăul îl dezlegă pe Ulenspiegel și îl așeză, gol și plin de 
sânge, pe genunchii lui Soetkin, în timp ce felcerul îi punea 
oasele înapoi, în încheieturi. 

În vremea asta, Soetkin îl săruta pe Ulenspiegel și, plângând, 
zicea: 

— Fiule, sărman martir! Dacă îmi îngăduie domnii judecători, 
te voi lecui, dar trezește-te, Thyl, copilul meu! Domnilor 
judecători, dacă mi l-aţi omorât, voi merge la Maiestatea Sa; 
căci v-aţi purtat împotriva legii și a dreptății și veți vedea de ce 
este în stare o sărmană femeie în luptă cu cei răi. Dar, domnilor, 
lăsaţi-ne liberi pe amândoi. Nu ne avem decât pe noi pe lumea 
asta, bieţi oameni peste care s-a abătut năpasta lui Dumnezeu. 

După ce se sfătuiră, judecătorii dădură sentinţa următoare: 

— Dat fiind că tu, Soetkin, nevastă văduvă a lui Claes și tu, 
Thyl, fiu al lui Claes, poreclit Ulenspiegel, fiind acuzaţi de a fi 
frustrat pe Maiestatea Sa Regală de bunurile ce îi aparţineau 
Maiestăţii Sale Regale, călcându-i privilegiile, nu aţi mărturisit 
nimic, în ciuda dovezilor aduse și a torturii la care aţi fost 
supuși; Tribunalul, având în vedere lipsa de temeinicie a acestor 
probe și starea jalnică a mădularelor tale, femeie, precum și 
chinurile aspre prin care ai trecut tu, bărbate, vă declară liberi și 
vă îngăduie să vă așezați în casa aceluia sau aceleia din oraș 
care se va milostivi să vă primească, cu toată sărăcia voastră. 
Astfel, întocmită la Damme, în a douăzeci și treia zi de 
octombrie, în anul Domnului nostru, 1558. 

— Dumnezeu să vă binecuvânteze, domnilor, zise Soetkin. 

— Pescarul! gemu Ulenspiegel. 

Și mama și fiul fură duși într-o căruţă acasă la Katheline. 

În anul acela, care era al cincizeci și optulea al secolului, 
Katheline intră la Soetkin și zise: 

— Noaptea asta, ungându-mă cu rășină parfumată, am fost 
dusă pe turla bisericii Notre Dame și am văzut duhurile primare 
purtând rugăciunile oamenilor până la îngeri care, înălțându-se 
în ceruri, le lăsau dinaintea tronului. Și cerul întreg era presărat 
cu stele strălucitoare. Deodată, dintr-un rug se ridică o formă, 
care mi se păru neagră și urcă să se așeze lângă mine, pe turla 
bisericii. ÎI recunoscui pe Claes, așa cum era pe când era în 
viață, îmbrăcat în veșminte de cărbunar. 

— Ce faci, îmi zise, aici, pe turla bisericii Notre Dame? 


— Dar tu, răspunsei, unde te duci, zburând în văzduh ca o 
pasăre? 

— Mă duc, zise el, la judecată, nu auzi trâmbiţa îngerului? 

Mă aflam lângă el și am simţit că trupul lui de duh nu era tare, 
ca trupul celor vii ci atât de ușor, încât, înaintând, pătrunsei în el 
ca într-un abur cald. La picioarele mele, pe pământurile Flandrei, 
ardeau câteva luminiţe și mi-am spus: „Aceia care se scoală în 
zori și muncesc până târziu sunt binecuvântaţi de Dumnezeu.” 

Și auzeam mereu sunând în noapte trâmbiţa îngerului. Și am 
văzut atunci o altă umbră care urca. Venind din Spania, aceasta 
era bătrână și ramolită, avea bărbia ascuţită ca un papuc și 
dulceaţă de gutui pe buze. Purta pe spate o mantie de catifea 
stacojie, căptușită cu hermină, pe cap o coroană regească, într- 
o mână o sardea din care ronţăia, iar în cealaltă o cupă plină cu 
bere. 

Veni, de obosită ce era, pesemne, să se așeze pe turla 
bisericii Notre Dame. Îngenunchind, îi zisei: 

— Maiestate încoronată, mă înclin înaintea voastră, dar nu vă 
cunosc. De unde veniţi și ce aţi fost pe lumea asta? 

— Vin, zise, din Saint-Juste, din Estramadur și am fost 
împăratul Carol Quintul. 

— Dar, adăugai, unde vă duceţi acum, pe noaptea asta rece, 
printre norii ploii de grindină? 

— Mă duc, răspunse, la judecată. 

Pe când împăratul voia să-și isprăvească de mâncat sardeaua 
și să-și bea berea din cupă, sună trâmbiţa îngerului; așa că se 
înălţă în văzduh, mormăind că e tulburat de la masă. Am urmat- 
o pe Maiestatea Sa. Mergea prin aer, sughiţând de oboseală, 
suflând greu din pricina astmului și vomitând din când în când, 
căci moartea îl luase pe când era bolnav de stomac. Urcarăm 
mereu, ca niște săgeți slobozite din arc. Stelele străluceau lângă 
noi, lăsând dâre de foc pe cer; le vedeam desprinzându-se și 
căzând. Trâmbiţa îngerului suna. Ce zgomot răsunător și 
puternic! La fiecare sunet, lovind norii, aceștia se destrămau, de 
parcă un uragan ar fi suflat de aproape peste ei. Și, astfel, ne 
era deschisă calea. Fiind în acest fel purtaţi o mie de leghe și 
mai mult, îl văzurăm pe Cristos în slava Sa, așezat pe un tron de 
stele, iar la dreapta Sa se afla îngerul care scrie faptele 
oamenilor, într-un registru de bronz, iar la stânga, Maria, maică- 
sa, rugându-se necontenit să-i ierte pe păcătoși. 

__ Claes și împăratul Carol îngenuncheară dinaintea tronului. 
Ingerul îi zvârli coroana de pe cap: 

— Nu se află decât un singur împărat în aceste locuri, zise el, 
Cristos. 

Slăvita maiestate păru că se supără; totuși, vorbi cu umilinţă: 

— N-aș putea să păstrez această sardea și această cupă, căci 
această călătorie lungă mi-a stârnit foamea? 

— Cum flămând ai fost toată viaţa ta, urmă îngerul; dar, 
haide, mănâncă și bea. 

Impăratul goli cupa cu bere și ronţăi sardeaua. 

Cristos, grăind atunci, zise: 

— Te înfăţișezi la judecată cu sufletul curat? 

— Nădăjduiesc, blândul meu Stăpân, căci m-am spovedit, 
răspunse împăratul Carol. 

— Și tu, Claes? zise Cristos. Pentru că tu nu tremuri ca 
împăratul acesta. 

— Domnul meu lisus, răspunse Claes, nu se află suflet care să 
fie curat, așa că nu mi-e deloc teamă de Tine care ești binele 
suprem și dreptatea supremă, dar mă tem, totuși, pentru 
păcatele mele, care au fost multe la număr. 

— Vorbește,  mortăciune, spuse îngerul, adresându-se 
împăratului. 

— Eu, Doamne, răspunse Carol cu voce încurcată, fiind miruit 
de degetele preoţilor tăi, am fost uns rege al Castiliei, împărat al 
Germaniei și rege al romanilor. Am avut mereu în gândul meu 
să apăr puterea care vine de la tine și, pentru asta, am folosit 
ștreangul, tăișul sabiei, groapa și focul împotriva tuturor 
reformaților. 

Dar îngerul zise: 

— Mincinos gastralgic, vrei să ne tragi pe sfoară. În Germania 
ai îngăduit să fie reformaţi, căci ţi-era frică de ei și ai poruncit să 
fie decapitaţi, arşi pe rug, spânzurați și înmormântați de vii în 
Olanda, unde nu te temeai de nimic, doar că nu vei moșteni 
destul de pe urma acelor albine muncitoare, bogate de atâta 
miere. O sută de mii de suflete au pierit din porunca ta, nu 
pentru că îl iubeai pe Cristos, Stăpânul meu, ci pentru că ai fost 
despot, tiran, rozător de ţări, iubindu-te doar pe tine însuţi și, 
după tine, punând mare preţ pe fripturi, pe pești, pe vinuri și pe 
bere, căci ai fost mâncăcios ca un câine și setos ca un burete. 

— Și tu, Claes, vorbește, zise Cristos. 

Dar îngerul, ridicându-se: 

— Acesta nu are nimic de spus. A fost bun, vrednic, ca 
sărmanul popor al Flandrei, muncind și râzând bucuros, 
păstrându-și credinţa pe care o datora prinților săi și crezând că, 
la rândul lor și prinții își vor păstra credinţa pe care i-o datorau. 
Avea bani, a fost acuzat și cum a adăpostit un reformat, a fost 
ars de viu. 

— Ah! zise Maria, sărmanul martir, dar se află în ceruri 
izvoare cu apă rece și proaspătă, fântâni cu lapte și vin de soi 
care te vor răcori și te voi duce eu însămi la ele, cărbunarule. 

Trâmbiţa îngerului sună din nou și văzui ridicându-se, din 
adâncul abisurilor, un bărbat gol și frumos, cu o coroană de fier. 
lar pe cercul coroanei stăteau scrise aceste cuvinte: „Trist până 
în ziua dreptății”. 

Se apropie de tron și îi zise lui Cristos: 

— Sunt sclavul tău, până îţi voi fi stăpân. 

— Satana, zise Maria. Va veni o zi în care nu vor mai fi nici 
sclavi, nici stăpâni, când Cristos care este dragostea și Satana 
care este trufia, vor dori să spună: „Putere și cunoaștere”. 

— Femeie, tu ești bună și frumoasă, spuse Satana. 

Apoi, grăind către Cristos și arătând spre împărat: 

— Ce trebuie să facem cu acesta? întrebă. 

Cristos răspunse: 

— II vei duce pe viermele ăsta încoronat într-o sală, în care 
vei strânge toate uneltele de tortură folosite în timpul domniei 
sale. De fiecare dată când un biet nevinovat va îndura supliciul 
apei care îi umflă pe oameni ca pe niște bășici, acela al 
lumânărilor care le arde talpa picioarelor și subsuorile, 
estrapada care sfărâmă mădularele; tragerea trupului cu patru 
galere și sfârtecarea lui, de fiecare dată când o biată fată va fi 
înmormântată de vie și va striga: „lertare!” sub pământ, de 
fiecare dată când un suflet liber își va da ultima suflare pe 
butuc, trebuie să îndure, rând pe rând, toate aceste morți, toate 
aceste chinuri, ca să afle cât rău poate face un om nedrept, 
condamnându-i pe milioane de semeni ai săi să putrezească în 
temnițe, să moară pe eșafod, să geamă în surghiun, departe de 
patrie, să fie batjocorit, defăimat, biciuit, să fie bogat și dările 
să-i topească avuţia, pările să-l aducă la judecată, confiscările 
să-l ruineze. Vei face din el un măgar, ca să fie blând, chinuit și 
prost hrănit, un om sărman, ca să ceară de pomană și să fie 

alungat cu vorbe de ocară, un muncitor, ca să muncească prea 
mult și să nu mănânce destul, apoi, după ce va suferi îndeajuns 
cu trupul și sufletul lui de om, vei face din el un câine, ca să fie 
bun și să fie lovit; un sclav în Indii, ca să fie vândut la licitaţie, 
soldat, ca să se lupte pentru altul și să fie ucis fără să știe de ce. 
Și când, la capătul a trei sute de ani, va fi trecut astfel prin toate 
suferinţele, vei face din el un om liber și dacă, în starea asta, va 
fi bun, cum a fost Claes, îi vei da trupului său, într-un colţ de 
pământ umbros de la miazăzi, vizitat de soare dimineaţa, 
acoperit de iarbă proaspătă, sub un copac falnic, odihna 
veșnică. Și prietenii săi vor veni la mormântul lui să verse 
lacrimi amare și să sădească violete, florile aducerii-aminte. 

— Îndurare, fiul meu, spuse Maria, n-a știut ce face, căci 
puterea împietrește inima. 

— Nu va fi nicio îndurare, zise Cristos. 

— Ah! oftă slăvita maiestate. De-aș avea măcar un pahar de 
vin de Andaluzia. 

— Vino, îi zise Satana, s-a dus vremea vinului, a fripturilor și a 
vânatului. 

Și cobori în adâncul iadului sufletul sărmanului împărat care 
încă mai ronţăia din bucata lui de pește. 

Satana îl lăsă din milă, să o molfăie. Apoi o văzui pe Sfânta 
Fecioară ridicându-l pe Claes în înaltul cerului, acolo unde se 
aflau doar stele prinse ciorchine de boltă. lar acolo, îngerii îl 
spălară și se făcu frumos și tânăr. Apoi îi dădură să mănânce 
rystpap” cu linguriţe de argint. Și cerul se închise. 

— El e în slăvi acum, zise văduva. 

— Cenușa lui se zbate pe inima mea, spuse Ulenspiegel. 

În următoarele douăzeci și trei de zile, Katheline se albi la faţă 
și se uscă cu totul, de parcă ar fi fost măcinată de un foc lăuntric 
și mai mistuitor decât nebunia. 

Nu mai spunea: „Focul! Faceţi o gaură, sufletul vrea să iasă”, 
ci, mereu copleșită de o încântare fără nume, parcă vrăjită, îi 
spunea lui Nele: 


25 Orez cu lapte. (n.tr.). 


— Sunt soţie, soţie trebuie să fii și tu. Frumos; cu părul lung; 
dragoste fierbinte; genunchi reci și brațe reci! 

Și Soetkin o privea cu tristețe, crezând-o cuprinsă de o nouă 
nebunie. 

Katheline își urma vorba: 

— De trei ori trei fac nouă, număr sacru. Acela ai cărui ochi 
strălucesc în noapte ca ochii de pisică, numai acela vede taina. 

Intr-o seară, ascultând-o, Soetkin dădu semne de îndoială. 
Dar Katheline zise: 

— Patru și trei, nenorocire sub Saturn; sub Venus, număr al 
căsătoriei. Braţe reci! Genunchi reci! Inimă de foc! 

Soetkin urmă: 

— Nu trebuie să vorbești despre idolii păgâni cei răi. 

Ceea ce auzind, Katheline își făcu semnul crucii și zise: 

— Binecuvântat să fie cavalerul cenușiu. li trebuie soț lui Nele, 
soț chipeș, purtând sabie la brâu, soț negru, cu chip strălucitor. 

— Da, zise Ulenspiegel, o tocană de soț, căruia îi voi pregăti 
sosul cu cuțitul meu. 

Nele se uită la drăguțul ei cu ochi umezi de plăcere, văzându-l 
atât de gelos. 

— Nu-mi trebuie, zise ea. 

Katheline răspunse: 

— Când va veni acela care este îmbrăcat în cenușiu, 
întotdeauna cu altfel de cizme și altfel de pinteni. 

Soetkin zise: 

— Rugaţi-vă lui Dumnezeu pentru nebună. 

— Ulenspiegel, spuse Katheline, du-te de adu patru ocale de 
dobbel-kuyt, iar eu am să vă pregătesc heete-koeken, clătite ca 
în Franţa. 

Soetkin o întrebă de ce sărbătorea sâmbăta, ca evreii. 

Katheline răspunse: 

— Fiindcă aluatul este gata. 

Ulenspiegel stătea în picioare, ţinând în mână cana cea mare 
de cositor din Anglia, în care încăpeau exact patru ocale. 

— Mamă ce să fac? întrebă. 

— Du-te, îi zise Katheline. 

Soetkin nu voia să răspundă, nefiind ea stăpâna casei; îi zise, 
totuși, lui Ulenspiegel: 

— Du-te, fiul meu. 

Ulenspiegel alergă până la Scaeck, de unde aduse cele patru 
ocale de dobbe/-kuyt. 

Curând, mireasma de heete-koeken umplu bucătăria și 
tuturora li se făcu foame, chiar și îndureratei văduve. 

Ulenspiegel înfulecă zdravăn. Katheline îi dăduse o cupă 
mare, zicându-i că, fiind singurul bărbat, stăpânul casei, trebuia 
să bea cel mai mult și apoi să cânte. 

Grăind astfel, se uita cu șiretenie la el; dar Ulenspiegel bău și 
nu cântă de fel. Nele plângea, uitându-se la Soetkin, albă ca 
varul la față și copleșită de mâhnire; Katheline singură era 
veselă. 

După masă, Soetkin și Ulenspiegel urcară în pod să se culce; 
Katheline și Nele rămaseră în bucătărie, unde își aveau făcute 
paturile. 

Pe la ceasurile două din noapte, Ulenspiegel de multă vreme 
dormea dus, răpus de băutură; Soetkin, cu ochii deschiși, ca în 
fiecare noapte, se ruga Sfintei Fecioare să-i dea și ei somn, dar 
aceasta n-o asculta defel. 

Deodată, auzi țipătul unui vultur de mare, iar din bucătărie un 
țipăt asemănător răspunzându-i; apoi, departe, pe câmp, alte 
strigăte răsunară și mereu i se părea că li se răspundea din 
bucătărie. 

Gândindu-se că erau doar niște păsări de noapte, nu le băgă 
în seamă. Auzi nechezat de cai și zgomotul potcoavelor lovind 
pietrele de pe drum; deschise fereastra și văzu, într-adevăr, doi 
cai înșeuaţi, tropăind și păscând iarba de pe margine. Auzi, 
atunci, o voce de femeie strigând, un glas de bărbat 
amenințând, zgomotul unor lovituri, din nou strigăte, o ușă 
trântindu-se cu pocnet și pași înspăimântați urcând treptele. 

Ulenspiegel sforăia de zor și nu auzea nimic; ușa podului se 
deschise, Nele intră aproape goală, gâfâind, plângând cu 
sughițuri, propti, în grabă, în ușă, o masă, scaune, o plită veche, 
tot ce se nimeri prin preajmă. Ultimele stele stăteau gata să se 
stingă, cântau cocoșii. 

Ulenspiegel, la zgomotul pe care îl făcu Nele, se răsuci în 
așternut, dar dormi mai departe. 

Atunci, Nele, aruncându-se de gâtul lui Soetkin zise: 

— Soetkin, mi-e frică, aprinde lumânarea. 

Soetkin făcu așa și Nele tot gemea. 

Lumânarea fiind aprinsă, Soetkin, uitându-se la Nele, văzu 
cămașa fetei sfâșiată la umăr și pe frunte, pe obraji, pe gât, 
urme însângerate, cum lasă unghiile. 

— Nele, zise Soetkin, îmbrăţișând-o, de unde vii așa de rănită? 

Fata, tremurând și gemând mereu, râse: 

— Nu ne trimite să fim arse pe rug, Soetkin. 

In vremea asta, Ulenspiegel se trezi și începu să clipească din 
ochi, orbit de lumina lumânării. Soetkin zise: 

— Cine e jos? 

Nele răspunse: 

— Taci, e soțul pe care vrea să mi-l dea. 

Soetkin și Nele o auziră deodată pe Katheline ţipând și 
amândurora li se muiară picioarele. 

— O bate, o bate din pricina mea, spuse Nele. 

— Cine este în casă? ţipă Ulenspiegel, sărind din pat. 

Apoi, frecându-se la ochi, rătăci prin odaie, până ce puse 
mâna pe un vătrai greu ce zăcea într-un ungher. 

— Nimeni, zise Nele, nimeni, nu te duce, Ulenspiegel. 

Dar el, fără să o asculte, alergă la ușă, zvârlind cât colo masă, 
scaune și plită. Katheline zbiera întruna de jos; Nele și Soetkin îl 
țineau pe Ulenspiegel pe scări, una înconjurându-i trupul cu 
braţele, alta agăţându-i-se de picioare și zicând: 

— Nu cobori, Ulenspiegel, jos sunt dracii. 

— Da, zise el, dracul soţ al lui Nele, las' că-l însor eu cu 
vătraiul ăsta. Logodna fierului cu carnea! Lăsaţi-mă să mă duc 
acolo. 

Dar ele nu-i dădeau drumul cu niciun chip, căci aveau putere, 
apucându-se de balustradă. El le târa pe trepte, iar lor li se 
făcea frică, văzând cum se tot apropie astfel de locul unde se 
aflau dracii. Până la urmă, le dovedi. Coborând val-vârtej, ca un 
bulgăre de zăpadă din înaltul munţilor, intră în bucătărie, o văzu 
pe Katheline trasă la față și albă ca varul, în lumina zorilor și o 
auzi zicând: 

— Hanske, de ce m-ai lăsat singură? Nu e vina mea dacă Nele 
este rea. 

Ulenspiegel, fără să o asculte, deschise ușa staulului. 
Nevăzând pe nimeni, se năpusti în ogradă și de acolo în drum, 
văzu de departe doi cai gonind și topindu-se în ceaţă. Fugi să-i 
ajungă, dar nu putu, căci alergau ca vântul de toamnă ce 
mătură frunzele veștede. 

Copleșit de furie și de deznădejde, se întoarse, zicând printre 
dinţi: 

— Au batjocorit-o! Au batjocorit-o! 

Și se uită la ele cu o flacără rea arzându-i în priviri; Nele care, 
înfiorată, se ţinea dinaintea văduvei și a lui Katheline, zise: 

— Nu, Thyl, iubitul meu, nu. 

Spunând acestea, îl privea în ochi cu atâta tristețe și 
sinceritate, încât Ulenspiegel își dădu seama că spunea 
adevărul. Apoi, începu să o iscodească: 

— De unde veneau aceste strigăte? o întrebă. Unde se duceau 
bărbaţii aceia? De ce ţi-e cămașa ruptă la umăr și în spate? De 
ce ai pe frunte și obraji urme de unghii? 

— Ascultă-mă, zise ea, dar nu ne trimite să ardem pe rug, 
Ulenspiegel. Katheline, Dumnezeu s-o scape de iad, are, de 
douăzeci și trei de zile, un iubit, un drac înveșmântat în negru, 
cu cizme și pinteni. Chipul lui e strălucitor ca văpaia valurilor 
mării vara, când se face cald. 

— De ce ai plecat Hanske, dragul meu? zise Katheline. Nele 
este rea. 

Dar Nele, urmându-și vorba, spuse: 

— Țipă ca un vultur, ca să dea de veste că a sosit. Mama mea 
îl primește în bucătărie în fiecare sâmbătă. Zice că sărutările lui 
sunt reci, iar trupul ca zăpada. O bate când nu îi intră în voie. l-a 
adus odată câţiva florini, dar el i-a luat pe toți. 

În timpul acestei povestiri, Soetkin, cu mâinile împreunate, se 
ruga pentru Katheline. 

Katheline, veselă, zise: 

— Nici trupul nu mai este al meu, nici sufletul nu mai este al 
meu, ci ale lui. Hanske, dragul meu, mai du-mă la sabat. Numai 
Nele nu vrea cu niciun chip să vină; Nele este rea. 

— În zori, pleca, zise fata, iar a doua zi, mama îmi povestea o 
mulțime de lucruri ciudate... Dar nu trebuie să te uiţi atât de 
urât la mine, Ulenspiegel. leri, mi-a spus că un senior chipeș, 
îmbrăcat în cenușiu, pe nume Hilbert, voia să mă ia de nevastă 
și va veni înăuntru să mi se arate. l-am răspuns că n-aveam 
nevoie de soț, nici urât, nici frumos. Silindu-mă să mă supun, 
așa cum o fiică trebuie să îi dea ascultare mamei ei, mă ţinu 
trează ca să îl așteptăm. Eram pe jumătate dezbrăcate, gata de 
culcare; dormeam pe scaunul de colo. Când au intrat ei, nu m- 
am trezit. Deodată, am simţit pe cineva îmbrăţișându-mă și 

sărutându-mă pe gât. Și, la lumina strălucitoare a lunii, văzui un 
chip luminos, cum sunt crestele valurilor mării în iulie, când stă 
să tune și auzii cum mi se-spune în șoaptă: 

— Eu sunt Hilbert, bărbatul tău; fii a mea, te voi face bogată. 

Faţa aceluia care-mi vorbea mirosea a pește. Îl respinsei; vru 
să mă ia cu sila, dar eu aveam putere cât zece bărbaţi ca el. 
Totuși, îmi sfâșie cămașa, mă zgârie pe obraji, spunând mereu: 

— Fii a mea și te voi face bogată. 

— Da, îi răspundeam eu, ca pe maică-mea, căreia i-ai luat și 
ultimul gologan. 

Atunci, el se înverșuna și mai tare, dar nu putea nimic 
împotriva mea. 

Apoi, pentru că era mai urât decât un mort, îi vârâi unghiile în 
ochi cu atâta putere, încât răcni de durere și așa am putut să 
scap și să vin aici, lângă Soetkin. 

Katheline zicea mereu: 

— Nele este rea. De ce ai plecat atât de iute, Hanske, dragul 
meu? 

— Unde te aflai, mamă haină, îi zise atunci Soetkin, când 
voiau să-ţi necinstească fata? 

— Nele este rea, o ţinea întruna Katheline. Eram lângă 
cavalerul meu în negru, când dracul, înveșmântat în cenușiu, 
veni la noi, cu chipul însângerat și spuse: 

— Să mergem, fârtate, casa asta este blestemată, bărbaţii vor 
să te omoare în bătaie, iar femeile au cuțite în vârful unghiilor. 

Apoi, alergară la cai și se pierdură în ceaţă. Nele este rea! 

A doua zi, în timp ce își beau laptele cald, Soetkin îi zise lui 
Katheline: 

— Vezi doar că durerea mă alungă de pe lumea asta, vrei să 
mă faci și tu să mă duc cu afurisitele tale de vrăjitorii? 

Dar Katheline spunea mereu: 

— Nele este rea. Intoarce-te, Hanske, iubitul meu. 

Miercurea următoare, dracii se întoarseră, amândoi. Nele, de 
sâmbătă, dormea la văduva Van den Houte, spunând că nu 
putea rămâne la Katheline, din pricina lui Ulenspiegel, tânăr 
flăcău. 

Katheline îi primi pe negrul ei senior și pe prietenul acestui 
senior în keet, care este spălătoria și cuptorul de pâine din 
vecinătatea casei. Și se ospătară și chefuiră cu vin vechi și limbă 
de bou afumată care se aflau mereu acolo, așteptându-i. Dracul 
cel negru îi zise lui Katheline: 

— Avem nevoie, pentru o treabă importantă, de o mare sumă 
de bani; dă-ne cât poți. 

Katheline, nevoind să le dea mai mult de un florin, o 
ameninţară că o omoară. Dar o lăsară în pace pentru doi galbeni 
de aur și șapte dinari. 

— Nu mai veniţi sâmbăta, le spuse ea, Ulenspiegel știe de 
ziua asta și vă va aștepta înarmat ca să vă omoare și o să mor și 
eu în urma voastră. 

— O să venim martea viitoare, ziseră ei. 

În noaptea aceea, Ulenspiegel și Soetkin dormeau fără nicio 
teamă, căci credeau că dracii veneau doar sâmbăta. 

Katheline se sculă și se duse în keet, să vadă dacă au sosit 
prietenii ei. 

Era tare nerăbdătoare, căci, de când îl văzuse pe Hanske, 
nebunia i se mai domolise, căci era nebunia dragostei, după 
cum se zicea. 

Nevăzându-i, se întristă amarnic; când auzi, dinspre Sluys, pe 
câmp, vulturul de mare ţipând, o porni după țipăt. Tot mergând 
pe câmpie, ajunse lângă un stăvilar de nuiele și iarbă și îi auzi 
de partea cealaltă a stăvilarului pe cei doi draci sfădindu-se. 
Unul zicea: 

— O să am și eu jumătate. 

Celălalt îi răspundea: 

— Ba n-o să ai nimic, ce-i al Kathelinei este al meu. 

Apoi, începură să se blesteme furioși, certându-se care dintre 
ei va avea singur parte de bunurile și dragostele lui Katheline și 
Nele la un loc. Moartă de frică, necutezând nici să vorbească, 
nici să se miște, Katheline îi auzi curând, luându-se la bătaie și 
apoi pe unul dintre ei zicând: 

— Fierul ăsta e rece. 

Apoi, un horcăit și bufnitura unui trup greu. 

Înfricoșată, se întoarse la căsuţa ei. La două ceasuri din 
noapte, auzi din nou, dar de astă dată în ograda ei, ţipătul 
vulturului de mare. Se duse să deschidă și îl văzu în pragul ei pe 
dracul ei singur. Îl întrebă: 

— Ce-ai făcut cu celălalt? 

— N-o să mai vină. 

Apoi, îmbrăţișând-o, începu să o mângâie. Și i se păru și mai 
rece ca de obicei. Și mintea Kathelinei era trează de-a binelea. 
Când plecă, îi ceru douăzeci de florini, tot ce avea, iar ea îi dădu 
șaptesprezece. 

A doua zi, curioasă, o porni de-a lungul stăvilarului, dar nu 
văzu Nimic. 

Doar într-un loc, mare cât un sicriu de bărbat, sânge pe iarba 
ceva mai moale sub picior. Dar seara, ploaia spălă sângele. 

Miercurea următoare auzi din nou în ogradă ţipătul vulturului 
de mare. 

De fiecare dată când avea nevoie de bani să-i plătească 
Kathelinei cheltuielile casei, Ulenspiegel se ducea noaptea să 
ridice piatra care acoperea groapa săpată lângă fântână și lua 
un galben. 

Într-o seară, cele trei femei torceau; Ulenspiegel cioplea cu 
cuțitul o cutie pe care i-o ceruse judecătorul, pe care sculpta cu 
dibăcie o frumoasă vânătoare, cu o haită de câini de Hainaut, de 
dulăi din Kandia, care sunt niște adevărate fiare sălbatice, de 
câini din Brabant, alergând în pereche și porecliți mâncătorii de 
urechi și de alţi câini, botoși, șireţi, mopși spătoși și ogari. 

De față cu Katheline, Nele o întrebă pe Soetkin dacă își pitise 
bine comoara. Văduva îi răspunse fără să se ascundă că nu 
putea fi un loc mai bun decât lângă zidul fântânii. 

Pe la miezul nopţii de joi spre vineri, Soetkin fu trezită de 
Bibulus Schnouffius care lătra ascuţit, dar nu pentru mult timp. 
Socotind că nu s-a întâmplat nimic, adormi la loc. 

Vineri de dimineaţă, devreme, Soetkin și Ulenspiegel nu o 
văzură, ca de obicei, pe Katheline în bucătărie, nici focul aprins, 
nici laptele fierbând pe foc. Fură tare uimiţi de asta și se uitară 
dacă nu cumva, din întâmplare, era în ogradă. O văzură acolo, 
numai în cămașă, cu toate că burniţa, despletită, udă și 
înfrigurată, dar neîndrăznind să intre. 

Ulenspiegel, ducându-se la ea, îi zise: 

— Ce faci aici, aproape goală, pe ploaie? 

— Ah! zise ea. Da, da, mare minune! 

Și arătă câinele ţeapăn cu beregata tăiată. 

Ulenspiegel se gândi pe loc la comoară; alergă într-acolo. 
Groapa era goală și pământul răscolit. 

Repezindu-se la Katheline și lovind-o o întrebă: 

— Unde sunt galbenii? 

— Da, da, mare minune! răspunse Katheline. 

Nele, apărând-o pe maică-sa, strigă: 

— Ai milă și îndurare, Ulenspiegel! 

Încetă să o mai lovească. Soetkin ieși și ea și întrebă ce s-a 
întâmplat. 

Ulenspiegel îi arătă câinele cu beregata tăiată și groapa 
goală. 

Soetkin se albi la faţă și zise: 

— Crunt mă mai lovești, Dumnezeule. Sărmanele mele 
picioare! 

Și zicea asta, fiindcă o dureau și din pricina chinurilor suferite 
de pomană pentru a scăpa banii de aur. Nele, văzând-o pe 
Soetkin atât de blândă, plângea cu deznădejde; Katheline, 
fluturând o bucată de pergament, spuse: 

— Da, mare minune. Noaptea asta, a venit, bun și chipeș. Nu 
mai avea pe chip acea paloare care mă înspăimânta atât. Imi 
vorbi cu multă dragoste. Eram vrăjită, inima mi se topea. Imi 
spuse: 

— Acum sunt bogat și în curând îţi voi aduce o mie de florini. 

— Da, zisei, sunt mai bucuroasă pentru tine, decât pentru 
mine, Hanske, dragul meu. 

— Dar n-ai pe nimeni altcineva în casă, mă întrebă, pe care îl 
iubeşti și pe care l-aș putea îmbogăţi? 

— Nu, răspunsei, cei care se află aici nu au nevoie de tine. 

— Eşti mândră, zise. Soetkin și Ulenspiegel sunt, așadar, 
bogați? 

— Trăiesc fără ajutorul aproapelui, răspunsei. 

— În ciuda confiscării? zise. 

La care i-am răspuns că, mai degrabă aţi îndurat tortura, 
decât să lăsaţi să vi se ia averea. 

— Ştiam eu, zise. 

Și începu, rânjind, să-și bată joc în șoaptă de judecătorul cel 
mare și de cei mici că nu izbutiseră cu niciun chip să vă facă să 
mărturisiți. Râdeam și eu cu el. 

— N-or fi fost atât de neghiobi, zise, să-și ascundă comoara în 
casă. 

Eu râdeam. 

— Nici în pivniţă. 

— Nici, zisei. 

— Nici în ogradă. 

Nu răspunsei nimic. 

— Ah! zise, ar fi o mare nechibzuinţă. 

— Ba mică, zisei, căci nici apa, nici zidul ei n-or să vorbească. 

Și el râse și mai tare. 

In noaptea asta, plecă mai devreme ca de obicei, după ce îmi 
dădu un praf cu care, zicea el, voi merge la cel mai strașnic 
sabat. Il petrecui, doar în cămașă, până la poarta ogrăzii și eram 
deja pe jumătate adormită. M-am dus, așa cum îmi spusese el, 
la sabat și nu m-am întors decât în zori, mă pomenii aici și văzui 
câinele cu beregata sugrumată și groapa goală. Este o mare 
lovitură pentru mine, care îl iubeam cu atâta duioșie și i-am 
dăruit sufletul meu. Dar tot ce-i al meu va fi al vostru și am să 
muncesc din răsputeri ca să aveţi din ce trăi. 

— Sunt ca grâul măcinat de moară; Dumnezeu și un drac 
tâlhar m-au lovit în același timp, zise Soetkin. 

— Tâlhar, nu vorbi așa, urmă Katheline; este drac, drac. Și, ca 
dovadă, o să vă arăt pergamentul pe care l-a lăsat în curte; scrie 
în el: „Nu uita niciodată să mă slujești. Peste de trei ori două 
săptămâni și cinci zile îţi voi înapoia îndoit comoara. Nu te îndoi 
de fel de asta, altfel vei muri.” Și se va ţine de cuvânt, sunt 
convinsă de asta. 

— Sărmană nebună! zise Soetkin. 

Și aceasta fu ultima ei dojană. 

Cele două săptămâni trecură de trei ori și cele cinci zile de 
asemenea, dracul iubit nu se întoarse defel. Totuși, Katheline 
trăia fără a se arăta deznădăjduită. 

Soetkin nu mai muncea, stătea mereu lângă foc, tușind 
gârbovită. Nele îi dădea buruienile cele mai bune și cele mai 
parfumate, dar niciun leac n-o mai putea ajuta. Ulenspiegel nu 

mai ieșea din casă, temându-se ca nu cumva Soetkin să moară 
în lipsa lui. 

În cele din urmă, văduva ajunse să nu mai poată nici mânca, 
nici bea fără să verse. Veni felcerul-bărbier care îi luă sânge, o 
lăsă atât de slăbită, încât nu mai putu să se ridice de pe laviţă. 
În cele din urmă, secătuită de durere, zise, într-o seară: 

— Claes, bărbatul meu! Thyl, fiule! Mulţumescu-ți, Doamne, 
că mă iei. 

Și, suspinând, își dădu sufletul. 

Katheline, neîndrăznind să o vegheze, Ulenspiegel și Nele 
stătură doar ei doi și toată noaptea se rugară pentru răposată. 

În zori, pe fereastra deschisă intră o rândunică. 

Nele zise: 

— Pasărea sufletelor, este semn bun: Soetkin a ajuns în 
ceruri. 

Rândunica dădu de trei ori ocol prin odaie și plecă, scoțând un 
tipat. 

Apoi intră o a doua rândunică, mai mare și mai neagră decât 
prima. 

Se învârti în jurul lui Ulenspiegel și acesta zise: 

— Tată și mamă, cenușa mi se zbate pe inimă, voi face ceea 
ce îmi cereti. 

Și a doua plecă, la fel ca și prima. Lumina zilei se făcu mai 
puternică. 

Ulenspiegel văzu mii de rândunele zburând peste câmpuri și 
soarele răsărind. 

lar Soetkin fu îngropată pe câmpul sărmanilor. 

De la moartea lui Soetkin, Ulenspiegel, visător, mâhnit sau 
supărat, rătăcea prin bucătărie, fără să audă nimic, mâncând și 
bând ceea ce i se dădea, fără să aleagă și, adesea, se scula în 
toiul nopții. 

În zadar încerca Nele, cu glasul ei blând, să-l trezească la 
viață; în zadar îi spunea Katheline că știa că Soetkin se afla în 
rai, lângă Claes. Ulenspiegel răspundea la toate: 

— Cenușa se zbate. 

Și era ca ieșit din minţi și, văzându-l astfel, Nele plângea. 

În vremea asta, pescarul stătea ascuns în casă, ca un paricid 
și nu îndrăznea să iasă decât seara; căci bărbaţii și femeile, 
trecând pe lângă el, îl huiduiau și îl făceau ucigaș, iar copilașii 
fugeau din calea lui, căci li se spusese că el era călăul. Hoinărea 
de unul singur, nu îndrăznea să intre în niciuna dintre cele trei 
cârciumi din Damme, căci era arătat cu degetul și, dacă 
rămânea înăuntru, în picioare, doar o clipă, mușterii plecau. 

Așa se face că cei trei crâșmari nu mai voiră să-l vadă în fața 
ochilor și, dacă se arăta, îi trânteau ușa în nas. Atunci, pescarul 
îi ruga cu umilinţă; ei îi răspundeau că era dreptul, nu datoria 
lor, să vândă. 

Sleit de puteri, pescarul se ducea să bea /n't Roode Valck, La 
Șoimul Roșu, o cârciumioară aflată departe de oraș, pe malul 
canalului Sluys. Acolo era primit, căci erau oameni nevoiași 
pentru care banii n-aveau miros. Dar cârciumarul de la Roode 
Valck nu îi vorbea defel și nici nevasta lui. Erau acolo doi copii și 
un câine; când pescarul voia să-i mângâie pe copii pe cap, 
aceștia fugeau, iar când chema câinele la el, acesta sărea să îl 
muște. 

Intr-o seară, Ulenspiegel se așeză la poartă; Mathyssen, 
dogarul, văzându-l așa de visător, îi zise: 

— Trebuie să muncești cu mâinile tale și să uiţi de această 
durere năprasnică. 

Ulenspiegel răspunse: 

— Cenușa lui Claes mi se zbate la piept. 

— Ah! zise Mathyssen, duce o viaţă mai tristă ca tine mâhnitul 
pescar. Nimeni nu-i vorbește și toţi îl ocolesc, în așa fel, încât 
este silit să se ducă la calicii aceia de la Roode Valck și să-și bea 
ocaua de bere singur. Mare pedeapsă. 

— Cenușa se zbate! zise iar Ulenspiegel. 

In aceeași seară, în timp ce clopotul de la Notre Dame bătea 
ceasurile nouă, Ulenspiegel se duse la Roode Valck și, văzând că 
pescarul nu se afla acolo, o luă la întâmplare pe sub copacii care 
mărgineau canalul. Luna strălucea, luminoasă. 

ÎI zări pe ucigaș venind. 

Cum trecea chiar prin fața lui, putu să îl vadă de aproape și 
să-l audă că spune, vorbind tare, ca oamenii care trăiesc singuri: 

— Unde or fi ascuns galbenii aceia? 

— Acolo unde i-a găsit dracul, răspunse Ulenspiegel, lovindu-l 
cu pumnul în față. 

— Vai! zise pescarul, te recunosc, tu ești fiul. Ai milă, sunt 
bătrân și fără putere. Ceea ce am făcut nu a fost defel din ură, ci 
pentru a o sluji pe Maiestatea Sa. Îndură-te și iartă-mă. O să-ţi 
dau înapoi lucrurile pe care le-am cumpărat, n-o să-mi dai pe ele 
nici măcar un gologan. Nu-ţi ajunge? Am dat pe ele șapte florini 
de aur. Vei avea totul și, pe deasupra și o jumătate de florin, 
căci nu sunt bogat, să nu-ţi închipui asta. 

Și vru să îngenuncheze dinaintea lui. 

Ulenspiegel, văzându-l atât de urât, de înspăimântat și de laş, 
îl aruncă în canal. 

Și plecă. 


e Capitolul 85 


Grăsimea victimelor fumega pe ruguri. Ulenspiegel, gândindu- 
se la Claes și la Soetkin, plângea de unul singur. 

Se duse, într-o seară, să o caute pe Katheline să îi ceară 
ajutor și sfat cum să se răzbune. 

Era singură cu Nele și cosea lângă lampă. La zgomotul pe 
care îl făcu Ulenspiegel intrând, Katheline ridică greoi capul, ca 
o femeie trezită dintr-un somn adânc. 

El îi zise: 

— Cenușa lui Claes mi se zbate la piept, vreau să mântui 
pământul Flandrei. Am întrebat despre asta pe Dumnezeu cel 
mare, stăpân în cer și pe pământ, dar nu mi-a răspuns în niciun 
fel. 

Katheline spuse: 

— Dumnezeu cel mare nu te putea auzi; trebuia mai întâi să 
vorbești cu duhurile de la începutul lumii care, fiind de două 
feluri, cerești și pământești, primesc plângerile bieţilor oameni și 
le spun îngerilor care, apoi, le duc până la tron. 

— Ajută-mă, zise el, în ceea ce vreau să fac; o să-ţi plătesc cu 
sângele meu, dacă va fi nevoie. 

Katheline răspunse: 

— Te voi ajuta, dacă o fată care te iubește va voi să te ia cu 
ea la sabatul duhurilor primăverii, care înseamnă Paștele 
primăverii. 

— O să îl duc eu, zise Nele. 


181 


Katheline turnă într-o cupă de cristal un amestec cenușiu și le 
dădu amândurora să bea din ea; le frecă cu acest amestec 
tâmplele, nările, palmele și încheieturile mâinilor, îi puse să 
înghită o picătură de praf alb și le zise să se uite unul la altul, 
pentru ca sufletele lor să se topească într-unul singur. 

Ulenspiegel o privi pe Nele și ochii blânzi ai fetei aprinseră în 
el o flacără mare; apoi, din pricina amestecului, simți că parcă îl 
pișcă o mie de crabi. 

Atunci, se dezbrăcară și erau frumoși, luminaţi astfel de 
lampă, el în mândra lui putere, ea, în gingășia ei drăgălașă; dar 
nu puteau să se vadă, căci erau deja ca adormiţi. Apoi, 
Katheline așeză gâtul lui Nele pe braţul lui Ulenspiegel și, 
luându-i mâna acestuia, i-o așeză pe inima fetei. 

Și rămaseră astfel, goi și culcaţi unul lângă altul. 

Amândurora li se părea că trupurile lor, atingându-se, erau 
cuprinse de un foc blând ca soarele în luna trandafirilor. 

Se treziră, așa cum o spuseră mai târziu, se urcară pe 
pervazul ferestrei, de acolo se avântară în gol și simţiră cum îi 
duce aerul, așa cum apa poartă corăbiile. 

Apoi, nu mai zăriră nimic, nici pământul unde dormeau bieţii 
oameni, nici cerul pe care, în curând, norii începură să se 
rostogolească la picioarele lor. Și ajunseră pe Sirius, steaua cea 
rece. lar apoi fură azvârliți la pol. 

Acolo văzură, nu fără teamă, o femeie uriașă, goală, uriașa 
lamă, cu părul arămiu, stând pe țurțuri, rezemată de un sloi de 
gheață. In ochiurile de apă, urși și foci se mișcau în jurul ei, în 
turme urlătoare. Cu glas răgușit, ea chema grindina, zăpada, 
ploile reci, norii cenușii, ceţurile roșii și înăbușitoare și vânturile, 
dintre care cel mai tare suflă crivățul cel aspru. Și toate 
năvăleau deodată în locul acela blestemat. 

Zâmbind acestor urgii, uriașa se culca pe flori ofilite de mâna 
ei, pe frunze uscate de răsuflarea ei. Apoi, aplecându-se și 
scormonind pământul cu unghiile, mușcându-l, făcea o groapă 
ca să-i găsească inima și să i-o înghită, lăsând doar cărbune 
negru acolo unde se aflau păduri umbroase, paie în locul 
grâului, nisip în locul pământului mănos. Dar inima pământului, 
fiind de pământ, nu îndrăznea să se atingă de ea și se dădea 
înapoi temătoare. 

Trona ca o regină, golindu-și cupa de ulei, în mijlocul urșilor și 
focilor ei și printre scheletele tuturor celor pe care îi omora pe 

mare, pe uscat și în căsuțele bieților oameni. Asculta, veselă, 
cum  mormăiau urșii, cum zbierau focile, cum trosneau 
scheletele oamenilor și animalelor în ghearele vulturilor și 
corbilor căutând o ultimă bucăţică de carne și cum se izbeau cu 
vuiet gheţurile duse de apa întunecată. 

lar glasul uriașei era ca mugetul uraganelor, ca zgomotul 
furtunii iarna, ca vântul șuierând în coșurile caselor. 

— Mi-e frig și mi-e frică, zise Ulenspiegel. 

— Nu are nicio putere asupra duhurilor, răspunse Nele. 

Deodată, focile porniră să se miște toate deodată, aruncându- 
se în grabă în apă, urșii, cu urechile lăsate în jos de frică, 
începură să urle jalnic, iar corbii, croncănind de spaimă, se 
pierdură în nori. 

Și iată că Nele și Ulenspiegel auziră izbiturile înăbușite ale 
unui berbec în zidul de gheață după care se adăpostea uriașa 
lamă. lar zidul plesnea și se cutremura din temelii. 

Dar uriașa lamă n-auzea nimic, striga și chelălăia voioasă, 
umplea și golea cupa de ulei și căuta inima pământului ca să o 
înghețe, dar nu îndrăznea să o ia. 

În vremea asta, loviturile răsunau tot mai puternic, zidul se 
crăpa și mai tare, iar ploaia de ţurțţuri, zburând fărâmaţi, nu 
înceta să cadă în jurul lui. 

Zidul se prăbuși, cerul se lumină: un bărbat cobori din slăvi, 
gol și frumos, sprijinindu-se cu o mână pe o secure de aur. lar 
acest bărbat era Lucifer, Regele Primăverii. 

Când îl văzu, uriașa își zvârli cât colo cupa de ulei și îl rugă să 
îi cruţe viața. 

Și, la suflarea călduță a Regelui Primăverii, uriașa iarnă își 
pierdu toată puterea. Regele luă atunci un lanţ de diamant și o 
legă de pol. 

Apoi, oprindu-se în loc, strigă, dar duios și drăgăstos. lar din 
ceruri cobori o femeie blondă, goală și frumoasă. Așezându-se 
lângă rege, îi spuse: 

— Tu ești învingătorul meu, voinice. 

El îi răspunse: 

— Dacă ţi-e foame, mănâncă; dacă ţi-e sete, bea; dacă ţi-e 
teamă, stai lângă mine; sunt bărbatul tău. 

— Mi-e foame și sete, răspunse ea, doar de tine. 


Regele răcni încă de șapte ori, cumplit. Și izbucniră fulgere și 
se auziră tunetele bubuind groaznic, iar în spatele lui se înălță 
un baldachin de sori și de stele. Și se așezară pe tronuri. 

Atunci, regele și femeia, fără ca vreun mușchi să se clintească 
pe nobilele lor feţe și fără să facă vreun gest nepotrivit cu 
puterea sau cu măreţia lor liniștită, strigară. 

La strigătul lor, pământul, stâncile și gheţurile se clătinară. lar 
Nele și Ulenspiegel auziră un zgomot asemănător aceluia pe 
care l-ar face niște păsări gigantice încercând să spargă cu 
ciocul coaja unor ouă uriașe. 

Și, în această puternică legănare a pământului care se înălța 
și cobora ca valurile mării, se întrezăreau forme ca aceea a 
oului. 

Deodată, de peste tot se iviră niște copaci, încâlcindu-și 
ramurile uscate în timp ce trunchiurile lor se clătinau ca niște 
oameni beți. Apoi, se îndepărtară, lăsând între ei un mare loc 
gol. Din ţărână, tumultoase, ţâșniră duhurile pământului; din 
adâncul pădurii, duhurile codrului; din marea vecină, duhurile 
apei. 

Ulenspiegel și Nele îi văzură atunci pe piticii păzitori ai 
comorilor, gheboși, lăboși, păroși, hidoși și schimonosiţi, pe 
prinții pietrelor, pe oamenii pădurilor, trăind ca și copacii, având, 
în chip de gură și de burtă, un mănunchi de rădăcini în josul 
feței, pentru a-și suge astfel hrana de la sânul pământului; pe 
împărații minelor care nu știu de fel să vorbească, nu au nici 
inimă, nici măruntaie și se mișcă precum niște automate 
lucioase. Se aflau acolo pitici în carne și oase, cu cozi de 
șopârlă, capete de broască, cu un felinar în frunte, care sar 
noaptea pe umerii drumeţului beat sau ai călătorului înfricoșat, 
după care coboară și, clătinându-și felinarul, îi duc în mlaștini 
sau în gropi pe bieţii rătăciţi care cred că felinarul acesta este 
lumânarea ce arde în căsuţa lor. 

Se aflau acolo, de asemenea, fetele-flori, flori ale puterii și 
sănătăţii femeiești, goale și deloc rușinoase, mândre de 
frumusețea lor, neavând alte veșminte decât pletele lor lungi. 

Ochii le străluceau, umezi, ca sideful în apă; carnea trupului 
lor era tare, albă și învăpăiată de lumină; o răsuflare mai 
îmbălsămată decât iasomia se răspândea din gurile lor, cu 
buzele roșii, întredeschise. 

Ele sunt acelea care rătăcesc noaptea prin parcuri și grădini, 
sau în adâncul pădurii, pe potecile umbrite, arzând de dragoste, 
căutând un suflet de bărbat cu care să se desfete. De îndată ce 
prin faţa lor trece un flăcău cu drăguța lui, încearcă să o ucidă 
pe fată, dar nu izbutesc și atunci o fac să se înfioare de patimă, 
ca să nu se mai împotrivească și să se dăruiască iubitului ei; 
căci, astfel, fata-floare se alege cu jumătate din mângăâieri. 

Ulenspiegel și Nele văzură, de asemenea, coborând din înaltul 
cerului, spiritele ocrotitoare ale stelelor, duhurile vânturilor, ale 
adierii și ale ploii, tineri înaripaţi care fac pământul să rodească. 

Apoi, apărură de pretutindeni, acoperind cerul întreg, păsările 
sufletelor, drăgălașele rândunele. O dată cu ivirea lor, lumina 
păru mai vie. Fetele-flori, prinții pietrelor, oamenii pădurilor, 
duhurile apei, ale focului și ale pământului strigară împreună: 

— Lumină! Sevă! Slavă Regelui Primăverii! 

Deși zgomotul strigătului lor unit fu mai puternic decât acela 
al mării furioase, al tunetului răsunător și al crivățului dezlănţuit, 
acesta sună ca o muzică gravă în urechile lui Nele și Ulenspiegel 
care, nemișcați și tăcuţi, stăteau chirciţi în spatele trunchiului 
unui stejar cu coaja aspră. 

Dar se înspăimântară și mai tare când duhurile, cu miile, se 
așezară pe scaunele lor care erau pânze de păianjen uriașe, 
broaște cu trompă de elefant, șerpi încolăciţi, crocodili, 
proptindu-se pe cozi și ţinând o ceată de duhuri în gură, șopârle 
care duceau mai bine de treizeci de pitici și pitice, așezați călare 
pe trupul lor unduitor și peste o sută de mii de insecte mai mari 
decât Goliat, înarmate cu săbii, cu lănci, cu secere cu marginea 
zimţată, cu furci cu șapte dinţi, cu tot felul de alte îngrozitoare 
unelte ucigașe. Se băteau între ei cu mare zarvă, cel tare 
mâncându-l pe cel slab, îngrășându-se din trupul acestuia și 
dovedind astfel că Moartea este rodul Vieţii, iar Viaţa rodul 
Morţii. 

Și din toată această mulţime clocotitoare de duhuri ce se 
amestecau și se încleștau între ele, se înălța un zgomot 
asemănător cu cel al unui tunet surd și a o sută de războaie de 
țesut, de pive și de lăcătuși lucrând laolaltă. 

Deodată, se iviră duhurile sevei, scunde, îndesate, cu șalele 
late ca butoiul cel mare din Heidelberg, cu coapsele groase cât 
vedrele de vin și cu mușchii tari și puternici atât de ciudat 
alcătuiți, încât ai fi zis că trupul lor era făcut din ouă mari și 

mici, îndesate unele într-altele și acoperite cu o piele roșie, 
grasă, lucioasă ca barba lor rară și părul lor roșcat; și ţineau în 
mână cupe uriașe, umplute cu o licoare nemaivăzută. 

Când celelalte duhuri le văzură venind, se iscă printre ele un 
freamăt puternic de bucurie; copacii, plantele începură să se 
frământe, iar pământul se crăpă să bea. 

Și duhurile sevei turnară vinul: totul, de îndată, înverzi, 
înmuguri, înflori; iarba se umplu de gângănii care susurau, iar 
cerul fu plin de păsări și de fluturi; duhurile turnau întruna și cei 
de jos primiră vinul cum se nimeri: fetele-flori deschizând gura 
sau repezindu-se la paharnicii lor roșcaţi și sărutându-i, ca să 
capete mai mult; alţii, împreunându-și rugători mâinile; alţii, 
fericiţi, lăsau băutura să se reverse asupra lor ca o ploaie; dar 
cu toţii erau lacomi și însetați, zburând, mergând, alergând sau 
stând nemișcați, umblând ca apucațţi după vin și înviorându-se 
din ce în ce mai tare cu fiecare picătură pe care o primeau. Și 
nimeni nu era bătrân acolo, ci, urâţi sau frumoși, toți erau plini 
de vlagă și de tinerețe. 

Și râdeau, chiuiau, strigau, fugărindu-se prin copaci ca 
veverițele, prin văzduh ca păsările, fiecare bărbat căutându-și 
femeia, împlinind sub cerul lui Dumnezeu legea sfântă a firii. 

lar duhurile sevei aduseră regelui și reginei cupa cea mare, 
umplută ochi cu vinul lor. Și regele și regina băură și se 
îmbrățișară. 

Apoi, regele, ţinând-o strâns înlănţuită pe regină, turnă peste 
copaci, peste flori și peste duhuri ce mai rămăsese în cupă și 
strigă: 

— Slavită fie Viaţa! Slăvită fie Natura! Slăvită fie Puterea! 

Și cu toţii strigară: 

— Slăvită fie Natura! Slăvită fie Puterea! 

lar Ulenspiegel o cuprinse pe Nele în brațe. Și, înlănțuiţi astfel, 
se porni un dans; un dans iute și rotitor ca vârtejul frunzelor 
stârnite de vânt, în care se prinseră cu toţii, copaci, plante, 
gâze, fluturi, cer și pământ, rege și regină, fete-flori, împărați ai 
minelor, duhuri ale apelor, pitici gheboși, prinți ai pietrelor, 
oameni ai pădurilor, purtători de felinare, spirite ocrotitoare ale 
stelelor și cele o sută de mii de insecte fioroase, amestecându-și 
lâăncile, coasele cu marginile zimţate, furcile cu șapte dinţi, dans 
ametitor, rostogolindu-se până în văzduh, dans în care intrară și 
soarele și luna și planetele și stelele și vântul și norii. 

— lubito, o să murim. 

Un duh îi auzi și văzu că erau muritori: 

— Oameni, răcni el, oameni în locurile acestea. 

Și îi smulse din copac și îi aruncă în mulţime. 

Dar Ulenspiegel și Nele căzură pe moale, în spinarea duhurilor 
care și-i azvârleau de la unele la altele, zicând: 

— Salut, oamenilor! Fiţi bineveniţi, viermi ai pământului! Cine 
vrea un băiat și o fată? Au venit să ne facă o vizită, slăbănogii. 

lar Ulenspiegel și Nele zburau de colo, colo, zbierând: 

— Îndurare! 

Dar duhurile nu îi ascultau de fel și amândoi se rostogoleau 
prin aer cu picioarele în sus și capul în jos, învârtindu-se ca niște 
pene în vântul iernii, în vreme ce duhurile ziceau: 

— Slavă omuleţilor care dansează cu noi! 

Fetele-flori, vrând să o despartă pe Nele de Ulenspiegel, o 
loveau cu furie și ar fi omorât-o dacă Regele Primăverii, oprind 
cu un gest dansul, n-ar fi strigat: 

— Să fie aduși la mine păduchii ăștia doi! 

Și fură despărțiți unul de altul; și fiecare fată-floare spunea, 
încercând să îl smulgă pe Ulenspiegel din mâinile rivalelor sale: 

— Thyl, n-ai vrea să mori pentru mine? 

— O voi face curând, răspundea Ulenspiegel. 

Și duhurile pitice ale pădurii, care o duceau pe Nele, ziceau: 

— De ce nu ești ca și noi, ca să te putem lua? 

Nele răspundea: 

— Aveţi răbdare! 

Ajunseră astfel dinaintea tronului regelui și începură să 
tremure din toate mădularele, văzând securea lui de aur și 
coroana de fier. 

lar el îi întrebă: 

— Ce aţi venit să faceţi aici, slăbănogilor? 

Ei nu spuseră nici pâs. 

— Te cunosc, vlăstar de vrăjitoare, adăugă regele și pe tine, 
de asemenea, mlădiţă de cărbunar; dar, pătrunzând prin 
puterea vrăjilor în acest laborator al naturii, de ce ţineţi acum 
pliscul închis ca niște claponi îndopați cu miez de pâine? 

Nele tremura ca varga, uitându-se la dracul cel înfricoșător, 
dar Ulenspiegel, recăpătându-și firea de bărbat, răspunse: 

— Cenușa lui Claes se zbate pe inima mea. Alteță divină, 
pământul Flandrei este cutreierat de moartea ce seceră, în 

numele papei, bărbaţii cei mai puternici, femeile cele mai 
drăgălașe; drepturile ei sunt încălcate, legile nu mai sunt 
recunoscute, bântuie foametea, ţesătorii și postăvarii ei o 
părăsesc și se duc să-și caute de lucru în străinătate. Țara asta 
mândră se va prăpădi curând, dacă nu-i sare nimeni în ajutor. 
Alteță, eu nu sunt decât un biet om, venit pe lume ca un 
oarecare, trăind de azi pe mâine, neîmplinit, mărginit, neștiutor, 
deloc virtuos, deloc cast, nevrednic de îndurare, nici din partea 
oamenilor, nici din partea lui Dumnezeu. Dar Soetkin a murit de 
pe urma chinurilor și a jalei ei; dar Claes a ars pe rug și am vrut 
să îi răzbun și am făcut-o odată; am vrut, de asemenea, să văd 
mai fericite meleagurile acestea unde sunt îngropate oasele lui 
și m-am rugat lui Dumnezeu pentru moartea prigonitorilor lui, 
dar ruga mea nu a fost ascultată. Sătul să tot jelesc, te-am 
chemat pe tine, prin puterea vrăjilor lui Katheline și am venit, eu 
și înspăimântata mea tovarășă, să ne aruncăm la picioarele tale 
și să te rugăm, Alteță divină, să aduci mântuirea și pentru 
această biată ţărișoară. 
Impăratul și tovarășa sa răspunseră împreună: 


Pe vreme de război și pe vreme de foc 
Când bântuie moartea și seceră paloșul 
Caută-i pe Cei șapte. 


Printre morti, pe pământul stropit cu sânge, 
Printre ruine, pe pământul stropit cu lacrimi, 
Găsește-i pe Cei șapte. 


Pociţi, cruzi, răi, schilozi, 
Prăpăd și urgie pe bietul pământ, 
Arde-i pe Cei șapte. 


Așteaptă, ascultă și privește, 
Spune-ne, sărmane, nu ești fericit? 
Găsește-i pe Cei șapte. 

Și toate duhurile cântară laolaltă: 


Printre morti, pe pământul stropit cu sânge, 
Printre ruine, pe pământul stropit cu lacrimi, 


Găsește-i pe Cei șapte. 


Așteaptă, ascultă și privește, 
Spune-ne, sărmane, nu ești fericit? 
Găsește-i pe Cei șapte. 


— Dar, zise Ulenspiegel, Alteță și domniile voastre, slăvite 
duhuri, nu pricep de fel graiul vostru. Fără îndoială că vă bateţi 
joc de mine. 

Dar, fără să îl asculte, acestea ziseră: 


Când miazănoapte 

Va săruta asfințitul 
Nu vor mai fi ruine, 
Găsește-i pe Cei șapte 
Si Cingătoarea. 


Și asta, într-o adunare atât de mare și cu o sonoritate atât de 
înspăimântător de puternică, încât pământul se cutremură, iar 
cerul se înfioră și păsările șuierând, bufnițele ţipând, vrăbiile 
piuind de spaimă, vulturii văicărindu-se zburau de colo-colo, 
zăpăciţi. Și vietăţile de pe pământ, lei, șerpi, urși, cerbi, 
căprioare, lupi, câini și pisici, răgeau, șuierau, boncăluiau, urlau, 
lătrau și mieunau înfiorător. 

lar duhurile cântau: 


Așteaptă, ascultă și privește 
Indrăgește-i pe Cei șapte 
Si Cingătoarea. 


Și cântară cocoșii și toate duhurile se risipiră, în afara unui 
împărat al minelor, plin de răutate, care, înhăţându-i pe 
Ulenspiegel și pe Nele de câte un braț, îi aruncă în gol, fără nicio 
milă. 

Se pomeniră culcaţi unul lângă altul, de parcă s-ar fi pregătit 
să adoarmă și se înfiorară la suflarea rece a vântului de 
dimineață. 

Și Ulenspiegel văzu trupul drăgălaș al lui Nele aurit de soarele 
ce tocmai răsărea. 


e CARTEA A DOUA œ 


e Capitolul 1 


Într-o dimineaţă, în septembrie, Ulenspiegel își luă bastonul, 
trei florini pe care i-i dădu Katheline, o bucată de ficat de porc, 
un codru de pâine și o porni din Damme spre Anvers, în 
căutarea Celor șapte. Nele dormea. 

Tot mergând așa, un câine se luă după el, se apropie, 
adulmecând ficatul și îi sări la picioare. Ulenspiegel, încercând 
să-l alunge și văzând că se încăpățânează să îl urmărească, îi 
tinu urmatorul discurs: 

— Căţelușule, dragul meu, rău faci să-ţi părăsești căsuţa ta, 
unde te așteaptă plăcinte bune, rămășițe de la masă dintre cele 
mai de soi, oase pline de măduvă, ca să o pornești la întâmplare 
după un vagabond care n-o să aibă întotdeauna rădăcini, ca să- 
ți poată da de mâncare. Ascultă-mă pe mine, câine necugetat, 
întoarce-te la stăpânii tăi. Ferește-te de ploaie, de ninsoare, de 
grindină, de burniţă, de ceaţă, de polei și de alte necazuri care îi 
așteaptă pe cei hoinari. Ține-te pe lângă vatră, la căldură, 
încolăcit lângă flăcările jucăușe; lasă-mă pe mine să merg prin 
zloată, colb și frig, azi, prăjindu-mă de căldură, mâine, îngheţat, 
ghiftuit vineri, înfometat duminica. Ai face un lucru înțelept dacă 
te-ai întoarce de unde ai plecat, cățeluș neștiutor. 

Animalul nu părea să îl audă defel pe Ulenspiegel. Dând din 
coadă și sărind cât putea el mai bine, lătra de poftă. Ulenspiegel 
credea că o face din prietenie, dar uitase de ficatul din traistă. 

Merse înainte, câinele, după el. După aproape o leghe, văzură 
pe drum o căruţă înhămată la un măgar ce-și ţinea capul în jos. 
Pe un povârniș de pe margine era așezat, între două tufe de 
scaieți, un bărbat gras, ţinând într-o mână o ciozvârtă de berbec 
din care rodea de zor, iar în cealaltă un clondir din care sugea 
din când în când. Când nici nu mânca și nici nu bea, gemea și 
scâncea. 

Ulenspiegel, oprindu-se în loc, câinele se opri și el. 
Adulmecând bucata de berbec și pe cea de ficat, se căţără pe 
povârniș. Acolo, ridicându-se în două labe lângă bărbatul cel 

gras, începu să-i zgârie vesta, ca să fie primit și el la ospăț. Dar 
grăsanul, împingându-l cu cotul și ţinându-și în sus ciozvârta de 
berbec, gemea plin de jale. De lăcomie, câinele începu să facă și 
el la fel. Măgarul, supărat că stă înhămat la căruţă și că, din 
pricina asta, nu poate ajunge la scaieţi, se porni să ragă. 

— Ce-ţi trebuie, Jan? îl întrebă bărbatul pe măgar. 

— Nimic, răspunse Ulenspiegel, doar că ar vrea să se înfrupte 
din scaieţii aceia ce înfloresc lângă tine, ca pe pereţii bisericii 
din Tessenderloo în preajma și deasupra lui Cristos. Nici câinele 
ăsta nu s-ar supăra de fel dacă ar prinde între fălci osul pe care-l 
ţii în mână. Până atunci, o să-i dau bucata de ficat din traistă. 

După ce câinele înfulecă ficatul, bărbatul cercetă osul, îl mai 
roase niţel, să-l curețe de carne, apoi, astfel jupuit, îl zvârli 
câinelui, care, punându-și labele din faţă pe el, începu să îi 
crănţăne în iarbă. 

Apoi, grăsanul se uită la Ulenspiegel. 

Acesta îl recunoscu pe Lamme Goedzak, din Damme. 

— Lamme, îi zise, ce faci aici, bând, mâncând și lăcrimând? 
Nu cumva vreun soldățoi ţi-a tras vreo papară, fără niciun 
respect? 

— Vai! Nevasta mea! zise Lamme. 

Dădu să-și golească clondirul cu vin, dar Ulenspiegel îi prinse 
brațul. 

— Nu bea așa, zise, căci băutul pe nerăsuflate desfată doar 
rinichii. Mai cu folos îi e băutura celui care nu dă de dușcă din 
sticlă. 

— Adevărat spui, zise Lamme, dar știi tu să bei mai bine? 

Și îi întinse clondirul. 

Ulenspiegel îl luă, înălţă cotul, după care, dându-i-l înapoi: 

— Să-mi spui spaniol, dacă a mai rămas cât să îmbeţi o 
vrabie. 

Lamme se uită la clondir și, fără să se oprească din gemut, 
scotoci în tolba lui, scoase un altul și o bucată de cârnat, pe care 
începu să o taie în bucăţi și să o mestece visător. 

— Mănânci mereu, Lamme? întrebă Ulenspiegel. 

— Adesea, fiul meu, răspunse Lamme, dar o fac ca să-mi 
alung gândurile triste. Unde ești, nevestica mea? zise, 
ștergându-și o lacrimă. 

Și tăie zece felii de cârnat. 

— Lamme, zise Ulenspiegel, nu mânca așa de repede, fără să- 
ţi fie milă de un biet pelerin. 

Plângând, Lamme îi întinse patru felii și Ulenspiegel, 
mâncându-le, fu înduioșat de gustul lor bun. 

lar Lamme, tot plângând și mâncând, zise: 

— Nevasta mea! Buna mea nevastă! Ce drăgăstoasă era și ce 
bine făcută, ușoară ca un fluture, iute ca fulgerul, cântând ca o 
ciocârlie! Doar că îi plăcea prea mult să se gătească cu 
veșminte frumoase. Vai! Ce bine îi veneau. Dar florile, de 
asemenea, sunt strașnic împodobite. Dacă i-ai fi văzut, fiule, 
mânuțele atât de pricepute la mângăiat, nu le-ai fi îngăduit să 
se atingă niciodată, nici de cratițe, nici de tigăi. Focul de la plită 
i-ar fi afumat chipul însorit. Și ce ochi! Mă topeam de dragoste 
numai uitându-mă la ei. Trage o dușcă, o să beau după tine. Ah! 
Mai bine muream! Thyl, făceam toată treaba din casă, ca să o 
cruț de cea mai mică oboseală; măturam, așterneam patul de 
nuntă pe care se întindea seara, cuprinsă de alean; spălam 
vasele și, de asemenea, rufele, pe care tot eu le călcam. 
Mănâncă, Thyl, cârnatul ăsta e de Gand. De multe ori, ducându- 
se la plimbare, venea la masă tare târziu, dar eram așa de 
bucuros să o văd, că nu îndrăzneam să o dojenesc, prea fericit 
când, bosumflată, noaptea, nu îmi întorcea spatele. Am pierdut 
totul. Bea din vinul ăsta, este din viile de lângă Bruxelles, cam la 
fel ca cel de Bourgogne. 

— De ce a plecat? întrebă Ulenspiegel. 

— Știu eu? urmă Lamme. Unde e vremea când, ducându-mă 
la ea cu gândul să mă însor, fugea de mine, de teamă, de 
dragoste? Dacă avea brațele goale, frumoasele ei braţe rotunde 
și albe și vedea că mă uit la ele, îndată își trăgea mânecile în 
jos. Alte dăţi, se lăsa în voia mângăierilor mele și puteam să-i 
sărut frumoșii ei ochi, pe care și-i ţinea închiși și ceafa largă și 
tare; atunci se înfiora, ţipa încetișor și, aplecându-și capul pe 
spate, mă lovea peste nas. Și râdea când mă văităm, zicând; 
„Aoleo!” și o băteam și eu drăgăstos și totul între noi era doar 
joacă și râs. Thyl, mai este vin în clondir? 

— Da, răspunse Ulenspiegel. 

Lamme bău și urmă: 

— Alteori și mai îndrăgostită, îmi petrecea braţele pe după gât 
și îmi zicea: „Ești frumos!” Și mă săruta nebunește, de o sută de 
ori la rând, pe obraji, sau pe frunte, dar pe gură niciodată și 

când o întrebam de ce se ferea atât de asta, fiind, totuși, altfel, 
atât de slobodă, alerga să ia dintr-o cupă, așezată pe un sipet, o 
păpușă de copil îmbrăcată în mătase și perne și-mi zicea, 
scuturând-o și legănând-o: „Nu vreau asta.” Fără îndoială că 
maică-sa, ca să o păstreze cuminte, îi zisese că pruncii se fac pe 
gură. Ah! Clipe dulci! Mângâieri duioase! Thyl, vezi dacă nu 
găsești vreo șunculiţă în tolbă? 

— O jumătate, răspunse Ulenspiegel, dându-i-o lui Lamme 
care o înfulecă pe toată. 

Ulenspiegel, privindu-l cum se îndoapă, zise: 

— Șunculiţa asta tare bine mi-ar mai cădea la stomac. 

— Și mie, spuse Lamme, curățându-și dinţii cu unghiile. Dar n- 
o să o mai văd pe draga mea, a șters-o din Damme. Vrei să o 
cauţi împreună cu mine, cu căruţa mea? 

— Vreau, răspunse Ulenspiegel. 

— Dar, zise Lamme, nu mai e nimic în sticla aceea? 

— Nimic, răspunse Ulenspiegel. 

Și se urcară în căruța dusă de roșcovan, care dădu trist 
răgetul de plecare. 

Cât despre câine, plecase, cu burta plină, fără să zică nimic. 

Pe când căruța înainta pe un dig, între un heleșteu și un 
canal, Ulenspiegel, visător, mângâia la pieptul său cenușa lui 
Claes. Se întreba dacă nălucirea fusese adevăr sau minciună, 
dacă duhurile acelea își bătuseră joc de el, sau îi spuseseră în 
chip tainic ceea ce, într-adevăr, trebuia să găsească, pentru a 
aduce fericirea pe pământul strămoșilor săi. 

In zadar își frământa mintea, nu putea să-și dea seama ce 
înţeles aveau Cei șapte și Cingătoarea. 

Gândindu-se la împăratul mort, la regele în viaţă, la cea care 
cârmuia, la papa de la Roma, la marele inchizitor, la generalul 
iezuiţilor, ajungea la șase mari călăi ai ţării, pe care ar fi vrut să- 
i ardă de vii, numaidecât. Dar se gândi că nu puteau să fie ei, 
căci ar fi fost prea lesne să-i ardă pe rug, așa că, fără îndoială, 
trebuia să caute în altă parte. 

Și își repeta mereu în minte: 


Când miazănoapte 

Va săruta apusul 

Nu vor mai fi ruine pe pământ, 
Indrăgește-i pe Cei șapte 

Si Cingătoarea. 


„Vai,” îşi spunea, „în moarte, în sânge și în lacrimi, găsește-i 
pe Cei șapte, arde-i pe rug pe Cei șapte, îndrăgește-i pe Cei 
șapte. Biata mea minte se află în mare încurcătură, căci cine 
oare ar arde pe rug pe cei pe care îi îndrăgește.” 

Căruţa făcuse o bună bucată de drum, când auziră un zgomot 
de pași pe nisip și o voce care cânta: 


Voi care treceti, nu l-ati văzut 

Pe zurbagiul de prieten pe care l-am pierdut? 
Rătăcește întruna, fără nicio țintă. 

Nu l-ati zărit, cumva, din întâmplare? 


Cum înhaţă vulturul un miel 

Mi-a înșfăcat inima în gheare, 

Este bărbat, dar barbă n-are, 

Nu l-ati zărit, cumva, din întâmplare? 


Dacă-l găsiți, spuneţi-i că Nele 
De-atâta căutare e obosită tare, 

Thyl, prietenul meu, unde te afli oare 
Nu l-ati zărit, cumva, din întâmplare? 


Până și o turturea în voia dorului se lasă 
Când pereche nu mai are. 

Cu atât mai mult o inimă credincioasă. 
Nu l-ati zărit, cumva, din întâmplare? 


Ulenspiegel îi arse una peste pântece lui Lamme și zise: 

— Ține-ţi răsuflarea, burtă mare. 

— Vai! răspunse Lamme, anevoioasă treabă pentru unul așa 
trupeș ca mine. Dar Ulenspiegel, fără să îl mai asculte, se piti în 
spatele coviltirului căruţei și, imitând vocea unuia cuprins de 
tuse care fredonează după o beție, cântă: 

Pe zurbagiul tău prieten l-am zărit, 
Într-o căruță hodorogită, ghemuit 
Lângă unul mâncăcios și cherchelit, 
L-am Zărit. 


— Thyl, zise Lamme, ascuţită mai îţi este limba în dimineața 
asta. Ulenspiegel, fără să îl audă, își scoase capul printr-o 
spărtură a coviltirului și zise: 

— Nele, nu mă recunoști? 

Ea, cuprinsă de frică, râzând și plângând în același timp, cu 
obrajii uzi de lacrimi, îi zise: 

— Te văd, trădător mișel! 

— Nele, spuse Ulenspiegel, dacă vrei să mă baţi, am aici, 
înăuntru, un ciomag. E greu, ca să simţi loviturile și noduros, ca 
să lase urme. 

— Thyl, întrebă Nele, te duci după Cei șapte? 

— Da, răspunse Ulenspiegel. 

Nele ducea o tolbă care stătea să plesnească, atât era de 
plină. 

— Thyl, spuse ea, întinzându-i-o, m-am gândit... că nu e 
sănătos pentru un bărbat să călătorească fără să ia cu el o 
gâscă grasă, o șuncă și niște cârnaţi de Gand. Și trebuie să 
mănânce toate astea în amintirea mea. 

Cum Ulenspiegel nu-și lua ochii de la Nele și nici prin cap nu-i 
trecea să apuce tolba, Lamme, scoțând capul printr-o altă 
spărtură a coviltirului, zise: 

— Fată grijulie, dacă nu primește, o face pentru că e cu 
mintea în altă parte; dar dă-mi mie șunca asta, dă-mi și gâsca, 
încredințează-mi cârnaţii lui: o să îi păstrez eu. 

— Cine mai e și mâncăul ăsta? 

— Este, răspunse Ulenspiegel, o victimă a căsătoriei care, ros 
pe dinăuntru de durere, s-ar usca ca un măr la cuptor, dacă nu 
și-ar reface forțele, mâncând întruna. 

— Tu ai spus-o, fiul meu, oftă Lamme. 

Soarele, care ardea, încinsese zdravăn capul lui Nele. Se 
acoperi cu șorțul. Vrând să rămână singur cu ea, Ulenspiegel îi 
zise lui Lamme: 

— Vezi femeia aceea cutreierând pe câmp? 

— O văd, răspunse Lamme. Vai! O fi nevasta mea? Nu e 
îmbrăcată ca o târgoveaţă. 

— Te mai îndoiești, cârtiță oarbă, zise Ulenspiegel. 

— Dar dacă nu e ea? zise Lamme. 

— Nu ai să pierzi nimic; la stânga, spre miazănoapte, se află o 
kaberdoesje unde o să găsești o bruinbier strașnică. O să 
venim și noi după tine. Și uite și șunca, să-ţi sărezi setea ta 
înnăscută. 

Lamme, coborând din căruţă, alergă cu pași mari după femeia 
care se afla pe câmp. 

Ulenspiegel îi zise lui Nele: 

— De ce nu vii lângă mine? 

Apoi, ajutând-o să se urce în căruţă, o așeză lângă el, îi luă 
șorțul de pe cap și mantia de pe umeri; apoi, dându-i o sută de 
sărutări, îi zise: 

— Unde te duceai, iubito? 

Ea nu răspunse nimic, dar părea fermecată, pradă unei 
bucurii fără nume. lar Ulenspiegel, fermecat și el, îi zise: 

— lată-te, așadar! Trandafirii sălbatici ce cresc pe garduri nu-s 
mai proaspeți decât pielea ta fragedă. Nu ești regină, dar lasă- 
mă să-ţi împletesc o cunună de sărutări. Brate drăgălașe, moi, 
trandafirii, pe care dragostea le-a zămislit înadins pentru 
îmbrăţișări! Ah! Fată iubită, mâinile mele aspre de bărbat nu or 
să ofilească umărul acesta? Fluturele ușor se așază pe garoafa 
purpurie, dar pot eu să mă odihnesc pe albeaţa ta strălucitoare, 
fără să o veștejesc, eu, atât de greoi? Dumnezeu este în ceruri, 
regele pe tronul său și soarele sus, triumfând; dar sunt eu 
Dumnezeu, rege, sau lumină, eu, care sunt atât de aproape de 
tine? O, păr mai moale decât fulgii de mătase! Nele, te frâng, te 
sfâșii, te fărâm în mii de bucățele! Dar nu-ţi fie teamă, iubita 
mea! Piciorușul tău drăgălaș! Cum de a fost zămislit atât de alb? 
A fost scăldat în lapte? 

Ea vru să se ridice. 

— De ce te temi, o întrebă Ulenspiegel, nu soarele este acela 
care strălucește peste noi și te poleiește cu aur? Nu pleca ochii. 
Uită-te ce vâlvătaie aprinde în ai mei. Ascultă, iubito; auzi, 
drăguţo; este ceasul tihnit al amiezii, truditorul e la casa lui, 
mâncându-și supa, de ce să nu ne hrănim și noi cu dragoste? De 
ce nu am eu o mie de ani, să îi înșir pe genunchii tăi ca pe niște 
perle de India! 

— Limbă dulce! zise ea. 


26 Cârciumă flamandă. (n.tr.). 


Și măritul soare strălucea prin pânza albă a coviltirului și o 
ciocârlie cânta deasupra trifoiului și Nele își lăsă capul pe 
umărul lui Ulenspiegel. 

În vremea asta, Lamme se întoarse asudat tot și suflând ca o 
focă. 

— Vai! zise. M-am născut într-o zodie păcătoasă. După ce am 
alergat de mi-a ieșit sufletul după femeia aceea care nu era a 
mea și părea și cam răscoaptă, mi-am dat seama după chipul ei 
că trecuse binișor de patruzeci de ani și, după scufie că nu 
fusese niciodată măritată. Mă întrebă cu acreală ce m-a apucat 
să-mi vântur burtoiul prin trifoi. 

— Îmi caut nevasta care m-a lăsat, i-am răspuns și, luându-te 
drept ea, alergai după matale. 

La vorbele astea, fata bătrână îmi zise că nu aveam decât să 
mă întorc de unde am venit și că, dacă nevasta mea mă 
părăsise, bine făcuse, având în vedere că toţi bărbaţii sunt niște 
pungași, niște golani, niște eretici, niște trădători, niște 
otrăvitori care înșală fetele, chiar și pe cele aflate la vârsta 
chibzuinţei și că, în cele din urmă, o să-și asmuţă câinele pe 
mine, să mă sfâșie, dacă nu-mi iau mai repede tălpășiţa. 

Ceea ce și făcui de îndată, nu fără teamă; căci zării un dulău 
zdravăn, mârâind la picioarele ei. După ce ieșii de pe ogorul ei, 
mă așezai și, ca să prind din nou puteri, începui să mușc din 
bucata ta de șuncă. Mă aflam între două straturi de trifoi; 
deodată, auzii un zgomot în spatele meu și, întorcând capul, îl 
văzui pe dulăul cel fioros al fetei bătrâne, deloc ameninţător, ci 
dând din coadă cu blândețe și cu poftă. Râvnea la șunca mea. li 
rupsei atunci câteva bucățele, când apăru stăpână-sa, care 
strigă: 

— Înhaţă-l! Înfige-ţi colții în el, fiul meu. 

Așa că o luai la goană, iar dulăul se năpusti pe urmele mele, 
înșfăcându-mă de nădragi, din care îmi smulse o bucată, 
împreună cu o halcă de carne. Dar, ieșindu-mi din fire din 
pricina durerii, îi arsei, întorcându-mă spre el, o lovitură de 
ciomag atât de zdravănă peste labele din față, încât îi rupsei cel 
puțin una. Se prăvăli, strigând în graiul lui de câine: „Îndurare!” 

și mă îndurai de el, lăsându-l în plata Domnului. În vremea asta, 
stăpâna lui zvârlea cu pământ în mine, pentru că nu găsea 
pietre, iar eu goneam mereu. Vai! Nu este, oare, crud și nedrept 
ca, pentru că nu este destul de arătoasă ca să își găsească un 
soț, o fată bătrână să se răzbune pe un biet om nevinovat, ca 
mine? Mă dusei, totuși, așa cătrânit cum eram, la acea 
kaberdoesje despre care îmi vorbiseși cu atâta căldură, 
nădăjduind să-mi găsesc mângâierea într-o cană de bruinbier. 
Dar mă înșelam amarnic, căci, intrând acolo, dădui peste un 
bărbat și o femeie care se păruiau zdravăn. li rugai să lase 
nițeluș bătaia, ca să-mi dea o oca de bere, dacă nu șase; dar 
femeia, un adevărat stockvisch?, îmi răspunse furioasă că, dacă 
nu mă cărăbănesc mai repede, o să mă facă să înghit sabotul cu 
care lovea în capul soţiorului ei. Și iată-mă, prietene, lac de apă 
și mort de oboseală. N-ai ceva de mâncare? 

— Ba da, răspunse Ulenspiegel. 

— În sfârșit! răsuflă ușurat Lamme. 


e Capitolul 4 


Astfel strânși laolaltă, porniră cu toţii la drum. Măgarul, 
pleoștindu-și urechile, trăgea căruța. 

— Lamme, zise Ulenspiegel, iată-ne patru buni tovarăși: 
măgarul, un biet suflet și el, păscând pe câmp ciulinii ce-i ies în 
cale; tu, un grăsan cumsecade, căutând-o pe aceea care te-a 
părăsit; Nele, blândă iubită cu inima duioasă, găsindu-l pe cel 
nevrednic de ea, vreau să spun pe mine, cel de al patrulea. Dar, 
curaj, copii! Frunzele încep să se îngălbenească și cerul se va 
face mai strălucitor, curând, măritul soare se va culca în cețurile 
toamnei, va veni iarna, semn al morţii, acoperind cu un linţoliu 
de zăpadă pe cei ce dorm sub tălpile noastre, iar eu voi merge 
mai departe pentru a aduce fericirea pe pământul strămoșilor 
mei. Sărmani răposaţi: Soetkin, răpusă de durere; Claes, răpus 
de foc, stejar al bunătăţii și iederă a dragostei, eu, vlăstarul 
vostru, sufăr din greu și am să vă răzbun, cenuși iubite care vă 
zbatetți la pieptul meu. 

Lamme zise: 

— Nu trebuie să-i plângi pe cei care mor pentru dreptate. 


27 Batog uscat și sărat. (n.tr.). 


Dar Ulenspiegel rămase gânditor; deodată, zise: 

— Ceasul acesta, Nele, este cel al despărțirii. Multă vreme, 
poate niciodată, n-o să-ţi mai văd chipul dulce. 

Nele zise, privindu-l cu ochi strălucitori ca stelele: 

— De ce nu lași căruța asta și nu vii cu mine în pădure, unde 
ai găsi hrană pe pofta inimii? Căci mă pricep la ierburi și știu să 
ademenesc păsările. 

— Fetițo, zise Lamme, nu e frumos din partea ta să vrei să-l 
oprești din drum pe Ulenspiegel, care trebuie să îi caute pe Cei 
șapte și să mă ajute pe mine să-mi găsesc nevasta. 

— Nu încă, zise Nele. 

Și plângea, zâmbindu-i printre lacrimi prietenului ei, 
Ulenspiegel. 

Acesta, văzând cum stau lucrurile, răspunse: 

— Nevasta ta, o să ai vreme destulă să o găsești, dacă nu te- 
ai săturat de necazuri și de suferinţă. 

— Thyl, zise Lamme, o să mă lași astfel, singur în căruţa mea, 
pentru fetișcana asta? Nu-mi răspunzi și visezi la pădure, unde 
Cei șapte nu sunt de fel și nevasta mea nici atât. S-o apucăm 
mai bine pe drumul ăsta pietruit, așa bun pentru căruţe. 

— Lamme, zise Ulenspiegel, ai o tolbă plină în căruţă, așa că 
n-o să mori de foame dacă te duci fără mine de aici până la 
Koelkerke, unde ne vom întâlni din nou. Trebuie să fii singur 
când vei ajunge acolo, căci numai așa vei ști încotro trebuie să 
te îndrepţi ca să-ţi regăsești nevasta. Ciulește bine urechile și 
ascultă ce-ţi spun. Ai să pleci numaidecât, cu căruţa ta, la trei 
leghe de aici, la Koelkerke, Biserica răcoroasă, numită astfel 
pentru că este bătută de patru vânturi deodată, ca multe altele. 
Pe clopotniţă ai să vezi o morișcă în formă de cocoș, învârtindu- 
se după toate vânturile în balamalele ei ruginite. Scârţăitul ei le 
arată sărmanilor bărbaţi care au fost părăsiţi pe ce drum trebuie 
să apuce ca să își găsească iubitele. Dar, mai întâi, trebuie să 
baţi de șapte ori cu o nuia de alun în fiecare dintre cele patru 
ziduri ale bisericii. Dacă balamalele scrâșnesc când vântul bate 
dinspre miazănoapte, trebuie s-o apuci în partea aceea, dar cu 
băgare de seamă, căci vântul de miazănoapte este vânt de 
vrajbă; dacă bate dinspre miazăzi, pornește-o vesel: este vânt 
de dragoste; dacă bate dinspre răsărit, aleargă într-un suflet: e 
vânt vesel și lumină; dacă bate dinspre apus, ia-o ușurel: e vânt 

de ploaie și de lacrimi. Du-te, Lamme, du-te la Koelkerke și 
așteaptă-mă acolo. 

— Mă duc, zise Lamme. 

Şi o porni cu căruţa. 

In timp ce Lamme mergea spre Koelkerke, vântul, care era 
puternic și călduţ, mâna pe cer, ca pe o ceată de monștri, nori 
cenușii rătăcind în trâmbe; copacii gemeau ca valurile mării 
cuprinse de furtună. Ulenspiegel și Nele erau de mult timp 
singuri în pădure. Lui Ulenspiegel i se făcuse foame și Nele 
căuta rădăcini gustoase, dar nu găsea decât sărutările pe care i 
le dăruia iubitul ei și ghinde. 

Ulenspiegel, întinzând câteva laţuri, fluiera ca să momească 
păsările, cu gândul să le pună la fript pe cele care s-ar lăsa 
păcălite. O privighetoare se așeză în frunze, lângă Nele; ea o 
cruță, vrând să o lase să cânte; veni o pitulice și ei îi fu milă de 
ea, când o văzu atât de drăgălașă și de mândră; veni apoi o 
ciocârlie, dar Nele îi zise că ar face mai bine să se înalțe în sus, 
pe cer, de unde să cânte un imn firii, decât să vină așa, 
prostește, să se arunce în vârful ucigaș al unei frigărui. 

Și spunea adevărul, căci, între timp, Ulenspiegel aprinsese un 
foc mare și cioplise o frigare ce-și aștepta victimele. 

Dar păsările nu se mai abăteau pe acolo, doar câţiva corbi răi 
care croncăneau foarte tare deasupra capetelor lor. 

Așa că Ulenspiegel nu mâncă nimic. 

Veni vremea ca Nele să o pornească la drum, ca să se 
întoarcă la Katheline. Și plecă plângând, iar Ulenspiegel o privea 
de departe mergând. 

Dar ea făcu deodată calea întoarsă și îi sări de gât. 

— Mă duc, îi zise. 

Apoi făcu câţiva pași și iar veni îndărăt, spunând din nou: 

— Mă duc. 

Și tot așa de douăzeci de ori și mai mult. 

Apoi o luă din loc și Ulenspiegel rămase singur. O porni, atunci 
și el la drum, ca să se întâlnească cu Lamme. 

Când îl ajunse din urmă, îl găsi stând la temelia turnului, 
având între picioare o cană mare de bruinbier și rozând 
melancolic o nuia de alun. 

— Ulenspiegel, îi zise, cred că m-ai trimis aici doar ca să rămâi 
singur cu fetișcana ta; am lovit în zid cu nuiaua de alun, așa 

cum m-ai învăţat tu, de șapte ori în fiecare latură a turnului și, 
deși vântul suflă drăcește, balamalele nu au scârțâit de fel. 

— Pesemne că le-or fi uns, răspunse Ulenspiegel. 

După care o apucară spre ducatul de Brabant. 

Regele Filip, morocănosul, tot aduna la hârțoage zi și noapte, 
mâzgălind fără încetare hârtii și pergamente. Lor își încredința 
gândurile inimii lui haine. Neîndrăgind pe nimeni pe lumea asta, 
știind că nimeni nu îl iubește, Atlas mâhnit, se încovoia sub 
povară. Fiind flegmatic și melancolic, această muncă fără răgaz 
îi istovea trupul plăpând. Neputând suferi nicio față veselă, 
prinsese ură pe ţăranii noștri pentru voioșia lor; pe negustori îi 
ura pentru luxul și bogăţia lor; pe nobili pentru limba lor 
slobodă, pentru purtarea lor deschisă, pentru înflăcărarea 
aprinsă a jovialităţii lor curajoase. Ştia, i se spusese că, mult 
timp înainte ca, pe la 1380, cardinalul de Cousa să fi vorbit 
despre abuzurile Bisericii și să fi predicat necesitatea unor 
reforme, revolta împotriva papei și Bisericii romane se arătase 
în ţara noastră sub înfățișarea unor secte felurite, iar acum 
clocotea în toate cugetele, ca apa într-un cazan acoperit. 

Catâr îndărătnic, credea că vrerea lui trebuie să apese peste 
toată suflarea, ca voinţa lui Dumnezeu; voia ca ţările noastre, 
care nu mai erau obișnuite cu supunerea, să se încovoaie sub 
jugul cel vechi, fără să se mai bucure de nicio schimbare. Voia 
ca Sfânta Sa Maică, Biserica catolică, apostolică și romană să fie 
una, întreagă, universală, veșnic aceeași, fără nicio prefacere, 
fără alt temei decât că așa voia el, purtându-se ca o femeie fără 
minte, zvârcolindu-se noaptea în patul ei ca pe un culcuș de 
spini, chinuită mereu de gândurile sale. 

— Da, domnule sfânt Filip, da, Doamne Dumnezeule, chiar de 
aș face din Țările de Jos o groapă comună și i-aș arunca în ea pe 
toți locuitorii, tot se vor întoarce la tine, binecuvântatul meu 
stăpân și la tine, de asemenea, Sfântă Fecioară și la voi, o! prea 
măriți sfinţi și prea mărite sfinte din rai. 

Și încerca să facă precum spunea și, astfel, se arătă mai 
catolic decât papa și mai catolic decât conciliile. lar Ulenspiegel 
și Lamme și întreg norodul din Flandra și din Ţările de Jos, 

înspăimântați, credeau că zăresc de departe, în întunecoasa 
locuinţa din Escurial, acest păianjen încoronat, cu labele lui 
lungi, cu cleștii desfăcuți, întinzându-și pânza ca să o înfășoare 
și să le sugă ce aveau mai curat în sângele lor. 

Deși inchiziţia papală omorâse, pe rug, în groapă și în ștreang, 
o sută de mii de creștini, deși averile sărmanilor osândiţi se 
scurseră în sipetele împăratului și ale regelui, ca ploaia pe 
streașină, Filip socoti că nu era destul; impuse ţărilor noi 
episcopi și ţinu să introducă și acolo inchiziţia din Spania. 

Și crainicii orașelor citiră pretutindeni, în sunet de trâmbiţe și 
tobe, poruncile hotărând pentru toți ereticii, bărbaţi, femei și 
copii, moartea prin foc pentru cei care nu se leapădă de 
greșeala lor și prin ștreang pentru cei care se leapădă. Femeile 
și copiii vor fi îngropaţi de vii, iar călăul va juca pe trupurile lor. 

lar vâlvătaia împotrivirii se întinse în toată ţara. 

Pe 5 aprilie, înainte de Paște, seniorii conți Louis de Nassau, 
de Culembourg, de Brederode, Hercule băutorul, intrară cu trei 
sute de alţi gentilomi la curtea din Bruxelles, la doamna 
regentă, ducesă de Parma. Mărșăluind în rânduri de câte patru, 
urcară astfel scara cea mare a palatului. 

Pătrunzând în sala unde se afla Doamna, îi înfățișară o 
plângere prin care îi cereau să caute să obţină de la regele Filip 
abolirea hotărârilor privind religia, precum și inchiziţia din 
Spania, declarând că, în ţările noastre nemulţumite, s-ar ajunge, 
din aceste pricini, la tulburări, la prăbușirea și sărăcirea tuturor. 

Și acestei plângeri i se spuse Compromisul. 

Berlaymont, care se arătă a fi, mai târziu, atât de trădător și 
de crud față de pământul strămoșesc, se aţinea pe lângă Alteța 
Sa, căreia îi zise, bătându-și joc de sărăcia unora dintre nobilii 
confederați: 

— Doamnă, nu vă temeti, sunt doar niște calici. 

Voia să spună, în acest fel, că acești nobili se ruinaseră în 
slujba regelui sau, mai degrabă, vrând să nu fie mai prejos, prin 
luxul lor, față de nobilii spanioli. 


Pentru a-și arăta disprețul faţă de vorbele seniorului de 
Berlaymont, nobilii declarară pe urmă că „ţin la onoarea de a fi 
numiţi calici în numele, în slujba și pentru binele acestor ţări”. 

Incepură să poarte o medalie de aur la gât, având pe o parte 
efigia regelui, iar pe cealaltă două mâini încleștate pe o desagă, 
cu următoarele cuvinte: „Credincioși regelui până la desagă”. 
Purtară, de asemenea, la pălării și la bonete, bijuterii de aur în 
formă de străchini și de pălării de cerșetor. 

În vremea asta, Lamme își plimba burtoiul prin tot orașul, 
căutându-și soţia și neaflând-o nicăieri. 

Ulenspiegel îi spuse, într-o dimineaţă: 

— Vino cu mine: mergem să salutăm un înalt nobil, puternic, 
temut personaj. 

— O să-mi spună unde se află nevastă-mea? întreba Lamme. 

— Dacă știe, răspunse Ulenspiegel. 

Şi se duseră la Brederode, Hercule băutorul. 

Il găsiră în curtea palatului său. 

— Ce vrei de la mine? îl întrebă pe Ulenspiegel. 

— Să vă vorbesc, monseniore, răspunse Ulenspiegel. 

— Vorbește, făcu Brederode. 

— Sunteţi, zise Ulenspiegel, un chipeș, curajos și puternic 
senior. Aţi înăbușit, odinioară, un francez, în armura lui, ca pe o 
scoică în cochilia ei, dar, dacă sunteţi puternic și curajos, 
sunteți, de asemenea și tare chibzuit. Atunci, de ce purtaţi 
această medalie pe care citesc: „Credincios regelui până la 
desagă”? 

— Da, întreba Lamme, de ce, monseniore? 

Dar Brederode nu îi răspunse și se uită la Ulenspiegel. Acesta 
își urmă vorba: 

— De ce dumneavoastră și voi, ceilalţi seniori, vreţi să fiţi 
credincioși regelui până la desagă? De ce, în loc să-i fiți 
credincioși regelui până la desagă, nu faceţi, în așa fel, încât 
călăul acesta, despuiat de ţările sale, să-i fie mereu credincios 
desăgii tale? 

Și Lamme dădea din cap, în semn de încuviinţare. 

Brederode îl cântări pe Ulenspiegel cu privirea lui ascuţită și 
surâse, văzându-i înfățișarea plăcută. 

— Dacă nu ești o iscoadă a regelui Filip, atunci ești un bun 
flamand, dar, oricum, vreau să te răsplătesc în amândouă 
cazurile. 

Îl duse, cu Lamme după el, în cabinetul lui. Acolo, trăgându-l 
de urechi până la sânge, zise: 

— Asta este pentru iscoadă. 

Ulenspiegel nu ţipă de fel. 

— Adu, îi zise chelarului său, ceainicul ăla mare cu vin cu 
scorţișoară. 

Chelarul aduse ceainicul și o cupă mare cu vin fiert care 
parfumă aerul din încăpere. 

— Bea, îl îndemnă Brederode; asta este pentru bunul 
flamand. 

— Ah! zise Ulenspiegel, bunul flamand, strașnic grai mai are 
scorţișoara asta, nici sfinţii nu vorbesc astfel. 

Apoi, bând jumătate din vin, îi trecu cealaltă jumătate lui 
Lamme. 

— Cine este, întrebă Brederode, acest papzak cu burta mare 
care este răsplătit fără să fi făcut nimic? 

— Este, răspunse Ulenspiegel, prietenul meu Lamme care, ori 
de câte ori bea vin fiert, își închipuie că o să-și găsească 
nevasta. 

— Da, întări Lamme, sorbind vinul, plin de pietate. 

— Încotro vă îndreptaţi în clipa de faţă? îi iscodi Brederode. 

— Am pornit-o, răspunse Ulenspiegel, în căutarea Celor șapte 
care vor izbăvi pământul Flandrei. 

— Care șapte? se miră Brederode. 

— Când îi voi găsi, vă voi spune cine sunt, răspunse 
Ulenspiegel. 

Dar Lamme zise, înveselit tot de vinul băut: 

— Thyl, dacă am merge pe lună în căutarea neveste-mi? 

— Poruncește scara, spuse Ulenspiegel. 

e 

În mai, luna când dă colțul ierbii, Ulenspiegel îi zise lui 
Lamme: 

— lată-ne și în frumoasa lună mai! Ah! Luminosul cer albastru, 
veselele rândunele; iată crengile copacilor mustind de sevă, 

întreg pământul e numai dragoste. Este clipa potrivită să 
spânzuri și să arzi pe rug în numele credinţei. Sunt gata, drăguţii 
de inchizitori. Ce feţe nobile! Au toată puterea să lovească, să 
pedepsească, să înjosească, să te dea pe mâna judecătorilor 
laici, să aibă temniţele lor. Ah! Frumoasa lună mai! Să te 
închidă, să-ți facă proces fără să urmeze calea obișnuită a 
judecății, să ardă pe rug, să spânzure, să taie capete și să sape 
pentru sărmanele femei și copile groapa morţii, înainte de 
vreme. Cintezoii cântă prin copaci. Bunii inchizitori stau cu ochii 
pe cei avuţi. Și regele va moșteni. Haideţi, fetelor, jucaţi pe 
pajiște în sunetul cimpoaielor și al cavalelor. Oh! Frumoasa lună 
mai! 

Cenușa lui Claes se zbătu la pieptul lui Ulenspiegel. 

— Să mergem, îi zise lui Lamme. Fericiţi aceia care vor ţine 
capul sus și sabia ridicată, în zilele negre ce vor veni! 

Ulenspiegel trecu, într-o zi, în luna august, pe strada Flandrei, 
din Bruxelles, prin faţa casei lui Jean Sapermillemente?, numit 
astfel din pricină că, la mânie, bunicul său după tată înjura în 
acest fel, ca să nu hulească prea slăvitul nume al lui Dumnezeu. 
Zisul Sapermillemente era meșter în broderii de meserie, dar, 
surzind și orbind din pricina băuturii, nevasta lui, o muiere 
bătrână și acră, broda în locul lui hainele, vestele, mantalele, 
pantofii seniorilor. Drăgălașa ei fetiță o ajuta în munca asta 
bănoasă. 

Trecând prin fața mai sus pomenitei case, în ultimele ceasuri 
ale zilei, Ulenspiegel o zări pe copilă la fereastră și o auzi 
cântând: 


August, august, 

Spune-mi, lună blândă, 
Cine mă va lua de nevastă, 
Spune-mi, lună blândă. 


— Eu, zise Ulenspiegel, dacă mă vrei. 
— Tu? zise ea. Apropie-te, să te văd. 

Dar el o întrebă: 

— Cum se face că tu strigi în august ceea ce fetele din 
Brabant strigă în ajunul lui martie? 

— Acelea, răspunse ea, au doar o lună care să le dăruiască un 
soț, eu am douăsprezece și, în ajunul fiecăreia dintre ele, nu la 
miezul nopții, ci timp de șase ceasuri înainte de miezul nopţii, 
sar din pat, fac trei pași de-a-ndărătelea spre fereastră; apoi, 
întorcându-mă, fac trei pași de-a-ndărătelea spre pat și, la 
miezul nopţii, mă culc, adorm și îl visez pe soțul pe care îl voi 
avea. Dar, vezi, lunile, blândele luni, sunt cam glumetțe din fire 
și nu visez doar un soț, ci doisprezece deodată; tu ai să fii al 
treisprezecelea, dacă vrei. 

— Ceilalţi or fi geloși, răspunse Ulenspiegel. Tu strigi, de 
asemenea, „izbăvire!” 

Fata, înroșindu-se, răspunse: 

— Strig „izbăvire” și știu ce cer. 

— Și eu știu și ţi-o aduc, răspunse Ulenspiegel. 

— Trebuie să aștepți, răspunse ea, zâmbind și arătându-și 
dinţii albi. 

— Să aștept, spuse Ulenspiegel, nici vorbă. S-ar putea să se 
dărâme o casă pe mine, o pală de vânt să mă arunce într-o 
prăpastie, o javră turbată să mă muște de picior; nu, n-o să 
aștept deloc. 

— Sunt prea tânără, zise ea și strig numai fiindcă așa e 
datina. Ulenspiegel căzu la bănuieli, socotind că în ajunul lui 
martie și nu al lunii grâului, strigă fetele din Brabant ca să aibă 
un soț. 

Ea zise din nou, surâzând: 

— Sunt prea tânără și strig doar pentru că așa e datina. 

— Ai să aștepți să fii prea bătrână? o întrebă Ulenspiegel. 
Proastă socoteală. Nu am văzut niciodată un gât atât de rotund, 
sâni mai albi, sâni de flamandă, plini cu acel lapte bun cu care 
cresc bărbaţii. 

— Plini? spuse ea. Nu încă, drumeţule grăbit. 

— Să aştept, repetă Ulenspiegel. Până când, până nu o să mai 
am dinţi să te mănânc așa crudă, micuţo? Nu răspunzi, doar 
zâmbești cu ochii tăi căprui și cu buzele tale roșii ca cireașa. 

Fata, privindu-l cu șiretenie, zise: 

— Cum de te-ai aprins așa, dintr-o dată, de dragul meu? Ce 
meserie ai? Ești calic, ești bogat? 

— Calic, răspunse el, dar o să fiu bogat, dacă îmi dai trupul 
tău drăgălaș. 

Ea spuse: 

— Nu asta vreau să știu. Te duci la liturghie? Unde locuiești? 
Ai îndrăzni să spui că ești calic, calic adevărat, care se 
împotrivește poruncilor și inchiziției? 

Cenușa lui Claes se zbătu la pieptul lui Ulenspiegel. 

— Sunt calic răzvrătit, răspunse el, vreau să-i văd morţi și 
mâncaţi de viermi pe asupritorii Țărilor de Jos. Te uiţi la mine 
zăpăcită. Focul acesta care s-a aprins după tine, drăguțo, este 
focul tinereţii. Dumnezeu l-a aprins, arde așa cum strălucește 
soarele pe cer, până când se va stinge. Dar focul răzbunării care 
mocnește în inima mea, tot Dumnezeu l-a aprins. Va fi paloșul, 
rugul, funia, pârjolul, nimicirea, războiul și privirea călăilor. 

— Eşti chipeș, zise ea cu tristețe, sărutându-l pe amândoi 
obrajii, dar taci. 

— De ce plângi? o întrebă. 

— Trebuie să te uiţi întotdeauna bine în jurul tău, aici și 
oriunde te-ai afla. 

— Zidurile astea au urechi? întrebă Ulenspiegel. 

— Nu le au decât pe ale mele, răspunse ea. 

— Sculptate de dragoste, o să le amuțesc cu un sărut. 

— Prieten nebun, ascultă-mă, când îţi vorbesc. 

— De ce? Ce ai să-mi spui? 

— Ascultă-mă, zise ea nerăbdătoare... Uite-o pe mama... Taci, 
taci mai ales de faţă cu ea. 

Bătrâna Sapermillemente intră. Ulenspiegel, uitându-se bine 
la ea, își spuse: „Bot ciuruit ca o strecurătoare, ochi cu priviri 
aspre și piezișe, gură care te hlizești, față care se strâmbă 
întruna, mă băgaţi la bănuieli”. 

— Dumnezeu fie cu voi, domnule, zise bătrâna, veșnic cu voi. 
Am primit bani, fetițo, bani frumoși de la domnul d'Egmont când 
i-am dus mantia sa pe care am brodat sceptrul de bufon. Da, 
domnule, sceptrul de bufon, alături de un câine roșu. 

— Cardinalul de Granvelle? întrebă Ulenspiegel. 

— Da, zise ea, Câinele Roșu. Se spune că el denunţă regelui 
uneltirile lor; vor să îl facă să dispară. Au dreptate, nu-i așa? 

Ulenspiegel nu răspunse defel. 

— Nu i-aţi văzut pe străzi îmbrăcaţi cu o vestă și cu un 
opperst-kled cenușiu cum poartă norodul, cu mânecile lungi 

spânzurând și cu glugile lor de călugări și peste toate astea, 
acele opperst-kKleederen brodate cu sceptrul bufonului? Asta îl 
supără pe Câinele Roșu, să vadă sceptrul nebunului. 

Apoi, șoptindu-i lui Ulenspiegel la ureche: 

— Știu că seniorii au hotărât să înlocuiască sceptrul nebunului 
cu un snop de grâu, în semn de unire. Da, da, vor să se ridice 
împotriva regelui și a inchiziţiei. Bine fac, nu-i așa, domnule? 

Ulenspiegel nu răspunse de fel. 

— Domnul cel străin e cam melancolic, zise bătrâna; și-a 
închis pliscul, așa, deodată. 

Ulenspiegel nu scoase o vorbă și ieși. 

Intră îndată într-un musico, nu cumva să uite cum se bea. 
Musico era plin de mușterii vorbind în gura mare despre rege, 
despre poruncile nesuferite, despre inchiziţie și despre Câinele 
Roșu care trebuia convins să părăsească ţara. O văzu pe 
bătrână, îmbrăcată în zdrenţe și părând că a adormit lângă un 
clondir de rachiu. Rămase multă vreme astfel, apoi, scoțând din 
buzunar o farfurioară, porni să cerșească cu ea pe la mese, 
cerând de pomană, mai ales acelora care vorbeau mai fără 
sfială. 

Și oamenii, de treabă, îi dădeau florini, dinari și gologani, fără 
să se zgârcească. 

Ulenspiegel, nădăjduind să afle de la fetișcană ceea ce 
bătrâna Sapermillemente nu-i spunea deloc, trecu numaidecât 
prin faţa casei; o văzu acolo pe fată care nu mai cânta, ci îi 
zâmbea, făcându-i cu ochiul, dulce făgăduială. 

Bătrâna se întoarse și ea de îndată după el. 

Ulenspiegel supărat să o vadă, alergă ca un cerb pe stradă, 
strigând: „T brandt! T brandt! Foc!”, până ajunse în faţa casei 
brutarului Jacob Pietersen. Geamurile, ferestruite nemţești, 
străluceau roșii în lumina soarelui la asfinţit. Un fum des, fumul 
surcelelor ce se răsuceau pe jăratic în cuptor, ieșea pe coșul 
brutăriei. Ulenspiegel nu înceta să strige, alergând: „T brandt, T 
brandt” și arăta casa lui Jacob Pietersen. Mulțimea, strângându- 
se în faţă, văzu geamurile roșii, fumul des și începu să strige 
după Ulenspiegel: 

— T brandt! T brandt! Arde! Arde! 

Straja de la Notre Dame-de-la-Chapelle sună din trâmbiță, în 
timp ce ţârcovnicul trăgea din răsputeri clopotul numit 

Wacharm. Și băieţeii și fetiţele alergară în cârduri, cântând și 
fluierând. 

Clopotul și trompeta sunând întruna, bătrâna 
Sapermillemente își strânse calabalăcul și o șterse. 

Ulenspiegel o pândea. Când ajunse departe, se strecură în 
casă. 

— Tu aici! zise fata; așadar, nu arde nicidecum acolo? 

— Acolo? Nu, răspunse Ulenspiegel. 

— Dar clopotul acesta care sună atât de jalnic? 

— Nu știe ce face, zise Ulenspiegel. 

— Și această trompetă întristată și tot acest norod care 
aleargă? 

— Numărul nerozilor e fără sfârșit. 

— Atunci, ce arde? întrebă ea. 

— Ochii tăi și inima mea învăpăiată, răspunse Ulenspiegel. 

Și se repezi să o sărute. 

— Mă mănânci, spuse ea. 

— Îmi plac cireșele, zise el. 

Ea îl privea zâmbitoare și mâhnită. Deodată, plângând: 

— Nu mai veni aici, zise. Ești calic, al papei, nu mai veni 
deloc... 

— Mama ta! spuse el. 

— Da, zise ea, roșindu-se. Știi unde se află la ceasul acesta? 
Trage cu urechea acolo unde arde. Știi unde se va duce 
neîntârziat? La Câinele Roșu, să-i aducă la cunoștință tot ceea 
ce a aflat și să-i netezească drumul ducelui ce va veni. Fugi, 
Ulenspiegel, eu te scap, fugi. Încă un sărut, dar nu te mai 
întoarce; încă unul, ești chipeș, am să plâng după tine, dar du- 
te. 

— Ce fată curajoasă, zise Ulenspiegel, ţinând-o îmbrăţișată. 

— Nu am fost întotdeauna așa, zise ea. Eu, de asemenea, la 
fel ca ea... 

— Aceste cântece, o întrebă el, chemările acele mute ale 
frumuseții, către bărbaţii îndrăgostiți?... 

— Da, zise ea. Mama voia astfel. Pe tine te scap, iubindu-te cu 
dragoste curată. Pe ceilalţi îi voi scăpa în amintirea ta, iubitul 
meu. Când vei fi departe, inima ta te va mai trage spre fata care 
se căiește? Sărută-mă, dragule. Nu va mai primi bani pentru 
victimele arse pe rug. Du-te... nu, mai stai! Ce dulce-i mâna ta! 
Uite, îţi sărut mâna, e semn de sclavie; tu ești stăpânul meu. 

Ascultă, mai aproape, taci. Oameni de nimic, lotri și, printre ei, 
un italian, au venit aici, azi noapte, unul după altul. Mama i-a 
băgat în încăperea în care te afli, mi-a poruncit să ies, a zăvorât 
ușa. Am auzit aceste vorbe: „Crucifix de piatră, poarta din 
Borgerhout, procesiune, Anvers, Notre Dame”, râsete înăbușite 
și florini numărați pe masă... Fugi, iat-o, fugi, iubitul meu! 
Păstrează-mă cu drag în amintire, fugi... 

Ulenspiegel alergă, așa cum îi spusese ea, până la „Cocoșul 
bătrân”, /n den ouden Haen și îl găsi acolo pe Lamme, răscolit 
de alean, ronţăind un cârnat și sorbind a șaptea oca de 
peterman de Lowain. 

Și îl sili să alerge alături de el, cu toată burta lui mare. 

Tot alergând așa, în goana mare, urmat de Lamme, găsi pe 
Eikerstraet o hârtie plină de vorbe răutăcioase împotriva lui 
Brederode. Se duse cu ea în dinţi să i-o ducă numaidecât. 

— Eu sunt, monseniore, îi zise, acel bun flamand și acel spion 
al regelui căruia i-aţi frecat atât de zdravăn urechile și căruia i- 
ați dat să bea un vin fiert atât de gustos. Acesta vă aduce un 
drăgălaș micuţ pamflet în care sunteţi acuzat, printre altele, că 
vă numiţi conte de Olanda, ca și regele. Este proaspăt ieșit din 
tiparnița lui Jan van Calomnie, care locuiește lângă cheiul 
Ticăloșilor, în Fundătura Tâlharilor de onoare. 

Brederode, surâzând, îi răspunse: 

— O să pun să fii biciuit două ceasuri la rând dacă nu-mi spui 
adevăratul nume al scribului. 

— Monseniore, răspunse Ulenspiegel, poţi porunci să fiu 
biciuit doi ani în șir dacă vrei, dar nu poţi sili dosul meu să spună 
ceea ce gura mea nu știe. 

Și fu lăsat să plece, nu înainte de a primi un florin pentru 
osteneală. 


e Capitolul 10 


Din iunie, luna trandafirilor, începuseră predicile în ţara 
Flandrei. 


Și apostolii  străvechii biserici creştine  propovăduiau 
pretutindeni, pe câmpuri și în grădini, pe colinele unde se 
adăpostesc vitele în timpul inundaţiilor, pe râuri, în bărci. 

Pe uscat, se strângeau ca într-o tabără, înconjurându-se cu 
căruțele. Pe râuri și în porturi, bărci pline cu oameni înarmați 
făceau de pază în jurul lor. 

lar în tabere, muschetarii și archebuzierii aveau grijă ca nu 
cumva dușmanul să îi ia prin surprindere. 

Și, astfel, cuvântul libertăţii se făcu auzit în toate părţile pe 
pământul strămoșilor. 

Ulenspiegel și Lamme fiind la Bruges, cu căruța lor pe care o 
lăsară într-o curte vecină, intrară în biserica Mântuitorului, în loc 
să se ducă la cârciumă, căci în punga lor nu se mai auzea niciun 
clinchet vesel de gologani. 

Părintele Cornelius Adriaensen, călugăr minorit, un nespălat și 
un nerușinat predicator cu gura mare, se dezlănţuia în ziua 
aceea în amvonul adevărului. 

Credincioase frumoase și tinere se îngrămădeau în jurul lui. 
Părintele Cornelius vorbea despre patimile lui lisus. 

— Aţi auzit acum, oameni buni, dacă Domnul nostru lisus 
Cristos a sfârșit de o moarte cumplită și umilitoare, asta s-a 
întâmplat numai pentru că întotdeauna au fost legi care să îi 
pedepsească pe eretici. A fost osândit pe drept, pentru că nu a 
dat ascultare legilor. lar ei vor acum să nesocotească edictele și 
poruncile. Ah! lisuse! Ce blestem vrei să faci să cadă asupra 
acestor ţări! Prea Slăvită Maică a lui Dumnezeu, dacă împăratul 
Carol ar mai fi fost încă în viaţă și ar fi putut vedea zarva iscată 
de acești nobili confederați care au îndrăznit să înfăţișeze 
Regentei o plângere împotriva inchiziţiei și împotriva poruncilor 
făcute într-un scop atât de nobil, bine cântărite și aduse la 
cunoștință după o îndelungată și bine cumpănită chibzuinţă, ca 
să nimicească toate sectele și ereziile! Și voiau să le distrugă, 
când sunt mai trebuincioase decât pâinea și brânza! In ce 
prăpastie îngrozitoare, plină de duhoare și spurcată, suntem 
prăvăliţi acum? Luther, nespălatul acela de Luther, boul acela 
turbat, a izbândit în Saxonia, în Brunswick, în Lunebourg, în 

Meklenburg; Brentius, calicul de Brentius, care s-a hrănit în 
Germania cu ghindă pe care nici porcii nu o mănâncă, Brentius a 
izbândit în Wurtemberg; Servet, Lunaticul care are în cap, în loc 
de minte, un pătrar de lună, călugărul din Ordinul Sfintei Treimi, 
Servet, domnește în Pomerania, în Danemarca și în Suedia și 
cutează acum să hulească împotriva sfintei, slăvitei și 
atotputernicei Trinităţi. Da. Dar mi s-a spus că a fost ars de viu 
de Calvin, care doar pentru asta a fost bun; da, de puturosul 
Calvin care miroase a acru, da, cu botul lui lung peste măsură, 
fața ca o brânză, cu dinţii albi, cum e lopata grădinarului. Da, 
acești lupi se mănâncă între ei, da, boul de Luther, boul turbat, 
i-a înarmat pe prinții Germaniei împotriva anabaptistului 
Munzer30, care se zice că ar fi fost om de treabă, trăind după 
Evanghelie. Și mugetele acestui bou s-au auzit în toată 
Germania, da! 

Da și ce vedem în Flandra, Gueldre, Frisia, Olanda, Zeelanda? 
Adormiţi umblând goi pe străzi, da, oameni buni, goi pe străzi, 
arătându-și fără rușine carnea lor fără grăsime trecătorilor. A 
fost doar unul, ziceți; da, fie, dar unul face cât o sută, o sută fac 
cât unul. Și a fost ars, ziceţi, a fost ars de viu, la rugămintea 
calviniștilor și a luteranilor. Lupii ăștia se mănâncă între ei, vă 
spun eu! 

Da, ce vedem în Flandra, Gueldre, Frisia, Olanda, Zeelanda? 
Liberi-cugetători propovăduind că orice formă de supunere e 
împotriva cuvântului lui Dumnezeu. Mint, puturoșii eretici; 
trebuie să ne supunem maicii celei sfinte, Biserica romană. Și 
acolo, în acel oraș blestemat, Anvers, locul unde se strâng toate 
potăile eretice din lume, au avut îndrăzneala să spună cum că 
noi prăjim ostia cu grăsime de câine. Un altul, calicul acela 
așezat pe oala aceea de noapte, așezat la colţul acela de stradă, 
zice: „Nu există nici Dumnezeu, nici viaţă veșnică, nici învierea 
cărnii, nici osândă veșnică.” „Se poate,” zice altul, acolo, cu glas 
plângăcios, „se poate boteza fără sare, fără untură topită, fără 
salivă, fără exorcism și fără lumânare.” „Nu există purgatoriu”, 
zice altul. 

Nu există purgatoriu, oameni buni! Ah! Mai bine ar fi pentru 
voi să fi păcătuit cu mamele voastre, cu surorile voastre, decât 
să vă fi îndoit de purgatoriu. 


3% Thomas Munzer (1489-1525), fondatorul sectei anabaptiste. (n.tr.). 


Da și strâmbă din nas în faţa inchizitorului, omul sfânt, da. Au 
venit la Belem, aproape de aici, cam la patru mii de calviniști, cu 
oameni înarmaţi, steaguri și tobe. Da și puteţi adulmeca de aici 
fumul bucătăriei. Au luat biserica Sfânta-Cathelina ca să o 
necinstească, să o profaneze și să o spurce cu predicăreala lor 
blestemată. 

Ce înseamnă această îngăduinţă nelegiuită și revoltătoare? Pe 
miile de draci din iad, de ce nu puneţi și voi mâna pe arme, 
catolici molâi? Aveţi și voi, ca și blestemaţii de calviniști, 
platoșe, lăncii, halebarde, săbii, tesace, arbalete, cuțite, 
ciomege, țepușe, scripeţii și tunulețele orașului. 

Sunt pașnici, ziceţi voi; vor să asculte în deplină libertate și 
tihnă cuvântul lui Dumnezeu. Nu-mi pasă. leșiţi din Bruges! 
Alungaţi-mi, omorâţi-mi, daţi-mi afară din biserică pe toţi acești 
calviniști. Nu aţi pornit încă? Ptiu! Sunteţi niște găini care 
tremuraţi de frică pe grămada voastră de găinaţ! Văd clipa în 
care acești blestemaţi calviniști vor bate toba pe pântecele 
nevestelor și fiicelor voastre și îi veţi lăsa să o facă, cârpe ce 
sunteţi, bărbaţi moi ca aluatul. Nu vă duceţi acolo... nu vă duceți 
nicicum, o să vă muiaţi nădragii în luptă. Ptiu!... locuitori ai 
Brugesului! Ptiu! catolici. Uite cine spune că e un catolic 
adevărat, Iașilor, fricoșilor! Ruşine să vă fie, rațe și rățoi, gâște 
și curci ce sunteţi! 

Strașnici predicatori, n-am ce zice, de vreme ce dați năvală să 
le ascultați minciunile pe care le borăsc, iar fetișcanele se duc 
noaptea la predicile lor, da, pentru ca, după nouă luni, orașul să 
se umple de calici micuţi și micuţe calice. Erau patru acolo, 
patru haimanale revoltătoare care au predicat în cimitirul 
bisericii. Prima dintre aceste haimanale, slabă și lividă, cufuritul 
acela pocit, avea o pălărie soioasă. Era atât de înfundată pe cap, 
că nu i se vedeau urechile. Care dintre voi a văzut urechile unui 
predicator? Era fără cămașă, căci braţele îi ieșeau goale prin 
vestă. Le-am văzut bine, cu toate că a vrut să se acopere cu o 
mantie strâmtă și jegoasă și tot atât de bine i-am văzut în 
nădragii lui de pânză neagră, la fel de limpede ca turla bisericii 
Notre Dame din Anvers, cele două clopote cu care se născuse, 
bălăngănindu-se și bătând întruna. Cealaltă haimana predica în 
vestă, desculț. Nimeni nu i-a văzut urechile și a trebuit să se 
oprească brusc din predicăreala lui, iar băieţeii și fetiţele au 
început să îl huiduiască, zicând: „Huo! Huo! Nu-și știe lecţia”. A 

treia dintre aceste haimanale revoltătoare avea pe cap o 
pălărioară murdară cu o pană micuță de ţi se făcea silă uitându- 
te la ea. Nici lui nu i se zăreau urechile. A patra haimana, 
Hermanus, era mai bine înţolită decât celelalte, trebuie că 
fusese însemnată de două ori pe umăr de călău, da! 

Cu toţii poartă pe sub pălărie scufii de mătase slinoasă care le 
ascund urechile. Văzut-aţi vreodată urechile unui astfel de 
predicator? Care dintre aceste haimanale ar îndrăzni să-și dea la 
iveală urechile? Urechile! Ah, da, să-și arate urechile: le-au fost 
tăiate. Da, călăul le-a tăiat la toţi urechile. 

Și, totuși, în jurul acestor haimanale revoltătoare, în jurul 
acestor hoţi de buzunare, acestor pungași scăpaţi de pe banca 
acuzaților, acestor predicanţi zdrențăroși, se aduna gloata, 
strigând: „Trăiască cei calici!” de parcă i-ar fi apucat furia pe 
toţi, sau ar fi fost beţi ori nebuni. 

Ah! Nu ne mai rămâne nouă, ăstora, sărmani catolici greco- 
romani, decât să părăsim Țările de Jos, de vreme ce se îngăduie 
în ele răgete ca acest strigăt: „Trăiască cei calici! Trăiască cei 
calici!” Ce pacoste de blestem s-a abătut asupra acestui popor 
îmbrobodit și îndobitocit? Ah! lisuse! Pretutindeni, bogaţi și 
săraci, nobili și ignobili, tineri și bătrâni, bărbaţi și femei, cu toții 
strigă: „Trăiască cei calici!” 

Și ce e cu toți acești seniori, cu toate aceste șezuturi 
îmbrăcate în nădragi de piele jupuită care ne-au venit din 
Germania? Tot avutul lor s-a risipit pe târfe, în tripouri, pe 
legături trupești, pe ospețe, în plimbări desfrânate, în josnice 
împerecheri, la zaruri și pe zorzoane. Nu le-a rămas nici măcar 
un cui ruginit, să se scarpine acolo unde îi mănâncă. Acum vor 
să pună mâna pe averea bisericilor și mănăstirilor. 

Și acolo, benchetuind la haimanaua aia de Culembourg, cu 
cealaltă haimana, Brederode, au băut din bliduri de lemn, vrând 
să-și arate în felul acesta disprețul pentru domnul de 
Berlaymont și doamna regentă. Da și au strigat: „Trăiască cei 
calici!” Ah! Dacă aș fi fost eu Bunul Dumnezeu, cu tot respectul, 
aș fi făcut în așa fel, încât băutura lor, fie ea bere sau vin, să se 
prefacă într-o apă murdară, scârnavă, apă în care s-au spălat 
vasele, da, într-o apă puturoasă, jegoasă, scârboasă, în care să- 
și fi spalat cămășile și așternuturile lor spurcate. 

Da, rageţi, măgari ce sunteţi, rageţi: „Trăiască cei calici!” Da! 
lar eu sunt proroc. Și toate nenorocirile și pacostele, frigurile, 

ciuma, pârjolul, paragina, jalea, șancrul, nădușelile de la boala 
englezilor și ciuma neagră se vor abate asupra Ţărilor de Jos. Da 
și astfel, Dumnezeu va fi răzbunat pentru răgetul vostru spurcat: 
„Trăiască cei calici!” Și nu va mai rămâne piatră pe piatră din 
casele voastre și nicio fărâmă de os din picioarele voastre 
osândite care au alergat la această blestemată calvinisterie și 
predicăreală. Așa să fie și să se împlinească, să se împlinească, 
să se împlinească, să se împlinească, să se împlinească. Amin! 

— Să plecăm, fiule, îi zise Ulenspiegel lui Lamme. 

— Îndată, zise Lamme. 

Și căută printre tinerele și frumoasele credincioase care erau 
de faţă la predică, dar nu își găsi nicicum nevasta. 

Ulenspiegel și Lamme ajunseră la locul numit Minne-Water, 
Apa Dragostei; dar doctorii cei mari și învățații cei îngâmfați 
ziseră că ar fi Minre-Water, Apa Călugărilor Franciscani. 
Ulenspiegel și Lamme se așezară pe mal, privind cum trec pe 
sub copacii frunzoși, împletindu-și crengile deasupra capetelor 
lor, ca o boltă joasă, bărbaţi, femei, fetișcane și flăcăi ţinându-se 
de mână, cu flori prinse în păr, mergând șold lângă șold, 
privindu-se drăgăstos în ochi, fără să mai vadă nimic în jurul lor. 

Ulenspiegel, gândindu-se la Nele, se uita la ei. În melancolica-i 
aducere aminte, zise: 

— Hai să bem ceva. 

Dar Lamme, fără să îl audă pe Ulenspiegel, se uita, de 
asemenea, la perechile de îndrăgostiţi. 

— Odinioară și noi treceam așa, nevastă-mea și cu mine, 
iubindu-ne în nasul acelora care, ca și noi, se întind pe marginea 
șanţurilor, fără nicio femeie lângă ei, singuratici. 

— Hai să bem, spuse Ulenspiegel, o să-i găsim pe Cei șapte 
pe fundul ulcelei. 

— Vorbe de beţivan, răspunse Lamme; știi că Cei șapte sunt 
niște uriași care n-ar putea să stea în picioare nici sub bolta 
bisericii Izbăvitorului cel Sfânt. 

Ulenspiegel, gândindu-se cu tristeţe la Nele și, de asemenea, 
că ar putea găsi în vreun han culcuș bun, masă bună și o 
hangiţă prietenoasă, zise iarăși: 

— Hai să bem. 

Dar Lamme nu-l asculta defel și-i spuse, uitându-se la turla 
bisericii Notre Dame: 

— Sfântă Fecioară Maria, protectoarea familiilor întemeiate pe 
dragoste, îngăduie-mi să-i văd încă o dată pieptul alb, dulce 
pernă. 

— Hai să bem, zise Ulenspiegel, o să o găsești acolo, 
arătându-și-l băutorilor, în vreo cârciumă. 

— Cutezi să gândești atât de urât despre ea? se oţări Lamme. 

— Hai să bem, spuse Ulenspiegel, a ajuns hangiţă pe undeva, 
negreșit. 

— Vorbe de beţiv, zise Lamme. 

Ulenspiegel urmă: 

— Poate că a pus deoparte pentru sărmanii călători o 
ciozvârtă strașnică de friptură de vacă înăbușită, ale cărei 
arome îmbălsămează văzduhul, nu prea grasă, gustoasă, 
fragedă ca petalele de trandafir și înotând ca peștii, de lăsata- 
secului, în cuișoare, nucă tămâioasă, creste de cocoș, momiţe 
de vițel și alte cerești bunătăți. 

— Răule, zise Lamme, ţi-ai pus în gând să mă omori, fără nicio 
îndoială. Ai uitat că de două zile ne hrănim doar cu pâine uscată 
și un strop de bere? 

— Vorbe de flămând, răspunse Ulenspiegel. Scâncești de 
foame, hai să mâncăm și să bem. Am aici o jumătate de florin 
care o să ne ajute să plătim cheltuiala ospeţelor noastre. 

Lamme râse. Se duseră să-și ia căruța și străbătură astfel tot 
orașul, căutând cel mai bun han. Dar întâlnind mai multe boturi 
de hangii ursuzi și hangiţe deloc prietenoase, își văzură de 
drum, socotind că mutra acră este o firmă proastă pentru o 
bucătărie primitoare. 

Ajunseră la târgul de sâmbătă și intrară în hanul numit De 
Blauwe Lanteern, „La Felinarul Albastru”. Acolo era un hangiu 
cumsecade la chip. 

Traseră căruța în curte și trimiseră măgarul la grajd, în 
tovărășia unui tain de ovăz. Porunciră să li se aducă cina, 
mâncară pe săturate, dormiră bine și se treziră ca să mănânce 
din nou. Lamme, murind de plăcere, zise: 

— Aud o muzică cerească în stomacul meu. 

Când sosi clipa să plătească, hangiul veni la Lamme și-i zise: 

— Dă-mi zece gologani. 

— Sunt la el, îi spuse Lamme, arătând spre Ulenspiegel. 

— Nu-s nici la mine, răspunse acesta. 

— Dar jumătatea de florin? zise Lamme. 

— Nici pomeneală să o am, răspunse Ulenspiegel. 

— Bună treabă, zise hangiul, am să vă iau la amândoi vesta și 
cămașa. 

Deodată, Lamme, prinzând curaj din sticlă, exclamă: 

— Și dacă vreau să mănânc și să beau, să mănânc și să beau, 
da, de douăzeci și șapte de florini și mai mult, așa voi face. Crezi 
tu că burta asta nu face niciun gologan sunător? Slavă 
Domnului, că, până acum, a fost hrănită doar cu granguri. N-ai 
avut niciodată una la fel sub cingătoarea ta de piele soioasă. 
Căci tu îţi întinzi, ca un păcătos, grăsimea pe gulerul pieptarului 
și nu ai ca mine trei degete de slănină de soi pe pântec! 

Hangiul turba de furie. Bâlbâit din naștere, voia să vorbească 
repede; cu cât se grăbea, cu atât strănuta ca un câine ieșind din 
apă. Ulenspiegel îi proiecta cocoloașe de pâine în nas. Și 
Lamme, pornindu-se și mai abitir, urmă: 

— Da, am aici cu ce să-ţi plătesc cei trei pui costelivi ai tăi, 
cele patru găini râioase și nerodul ăsta de păun care-și plimbă 
coada plină de noroi prin ograda ta de păsări. lar dacă pielea ta 
n-ar fi mai uscată decât a unui cocoș bătrân, dacă ciolanele de 
la piept nu ar sta să-ţi cadă în ţărână, încă mi-ar mai rămâne să 
te mănânc și pe tine și pe argatul tău mucos, pe servitoarea ta 
chioară și pe bucătarul tău care, dacă ar avea râie, n-ar putea 
să se scarpine, că are braţele prea scurte. Uitaţi-vă la el, urmă, 
uitaţi-vă la pasărea asta grozavă care, pentru o jumătate de 
florin, vrea să ne despoaie de vestă și cămașă. Dar, ia spune-mi, 
cât fac ţoalele tale, zdrențăros îngâmfat și o să-ţi dau trei 
galbeni pe ele. 

Dar hangiul, plesnind de furie, șuiera și mai tare. 

lar Ulenspiegel îi zvârlea cocoloașe de pâine în faţă. 

Lamme, ca un leu, zise: 

— Cât crezi tu că face, mutră acră, un măgar arătos, cu bot 
subţire, urechi lungi, pieptul larg, cu genunchi de fier? 
Optsprezece florini pe puţin, nu-i așa, hangiu jigărit? Câte cuie 
ruginite ai în cufărul tău să plătești așa o frumuseţe de animal? 

Hangiul șuiera și mai tare, dar nu îndrăznea să se miște. 

Lamme spuse: 

— Cât crezi tu că face o căruță frumoasă din lemn de frasin, 
vopsită purpuriu, cu coviltir de pânză de Courtrai, împotriva 
soarelui și a ploii? Douăzeci și patru de florini, nu-i așa? Și cât 
fac douăzeci și patru de florini adunaţi cu optsprezece? 
Răspunde, cărpănosule nepriceput la socoteli. Și cum e zi de 
târg și cum se află destui țărani în hanul tău prăpădit, o să le 
vând lor numaidecât și măgarul și căruța. 

Ceea ce se și făcu, pentru că toţi îl cunoșteau pe Lamme. Și, 
de fapt, luă pe măgar și căruță patruzeci și patru de florini și 
zece gologani. Atunci, făcând să sune aurul în nasul hangiului, îi 
zise: 

— Adulmeci aburul ospeţelor ce au să vină? 

— Da, răspunse tare hangiul. 

lar în șoaptă își spuse: „Când îţi vei vinde pielea, o să ţi-o 
cumpăr cu un galben, ca să-mi fac din ea talisman împotriva 
risipei”. 

In vremea asta, o muierușcă drăgălașă și nurlie care stătea 
mai la întuneric în curtea hanului, veni de mai multe ori până în 
dreptul ferestrei să se uite la Lamme, dându-se înapoi de fiecare 
dată când el ar fi putut să-i vadă botișorul. 

Seara, pe scară, pe când urca fără lumină, împleticindu-se din 
pricina vinului pe care-l băuse, simţi o femeie înlănțuindu-l, 
sărutându-l pe obraji, pe gură, chiar pe nas, lacomă și 
scăldându-i faţa în lacrimi de dragoste, după care îl lăsă. 

Lamme, somnoros de atâta băutură, se culcă, adormi și, a 
doua zi, o porni spre Gand împreună cu Ulenspiegel. 

Acolo își căută nevasta în toate kaberdoesjen, musico și, 
cârciumi. Seara, se întâlni iar cu Ulenspiegel la /n den zingende 
Zwaan, „La Lebăda Cântăreaţă”. Ulenspiegel se ducea pe unde 
putea, semănând neliniștea și ridicând poporul împotriva călăilor 
pământului strămoșesc. 

Aflându-se la târgul de vineri, lângă Dulle-Griet - Turnul cel 
Mare, Ulenspiegel se întinse pe burtă, pe caldarâm. 

Un cărbunar veni la el și îl întrebă: 

— Ce faci acolo? 


— Îmi moi nasul ca să aflu dincotro bate vântul, răspunse 
Ulenspiegel. 

— Nu cumva iei caldarâmul drept saltea? 

— Sunt unii care l-ar lua mai degrabă drept plapumă, 
răspunse Ulenspiegel. 

Se opri și un călugăr lângă el. 

— Ce face acolo vițelul ăsta? întrebă el. 

— ţi cere, culcat pe burtă, binecuvântarea, părinte, răspunse 
Ulenspiegel. 

Dându-i-o, călugărul plecă. 

Atunci, Ulenspiegel își lipi urechea de pământ; veni un ţăran. 

— Auzi vreun zgomot dedesubt? îl întrebă el. 

— Da, răspunse Ulenspiegel, ascult cum crește pădurea din 
lemnul căreia or să facă ruguri pentru sărmanii eretici. 

— Nu mai auzi nimic? îl întrebă o strajă a primăriei. 

— Aud, răspunse Ulenspiegel, jandarmeria care vine din 
Spania; dacă ai vreun lucru de păstrat, îngroapă-l, căci, în 
curând, orașele n-au să mai fie sigure din pricina hotilor. 

— E nebun, zise straja primăriei. 

— E nebun, repetară târgoveţii. 

În vremea asta, Lamme nu mai mânca, gândindu-se la vinul 
dulce de pe scara de la Blauwe Lanteern. Inima îl trăgea spre 
Bruges, dar fu târât de Ulenspiegel la Anvers, unde-și urmă 
întristata căutare. 

Ulenspiegel, aflându-se prin cârciumi, în mijlocul flamanzilor 
de treabă reformaţi, ba chiar a catolicilor dornici de libertate, le 
spunea, în legătură cu poruncile: 

— Ne aduc inchiziția pe cap, zicând că ne purifică de erezie, 
dar această buruiană de leac va fi de folos doar tolbelor noastre 
de vânătoare. Nu vrem alte leacuri decât cele care sunt pe 
placul nostru; ne vom supăra, ne vom răscula și vom pune mâna 
pe arme. Regele o știe deja. Văzând că nu vrem buruiana asta 
de leac, o să pună în mișcare seringile, adică tunurile mari și 
mici, de metereze, sau scurte și bondoace, cu gura largă. 
Spălătură regală! N-o să mai rămână niciun flamand mai de soi 


în Flandra, cu leacul ăsta. Ferice de ţările noastre, ce au un 
doctor atât de regesc. 

Dar târgoveţii râdeau. 

Ulenspiegel le spunea: 

— Râdeţi acum, dar fugiţi sau înarmaţi-vă în ziua când s-o 
fărâma ceva la biserica Notre Dame. 

Pe cincisprezece august, marea zi a Mariei și a binecuvântării 
ierburilor și rădăcinilor, când, îmbuibate cu grăunţe, găinile sunt 
surde la trâmbiţa cocoșului care le cheamă la dragoste, un 
crucifix mare de piatră fu sfărâmat la una dintre porţile 
Anversului, de un italian plătit de cardinalul de Granville și 
procesiunea Fecioarei, cu alaiul nebunilor, verzi, galbeni și roșii, 
mergând în față, ieși din biserica Notre Dame. 

Dar statuia Fecioarei, batjocorită pe drum de niște bărbaţi 
necunoscuți, fu dusă în grabă în strana bisericii, ale cărei uși 
zăbrelite fură închise. 

Ulenspiegel și Lamme intrară în biserica Notre Dame. Nişte 
copilandri, pui de bogdaproste zdrențăroși, cu câţiva bărbaţi 
printre ei, pe care nu-i știa nimeni, se aţineau în fața stranei, 
făcându-și semne și strâmbându-se. Stârneau mare zarvă, dând 
din gură și din picioare. Nimeni nu îi mai văzuse până atunci în 
Anvers, nimeni nu avea să-i mai vadă vreodată. Unul dintre ei, 
cu faţa ca o ceapă arsă, întrebă dacă nu cumva lui Mieke, adică 
Maicii Preciste, nu i se făcuse deodată frică, de se întorsese în 
așa de mare grabă în biserică. 

— Nu de tine i s-a făcut frică, bădăran tuciuriu, răspunse 
Ulenspiegel. 

Copilandrul căruia îi vorbise porni spre el, gata să sară la 
bătaie, dar Ulenspiegel, apucându-l de guler îi zise: 

— Dacă mă lovești, te fac să-ți scuipi limba. 

Apoi, întorcându-se spre câţiva bărbaţi din Anvers care se 
aflau acolo: 

— Signorkes și pagaders, zise, arătând spre copilanarii 
zdrenţăroși, feriţi-vă, aceștia sunt niște falși flamanzi, trădători 
plătiți să ne facă rău, să ne nenorocească și să ne aducă la sapă 
de lemn. 

Apoi, vorbindu-le necunoscuţilor: 

— Hei! zise: Boturi de măgar, uscate de sărăcie, de unde aveţi 
gologanii care astăzi se aud sunând în pungile voastre? V-aţi 
vândut dinainte pielea, să se facă tobe din ea? 

— Uite predicatorul! ziseră necunoscuții. 

Apoi începură să zbiere cu toții, vorbind de Maica Precistă: 

— Mieke are o rochie frumoasă! Mieke are o coroană 
frumoasă! O să le dau ibovnicei mele! 

leșiră, în timp ce unul dintre ei se urcase în amvon, ca să 
rostească de acolo vorbe prostești, apoi se întoarseră, strigând: 

— Coboară, Mieke, coboară, până nu venim noi la tine. Fă o 
minune, să vedem dacă poţi să mergi tot atât de bine pe cât te 
lași purtată, Mieke, leneșo! 

lar Ulenspiegel în zadar striga: „Prăduitorilor, încetaţi cu 
vorbele voastre spurcate, orice jaf este o crimă!” Nu conteniră 
să împroaște vorbe de ocară, iar unii dintre ei spuseră chiar că 
ar trebui să fărâme strana, ca să o silească pe Mieke să 
coboare. 

Auzind una ca asta, o femeie bătrână, care vindea lumânări în 
biserică, le aruncă în faţă cenușa din vasul cu care își încălzea 
picioarele, dar fu bătută și tăvălită pe jos și atunci începu 
tâămbălăul. 

Margraful intră cu străjile în biserică. Văzând gloata adunată, 
o pofti să iasă din biserică, dar așa de moale, că doar unii 
plecară, iar ceilalţi ziseră: 

— Vrem mai întâi să-i auzim pe canonici cum cântă vecernia 
întru slava lui Mieke. 

Margraful răspunse: 

— Nu se va cânta. 

— O să cântăm noi, răspunseră necunoscuţii zdrențăroși. 

Ceea ce și făcură, în naos și lângă portalul bisericii. Câţiva 
dintre ei se jucau cu Krieke-Steenen, sâmburi de cireașă și 
ziceau: 

— Mieke, tu nu joci niciodată nimic în rai și te plictisești: joacă 
împreună cu noi. 

Și, batjocorind întruna statuia, zbierau, huiduiau și fluierau. 

Margraful se prefăcu că i se face frică și plecă. Din porunca 
sa, toate ușile bisericii fură închise, în afară de una. 


Fără ca norodul să se amestece, gloata zdrenţăroasă se făcu 
și mai îndrăzneață și vociferă și mai tare. lar bolțile răsunau ca 
la zgomotul a o sută de tunuri. 

Unul dintre ei, atunci, cu faţa ca ceapa arsă, pârând să aibă 
oarecare autoritate, urcă în strană, făcându-le semn cu mâna și 
predicând: 

— În numele Tatălui, al Fiului și al Sfântului Duh, spuse, toţi 
trei întruchipându-se în unul și unul întruchipându-se în trei, să 
ne izbăvească Dumnezeu de socoteli în rai; astăzi, douăzeci și 
nouă august, Mieke a ieșit în veșminte strălucitoare să-și arate 
chipul de lemn acelor s/ignorkes și pagaders din Anvers. Dar 
Mieke, în procesiune, s-a întâlnit cu diavolul Satana, iar Satana i- 
a zis, râzându-și de ea: 

— lată-te tare mândră, astfel împopoţonată ca o regină, Mieke 
și purtată de patru signorkes, nici nu catadicsești să te mai uiţi 
la nevolnicul pagader Satana, care merge pe jos. 

lar Mieke i-a răspuns: 

— Piei Satana, de nu, îţi strivesc capul de tot, șarpe 
blestemat. 

— Mieke, zise Satana, de cincisprezece veacuri încerci să faci 
asta, dar duhul Domnului, stăpânul tău, m-a dezrobit. Sunt mai 
puternic decât tine, n-o să mai îmi umbli pe cap, iar acum am să 
te fac să joci. 

Satana luă un bici mare, tare usturător și începu să o lovească 
pe Mieke care nu îndrăznea să strige, pentru că nu voia să-și 
arate spaima și durerea, dar o luă la sănătoasa, silindu-i pe 
signorkes care o duceau să alerge și ei, ca să n-o lase să cadă 
cu bijuteriile ei și coroana de aur, amestecându-se cu norodul de 
rând. Și acum Mieke stă smirnă în cușca ei, înlemnită de frică, 
uitându-se la Satana care stă acolo sus, în vârful coloanei, sub 
turla cea mică, ţinându-și biciul și zicându-i rânjind: 

— O să te fac eu să plătești lacrimile și sângele ce curg în 
numele tău! Mieke, cum îţi mai duci crucea de fecioară? E 
timpul să te muţi. Vei fi tăiată în două, statuie de lemn plină de 
răutate, pentru toate statuile de carne și oase care au fost arse 
pe rug, spânzurate, îngropate de vii fără milă, în numele tău. 

Așa grăi Satana și bine grăi. Și trebuie să fii coborâtă din firida 
ta, Mieke cea setoasă de sânge, Mieke cea crudă, care nu i-ai 
semănat deloc fiului tău, Cristos. 


Și toată gloata de necunoscuţi, huiduind și ţipând, strigă în 
gura mare: 

— Mieke! Mieke! Ţi-a venit ceasul să te muţi! Îţi uzi rufele de 
frică în firida ta? Ridică-te, Brabant, pentru ducele cel bun! 
Dărâmaţi sfinţii de lemn! Cine va face o baie în Escaut? Lemnele 
plutesc mai bine decât peștii! 

Norodul îi asculta, fără să zică nimic. 

Dar Ulenspiegel, urcându-se în amvon, îl sili să coboare pe cel 
care vorbea: 

— Nebuni de legat, zise, vorbind poporului; nebuni cu capul în 
nori, nebuni neghiobi care nu vedeți mai departe de lungul 
nasului vostru mucos, nu vă daţi seama că toate astea sunt 
lucrătura unor trădători? Vor să vă scoată pângăritori și 
trădători, ca să fiţi declaraţi rebeli, să vi se golească sipetele, să 
vi se taie capetele și să fiţi arși de vii! Și regele vă va moșteni! 
Signorkes și pagaders, nu daţi crezare vorbelor acestor meșteri 
în a aduce nenorocirea, lăsaţi-o pe Maica Domnului în firida ei, 
trăiţi din plin, muncind voioși, cheltuindu-vă agoniseala și 
câștigul. Demonul cel întunecat al nimicirii are ochiul aţintit 
asupra voastră, pentru pustiiri și distrugeri va chema asupra 
voastră armata străină, socotindu-vă răzvrătiți și aducându-l pe 
ducele de Alba să domnească peste voi, prin dictatură, 
inchiziţie, confiscare și moarte! Și vă va moșteni! 

— Vai! zicea Lamme. Nu prădaţi nimic, signorkes și pagaders, 
regele e deja tare supărat. Fata dantelăresei i-a spus-o 
prietenului meu, Ulenspiegel! Nu prădaţi nimic! 

Dar norodul nu putea să-i audă. 

Necunoscuţii strigau: g 

— Jaf și mutare! Jefuiește, Brabant, pentru bunul duce! In apă 
cu sfinţii de lemn! Plutesc mai bine ca peștii! 

Ulenspiegel, stând în amvon, striga în zadar: 

— Signorkes şi pagaders, nu îngăduiţi jaful! Nu aduceți pieirea 
asupra orașului nostru. 

Fu smuls de acolo, sfâșiat tot, faţă, pieptar și nădragi, cu 
toate că se răzbuna și el cum putea, izbind cu mâinile și cu 
picioarele. Și, sângerând tot, nu contenea să strige: 

— Nu îngăduițţi jaful! 

Dar o făcea degeaba. 

Necunoscuţii și golănimea orașului se repeziră asupra stranei, 
fărâmându-i ușile și strigând: 

— Trăiască cei calici! 7 

Se porniră cu toții să rupă, să prade și să distrugă. Inainte de 
miezul nopţii, această mare biserică, în care se aflau șaptezeci 
de altare, tot felul de picturi frumoase și de lucruri de preţ, fu 
golită ca o nucă. Altarele fură rupte, icoanele scoase și toate 
broaștele fărâmate. 

După aceea, aceeași necunoscuţi porniră la drum pentru a 
face ceea ce făcuseră la biserica Notre Dame și la aceea a 
Fraţilor Minoriţi, a Franciscanilor, la Sfântul Petru, la Sfântul 
Andrei, la Sfântul Mihai, la Sfântul Petru cu Potirul, în Cetăţuie, 
la aceea a Fawkens-ilor, la aceea a Surorilor Albe, a Surorilor 
Cenușii, a Ordinului al Treilea, a Predicatorilor și în toate 
bisericile și capelele din oraș. Luară din ele lumânările și 
sfeșnicele și alergară cu ele peste tot. 

Nu se iscă printre ei nici ceartă, nici bătaie; niciunul dintre ei 
nu fu rănit în această cumplită smulgere de pietre, de lemn și de 
alte materiale. 

Se înfăţișară la Haga, pentru a purcede la ridicarea statuilor 
din altare, fără ca nici acolo, nici în altă parte, să fie ajutaţi de 
reformați. 

La Haga, magistratul îi întrebă unde le este împuternicirea. 

— Este aici, spuse unul dintre ei, lovindu-se peste inimă. 

— Imputernicirea, înțelegeţi, s/gnorkes și pagaders? zise 
Ulenspiegel, aflând acest fapt. Este deci cineva care îi trimite cu 
poruncă să jefuiască. Vine în căsuţa mea vreun tâlhar cu gând 
să mă prade: voi face precum magistratul din Haga, îi voi spune, 
scoțându-mi pălăria: „Nobile lotru, drăgălaș pungaș, venerabile 
golan, arată-mi împuternicirea”. Îmi va spune că se află în inima 
lui lacomă, râvnind la avuţia mea și atunci îi voi înmâna toate 
cheile casei. Cercetaţi, cercetaţi cine trage folos de pe urma 
acestor jafuri. Feriţi-vă de Câinele Roșu! Crima a fost înfăptuită, 
va ispăși. Feriţi-vă de Câinele Roșu! Marele crucifix de piatră a 
fost doborât! Feriţi-vă de Câinele Roșu! 

Marele Consiliu Suveran din Malines, fiind împuternicit prin 
vocea președintelui său, Viglius, să nu împiedice în niciun fel 
fărâmarea de icoane, iar Ulenspiegel, aflând acest lucru, zise: 

— Vai! Secerișul e copt pentru cosașii spanioli. Ducele! Ducele 
vine asupra noastră, flamanzi, marea se umflă, marea 
răzbunării. Sărmane neveste și fete, fugiţi de groapă! Sărmani 
bărbaţi, fugiţi de spânzurătoare, de foc și de paloș! Filip vrea să 

împlinească opera sângeroasă a lui Carol! Tatăl semăna 
moartea și surghiunul; fiul s-a jurat că mai bine ar domni peste 
un cimitir, decât peste un popor de eretici. Fugiţi, uite călăul și 
groparii! 

Norodul îl asculta pe Ulenspiegel și familiile își părăseau cu 
sutele orașele, iar pe drumuri era mare îmbulzeală de căruțe, 
încărcate cu mobilele celor care porneau în bejenie. 

Și Ulenspiegel era pretutindeni, urmat de Lamme, mâhnit și 
căutându-și dragostea. 

Și, la Damme, Nele plângea, lângă Katheline cea nebună. 

Aflându-se Ulenspiegel la Gand, în luna orzului, care este 
octombrie, îl văzu pe Egmont întorcându-se, după ce petrecuse 
și se ospătase în nobila tovărășie a abatelui Saint-Bavon. Fiind 
cu chef, își lăsase visător calul să meargă la pas. Deodată, zări 
un bărbat care, ţinând un felinar aprins, pășea alături de el. 

— Ce vrei de la mine? întrebă Egmont. 

— Numai bine, răspunse Ulenspiegel, binele de la felinar, 
când este aprins. 

— Du-te și lasă-mă în pace, îl repezi contele. 

— Nu plec, urmă Ulenspiegel. 

— Vrei, așadar, să primești o lovitură de bici? 

— Vreau să primesc zece, dacă pot să vă vâr în cap un astfel 
de felinar, încât să vedeţi limpede de aici până la Escurial. 

— Nu-mi arde nici de felinarul tău, nici de Escurial, răspunse 
contele. 

— Ei bine! Eu, răspunse Ulenspiegel, ard de dorinţa să vă dau 
un sfat bun. 

Apoi, apucând de frâu calul contelui care zvârli din picioare, 
smucindu-se, spuse: 

— Monseniore, gândiţi-vă că acum vă învârtiţi bine pe calul 
vostru, iar capul, de asemenea, vi se învârtește bine pe umeri; 
dar regele vrea, se zice, să întrerupă dansul acesta atât de 
plăcut, să vă lase trupul, dar să vă ia capul și să-l facă să se 
învârtă și să se rostogolească pe meleaguri atât de îndepărtate, 
încât nu o să îl mai prindeţi niciodată din urmă. Daţi-mi un florin, 
l-am câștigat. 

— O lovitură de bici, dacă nu piei din calea mea, sfetnic 
nepoftit. 

— Monseniore, eu sunt Ulenspiegel, fiul lui Claes, ars de viu, 
în numele credinţei și al lui Soetkin, răpusă de durere. Cenușa 
care mi se zbate la piept îmi spune că Egmont, bravul soldat, 
poate să-și ia oștile sale de trei ori biruitoare și să se pună 
împotriva ducelui de Alba. 

— Du-te, îi zise Egmont, nu sunt un trădător. 

— Salvează patria, doar tu ești în stare, zise Ulenspiegel. 

Contele vru să îl biciuiască pe Ulenspiegel, dar acesta, fără să 
mai aștepte să se întâmple una ca asta, o luă la sănătoasa, 
strigând: 

— Mâncaţi felinare, mâncaţi felinare, domnule conte! Salvaţi 
patria! 

În altă zi, contelui de Egmont, făcându-i-se sete, se opri în 
faţa hanului /n't bondt verkin, „La Porcul Bălţat”, ţinut de o 
cumătră din Courtrai, o femeiușcă nurlie pe nume Musekin, 
adică, Șoricelul. 

Contele, înălțându-se în scări, strigă: 

— De băut. 

Ulenspiegel, care slujea la Musekin, veni la conte, ţinând într- 
o mână o cupă de cositor, iar în cealaltă o sticlă plină cu vin 
roșu. 

Contele, văzându-l, zise: 

— lar tu, corbule cu prevestiri întunecate? 

— Monseniore, răspunse Ulenspiegel, dacă prezicerile mele 
sunt negre, asta se întâmplă din pricină că nu sunt bine spălate; 
dar ia să îmi spuneți, ce este mai roșu, vinul care alunecă pe 
gâtlej, sau sângele care ţâșnește din beregată? Asta întreba 
felinarul meu. 

Contele nu răspunse nimic. Bău, plăti și plecă. 


e Capitolul 17 


Ulenspiegel și Lamme, urcați fiecare pe câte un catâr pe care 
li-l dăduse Simon Simonsen, unul dintre cei care-i purtau 
credinţă prințului d'Orange, mergeau prin toate locurile, 
înștiințându-i pe târgoveţi de gândurile negre ale regelui 
sângeros, mereu la pândă să afle știrile ce veneau din Spania. 

Vindeau legume, erau îmbrăcaţi în ţărani și colindau prin 
toate pieţele. 

Întorcându-se de la aceea din Bruxelles, văzură într-o casă de 
piatră, pe cheiul Briquesului, într-o încăpere joasă, o frumoasă 
doamnă îmbrăcată în atlaz, roșie în obraji, bine făcută și cu ochi 
vioi. 

Aceasta îi spunea unei bucătărese tinere și proaspete: 

— Curăţă bine tigaia asta, nu-mi place sosul cu rugină. 

Ulenspiegel băgă nasul pe fereastră: 

— Mie, zise el, îmi plac toate, căci pântecul înfometat nu mai 
stă să aleagă tocana. 

Doamna, întorcându-se, zise: 

— Cine este omuleţul ăsta care se amestecă în ciorba mea? 

— Vai! Frumoasă doamnă, zise Ulenspiegel, dacă aţi vrea să 
gătim doar puţin împreună, v-aș învăţa niște mâncăruri pe care 
doar cei ce călătoresc le știu, cu totul necunoscute doamnelor 
sedentare. 

Apoi, plescăind din limbă: 

— Mi-e sete. 

— De ce? 

— De tine, zise el. 

— Este un băiat drăguţ, îi zise bucătăreasa doamnei. Să-l 
poftim înăuntru și să ne povestească peripeţiile prin care a 
trecut. 

— Dar sunt doi, zise doamna. 

— Mă voi îngriji de unul, urmă bucătăreasa. 

— Doamnă, zise și Ulenspiegel, suntem doi, este adevărat, eu 
și sărmanul meu Lamme, care nu poate duce o sută de livre în 
spinare, dar cară bucuros cinci sute în stomac, cărnuri și 
băuturi. 

— Fiul meu, zise Lamme, nu îţi bate joc de mine, nenorocitul 
pe care îl costa atât de mult să-și umple burdihanul. 

— Azi nu te va costa niciun sfanţ, zise doamna. Intraţi 
amândoi. 

— Dar, zise Lamme, mai sunt și cei doi măgăruși pe care 
ședem. 

— Ovăzul nu lipsește, răspunse doamna, niciodată din grajdul 
domnului conte de Meghem. 


Bucătăreasa își părăsi plita și veni să îi tragă în curte pe 
Ulenspiegel și Lamme, călare pe măgarii lor care începură 
numaidecât să ragă. _ 

— Este, zise Ulenspiegel, fanfara apropiatei hrane. Işi 
trâmbiţează bucuria, sărmanii măgăruși. 

După ce coborâră amândoi, Ulenspiegel îi zise fetei: 

— Dacă ai fi catâriţă, ai vrea un catâr ca mine? 

— Dacă aș fi femeie, aș vrea un flăcău cu faţa veselă. 

— Ce ești atunci, dacă nu ești nici femeie, nici catâriță? 
întrebă Lamme. 

— Sunt fecioară, zise ea, nici femeie și, cu atât mai mult, nici 
catâriţă: pricepi tu, burtă mare? 

Ulenspiegel îi zise lui Lamme: 

— Nu-i da crezare, se trage pe jumătate dintr-o curtezană și 
pe sfert din două drăcoaice, păcatele ei trupești i-au hărăzit deja 
în iad un loc, pe o saltea, să se drăgostească pe ea cu Belzebut. 

— Glumeț afurisit ce ești, zise bucătăreasa, dacă părul tău ar 
fi iarbă nu l-aș vrea doar ca să pășesc pe el. 

— Eu, zise Ulenspiegel, aș vrea să-ţi mănânc tot perișorul. 

— Limbă dulce, îi zise doamna, ai vrea să le ai pe toate? 

— Nu, răspunse Ulenspiegel, o mie mi-ar fi de ajuns, contopite 
într-una ca tine. 

Doamna îi spuse: 

— Bea, mai întâi, o oca de bruinbier, mănâncă o bucată de 
şuncă, taie-ţi chiar și din ciozvârta asta de berbec, spintecă 
plăcinta asta, soarbe din salata asta. 

Ulenspiegel își împreună mâinile: 

— Șunca, zise el, este o carne minunată; bruinbier, o bere 
cerească; pulpa de berbec, o carne dumnezeiască; o plăcintă 
din care tai prima bucată îţi face limba să tremure în gură de 
plăcere; o salată grasă este o sorbitură princiară. Dar 
binecuvântat va fi cel pe care îl vei lăsa să se ospăteze din 
frumuseţea ta. 

— Uitați-vă la el cum îi mai merge gura, zise ea. Mănâncă mai 
întâi, haimana. 

Ulenspiegel întrebă: 

— Nu vom spune mai întâi? 

— Nu, zise ea. 

Atunci Lamme, gemând, spuse: 

— Mi-e foame. 

— Vei mânca, îl liniști frumoasa doamnă, pentru că nu ai altă 
grijă decât carnea friptă. 

— Și proaspătă, de asemenea, cum era nevastă-mea, adăugă 
Lamme. 

La aceste vorbe, bucătăreasa se posomori. Totuși, mâncară 
cu mare poftă și băură zdravăn. Și doamna îi dădu lui 
Ulenspiegel să mănânce și în seara aceea și a doua zi și în zilele 
următoare. 

Măgarilor li se dublase tainul, iar lui Lamme raţia. O 
săptămână întreagă nu ieși deloc din bucătărie și se tot juca 
mereu cu farfuriile, dar nu și cu bucătăreasa, căci îi era gândul 
numai la nevasta lui. 

Asta o supără pe fată, care zicea că nu merită osteneala să îi 
mai încurci pe cei din jur, dacă-ţi stă mintea doar la mâncare. 

În vremea asta, Ulenspiegel și doamna vieţuiau cu prietenie. 
Și ea îi zise într-o zi: 

— Thyl, tu n-ai deloc obiceiuri: cine ești tu? 

— Sunt, zise el, fiul pe care Norocul l-a avut într-o zi cu 
Întâmplarea cea bună. 

— Nu vorbești niciodată de rău despre tine, zise ea. 

— De teamă să nu mă laude ceilalţi, răspunse Ulenspiegel. 

— Ai sări în apărarea fraţilor tăi, dacă ar fi chinuiţi? 

— Cenușa lui Claes se zbate la pieptul meu, răspunse 
Ulenspiegel. 

— Ce frumos ești acum! zise ea. Cine este acest Claes? 

Ulenspiegel răspunse: 

— Tatăl meu, ars pe rug pentru credinţă. 

— Contele de Meghem nu îţi seamănă deloc, zise ea; vrea să 
facă să sângereze patria pe care o iubesc, căci sunt născută la 
Anvers, orașul glorios. Află, așadar, că s-a înţeles cu consilierul 
de Brabant, Scheyf, ca să-l lase să intre în Anvers cu cele zece 
companii de infanteriști ai săi. 

— Am să îl denunţ târgoveţilor, zise Ulenspiegel și chiar acum 
pornesc într-acolo, ușor ca o nălucă. 

Ajunse acolo și, a doua zi, târgoveţii erau înarmaţi. 

Totuși, Ulenspiegel și Lamme, lăsându-și măgarii la un fermier 
al lui Simon Simonsen, trebuiră să se ascundă de teama contelui 
de Meghem care pusese să fie căutați pretutindeni, ca să fie 
spânzurați; căci i se spusese că doi eretici băuseră din vinul său 
și mâncaseră din șunca sa. 

Fu cuprins de gelozie și îi spuse nevestei sale care scrâșni din 
dinţi de furie, plânse și leșină de șaptesprezece ori. Bucătăreasa 
făcu la fel, dar nu atât de des și se jură pe partea sa din rai și pe 
veșnica izbăvire a sufletului ei că nici ea, nici doamna ei nu erau 
vinovate cu nimic, doar că dăduseră resturile de la masă unor 
sărmani pelerini care, călare pe măgarii lor slăbăânogi, se 
opriseră la fereastra bucătăriei. 

Și se vărsară atâtea lacrimi în acea zi, că dușumeaua era udă 
leoarcă. Ceea ce, văzând, domnul conte de Meghem fu convins 
că nu minţeau de fel. 

Lamme nu mai îndrăzni să se arate la domnul conte de 
Meghem, căci bucătăreasa îi zicea mereu: „Nevasta mea!” 

Și era tare mâhnit din pricina aceasta, gândindu-se la 
mâncărurile pe care le pierdea astfel; dar Ulenspiegel îi aducea 
întotdeauna niscai bunătăţi din care să se înfrupte, căci intra în 
casă prin strada Sainte-Catherine și se ascundea în pod. 

A doua zi, pe la vecernie, contele de Meghem îi mărturisi 
frumoasei sale soţii cum că hotărâse să pătrundă până-n ziuă în 
Bois-le-Duc cu oastea de sub comanda sa. Apoi, adormi. 
Frumoasa soție se duse în pod să-i aducă la cunoștință lui 
Ulenspiegel acest fapt. 

Ulenspiegel, înveșmântat în pelerin, porni de îndată, fără 
provizii și fără bani, spre Bois-le-Duc, ca să le dea de știre 
târgovetților. Chibzuia să ia pe drum un cal de la Jeroen Praet, 
fratele lui Simon, pentru care avea scrisori din partea prințului, 
iar de acolo să alerge în goana mare, pe drumul cel mai scurt 
până la Bois-le-Duc. 

Străbătând calea cea mare, văzu venind spre el o ceată de 
oșteni. | se făcu tare frică, din pricina scrisorilor. 

Dar, hotărât să facă faţă acestei întâlniri nefericite, se opri și îi 
aşteptă cu sânge rece și cu zâmbetul pe buze pe soldați, 
mormăindu-și rugăciunile; când trecură, o porni alături de ei și 
află că mergeau la Bois-le-Duc. 

O companie valonă deschidea marșul. În frunte se afla 
căpitanul Lamotte, cu garda lui de șase halebardieri; apoi, după 
rang, stegarul, cu o gardă mai mică, magistratul, cu 

halebardierii săi și doi temniceri, căpetenia străjilor, păzitorul 
bagajelor, călăul și ajutorul său și fluiere și tobe făcând mare 
gălăgie. 

Apoi venea o companie flamandă de două sute de oameni, cu 
căpitanul ei, cu stegarul ei, împărţită în două centurii 
comandate de sergenții de legătură, ostași însemnați și în 
decurii comandate de rot-meesters. Magistratul și acei stocks- 
knechten, ajutoare cu ciomag, aveau, de asemenea, înaintea 
lor, fluiere și tobe care răsunau și ţiuiau. 

In spatele lor veneau, hohotind de râs, ciripind ca niște 
pitulici, cântând ca niște priveghetori, mâncând, bând, dansând, 
în picioare, culcate, sau călărind, tovarășele lor, frumoase, 
nebune și desfrânate, în două căruţe descoperite. 

Unele erau îmbrăcate ca niște landscheneţi, dar în pânză albă 
și fină, decoltată, despicată la brațe, la picioare, la piept, lăsând 
să li se vadă cărnurile drăgălașe, purtând pe cap bonete de lână 
moale, tivite cu aur, cu frumoase pene de struț, fluturând în 
vânt. De cingătorile lor de pânză cu fir de aur, încreţite cu atlaz 
roșu, atârnau tecile de postav auriu ale pumnalelor. Și 
pantofiorii lor, ciorapii și pantalonașii, pieptarele, găitanele, 
cataramele erau de aur și de mătase albă. 

Altele, de asemenea, erau îmbrăcate în uniforme de 
landscheneţi, dar albastre, verzi, stacojii, azurii, cărămizi, 
despicate, brodate, pictate cu embleme, cu steme, după cum le 
trăsnise prin cap. Și toate aveau la ciorap rotita colorată ce le 
arăta meseria. 

Un hoerweyfel, sergentul lor, voia să le facă să tacă, dar, prin 
drăgălașele lor strâmbături și vorbe, ele îl făceau să râdă și nu îl 
ascultau de fel. 

Ulenspiegel, înveșmântat în pelerin, mergea alături de cele 
două companii, ca o luntriţă pe lângă o corabie. Și-și murmura 
rugăciunile. 

Deodată, Lamotte îl întrebă: 

— Unde te duci tu, astfel, pelerinule? 

— Domnule căpitan, răspunse Ulenspiegel, căruia îi era 
foame, am săvârșit odinioară un mare păcat și am fost osândit 
de consiliul de canonici de la Notre Dame să merg la Roma pe 
jos, să-i cer iertare Sfântului Părinte care se milostivi de mine și 
mi-o dădu. Mă întorc spălat de păcate pe aceste meleaguri, cu 
condiția să predic pe drum sfintele taine tuturor soldaţilor, din 


231 


orice armată, pe care îi voi întâlni, iar aceștia îmi datorează, 
pentru vorbele mele, pâine și vin. Și, astfel, propovăduind, îmi 
duc sărmana mea viaţă. Îmi veţi da îngăduinţa ca, la popasul 
următor, să-mi împlinesc jurământul? 

— Da, zise seniorul de Lamotte. 

Ulenspiegel, amestecându-se frăţește printre valoni și 
flamanzi, își pipăia scrisorile sub pieptar. 

Fetele îi strigau: 

— Pelerinule, frumosule pelerin, vino aici, să ne arăţi puterea 
solzilor tăi. 

Ulenspiegel, apropiindu-se de ele, zicea cu modestie: 

— Surorile mele întru Domnul, nu vă bateţi joc de sărmanul 
pelerin care străbate munţi și văi ca să predice sfânta credinţă 
soldaților. 

Și le mânca din ochi. 

Dar fetele desfrânate, scoțând prin pânzele căruţelor chipurile 
lor isteţe ziceau: 

— Eşti prea tânăr, să ţii predici cătanelor. Urcă în căruțele 
noastre, o să te învăţăm cele mai dulci cuvinte. 

Bucuros le-ar fi dat Ulenspiegel ascultare, dar nu putea, din 
pricina scrisorilor; deja două, scoțându-și braţele lor rotunde și 
albe afară din căruţă, încercau să-l tragă lângă ele, când 
hoerweyfel, gelos, îi zise: 

— Dacă nu speli putina, te descăpăţânez. 

Și Ulenspiegel o șterse mai încolo, uitându-se cu viclenie la 
fetele proaspete, strălucind în soarele care lumina puternic 
drumul. 

Ajunseră la Berchem. Philippe de Lanoy, senior de Beauvoir, 
comandant al flamanzilor, porunci să se facă popas. 

In locul acela se afla un stejar de înălţime potrivită, despuiat 
de crengi, în afară de una, groasă, ruptă la mijloc, de care 
fusese spânzurat, luna trecută, un anabaptist. 

Oștenii se opriră, cantinierii veniră la ei, le vândură pâine, 
bere, carne de toate soiurile. In ceea ce le privește pe fete, le 
vândură zahăr, covrigi, migdale și tarte. Pe Ulenspiegel îl încolţi 
și mai aprig foamea, văzând acestea. 

Deodată, căţțărându-se în copac ca o maimuţă, se așeză 
călare pe creanga cea groasă care se afla la șapte picioare de 
pământ; acolo, biciuindu-se cu un bici de penitență, în timp ce 
cătanele și fetele făceau cerc în jurul lui zise: 

— În numele Tatălui, al Fiului și al Sfântului Duh. Amin. Stă 
scris: „Acela care dăruiește săracilor îl împrumută pe 
Dumnezeu”; soldați și voi, frumoase doamne, drăgălașe 
tovarășe în ale dragostei ale acestor războinici îndrăzneţi, 
împrumutați-i lui Dumnezeu, adică daţi-mi mie pâine, carne, 
bere, vin, dacă vă place, tarte, dacă nu vă displace, iar 
Dumnezeu, care este bogat, vi le va da înapoi în moviliţe de 
granguri, în râuri de vin grecesc, în munţi de zahăr candel, în 
rystap, din care vă veţi înfrupta în rai, cu linguri de argint. 

Apoi, jelindu-se: 

— Nu vedeţi oare prin ce crude chinuri încerc să merit 
iertarea păcatelor mele? Nu-mi veţi ușura deloc durerea 
arzătoare a acestui bici de penitenţă care îmi rănește spatele și 
îl face să sângereze? 

— Cine este acest nebun? întrebară soldații. 

— Prieteni, răspunse Ulenspiegel, nu sunt nebun, ci pocăit și 
înfometat; căci, în timp ce sufletul meu își plânge păcatele, 
pântecul meu ţipă din pricina lipsei cărnii. Blagosloviți soldaţi și 
voi, frumoase fete, văd că vă bucuraţi de şuncă grasă, de-o 
gâscă, de cârnaţi, de vin, de bere, de tarte. Nu-i dați nimic 
pelerinului? 

— Ba da, ba da, ziseră ostașii flamanzi, are o mutră 
cumsecade, predicatorul. 

Și cu toţii îi aruncară bucăţi de hrană, de parcă l-ar fi 
împroșcat cu gloanţe. Ulenspiegel nu contenea să vorbească și 
mânca așezat călare pe cracă. 

— Foamea, zicea el, îl asprește pe om și îl îndepărtează de la 
rugăciune, dar șunca îţi risipește numaidecât pornirea asta 
urâtă. 

— Păzea, îţi crăp capul! zise un sergent de legătură, 
aruncându-i un clondir pe jumătate plin. 

Ulenspiegel prinse din zbor clondirul și, bând cu înghiţituri 
mici, zise: 

— Dacă foamea crâncenă, furioasă este un lucru păgubitor 
pentru sărmanul trup omenesc, mai este unul la fel de dăunător; 
este spaima unui biet pelerin căruia niște soldaţi buni la suflet i- 
au dat, unul o bucată de șuncă, iar altul un clondir de bere. Căci 
pelerinul este de obicei cumpătat și, dacă ar bea având în burtă 
o hrană atât de subţire, numaidecât s-ar îmbăta. 

Pe când vorbea, înhăţă iute, din zbor, o pulpă de gâscă: 

— Asta, zise, este un lucru de minune, să pescuiești din 
văzduh pește de câmpie. Dar s-a dus o dată cu ciolanul. Ce e 
mai lacom decât nisipul uscat? O femeie stearpă și un stomac 
înfometat. 

Deodată, simţi cum vârful unei halebarde îl împinge în fund și 
îl auzi pe un stegar zicând: 

— Pelerinii dispreţuiesc oare pulpa de berbec? 

Ulenspiegel văzu, înfiptă în vârful halebardei, o ditamai 
ciozvârtă de pulpă de berbec. Înșfăcând-o, zise: 

— Ciozvârtă pentru ciozvârtă, mai mult îmi place asta între 
dinţi, decât cealaltă înfiptă în tur. Voi face din ea un flaut cu 
măduvă, ca să cânt întru slava ta, halebardier milostiv. Totuși, 
zise, rozând pulpa, ce este o masă fără desert, ce este o pulpă, 
oricât de gustoasă ar fi, dacă, după aceea, pelerinul nu vede 
arătându-se chipul blagoslovit al unei tarte? 

Spunând acestea, își duse mâna la faţă, căci două tarte, 
venind din grupul fetelor, i se lipiseră, una pe un ochi, alta pe 
obraz. Și fetele râdeau, iar Ulenspiegel le răspunse: 

— Mulţumesc mult, fetițe drăgălașe, care mă îmbrăţișaţi cu 
prăjituri. 

Dar tartele căzură pe jos. 

Deodată, tobele bătură, fluierele piuiră și soldaţii porniră din 
nou la drum. 

Seniorul de Beauvoir îi zise lui Ulenspiegel să coboare din 
copacul său și să se alăture trupei, de care ar fi vrut să fie la o 
sută de leghe, căci mirosise din vorbele câtorva soldăţoi cu 
mutre acre că începuse să le dea de bănuit, că au să se poarte 
de îndată cu el așa cum te porți cu o iscoadă, îl vor scotoci și vor 
pune să fie spânzurat, dacă îi vor găsi scrisorile. 

Așa că, lăsându-se să cadă într-o groapă, strigă: 

— Fie-vă milă, nobili soldaţi, mi s-a rupt piciorul, n-o să pot să 
mai merg, lăsaţi-mă să mă urc în căruţa fetelor. 

Dar știa că gelosul hoerweyfel n-o să îi îngăduie una ca asta. 

Din căruţa lor, ele îi strigau: 

— Hai, vino încoace, drăguțule pelerin, vino. Te vom iubi, te 
vom mângâia, te vom sărbători, te vom lecui într-o singură zi. 

— Știu eu asta, zicea el, mâinile de femeie sunt un balsam 
ceresc pentru orice fel de rană. 

Dar acel hoerweyfel, gelos, îi vorbi astfel seniorului de 
Lamotte: 

— Seniore, cred că acest pelerin își bate joc de noi, cu piciorul 
lui rupt, doar ca să se urce în căruța fetelor. Porunciţi să fie lăsat 
în drum. 

— Poruncesc, zise seniorul de Lamotte. 

Și Ulenspiegel fu lăsat în groapă. 

Câtorva soldaţi, care crezură într-adevăr că își rupsese 
piciorul, le păru rău de el, din pricina veseliei sale. li lăsară 
carne și vin să-i ajungă două zile. Fetele ar fi vrut să se ducă să 
îl ajute, dar neputând, îi aruncară toate dulciurile pe care le mai 
aveau. 

Când trupa fu departe, Ulenspiegel luă calea câmpului în 
mantia lui de pelerin, cumpără un cal și, pe drumuri și pe poteci, 
ajunse în Bois-le-Duc iute ca vântul. 

La știrea sosirii domnilor de Beauvoir și Lamotte, opt sute 
dintre cei din oraș se înarmară, își aleseră căpitanii și îl trimiseră 
pe Ulenspiegel la Anvers, deghizat în cărbunar, pentru a primi 
ajutor de la acel Hercule băutor, Brederode. 

lar soldaţii seniorilor Lamotte și Beauvoir nu putură intra în 
Bois-le-Duc, cetate în stare de veghe, gata de curajoasă 
apărare. 


e Capitolul 19 


Luna următoare, un anume doctor Agileus îi dădu doi florini 
lui Ulenspiegel și scrisori cu care trebuia să se ducă la Simon 
Praet care avea să îi spună ce are de făcut. 

Ulenspiegel găsi la Praet de mâncare și adăpost. Somnul îi era 
bun și îi pria, îi pria și mutrei lui, înfloritoare de atâta tinerețe; 
Praet, în schimb, plăpând și cu o înfățișare de-ţi făcea milă, 
părea veșnic ros de cele mai negre gânduri. lar Ulenspiegel se 
mira să audă noaptea, dacă, din întâmplare, se trezea, lovituri 
de ciocan. 

Oricât de devreme se trezea, Simon Praet era în picioare 
înaintea lui; și mai jalnică îi era înfățișarea și mai trişti ochii, 
strălucind ca aceia ai unui om pregătindu-se să moară sau să 
lupte. 

Adesea, Praet ofta, împreunându-și mâinile pentru rugăciune 
și mereu părea cuprins de indignare. Degetele îi erau negre și 
unsuroase, la fel braţele și cămașa. 

Ulenspiegel se hotărî să afle de unde veneau loviturile de 
ciocan, braţele înnegrite și melancolia lui Praet. Într-o seară, 
după ce fusese la Blauwe Gans, „Cârciuma Gâștei Albastre”, în 
tovărășia lui Simon care îl însoţi împotriva voinţei lui, se prefăcu 
atât de ameţit de băutură și cu capul atât de greu, încât 
numaidecât trebuia să și-l culce pe pernă. 

Și Praet, plin de tristețe, îl duse acasă. 

Ulenspiegel dormea în pod, laolaltă cu pisicile; patul lui Simon 
era jos, lângă pivniţă. 

Ulenspiegel, continuându-și scena de prefăcută beţie, urcă, 
împleticindu-se scara, făcându-se că e gata să cadă și ţinându- 
se de frânghie. Simon îl ajută cu drăgăstoasă grijă, ca un frate. 
Culcându-l, deplângându-i beţia și rugându-se lui Dumnezeu să 
i-o ierte, cobori și, curând, Ulenspiegel auzi aceleași lovituri de 
ciocan care îl treziseră de atâtea ori. 

Ridicându-se fără zgomot, cobori în picioarele goale treptele 
înguste atât de bine încât, după șaptezeci și două, se pomeni 
dinaintea unei ușiţe joase, prin care se strecura, printr-o 
crăpătură, un fir de lumină. 

Simon tipărea niște foi volante cu caractere străvechi de pe 
timpul lui Laurens Coster, mare răspânditor al nobilului 
meșteșug al tipăritului. 

— Ce faci acolo? întrebă Ulenspiegel. 

Simon îi răspunse, înspăimântat: 

— Dacă ești trimis de diavol, denunţă-mă, ca să mor; dar dacă 
ești din partea lui Dumnezeu, fie ca gura ta să fie temniţa limbii 
tale. 

— Sunt din partea lui Dumnezeu, răspunse Ulenspiegel și nu 
îți vreau cu niciun chip răul. Ce faci aici? 

— Tipăresc biblii, răspunse Simon. Căci, dacă ziua, ca să-mi 
ţin nevasta și copiii, public crudele și veninoasele edicte ale 
Maiestăţii Sale, noaptea semăn adevăratul cuvânt al lui 
Dumnezeu și îndrept astfel răul pe care l-am făptuit în timpul 
zilei. 

— Eşti curajos, zise Ulenspiegel. 

— Am credință, răspunse Simon. 

De fapt, din această sfântă temniță aveau să iasă bibliile în 
flamandă care s-au răspândit pe meleagurile Brabantului, 
Flandrei, Olandei, Zeelandei, Utrechtului, Noord-Brabantului, 
Ower-Ysselului, Gerderlandului, până în ziua în care Simon fu 

osândit să i se taie capul, sfârșindu-și astfel viața, întru Cristos și 
întru dreptate. 


e Capitolul 20 


Simon îi zise, într-o bună zi, lui Ulenspiegel: 

— Ascultă, frate, ai curaj? 

— Am, răspunse Ulenspiegel, îndeajuns pentru a biciui un 
spaniol până își dă duhul, pentru a omori un ucigaș, pentru a 
răpune un asasin. 

— Ai fi în stare, întrebă tipograful, să stai liniștit într-un horn, 
ca să auzi ce se vorbește într-o cameră? 

Ulenspiegel răspunse: 

— Având, din mila lui Dumnezeu, șale zdravene și genunchi 
puternici, aș putea sta vreme îndelungată oriunde aș pofti, ca 
pisicile. 

— Ai răbdare și ţinere de minte? întrebă Simon. 

— Cenușa lui Claes se zbate la pieptul meu, răspunse 
Ulenspiegel. 

— Ascultă atunci, zise tipograful; ia această carte de joc astfel 
îndoită și du-te la Dendermonde. Să baţi, de două ori tare și o 
dată încet, la ușa casei pe care ţi-am desenat-o aici. Cineva îţi 
va deschide și te va întreba dacă tu ești coșarul; îi vei răspunde 
că ești slab și că n-ai pierdut cartea. l-o vei arăta. Atunci, Thyl, 
vei face ceea ce se cuvine. Nenorociri mari plutesc deasupra 
pământului Flandrei. Ti se va arăta un horn pregătit și măturat 
dinainte; vei găsi acolo piroane zdravene pentru picioarele tale, 
iar pentru șezut o scândurică proptită bine. Când cel care ţi-a 
deschis îți va spune să urci în horn, o vei face și vei sta acolo 
fără să zici nici pâs. Seniori iluștri se vor reuni în cameră, în faţa 
căminului în care te vei afla tu. Aceștia sunt Wilhelm cel Tăcut, 
prinț de Orania, conții de Egmont, de Hoom, de Hoogstraeten și 
Ludovic de Nassau, curajosul frate al Tăcutului. Noi, reformaţii, 
ținem să aflăm ce vor și ce pot face monseniorii pentru a salva 
țara. 

Așa că, pe întâi aprilie, Ulenspiegel făcu ceea ce i se spusese 
și se așeză în horn. Fu mulţumit să vadă că nu ardea focul și se 
gândi că, nefiind fum, va putea auzi mai bine. 


Curând, ușa odăii se dădu în lături și fu străbătut, din creștet 
până în tălpi, de o pală de vânt. Dar întâmpină răbdător acest 
vânt, zicându-și că o să-i împrospăteze atenţia. 

Apoi îi auzi pe seniorii de Orania, de Egmont și pe ceilalți 
pătrunzând în încăpere. Incepură să vorbească despre temerile 
pe care le aveau, despre mânia regelui și despre proasta 
administrare a veniturilor de stat și a finanţelor. Unul dintre ei 
vorbea pe un ton aspru, semeț și limpede: era de Egmont. 
Ulenspiegel îl recunoscu, așa cum îl recunoscu și pe de 
Hoogstraeten, după glasu-i răgușit, pe de Hoom, după vocea-i 
groasă, pe contele Ludovic de Nassau, după vocea răspicată și 
pătăioasă și pe Tăcut care rostea încet fiecare vorbă, de parcă 
ar fi cântărit-o într-o balanţă. 

Contele de Egmont întrebă de ce se întâlneau a doua oară, de 
vreme ce, la Hellegat, avuseseră răgazul să hotărască ceea ce 
aveau de făcut. 

De Hoom răspunse: 

— Ceasurile trec iute, regele e mânios, să nu mai pierdem 
vremea. 

Atunci, Tăcutul zise: 

— Ţările sunt în primejdie, trebuie să le apărăm împotriva 
atacului unei armate străine. 

De Egmont răspunse, aprinzându-se, că găsea de mirare că 
regele, stăpânul lui, socotește că trebuie să trimită o armată, 
atunci când peste tot domnește pacea prin grija seniorilor și, cu 
deosebire, a sa. 

Dar Tăcutul preciză: 

— Filip are în Ţările de Jos paisprezece pâlcuri de oaste sub 
ascultarea lui și toţi soldaţii sunt credincioși aceluia care a 
comandat la Gravelines și la Saint-Quentin. 

— Nu înţeleg, zise de Egmont. 

Prințul urmă: 

— Nu vreau să spun nimic mai mult, dar o să se dea citire, 
vouă și seniorilor aici de față, anumitor scrisori, acelora ale 
sărmanului prizonier Montigny, pentru început. 

În aceste scrisori, seniorul de Montigny scria: 


Regele este nespus de supărat de ceea ce s-a 
întâmplat în Ţările de Jos și îi va pedepsi la vremea 
potrivită pe cei vinovați de tulburări. 

Atunci, contele de Egmont spuse că i se făcuse frig și că bine 
ar fi să se aprindă un foc strașnic. Ceea ce se și făcu, în timp ce 
cei doi seniori discutau despre scrisori. 

Focul nu se înteţi, din pricina capacului mare care se afla în 
cămin și odaia se umplu de fum. 

Contele de Hoogstraeten citi atunci, tușind, scrisorile lui 
Alava, ambasadorul Spaniei, adresate Regenţței, scrisori care le 
căzuseră în mână. 

— Ambasadorul, zise, scrie că tot răul din Ţările de Jos e 
pricinuit de trei seniori, adică, măriile lor, de Orania, de Egmont 
și de Hoom. Trebuie, zise ambasadorul, să ne arătăm binevoitori 
cu acești trei seniori și să le spunem că regele recunoaște că 
ține aceste ţări în frâu cu ajutorul lor. In ceea ce îi privește pe 
seniorii Montigny și de Berghes, aceștia se află acolo unde 
trebuie să rămână. 

„Ah!” își spunea Ulenspiegel „mai mult îmi place un horn 
fumegos în ţara Flandrei, decât o închisoare aerisită pe 
pământul Spaniei, căci, acolo, cresc călușe între zidurile 
umede.” 

— Numitul ambasador adaugă că regele a zis, în orașul 
Madrid: „Prin tot ceea ce s-a petrecut în Ţările de Jos, reputaţia 
noastră regală a fost micșorată, slujirea lui Dumnezeu a fost 
batjocorită, așa că, mai degrabă, primejduim toate celelalte 
ținuturi ale noastre, decât să lăsăm nepedepsită o astfel de 
răzvrătire. Suntem hotărâți să mergem noi înșine în Ţările de Jos 
și să cerem ajutorul papei și al împăratului. În răul de acum 
încolțește Binele de mâine. Vom supune Țările de Jos, 
îngenunchindu-le sub ascultarea noastră absolută și vom 
schimba, după bunul nostru plac, orânduirea statului, religia și 
cârmuirea”. 

„Ah! Rege Filip,” își spunea Ulenspiegel, „dacă aș putea, după 
voia mea, să te schimb, ai simţi, sub ciomagul meu flamand, o 
mare schimbare a șoldurilor, a brațelor și a picioarelor; ţi-aș 
pironi capul în mijlocul spatelui cu două cuie și să vedem dacă, 
în starea asta, uitându-te la cimitirul pe care îl lași în urma ta, ai 
mai cânta, după poftă, cântecul tiranicelor tale schimbări.” 

Se aduse vin. De Hoogstraeten se ridică și zise: 

— Beau pentru ţară! 

Toţi făcură ca el; punându-și pocalul gol pe masă, adăugă: 

— A sosit ceasul tău pentru nobilimea belgiană. Trebuie să 
chibzuim cum să ne apărăm mai bine. 

Așteptând un răspuns, se uită la de Egmont, care nu scoase o 
vorbă. 

Dar Tăcutul vorbi: 

— Vom rezista, zise, dacă de Egmont, care la Saint-Quentin și 
la Gravelines, de două ori a făcut Franţa să tremure, are toată 
puterea asupra soldaților flamanzi și vrea să ne sară în ajutor și 
să îl împiedice pe spaniol să intre în ţările noastre. 

Seniorul de Egmont răspunse: 

— Îi port mult prea mult respect regelui încât să cred că 
trebuie să ne înarmăm și să ne răzvrătim împotriva lui. Cei care 
se tem de mânia lui să se retragă. Eu voi rămâne, neavând 
niciun alt mijloc de trai, în afara ajutorului său. 

— Filip se poate răzbuna crunt, zise Tăcutul. 

— Sunt încrezător, răspunse de Egmont. 

— Ţi-ai încredința și capul? întrebă Ludovic de Nassau. 

— Chiar așa, răspunse de Egmont, cap, trup și credință, sunt 
ale lui. 

— Cu dragoste și supunere, voi face la fel ca tine, zise de 
Hoom. 

Tăcutul zise: 

— Trebuie să prevezi și să nu aștepți deloc. 

Atunci, seniorul de Egmont, vorbi cu mânie: 

— Am pus, să fie spânzurați, la Grammont, douăzeci și doi de 
reformaţi. Dacă predicile sunt curmate, dacă doborâtorii de 
icoane sunt pedepsiţi, atunci, mânia regelui se va domuoli. 

Tăcutul răspunse: 

— Sunt speranţe îndoielnice. 

— Să ne înarmăm cu încredere, zise de Egmont. 

— Să ne înarmăm cu încredere, zise de Hoom. 

— Cu fierul trebuie să ne înarmăm, nu cu încredere, urmă de 
Hoogstraeten. 

Atunci, Tăcutul făcu semn că vrea să plece. 

— Rămas bun, prinţ fără ţară, zise de Egmont. 

— Rămas bun, conte fără cap, răspunse Tăcutul. 

Ludovic de Nassau zise atunci: 

— Măcelarul este pentru berbec, iar gloria pentru soldatul 
care salvează pământul străbunilor! 

— Nu pot să o fac și nici nu vreau, spuse de Egmont. 

„Sânge al victimelor,” își zise Ulenspiegel, „abate-te asupra 
capului curtezanului!” 

Seniorii se retraseră. 

Ulenspiegel cobori atunci din horn și se duse numaidecât să 
ducă veștile lui Praet. Acesta zise: 

— De Egmont este trădător, Dumnezeu este cu prinţul. 

Ducele! Ducele la Bruxelles! Unde sunt sipetele cu aripi? 

e CARTEA A TREIA e 


e Capitolul 1 


Tăcutul pornește, Dumnezeu îi călăuzește pașii. 

Cei doi conți sunt deja prinși; de Alba îi făgăduiește Tăcutului 
blândeţe și iertare, dacă i se înfățișează. 

La vestea asta, Ulenspiegel îi spuse lui Lamme: 

— Pe scufia prietenei mele, ducele face să se amâne, la 
stăruința procurorului general Dubois, de trei ori câte 
paisprezece zile, înfățișarea dinaintea lui a prinţului de Orania, a 
fratelui său Ludovic, a lui de Hoogstraeten, Van den Bergh, 
Culembourg, de Brederode și a altor prieteni ai prinţului, 
făgăduindu-le deplină dreptate și îndurare. Ascultă Lamme: într- 
o zi, un evreu din Amsterdam îl păsui la fel pe unul dintre 
dușmanii lui să treacă strada; păsuitorul era jos, păsuitul, la o 
fereastră. 

— Coboară odată, spunea păsuitorul păsuitului și o să-ți 
trântesc un asemenea pumn în cap, încât o să-ţi intre în piept și 
o să te uiţi printre coastele tale ca un hoţ printre zăbrelele 
temniței. 

Păsuitul răspunse: 

— Chiar de mi-ai făgădui de o sută de ori mai mult și tot n-aș 
cobori. 

Tot așa ar putea răspunde de Orania și ceilalţi. 

Și o făcură, refuzând să se înfăţișeze. De Egmont și de Hoom 
nu se luară după ei. Și slăbiciunea, când e vorba să-ți faci 
datoria, aduce ceasul judecății lui Dumnezeu. 


e Capitolul 2 


În vremea asta, fură decapitaţi, la Târgul cailor din Bruxelles, 
seniorii din Andelot, copiii din Battemburg și alți iluștri și viteji 
seniori care voiseră să pună stăpânire prin surprindere pe 
Amsterdam. 

Și, în timp ce se îndreptau spre locul de osândă, fiind 
șaptesprezece la număr și cântând imnuri, tobele băteau în faţa 
și în spatele lor, tot drumul. 

Și soldaţii spanioli, escortându-i cu torţe aprinse, le ardeau 
trupul pe toate părțile. Și, când se zvârcoleau din pricina durerii, 
soldaţii le ziceau: 

— Cum, luteranilor, vă face rău să fiți arși atât de devreme? 

Și acela care-i trădase, pe nume Dierick Slosse, îi duse la un 
anume Enckhuyse, tot catolic, ca să-i dea pe mâna călăilor 
ducelui. 

Și muriră ca niște viteji. 

Și regele moșteni. 


e Capitolul 3 


— L-ai văzut trecând? îl întrebă Ulenspiegel, în straie de 
tăietor de lemne, pe Lamme, la fel înveșmântat. L-ai văzut pe 
ticalosul de duce cu fruntea lui teșită ca a unui vultur și barba lui 
lungă ca un capăt de frânghie atârnând de spânzurătoare? Să-l 
strângă Dumnezeu de gât! L-ai văzut, pe acest păianjen cu labe 
păroase pe care Satana, vărsându-și matele, l-a scuipat pe 
meleagurile noastre? Vino, Lamme, vino; o să aruncăm cu pietre 
în pânza lui... 

— Vai! zise Lamme, o să fim arși devii. 

— Hai la Groenendael, scumpul meu prieten; hai la 
Groenendael, acolo se află o mănăstire frumoasă, în care 
păienjenească ducalitate se va ruga lui Dumnezeu să-i îngăduie 
să-și desăvârșească în pace opera, aceea de a-și lăsa duhurile 
negre să se zbenguie printre stârvuri. Suntem în postul Paștelui, 
iar ducalitatea sa numai de sânge nu vrea să postească. Haide 
să mergem, Lamme, sunt cinci sute de cavaleri înarmaţi în jurul 
casei de Ohain, iar trei sute de pedestrași au pornit în cete mici 
și au intrat în pădurea de la Soignes. Curând, când de Alba se va 
împărtăși, ne vom arunca asupra lui și, punând mâna pe el, îl 
vom băga într-o frumoasă cușcă de fier și îl vom duce prințului. 

Dar Lamme, dârdâind de spaimă, îi zise lui Ulenspiegel: 

— Mare primejdie, fiul meu. Mare primejdie! Te-aș urma în 
această ispravă, dacă picioarele mele nu ar fi atât de moi, dacă 

burtoiul meu nu ar fi atât de umflat din pricina berii acre care se 
bea în orașul acesta, Bruxelles. 

Aceste vorbe se schimbau într-o bortă scobită în pământ, în 
mijlocul unui hățiș. Deodată, privind printre frunze, ca dintr-o 
vizuină, văzură veșmintele galbene și roșii ale soldaţilor ducelui, 
ale căror arme străluceau în soare și care mărșăluiau prin 
pădure. 

— Am fost trădaţi, zise Ulenspiegel. 

Când nu mai zări soldaţi, alergă în goana mare la Ohain. 
Soldaţii îl lăsară să treacă, fără să îl bage în seamă, din pricina 
straielor sale de tăietor de lemne și a legăturii de vreascuri pe 
care o căra în spinare. Acolo, îi găsi pe cavaleri așteptând; le 
dădu de veste și cu toţii se risipiră și scăpară, în afara nobilului 
Beausart de Armentieres, care fu prins. În ceea ce îi privește pe 
pedestrașii care veneau din Bruxelles, nu dădură nici măcar de 
unul. lar cel care îi vânduse pe toţi se dovedi a fi un trădător laş 
din regimentul seniorului de Likes. Seniorul de Beausart plăti 
crunt pentru ceilalţi. 

Ulenspiegel se duse, cu inima zvâcnind de spaimă, să vadă, la 
Târgul de vite, la Bruxelles, crudul lui supliciu. 

Și bietul de Armentieres, așezat pe roată, primi treizeci și 
șapte de lovituri cu drugul de fier peste picioare, peste brate, 
peste tălpi, peste mâini, care fură făcute bucăţi, rând pe rând, 
căci călăii voiau să-l vadă suferind cât mai înfiorător. 

Și o primi pe a treizeci și șaptea peste piept, iar aceasta îl 
omori. 


e Capitolul 4 


Într-o zi de iunie, luminoasă și blândă, fu ridicat la Bruxelles, 
în piaţa din faţa primăriei, un eșafod acoperit cu postav negru, 
având alături doi stâlpi înalţi, împodobiţi cu piroane de fier. Pe 
eșafod se aflau două perne negre și o măsuță pe care era 
așezată o cruce de argint. 

Și pe acest eșafod fură hărăziţi morţii, prin paloș, nobilii de 
Egmont și de Hoom. lar regele îi moșteni. 

Și ambasadorul lui Francisc, întâiul după nume, zise, vorbind 
despre de Egmont: 

— Tocmai am văzut cum i s-a retezat capul aceluia care, de 
două ori, a făcut Franţa să se cutremure. 

Și capetele conților fură înfipte în piroanele de fier. 

Și Ulenspiegel îi zise lui Lamme: 

— Trupurile și sângele sunt acoperite cu postav negru. 
Binecuvântați fie aceia care vor ţine sus inima și dreaptă spada 
în zilele de urgie care vor veni. 


e Capitolul 5 


În vremea asta, Tăcutul strânse o armată și năvăli din trei 
părți asupra Ţărilor de Jos. 

Și Ulenspiegel zise, într-o adunare a acelor calici neînduplecaţi 
din Marenhout: 

— După sfatul celor din inchiziţie, regele Filip a declarat pe 
toți locuitorii Ţărilor de Jos laolaltă și pe fiecare în parte, vinovați 
de crimă de lezmajestate și de erezie atât pentru faptul că s-au 
alăturat ei, cât și pentru faptul că au încuviinţat-o, fără să i se 
împotrivească și, având în vedere această nelegiuire fără 
seamăn, îi osândește pe toţi, fără să ţină seama de sex sau de 
vârstă, în afara acelora care sunt desemnaţi nominal, la 
pedepsele hărăzite pentru aceste fărădelegi; și aceasta fără 
nicio speranţă de grațiere. Regele moștenește. Moartea seceră 
în bogatul și întinsul ţinut mărginit de Marea Septentrională, de 
comitatul Emden, de râul Ems, de Westfalia, de Cleves, de 
Juliers și de Liege, de episcopatul Coloniei și de cel din Trèves, 
de Lorena și de Franţa. Moartea seceră pe o întindere de trei 
sute patruzeci de leghe, în două sute de orașe apărate de ziduri, 
în cincizeci de sate cu drepturi orășenești, pe ogoare, în burguri 
și pe șesuri. Regele moștenește. 

Nu-s prea mulți, urmă el, o sută de mii de călăi pentru o 
trebușoară ca asta. De Alba le spune soldaţi. Și pământul 
străbunilor s-a prefăcut într-un osuar, de unde artele fug, 
meseriile se pierd, industriile pleacă și se duc să se 
îmbogăţească printre străini care îngăduie, în casa lor, să îl 
slăvească pe Dumnezeul conștiinței libere. Moartea și Ruina 
seceră. Regele moștenește. 

Țările și-au cucerit privilegiile cu bani daţi prinților nevoiaşi; 
aceste privilegii sunt confiscate. Nădăjduiseră, după contractele 

încheiate cu suveranii, să se bucure de bogăție, fructul muncii 
lor. S-au înșelat amarnic: zidarul clădește pentru pârjol, 
muncitorul lucrează pentru hoţ. Regele moștenește. 

Sânge și lacrimi! Moartea seceră pe ruguri! Seceră prin 
copacii slujind drept spânzurători ridicate la drumul mare; în 
gropile căscate în care sunt aruncate de vii biete fetițe; în 
locurile de înecăciune ale temnițelor, pe mormanele de 
vreascuri aprinse în mijlocul cărora ard la foc mic osândiţii, în 
colibele de paie cuprinse de foc, în care victimele mor în flăcări 
și fum. Regele moștenește. 

Așa a vrut papa de la Roma. 

Orașele gem de iscoade așteptându-și partea din avutul 
victimelor. Cu cât ești mai bogat, cu atât ești mai vinovat. 
Regele moștenește. 

Dar oamenii viteji ai ţării n-au să se lase să li se taie beregata 
ca la miei. Printre cei care fug, sunt unii înarmaţi care iau calea 
codrului. Călugării au început să îi denunțe, ca să fie omorâţi și 
să le poată lua avutul. Așa că ziua, noaptea, în haită, ca fiarele, 
se năpustesc asupra mănăstirilor, iau înapoi banii de care a fost 
jecmănit sărmanul norod, în chip de sfeșnice, de racle de aur și 
de argint, de anaforniţe, de vase de împărtășanie și de alte vase 
de mare preţ. Nu-i așa, oameni buni? Beau din ele vinul pe care 
călugării îl păstrează doar pentru ei. Vasele, topite sau date în 
gaj, vor sluji războiului sfânt. Trăiască răzvrătiţii! 

li hărţuiesc pe soldaţii regelui, îi ucid, îi jefuiesc, apoi se 
afundă în inima codrului, ascunzându-se în bârlogul lor. Se pot 
Zări, ziua și noaptea, focuri aprinzându-se și stingându-se în 
pădure, schimbându-și necontenit locul. Sunt focurile ospățurilor 
noastre. Al nostru-i vânatul, cu păr și pene. Suntem stăpâni. 
Țăranii ne dau pâine și slănină oricând poftim. Lamme, uită-te la 
ei. Zdrenţăroși, aprigi, hotărâți, cu priviri semeţe, cutreieră 
pădurea cu securile lor, cu halebardele, săbiile lungi, tesacele, 
sulițele, lâncile, arbaletele, archebuzele, căci toate armele le 
sunt bune și nu vor să mărșăluiască sub steaguri. Trăiască 
răzvratiţii! 

Și Ulenspiegel cântă: 

Slaet op den trommele van dire dom deyne, 


Slaet op den trommele van dire dom, dom. 
Bateti toba van dire dom deyne 

Bateti toba de război. 


Să-i smulgem ducelui măruntaiele! 

Să-l biciuim peste față! 

Slaet op den trommele, bateti toba! 
Blestemat fie ducele! Moarte ucigașului! 


Să fie aruncat la câini! Moarte călăului! Trăiască 
răzvrătiții! 

Să fie spânzurat de limbă 

Si de brat, de limba care poruncește 

Și de mâna care semnează osânda cu moartea. 

Slaet op den trommele 

Bateti toba de război. Trăiască răzvrătiții! 


Ducele să fie închis cu leșurile celor osânditi! 
In duhoare, 

Să moară de ciuma celor morți! 

Bateti toba de război. Trăiască răzvrătiții! 


lisuse, priveşte-ți din cer soldatii 
Înfruntând focul, funia, 

Paloșul, pentru cuvântul tău. 

Vor izbăvirea pământului strămoșesc. 


Slaet op den trommele van dire dom deyne. 
Bateti toba de război. Trăiască răzvrătiții! 


Și cu toţii băură și strigară: 

— Trăiască răzvrătiţii! 

Și Ulenspiegel, bând din pocalul aurit al unui călugăr, privea 
cu mândrie chipurile viteze ale neînduplecaților răzvrătiți. 

— Oameni fiare, zise el, voi sunteți lupi, lei și tigri. Mâncaţi 
câinii regelui sângeros. 

— Trăiască răzvrătiţii! ziseră ei, cântând: 


Slaet op den trommele van dire dom deyne; 


Slaet op den trommele van dire dom, dom; 
Bateti toba de război. Trăiască răzvrătiții! 

e Capitolul 6 


Ulenspiegel, aflându-se la Ypres, recruta soldați pentru prinţ: 
urmărit de iscoadele ducelui, se înfăţișă ca ţârcovnic preotului 
de la Saint-Martin. Avu ca tovarăș un clopotar pe nume 
Pompilius Numan, un fricos fără pereche care, noaptea, credea 
că umbra lui e dracul, iar cămașa, o fantomă. 

Preotul era gras și durduliu ca o găină îndopată, numai bună 
pentru frigare. Ulenspiegel își dădu seama curând ce iarbă 
ciugulea ca să adune atâta slănină. După cum află de la clopotar 
și văzu cu ochii lui, preotul prânzea la ceasurile nouă și cina la 
patru. Rămânea în pat până la opt și jumătate, apoi, înainte de 
prânz, se ducea să dea o raită prin biserică, să vadă dacă se 
umpluse cutia milei. Și își vărsa jumătate din ea în punga lui. La 
ceasurile nouă, prânzea: o strachină de lapte, o jumătate de 
pulpă de berbec, un pateu micuţ de bâtlan și mai golea și cinci 
cupe de vin de Bruxelles. La zece, sugând câteva prune și 
stropindu-le cu vin de Orleans, se ruga Domnului să nu îl ducă în 
ispita lăcomiei. La prânz, ronţăia, ca să-i treacă timpul, o aripă și 
o târtiţă de zburătoare. La unu, visând la cina lui, golea o cupă 
mare de vin de Spania; apoi, întinzându-se în pat, trăgea un pui 
de somn, să prindă puteri. 

Deșteptându-se, mânca niţel somon sărat, să-și facă poftă de 
mâncare și golea o bărdacă de dobbe/-knol/ de Anvers. După 
care cobora în bucătărie și se așeza în faţa plitei și a strașnicului 
foc de lemne care ardea în ea. Se uita cum se frigea și se 
rumenea pentru călugării mănăstirii o bucată zdravănă de vițel 
sau un porcușor bine opărit, pe care l-ar fi mâncat mai cu 
plăcere decât un codru de pâine. Dar foamea nu prea îi dădea 
ghes și stătea cu ochii pierduţi, privind frigarea care se răsucea 
singură, de parcă ar fi fost fermecată. Era opera lui Pieter van 
Steenkiste, fierar, locuind la curțile din Courtrai. Preotul îi plătise 
pe o asemenea frigare cincisprezece livre pariziene. 

Apoi, se urca în pat și, aţipind din pricina oboselii, se trezea 
pe la două ca să înghită iute puţină piftie de porc stropită cu vin 
de Romagne, de două sute patruzeci de florini butoiul. La trei, 
mânca o păsărică îndulcită cu zahăr de Madera și golea două 
pahare de vin grecesc dulce, de șaptesprezece florini butelca. 
La trei și jumătate, înghiţea jumătate de borcan de dulceaţă și îl 

stropea cu hidromel. Treaz de-a binelea, își prindea un picior în 
mâini și se odihnea gânditor. 

Sosea momentul mesei de seară, preotul de la Saint-Jean 
venea adesea să-i facă o vizită la ceasul acesta al îndestulării. 
Se luau atunci la întrecere care mănâncă mai mult pește, mai 
multe orătănii, mai mult vânat și mai multă carne. Cel care se 
sătura mai repede trebuia să-i plătească celuilalt un rând de 
fripturi, trei vinuri fierte, cu patru mirodenii și șapte legume. 

Astfel, bând și mâncând, tăifăsuiau împreună despre eretici, 
fiind de părere, la urma urmelor, că niciodată nu puteai spune 
că ai nimicit destui. Așa că nu se luau niciodată la ceartă, în 
afară de cazul când discutau despre cele treizeci și nouă de 
feluri de a face o supă bună de bere. 

Apoi, aplecându-și capetele lor venerabile peste burțţile lor 
sacerdotale, se puneau pe sforăit. Adesea, pe jumătate treaz, 
unul dintre ei zicea că viața este tare dulce pe lumea asta și că 
sărmanii oameni greșesc când se plâng de greutăţile ei. 

La acest om sfânt ajunse Ulenspiegel ţârcovnic. Îl slujea așa 
cum se cuvine la liturghie, nu fără să umple de trei ori sticluțele, 
de două ori pentru el și o dată pentru cuwviosul părinte. 
Clopotarul Pompilius Numan îl ajuta la treaba asta ori de câte ori 
avea prilejul. 

Ulenspiegel, care îl vedea pe Pompilius atât de înfloritor, de 
rumen și de bucălat, îl întrebă dacă în slujba egumenului 
dobândise această sănătate de invidiat. 

— Da, fiul meu, răspunse Pompilius, dar închide bine ușa, să 
nu ne audă cineva. 

Apoi, vorbind în șoaptă: 

— Ştii, zise el, stăpânului nostru starostele îi plac toate 
vinurile și soiurile de bere, toate cărnurile și toate orătăniile. Așa 
că își strânge cărnurile într-o covată, iar vinurile într-un beci și 
cheile le poartă mereu asupra lui, în pungă, ba chiar adoarme cu 
mâinile deasupra lor... Noaptea, când îl răpune somnul, mă duc 
să-i iau cheile de pe pântece și apoi i le pun la loc, nu fără să 
tremur, fiule; căci, dacă ar afla de nelegiuirea mea, m-ar fierbe 
de viu. 

— Pompilius, zise Ulenspiegel, nu trebuie să-ţi dai atâta 
osteneală, ci doar o dată să-i iei cheile; voi face altele după ele, 
iar pe acelea le vom lăsa pe burdihanul bunului părinte. 

— Fă-le, fiule, zise Pompilius. 

Ulenspiegel meșteri cheile, așa că, de îndată ce el și Pompilius 
socotiră, pe la ceasurile opt din noapte, că bunul egumen 
adormise, coborâră să ia, după pofta inimii, cărnuri și vinuri. 
Ulenspiegel căra sticlele, iar Pompilius cărnurile, din pricină că 
Pompilius tremura întruna ca o frunză, iar șuncile și pulpele de 
berbec nu se sparg căzând. Inșfăcară de mai multe ori niște 
zburătoare gata pregătite pentru fiert, faptă pentru care fură 
învinovăţite câteva mâțe din vecinătate care plătiră cu viața 
pentru această nelegiuire. 

Se duseră, apoi, pe Kete/-Straat, care este strada fetelor 
dezmăţate. Acolo, nu cruțară nimic, dându-le cu dărnicie 
drăguțelor lor carne de vacă afumată și şuncă, cârnaţi scurți și 
groși și zburătoare și punându-le să bea vin de Orleans și de 
Romagne și /ngel/sche bier căreia i se spunea ale de cealaltă 
parte a mării, pe care o turnau în valuri în fragedul gâtlej al 
frumoaselor. Și erau plătiţi cu mângăieri. 

Totuși, într-o bună dimineață, după prânz, egumenul trimise 
după amândoi. Avea un aer înfricoșător, sugând, nu fără mânie, 
un os cu măduvă, pescuit din supă. 

Pompilius tremura în nădragi, iar burta i se scutura de 
spaimă. Ulenspiegel, ţinându-și firea, se înfiora de plăcere, 
pipăind în buzunar cheia de la beci. 

Egumenul, vorbindu-i, zise: 

— Mi se bea vinul și mi se mănâncă păsările, tu ești acela, 
fiule? 

— Nu, răspunse Ulenspiegel. 

— Și acest clopotar, zise egumenul, arătând spre Pompilius, 
nu și-a murdărit mâinile cu această fărădelege? Căci e alb la 
faţă ca unul ce dă să moară, negreșit din pricină că vinul furat îl 
macină ca o otravă. 

— Vai! Sfinţia ta, răspunse Ulenspiegel, îl învinovăţiţi greșit pe 
clopotarul vostru, căci dacă este galben ca ceara, nu este din 
pricină că a băut vin, ci pentru că nu a sorbit îndeajuns, de 
aceea este atât de slăbit, că, dacă nu i-l oprim, sufletul lui are să 
i se scurgă în nădragi. 

— Sunt oameni săraci pe lumea asta, spuse egumenul, bând o 
înghiţitură zdravănă de vin din cupa sa. Dar, spune-mi, fiule, 
dacă tu, care ai ochi de linx, nu i-ai zărit cumva pe tâlhari. 

— O să stau de strajă, sfinte părinte, răspunse Ulenspiegel. 


— Domnul să vă dea numai bucurii la amândoi, copiii mei, 
zise egumenul și să trăiţi cumpătat. Căci de la necumpătare ne 
vin multe rele în valea asta a lacrimilor. Mergeţi în pace. 

Și îi binecuvânta. 

Și mai supse încă un os cu măduvă din supă și mai bău o 
înghiţitură zdravănă de vin. 

Ulenspiegel și Pompilius ieșiră. 

— Ticălosul ăsta de zgârie-brânză, spuse Ulenspiegel, nu ti-ar 
fi dat să bei nici măcar o picătură de vin. Anafură va fi, de-l vom 
fura întruna. Dar ce ai, de ce tremuri? 

— Mi s-au muiat nădragii, răspunse Pompilius. 

— Apa se usucă repede, fiule, zise Ulenspiegel. Dar, 
înveselește-te, astă-seară va fi muzică de sticle pe Kete/-Straat. 
Și le vom îmbăta pe cele trei străji ale orașului care vor păzi 
orașul sforăind. 

Ceea ce și făcură. 

In vremea asta, ajunseseră în preajma Sfântului Martin; 
biserica era împodobită de sărbătoare. Ulenspiegel și Pompilius 
intrară în ea noaptea și închiseră bine ușile, aprinseră toate 
făcliile, luară o violă și un cimpoi și se porniră să cânte din ele 
cât se pricepeau ei de bine. lar făcliile ardeau ca niște sori. Dar 
asta nu avea să fie totul. Făcându-și treaba, se duseră la 
egumen, pe care îl găsiră în picioare, în ciuda orelor înaintate, 
ronțăind o prepeliţă, bând vin de Rin și holbându-și ochii la 
vederea vitraliilor luminate ale bisericii. 

— Prea sfinte, îi zise Ulenspiegel, vreţi să știți cine vă 
mănâncă păsările și vă bea vinurile? 

— Și luminaţia asta! zise egumenul, arătând vitraliile bisericii. 
Ah! Sfinte Dumnezeule, îi îngădui sfântului Martin să ardă astfel, 
noaptea, fără să plătească, lumânările bieţilor călugări? 

— Ba mai face și altceva, monseniore egumen, veniţi să 
vedeți. 

Egumenul își luă cârja și îi urmă; intrară în biserică. 

Acolo, văzu, în mijlocul marelui naos, toţi sfinţii coborâţi din 
firidele lor, strânși în cerc și conduși, se pare, de sfântul Martin 
care era mai înalt cu un cap decât toţi și, în degetul arătător, 
întins pentru binecuvântare, ţinea un curcan fript. Ceilalţi aveau 
în mâini sau duceau în gură bucăţi de pui sau de gâscă, 
cârnăciori, șunci, pește crud și pește prăjit și, între altele, o 

știucă frumoasă ce cântărea cel puţin paisprezece livre. Și 
fiecare, la picioare, avea o butelcă plină cu vin. 

La această priveliște, egumenul, turbând de furie, se făcu atât 
de roșu și faţa i se umflă atât de tare, încât Ulenspiegel și 
Pompilius crezură că are să plesnească; dar egumenul, fără să îi 
mai bage în seamă, se duse drept la sfântul Martin și începu să 
îl amenințe, ca și cum ar fi vrut să îl învinovăţească de faptele 
nelegiuite ale celorlalţi, îi smulse curcanul din mână și îl pocni 
atât de tare, încât îi rupse braţul, nasul, cârja și mitra. 

In ceea ce îi privește pe ceilalţi, nu îi cruță nici pe ei, 
copleșindu-i cu o ploaie de lovituri, așa că fiecare își lăsă acolo 
braţe, mâini, mitre, cârje, coasă, secure, grătar, fierăstrău și alte 
semne de măreție și de mucenicie. După care egumenul, 
fluturându-și burta, se duse el însuși să stingă lumânările, cu 
mare furie și iuţeală. 

Luă cu el tot ceea ce putu să care din șunci, zburătoare și 
cârnaţi și, gârbovit sub povară, se întoarse în odaia lui de 
culcare atât de îndurerat și de supărat încât dădu dușcă, unul 
după altul, trei clondire de vin. 

Ulenspiegel, fiind fără grijă că doarme dus, duse pe Ketel- 
Straat tot ceea ce egumenul crezuse că scăpase de prăpăd, iar 
pe deasupra și ce mai rămăsese prin biserică, nu fără să se 
ospăteze mai întâi pe alese cu cele mai gustoase bunătăți. 

A doua zi, în vreme ce Pompilius trăgea clopotele de 
dimineaţă, Ulenspiegel urcă în dormitorul egumenului și îl pofti 
să coboare din nou în biserică. 

Acolo, arătându-i rămășițele sfinţilor și orătăniilor, îi zise: 

— Monseniore egumen, degeaba aţi făcut ce aţi făcut, au 
înfulecat totul. 

— Da, răspunse egumenul, au venit până în dormitor, ca niște 
lotri, să ia ceea ce izbutisem să scot din ghearele lor. Ah! 
Domnilor sfinţi, mă voi plânge papei. 

— Da, zise Ulenspiegel, dar, în după-amiaza asta, 
procesiunea, muncitorii vor veni la biserică; dacă îi vor vedea pe 
toți acești sfinţi astfel mutilaţi, nu vă temeţi că veţi fi învinuit de 
iconoclastie? 

— Ah, sfinte Martin, zise egumenul, cruţă-mă de foc, nu știam 
ce fac. 

Apoi, întorcându-se spre Ulenspiegel, în timp ce fricosul 
clopotar se legăna, atârnând de frânghia clopotelor, zise: 


252 


— Nu vom izbuti nicidecum, de azi până duminica, să-l cârpim 
pe sfântul Martin. Ce va face și ce va spune norodul? 

— Monseniore, răspunse Ulenspiegel, trebuie să ne folosim de 
un vicleșug nevinovat. Vom lipi o barbă pe obrajii lui Pompilius, 
care este cât se poate de respectabil, fiind veșnic melancolic; o 
să-l gătim cu mitra, cu stiharele, cu sfita și cu mantia cea mare, 
de postav aurit, a sfântului; o să-l sfătuim să se ţină bine de 
soclu, iar norodul îl va lua drept sfântul Martin de lemn. 

Egumenul se duse la Pompilius, care se legăna, atârnat de 
frânghii și îi zise: 

— Nu mai bate clopotele și ascultă-mă: Vrei să câștigi 
cincisprezece ducați? Duminică, în ziua procesiunii, vei fi sfântul 
Martin, Ulenspiegel te va găti așa cum se cuvine și dacă, purtat 
de cei patru oameni, vei face un singur gest, sau vei rosti un 
singur cuvânt, voi pune să fii fiert de viu în cazanul cel mare, pe 
care călăul tocmai l-a zidit în Piaţa Halelor. 

— Monseniore, vă mulțumesc pentru cinstea ce mi-o faceţi, 
zise Pompilius, dar știți că îmi stăpânesc cu greu apele. 

— Trebuie să te supui, urmă egumenul. 

— Mă voi supune, monseniore, zise Pompilius cu jale. 


e Capitolul 7 


Peste două zile, pe un soare strălucitor, procesiunea ieși din 
biserică. Ulenspiegel îi cârpise cum se pricepuse mai bine pe cei 
doisprezece sfinţi care se clătinau pe soclurile lor, între flamurile 
breslelor; apoi, venea statuia Maicii Domnului, apoi, fetele 
Fecioarei, toate înveșmântate în alb și cântând imnuri, apoi, 
arcașii și arbaletierii, apoi, cel mai aproape de baldachin și 
clătinându-se mai abitir decât ceilalți, Pompilius, gârbovit sub 
grelele veșminte ale domniei sale sfântul Martin. 

Ulenspiegel, înarmându-se cu praf de scărpinat, îl îmbrăcase 
el însuși pe Pompilius în costumul său episcopal, îi pusese 
mânușile și cârja și îl învățase să binecuvânteze pe latinește 
norodul. li ajutase, de asemenea, pe preoţi să-și pună straiele. 
Unora le așezase gulerul cel mare, altora sfita, diaconului 
stiharul. Alerga de colo, colo prin biserică, netezind cutele unui 
pieptar sau ale unui pantalon scurt. Admira și lăuda armele bine 
lustruite ale arbaletierilor și arcurile de temut ale confreriei 

arcașilor. Și fiecăruia îi turna în guler, pe spinare ori la 
încheietura mâinilor o dâră subţire de praf de scărpinat. Dar 
decanul și cei patru purtători ai sfântului Martin avură parte de 
cel mai mult. Cât despre fetele Fecioarei, le cruță, ţinând seama 
de gingășia lor plină de drăgălășenie. 

Procesiunea porni, cu flamurile în vânt, semnele breslelor 
desfășurate, într-o ordine desăvârșită. Bărbaţi și femei se 
închinau, văzând-o trecând. Și soarele strălucea, fierbinte. 

Decanul fu cel dintâi care simţi mâncărimea prafului și se 
scărpină un pic după ureche. Toţi, preoţi, arcași, arbaletieri se 
scărpinau pe gât, pe picioare, la încheieturile mâinilor, fără să 
îndrăznească încă să o facă pe faţă. Cei patru purtători, de 
asemenea, se scărpinau, iar clopotarul, cu mâncărimi mai aprige 
decât ceilalţi, căci se afla în bătaia razelor arzătoare ale 
soarelui, nu îndrăznea, totuși, să facă nicio mișcare, de frică să 
nu fie fiert de viu. Încreţind din nas, se schimonosea în fel și chip 
și tremura pe picioarele lui slăbănoage, căci dădea să cadă de 
fiecare dată când se scărpinau cei ce îl purtau. 

Dar nu cuteza să se miște și, de spaimă, lăsa să i se scurgă 
apele, iar purtătorii ziceau: 

— Sfinte Martin cel mare, acum a început să plouă. 

Preoții intonau un imn întru slava Maicii Domnului: 


Și de coe... coe... coe... lo descenderes 
O sanc... ta... ta... Ma... ma... ria.’ 


Căci le tremurau glasurile din pricina mâncărimii, care se tot 
întețea, dar încă se scărpinau cu sfială. Decanul și cei patru 
purtători ai sfântului Martin aveau, totuși, gâtul și încheieturile 
mâinilor zgăriate până la sânge. Pompilius se ţinea tare, 
bâțâindu-se pe sărmanele lui picioare care îl mâncau cel mai 
tare. 

Dar iată că, deodată, cu toţii, arbaletieri, arcași, diaconi, 
preoţi, decani și purtători ai sfântului Martin trebuiră să stea în 
loc ca să se poată scărpina. Praful îi dădea lui Pompilius 
mâncărimi cumplite la labele picioarelor, dar nu cuteza să se 
miște, de teamă să nu cadă. 


31 „Dacă din cer ai cobori / O, sfântă Maria.” În limba latină, în text. (n.tr.). 

lar curioșii de pe margine ziceau că sfântul Martin își 
rostogolește cumplit ochii cu priviri sălbatice și are o înfățișare 
amenințătoare, înspăimântând norodul. 

Apoi, decanul făcu semn procesiunii să pornească mai 
departe. 

Curând, soarele care dogorea cu sârg, încingând toate aceste 
dosuri și burţi procesionale, făcu de nesuferit usturimea. 

Și atunci, preoţi, arcași, archebuzieri, diaconi și decan fură 
văzuţi oprindu-se în loc și scărpinându-se fără rușine peste tot 
pe unde îi mânca, ca o ceată de maimuțe. Fetele Fecioarei 
cântau imnul lor și erau ca niște voci îngerești toate aceste 
glasuri proaspete, înălțându-se spre cer. 

Cu toţii, în cele din urmă, o zbughiră care încotro: decanul, 
scărpinându-se întruna, salvă sfânta cuminecătură; norodul pios 
cără relicvele în biserică; cei patru purtători ai sfântului Martin îl 
azvârliră cât colo pe Pompilius, dând cu el de pământ. Intins pe 
jos, fără să îndrăznească nici să se scarpine, nici să se miște, 
nici să vorbească, sărmanul clopotar își ținea ochii închiși, plin 
de smerenie. 

Doi băiețași vrură să îl care de acolo, dar, socotindu-l prea 
greu, îl rezemară de un perete și, în acel loc, Pompilius se porni 
să plângă cu lacrimi amare. 

Norodul făcu roată în jurul lui; femeile se duseră să caute 
mănuși de pânză fină și albă și începură să îi șteargă faţa, 
strângându-i lacrimile ca pe niște relicve și spunându-i: 

— Monseniore, strașnic de cald vă mai este. 

Clopotarul le privea jalnic și, în ciuda lui, strâmba din nas. 

Dar, cum lacrimile îi curgeau șiroaie din ochi, femeile ziseră: 

— Sfinte Martin cel mare, plângi oare păcatele celor din orașul 
Ypres? Nu cumva nasul tău nobil se mișcă? Noi am urmat, 
totuși, sfaturile lui Louis Vives și săracii din Ypres vor avea ce 
lucra și ce mânca. Oh! Ce lacrimi mari! Sunt ca niște perle! 
Izbăvirea noastră se află în ele. 

Bărbaţii spuneau: 

— Trebuie oare, sfinte Martin cel Mare, să dărâmăm Ketel- 
Straat? Dar învaţă-ne, mai ales, cum să oprim fetele sărmane să 
iasă seara și să se vândă. 

Deodată, norodul strigă: 

— lată-l pe ţârcovnic! 


Ulenspiegel veni atunci și, luându-l pe Pompilius în braţe, îl 
duse pe umeri, urmat de mulţimea de credincioși și 
credincioase. 

— Vai! îi șopti la ureche sărmanul clopotar, o să mor de atâta 
mâncărime, fiule. 

— Ține-te ţeapăn, îi răspunse Ulenspiegel, ai uitat că ești un 
sfânt de lemn? 

luți pașii și îl așeză ușurel pe Pompilius dinaintea egumenului 
care-și sfâșia pielea cu unghiile, până la sânge. 

— Clopotarule, te-ai scărpinat și tu cum am făcut noi? 

— Nu, monseniore, răspunse Pompilius. 

— Ai vorbit, sau ai făcut vreun gest? 

— Nu, monseniore, răspunse Pompilius. 

— Atunci, zise egumenul, vei avea cei cincisprezece ducați ai 
tăi. Acum, du-te și te scarpină. 


e Capitolul 8 


A doua zi, norodul, aflând de la Ulenspiegel ceea ce se 
întâmplase, zise că fusese o glumă proastă să-i facă să îl 
slăvească ca pe un sfânt pe un plângăcios care lăsa să-i scape 
apele sub el. 

Și mulţi deveniră eretici și, plecând cu avutul lor, alergau să 
îngroașe rândurile armatei prințului. 

Ulenspiegel, întorcându-se spre Liege, se afla singur într-o 
pădure: se întinse pe mușchiul moale și căzu pe gânduri. Privind 
cerul limpede, zise: 

— Razboi, veșnic război, pentru că dușmanul spaniol ucide 
sărmanul norod, ne jefuiește averile, ne necinstește nevestele și 
fiicele. În vremea asta, bănișorii noștri se duc, sângele nostru 
curge în râuri, fără ca nimeni să aibă vreun folos, doar pentru 
acest mitocan de rege care vrea să își împodobească slăvita 
coroană cu încă un trofeu, semn al puterii. Semn pe care îl 
socotește glorios, semn de sânge, semn de fum. Ah! Dacă te-aș 
putea însemna așa cum gândesc eu, doar muștele ar mai vrea 
să îţi ţină tovărășie. 

Pe când se gândea la toate acestea văzu cum îi trece pe 
dinainte un cârd de cerbi. Unii erau bătrâni și mari, cerbi 
lopătari, purtându-și cu fală coarnele cu nouă ramuri. Căpriorii 

drăgălași, care sunt scutierii lor, tropăiau pe lângă ei, părând 
gata să le sară în ajutor cu coarnele lor ascuţite. Ulenspiegel nu 
știa încotro se duc, dar se gândi că merg să se odihnească. 

— Ah! zise, cerbi bătrâni și drăgălași căpriori, vă duceţi, veseli 
și mândri, în inima pădurii, la odihnă, mâncând lăstari fragezi, 
adulmecând miresme îmbălsămate, fericiţi, până ce va veni 
vânătorul-călău. Așa și noi, cerbi bătrâni și căpriori! 

Și cenușa lui Claes se zbătu la pieptul lui Ulenspiegel. 


e Capitolul 9 


În septembrie, când nu mai pișcă ţânţarii, Tăcutul, cu șase 
tunuri de câmp și patru tunuri mari, vorbind în numele lui și 
paisprezece mii de flamanzi, valoni și germani trecură Rinul la 
Saint-Vyt. 

Sub steagurile galbene și roșii ale ciomagului noduros al 
Burgundiei, ciomag care multă vreme ne schilodi ţara, ciomag al 
începutului de sclavie, pe care îl ţinea de Alba, ducele sângeros, 
mărșăluiau douăzeci și șase de mii cinci sute de oameni, se 
rostogoleau pe roate șaptesprezece tunuri de câmp și nouă 
tunuri mari. 

Dar Tăcutul nu avea să aibă nicio izbândă în războiul acesta, 
căci de Alba se ferea mereu să intre în luptă. 

lar fratele său, Ludovic, acel Bayard al Flandrei, după 
sumedenie de orașe cucerite și nenumărate corăbii capturate pe 
Rin, pierdu, la Jemmingen, în ţinutul Friziei, în lupta cu fiul 
ducelui, șaisprezece tunuri, o mie cinci sute de cai și douazeci 
de steaguri, din pricina lașilor soldaţi mercenari care cereau 
bani când trebuiau să înfrunte dușmanul. 

Și, printre ruine, sânge și lacrimi, zadarnic căuta Ulenspiegel 
izbăvirea pământului strămoșilor. 

lar călăii, în ţară, spânzurau, retezau capetele, ardeau pe rug 
bietele victime nevinovate. 

Și regele moștenea. 

Drumeţind pe meleaguri valone, Ulenspiegel văzu că prințul 
nu putea nădăjdui la niciun ajutor și ajunse, astfel, lângă orașul 
Bouillon. 

Pe drum începură să i se arate cocoșaţi de toate vârstele, 
sexele și rangurile. Cu toții, dăruiți cu mătănii lungi, le 
scărmănau cu credință. 

lar rugăciunile lor erau ca orăcăitul broaștelor, seara, în baltă, 
când e zăduf. 

Erau femei cocoșate purtând în brațe copii cocoșațţi, în timp 
ce alți micuţi, din aceeași cloșcă, se agăţau de fustele lor. Și 
erau gheboși pe coline și gheboși pe câmp și pretutindeni, sub 
cerul limpede, Ulenspiegel vedea desenându-se siluetele lor 
firave. 

Se duse la unul dintre ei și îi zise: 

— Încotro se îndreaptă toţi acești sărmani bărbaţi, copii și 
femei? 

Omul răspunse: 

— Mergem la mormântul domnului sfânt Remaclius, să îl 
rugăm să ne dea ceea ce ne dorește inima, luându-ne din 
spinare povara asta umilitoare. 

Ulenspiegel urmă: 

— Domnul sfânt Remaclius ar putea să îmi dea și mie ceea ce 
îmi dorește inima, luând din spinarea bietelor comune pe ducele 
cel sângeros care apasă ca o cocoașă de plumb? 

— Nu e îndatorirea lui să ridice cocoașele de penitență, 
răspunse pelerinul. 

— Și a ridicat vreuna? întrebă Ulenspiegel. 

— Da, când cocoașa e proaspătă. Dacă atunci se săvârșește 
minunea vindecării, chefuim și sărbătorim în tot orașul. Și 
fiecare pelerin dăruiește o monedă de argint și, de multe ori, 
chiar un florin de aur, preafericitului lecuit, ajuns sfânt prin 
această faptă și putând să se roage cu spor pentru ceilalţi. 

Ulenspiegel zise: 

— De ce bogatul sfânt Remaclius cere bani pentru lecuire, ca 
tâlharii de spiţeri? 

— Drumet necredincios, sfântul îi pedepsește pe cei care 
hulesc! răspunse pelerinul, scuturându-și furios cocoașa. 


— Vai! gemu Ulenspiegel. 

Și se prăbuși încovoiat la rădăcina unui copac. 

Pelerinul, uitându-se la el, zise: 

— Domnul sfânt Remaclius lovește zdravăn, acolo unde 
lovește. 

Ulenspiegel își îndoise spinarea și și-o scărpina de zor, 
gemând: 

— Slăvite sfânt, ai milă. Asta-i pedeapsa. Simt între umeri o 
durere arzătoare. Vai! Aoleo! lertare, domnule sfânt Remacilius. 
Du-te, pelerinule, du-te, lasă-mă singur aici, ca pe un paricid, să 
plâng și să mă căiesc. 

Dar pelerinul se și dusese în piaţa mare din Bouillon, unde 
erau adunați toți cocoșaţii. 

Acolo, clănțănind de frică, le spuse, vorbind întretăiat: 

— Întâlnit pelerin drept ca un plop... pelerin care hulește... 
cocoașă în spinare... cocoașă cu fierbințeală. 

Ceea ce auzind pelerinii, scoaseră o mulţime de strigăte 
vesele, zicând: 

— Domnule sfânt Remaclius, dacă dai cocoașe, atunci poţi să 
le și iei. la-ne cocoașele, domnule sfânt Remacilius. 

Între timp, Ulenspiegel plecă de sub copac. Trecând prin 
târgul pustiu, văzu, la masa joasă a unei cârciumi, două bășici 
fluturând atârnate de un băț, două bășici de porc, spânzurate 
astfel în semn de praznic cu caltaboși Panch Kermis, cum se 
spune pe meleagurile Brabantului. 

Ulenspiegel luă una dintre aceste bășici, adună de pe jos șira 
spinării unei schol, francezii îi spun scrumbie uscată, se crestă, 
lăsă să-i curgă sângele în bășică, o umflă, o strânse la gură și o 
puse în spinare, iar deasupra puse șira spinării a acelei schol. 
Astfel gătit, cu spatele încovoiat, capul atârnând și picioarele 
moi, ca un vechi cocoșat, intră în piaţă. 

Pelerinul martor al prăbușirii sale îl zări și strigă: 

— Uite-l pe cel ce a hulit. 

Și îl arătă cu degetul. Și cu toţii alergară să îl vadă pe cel lovit. 

Ulenspiegel clătina jalnic din cap: 

— Ah! zise. Nu merit nici milă, nici îndurare; omorâţi-mă ca pe 
un câine turbat. 

lar gheboșii, frecându-și mâinile, ziseră: 

— Unul mai mult în confreria noastră. 


Ulenspiegel, mormăind printre dinţi: „O să vă fac eu să plătiţi, 
răilor”, părea să îndure răbdător totul și zise: 

— Nu voi mânca, nici nu voi bea, nici chiar pentru a-mi întări 
cocoașa, până când domnul sfânt Remaclius nu va voi să mă 
lecuiască, așa cum m-a lovit. 

La vestea acestei minuni, decanul ieși din biserică. Era un 
bărbat înalt, burduhănos și falnic. Cu nasul în vânt, spintecă 
precum o corabie marea de gheboși. 

l-I arătară pe Ulenspiegel, iar el îi zise acestuia: 

— Tu ești, omuleţule, acela pe care l-a lovit cu urgie sfântul 
Remaclius? 

— Da, monseniore decan, răspunse Ulenspiegel, eu sunt, într- 
adevăr, umilul său credincios care vrea să fie lecuit de cocoașa 
lui proaspătă, dacă se va milostivi. 

Decanul, mirosind un vicleșug sub aceste vorbe, zise: 

— Lasă-mă să pipăi această cocoașă. 

— Pipăiţi, monseniore, răspunse Ulenspiegel. 

Ceea ce făcând, decanul spuse: 

— Este proaspătă și moale. Nădăjduiesc, totuși, că domnul 
sfânt Remaclius va binevoi să se arate îndurător. Urmează-mă. 

Ulenspiegel se luă după decan și pătrunse în biserică. 
Gheboșii, bulucindu-se în spatele lui, strigau: 

— Uite-l pe blestemat! Uite-l pe cel ce a hulit! Cât cântărește 
cocoașa ta proaspătă? O să faci un sac din ea, să-ți pui în el 
gologanii! Toată viaţa ţi-ai bătut joc de noi, fiindcă erai drept; 
acum e rândul nostru. Slavă domnului sfânt Remaclius! 

Ulenspiegel, fără să scoată o vorbă, cu capul în jos, mergând 
mereu în urma decanului, intră într-o capelă mică în care se afla 
un mormânt în întregime din marmură, acoperit de o masă mare 
care era, de asemenea, din marmură. Între mormânt și peretele 
capelei nu era o depărtare mai mare decât un braţ întins. O 
mulțime de pelerini gheboși, înșirați pe un singur rând, se 
strecurau între perete și masă, de care își frecau în tăcere 
cocoașa, astfel nădăjduind să fie izbăviţi de ea. lar acei care își 
frecau cocoașele nu voiau să le facă loc acelora care nu și-o 
frecaseră încă și se îmbrânceau, dar fără zgomot, neîndrăznind 
decât să își dea ghionturi pe înfundate, lovituri de cocoșați, din 
pricina sfinţeniei locului. 

Decanul îi zise lui Ulenspiegel să urce pe masa mormântului, 
ca să-l poată vedea toți pelerinii. Ulenspiegel răspunse: 

— Nu pot singur. 

Decanul îl ajută și se așeză lângă el, poruncindu-i să 
îngenuncheze. Ulenspiegel se supuse și rămase astfel, cu capul 
plecat. 

Atunci, decanul, reculegându-se, începu să predice și zise cu 
glas tunător: 

— Fii și fraţi întru Cristos, îl vedeţi la picioarele mele pe cel 
mai mare nelegiuit, pungaș și hulitor pe care domnul sfânt 
Remaclius l-a pedepsit vreodată cu mânia sa. 

lar Ulenspiegel, lovindu-se cu pumnii în piept, zise: 

— Confiteor”. 

— Odinioară, urmă decanul, era drept ca o coadă de 
halebardă și se fălea cu asta. Uitați-vă acum la el, cocoșat și 
gârbovit, sub lovitura blestemului ceresc. 

— Confiteor, luaţi-mi cocoașa, zise Ulenspiegel. 

— Da, urmă decanul, da, mărețe sfânt, domnule sfânt 
Remaclius, care, de la glorioasa voastră moarte, aţi săvârșit 
treizeci și nouă de miracole, ia-i de pe umeri povara care îl 
apasă și fie ca, drept răsplată, să îţi cântăm imnuri de slavă, în 
vecii vecilor, in saecula saeculorum”? și pace pe pământ 
cocoșaţilor de bună credință. 

lar cocoșaţii ziseră în cor: 

— Da, da, pace pe pământ cocoșaţilor de bună credinţă, pace 
cocoașelor, să nu mai fim schilodiţi, să nu mai fim umiliţi. la-ne 
cocoașele, domnule sfânt Remaclius. 

Decanul îi porunci lui Ulenspiegel să coboare de deasupra 
mormântului și să își frece cocoașa de marginea mesei. 
Ulenspiegel făcu întocmai, zicând întruna: 

— Mea culpa, confiteor, luaţi-mi cocoașa. 

Și și-o freca cu sârg, în văzul celor de faţă. 

lar aceia strigau: 

— Uitaţi-vă la cocoașă, se strânge! Uitaţi-vă, dă înapoi! Se 
lasă în dreapta. Nu, o să intre la loc, în piept; cocoașele nu 
dispar, pătrund în intestine, de unde au ieșit. Nu, intră în 
stomac, unde slujesc drept hrană douăzeci și patru de ore. Unde 
se duc vechile cocoașe? 

Deodată, toţi cocoșaţii scoaseră un strigăt puternic, căci 
Ulenspiegel tocmai își făcuse cocoașa să plesnească, sprijinindu- 


32 „Mărturisesc.” În limba latină, în text. (n.tr.). 
33 „În vecii vecilor.” În limba latină, în text. (n.tr.). 

se cu toată greutatea de masa mormântului. Tot sângele care 
se afla în ea se revărsă în afară, curgând din pieptar, cu picături 
mari, pe dale. Și strigă, îndreptându-se din spate și întinzând 
brațele: 

— M-am descotorosit de ea! 

lar toți gheboșii zbierară într-un glas: 

— Domnul sfânt Remacilius l-a blagoslovit; blând cu el, aprig 
cu noi. 

— Sfinte, scapă-ne de cocoașe! Eu îţi voi da un vițel! Eu, 
șapte oi! Eu, vânătoarea anului! Eu, șase șunci! Eu îmi dăruiesc 
bisericii căsuţa! Scapă-ne de cocoașe, domnule sfânt Remaclius! 

Și se uitau la Ulenspiegel cu invidie și respect. Unul vru să îl 
pipăie sub pieptar, dar decanul îi zise: 

— Acolo este o rană care nu se poate arăta la lumină. 

— Mă voi ruga pentru voi, spuse Ulenspiegel. 

— Da, pelerine, ziseră cocoșaţii, vorbind cu toţii de-o dată, da, 
domnule îndreptat, ne-am bătut joc de tine, iartă-ne, nu știam 
ce facem. Cristos a iertat pe cruce, milostivește-te și iartă-ne și 
tu. 

— Vă voi ierta, zise cu bunăvoință Ulenspiegel. 

— Atunci, ziseră ei, ia gologanul ăsta, primește acest florin, 
lasă-ne să dăruim acest real Îndreptării Voastre, să-i oferim 
acest creițar, să-i punem în mâinile sale acești galbeni... 

— Ascundeți-vă bine  galbenii, le spunea în șoaptă 
Ulenspiegel, să nu știe stânga cât dă dreapta. 

Și vorbea astfel din pricina decanului care mânca din ochi 
monezile cocoșaţilor, fără să vadă dacă erau de aur sau de 
argint. 

— Mulţumire ţie, domnule sanctificat, îi spuneau cocoșaţii lui 
Ulenspiegel. 

Și el primea cu mândrie darurile lor, ca un om trecut printr-o 
minune. 

Dar cei zgârciţi își frecau cocoașele de mormânt, fără să zică 
nimic. 

Ulenspiegel intră seara într-o cârciumă, unde se puse pe 
sărbătorit și chefuit. 

Inainte de a se duce să se culce, socotind că decanul voia să 
aibă partea lui de pradă, dacă nu totul, își numără câștigul și 
găsi mai mult aur decât argint, căci erau acolo mai bine de trei 
sute de galbeni. Ochi un dafin uscat într-un ghiveci, apucă 


262 


dafinul de păr, îl smulse cu pământ cu tot și piti banii dedesubt. 
Toate jumătăţile de florin, gologanii și paralele, le puse la 
vedere pe masă. 

Decanul intră în cârciumă și se urcă lângă Ulenspiegel. 

Acesta, văzându-l, îi zise: 

— Monseniore decan, ce vreţi de la modesta mea persoană? 

— Nu vreau decât avutul tău, fiule. 

— Vai! gemu Ulenspiegel. Este ceea ce vedeţi pe masă. 

— Da, încuviință decanul. 

Apoi, întinzându-și mâna, curăță masa de toţi banii care se 
aflau pe ea, făcându-i să cadă într-o pungă anume pregătită 
pentru asta. 

Și îi dădu un florin lui Ulenspiegel, care se prefăcea că 
scâncește. 

Și îi ceru uneltele minunii. 

Ulenspiegel îi arătă osul de schol și bășica. 

Decanul le luă, în vreme ce Ulenspiegel se tânguia de ţi se 
rupea inima, rugându-l să-i mai dea ceva pe deasupra, 
spunându-i că era cale lungă de la Bouillon la Damme, pentru 
un sărman drumeţ ca el, silit să meargă pe jos și că, negreșit, se 
va prăpădi de foame pe drum. 

Decanul o șterse, fără să scoată o vorbă. 

Rămas singur, Ulenspiegel adormi cu ochii la dafin. A doua zi, 
în zori, luându-și prada, ieși din Bouillon, se duse în tabăra 
Tăcutului, îi înmână galbenii și îi povesti întâmplarea, spunându- 
i că acesta era adevăratul mijloc de a-l mulge pe dușman de 
bani pentru război. 

lar prinţul îi dădu zece florini. 

Cât despre osul de schol, acesta fu încastrat într-o cutie de 
cristal și așezat între brațele crucii din altarul cel mare din 
Bouillon. 

Și toată lumea din oraș știe că în cruce se află pusă la 
păstrare cocoașa hulitorului îndreptat. 

Tăcutul, aflându-se în împrejurimile orașului Liege, făcea, 
înainte de a trece Meusa, marșuri și contramarșuri, păcălindu-l 
astfel pe ducele care îl pândea. 

Ulenspiegel, îndeplinindu-și îndatoririle de soldat, mânuia cu 
dibăcie archebuza cu rotiţă și era numai ochi și urechi. 

În vremea asta, sosiră în tabără tot felul de gentilomi flamanzi 
și brabasoni care se înțelegeau bine cu seniorii, coloneii și 
căpitanii din suita Tăcutului. 

Curând, se formară în tabără două partide care se dondăneau 
de zor, unii zicând: „Prinţul este un trădător”, iar ceilalţi 
răspunzând că acuzatorii au minţit și că o să-i facă să-și înghită 
minciunile. Neîncrederea se întindea ca o pată de ulei. Ajunseră 
să se bată în cete de șase, de opt și de doisprezece, luptându-se 
cu toate armele de duel, chiar și cu archebuzele. 

Într-o zi, prinţul, atras de zgomot, veni și se așeză între cele 
două părţi. Un glonţ îi zbură spada de la șold. Făcu să înceteze 
lupta și cutreieră toată tabăra ca să se arate oștirii, pentru ca să 
nu se zică: „Mort Tăcutul, mort războiul”. 

A doua zi, cam pe la miezul nopţii, pe o vreme cețoasă, 
Ulenspiegel, pe când dădea să iasă dintr-o casă în care fusese 
să-i cânte un cântecel de dragoste flamand unei fete valone, 
auzi la ușa colibei de alături croncănitul unui corb, repetat de 
trei ori. Alte croncănituri îi răspunseră de departe, de trei ori de 
câte trei ori. Un sătean ieși în pragul colibei. Ulenspiegel auzi 
pași pe drum. 

Doi bărbaţi, vorbind spaniolește, se apropiară de sătean care 
le vorbi în aceeași limbă: 

— Ce aţi făcut? 

— Treabă bună, ziseră ei, minţind pentru rege. Datorită nouă, 
căpitanii și soldaţii cuprinși de neîncredere își spun între ei: 
„Numai dintr-o josnică ambiţie se împotrivește regele prințului; 
se așteaptă, astfel, să fie temut și să primească drept zălog de 
pace orașe și seniorii; pentru cinci sute de mii de florini îi va lăsa 
în plata Domnului pe vitejii seniori care luptă pentru ţară. 
Ducele a poruncit să i se ofere o amnistie completă, cu 
făgăduiala și jurământul de a-și recăpăta toate avuţiile, el și 
căpeteniile de seamă ale armatei, dacă se va arăta din nou 
supus față de rege. De Orania va trata singur cu el.” Cei 
credincioși Tăcutului ne răspundeau: „Făgăduielile ducelui, 
capcană trădătoare! Nu se va lăsa dus cu vorba, amintindu-și de 
seniorii de Egmont și de Hoom. O știu prea bine și ei, cardinalul 
de Granvelle, aflându-se la Roma, a zis, când au fost prinși 

conții: «Am pus mâna pe cei doi pietroșei, dar a scăpat știuca; 
nu ne-am ales cu nimic, fiindcă Tăcutul trebuie capturat.»” 

— Dezbinarea e la fel de mare în tabără? întrebă săteanul. 

— Sunt împărţiţi, ziseră ei; tot mai împărţiţi cu fiecare zi. Unde 
sunt scrisorile? 

Intrară în colibă, unde se aprinse un felinar. Acolo, uitându-se 
printr-un ochi de geam, Ulenspiegel îi văzu despăturind două 
scrisori, bucurându-se la citirea lor, bând hidromel și, în cele din 
urmă, ieșind și spunându-i săteanului, în limba spaniolă: 

— Tabăra dezbinată, Orania prins. O să fie oranjadă bună*. 

„Aceşștia”, își spuse Ulenspiegel, „nu trebuie să trăiască.” 

leșiră în pâcla deasă să o tai cu cuțitul. Ulenspiegel îl văzu pe 
țăran aducându-le un felinar, pe care îl luară cu ei. 

Lumina  felinarului era adesea acoperită de o formă 
întunecată, bănui că mergeau unul în spatele altuia. Își încărcă 
archebuza și trase asupra formei întunecate. Văzu, atunci, 
felinarul ridicându-se și coborând de mai multe ori și socoti că, 
unul dintre cei doi căzuse, iar celălalt căuta să vadă cât de rănit 
era. Își încărcă iute, din nou, archebuza. Apoi, felinarul mergând 
singur și clătinându-se, înspre tabără, trase din nou. Felinarul 
tremură, apoi căzu, stingându-se și se așternu întunericul. 

Alergând atunci spre tabără, îl zări pe magistrat ieșind 
împreună cu o mulţime de soldați treziţi din somn de bubuiturile 
archebuzei. Ulenspiegel, ieșindu-le în cale, le spuse: 

— Eu sunt vânătorul, duceţi-vă să ridicaţi vânatul. 

— Vesele flamand, zise magistratul, grăiești altfel decât cu 
limba. 

— Vorbele limbii sunt vânt, răspunse Ulenspiegel, vorbele de 
plumb rămân în trupul trădătorilor. Dar urmaţi-mă. 

Îi duse, înarmaţi cu felinare, până la locul unde căzuseră cei 
doi. Îi văzură, într-adevăr, întinși pe pământ, unul mort, celălalt 
horcăind și ţinându-și, cu ultimele puteri, mâna la piept, unde se 
afla o scrisoare boţită. 

Luară trupurile, pe care le recunoscură după veșminte ca fiind 
trupuri de gentilomi și merseră astfel cu felinarele lor până la 
prinţ, oprindu-l de la sfatul pe care îl ţinea cu Frederic de 
Hollenhausen, markgraful de Hessa și alţi nobili. 

Urmaţi de landscheneţi, de cavalerii germani mercenari, de 
tunicile verzi și galbene, ajunseră în faţa cortului Tăcutului, 


34 Joc de cuvinte intraductibil, Orange (Orania) însemnând portocală. (n.tr.). 

strigând să fie primiţi de acesta. Tăcutul ieși din cort. Atunci, 
tăindu-i vorba magistratului care tușea, dregându-și glasul și 
pregătindu-se să îl învinovățească, Ulenspiegel zise: 

— Monseniore, am omorât în loc de corbi doi nobili din suita 
voastră care v-au trădat. 

Apoi istorisi ceea ce văzuse, auzise și făcuse. 

Tăcutul nu scoase o vorba. Cele două trupuri fură scotocite, 
fiind de faţă el, Wilhelm de Orania, Tăcutul și Frederic de 
Hollenhausen, markgraful de Hessa, Diederich de 
Schoonenbergh, contele Albert de Nassau, contele de 
Hoogstraeten, Antoine de Lalaing, guvernator de Malines, 
soldații și Lamme Goedzak, cu burta tremurând. Scrisori cu 
pecetea lui de Granvelle și de Noircarmes fură găsite asupra 
gentilomilor, cerându-le să semene vrajbă în suita prinţului, 
pentru a-i micșora și mai mult puterea și a-l sili să se predea, ca 
să îl ducă ducelui spre a fi decapitat, potrivit faptelor sale. 
„Trebuie”, spuneau scrisorile, „să se lucreze cu dibăcie și cu 
vorbe ascunse”, pentru ca cei din armată să creadă că Tăcutul 
se înțelesese deja, doar în folosul său, în taină, cu ducele. 
Căpitanii și soldaţii săi, supăraţi, îl vor lua prizonier. Drept 
răsplată fiecăruia i se trimisese un bon de cinci sute de ducați la 
Fugger, din Anvers; vor avea o mie de îndată ce vor sosi în 
Zeelanda cele patru sute de mii așteptate din Spania. 

Complotul acesta fiind descoperit, prinţul, fără să vorbească, 
se întoarse spre gentilomi, seniori și soldați, printre care se aflau 
mulţi care nu aveau încredere în el; le arătă cele două leșuri, 
fără să scoată un cuvânt, vrând să le reproșeze prin acest gest 
neîncrederea lor. Cu toţii strigară tumultuos: 

— Viaţă lungă lui de Orania! De Orania este credincios ţării. 

Vrură, din dispreţ, să arunce cadavrele la câini, dar Tăcutul îi 
opri: 

— Nu trupurile trebuie aruncate la câini, ci mintea slabă care 
te face să te îndoiești de gândurile curate. 

lar soldaţii și seniorii strigară: 

— Trăiască prinţul! Trăiască de Orania, prietenul ţărilor! 

Și glasurile lor se auziră ca un tunet, amenințând 
nedreptatea. 

lar prinţul, arătând trupurile, zise: 

— Înmormântaţi-le creștinește! 

— Și eu, întrebă Ulenspiegel, ce o să se aleagă de oasele 
mele? Dacă am făcut rău, împroșcaţi-mă cu lovituri, dacă am 
făcut bine, răsplătiţi-mă cu o recompensă. 

Atunci, Tăcutul vorbi și zise: 

— Acest archebuzier va primi cincizeci de lovituri cu nuiaua 
verde, de față cu mine, pentru că a ucis fără ordin doi gentilomi, 
încălcând orice disciplină. Va primi, de asemenea, treizeci de 
florini, pentru că a văzut și a auzit bine. 

— Monseniore, răspunse Ulenspiegel, dacă mi s-ar da mai 
întâi cei treizeci de florini, aș îndura loviturile de nuia verde cu 
răbdare. 

— Da, da, scânci Lamme Goedzak, dați-i mai întâi cei treizeci 
de florini, va îndura restul cu răbdare. 

— Și apoi, spuse Ulenspiegel, având sufletul curat, n-am 
nevoie să fiu spălat cu stejar și clătit cu alun. 

— Da, scânci numaidecât Lamme Goedzak, Ulenspiegel nu 
are nevoie nici să fie spălat, nici să fie clătit. Are sufletul curat. 
Nu îl spălați defel, monseniorilor, nu îl spălaţi defel. 

Primind Ulenspiegel cei treizeci de florini, magistratul îi 
porunci unui stockmeester, un ajutor meșter în mângâiatul cu 
bățul, să îl înșface. 

— Vedeţi, monseniorilor, spuse Lamme, cum s-a întristat la 
faţă. Nu-i plac deloc nuielele, prietenului meu Ulenspiegel. 

— Îmi place, urmă Ulenspiegel, să văd un frasin frumos, 
strașnic înfrunzit, crescând la soare în veșmintele lui de 
verdeață; dar urăsc de moarte aceste bețe hâde, aceste nuiele 
mustind încă de sevă, rupte, fără ramuri și frunze, fioroase la 
vedere și tari ca piatra. 

— Ești pregătit? întrebă magistratul. 

— Pregătit, repetă Ulenspiegel, pregătit de ce? Să fiu bătut? 
Nu, nu sunt deloc și nici nu vreau să fiu, domnule stockmeester. 
Barba ta este roșcată, iar înfățișarea înfricoșătoare; dar sunt 
sigur că ești blând la suflet și nu ţi-ar place să rupi șalele unui 
biet om ca mine. Trebuie să-ţi spun, nu-mi place nici să fac, nici 
să văd așa ceva, căci spinarea unui creștin este un templu sacru 
care, la fel ca și pieptul, adăpostește plămânii prin care 
respiram aerul Bunului Dumnezeu. Ce remușcări fierbinţi te vor 
roade dacă o lovitură strașnică de nuia mi i-ar face fărâme! 

— Grăbește-te, zise acel stockmeester. 


— Monseniore, zise Ulenspiegel, vorbindu-i prinţului, nimic nu 
ne zorește, credeți-mă; ar trebui, mai întâi, să uscați nuiaua, 
căci se spune că lemnul verde, pătrunzând în carne vie, 
împrăștie un venin aducător de moarte. Alteța Voastră ar vrea 
să mă vadă murind de această moarte urâtă? Monseniore, îmi 
țin spinarea credincioasă la porunca Alteţei Voastre; porunciţi să 
fiu bătut cu vergi, șfichiuit cu biciul, dar dacă nu vreţi să mă 
vedeţi mort, cruţaţi-mă, vă rog, de lemnul verde. 

— Prințe, iertaţi-l! ziseră împreună seniorul de Hoogstraeten și 
Diederich de Schoonenbergh. 

Ceilalți zâmbeau miloși. 

Lamme, de asemenea, zise: 

— Monseniore, monseniore, iertaţi-l, lemnul verde este otravă 
curată. 

Atunci, prințul zise: 

— Îl iert. 

Ulenspiegel, sărind în sus de mai multe ori, îl lovi peste 
pântece pe Lamme și, silindu-l să joace, zise: 

— Slăvește-l împreună cu mine pe monsenior care m-a scăpat 
de lemnul verde. 

Și Lamme încerca să joace, dar nu putea din pricina burții. 

Și Ulenspiegel îl cinsti cu mâncare și băutură. 

Nevoind să se lupte, ducele îl hărțuia fără răgaz pe Tăcut, 
care rătăcea pe șesurile dintre Juliers și Meusa, poruncind să fie 
cercetat fluviul la Honat, la Mechelen, la Elsen, la Meersen și 
pretutindeni îl găsea plin de capcane de vânătoare, aruncate în 
el ca să rănească oamenii și caii ce voiau să treacă prin vad. 

La Stockem, cei ce cercetau fluviul nu găsiră nicio capcană. 
Prințul porunci să se treacă. Cavalerii germani mercenari trecură 
Meusa și se înșirară, pregătiţi de luptă, pe malul celălalt, ca să 
apere vadul dinspre partea episcopatului de Liege; apoi, de la 
un mal la celălalt, se aliniară, rupând astfel cursul fluviului, zece 
rânduri de arcași și de archebuzieri, printre care se afla și 
Ulenspiegel. 

Apa îi ajungea până la coapse, iar, uneori, câte un val 
înșelător îl sălta cu cal cu tot. 

Îi văzu trecând pe soldaţii pedeștri, purtând un săculeţ de praf 
de pușcă pe cap și ţinându-și archebuzele ridicate; apoi, veneau 
căruțele, archebuzele cu cârlig, soldaţii de câmp, artificierii, 
culevrineles5, culevrinele duble, serpentinele, semiserpentinele, 
serpentinele duble,  obuzierele,  semiobuzierele,  obuzierele 
duble, șoimii, tunurile de câmp, urcate pe antetrenuri trase de 
câte doi cai, putând să tragă în galop și întru totul 
asemănătoare cu acelea care fură numite Pistoalele împăratului; 
în urma lor, acoperind spatele, landscheneţii și cavalerii de 
Flandra. 

Ulenspiegel porni în căutarea unei băuturi care să îl mai 
încălzească după o asemenea scaldă. Arcașul Riesencraft, din 
Germania de Sus, om slab, crud din fire și uriaș, sforăia lângă el, 
pe calul său de luptă și, răsuflând, răspândea o strașnică 
duhoare de vinars. Ulenspiegel, căutând un clondir la crupa 
calului acestuia îl găsi, prins de centiron, lângă sabie, cu o 
frânghiuţă pe care o reteză; luă clondirul și îl adulmecă vesel. 
Arcașii, tovarăși de-ai lui, ziseră: 

— Dă-l încoace. 

Ceea ce și făcu. Vinarsul o dată băut, înnodă frânghiuţa de 
clondir și vru să îl pună la loc. Cum tocmai ridica braţul pentru a 
i-l prinde de cingătoare, Riesencraft se trezi. Luând clondirul, vru 
să mulgă vaca pe care o mulgea de obicei. Văzând că nu mai dă 
lapte, fu cuprins de o mânie năprasnică: 

— Tâlharule, zise, ce ai făcut cu rachiul meu? 

Ulenspiegel răspunse: 

— L-am băut. Între cavaleri muiaţi, vinarsul unuia este 
vinarsul tuturor. Tâlhar e cel zgârcit. 

— Mâine am să-ţi crestez carnea în duel, urmă Riesencraft. 

— Ne vom cresta, răspunse Ulenspiegel, cap, brate, picioare 
și totul. Dar nu ești constipat, de ţi-e mutra așa acră? 

— Sunt, răspunse Riesencraft. 

— Atunci trebuie, răspunse Ulenspiegel, să te cureţi și nu să 
te baţi. 

Rămase înţeles între ei să se întâlnească a doua zi, călare și 
îmbrăcaţi cum i-o tăia capul și își vor cresta slănina cu o spadă 
scurtă și dreaptă. 

Ulenspiegel ceru ca, în loc de spadă, să aibă drept armă un 
ciomag, ceea ce i se îngădui. 


35 Culevrină, tun cu ţeava dublă. (n.tr.). 

Între timp, toţi soldaţii trecând fluviul și așezându-se în ordine 
la glasul coloneilor și căpitanilor, cele zece rânduri de arcași 
trecură și ele. 

lar Tăcutul zise: 

— Să mergem asupra Liegeului! 

Ulenspiegel se înveseli, auzind aceasta și, împreună cu toți 
flamanzii, strigă: 

— Viaţă lungă lui de Orania, să mergem asupra Liegeului! 

Dar străinii și, mai cu seamă, cei din Germania de Sus, 
spuseră că erau prea spălaţi și clătiţi ca să mărșăluiască. In 
zadar îi încredința prinţul că se îndreaptă spre o victorie sigură, 
într-un oraș prieten, nu vrură să audă nimic, aprinseră focuri 
mari și se încălziră la flăcările lor, cu caii laolaltă, după ce le 
scoaseră șeile și hamurile. 

Atacul asupra orașului fu amânat pe a doua zi, când de Alba, 
uluit de îndrăzneaţa trecere, află, prin iscoadele sale, că soldații 
Tăcutului nu erau încă gata de luptă. 

Așa că ameninţă Liegeul și toate ţinuturile megieșe că le va 
trece prin foc și sabie dacă prietenii prinţului vor cuteza să facă 
vreo mișcare. Gérard de Groesbeke, călăul episcopal, își înarmă 
soldaţii împotriva prinţului care ajunse prea târziu, din pricina 
nemților din Germania de Sus, care se speriaseră că le intrase 
nițică apă în nădragi. 


e Capitolul 13 


Ulenspiegel și Riesencraft, luându-și martori, aceștia spuseră 
că cei doi soldaţi se vor bate descălecaţi până ce unul dintre ei 
va cădea țeapăn, dacă așa va voi învingătorul, căci acestea erau 
condițiile lui Riesencraft. 

Locul luptei fu o mică poieniţă. 

Încă de dimineaţă, Riesencraft se îmbrăcă în uniforma lui de 
arcaș. Își puse chivăra cu grumăjer, fără vizieră şi o cămașă de 
zale fără mâneci. Cealaltă cămașă sfâșiindu-se, o puse în 
chivără, ca să facă din ea, la nevoie, scamă. Se înarmă cu o 
arbaletă din lemn bun de Ardeni, cu o tolbă cu treizeci de săgeți, 
cu un pumnal cu lama lungă și nu cu spada care trebuie apucată 
cu două mâini, spada arcașului. Și veni pe câmpul de bătaie 

călare pe calul lui de luptă, cu șa de război, surguci de pene, 
acoperit cu zale. 

Ulenspiegel se înarmă ca un gentilom gata de război; calul 
său de luptă avea să fie un măgar; șaua, fustele unei fete 
desfrânate; surguciul împodobit cu pene era din răchită, gătit pe 
deasupra cu talaş care zbura în toate părțile. Platoșa măgarului 
era din slanină, căci, spunea el, fierul costă scump, oţelul și mai 
mult, iar cât despre aramă, atâtea tunuri s-au făcut din ea în 
vremea din urmă, că n-a mai rămas nici cu ce să înarmezi un 
iepure. Işi puse drept chivără o salată falnică, pe care melcii nu 
o ronţăiseră încă; numita salată avea deasupra o pană de 
lebădă, ca să-l facă să cânte, dacă avea să dea ortul popii. 

Sabia lui, dreaptă și ușoară, era o zdravănă, lungă, groasă 
bâtă din lemn de brad, la capătul căreia se afla o mătură de 
crengi din același lemn. La stânga șeii sale, spânzura un cuţit 
care era, de asemenea, din lemn; în partea dreaptă, se legăna 
buzduganul lui credincios, care era de soc, cu o măciulie de 
gulie. Platoșa îi era numai găuri. 

Când sosi astfel gătit pe câmpul de luptă, martorii lui 
Riesencraft izbucniră în hohote de râs, dar acesta își păstră 
înțepenită mutra-i acră. 

Atunci, martorii lui Ulenspiegel le cerură acelora ai lui 
Riesencraft ca neamţul să-și lepede armele și zalele, având în 
vedere că Ulenspiegel era înarmat doar cu zdrențe. Ceea ce 
Riesencraft primi. Atunci, martorii lui Riesencraft îi întrebară pe 
cei ai lui Ulenspiegel cum se face că acesta era înarmat doar cu 
o mătură. 

— Mi-aţi îngăduit ciomagul, dar nu m-aţi oprit să îl înveselesc 
cu frunze. 

— Fă cum îţi poftește inima, ziseră cei patru martori. 

Riesencraft tăcea mâlc și ciopârțea cu spada lui ierburile 
firave din luminiș. 

Martorii îi cerură să schimbe sabia cu o mătură, la fel ca 
Ulenspiegel. 

El răspunse: 

— Dacă golanul ăsta a ales, după pofta lui, o armă atât de 
ciudată, este din pricină că socotește că poate să își apere viaţa 
cu ea. 

Ulenspiegel, zicând numaidecât că vrea să se slujească de 
mătura lui, cei patru martori găsiră că totul era cum trebuie. 

Stăteau amândoi față în față, Riesencraft pe calul său 
acoperit cu zale, Ulenspiegel pe măgarul său acoperit cu 
slănină. 

Ulenspiegel înaintă pe câmpul de luptă. Acolo, ţinându-și 
mătura ca pe o lance, zise: 

— Socotesc mai puturoasă decât ciuma, lepra și moartea 
această adunătură de netrebnici care, într-o tabără de soldaţi, 
buni camarazi, n-au altă grijă decât să își plimbe mutra acră și 
botul bălos de furie. Unde se aţin ei, râsul nu îndrăznește să se 
arate, iar cântecele amuţesc. Trebuie întruna să mormăie sau să 
caute gâlceavă, aducând, astfel, pe lângă lupta îndreptăţită 
pentru patrie, duelul care este ruina armatei și bucuria 
dușmanului. Riesencraft, aici de față, a ucis, pentru niște vorbe 
nevinovate, douăzeci și unu de oameni, fără să fi săvârșit 
vreodată, în luptă ori în vreo hărțuială, nicio faptă de vitejie și 
fără să fi meritat, pentru curajul său, nici cea mai mică 
recompensă. Așa că, am poftă să-i perii astăzi în răspăr pielea 
râioasă acestui câine arțăgos. 

Riesencraft răspunse: 

— Acest beţiv a visat lucruri frumoase pe seama duelurilor; 
tare mi-ar plăcea să-i crap astăzi ţeasta, ca să arăt tuturor că n- 
are altceva decât fân în tărtăcuţă. 

Martorii îi siliră să descalece. Ceea ce făcând, Ulenspiegel lăsă 
să-i cadă de pe cap salata, pe care măgarul o rumegă liniștit; 
dar urecheatul fu oprit din treaba asta de o lovitură de picior, pe 
care i-o arse un martor, ca să-l facă să iasă din incinta câmpului 
de luptă. La fel păţi și calul. Și se duseră încotro văzură cu ochii, 
să pască laolaltă. 

Atunci, martorii purtând mătura - aceia ai lui Ulenspiegel și 
sabia - aceia ai lui Riesencraft, dădură, fluierând, semnalul de 
luptă. 

lar Riesencraft și Ulenspiegel începură să se bată, plini de 
înverșunare, Riesencraft lovind cu sabia, Ulenspiegel apărându- 
se cu mătura; Riesencraft, înjurând de mama focului, 
Ulenspiegel, ferindu-se din calea lui, alergând prin poieniţă 
pieziș, sau  rotindu-se în cerc, cotind, scoțând limba, 
strâmbându-se în fel și chip la Riesencraft, care gâfâia și lovea 
în gol cu sabia, ca un soldat ieșit din minţi. Ulenspiegel îl simţi 
lângă el, se întoarse deodată și îl pocni zdravăn cu mătura sub 

nas. Riesencraft se prăvăli cu braţele și picioarele în sus, ca o 
broască ce-și dă sufletul. 

Ulenspiegel se aruncă asupra lui, îi mătură faţa în păr și în 
răspăr, fără milă, zicându-i: 

— Cere iertare, de nu, te fac să-mi înghiți mătura! 

Dar Riesencraft nu putea să scoată o vorbă, căci era turbat de 
furie. 

— Dumnezeu să te aibă în pază, sărmane furios! zise 
Ulenspiegel. 

Și plecă, cuprins de melancolie. 


e Capitolul 14 


Erau, pe atunci, pe la sfârșitul lui octombrie. Banii îi lipseau 
prinţului, armata sa era înfometată. Soldaţii cârteau și prinţul o 
apucă spre Franţa, ca să se lupte cu ducele care iarăși dădu 
înapoi. 

Plecând de la Quesenoy-le-Comte ca să ajungă la Cambrésis, 
întâlni pe drum zece companii de nemți, opt steaguri de spanioli 
și trei escadroane de cavalerie ușoară, comandate de don 
Ruffele Henricos, fiul ducelui, care se aruncă în mijlocul luptei, 
strigând în spaniolă: 

— Ucide! Ucide! Fără milă! Trăiască papa! 

Don Henricos se afla atunci în faţa companiei de archebuzieri 
în care Ulenspiegel era cap de rând și se năpusti asupra ei cu 
oamenii săi. Ulenspiegel îi zise sergentului de legătură: 

— Mă duc să-i tai limba călăului ăsta. 

— Taie-i-o, zise sergentul. 

Și Ulenspiegel, cu un glonţ bine ţintit, făcu bucăţi limba și 
falca lui don Ruffele Henricos, fiul ducelui. 

Ulenspiegel îl dobori, de asemenea, de pe cal, pe fiul 
marchizului Delmares. 

Cele opt steaguri și cele trei escadroane fură învinse. 

După această victorie, Ulenspiegel se duse să îl caute pe 
Lamme în tabără, dar nu îl găsi nicăieri. 

— Vai! zise. lată că a plecat, prietenul meu Lamme, prietenul 
meu gras. În avântul lui războinic, uitând de povara burții, a vrut 
să îi urmărească pe fugarii spanioli. Cu răsuflarea tăiată, s-o fi 
prăbușit ca un sac, în mijlocul drumului. lar ei l-or fi cules de pe 

jos, ca să capete răscumpărare, răscumpărare pentru slănina de 
creștin. Dragul meu prieten Lamme, unde te afli tu oare, pe 
unde ești, prietenul meu gras? 

Ulenspiegel îl căută pretutindeni și, negăsindu-l, fu cuprins de 
melancolie. 


e Capitolul 15 


În noiembrie, luna furtunilor cu zăpadă, Tăcutul porunci să fie 
chemat Ulenspiegel. Prinţul își apucase între dinţi cordonul 
cămășii de zale și îl mușca ușor. 

— Ascultă și supune-te, zise. 

Ulenspiegel răspunse: 

— Urechile mele sunt porți de temniţă; intri ușor înăuntru, dar 
de ieșit, ieși greu. 

Tăcutul zise: 

— Du-te prin Namur, Flandra, Hainaut, Brabantul de Sud, 
Anvers, Brabantul de Nord, Gueldre, Oreryssel, Olanda de Nord, 
vestind pretutindeni că, dacă norocul trădează pe uscat cauza 
noastră sfântă și creștină, lupta se va da mai departe pe mare, 
împotriva tuturor samavolniciilor și  silniciilor. Dumnezeu 
călăuzește plin de milostenie treaba asta fie la fericire, fie la 
nenorocire. Ajuns la Amsterdam, vei da socoteală lui Paul Buys, 
credincios mie, de toate faptele și gesturile tale. lată trei hârtii 
de trecere, iscălite de însuși de Alba, găsite asupra leșurilor de 
la Quesenoy-le-Comte. Sunt completate de secretarul meu. 
Poate că vei găsi pe drum un tovarăș bun, în care să poţi avea 
încredere. Sunt de nădejde aceia care, la cântecul ciocârliei, 
răspund cu trâmbiţatul războinic al cocoșului. Uite cincizeci de 
florini. Să fii viteaz și credincios. 

— Cenușile se zbat la pieptul meu, răspunse Ulenspiegel. 

Și plecă. 


e Capitolul 16 


Avea, din partea regelui și a ducelui, împuternicirea de a 
purta orice armă, după voia lui. Luă buna lui archebuză cu 
rotiță, cartușe și pulbere uscată. Apoi, înveșmântat într-o 

măntăluță zdrenţăroasă, într-un pieptar rupt și cu niște nădragi 
găuriţi, la modă în Spania, purtând tocă, pana în vânt și sabia, 
părăsi rândurile armatei pe la granițele Franţei și merse spre 
Maestricht. Aușelii, vestitori ai frigului, zburau în jurul caselor, 
cerând adăpost. Era a treia zi de ninsoare. 

De nenumărate ori, pe drum, Ulenspiegel trebui să-și arate 
hârtiile de trecere. Îl lăsau să treacă. Merse spre Li&ge. 

Tocmai ajunsese pe o câmpie; un vânt puternic îi arunca în 
vârtejuri fulgii de zăpadă în faţă. Vedea, întinzându-se în faţa lui, 
câmpia albă toată de omăt și vârtejurile de ninsoare, spulberate 
de răbufnirile de vânt. Trei lupi îi luară urma, dar, doborând unul 
cu archebuza, ceilalţi se aruncară asupra celui lovit și o luară la 
goană în pădure, ducând fiecare o bucată de mortăciune. 

Scăpat astfel și uitându-se grijuliu și temător dacă nu se mai 
zărea altă haită pe câmp, Ulenspiegel desluși departe niște 
statui cenușii, mișcându-se prin vârtejuri și, în spate, siluete 
negre de soldați călări. Se cățără într-un copac. Vântul aduse 
până la el un zvon de vaiete îndepărtate. „Sunt, pesemne,” își 
zise, „pelerini înveșmântați în straie albe; de-abia le deosebesc 
trupurile în ninsoare.” Apoi, deosebi niște oameni, alergând goi 
și văzu doi călăreți, cu hamuri negre, care, urcați pe caii lor de 
luptă, împingeau înaintea lor, cu lovituri de bici, această 
sărmană turmă. Își încărcă archebuza. Văzu, printre acești 
bătuţi de soartă, tineri, bătrâni în pielea goală, dârdâind, 
rebegiţi, încovrigaţi, alergând să scape de biciul celor doi soldaţi 
care nu pregetau, fiind bine îmbrăcaţi, îmbujoraţi de vinars și 
hrană bună, să șfichiuie trupurile oamenilor goi, ca să-i facă să 
fugă mai iute. 

Ulenspiegel zise: „Vei fi răzbunată, cenușă a lui Claes”. Și îl 
ucise cu un glonţ în faţă pe unul dintre călăreţi care căzu de pe 
cal. Celălalt, neștiind de unde venise această împușcătură 
neașteptată, se înspăimântă. Crezând că în pădure se află 
dușmani ascunși, vru să fugă, luând cu el calul tovarășului său. 
În timp ce, prinzându-l de frâu, cobori ca să-l despoaie pe mort, 
fu lovit de un alt glonţ în gât și se prăvăli și el. 

Oamenii goi, crezând că un înger din cer, strașnic 
archebuzier, venise să-i apere, căzură în genunchi. Atunci, 
Ulenspiegel cobori din copac și fu recunoscut de cei din ceată 
care slujiseră, ca și el, în armata prințului. Aceștia îi ziseră: 

— Ulenspiegel, noi suntem de pe meleagurile Franţei, trimiși 
în această stare jalnică la Maestricht, unde se află ducele, ca să 
fim pedepsiţi acolo ca prizonieri răzvrătiți, pentru că nu putem 
plăti răscumpărare, așa că suntem dinainte osândiţi să fim 
torturați, să ni se ia capetele, sau să vâslim ca niște ticăloși și 
niște lotri pe galerele regelui. 

Ulenspiegel, dându-i acel opperst-kleed al lui celui mai bătrân 
din ceată, zise: 

— Veniţi cu mine, vă voi duce până la Mézières, dar, mai întâi, 
trebuie să îi despuiem pe acești soldaţi și să le luăm caii. 

Pieptarele, nădragii, cizmele, cușmele și platoșele soldaţilor 
fură împărţite între cei mai slabi și mai bolnavi și Ulenspiegel 
zise: 

— O să intrăm în pădure, unde aerul e mai limpede și mai 
călduţ. Să fugim, fraţilor. 

Deodată, un om căzu și zise: 

— Mi-e foame și mi-e sete și o să mă înfăţișez dinaintea lui 
Dumnezeu, să mă pun martor că papa este anticrist pe pământ. 

Și își dădu duhul. lar ceilalţi vrură să îl ia cu ei, ca să îl 
îngroape creștinește. 

În timp ce mărșăluiau pe drumul mare, zăriră un ţăran 
mânând o căruţă cu coviltir. Văzându-i pe oamenii în pielea 
goală, i se făcu milă de ei și îi luă în căruţă. Găsiră în ea fân în 
care să se culce și saci goi cu care să se acopere, încălzindu-se, 
îi mulțumiră lui Dumnezeu. Ulenspiegel, călărind pe lângă căruţă 
pe unul dintre caii soldaților, îl ţinea pe celălalt de frâu. 

La Mézières, coborâră; li se dădu o supă bună, bere, pâine, 
brânză și carne bătrânilor și femeilor. Fură găzduiţi, îmbrăcaţi și 
înarmaţi, de îndată, pe cheltuiala primăriei. Și cu toţii îi dădură 
îmbrăţișarea binecuvântării lui Ulenspiegel care o primi bucuros. 

Acesta vându caii celor doi soldaţi cu patruzeci și opt de 
florini, dintre care le dădu francezilor treizeci. 

Pornind mai departe de unul singur, își spuse: „Pășesc printre 
ruine, prin sânge și lacrimi, fără să găsesc nimic. Dracii m-au 
minţit, negreșit. Unde este Lamme? Unde este Nele? Unde sunt 
Cei șapte?” 

Și cenușa lui Claes se zbătu numaidecât la pieptul lui și auzi o 
voce ca o adiere, zicând: „În moarte, ruine și lacrimi, caută”. 

Și își văzu de drum. 

Ulenspiegel ajunse la Namur, în martie. Acolo dădu peste 
Lamme care, îndrăgind peste poate peștele de Meusa, cu 
deosebire păstrăvii, închiriase o barcă și pescuia în fluviu cu 
îngăduința primăriei. Dar plătise cincizeci de florini breslei 
pescarilor. 

Își vindea și își mânca peștele, dobândind prin această 
meserie un pântec și mai rotofei, precum și un săculeţ cu 
galbeni. 

Văzându-l pe prietenul și tovarășul său mergând pe malul 
Meusei, ca să intre în oraș, se înveseli, împinse barca la țărm și, 
urcând iute coasta, nu fără să gâfâie, ieși în întâmpinarea lui 
Ulenspiegel. Bâlbâindu-se de bucurie, zise: 

— lată-te, așadar, fiul meu, fiu întru Dumnezeu, căci arca 
pântecului meu ar putea duce doi ca tine. Incotro? Ce vrei să 
faci? Nu ai murit, nu-i așa? Mi-ai văzut nevasta? Te voi ospăta cu 
pește de Meusa, cel mai bun de pe pământ; fac pe meleagurile 
astea niște sosuri să-ţi lingi degetele până la umeri. Eşti mândru 
și semet, cu obrajii arşi de focul luptelor. lată-te, așadar, fiul 
meu, prietenul meu Ulenspiegel, golan vesel. 

Apoi, vorbind în șoaptă: 

— Câţi spanioli ai ucis? N-ai zărit-o pe nevastă-mea în căruțele 
lor pline cu muieri? Și vinul de Meusa, atât de bun pentru cei 
constipaţi, o să bei din el numaidecât. Eşti rănit, fiul meu? 
Rămâi, așadar, aici, proaspăt, vesel, sprinten ca un vulturaș. Și 
țiparii, ai să guști din ei degrabă. N-au deloc gust de mâl. 
Sărută-l pe burduhănosul tău. Doamne, Doamne, ce vesel sunt! 

Și Lamme juca, sălta, gâfâia și îl silea și pe Ulenspiegel să 
joace. 

Apoi porniră spre Namur. La poarta orașului, Ulenspiegel 
arătă hârtia de trecere iscălită de rege. lar Lamme îl duse la 
casa lui. 

În timp ce pregătea prânzul, îl puse să îi povestească toate 
peripeţiile prin care trecuse și i le istorisi pe ale lui, zicându-i că 
părăsise armata pentru a urmări o fată despre care credea că 
este nevastă-sa. Pe urmele acesteia, ajunsese până la Namur. Și 
mereu zicea: 

— N-ai văzut-o, cumva? 

— Am văzut altele, tare frumoase, răspunse Ulenspiegel, cu 
deosebire în orașul acesta, unde toate sunt îndrăgostite. 

— De fapt, zise Lamme, de-o sută de ori au vrut să mă facă să 
păcătuiesc, dar i-am rămas credincios, căci inima mea întristată 
e apăsată de o singură amintire. 

— Ca pântecul tău de mâncăruri fără număr, răspunse 
Ulenspiegel. 

Lamme zise: 

— Când sunt întristat, trebuie să înfulec. 

— Necazul tău e nesfârșit! 

— Vai! Da, zise Lamme. 

Și, scoțând un păstrăv dintr-o putinică, zise: 

— Priveşte, cât e de frumos și de tare. Carnea lui e trandafirie 
ca aceea a nevestei mele. Mâine vom pleca din Namur, amo 
pungă plină cu florini, vom cumpăra fiecare câte un măgar și ne 
vom duce, călărind astfel, spre ţinuturile Flandrei. 

— Vei pierde mult, zise Ulenspiegel. 

— Mă trage inima spre Damme, locul unde m-a iubit atât de 
tare, poate că s-a întors acolo. 

— Mâine plecăm, zise Ulenspiegel, dacă așa vrei. 

Și, într-adevăr, plecară, călare fiecare pe un măgar. 


e Capitolul 18 


Sufla un vânt aspru. Soarele, luminos ca tinereţea, dimineaţa, 
încărunţi ca un bătrân. Se porni o ploaie cu grindină. 

După ce conteni ploaia, Ulenspiegel se scutură, zicând: 

— Cerul care soarbe atâţia aburi mai trebuie să se și ușureze 
uneori. 

O altă ploaie cu piatră și mai crâncenă decât prima, se abătu 
asupra celor doi tovarăși. Lamme scâncea: 

— Eram spălaţi cum se cuvine, mai trebuia să fim și clătiţi. 

Soarele apăru din nou și călăriră veseli. 

O a treia ploaie veni, cu atâta piatră și atât de cruntă, încât 
tocă mărunt, ca o grămadă de cuțite, crengile uscate ale 
copacilor. 

Lamme se văicărea: 

— Ho! Un adăpost! Sărmana mea nevastă! Unde sunteţi, foc 
zdravăn, dulci sărutări și supe grase? 

Și plângea grăsanul. 

Dar Ulenspiegel zise: 

— Bocim noi, dar, nu-i așa că de la noi înșine, totuși, pornesc 
toate relele? Plouă peste umerii noștri, dar, nu-i așa că această 
ploaie aduce trifoiul din mai? lar vacile o să mugească de bine 
ce-o să le fie. Suntem fără adăpost, dar de ce nu ne căsătorim? 
Eu, vreau să spun, cu micuța Nele, atât de frumoasă și de bună, 
care mi-ar face acum o frumoasă fripturică de vacă înăbușită cu 
boabe. Ne este sete, în ciuda apei care cade, de ce nu ne-am 
așezat să muncim statornic într-un singur loc? Acei care ajung 
meșteri au în pivniţă butoaie pline cu bruinbier. 

Cenușa lui Claes i se zbătu la piept, cerul se lumină, soarele 
străluci din nou și Ulenspiegel zise: 

— Monseniore soare, mii de multumiri, ne încălzești șalele; 
cenușă a lui Claes, ne încălzești inimile și ne spui că aceia care 
rătăcesc pentru  izbăvirea pământului strămoșesc sunt 
binecuvântați. 

— Mi-e foame, zise Lamme. 


e Capitolul 19 


Intrară într-un han, unde li se dădu să mănânce într-o 
încăpere înaltă. Ulenspiegel, deschizând ferestrele, văzu o 
grădină în care se plimba o fetișcană drăgălașă, bine făcută, cu 
sânii rotunjori, părul auriu, îmbrăcată doar cu o fustiţă, o bluziţă 
de pânză albă și un șorț de pânză neagră, găurit. 

Cămăși și alte rufe de femeie se albeau pe frânghii; fetișcana, 
întorcându-se mereu spre Ulenspiegel, lua cămășile de pe o 
frânghie, le punea pe alta și, surăzând și privindu-l întruna, se 
așeza pe rufele întinse, legănându-se între cele două capete 
înnodate. 

În vecinătate, Ulenspiegel auzea un cocoș cântând și vedea o 
doică jucându-se cu un copilaș, căruia îi întorcea capul spre un 
bărbat în picioare, zicând: 

— Boelkin, fă-i ochi dulci lui tata. 

Copilașul plângea. 

lar fetișcana nurlie continua să se plimbe prin grădină, 
mutând și așezând rufele. 

— E o iscoadă, zise Lamme. 


Fetișcana își punea mâinile la ochi și se uita, surâzând printre 
degete, la Ulenspiegel. 

Apoi, săltându-și sânii în palme, îi lăsa să cadă și se legăna 
din nou, fără ca picioarele ei să atingă pământul. lar rufele, 
desfăcându-se, o făceau să se învârtă ca o sfârlează, în vreme 
ce Ulenspiegel îi vedea brațele goale până la umeri, albe și 
rotunde, în lumina palidă a soarelui. Învârtindu-se și zâmbind, 
nu-și lua ochii de la el. Ulenspiegel ieși să se ducă s-o 
întâlnească. Lamme îl urmă. Ajuns la gardul grădinii, căută o 
spărtură prin care să treacă, dar nu zări niciuna. 

Fetișcana, văzându-l ce face, îl privi din nou, surâzând printre 
degete. 

Ulenspiegel încercă să treacă prin gardul de nuiele, în vreme 
ce Lamme, trăgând de el, îi spunea: 

— Nu te duce, este o iscoadă, vom fi arși pe rug. 

Apoi, fetișcana începu iar să se plimbe prin grădină, 
acoperindu-și fața cu șorțul și privind prin găuri, să vadă dacă 
prietenul ei întâmplător nu va sosi curând. 

Ulenspiegel vru să-și facă vânt și să sară peste gard, dar fu 
împiedecat de Lamme care, prinzându-l de picior, îl făcu să 
cadă, zicându-i: 

— Funie, sabie și spânzurătoare, este o iscoadă, nu te duce. 

Trântit pe jos, Ulenspiegel se zbătea în braţele lui. Fetișcana 
strigă, scoțându-și capul prin gard: 

— Rămas bun, monseniore, fie ca Amor să-ţi ţină spânzurată 
nemăsurata răbdare. 

Și auzi un hohot de râs batjocoritor. 

— Ah! zise. Asta îmi înţeapă urechea ca o puzderie de ace. 

Apoi, o ușă se închise cu zgomot. 

Și fu cuprins de melancolie. 

Lamme îi zise, ţinându-l mereu: 

— Înșiri dulcile comori ale frumuseții, pierdute astfel, spre 
rușinea ta. Este o iscoadă. Când te aprinzi, te aprinzi, sfârâi, nu 
alta. Mă faci să crăp de atâta râs. 

Ulenspiegel nu scoase o vorbă și încălecară amândoi pe 
măgarii lor. 

e Capitolul 20 


Mergeau cu picioarele răsfirate pe măgarii lor. 

Rumegându-și ultimul său prânz, Lamme sorbea vesel aerul 
proaspăt. Deodată, Ulenspiegel îi șfichiui cu o strașnică lovitură 
de bici fundul ce stătea ca o pernuţă în șa. 

— Ce te-a apucat? strigă cu glas văicăreţ Lamme. 

— Ce? răspunse Ulenspiegel. 

— Lovitura asta de bici, zise Lamme. 

— Ce lovitură de bici? 

— Asta pe care am primit-o de la tine! nu se lăsă Lamme. 

— Din partea stângă? întrebă Ulenspiegel. 

— Da, din partea stângă și peste fund. De ce ai făcut asta, 
golan netrebnic? 

— Din neștiință, răspunse Ulenspiegel. Știu foarte bine ce este 
un bici, foarte bine, de asemenea, ce este un dos înghesuit în 
șa. Ori, văzându-l pe acesta, umflat, revărsat, dând afară, mi-am 
zis: „Dacă nu-l poţi ciupi cu degetul, nici șfichiui biciului n-o să-l 
piște.” Am greșit. 

Văzând că Lamme surâde la aceste vorbe, Ulenspiegel 
continuă cu aceste cuvinte: 

— Dar nu sunt singurul pe lumea asta care să păcătuiască din 
neștiință, ci sunt o mulţime de stăpâni neghiobi întinzându-și 
osânza pe șaua unui măgar și mai și decât tine. Dacă biciul meu 
a păcătuit dinspre partea dosului tău, tu păcătuiești și mai greu 
dinspre partea picioarelor mele, împiedicându-le să alerge după 
fata care-mi făcea ochi dulci în grădină. 

— Carne pentru corbi! zise Lamme. Așadar, era o răzbunare? 

— Mică de tot, zise Ulenspiegel. 


e Capitolul 21 


La Damme, Nele cea mâhnită trăia singuratică pe lângă 
Katheline care îl chema întruna să vină s-o iubească pe diavolul 
cel rece ca un sloi, dar acesta nu se arăta defel. 

— Ah! zicea ea, ești bogat Hanske, iubitul meu și ai putea să- 
mi aduci înapoi cei șapte sute de galbeni. Atunci, Soetkin, 
înviată, s-ar întoarce din ceruri pe pământ, iar Claes ar râde pe 

lumea cealaltă. Îţi stă în putere să o faci. Îndepărtaţi focul, 
sufletul vrea să iasă, faceţi o gaură, sufletul vrea să iasă. 

Și arăta mereu cu degetul locul unde fuseseră câlții. 

Katheline era tare săracă, dar vecinii o ajutau cu boabe, pâine 
și carne, care cum putea. Primăria îi dădea câţiva bănuţi. lar 
Nele cosea rochii pentru târgoveţele cu dare de mână, se ducea 
la ele să calce rufe și câștiga astfel un florin pe săptămână. 

Și Katheline spunea întruna: 

— Faceţi o gaură, scoateţi-mi sufletul. Bate să iasă. Va da 
înapoi cei șapte sute de galbeni. 

Și Nele plângea, ascultând-o. 


e Capitolul 22 


În vremea asta, Ulenspiegel și Lamme, înarmaţi cu hârtiile lor 
de trecere, intrară într-un han mic, aflat în vecinătatea stâncilor 
Meusei, împădurite pe alocuri. Și pe firmă era scris: La Marlaire. 

După ce băură nenumărate sticle de Meusa și mâncară 
nenumărați pești la saramură, începură să pună ţara la cale cu 
hangiul, papistaș, bătrân, dar gureș ca o coţofană, din pricina 
vinului pe care îl dăduse dușcă, făcând mereu viclean cu ochiul. 
Ulenspiegel, bănuind în acest clipit șiret o taină, îl făcu să bea și 
mai mult, în așa fel, încât hangiul începu să joace, râzând în 
hohote, după care se așeză din nou la masă și zise: 

— Catolici de ispravă, beau în cinstea voastră. 

— Bem în cinstea ta, răspunseră Lamme și Ulenspiegel. 

— Pentru stingerea pe veci a oricărei ciume a răzvrătirii și a 
ereziei. 

— Bem pentru asta, răspunseră Lamme și Ulenspiegel, care îi 
umpleau fără odihnă păhăruţțul, pe care hangiul nu îl lăsa 
niciodată plin. 

— Sunteţi niște oameni de treabă, spuse el, beau pentru 
generozitatea voastră, căci câștig din vinul pe care îl bem. Unde 
vă sunt hârtiile? 

— lată-le, răspunse Ulenspiegel. 

— Iscălite de duce, zise hangiul. Beau în cinstea ducelui. 

— Pentru duce bem și noi, răspunseră Lamme și Ulenspiegel. 

Hangiul, urmându-și vorba: 


— Cu ce se prind șobolanii, șoarecii și șoarecii-de-pădure? Cu 
capcane pentru șobolani, șoareci și șoareci-de-pădure? Cine e 
șoarecele-de-pădure? Este marele eretic portocaliu ca focul 
iadului. Domnul este cu noi. Or să vie ei. He! He! Toarnă; mă 
prăjesc, ard pe dinăuntru! Trei drăgălași micuţi predicatori 
reformați... Am zis micuţi... drăgălași, micuţi, viteji, soldați 
voinici, niște stejari... Să bem! Nu vă duceți împreună cu ei în 
tabăra marelui eretic? Am hârtii de trecere, iscălite de el... O să- 
i vedeţi la treabă. 

— Mergem în tabără, răspunse Ulenspiegel. 

— Vor fi în largul lor acolo și noaptea, dacă se ivește prilejul 
(hangiul făcu, fluierând, gestul unui om sugrumându-l pe altul). 
Vânt-de-Oţel o va opri pe mierla Nassau să mai fluiere vreodată. 
Așa că să bem pentru asta, să bem! 

— Eşti vesel, deși ești însurat, zise Ulenspiegel. 

Hangiul răspunse: 

— Nu sunt și nici n-am fost vreodată. Stăpânesc tainele 
prinților. Să bem. Nevastă-mea mi le-ar fura în așternut, ca să 
fiu spânzurat și să fie văduvă, înainte de a-mi veni sorocul. 
Doamne ajută! Or să vină ei... Unde sunt noile hârtii de 
trecere... În inima mea de creștin. Să bem! Sunt acolo, acolo, la 
trei sute de pași pe drumul mare, aproape de Marche-les- 
Dames. li vedeți? Să bem. 

— Bea, îi zise Ulenspiegel, bea; beau în cinstea regelui, a 
ducelui, a predicatorilor, a lui Vânt-de-Oţel, beau în cinstea ta, a 
mea, beau în cinstea vinului și a butelcii. Tu nu bei deloc. 

Și, la fiecare închinare, Ulenspiegel îi umplea cu vârf 
păhăruţul, iar hangiul îl dădea peste cap. 

Ulenspiegel îl privi cu luare aminte o vreme; apoi, ridicându- 
se, zise: 

— Doarme, să mergem, Lamme. 

Când ajunseră afară: 

— N-are nevastă care să ne trădeze... Se înnoptează... Ai 
auzit cu urechile tale ce zicea netrebnicul ăsta și știi cine sunt 
cei trei predicatori. 

— Da, spuse Lamme. 

— Ştii că vin de la Marche-les-Dames de-a lungul Meusei și că 
ar fi bine să le ieșim în drum, înainte de a se porni să sufle 
Vântul-de-Oţel. 


36 Este vorba de ducele de Orania, d'Orange, adică de portocală. (n.tr.). 

— Da, încuviință Lamme. 

— Ține, zise Ulenspiegel, ia archebuza mea, du-te în desiș, 
printre stânci, încarc-o cu două gloanțe și trage când voi 
croncăni ca un corb. 

— Așa voi face, făgădui Lamme. 

Și se pierdu în desiș. lar Ulenspiegel auzi curând scârțâitul 
rotiței archebuzei. 

— Îi vezi venind? întrebă. 

— Îi văd, răspunse Lamme. Sunt trei, mărșăluiesc ca niște 
cătane, iar unul dintre ei este mai înalt cu un cap decât ceilalți. 

Ulenspiegel se așeză în drum, mormăind rugăciuni, cu un șir 
de mătănii în mână, cum fac cerșetorii. Și avea boneta între 
genunchi. 

Când trecură cei trei predicatori, le întinse boneta, dar aceștia 
nu puseră nimic într-însa. 

Atunci, Ulenspiegel se ridică și zise cu umilinţă: 

— Bunii mei seniori, nu refuzați un gologan unui biet muncitor 
în cariera de piatră care și-a rupt șalele de curând, prăvălindu-se 
într-o mină. Sunt atât de aspri oamenii pe meleagurile astea și 
nu au vrut să îmi dea nimic ca să-mi ușurez sărăcia. Vai! Daţi-mi 
un gologan și mă voi ruga pentru voi. Și Dumnezeu le va răsplăti 
cu bucurie, toată viața, pe milostivirile voastre. 

— Fiule, zise unul dintre predicatori, om voinic, nu va fi 
bucurie pentru noi pe lumea asta atâta timp cât vor domni papa 
și inchiziţia. 

Ulenspiegel oftă și el, zicând: 

— Vai! Ce spuneţi, monseniori? Vorbiţi în șoaptă, dacă 
binevoiţi. Dar dați-mi un gologan. 

— Fiule, răspunse un predicator micuţ cu mutră războinică, 
noi ăștia, sărmani martiri, n-avem gologani decât atât cât ne 
trebuie la drum. 

Ulenspiegel se aruncă în genunchi. 

— Binecuvântaţi-mă, zise. 

Cei trei predicatori întinseră mâna deasupra capului lui 
Ulenspiegel, fără credinţă. 

Băgând de seamă că erau slabi, dar aveau, totuși, burțţile 
mari, se ridică, se prefăcu a se clătina și, izbind cu fruntea în 
pântecul predicatorului înalt, auzi un clinchet vesel de monezi. 

Atunci, ridicându-se, trăgându-și și scoțându-și sabia, zise: 

— Prea bunilor părinţi, e răcoare, eu am puţine straie, voi 
aveţi prea multe. Daţi-mi din lâna voastră, ca să-mi pot croi o 
manta. Sunt răzvrătit. Trăiască răzvratiţii! 

Predicatorul cel înalt răspunse: 

— Răzvrătit cu creastă, ţi-e cam semeaţă creasta, o să ţi-o 
retezăm. 

— Să mi-o retezaţi, zise Ulenspiegel, dându-se înapoi, dar 
Vânt-de-Oţel o să sufle peste voi, înainte de a sufla peste prinț. 
Razvrătit sunt, trăiască răzvrătiții! 

Cei trei predicatori, miraţi peste măsură, ziseră: 

— De unde a aflat vestea? Suntem trădați. Să-l ucidem. 
Trăiască liturghia! Și scoaseră din nădragi niște pumnale 
strașnice, bine ascuțite. 

Dar Ulenspiegel, fără să îi mai aștepte, se dădu îndărăt în 
dreptul hăţișului în care se afla ascuns Lamme. Socotind că 
predicatorii se aflau în bătaia puștii, zise: 

— Corbilor, corbi negri, Vânt-de-Plumb va sufla peste voi. Vă 
cânt veșnica pomenire. 

Și croncăni. 

O împușcătură de archebuză porni din desiș, îl culcă cu faţa la 
pământ pe cel mai înalt dintre predicatori și fu urmată de a doua 
împușcătură care îl întinse în drum pe cel de-al doilea. 

Și Ulenspiegel zări în desiș mutra de ispravă a lui Lamme și 
braţul său ridicat încărcând în grabă archebuza. 

Și un fum albăstrui se înălța deasupra mărăcinișului 
întunecat. 

Al treilea predicator, turbat de furie, voia cu orice preţ să îi 
taie capul lui Ulenspiegel care zicea: 

— Vânt-de-Otel, sau Vânt-de-Plumb, o să treci din lumea asta 
în lumea cealaltă, netrebnic meșter în omoruri. 

Și îl atacă, iar celălalt se apără cu sânge rece. 

Și stăteau proţăpiţi faţă în faţă, în drum, dând și parând 
lovituri. Ulenspiegel sângera tot, căci dușmanul său, oștean 
dibaci, îl rănise la cap și la picior. Dar ataca și se apăra ca un 
leu. Sângele, care-i curgea șiroaie pe față, îl orbea, se dădu iute 
înapoi, se șterse cu mâna stângă, simțind că îl lasă puterile. Ar fi 
fost omorât dacă Lamme n-ar fi tras asupra predicatorului și nu 
l-ar fi făcut să se prăbușească. 

Și Ulenspiegel îl văzu și auzi scuipând blesteme, sânge și 
spuma morții. 

lar fumul albăstrui se ridică deasupra mărăcinișului întunecat, 
din care Lamme își arătă de îndată chipul blajin. 

— S-a sfârșit? întrebă. 

— Da, fiule, răspunse Ulenspiegel. Dar vino... 

Lamme, ieșind din bârlogul lui, îl văzu pe Ulenspiegel acoperit 
de sânge. 

Alergând atunci ca un cerb, în ciuda burţii sale, ajunse la 
Ulenspiegel întins pe jos, lângă cei uciși. 

— Este rănit, zise, dulcele meu prieten, rănit de netrebnicul 
ăsta de ucigaș. 

Și, zdrobind cu o lovitură de călcâi dinţii predicatorului cel mai 
apropiat, strigă: 

— Nu răspunzi, Ulenspiegel! Ești pe moarte, fiule? Unde e 
balsamul acela? Ha! La fundul tolbei mele, sub cârnaţi. 
Ulenspiegel, mă auzi? Vai! Nu am apă călduță sa-ţi spăl rana și 
n-am de unde lua. Dar apa Meusei va fi de ajuns. Vorbește-mi 
prietene. Nu ești, totuși, chiar atât de crunt rănit. Un pic de apă 
rece ca gheaţa, nu-i așa? Se trezește. Eu sunt, fiule, prietenul 
tău; au murit cu toţii! Pânză! Pânză, să-i leg rănile. Nu am. 
Cămașa mea, atunci. 

Se dezbrăcă. Și, vorbind întruna: 

— In bucăţi cămașa! Sângele se oprește. Prietenul meu n-o să 
moară. „Ha!” își spuse, „ce frig mă ia în spate, gol, în aerul ăsta 
rece! Să ne îmbrăcăm. N-o să moară. Eu sunt, Ulenspiegel, 
prietenul tău Lamme (Zâmbi). O să-i despoi pe ucigași. Au burţi 
de florini. Maţe aurite, galbeni, florini, taleri, gologani și scrisori! 
Suntem bogaţi. Mai mult de trei sute de parale de împărţit. Să 
luăm armele și banii. Vânt-de-Oţel nu va sufla încă peste 
monsenior. 

Ulenspiegel, clănţănind din dinţi de frig, se trezi. 

— lată-te în picioare, zise Lamme. 

— Este puterea balsamului, răspunse Ulenspiegel. 

— Balsam de tărie, zise Lamme. 

Apoi, luând unul câte unul trupurile celor trei predicatori, le 
aruncă într-o groapă, între stânci, lăsându-le armele și straiele, 
în afara mantalelor. 

Și, de jur împrejurul lor, pe cer, corbii croncăneau, pregătindu- 
se de ospăț. 

Și Meusa curgea ca un fluviu de oțel, sub cerul cenușiu. 

Și se porni să cadă ninsoarea, spălând sângele. 

Și erau, totuși, îngrijoraţi. Și Lamme zise: 

— Mai bine omor un pui de găină decât un om. 

Și încălecară din nou pe măgarii lor. 

La porţile orașului Huy, sângele curgea întruna; se prefăcură 
că se iau la harţă, descălecară de pe măgari și se duelară cu 
săbiile lor scurte, aprig, chipurile; apoi, încetând să se lupte, 
încălecară din nou și intrară în Huy, după ce își arătară hârtiile 
de trecere la porţile orașului. 

Văzându-l pe Ulenspiegel rănit și sângerând, iar pe Lamme 
făcând pe învingătorul, pe măgarul lui, femeile se uitau cu milă 
drăgăstoasă la primul și îi arătau celuilalt pumnul, zicând: 

— Ala e ticălosul care și-a rănit prietenul. 

Lamme, neliniștit, căuta cu privirea printre ele, doar, doar și-o 
zări nevasta. 

În zadar! Și se întrista adânc. 


e Capitolul 23 


— Încotro? întrebă Lamme. 

— La Maestricht, răspunse Ulenspiegel. 

— Dar, fiule, se spune că armata ducelui a înconjurat orașul, 
iar el însuși se află acolo. Hârtiile noastre de trecere nu ne vor fi 
de ajuns. Chiar dacă soldaţii spanioli nu se vor îndoi de ele, tot 
au să ne oprească și au să ne iscodească în oraș. În vremea 
asta, vor afla de moartea celor trei predicatori și s-a zis cu 
vieţile noastre. 

Ulenspiegel răspunse: 

— Corbii, bufniţele și vulturii or fi isprăvit să le ciugulească 
leșurile, deja, fără îndoială, chipurile lor sunt de nerecunoscut. 
Cât despre hârtiile noastre de trecere, ele pot fi bune, dar, dacă 
se află de omor, vom fi, așa cum spui, înhățaţi. Trebuie, totuși, 
să mergem la Maestricht, trecând prin Landen. 

— O să ne spânzure, zise Lamme. 

— Vom trece, răspunse Ulenspiegel. 

Tot vorbind așa, ajunseră la Hanul Coţofenei, unde aflară 
masă îmbelșugată, culcuș moale și fân pentru măgarii lor. 

A doua zi, o porniră la drum spre Laden. 

Ajungând la vila mare de lângă oraș, Ulenspiegel fluieră ca o 
ciocârlie și, de îndată, dinăuntru, îi răspunse trâmbiţatul 

războinic al unui cocoș. Un arendaș cu înfățișare cumsecade ieși 
în pragul fermei și le zise: 

— Prieteni, liberi ca și mine, trăiască răzvrătiţii! Intraţi în casa. 

— Cine e ăsta? întrebă Lamme. 

Ulenspiegel răspunse: 

— Thomas Utenhove, viteazul reformat; slujitorii și slujnicele 
de la ferma lui lucrează, ca și el, pentru libertatea conștiinței. 

Utenhove zise atunci: 

— Sunteţi trimișii prinţului. Mâncaţi și beţi. 

Și șunca începu să sfârâie în tigaie și caltaboșii, de asemenea, 
iar vinul curse și paharele se umplură. lar Lamme se puse să 
soarbă ca nisipul uscat și să se îndoape pe rupte. 

Băieţii și fetele de la fermă veneau pe rând să-și bage nasul 
prin ușa întredeschisă, ca să-l privească dând din fălci. lar 
bărbaţii, pizmuindu-l, spuneau că și ei ar putea face la fel. 

La sfârșitul mesei, Thomas Utenhove zise: 

— O sută de țărani vor porni de aici săptămâna asta, zicând 
că se duc să muncească la digurile din Bruges și din împrejurimi. 
Vor călători în grupuri de câte cinci, șase, fiecare grup urmând 
alt drum. La Bruges îi vor aștepta bărci ca să-i ducă pe mare, la 
Emden. 

— Vor avea arme și bani? întrebă Ulenspiegel. 

— Fiecare dintre ei va avea zece florini și un cuțit mare. 

— Dumnezeu și prinţul te vor răsplăti, zise Ulenspiegel. 

— Nu fac asta ca să fiu răsplătit, răspunse Thomas Utenhove. 

— Cum faci, zise Lamme, ronţăind din caltaboși, cum faci 
cinstită gazdă, de îi gătești atât de înmiresmaţi, atât de gustoși, 
cu atât de subţire grăsime? 

— Asta pentru că, zise gazda, noi îi punem scorţişoară și 
odolean. 

Apoi, vorbindu-i lui Ulenspiegel: 

— Edzard, conte de Frisia, mai este prieten cu prinţul? 

Ulenspiegel răspunse: 

— Se ferește să se arate de partea lui, dar îi adăpostește 
corăbiile la Emden. 

Și adăugă: 

— Trebuie să mergem la Maestricht. 

— N-o să poţi, zise gazda, armata ducelui este în faţa orașului 
și în jurul lui. Apoi, ducându-l în pod, îi arătă în depărtare 

flamurile și steagurile cavalerilor și pedestrașilor, călărind și 
mărșăluind pe câmp. 

Ulenspiegel zise: 

— Aș trece printre ei dacă tu, care ai putere pe aceste 
pământuri, mi-ai îngădui să mă însor aici. Cât despre nevastă, 
îmi trebuie una drăgăstoasă, blândă și frumoasă care să se 
învoiască să mă ia de bărbat, dacă nu pentru toată viaţa, măcar 
pentru o săptămână. 

Lamme suspina și zicea: 

— Nu fă asta, fiule, te va lăsa singur, arzând de focul 
dragostei. Patul tău, în care dormi atât de liniștit, îţi va fi ca o 
saltea de urzici, gonindu-ţi somnul dulce. 

— Imi voi lua o nevastă, răspunse Ulenspiegel. 

Și Lamme, ne mai aflând nimic pe masă, căzu într-o întristare 
adâncă. Totuși, găsind niște uscățele într-un blid, le ronţăi 
melancolic. 

Ulenspiegel îi spunea lui Thomas Utenhove: 

— Să bem! Dă-mi o nevastă bogată sau săracă! Mă voi duce 
cu ea la biserică și preotul ne va sfinţi căsătoria. Asta ne va da 
certificate de căsătorie fără temei, căci vin de la un papistaș 
inchizitor; o să punem să se însemne în ele că suntem buni 
creștini, că ne-am spovedit și împărtășit, trăind apostolic și 
urmând învăţătura sfintei noastre mame, Biserica romană care 
își arde copiii pe rug și vom chema astfel asupra noastră 
binecuvântarea Sfântului nostru Părinte papa, a armatelor din 
cer și de pe pământ, a sfinţilor, a sfintelor, a decanilor, preoţilor, 
călugărilor, soldaţilor, călăilor și a altor ticăloși. Înarmaţi cu 
acest certificat, vom face pregătirile de călătorie obișnuite de 
sărbătorire a nunții. 

— Și nevasta? întrebă Thomas Utenhove. 

— O să mi-o găsești tu, răspunse Ulenspiegel. O să iau, 
așadar, două căruţe cu mine, o să le împodobesc cu coroniţe din 
crengi de brad și flori de hârtie, o să le umplu cu câţiva oameni 
de ispravă, pe care vei vrea să Îi trimiţi prinţului. 

— Și nevasta? întrebă din nou Thomas Utenhove. 

— E undeva pe aici, negreșit, răspunse Ulenspiegel. 

Și își urmă vorba: 

— O să înham doi dintre caii tăi la una dintre căruțe și pe cei 
doi măgari ai noștri la cealaltă. O voi urca în prima căruţă pe 
nevastă-mea, împreună cu mine și cu prietenul meu Lamme și 

martorii căsătoriei; în a doua, toboșarii, cântăreții din fluier și 
din caval. Apoi, purtând steagurile vesele ale nunţii, bătând 
tobele, cântând, bând, vom trece în galop întins pe drumul mare 
care ne va duce spre Ga/gen-Vel/ad, Câmpul Spânzurătorilor, sau 
spre libertate. 

— Vreau să te ajut, zise Thomas Utenhove. Dar nevestele și 
fetele vor voi să își urmeze bărbaţii. 

— O să mergem, cu ajutorul lui Dumnezeu, zise o fetișcană 
drăgălașă, vârându-și capul prin ușa întredeschisă. 

— Vor fi, la nevoie, patru căruțe, zise Thomas Utenhove; 
astfel vom face să treacă mai mult de douăzeci și cinci de 
oameni. 

— Ducele va fi păcălit, zise Ulenspiegel. 

— lar flota prinţului slujită de și mai mulţi soldaţi de nădejde, 
răspunse Thomas Utenhove. 

Atunci, porunci să se sune clopotul, ca să vină la el toți argaţii 
și toate slujnicele și le zise: 

— Voi care sunteți din Zeelanda, bărbaţi și femei, ascultați: 
Ulenspiegel, flamandul aici de faţă, vrea să treceţi de armata 
ducelui împopoţonaţi de nuntă. 

Bărbaţii și femeile din Zeelanda strigară laolaltă: 

— Chiar dacă-i primejdie de moarte, o vom face! 

lar bărbaţii își spuseră între ei: 

— Este o bucurie pentru noi să părăsim pământul sclaviei ca 
să ne îndreptăm spre marea libertăţii. Dacă Dumnezeu vrea, 
cine i se poate împotrivi? 

Femeile și fetele își spuneau între ele: 

— Să ne urmăm soţii și iubiții. Suntem din Zeelanda și acolo 
vom găsi adăpost. 

Ulenspiegel ochi o fetișcană fragedă și nurlie și îi zise în joacă: 

— Vreau să mă însor cu tine. 

Dar ea, roșindu-se, răspunse: 

— Și eu te vreau, dar numai la biserică. 

Femeile, zâmbind cu înţeles, își spuseră între ele: 

— Inima o trage spre Hans Utenhove, fiul stăpânului. El va 
pleca cu ea, fără doar și poate. 

— Da, încuviință Hans. 

lar taică-său îi spuse: 

— Îţi dau voie. 

Bărbaţii se îmbrăcară în straie de sărbătoare, pieptar și 
nădragi de catifea și acel opperst-kleed lung pe deasupra, cu 
pălării cu boruri largi pe cap, să-i ferească de ploaie și de soare; 
femeile, cu ciorapi negri și pantofi cu cusături, purtând pe frunte 
marea podoabă aurită, pe stânga fetele, pe dreapta femeile 
măritate, cu o horbotă albă la gât, plastronul brodat în fir de aur, 
stacojiu și azuriu, fusta de lână neagră, cu dungi late de catifea 
de aceeași culoare, șosete de lână neagră și pantofi de catifea 
cu cataramă de argint. 

Apoi Thomas Utenhove se duse la biserică să îl roage pe preot 
să-i căsătorească numaidecât, pentru doi rycsdael/ders pe care i- 
i puse în palmă, pe Tylbert, feciorul lui Claes, acesta era 
Ulenspiegel și pe Tannekin Pieters, ceea ce preotul se învoi. 

Așa că Ulenspiegel se duse la biserică, însoţit de întreg alaiul 
de nuntă și acolo o luă de soţie, în faţa preotului, pe Tannekin 
cea atât de frumoasă și de drăgălașă, atât de plină de voie bună 
și bine făcută, încât bucuros ar fi mușcat din obrajii ei ca dintr- 
un măr al dragostei. Și i-o și spuse, fără să cuteze, însă, să-și 
împlinească vorbele, din respect pentru blânda ei frumusețe. 
Dar ea, îmbufnată, îi zise: 

— Lasă-mă, uită-te la Hans care te privește, gata să te ucidă. 

Și o fetișcană, geloasă, îi spuse: 

— Cată-ţi alta, nu vezi că îi e teamă de omul ei? 

Lamme, frecându-și mâinile, zicea: 

— N-o să le ai pe toate, tâlharule. 

Și nu-și mai încăpea în piele de bucurie. 

Ulenspiegel, fără să-și pună necazul ăsta la inimă, se întoarse 
la fermă cu toți nuntașii și acolo bău, cântă și se înveseli, 
ciocnind cu fetișcana geloasă, ceea ce tare îl mai bucură, dar nu 
și pe Tannekin și, cu atât mai puţin, pe logodnicul acesteia. 

În tabăra ducelui de Alba era o altfel de sărbătoare. Caraulele 
și patrulele înaintate, dând alarma, se întoarseră pe rând, 
zicând: 

— Dușmanul este aproape, am auzit zgomotul tobelor și 
fluierelor și am zărit flamurile. Este un escadron puternic de 
cavalerie, venit să vă atragă într-o ambuscadă. Grosul armatei 
se află mai departe, fără îndoială. 

Ducele porunci de îndată să se dea de veste comandanților de 
regimente, colonei și căpitani, ordonă ca armata să se 

inamic. 

Deodată, apărură patru căruţe mergând spre archebuzieri. 

In căruțe, bărbaţii și femeile jucau, clondirele săltau, iar 
fluierele șuierau vesele, cavalele suspinau, tobele băteau și 
cimpoaiele sforăiau. 

Alaiul nuntașilor făcând popas, de Alba însuși veni la larma 
asta și o văzu pe proaspăta nevestică într-una dintre cele patru 
căruțe, cu Ulenspiegel, soțul ei, înflorit tot de bucurie lângă ea și 
pe toţi țăranii și pe toate tărăncile coborâţi din căruțe, jucând 
împrejur și întinzându-le soldaților clondirele cu vin. 

De Alba și ai săi tare se mai minunau de naivitatea acestor 
țărani, care cântau și petreceau când în jurul lor era numai 
război. 

Și aceia care erau în căruţe dădură tot vinul lor soldaţilor. 

Și fură aplaudaţi și sărbătoriţi de aceștia. 

Isprăvindu-se vinul din căruțe, ţăranii și ţărăncile o porniră din 
nou la drum, fără să se sinchisească, în sunetul tobelor, 
fluierelor și cimpoaielor. 

Și soldaţii, cuprinși de veselie, traseră în cinstea lor o salvă de 
archebuze. 

Și intrară astfel în Maestricht unde Ulenspiegel se înţelese cu 
reformații să trimită, cu vapoarele, arme și muniții flotei 
Tăcutului. 

Și același lucru îl făcură și la Landen. 

Și se strecurau astfel pretutindeni, îmbrăcaţi în muncitori. 

Ducele află de acest vicleșug, pe seama căruia se făcu și un 
cântec, al cărui refren era: 


Duce sângeros, duce neghiob, 
Ai Zărit-o pe mireasă? 


Și, de fiecare dată când dădea o comandă greșită, soldaţii 
cântau: 


Ducele are orbul găinilor: 
A văzut-o pe mireasă. 


e Capitolul 24 


În vremea asta, regele Filip era ros de melancolie. În mândria 
lui rănită, se ruga lui Dumnezeu să-i dea putere să învingă 
Anglia, să cucerească Franţa, să ia Milano, Genova, Veneţia și, 
puternic stăpânitor al mărilor, să domnească astfel peste 
întreaga Europă. 

Gândindu-se la această izbândă, faţa nu i se lumina defel. 

Tot timpul îi era frig; vinul nu îl încălzea deloc și nici focul 
înmiresmat, arzând mereu în încăperea în care stătea. Acolo, 
scriind necontenit, așezat printre atâtea scrisori, încât ar fi putut 
umple cu ele sute de budane, se gândea la stăpânirea întregii 
lumi, așa cum o făcuseră împărații romani; la ura pizmașă pe 
care i-o purta fiului său, don Carlos, de când acesta năzuise să 
se ducă în Ţările de Jos, în locul ducelui de Alba, fără îndoială, 
pentru a încerca să domnească acolo, după cum era încredinţat. 
Și văzându-l urât, diform, nebun feroce și rău, îl ura și mai mult. 
Dar nu vorbea nimănui despre asta. 

Cei care îi slujeau pe regele Filip și pe fiul său, don Carlos, nu 
știau de care dintre ei să se teamă mai mult, sau de fiul aprig, 
ucigaș, sfâșiindu-și cu unghiile servitorii, sau de tată, laș și 
perfid, slujindu-se de alţii pentru a lovi și trăind ca o hienă, din 
stârvuri. 

Slujitorii se înspăimântau când vedeau cum se pândesc unul 
pe celălalt și spuneau că, nu peste multă vreme, la Escurial se 
va petrece un omor. 

Ori, aflară curând că don Carlos fusese întemnițat pentru 
crima de înaltă trădare. Și auziră că, de neagră mâhnire, sufletul 
îi devenea pustiu, că își rănise faţa, încercând să treacă printre 
gratiile temniţei, ca să scape și că doamna Isabela de Franţa, 
maică-sa, plângea necontenit. 

Dar regele Filip nu plângea defel. 

Ajunse până la ei zvonul că lui don Carlos i se dăduseră 
smochine verzi și că a doua zi după asta a murit, ca și cum ar fi 
adormit. Medicii ziseră: 

— De îndată ce a mâncat smochine, sângele încetă să mai 
curgă, toate funcţiile vieţii, așa cum le-a dat Natura, au fost 
întrerupte; nu mai putu nici să scuipe, nici să verse, nici să dea 
orice altceva afara din trup. Pântecul i se umflă de moarte. 

Regele Filip ascultă slujba morţilor pentru don Carlos și puse 
să fie înmormântat în capela castelului regal și să i se pună o 
lespede pe mormânt, dar nu vărsă nicio lacrimă. 

lar slujitorii își spuneau între ei, batjocorind epitaful princiar 
de pe lespedea mormântului: 


A qui jaze qui en para desit verdad, 

Morio s'in infirmidad. 

Aici zace cel care, mâncând smochine verzi, 
Muri fără să fie bolnav. 


Și regele Filip se uită cu ochi pofticioși la prinţesa de Eboli 
care era măritată. O îmbie la dragoste, iar ea nu i se împotrivi. 

Doamna Isabela de Franţa, despre care se spunea că înlesnise 
planurile lui don Carlos în Țările de Jos, slăbi de atâta jale. lar 
părul începu să îi cadă, în șuviţe groase. Vărsă de multe ori și îi 
picară unghiile de la mâini și de la picioare. Și muri. 

Și Filip nu vărsă nicio lacrimă. 

Prințul de Eboli, de asemenea, cheli. Fu cuprins de tristete, 
plângându-se mereu. Apoi și lui îi căzură unghiile de la mâini și 
de la picioare. 

Și regele Filip îl înmormântă. 

Și îi plăti văduvei doliul și nu vărsă o lacrimă. 


e Capitolul 25 


În vremea asta, câteva femei și fete din Damme veniră să o 
întrebe pe Nele dacă nu vrea să fie logodnica de mai și să se 
ascundă în hăţișuri cu logodnicul pe care i-l vor găsi; căci, ziceau 
ele, nu fără pizmă, nu se află un singur flăcău în Damme și în 
împrejurimi care să nu-și dorească să fie logodnicul tău, care te 
păstrezi atât de frumoasă, cuminte și proaspătă: dar de 
vrăjitoare, fără doar și poate. 

— Cumetrelor, le zise Nele, spuneţi-le flăcăilor care mă caută: 
„Inima lui Nele nu se află aici, ci este dată aceluia care rătăcește 
ca să izbăvească pământul străbunilor”. Și dacă sunt proaspătă, 
precum ziceţi, nu este un dar de vrăjitorie, ci un dar al sănătăţii. 

Cumetrele răspunseră: 

— Katheline e bănuită, totuși. 

— Nu vă luaţi după vorbele celor răi, răspunse Nele, Katheline 
nu este deloc vrăjitoare. Domnii judecători au pus să i se ardă 
câlţi pe cap și Dumnezeu i-a luat minţile. 

lar Katheline, clătinând din cap, în colţul în care stătea 
ghemuită, spuse: 

— Luaţi focul; Hanske, iubitul meu, se va întoarce. 

Întrebând-o cumetrele cine era acel Hanske, Nele răspunse: 

— Este fiul lui Claes, fratele meu de lapte, pe care crede că l-a 
pierdut de când a bătut-o Dumnezeu. 

lar cumetrele, bune la inimă, îi dădură lui Katheline gologani 
de argint și, cum erau noi, îi arătă cuiva pe care nimeni nu îl 
vedea, zicând: 

— Sunt bogată, bogată în arginţi strălucitori. Vino Hanske, 
iubitul meu, îţi voi plăti dragostea. 

Și, plecând cumetrele, Nele plânse în colibă, singurică. Şi se 
gândea la Ulenspiegel, rătăcind pe meleaguri îndepărtate, fără 
ca ea să îl poată urma și la Katheline care gemea: „Luaţi focul!” 
Și își ţinea adeseori pieptul și fruntea cu amândouă mâinile, 
arătând prin asta că fierbințeala nebuniei îi ardea cumplit capul 
și trupul. 

Și, în vremea asta, logodnicul și logodnica de mai se 
ascundeau în ierburi. 

Acela sau aceea care îl găsea pe unul dintre ei era, după sex, 
regele sau regina sărbătorii. 

Nele auzi ţipetele de bucurie ale flăcăilor și fetelor, atunci 
când logodnica de mai fu dibuită pe marginea unui șanț, 
ascunsă între bălăriile înalte. 

Și plângea, gândindu-se la dulcele timp când o căutau pe ea 
și pe prietenul ei, Ulenspiegel. 


e Capitolul 26 


În vremea asta, Lamme și Ulenspiegel călăreau cu picioarele 
rășchirate pe măgarii lor. 

— Hei, ia ascultă Lamme, zise acesta din urmă, nobilii din 
Țările de Jos, invidioși pe prinţul de Orania, au trădat cauza 
confederațţilor, alianţa sfântă, înţelegere înțeleaptă iscălită spre 
binele pământului strămoșilor. De Egmont și de Hoorn au trădat 
amândoi, fără niciun folos pentru ei; Brederode a murit, nu ne-a 

mai rămas în acest război decât sărmanul norod al Brabantului 
și al Flandrei, aflat în așteptarea unor căpetenii credincioase, ca 
să poată merge înainte; și, apoi, fiul meu, insulele, insulele 
Zeelandei, Noord-Holand, de asemenea, al cărei guvernator este 
prinţul și, mai încolo, hăt-departe, pe mare, Edzard, conte de 
Emden și de Ooostfrizia. 

— Vai! zise Lamme. Văd limpede că noi rătăcim între ștreang, 
roată și rug, murind de foame, crăpând de sete, fără nicio 
nădejde de odihnă. 

— Suntem doar la început, răspunse Ulenspiegel. Binevoiește 
și ia în seamă că totul este o desfătare pentru noi, să ucidem 
dușmanii, să ne batem joc de ei și să avem pungile burdușite cu 
florini, ghiftuiţi de cărnuri, de bere, de vin și de vinars. Ce-ţi mai 
trebuie, sac de pene? Vrei să ne vindem sufletul și să ne 
cumpărăm cai? 

— Fiule, zise Lamme, trapul calului îl zdruncină prea tare pe 
un burduhănos ca mine. 

— Te vei așeza în șa, așa cum fac ţăranii și nimeni nu va râde 
de tine, căci ești îmbrăcat ca un ţăran și nu porţi sabie ca mine, 
ci doar ţepușă. 

— Fiule, zise Lamme, ești sigur că hârtiile noastre de trecere 
ne vor putea sluji în orașele mici? 

— Nu am, oare, certificatul preotului, zise Ulenspiegel, cu 
sigiliul mare de ceară roșie al bisericii spânzurând de pergament 
și înscrisurile noastre de spovedanie? Soldaţii și străjile ducelui 
nu pot face nimic împotriva a doi oameni atât de bine înarmaţi. 
Și șiragurile de mătănii negre pe care le avem de vânzare? 
Suntem reiteri amândoi, tu flamand, iar eu german, călătorind, 
din porunca ducelui însuși, ca să-i aducem la sfânta credinţă 
catolică, prin vinderea unor obiecte binecuvântate, pe ereticii 
din această ţară. Astfel vom pătrunde oriunde, pe la nobilii 
seniori și în îmbelșugatele abaţii. Și au să ne primească 
împărătește, ca pe niște oaspeţi de taină. Și le vom afla tainele. 
Linge-ţi buzele, dulcele meu prieten. 

— Fiule, zise Lamme, vom face acolo meseria de iscoade. 

— După legea și dreptul războiului, răspunse Ulenspiegel. 

— Dacă vor afla de acei predicatori, vom muri, fără doar și 
poate, răspunse Lamme. 

Ulenspiegel cântă: 


296 


„ Trăiască” am scris pe drapel 
„Trăiască ” mereu în lumină 
Cea dintâi piele mi-e la fel ca orice piele creștină 


Cea de-a doua, de oțel. 


Dar Lamme, oftând: 

— Eu n-am decât o singură piele foarte moale, cea mai slabă 
lovitură de pumnal ar găuri-o numaidecât. Am face mai bine să 
ne apucăm de o meserie folositoare, decât să tot umblăm 
creanga prin munţi și văi, ca să-i slujim pe toți acești mari prinți 
care, cu picioarele înfășurate în jambiere aurite, mănâncă 
granguri pe mese suflate cu aur. lar noi ne alegem cu loviturile, 
primejdiile, bătăliile, ploile, grindina, ninsorile și supele chioare 
de haimanale. Ei, cu caltaboșii cei mai gustoși, claponi grași, 
prepelite cu mirodenii, găini dolofane. 

— Îţi lasă gura apă, blândul meu prieten. 

— Unde sunteţi voi, pâini proaspete, koekebacken rumenite, 
smântâni groase? Dar unde ești tu, nevasta mea? 

Ulenspiegel răspunse: 

— Cenușa se zbate la pieptul meu și mă îmboldește la luptă. 
Dar tu, miel blând care nu ai de răzbunat nici moartea tatălui 
tău, nici a mamei tale, nici mâhnirea celor care te iubesc, nici 
sărăcia la care să fi ajuns, lasă-mă să merg singur acolo unde 
trebuie, dacă necazurile războiului te înspăimântă. 

— Singur? zise Lamme. Nu mă vei lăsa singur, fiule, asta ar fi 
o cruzime fără seamăn. După ce mi-am pierdut nevasta să-mi 
pierd și prietenul, asta nu se poate. Nu o să mă mai văicăresc, 
îți făgăduiesc. Și pentru că așa trebuie (și înălță capul cu 
mândrie), voi merge sub ploaia de gloanţe, da! Și în mijlocul 
săbiilor, da! În faţa acelor soldaţi ticăloși care beau sângele ca 
lupii. Și, dacă într-o bună zi voi cădea la picioarele tale, 
sângerând și lovit de moarte, îngroapă-mă și, dacă o vezi pe 
nevastă-mea, spune-i că am murit fiindcă n-am putut să trăiesc 
fără să fiu iubit de nimeni pe lumea asta. Nu, nu voi putea 
nicicum, fiul meu Ulenspiegel. 

Și își opri măgarul care se porni să ronţăie o tufă de scaieți, 
dintre cele care creșteau sumedenie pe marginea drumului 
acela. Măgarul lui Ulenspiegel se opri și el și i se alătură. 

Și Lamme se puse pe plâns. Și Ulenspiegel se înduioșă de 
blândul lui curaj. 


297 


e Capitolul 27 


În vremea asta, ducele, împărţindu-și armata în două corpuri, 
trimise unul spre ducatul de Luxemburg, iar pe celălalt spre 
marchizatul de Namur. 

— Este, zise Ulenspiegel, o hotărâre militară de care n-am 
știință; mi-e totuna, să mergem spre Maestricht, fără să ne 
pierdem încrederea. 

Cum mergeau de-a lungul Meusei, pe lângă oraș, Lamme îl 
văzu pe Ulenspiegel privind cu de-amănuntul toate vasele care 
pluteau pe fluviu și oprindu-se în fața unuia dintre ele care avea 
o sirenă la proră. lar sirena aceasta ţinea un blazon pe care era 
gravat cu litere de aur, pe un fond nisipiu, semnul JHS care este 
acela al Domnului Nostru lisus Cristos. 

Ulenspiegel îi făcu semn lui Lamme să se oprească și începu 
să cânte voios ca o ciocârlie. 

Un bărbat se arătă pe punte, trâmbiţă ca un cocoș, apoi, la un 
semn al lui Ulenspiegel care răgea ca un măgar și îi arăta 
norodul strâns pe chei, se porni și el să ragă ca un măgar, din 
toate puterile. Cei doi urecheaţi ai lui Ulenspiegel și Lamme își 
pleoștiră urechile și cântară și ei singurul cântec pe care îl știau. 

Treceau femei, bărbaţi, de asemenea, călare pe cai de halaj, 
iar Ulenspiegel îi zise lui Lamme: 

— Vaporeanul ăsta își bate joc de noi și de măgarii noștri. 
Dacă am merge să ne luptăm cu el pe vapor? 

— Mai degrabă să vină el aici, răspunse Lamme. 

Atunci, vorbi o femeie și zise: 

— Dacă nu vreţi să vă întoarceţi cu brațele rupte, cu șalele 
frânte, cu botul ferfeniţă, lăsaţi-l pe Stercke Pier să ragă în voie. 

— Hi-han! Hi-han! Hi-han! făcea vaporeanul. 

— Lăsaţi-l să cânte, îi sfătui cumătră, l-am văzut, mai deunăzi, 
ridicând pe umeri o căruţă încărcată cu butoaie grele de bere și 
oprind o altă căruţă trasă de un cal voinic. Acolo, zise ea, 
arătând spre hanul B/auwe-Toren, Turnul Albastru, a străpuns cu 
cuțitul, aruncat de la douăzeci de pași, o scândură de stejar 
groasă de douăsprezece degete. 

— Hi-han! Hi-han! făcea corăbierul, în timp ce un băiețel de 
doisprezece ani se urca pe punte și începea și el să ragă. 

Ulenspiegel răspunse: 

— Ne doare-n cot de Petre Voinicul al tău! Oricât ar fi el de 
Stercke Pier, noi suntem și mai și decât el și iată-l pe prietenul 
meu Lamme care poate să înghită pe nerăsuflate doi ca el, fără 
să i se aplece. 

— Ce tot spui acolo, fiule? întrebă îngrijorat Lamme. 

— Așa e, zise Ulenspiegel, nu mă contrazice din modestie. Da, 
oameni buni, cumetre și muncitori, curând o să-l vedeţi 
punându-și braţele la treabă și făcându-l chisăliță pe acest vestit 
Stercke Pier. 

— Taci odată, zise Lamme. 

— Puterea ta este cunoscută, răspunse Ulenspiegel, nu poți să 
ţi-o ascunzi. 

— Hi-han! făcea vaporeanul. 

— Hi-han! făcea băieţelul. 

Deodată, Ulenspiegel cântă din nou ca o ciocârlie, tare 
melodios. Și bărbaţii, femeile și muncitorii, răpiți de desfătare, îl 
întrebară unde învățase acest fluierat dumnezeiesc. 

— In rai, de unde vin de-a dreptul, răspunse Ulenspiegel. 

Apoi, vorbindu-i bărbatului care nu înceta să ragă și să-l arate 
cu degetul în batjocură: 

— De ce rămâi acolo, ticălosule, pe vaporul tău? Nu 
îndrăznești să vii pe uscat să îţi baţi joc de noi și de măgarii 
noștri. 

— Nu îndrăznești defel? întrebă și Lamme. 

— Hi-han!  Hi-han! făcea  vaporeanul. Domnilor măgari 
măgărind, urcați pe corabia mea. 

— Fă ca mine, îi zise în șoaptă Ulenspiegel lui Lamme. 

Și, vorbindu-i vaporeanului: 

— Dacă tu ești Stercke Pier, eu sunt Thyl Ulenspiegel. lar 
aceștia doi sunt măgarii noștri, Jef și Jan, care știu să ragă mai 
bine decât tine, fiindcă e graiul lor firesc. Cât să ne urcăm pe 
scândurile tale prost îmbucate, nu vrem cu niciun chip. Vaporul 
tău e ca un hârdău, de fiecare dată când îl împinge un val, dă 
înapoi și nu poate să meargă decât pieziș, precum crabii. 

— Da, precum crabii, întări Lamme. 

Atunci, vaporeanul, vorbindu-i lui Lamme, îi zise: 

— Ce tot mormăi între dinţi, sac de slănină? 

Lamme, înfuriindu-se, spuse: 

— Rău creștin, care te legi de grăsimea mea, află că slănina 
mea e a mea și-mi vine din hrana mea de soi, în timp ce tu, 

bătrân cui ruginit, te hrănești doar cu scrumbii sărate, cu feștile 
de lumânări, cu piei de stocvisch, dacă judecăm după carnea ta 
slabă care se zărește prin nădragii tăi găuriţi. 

— O să se încaiere strașnic, ziceau bărbaţii, femeile și 
muncitorii, veseli și curioși. 

— Hi-han! Hi-han! făcea vaporeanul. 

Lamme vru să descalece de pe măgar, ca să adune pietre și 
să arunce cu ele în vaporean. 

— Nu zvârli cu pietre, zise Ulenspiegel. 

Vaporeanul îi șopti ceva la ureche băieţelului care răgea lângă 
el. Acesta dezlegă o barcă din coasta vasului și, cu ajutorul unei 
gafe”, pe care o mânuia cu dibăcie, se apropie de țărm. Când 
ajunse lângă el, zise, stând mândru în picioare: 

— Stăpânul meu vă întreabă dacă vă încumetaţi să veniţi pe 
vas și să vă luaţi la luptă cu el, cu pumnii goi și cu picioarele. 
Acești bărbaţi de ispravă și aceste cumetre vor fi martori. 

— Ne învoim, zise Ulenspiegel. 

— Primim lupta, spuse Lamme, cu mare semeţție. 

Era ceasul prânzului, muncitorii de la dig, pavagiii, 
constructorii de vapoare, nevestele lor care le aduseseră de 
mâncare, copiii care veniseră să-și vadă taţii cum prind puteri, 
îndopându-se cu boabe și carne fiartă, cu toţii râdeau, băteau 
din palme, însufleţiți de apropierea luptei, nădăjduind veseli că 
unul sau altul dintre luptători se va alege cu capul spart, sau va 
cădea făcut bucăţi în râu, ca să se bucure și mai mult. 

— Fiule, zise Lamme cu glas șoptit, o să ne arunce în apă. 

— Lasă-te aruncat, răspunse Ulenspiegel. 

— Grasului îi este frică, spuse mulţimea de muncitori. 

Lamme, tot călare pe măgar, se întoarse la ei și îi privi 
mânios, dar ei îl huiduiră. 

— Să mergem pe vapor, zise Lamme, o să vadă ei dacă îmi 
este frică. 

La vorbele astea, fu huiduit din nou, iar Ulenspiegel spuse: 

— Să mergem pe vapor. 

Descălecând de pe măgarii lor, aruncară frâiele băieţelului 
care îi mângâie prietenește și îi duse unde se vedeau scaieți. 

Apoi, Ulenspiegel apucă gafa, îl așteptă pe Lamme să urce în 
barcă și o porni iute spre vas pe care, ajutându-se de o frânghie, 
urcă, avându-l înainte pe Lamme, asudând și gâfâind. 


37 Cange (mar.). (n.tr.). 


Când ajunse pe punte, Ulenspiegel se aplecă de parcă ar fi 
vrut să-și lege botinele și-i spuse câteva vorbe marinarului care 
surâse, uitându-se la Lamme. Apoi, începu să strige, ocărându-l 
în fel și chip, făcându-l netrebnic burdușit cu slănină criminală, 
sămânță de ocnaș, papetar, adică papă-lapte și zicându-i: 

— Balenă grasă, câte tone de ulei dai când ţi se ia sângele? 

Dintr-o dată, fără să răspundă, Lamme se năpusti asupra lui 
ca un taur furios, îl dobori, îl lovi cu toată puterea, dar fără să îi 
facă prea mare rău din pricina slăbiciunii brațelor sale acoperite 
de slănină. Vaporeanul, tot prefăcându-se că se apără din 
răsputeri, se lăsa chelfănit, iar Ulenspiegel zise: 

— Ticălosul ăsta o să dea de băut. 

Mulțimea, femei și bărbaţi care priveau de pe mal lupta, 
spunea: 

— Cine ar fi crezut că burduhănosul ăla o să fie atât de aprig 
la mânie. 

Și băteau din palme, în vreme ce Lamme lovea orbește. 
Deodată, Lamme fu văzut cu genunchiul pe pieptul lui Stercke 
Pier, ţinându-l cu o mână de gât și ridicând-o pe cealaltă să îl 
lovească. 

— Cere iertare, zise el furios, sau te fac să treci prin 
scândurile hârdăului tău. 

Vaporeanul, tușind, ca să arate că nu poate nici să strige, nici 
să vorbească, ridică mâna în semn de iertare. 

lar bărbaţii, femeile, băieţeii și fetiţele care se aflau pe mal 
aplaudară din toată inima. 

Atunci, Lamme fu văzut ridicându-și generos dușmanul de la 
pământ. Acesta, cum se văzu în picioare, se întoarse cu spatele 
la spectatori și scoase limba la Ulenspiegel care râdea în 
hohote, văzându-l pe Lamme scuturându-și mândru pana de la 
bereta și învârtindu-se țanţoș și victorios pe punte. 

— Trăiască învingătorul lui Stercke Pier! Este un bărbat tare 
ca fierul. Aţi văzut ce mai pumni i-a cărat și cum, cu o lovitură 
de cap, l-a dat pe spate. Uite-i acum că se apucă să bea, ca să 
facă pace. Stercke Pier urcă din cală cu vin și cârnaţi. 

Într-adevăr, Stercke Pier urcă pe punte cu două cupe și o 
ulcică zdravănă de vin de Meusa. lar Lamme și el se împăcară. 
Și Lamme, nespus de vesel din pricina izbânzii, a cârnaţilor și a 
vinului, îl întrebă, arătându-i un coș de fier din care ieșea, 

învălătucindu-se, un fum negru și des, ce soi de tocane se 
găteau în hala aceea. 

— Bucătărie de război, îi răspunse, zâmbind, Stercke Pier. 

Mulțimea de muncitori, neveste și copii împrăștiindu-se care 
încotro, la muncă sau acasă, se răspândi curând zvonul că un 
bărbat burtos, călare pe un măgar și însoţit de un mic pelerin, 
călare, de asemenea, pe un măgar, se arătase mai puternic 
decât Samson și că era mai bine pentru tine să te păzești să îi 
stârnești mânia. 

Lamme bea și se uita victorios la vaporean. 

Deodată, acesta zise: 

— Măgarii voștri se plictisesc acolo, pe uscat. 

Apoi, aducând vasul lângă chei, cobori, apucă unul dintre 
măgari de picioarele din faţă și dindărăt și, ducându-l cum 
ducea lisus mielul, îl urcă pe punte. Apoi, făcând la fel cu 
celălalt, fără măcar să își tragă sufletul, zise: 

— Să bem. 

Băieţelul sări pe punte. 

Și se așternură pe băut. Lamme, zăpacit, nu mai știa dacă el 
însuși, născut la Damme, fusese acela care îl învinsese pe acel 
om voinic și nu îndrăznea să se uite la el decât pe furiș, fără să 
se mai arate deloc ţanţoș de izbândă, temându-se să nu-l apuce 
pofta să-l salte cum făcuse cu măgarii și să-l arunce dintr-o dată 
în Meusa, ca să-și răzbune înfrângerea. 

Dar vaporeanul, zâmbitor, îl pofti vesel să bea și Lamme își 
reveni din spaimă și îl privi din nou mândru ca un cocoș. 

lar vaporeanul și Ulenspiegel râdeau. 

In vremea asta, măgarii, buimăciţi să se afle pe o podea de 
scândură care nu era a grajdului, lăsaseră capetele în jos, 
pleoștiseră urechile și, de spaimă, nu îndrăzneau nici să bea. 
Vaporeanul se duse să le aducă un mertic de ovăz, din acela pe 
care îl dădea cailor care îi trăgeau vasul, cumpărat de el însuși, 
ca să nu fie furat la preţ de căruțași. 

Când măgarii dădură cu ochii de ovăz, mormăiră în barbă, 
privind cu jale puntea vaporului, fără să cuteze, de teamă să nu 
alunece, să-și miște copitele. 

După care vaporeanul le zise lui Lamme și lui Ulenspiegel: 

— Să mergem în bucătărie. 

— Bucătărie de război, zise Lamme, neliniștit. 

— Bucătărie de război, dar poţi să cobori în ea fără teamă, 
biruitorul meu. 

— N-am nicio teamă și te urmez, spuse Lamme. 

Băiețţelul se așeză la cârmă. 

Coborând, văzură peste tot saci cu grâne, boabe, mazăre, 
varză, morcovi și tot soiul de legume. 

Vaporeanul le zise atunci, deschizând ușa unei mici fierării: 

— Fiindcă sunteţi oameni cu inimă vitează care cunoaștetți 
cântecul ciocârliei, pasărea celor liberi și trâmbiţatul războinic al 
cocoșilor și răgetul măgarului, blândul truditor, o să vă arăt 
bucătăria mea de război. Această mică fierărie o veţi găsi pe 
cea mai mare parte a vaselor de pe Meusa. Nimeni nu poate 
bănui ceva, căci ne slujește să dregem fierăraia vapoarelor, dar 
ceea ce nu au toate sunt aceste legume frumoase, adunate în 
dulapurile din pereţi. 

Atunci, îndepărtând câteva pietre care acopereau fundul 
calei, scoase de acolo un mănunchi frumos de ţevi de archebuze 
și, după ce îl ridică de parcă ar fi fost un fulg, îl puse la loc. Apoi 
le arătă vârfuri de lance, halebarde, lame de sabie, săculeți cu 
gloanţe și pulbere. 

— Trăiască răzvrătiţii! zise. Aici sunt boabele și sosul, paturile 
de armă sunt pulpe de berbec, salatele sunt halebardele, iar 
aceste țevi de archebuză sunt picioare de bou pentru supa 
libertăţii. Trăiască răzvrătiţii! Unde trebuie să duc această 
hrană? îl întrebă pe Ulenspiegel. 

Ulenspiegel răspunse: 

— La Nimègue, unde vei intra cu vasul tău și mai strașnic 
încărcat cu legume adevărate, pe care ţi le vor aduce ţăranii; le 
vei lua de la Etsen, de la Stephansweert și de la Ruremonde. Și 
aceia îţi vor cânta și ei precum ciocârlia, pasărea celor liberi și le 
vei răspunde cu trâmbiţatul războinic al cocoșului. Te vei duce 
la doctorul Pontus care locuiește lângă Nieuwe-Waal; îi vei 
spune că ai adus legume în oraș, dar că te temi de secetă. În 
timp ce ţăranii se vor duce la târg să vândă legumele, cerând pe 
ele un preţ prea mare ca să fie cumpărate, îţi va spune ce 
trebuie să faci cu armele. Gândesc, totuși, că îţi va porunci să 
treci, nu fără primejdie, pe Wahal, Meusa sau Rin, schimbând 
legumele pe năvoade de vânzare, ca să plutești împreună cu 
vasele de pescuit din Harlingen, pe care se află mulţi mateloți 
cunoscând cântecul ciocârliei, s-o iei de-a lungul coastei, prin 

Waden, să ajungi la Lauwer-Zee, să schimbi năvoadele pe fier și 
plumb, să-i îmbraci pe țăranii tăi în straiele care se poartă la 
Marken, Vlieland, sau Ameland, să te ţii un pic pe lângă țărm, 
pescuind și sărându-ţi peștele, ca să îl păstrezi și nu pentru a-l 
vinde, căci așa se cuvine: băutura să fie rece și razboiul sărat. 

— Atunci, să bem, zise vaporeanul. 

Și urcară pe punte. 

Dar Lamme, cuprins de melancolie, zise deodată: 

— Domnule vaporean, aveţi în fierăria voastră un foculeț atât 
de strălucitor, încât ai putea găti la flăcările lui cea mai gingașă 
tocăniţă cu carne și napi, ori castane. Gâtlejul meu este slăbit 
de atâta supă. 

— O să ţi-l răcoresc, răspunse omul. 

Și, de îndată, îi aduse o supă grasă, în care fiersese o bucată 
zdravănă de şuncă sărată. 

După ce înghiţi câteva linguri, îi zise vaporeanului: 

— Mi se jupoaie beregata, limba îmi arde, asta nu e tocăniță. 

— Băutură rece și război sărat, așa stă scris, îi aminti 
Ulenspiegel. 

Atunci, vaporeanul umplu paharele și zise: 

— Beau pentru ciocârlie, pasărea libertăţii. 

Ulenspiegel zise: 

— Beau pentru cocoș, a cărui trâmbiţă cheamă la luptă. 

Lamme zise: 

— Beau pentru nevastă-mea; să nu-i fie niciodată sete, 
blajinei iubite. 

— Vei merge până la Emden, pe Marea Nordului, îi zise 
Ulenspiegel vaporeanului. Emden ne este adăpost. 

— Marea este întinsă, spuse corăbierul. 

— Întinsă pentru luptă, răspunse Ulenspiegel. 

— Dumnezeu este cu noi, zise vaporeanul. 

— Cine, atunci, ne poate sta împotrivă? întrebă Ulenspiegel. 

— Când plecaţi? îi întoarse întrebarea vaporeanul. 

— De îndată, urmă Ulenspiegel. 

— Călătorie bună și vânt din spate. Uite gloanţe și pulbere. 

Și, îmbrăţișându-i, îi duse pe uscat, după ce îi cără mai întâi 
ca pe niște miei, pe ceafă și pe umeri, pe cei doi măgari. 

Ulenspiegel și Lamme încălecară și o porniră spre Liege. 

— Fiule, îi zise Lamme pe drum, cum de s-a lăsat omul ăsta 
atât de voinic tăbăcit atât de crunt de mine? 


304 


— Pentru ca, răspunse Ulenspiegel, pretutindeni unde vom 
merge, cu toţii să se teamă de tine. Asta ne va păzi mai bine 
decât douăzeci de landschenetţi. Cine va mai cuteza de acum 
înainte să îl atace pe Lamme, cel puternic, cel victorios, Lamme, 
taurul fără pereche, care l-a doborât cu o singură lovitură la 
pământ, în văzul și știrea tuturor, pe Stercke Pier, Petre Voinicul, 
care saltă măgarii ca pe niște miei și ridică cu un umăr o căruţă 
plină cu butoaie de bere? Acum toţi te știu pe meleagurile astea, 
tu ești Lamme temutul, Lamme cel de neînfrânt, iar eu merg sub 
pavăza ta, apărat de tine. Oricine te va cunoaște pe drumul pe 
care îl vom străbate, nimeni nu va îndrăzni să se uite chiorâș la 
tine și, ţinând seama de neasemuitul curaj al bărbaţilor, peste 
tot în drumul tău vei fi întâmpinat cu urări de bine, salutări, 
omagii și laude aduse puterii pumnului tău năprasnic. 

— Bine grăiești, fiule, zise Lamme, îndreptându-se în șa. 

— Și adevărat grăiesc, urmă Ulenspiegel. Vezi chipurile acelea 
curioase la ferestrele primelor case din satul acela? Este arătat 
cu degetul Lamme, biruitorul care a băgat groaza în toţi. Vezi 
bărbații aceia care se uită pizmaș la tine și lașii aceia slabănogi 
care își ridică pălăriile? Răspunde la salutul lor, Lamme, dragul 
meu, nu dispreţui norodul. Vezi, copiii îţi știu numele și îl repetă 
cu teamă. 

lar Lamme trecea mândru, salutând în dreapta și în stânga ca 
un rege. Și faima vitejiei lui îl însoţi din târg în târg, din oraș în 
oraș, la Liege, Choquier, la Neuville Vesin și Wamur, pe care îl 
ocoliră din pricina celor trei predicatori. 

Merseră astfel multă vreme, de-a lungul râurilor, fluviilor și 
canalelor. Și, pretutindeni, la cântecul privighetorii răspundea 
cântecul cocoșului. Și, pretutindeni, în slujba libertăţii, se topeau 
și se făureau armele care porneau pe vapoare, de-a lungul 
coastelor. 

Și treceau pe la vămi în butoaie, în lăzi, în coșuri. 

Și mereu se găseau oameni de ispravă care să le primească și 
să le ascundă la loc sigur, împreună cu pulberea și plumbii, până 
la ceasul hotărât de Dumnezeu. 

lar Lamme, tot drumeţind cu Ulenspiegel, însoţit mereu de 
faima lui de biruitor, începu să creadă el însuși în pumnul lui de 
fier și, ajungând mândru și bătăios, lăsă să-i crească barba și 
coama. Și Ulenspiegel îi spuse Lamme Leul. 


Dar Lamme nu-și păstră multă vreme înfățișarea aceasta, din 
pricina gâdiliciului. În a patra zi, își trecu din nou briciul peste 
fața victorioasă care îi apăru din nou lui Ulenspiegel rotundă și 
plină, ca un soare aprins de flăcările hranei îmbelșugate. 

Și în felul acesta, ajunseră la Stockem. 


e Capitolul 28 


Cam o dată cu lăsarea nopţii, după ce își lăsară măgarii la 
Stockem, intrară în orașul Anvers. 

Și Ulenspiegel îi zise lui Lamme: 

— lată cetatea cea mare, lumea întreagă își îngrămădește aici 
bogăţiile: aur, argint, mirodenii, piele aurită, goblenuri, postav, 
țesături de catifea, pânză și mătase; boabe, mazăre, grâne, 
făină, piei jupuite și puse la sare, vinuri de Louvain, Namur, 
Luxemburg, Liege, Lantwynen, de Bruxelles și de Aerschot, vin 
de Buley, aflat la porţile așezării La Plante, în vecinătatea 
Namurului, vinuri de Rin, de Spania și de Portugalia; ulei de 
strugure de Aerschot, căruia i se spune landolium, vinuri de 
Burgundia, de Malvoisie și atâtea altele. lar cheiurile sunt 
înțesate de mărfuri. 

Aceste bogății ale pământului și ale râvnei omenești aduc pe 
aceste locuri cele mai frumoase fete dezmățate de pe lumea 
asta. 

— Ai căzut pe gânduri, zise Lamme. 

Ulenspiegel răspunse: 

— Îi voi găsi printre ele pe Cei șapte. Mi s-a spus: „Caută 
printre ruine, în sânge și lacrimi.” Ori, cine te aduce la sapă de 
lemn mai iute decât târfele? Nu ca să le aibă și să le ţină lângă 
ei își pierd bieţii bărbaţi, ieșiți din minţi, frumoșii lor galbeni, 
strălucitori și plăcut sunători, giuvaierurile, lanţurile, inelele și se 
trezesc fără pieptar, zdrenţăroși și fără pene, adică fără straie, 
în vreme ce ele se îngrașă din ce-au prădat? Unde este sângele 
roșu și limpede care le alerga prin vine? E zeamă de praz acum. 
Sau, pentru a se bucura de trupurile lor drăgălașe și dulci, nu se 
luptă cu cuțitul, cu pumnalul, cu sabia, fără nicio milă? Leșurile 
adunate și luate, albe și sângerânde, sunt leșurile bieților nebuni 
din dragoste. Când tatăl mormăie încremenit, încruntat și 
ameninţător, pe scaun, cu părul său cărunt, parcă și mai alb și 

mai aspru, cu ochii uscați, arşi de focul pierderii copilului; când 
mama, tăcută și albă ca o moartă, plânge ca și cum n-ar mai 
vedea dinaintea ei decât durerile din această lume, cine face să 
curgă aceste râuri de lacrimi? Fetele dezmăţate care îndrăgesc 
doar banii și nu se iubesc decât pe ele însele, ţinând atârnată de 
capătul cingătorii lor aurite întreaga lume, lumea care gândește, 
trudește și filosofează. Da, acolo sunt Cei șapte, așa că vom 
merge, Lamme, la fete. Poate că și nevastă-ta e printre ele, așa 
că vom prinde doi iepuri dintr-o dată. 

— Mă învoiesc, zise Lamme. 

Era pe la sfârșitul verii, când soarele începe deja să 
înroșească frunzele castanilor, când păsărelele ciripesc în copaci 
și nu e gâză cât de mică să nu susure de plăcere că-i așa de 
cald în iarbă. 

Lamme  hoinărea pe străzile  Anversului, alături de 
Ulenspiegel, cu capul în jos și târându-și trupul ca pe o casă. 

— Lamme, zise Ulenspiegel, te roade melancolia, nu știi că 
nimic nu face mai rău la piele? Dacă rămâi veșnic întristat, o să 
ţi-o pierzi, fâșie cu fâșie. Și frumos o să-ți șadă când o să se zică 
despre tine: Lamme jupuitul. 

— Mi-e foame, oftă Lamme. 

— Hai să mâncăm, zise Ulenspiegel. 

Și se duseră împreună la Trepte-Vechi, unde mâncară 
choesels şi băură dobbel-knol, cât încăpu în ei. 

Și Lamme nu se mai văicărea. 

lar Ulenspiegel zise: 

— Binecuvântată fie berea bună care îţi însorește sufletul! 
Acum râzi de ţi se scutură burta. Ce-mi place să te văd așa, 
jucându-ţi pântecul vesel! 

— Fiul meu, zise Lamme, aș juca și mai strașnic, de-aș avea 
bucuria să-mi regăsesc nevasta. 

— Să mergem să o căutăm, zise Ulenspiegel. 

Așa că se duseră în acel cartier deocheat pe nume Bas- 
Escaut. 

— Priveşte, îi zise Ulenspiegel lui Lamme, această căsuţă în 
întregime din lemn, cu cercevelele frumos lucrate și ferestre cu 
ochiuri mici de geam; uită-te la perdelele astea galbene și la 
felinarul ăsta roșu. Acolo, fiul meu, îndărătul a patru butoaie de 
bruinbier, de uitzet, de dobbel-knol și de vin de Amboise șade o 

frumoasă baesină de cincizeci de ani sau ceva peste. Fiecare an 
ce l-a trăit i-a adăugat un nou strat de slănină. Pe unul dintre 
butoaie arde o lumânare și un felinar stă agăţat de grinzile din 
tavan. Acolo se face lumină și întuneric: întuneric pentru 
dragoste, lumină pentru plată. 

— Dar, zise Lamme, este o mănăstire a călugăritelor 
diavolului, iar această baesină este stareţa. 

— Da, încuviinţă Ulenspiegel, ea este aceea care mână, în 
numele seniorului Belzebut, pe calea păcatului, cincisprezece 
fete frumoase și gata de dragoste care găsesc la ea adăpost și 
hrană, dar le este oprit să doarmă acolo peste noapte. 

— Cunoști mănăstirea asta? întrebă Lamme. 

— Acolo o să mergem să-ţi căutăm nevasta. Vino. 

— Nu, se împotrivi Lamme, am chibzuit bine și nu vreau să 
intru. 

— İl vei lăsa pe prietenul tău să le înfrunte singur pe aceste 
Astartee? 

— Să nu se ducă, răspunse Lamme. 

— Dar, dacă trebuie să se ducă, să-i găsească pe Cei șapte și 
pe nevastă-ta? nu se lăsă Ulenspiegel. 

— Mi-ar plăcea mai mult să dorm, zise Lamme. 

— Hai, vino odată, spuse Ulenspiegel, deschizând ușa și 
împingându-l pe Lamme în faţa lui. Privește, baesina se aţine în 
spatele butoaielor, între două lumânări; încăperea este mare, cu 
tavanul de stejar înnegrit, cu grinzi afumate. De jur împrejur, pe 
margine, sunt bănci de lemn, mese șchioape, acoperite de 
pahare, de ulcele, de păhărele, de cupe, de oale de o oca, de 
clondire, de sticle și de alte unelte potrivite pentru chef. În 
mijloc sunt alte mese și scaune, pe care sunt aruncate scufii, 
care sunt capele cumetrilor, cingători aurite, tălpici de catifea, 
cimpoaie, fluiere, cavale. Intr-un colț este o scară ce duce sus. 
Un cocoșat mic și jupuit cântă la un clavecin, cocoţat pe picioare 
de sticlă ce fac instrumentul să scârţâie. Joacă, burtă mare! 
Cincisprezece târfe alese pe sprânceană stau, care pe mese, 
care pe scaune, cu un picior încoace și unul încolo, aplecate, 
drepte, sprijinite în coate, răsturnate, tolănite pe spate sau într- 
o rână, după cum le poftește inima, îmbrăcate în alb, în roșu, cu 
braţele goale, ca și umerii și pieptul, până la jumătatea trupului. 
Sunt de toate soiurile: alege! Unora, lumina lumânărilor, 
mângâindu-le cosițele blonde, le lasă în umbră ochii albaștri, din 

care nu se vede decât o flacără umedă strălucind. Altele, 
uitându-se în tavan, suspină la violă cine știe ce baladă 
nemţească. Și, în sfârșit, mai sunt și cele rotunde, oacheșe, 
grase, desfrânate, dând dușcă ulcele pline cu vin de Amboise și 
arătându-și braţele durdulii, goale până la umeri, cu rochia 
desfăcută la piept, lăsând să li se vadă merii sânilor și rostind 
fără rușine, în gura mare, vorbe fără perdea. Ascultă-le! 

— La naiba cu banii pe ziua de azi! Nouă ne trebuie dragoste, 
dragoste pe pofta noastră, spuneau ele, dragoste de copil, de 
băietan, desfătări și mângâieri fără plată. Cei care de la natură 
au fost dăruiţi cu adevărata putere a bărbatului să poftească, 
pentru dragostea lui Dumnezeu și a noastră! leri a fost ziua 
banilor, astăzi este ziua dragostei! Cine vrea să ne soarbă 
buzele, sunt încă umezite de gâtul sticlelor. Vin și sărutări! Ăsta- 
i ospăț desăvârșit! La naiba cu văduvele care se culcă singure, 
singurele! Noi suntem fete! Azi e ziua pomenii. Pe cei tineri, 
vânjoși și chipeși îi așteptăm cu brațele deschise! De băut! 
Micuţo, oare pentru bătălia dragostei îţi bate inima în piept ca o 
tamburină? Ce dulce legănare! Asta-i orologiul sărutărilor. Când 
vor veni cei cu inimile pline și cu pungile goale? Nu adulmecă ei 
mireasma desfătării? Ce deosebire este între un tânăr răzvrătit 
și domnul markgraf? Doar că domnul markgraf plătește cu 
florini, iar tânărul răzvrătit cu mângâieri. Trăiască răzvrătiți! 
Cine vrea să se ducă să trezească ţintirimele? 

Așa vorbeau acele fete ale dragostei care erau bune, focoase 
și vesele. 

Se aflau, însă, printre ele și altele, cu obrajii scobiţi, cu umerii 
descărnați, făcând din trupul lor prăvălie de strâns banii și, 
gologan lângă gologan, adunau preţul cărnii lor de mârţoage 
numai piele și os. Acestea bodogăneau între ele: 

— Mare prostie ar fi, din partea noastră, să ne lipsim de 
simbrie în această meserie istovitoare, pentru aceste toane 
caraghioase ce le trăsnesc prin cap fetelor nebune după bărbaţi. 
Dacă ele n-au minte, noi avem destulă și nu vrem ca, la 
bătrâneţe, să ne târâm, ca ele, trențele pe uliţe, ci să ni se 
plătească, pentru că suntem de vânzare. La naiba cu dragostea 
pe degeaba! Bărbaţii sunt urâţi la chip și urât mirositori, grohăie 
ca porcii și se gândesc doar la haleală și la pileală. Ei sunt aceia 
care le fac pe bietele femei să apuce pe drumuri greșite. 


Dar cele tinere și frumoase nu plecau urechea la aceste vorbe 
și, desfătându-se și chefuind, ziceau: g 

— Auziţi cum bat clopotele pentru morți la Notre Dame? In noi 
mocnește focul. Cine vrea să se ducă să-i trezească pe cei ce 
dorm în cimitire? 

Lamme, văzând atâtea femei laolaltă, oacheșe și bălăioare, 
proaspete și trecute, se rușină și, lăsând ochii în jos, strigă: 

— Ulenspiegel, unde ești? 

— A răposat, prietene, zise o grăsană, prinzându-l de braţ. 

— A răposat? întrebă Lamme. 

— Da, zise ea, acum trei sute de ani, împreună cu Jacobus de 
Coster van Maerlanat. 

— Lasă-mă, zise Lamme și nu mă împunge. Ulenspiegel, unde 
ești? Vino să-ţi scapi prietenul! Plec numaidecât, dacă nu-mi dai 
pace. 

— Ba n-o să pleci deloc, ziseră ele. 

— Ulenspiegel, bâigui, din nou, jalnic, Lamme, unde ești, 
fiule? Doamnă, nu mă mai trage așa de păr, nu este perucă, te 
încredinţez. Ajutor! Nu găsiţi că urechile mi-s destul de roșii, 
fără să mai faceţi să-mi urce sângele în ele? Uite că cealaltă îmi 
dă întruna bobârnace. Mă doare! Vai! Cu ce-mi freacă acum 
faţa? O oglindă! Sunt negru ca gura unui cuptor. O să-mi ies din 
țâțâni, în curând, dacă nu isprăviţi odată; urât din partea 
voastră să chinuiţi un bărbat în halul ăsta. Lăsaţi-mă! Dacă mă 
trageţi de nădragi, ba din dreapta, ba din stânga, ba din toate 
părţile, învârtindu-mă ca pe suveică, asta o să vă facă mai 
grase? Da, o să-mi ies din răbdări, negreșit. 

— O să-și iasă din răbdări, ziseră ele, în joacă, o să-și iasă din 
răbdări, bietul de el. Mai bine râzi și cântă-ne un /jed de 
dragoste. 

— Ba o să vă cânt unul cu pumnii în spinare, dacă așa poftiți, 
dar lăsaţi-mă! 

— Pe cine iubești dintre noi? 

— Pe nimeni, nici pe tine, nici pe celelalte. O să mă plâng 
judelui și o să pună să vă biciuiască. 

— Da, da! O să ne biciuiască! Și dacă te-om săruta cu sila 
înainte de biciuitul ăsta? 

— Pe mine? întrebă Lamme. 

— Pe tine! ziseră toate deodată. 


Și iată-le, frumoase și urâte, proaspete și trecute, oacheșe și 
bălăioare, năpustindu-se asupra lui Lamme, azvârlindu-i tichia 
de pe cap, mantia și înghesuindu-se să îl mângăie și să îl sărute 
pe obraji, pe nas, pe pântece, pe spate, cu tot focul. 

Baesina râdea între lumânări. 

— Ajutor! răcnea Lamme. Ajutor, Ulenspiegel! Mătură de pe 
mine toate cârpele astea. Lăsaţi-mă! N-am nevoie de sărutările 
voastre; sunt însurat, pe legea mea și păstrez totul pentru 
nevastă-mea. 

— Însurat, ziseră ele. Dar nevastă-ta are din belșug, așa un 
zdrahon de bărbat e prea mult pentru ea singură! Dă-ne și nouă 
o fărâmă! Nevasta credincioasă, bun lucru, bărbat credincios, 
înseamnă că-i clapon. Dumnezeu să te aibă în pază! Trebuie să- 
ţi alegi una, altfel o să te biciuim noi pe tine. 

— Nu fac așa ceva, se împotrivi Lamme. 

— Alege, ziseră ele. 

— Nu, spuse el. 

— Mă vrei pe mine? zise o blondă frumoasă. Vezi ce dulce 
sunt și îl iubesc pe cel ce mă iubește. 

— Lasă-mă, zise Lamme. 

— Pe mine mă vrei? întrebă o fată drăgălașă cu părul negru, 
ochii negri și fața oacheșă, parcă zămislită de îngeri. 

— Nu-mi place turta dulce, zise Lamme. 

— Nici pe mine nu m-ai lua? întrebă o fată înaltă, cu părul 
acoperindu-i fruntea, cu sprâncene groase și împreunate, ochi 
mari și umezi, buze ca ţiparii și roșii ca sângele, stacojie la față 
și cu gâtul și umerii, de asemenea, roșii. 

— Nu-mi plac cărămizile aprinse. 

— la-mă pe mine, îl îmbie o fetișcană de șaisprezece ani, cu 
botic de veveriţă. 

— Nu-mi plac rozătoarele de alune, spuse Lamme. 

— Va trebui să îl biciuim, ziseră ele. Cu ce? Cu bice zdravene 
din piele uscată. Strașnică biciuire. Crapă și pielea cea mai tare. 
Luaţi zece. Bice pentru căruțași și pentru cei ce mână măgarii. 

— Ajutor, Ulenspiegel! răcni Lamme. 

Dar Ulenspiegel nu îi răspunse. 

— Sunteţi rele la suflet, zise Lamme, căutându-l cu privirile 
peste tot pe prietenul său. 

Fură aduse bicele; două dintre fete se apucară să-i scoată 
pieptarul lui Lamme. 

— Vai! zise el; sărmana mea osânză, pe care am clădit-o cu 
atâta trudă, mi-o vor lua, fără îndoială, cu bicele lor usturătoare. 
Dar, femei fără milă, osânza mea nu vă va sluji la nimic, nici 
măcar să o puneţi în sosuri. 

Ele răspunseră: 

— O să facem lumânări din ea. E un lucru de nimic să ai 
lumină fără să plătești? Aceea care, de acum înainte, va spune 
că din bici iese lumânare, o să pară că și-a pierdut minţile. O să 
zicem așa până la moarte și vom câștiga toate prinsorile. Muiaţi 
bicele în oțet. Uite că ţi-am scos pieptarul. Bate ceasul la Saint- 
Jacques. De nouă ori. Dacă, până la ultima bătaie, nu ai ales, te 
vom lovi. 

Lamme, înspăimântat de moarte, zise: 

— Fie-vă milă și înduraţi-vă de bietul de mine, am jurat 
credinţă nevestei mele și nu-mi voi călca jurământul, chiar dacă 
ea a avut îndrăzneala să mă părăsească. Ulenspiegel, ajută-mă, 
dragul meu! 

Dar Ulenspiegel nu se arăta de fel. 

— Uitaţi-vă la mine, le zise Lamme fetelor dezmățate, uitaţi- 
vă la mine, cad în genunchi dinaintea voastră. Poate fi umilinţă 
mai mare? Nu-i de ajuns să se spună că vă slăvesc ca pe niște 
sfinte, pe voi și marea voastră frumuseţe? Fericiţi sunt aceia 
care nu sunt căsătoriţi și se pot înfrupta în voie din nurii voștri! 
Este raiul pe pământ, fără îndoială, dar nu vă puneţi cu bătaia 
pe mine, vă rog. 

Deodată, baesina, care ședea între cele două lumânări ale 
sale, vorbi cu glas puternic și ameninţător: 

— Cumetrelor și fetelor, vă jur pe toţi dracii că, dacă, într-o 
clipă, n-o scoateţi la capăt cu vorba bună, cu omul ăsta, adică 
nu-l momiţi cu glume și blânde mângăieri, în așternutul vostru, 
o să chem străjile de noapte și o să pun să fiţi biciuite în locul 
lui. Nu meritaţi cu niciun chip numele de fete bune de iubit dacă 
degeaba sunteți iuți de gură, degeaba aveţi mâinile desfrânate 
și ochii scăpărători ca să aţâţaţi bărbaţii, așa cum fac femelele 
licuricilor, care au felinar anume pentru asta. Și veţi fi biciuite 
fără milă pentru neghiobia voastră. 

La vorbele acestea, fetele începură să tremure, iar Lamme se 
lumină la faţă. 

— Hei, zise el, ce vești mai aduceţi din ţara curelelor 
șfichiuitoare? O să mă duc eu însumi să chem străjile. Își vor 
face datoria, iar eu îi voi ajuta. O să-mi facă mare plăcere. 

Dar iată că o fetișcană drăgălașă, de numai cincisprezece ani, 
se aruncă în genunchi la picioarele lui Lamme: 

— Domnule, zise ea, mă vezi aici, dinaintea ta, supusă și plină 
de umilinţă; dacă nu te înduri să alegi pe niciuna dintre noi, se 
cuvine, oare, să fiu bătută din pricina ta, domnule? lar baesina, 
aici de faţă, mă va arunca într-o afurisită de pivniţă, sub Escaut, 
unde apa șiroiește pe ziduri și unde o să mănânc doar pâine 
neagră! 

— Va fi, într-adevăr, bătută din pricina mea, jupâneasă 
codoașă? întrebă Lamme. 

— Până la sânge, răspunse aceasta. 

Atunci, Lamme, uitându-se bine la fată, zise: 

— Te văd proaspătă, înmiresmată, umărul îţi iese din rochie 
ca o petală mare de trandafir alb. Nu vreau de fel ca această 
frumoasă piele, sub care sângele curge atât de tânăr, să sufere 
sub bici, nici ca acești ochi luminaţi de focul tinereţii să plângă 
din pricina suferinţei, nici ca frigul temniţei să facă să tremure 
trupul tău de zeiță a dragostei. Așa că, mai bine te aleg, decât 
să te știu bătută. 

Fata îl luă cu ea. Așa păcătui el, cum făcuse toată viața lui, 
pentru că era prea bun la suflet. 

In vremea asta, Ulenspiegel și o fată oacheșă, frumoasă și 
înaltă, cu părul creț, stăteau în picioare, față în faţă. Fata, fără 
să scoată o vorbă, se uita, cochetând, la Ulenspiegel și părea că 
nu-l vrea de fel. 

— lubește-mă, îi zise el. 

— Să te iubesc, nebunule care trăieşti doar după bunul tău 
plac? 

Ulenspiegel răspunse: 

— Pasărea care trece pe deasupra capului tău își cântă 
cântecul și își ia zborul. Așa și eu, inimă dulce; vrei să cântăm 
împreună? 

— Da, zise ea, cântec de râsete și lacrimi. 

Și fata se aruncă de gâtul lui Ulenspiegel. 

Deodată, pe când se desfătau amândoi în braţele drăguțelor 
lor, iată că pătrunde în casă, în sunetele unui fluier și ale unei 
tobe, îmbrâncindu-se, împingând, cântând, fluierând, strigând, 

urlând, răcnind, o veselă ceată de meesevangers care, la 
Anvers, sunt cei ce prind piţigoi. Duceau tolbe și colivii pline 
toate cu aceste păsări mici, iar bufniţele care îi ajutau în treaba 
asta își bulbucau în lumină ochii lor cu firișoare aurii. 

Acei meesevangers erau mai bine de zece, toţi îmbujoratți, 
umflaţi de vin și de bere, bălăngănindu-și capetele, târându-și 
picioarele șovăitoare și răcnind cu glasuri atât de răgușite și 
sparte, încât înspăimântatelor fete li se părea mai degrabă că 
aud niște fiare în pădure, decât oameni într-o casă. 

În vremea asta, cum ele tot ziceau, vorbind singure sau 
laolaltă: „Îl vreau pe cel pe care îl îndrăgesc. Suntem ale celui 
care ne place. Mâine, ale celor plini de florini! Astăzi, ale celor 
plini de dragoste!”, acei meesevangers răspunseră: 

— Florini avem, dragoste așijderea; ale noastre sunt, deci, 
fetele dezmăţate. Cine dă înapoi e clapon. Ele sunt piţigoii, iar 
noi vânătorii. La atac! Pe ele Brabant, pentru bunul duce! 

Dar femeile, rânjind, spuseră: 

— Ptiu! Boturile astea pocite vor să ne mănânce! Șerbeturile 
nu-s pentru porci. Alegem după pofta inimii, iar pe voi nu vă 
vrem cu niciun chip. Butoaie de ulei, saci de slănină, cuie șuie, 
tăișuri ruginite, puţiţi a sudoare și noroi. Cărăbăniţi-vă, o să vă 
ia dracul și fără ajutorul nostru. 

Dar ei: 

— Franţuzoaicele sunt pe gustul nostru astăzi. Cucoanelor 
scârbite, aţi putea să ne daţi și nouă ceea ce vindeţi la toată 
lumea. 

Dar ele: 

— Mâine vom fi căţele sclave și vă vom lua, astăzi suntem 
femei libere și vă respingem. 

Ei strigară: 

— Destul cu vorba. Cui e sete? Să culegem poamele! 

Și, zicând aceasta, se aruncară asupra lor, fără să le mai pese 
de vârstă sau de frumusețe. Târfele, hotărâte să nu se lase, 
începură să le arunce în cap scaune, căni, urcioare, bărdace, 
cupe, clondire, sticle, răpăind ca o grindină, rânindu-i, 
învineţindu-i, chiorându-i. 

Ulenspiegel și Lamme săriră ca arși, auzind o asemenea 
hărmălaie și le părăsiră în capul scărilor pe drăguţele lor 
tremurând de spaimă. Când Ulenspiegel îi văzu pe acei bărbaţi 
lovind femeile, înhăță din curte o mătură din care smulse 

nuielele, dădu alta și lui Lamme și amândoi începură să izbească 
fără milă cu cozile în acei meesevangers. 

Joaca asta nu le fu deloc pe plac bețivanilor astfel tăbăciţi, așa 
că se opriră buimăciţi, o clipă, de care se folosiră numaidecât 
fetele slăbănoage care voiau să se vândă și nu să se dăruiască, 
chiar în ziua asta mare de dragoste după pofta inimii, așa cum 
stă în legea firii. Se strecurară ca niște șopârle printre răniţi, îi 
mângâiară, le oblojiră rănile, băură în cinstea lor vin de Amboise 
și le goliră cu atâta pricepere pungile de florini și alte monezi, 
încât nu le mai rămase para chioară. Apoi, cum suna de 
stingere, îi dădură pe ușă afară, pe unde Ulenspiegel și Lamme 
o apucaseră demult. 


e Capitolul 29 


Ulenspiegel și Lamme porniră spre Gand și ajunseră în zori la 
Lokeren. În depărtare, pământul era ud de rouă; aburi albi și 
răcoroși înfășurau pășunile. Ulenspiegel, trecând prin fața unei 
fierării, fluieră ca o ciocârlie, pasăre a libertăţii. Și, de îndată, un 
cap se îţi, ciufulit și alb, în ușa fierăriei, imitând cu glas slab, 
trâmbiţatul războinic al cocoșului. 

Ulenspiegel îi zise lui Lamme: 

— Acesta este smitte Wasteele care ziua meșterește sape, 
târnăcoape, fiare de plug, ciocănind fierul cât e cald, ca să facă 
din el grilaje frumoase pentru amvoane de biserică și, de multe 
ori, noaptea, făurește și ascute arme pentru soldaţii liberei 
conștiințe. Din pricina jocului ăsta nu arată prea bine, căci e alb 
la față ca un strigoi, trist ca un osândit și atât de slab, că oasele 
îi ies prin piele. Nu s-a culcat încă, fără îndoială, fiindcă a trudit 
toată noaptea. 

— Intraţi amândoi, le zise smitte Wasteele, după ce veţi duce 
măgarii să pască în pășunea din spatele casei. 

O dată făcută trebușoara asta și ajungând Lamme și 
Ulenspiegel în fierărie, Wasteele cobori în pivnita casei toate 
săbiile pe care le ascuţise și toate vârfurile de lăncii pe care le 
făcuse în timpul nopţii și pregăti munca zilnică pentru lucrătorii 
săi. 

Uitându-se la Ulenspiegel cu ochi stinși, îl întrebă: 

— Ce vești mi-aduci de la Tăcutul? 

Ulenspiegel răspunse: 

— Prinţul a fost alungat din Țările de Jos, împreună cu armata 
sa, din pricina mârșăviei mercenarilor săi care strigă: „Geld! 
Geld! Bani! Bani!” atunci când trebuie să se lupte. S-a îndreptat 
spre Franţa cu soldaţii care îi sunt credincioși, cu fratele său, 
contele Ludovic și cu ducele de Deux-Ponts*, ca să îi vină în 
ajutor regelui de Navarra și hughenoţilor; de acolo, a trecut în 
Germania, la Dilleburg, unde i s-au alăturat o puzderie de fugari 
din Ţările de Jos. Trebuie să-i trimiţi armele și banii pe care i-ai 
strâns, în vreme ce noi, noi vom săvârși pe mare faptele unor 
oameni liberi. 

— Voi face ceea ce trebuie, zise smitte Wasteele; am arme și 
nouă mii de florini. Dar nu aţi venit călare pe măgari? 

— Ba da, răspunseră ei. 

— Și nu aveţi, de pe drum, vești despre trei predicatori uciși, 
despuiaţi și aruncaţi într-o văgăună, între stâncile Meusei? 

— Ba da, zise Ulenspiegel fără să clipească, cei trei 
predicatori ai prinţului erau iscoade ale ducelui, ucigași plătiți 
să-i ia viaţa prinţului libertăţii. Noi doi, Lamme și cu mine, i-am 
făcut să treacă în lumea drepţilor. Banii lor sunt acum ai noștri, 
iar hârtiile lor, la fel. Vom lua atât cât ne va fi de trebuinţă 
pentru călătoria noastră, iar ce rămâne, vom da prinţului. 

Și Ulenspiegel, desfăcându-și pieptarul, ca și pe cel al lui 
Lamme, scoase la iveală hârtiile și pergamentele. Smitte 
Wasteele, citindu-le, zise: 

— Cuprind planuri de luptă și de conspirație. Voi face în așa 
fel, încât să ajungă în mâinile prinţului și i se va spune că 
Ulenspiegel și Lamme, haimanalele sale credincioase, i-au salvat 
nobila viață. O să poruncesc să vi se vândă măgarii, ca să nu fiţi 
recunoscuti după ei. 

Ulenspiegel îl întrebă pe smitte Wasteele dacă tribunalul 
juraţilor din Namur își trimisese deja copoii după ei. 

— Vă voi spune ceea ce știu, răspunse Wasteele. Un fierar din 
Namur, viteaz reformat, a trecut deunăzi pe aici, chipurile ca să- 
mi ceară ajutorul pentru grilajele, vârtelnițele și celelalte 
fierăraie trebuincioase pentru un castel care va fi înălțat lângă 
La Plante. Portărelul tribunalului de juraţi i-a spus că stăpânii lui 
s-au reunit deja și că a fost chemat ca martor un cârciumar, 
fiindcă locuia cam la trei sute de stânjeni de locul crimei. 


39 Două-Poduri (n.tr.). 

Întrebat dacă i-a văzut sau nu pe ucigași, sau pe cei bănuiţi ca 
atare, acesta a răspuns: „Am văzut țărani și țărănci călare pe 
măgari, cerându-mi de băut și rămânând în șei, sau descălecând 
să bea la mine în crâșmă, bere bărbaţii, hidromel femeile și 
fetele. Am văzut doi ţărani îndrăzneţi vorbind să-l scurteze de 
cap pe monseniorul de Orania”. Și, zicând acestea, hangiul, 
șuierând, arătă cum străpunge un cuţit carnea de la gât. „Pe 
Vânt-de-Oţel”, s-a jurat el, „vă voi vorbi în taină despre asta, 
căci îmi stă în putere să o fac.” Vorbi și îi dădură drumul. De 
atunci, consiliile de justiţie au trimis, fără îndoială, scrisori 
consiliilor aflate în grija lor. Hangiul a zis că a văzut doar ţărani 
și ţărănci călare pe măgarii lor, așa că vor fi vânaţi toţi cei ce 
vor fi găsiţi călărind pe urecheați. lar prințul are nevoie de voi, 
copiii mei. 

— Vinde măgarii, zise Ulenspiegel și păstrează prețul lor 
pentru visteria prinţului. 

Măgarii fură vânduți. 

— Acum trebuie, zise Wasteele, ca fiecare dintre voi să aibă o 
meserie liberă și nesupusă corporațiilor; știi să faci colivii de 
păsări și capcane pentru șoareci? 

— Am făcut cândva, zise Ulenspiegel. 

— Și tu? îl întrebă Wasteele pe Lamme. 

— O să vând heete-koeken și olie-koeken, sunt clătite și 
gogoși făcute din făină tăvălită prin ulei. 

— Urmaţi-mă; iată colivii și capcane gata pregătite, uneltele și 
sârma de aramă pentru reparat și o să mai fac și eu câteva. Mi- 
au fost aduse de una dintre iscoadele mele. Astea sunt pentru 
tine, Ulenspiegel. În ceea ce te privește, Lamme, uite un 
cuptoraș și niște foale; o să-ţi dau făină, unt și untdelemn să faci 
acele heete-koeken și olie-koeken. 

— O să le mănânce, zise Ulenspiegel. 

— Când ne apucăm de ele? întrebă Lamme. 

Wasteele răspunse: 

— Mai întâi, o să mă ajutaţi o noapte, două; nu prididesc cu 
treaba. 

— Mi-e foame, scânci Lamme, mâncăm aici? 

— E pâine și brânză, răspunse Wasteele. 

— Fără unt? întrebă Lamme. 

— Fără unt, răspunse Wasteele. 

— Ai bere sau vin? întrebă Ulenspiegel. 

— Nu beau niciodată, dar o să mă duc la /n het Pelicaen, aici 
aproape, să vă aduc, dacă vreţi. 

— Da, zise Lamme și adu-ne și șuncă. 

— O să vă aduc tot ce poftiţi, spuse Wasteele, uitându-se plin 
de dispreţ la Lamme. 

Totuși, aduse dobbele-clauwaert și o șuncă. Și Lamme mâncă 
cât cinci. 

Și zise: 

— Când ne apucăm de treabă? 

— În noaptea asta, zise Wasteele; dar rămâi în fierărie și nu te 
feri de lucrătorii mei. Sunt reformaţi, ca și tine. 

— Asta-i bine, încuviință Lamme. 

Noaptea, după ce sună stingerea focurilor și porţile fură 
zăvorâte, Wasteele, ajutat de Ulenspiegel și Lamme, cobori și 
urcă din pivniţa sa lăzi grele cu arme. 

— lată, zise, douăzeci de archebuze care trebuie reparate, 
treizeci de lâncii de ascuțit și plumb pentru o mie cinci sute de 
gloanţe de topit; o să-mi daţi o mână de ajutor la treaba asta. 

— Cu amândouă mâinile, spuse Ulenspiegel; de ce nu am 
patru să te slujesc! 

— Lamme ne va veni în sprijin, zise Wasteele. 

— Da, răspunse jalnic Lamme, picând de somn după atâta 
belșug de mâncare și băutură. 

— Tu o să topești plumbul, îi zise Ulenspiegel. 

— O să topesc plumbul, răspunse supus Lamme. 

Lamme, topind plumbul și turnând gloanţele, se uita chiorâș 
la smitte Wasteele care îl silea să stea treaz când lui i se 
închideau ochii de somn. Topea gloanțele cu o furie tăcută, 
având mare poftă să verse plumbul topit în capul de fierar al lui 
Wasteele. Dar se stăpâni. Pe la miezul nopţii, nemaiputând de 
furie și de prea mare oboseală, îi ţinu cu voce șuierătoare, în 
timp ce smitte Wasteele și Ulenspiegel curățau și lustruiau cu 
răbdare ţevi de armă, archebuze și vârfuri de lance, următorul 
discurs: 

— Uită-te la tine ce slab, palid și sfrijit ai ajuns, încrezându-te 
în buna credinţă a prinților și a mai-marilor lumii și lăsându-ţi de 
izbeliște, dintr-o râvnă nemăsurată, trupul, nobilul tău trup, pe 
care îl faci să piară în mizerie și decădere. Nu pentru asta te-a 
zămislit Dumnezeu cu jupâna Natură. Ştii tu că sufletul nostru, 
care este suflul vieţii, are nevoie, ca să răsufle, de boabe, de 

carne de vacă, de vin, de şuncă, de cârnaţi, de ţipari și de 
odihnă? Tu, tu trăiești cu pâine, apă și priveghiuri. 

— De unde-ţi vine potopul ăsta de vorbe? se miră Ulenspiegel. 

— Nu știe ce spune, răspunse cu tristeţe Wasteele. 

Dar Lamme se supără: 

— Eu știu mai bine decât tine. Spun că suntem nebuni, eu, tu 
și Ulenspiegel, de asemenea, să ne spetim, trudind pentru toți 
acești prinți și puternici ai lumii care tare ar mai râde de noi 
dacă ne-ar vedea crăpând de oboseală, lipsindu-ne de somnul 
cel dulce ca să lustruim arme și să topim gloanţe pentru 
trebuinţa lor. In vreme ce ei beau vin de Franţa și se înfruptă cu 
claponi din Germania, din cupe de aur și străchini de cositor 
englezești, nici nu s-ar sinchisi dacă, în timp ce noi îl căutăm în 
văzduh pe Dumnezeu, prin mila căruia sunt ei puternici, 
dușmanii lor ne-ar tăia picioarele cu coasele lor și ne-ar arunca 
în fântânile mortii. Între timp, ei, care nu sunt nici reformaţi, nici 
calviniști, nici luterani, nici catolici, ci doar niște sceptici, 
îndoindu-se de toate și necrezând în nimic, vor cumpăra, vor 
cuceri principate, vor mânca avuturile călugărilor, stareţilor și 
ale mănăstirilor, vor avea totul: fecioare, neveste și târfe și vor 
bea râzând din cupele lor de aur, bătându-și întruna joc de 
neroziile, nebuniile și măgăriile noastre fără de sfârșit, vor bea 
pentru cele șapte păcate capitale pe care le săvârșesc. O! 
Smitte Wasteele, chiar sub nasul ascuţit al entuziasmului tău. 
Privește câmpurile, pășunile, privește recoltele, livezile, vitele, 
aurul scos din măruntaiele pământului; privește la fiarele 
pădurii, la păsările cerului, grangurii cei gustoși, prepeliţele 
alese, căpăţâna de mistreţ, pulpa de căprioară: totul este al lor, 
vânat, pescuit, mare, pământ, totul. lar tu trăiești cu pâine și 
apă și noi ne istovim aici pentru ei, fără să dormim, fără să 
mâncăm și fără să bem. Şi când om da ortul popii, or să 
lovească cu piciorul în leșurile noastre și le vor zice mamelor 
noastre: „Nașteţi alţii, aceștia nu ne mai pot sluji”. 

Ulenspiegel râdea, fără să scoată o vorbă, Lamme gâfâia de 
indignare, dar Wasteele, vorbind cu glas blând, zise: 

— Vorbești fără chibzuinţă. Nu trăiesc nici pentru șuncă, nici 
pentru bere, nici pentru granguri, ci pentru izbânda cugetului 
liber. Prinţul libertăţii face ca mine. Își sacrifică avuţiile, odihna 
și fericirea ca să-i alunge pe călăii tiraniei din Ţările de Jos. Fă ca 
el și încearcă să slăbești. Nu cu pântecul poţi izbăvi noroadele, 


319 


ci cu curaj mândru și osteneală îndurată până la moarte, fără să 
crâcnești. Și acum, du-te să te culci, dacă ţi-e somn. 

Dar Lamme nu vru de fel, fiind cuprins de rușine. 

Și lustruiră arme și topiră gloanţe până-n zori. Și tot așa, trei 
zile la rând. 

Apoi, plecară spre Gand, noaptea, vânzând colivii, capcane 
pentru șoareci și olie-koeken. 

Și se opriră la Meulestee, orășelul morilor, ale cărui 
acoperișuri roșii se văd de pretutindeni și se înțeleseră ca 
fiecare să își vadă de unul singur de meseria lui, iar seara să se 
întâlnească la /n de Zwaen, Hanul La Lebăda. 

Lamme rătăcea pe străzile din Gand vânzând o/ie-koeken, 
prinzând gust pentru această meserie, căutându-și nevasta, 
golind nenumărate  stacane și mâncând fără încetare. 
Ulenspiegel duse scrisori ale prinţului lui Jacop Scoelap, licenţiat 
în medicină, lui Lieven Smet, croitor postăvar, lui Jan de 
Wulfschaeger, lui Gillis Coorne, boiangiu și lui Jan de Roose, 
cărămidar, care îi dădură banii adunaţi de ei pentru prinț și îi 
spuseră să mai zăbovească la Gand și prin împrejurimi câteva 
zile, că o să se strângă și mai mulţi. 

Aceștia fiind spânzurați mai târziu ca eretici, la Gibet-Neuf“9, 
trupurile lor au fost înmormântate pe Câmpul spânzurătorilor, la 
porțile orașului Bruges. 

În vremea asta, magistratul Spelle le Roux“, înarmat cu 
vergeaua lui roșie, alerga din oraș în oraș, călare pe calul lui 
costeliv, înălțând pretutindeni eșafoduri, aprinzând ruguri, 
săpând gropi ca să îngroape de vii în ele sărmanele femei și 
fete. Și regele moștenea. 

Ulenspiegel, aflându-se la Meulestee, cu Lamme, sub un 
copac, se cam plictisea. Era frig, deși erau în iunie. Din cerul 
acoperit de nori cenușii, cernea o grindină măruntă. 

— Fiul meu, îi zise Lamme, alergi fără rușine de patru nopți, 
umblând teleleu după târfe, te duci și te culci la /n de Zoeten 
Inval, La Dulcea Cădere, vei face ca omul de pe firmă, căzând cu 


40 Spânzurătoarea-nouă. (n.tr.). 
11 Spelle Roșcovanul. (n.tr.). 


capul înainte într-un stup de albine, în zadar te aștept la /n de 
Zwaen și-ţi prezic că o să sfârșești rău cu viața asta de desfrâu. 
De ce nu-ţi iei o nevastă cinstită? 

— Lamme, răspunse Ulenspiegel, acela pentru care una sunt 
toate și toate sunt una, în această plăcută luptă căreia i se 
spune dragoste, nu trebuie cu niciun chip să se grăbească, fără 
să chibzuiască bine, să aleagă. 

— Și Nele, la ea nu te gândești deloc? 

— Nele este la Damme, hăt-departe, răspunse Ulenspiegel. 

În timp ce el se găsea în starea asta, iar grindina răpăia 
necontenit, o tânără și drăgălașă femeie trecu alergând, 
acoperindu-și capul cu fusta. 

— Hei, zise ea, visătorule, ce faci sub copacul acela? 

— Visez, zise Ulenspiegel, la o femeie care să-mi facă din 
fusta ei un acoperiș care să mă ocrotească de grindină. 

— Ai găsit-o, zise femeiușca, ridică-te. 

Ulenspiegel, ridicându-se și îndreptându-se spre ea, Lamme 
zise: 

— lar pleci și mă lași singur? 

— Da, răspunse Ulenspiegel, dar mergi la /n de Zwaen, 
mănâncă o ciozvârtă de berbec, două, bea douăsprezece căni 
cu bere; o să dormi și n-o să te plictisești deloc. 

— Așa voi face, suspină Lamme. 

Ulenspiegel se apropie de femeie. 

— Ridică-mi, zise ea, fusta dintr-o parte, eu o să o ridic de 
cealaltă și acum s-o luăm la goană. 

— De ce s-o luăm la goană? întrebă Ulenspiegel. 

— Fiindcă, zise ea, vreau să fug din Meulestee; magistratul 
Spelle se află aici, împreună cu doi călăi și s-a jurat că va pune 
să fie biciuite toate târfele care nu se vor învoi să-i pună în 
palmă cinci florini. lată de ce alerg; aleargă și tu și rămâi cu 
mine ca să mă aperi. 

— Lamme, strigă Ulenspiegel, Spelle este la Meulestee. Du-te 
la Destelbergh, la Steaua-Magilor. 

Și Lamme, ridicându-se înspăimântat, își prinse burta cu 
amândouă mâinile și o luă la goană. 

— Unde aleargă iepurele ăsta gras? întrebă fata. 

— Într-o vizuină în care o să-l găsesc, răspunse Ulenspiegel. 

— Să fugim, zise ea, lovind cu piciorul în pământ ca o iapă 
nărăvașă. 

— Aş vrea să fiu cuminte fără să fug, spuse Ulenspiegel. 

— Ce înseamnă asta? întrebă ea. 

Ulenspiegel răspunse: 

— lepurele cel gras vrea să mă las de vinul bun, de bere și de 
pielea fragedă de femeie. 

Fata îl privi chiorâș: 

— Abia-ţi tragi rasuflarea, trebuie să te odihnești. 

— Să mă odihnesc? Nu văd niciun adăpost, zise Ulenspiegel. 

— Cuminţenia ta îţi va sluji de acoperământ. 

— Îmi place mai mult fusta ta, zise el. 

— Fusta mea, zise fata, ar fi nedemnă să acopere un sfânt 
cum vrei tu să fii. leși de sub ea, să alerg singură. 

— Nu știi, oare, spuse Ulenspiegel, că un câine aleargă mai 
repede cu patru picioare, decât un om cu două? lată de ce, 
având patru picioare, vom alerga mai cu spor. 

— Eşti iute la vorbă, pentru un om cuminte. 

— Da, zise el. 

— Dar, spuse ea, am văzut mereu că virtutea e o însușire 
molâie, adormită, greoaie și zgribulită. Este o mască sub care se 
ascund gurile bombănitoare, o mantie de catifea aruncată peste 
un om de piatră. Îmi plac aceia care au în piept o sobiţă bine 
încinsă de focul bărbăţiei, care te ațâță la isprăvi curajoase și 
vesele. 

— Așa-i vorbea, răspunse Ulenspiegel, frumoasa drăcoaică 
vestitului sfânt Anton. 

Un han se afla în drumul lor, la douăzeci de pași. 

— Bine ai vorbit, zise Ulenspiegel, acum trebuie să bem bine. 

— Încă n-am pus nimic în gură, zise femeiușca. 

Intrară. Pe o laviță dormita un urcior mare, numit burtosul, din 
pricina pântecului său încăpător. 

Ulenspiegel îi zise hangiului: 

— Vezi florinul ăsta? 

— ÎI văd, răspunse hangiul. 

— Câţi gologani ai trage din el ca să umpli cu dobbel- 
clauwaert burtosul de colo? 

Hangiul îi zise: 

— Cu negen mannekens (nouă omuleţi)” ai fi chit. 

— Asta înseamnă șase parale, cu două parale mai mult. Dar 
umple-l totuși. 


42 Monedă mică în Flandra. (n.tr.). 

Ulenspiegel îi turnă o cană femeii apoi, ridicându-se ţanţoș și 
ducând la gură burtosul, îl dădu tot de dușcă pe gâtlej. Se auzi 
un zgomot ca de cascadă. 

Fata, năucită, îi zise: 

— Cum faci tu de deșerți în pântecul tău sfrijit un burtoi atât 
de mare? 

Ulenspiegel, fără să îi răspundă, zise hangiului: 

— Adu-ne o șunculiță și pâine și încă un burtos plin, să 
mâncăm și să bem. 

Ceea ce și făcură. 

In timp ce fata ronţăia o bucată de șorici, o îmbrobodi atât de 
bine cu vorbe dulci, încât ea, deodată, se pierdu, fermecată și 
supusă. 

Apoi, iscodindu-l, zise: 

— Cum de se împacă cu virtutea ta setea asta de burete, 
foamea asta de lup și dibăcia cu care le vorbești femeilor? 

Ulenspiegel răspunse: 

— Păcătuind într-o sută de feluri, am jurat, cum știi, să mă 
pocăiesc. Asta a ţinut multă vreme. Gândindu-mă în timpul ăsta 
cum o să trăiesc de-acum încolo, m-am văzut hrănindu-mă 
modest doar cu pâine, răcorindu-mă doar cu apă chioară, 
fugind, plin de tristeţe, din calea dragostei, fără să îndrăznesc să 
mă mișc sau să strânut, de teamă să nu fac rău, temut de toţi, 
singur ca un lepros; trist ca un câine, rămas orfan de stăpânul 
lui și, după cincizeci de ani de mucenicie, dându-mi duhul plin 
de amărăciune în cine știe ce pat păduchios. M-am pocăit 
destul, acum sărută-mă, iubito și să ieşim amândoi din 
purgatoriu. 

— Ah! zise ea, supunându-se bucuroasă. Virtutea e o firmă 
frumoasă, bună de pus în vârful unei prăjini! 

Vremea trecu cu asemenea jocuri ale dragostei; totuși, 
trebuiră să se ridice și să plece, căci fata se temea să nu-l vadă 
țâșnind deodată, în toiul desfătării lor, pe magistratul Spelle cu 
străjile lui. 

— Suflecă-ţi fusta, zise Ulenspiegel. 

Și goniră ca cerbii spre Destelbergh, unde îl găsiră pe Lamme 
ospătându-se la Steaua celor Trei Magi. 

La Gand, Ulenspiegel se ducea adesea să îi vadă pe Jacop 
Scoelap, Lieven Smet și Jan de Wulfschaeger care îi dădeau 
vești despre soarta bună sau rea a Tăcutului. 

Și, de fiecare dată când se întorcea la Destelbergh, Lamme îl 
întreba: 

— Ce aduci? Fericire sau nenorocire? 

— Vai! zicea Ulenspiegel. Tăcutul, fratele său Ludovic, 
celelalte căpetenii și francezii se hotărâseră să înainteze și să se 
alăture prinţului de Conde. Astfel, ar fi salvat sărmana patrie 
belgiană și libertatea cugetului. Dar Dumnezeu nu a vrut să fie 
așa, cavalerii mercenari și landscheneţii germani s-au împotrivit 
să treacă dincolo, spunând că jurământul lor îi lega să lupte 
doar împotriva ducelui de Alba, nu și împotriva Franţei. 
Rugându-i în zadar să-și facă datoria, Tăcutul se văzu silit să-i 
ducă prin Campagne și Lorena până la Strasbourg, de unde se 
întoarseră în Germania. Totul șchioapătă din pricina acestei 
neașteptate și încăpăţânate plecări: regele Franţei, în ciuda 
înţelegerii sale cu prinţul, refuză să dea banii făgăduiţi; regina 
Angliei ar fi vrut să-i trimită ea, pentru recucerirea orașului și 
ținutului Calais; scrisorile sale au fost prinse pe drum și 
înmânate cardinalului de Lorena care ticlui un răspuns potrivnic. 
Așa că vedem cum se topește, ca strigoii la cântatul cocoșului, 
această falnică armată, nădejdea noastră; dar Dumnezeu este 
cu noi și, dacă uscatul ne-a trădat, apa ne va fi credincioasă. 
Trăiască răzvrătitul! 

Fata veni într-o zi, cu ochii șiroind de lacrimi, să le spună lui 
Lamme și lui Ulenspiegel: 

— Spelle lasă, la Meulestee, să scape, pentru bani, ucigașii și 
lotrii. Îi omoară pe cei nevinovaţi. Fratele meu, Michielkin, se 
află printre ei. Vai! Lăsaţi-mă să vă spun: o să-l răzbunatți, 
sunteţi bărbaţi. Un dezmăţat murdar și netrebnic, Pieter de 
Roose, știut ademenitor de copii și fetițe, a făcut tot răul. Vai! 
Sărmanul meu frate Michielkin și Pieter de Roose se aflau într-o 

seară, dar nu la aceeași masă, în cârciuma Valck, unde toată 
lumea se ferea de Pieter de Roose ca de un ciumat. 

Fratele meu care nu voia cu niciun chip să îl vadă sub același 
acoperiș cu el, îl făcu stricat puturos și îi porunci să părăsească 
încăperea, că strică aerul. 

Pieter de Roose răspunse: 

— Fratele unei târfe de uliţă n-ar trebui să aibă un nas atât de 
simţitor. 

Minţea, nu sunt de uliţă și nu mă dau decât aceluia care îmi 
place. 

Atunci, Michielkin, zvârlindu-i în obraz ocaua sa de bere, îi zise 
că minte ca un dezmăţat murdar ce este și, dacă n-o ia din loc, îl 
va face să își mănânce mâna până la cot. 

Celălalt vru să mai spună ceva, dar Michielkin făcu ceea ce 
făgăduise: îi arse doi pumni în falcă și-l târî, în timp ce se zbătea 
și îl mușca de mâini, în drum, lăsându-l acolo învinețit, fără nicio 
milă. 

Lecuit de data asta, dar neputând trăi în singurătate, Pieter 
de Roose se duse la /nt Vagevuur, adevărat purgatoriu și tristă 
tavernă, în care veneau doar oamenii sărmani. Acolo, de 
asemenea, nimeni nu se apropie de el, nici măcar zdrenţăroșii 
aceia. Și nimeni nu vorbi cu el, în afara unor ţărani care nu îl 
cunoșteau, a unor haimanale păcătoase și a unor dezertori. Fu, 
chiar, bătut de mai multe ori, căci mereu caută ceartă. 

Venind magistratul Spelle la Meulestee, cu doi copoi, Pieter de 
Roose se ținu după ei, pretutindeni, ca un câine, îndopându-i, pe 
cheltuiala lui, cu vin și fripturi și făcându-i să se înfrupte din 
multe alte plăceri pe care le poţi cumpăra dacă ai bani. Așa 
ajunse tovarășul și prietenul lor și începu să-i vorbească de rău, 
cât se pricepu el mai bine, ca să le aducă beleaua pe cap, pe 
aceia pe care îi ura: adică pe toţi locuitorii din Meulestee, în 
frunte cu sărmanul meu frate. 

Așa că, mai întâi, se agăță de Michielkin. Martori mincinoși, 
potlogari setoși de florini, declarară că Michielkin era eretic, că a 
rostit vorbe spurcate despre Maica Domnului, că de nenumărate 
ori a luat în deșert numele Domnului, ca și pe cele ale sfinţilor, 
la cârciuma Valck și că, pe deasupra, are peste trei sute de 
florini într-un cufăr. 

Deși martorii nu erau deloc oameni cinstiţi și la locul lor, 
fratele meu fu înhăţat și, dovezile fiind declarate de Spelle și 

călăii săi îndestulătoare pentru a-l supune pe acuzat la cazne, fu 
spânzurat de brațe de un scripete atârnat de tavan, cu câte o 
greutate de cincizeci de livre legată de fiecare picior. 

Negă faptele, zicând că, dacă se află la Meulestee un om de 
nimic, un stricat, un pângăritor și un destrăbălat, acesta este 
Pieter de Roose și nu el. 

Dar Spelle nu vru să audă nimic și le zise călăilor săi să îl 
ridice pe Michielkin până în tavan și să-l lase să cadă cu putere, 
cu greutățile atârnate de picioare. Ceea ce aceștia făcură și cu 
atâta cruzime, că pielea și mușchii de la gleznele celui torturat 
se sfâșiară, iar laba abia se mai ţinea de picior. 

Michielkin spunând cu înverșunare că este nevinovat, Spelle 
porunci să fie torturat din nou, lăsându-l să înţeleagă că, dacă i- 
ar pune în palmă o sută de florini, l-ar face scăpat. 

Michielkin răspunse că, mai degrabă, ar muri. 

Cei din Meulestee, aflând de arestare și de chinuri, ținură să 
arate ce fel de om era Michielkin, adică să aducă, cum se mai 
obișnuiește pe la judecăţi, mărturia tuturor locuitorilor de frunte 
dintr-o așezare. Michielkin, spuseră ei într-un glas, nu este în 
niciun fel eretic, merge în fiecare duminică la liturghie și la 
sfânta masă; nu a pomenit-o niciodată pe Maica Domnului în alt 
fel, decât pentru a o chema în ajutor în clipe grele; nu a vorbit 
niciodată de rău nici măcar o femeie pământeană, cu atât mai 
mult n-ar fi cutezat să spună vorbe de ocară despre Maica 
Domnului. Cât despre blestemele pe care martorii mincinoși 
declară că le-au auzit rostite de Michielkin în cârciuma Valck, 
aceasta nu era decât o minciună sfruntată. 

Michielkin fu eliberat, martorii mincinoși, pedepsiţi, iar Spelle 
îl aduse în fața tribunalului său pe Pieter de Roose, dar îi dădu 
drumul fără cercetări și fără cazne, o dată ce îi puse în palmă o 
sută de florini. 

Temându-se ca banii ce-i mai rămăseseră să nu facă să se 
abată din nou mâna lungă a lui Spelle, fugi din Meulestee, în 
vreme ce sărmanul meu frate Michielkin murea din pricina 
cangrenei ce-i cuprinsese picioarele. 

El, care nu voia să mă mai vadă, trimise, totuși, după mine, ca 
să-mi spună să iau seama la focul din trupul meu care o să mă 
ducă în cel al iadului. Și nu putui decât să plâng, căci focul 
acesta este în mine. Și își dădu sufletul în braţele mele. 


Ha! Cel care i-ar veni de hac lui Spelle, răzbunând moartea 
iubitului și blândului meu Michielkin, ar fi stăpânul meu pentru 
totdeauna și m-aș supune lui ca o cățea. 

În timp ce fata vorbea, cenușa lui Claes zvâcni la pieptul lui 
Ulenspiegel. Și hotări să facă în așa fel, încât ucigașul Spelle să 
fie spânzurat. 

Boelkin, acesta era numele fetei, se înapoie la Meulestee, 
bine ferită în casa ei de răzbunarea lui Pieter de Roose, căci un 
văcar, în trecere prin Destelbergh îl înștiinţase pe acesta că 
preotul și târgoveţii declaraseră că, dacă Spelle se atinge de 
sora lui Michielkin, îl vor duce în faţa ducelui, să fie judecat de 
acesta. 

Ulenspiegel, ducându-se după ea la Meulestee, intră într-o 
odaie joasă din casa lui Michielkin, văzu portretul unui meșter 
placintar și bănui că trebuie să fie al bietului răposat. 

lar Boelkin îi zise: 

— E al fratelui meu. 

Ulenspiegel luă portretul și zise: 

— Spelle va fi spânzurat! 

— Cum o să faci? întrebă ea. 

— Dacă ai afla dinainte, n-ai mai avea nicio plăcere. 

Boelkin lăsă capul în jos și zise cu glas îndurerat: 

— Nu ai deloc încredere în mine. 

— Nu înseamnă, zise el, că am deplină încredere în tine când 
îți spun „Spelle va fi spânzurat”? Căci doar cu aceste vorbe mă 
poți trimite la spânzurătoare înaintea lui. 

— Într-adevăr, încuviinţă ea. 

— Atunci, urmă Ulenspiegel, du-te și caută-mi niște argilă 
bună, o cană de două ocale cu bruinbier, apă limpede și câteva 
felii de carne de vacă. Fiecare dintre astea pentru o treabă 
deosebită. Vaca pentru mine, berea pentru vacă, apa pentru 
argilă și argila pentru portret. 

Mâncând și bând, Ulenspiegel frământa argila și, din când în 
când, se mai întâmpla să și înghită din ea, dar nu-i păsa și se 
uita cu de-amănuntul la portretul lui Michielkin. Când argila fu 
frământată, făcu din ea o mască, cu nas, gură, ochi, urechi, atât 
de asemănătoare cu portretul răposatului, că Boelkin rămase 
înmărmurită. 

După ce puse masca la cuptor și o uscă, o zugrăvi în culoarea 
cadavrelor, înfățișând ochii rătăciţi, faţa gravă și feluritele 

spasme ale celui în agonie. Fata, revenindu-și din uimire, privi 
masca, fără să-și poată lua ochii de la ea, se îngălbeni, se albi, 
își acoperi faţa și, cuprinsă de fiori, zise: 

— El este, sărmanul meu Michielkin! 

Ulenspiegel făcu, de asemenea, două picioare acoperite de 
sânge. 

Ea, învingându-și spaima de la început, zise: 

— Binecuvântat să fie acela care îl va ucide pe ucigaș. 

El, luând masca și picioarele, zise: 

— Îmi trebuie un ajutor. 

Boelkin răspunse: 

— Du-te la /n den Blauwe Gans, La Gâsca Albastră, la Joos 
Lansaem d'Ypres, care ţine cârciuma asta. A fost cel mai bun 
tovarăș și prieten al fratelui meu. Spune-i că te-a trimis Boelkin. 

Ulenspiegel făcu întocmai. 

După ce trudea în slujba morţii, magistratul Spelle mergea să 
bea la /n't Valck, La Șoimul, un amestec cald de dobbele- 
clauwaert cu scorțișoară și zahăr de Madera. Nu i se refuza 
nimic în hanul acela, de frica ștreangului. 

Pieter de Roose, prinzând din nou curaj, se întorsese la 
Meulestee. Se ținea pretutindeni după Spelle și străjile sale, ca 
să fie ocrotit de aceștia. Câteodată, Spelle dădea de băut. Și 
sorbeau împreună banii victimelor. 

Hanul La Șoimul nu mai era plin ca în frumoasele zile când 
satul trăia în veselie, slujind catolicește Domnului, fără să fie 
prigonit și chinuit din pricina religiei. Acum parcă era în doliu, cu 
puzderia de case goale sau zăvorâte, cu străzile pustii pe care 
rătăceau câțiva câini jigăriţi, căutându-și prin mușuroaie hrana 
lor putrezită. 

Nu mai era loc la Meulestee decât pentru cei doi nemernici. 
Temătorii locuitori ai satului îi vedeau, ziua, însemnând fără 
rușine casele viitoarelor victime, întocmind listele morţilor și 
seara, întorcându-se la Șoimul, cântând refrene deșucheate, în 
vreme ce cele două străji, bete ca și ei, îi urmau înarmate până 
în dinţi, ca să le fie escortă. 

Ulenspiegel merse la /n den Blauwe Gans, La Gâsca Albastră, 
la Joos Lansaem care era la tejghea. 

Ulenspiegel scoase din buzunar o ploscuţă cu vinars și îi zise: 

— Boelkin are două butoaie din băutura asta de vânzare. 

— Poftește în bucătărie, zise hangiul. 


Acolo, închizând ușa și privindu-l ţintă: 

— Nu ești negustor de vinars; ce înseamnă clipelile tale din 
ochi? Ce hram porți? 

Ulenspiegel răspunse: 

— Sunt fiul lui Claes ars pe rug la Damme; cenușa mortului mi 
se zbate la piept; vreau să îl omor pe Spelle, ucigașul. 

— Boelkin te-a trimis? întrebă hangiul. 

— Boelkin m-a trimis. O să îl omor pe Spelle; tu îmi vei da o 
mână de ajutor. 

— Mă învoiesc, zise hangiul. Ce trebuie să fac? 

— Du-te la preot, pastor de treabă, dușman al lui Spelle. 
Adună-ţi prietenii și vino cu ei mâine, după stingerea focurilor, 
pe drumul spre Everghem, dincolo de casa lui Spelle, între La 
Șoimul și acea casă. Staţi cu toţii pitiţi în întuneric și nu purtaţi 
straie albe. Când va bate de ora zece, îl vei vedea pe Spelle 
ieșind din cârciumă și o căruţă venind spre el. Nu îţi înștiința 
prietenii din seara asta; dorm prea aproape de perna nevestelor. 
Du-te să îi cauţi mâine. Veniţi, ascultați cu luare aminte și să nu 
uitaţi niciodată. 

— N-o să uităm, zise Joos. 

Și, ridicându-și păhărelul: 

— Beau pentru funia lui Spelle! 

— Pentru funie! întări Ulenspiegel. 

Apoi, se înapoie împreună cu hangiul în cârciumă, unde beau 
câţiva telali din Gand, întorși de la târgul de sâmbătă, din 
Bruges, la care vânduseră pe bani buni pieptare, mantale ţesute 
cu fir de aur și de argint, cumpărate cu câţiva gologani de la 
nobili scăpătaţi care voiau să-i imite, cu luxul lor, pe spanioli. 

Și beau și chefuiau de pe urma câștigului gras. 

Ulenspiegel și Joos Lansaem, așezați într-un ungher, se 
înţeleseră, bând și fără să fie auziţi, că Joos va merge la preotul 
bisericii, pastor de treabă, supărat pe Spelle, ucigașul celor 
nevinovaţi. După aceea, se va duce la prietenii lui. 

A doua zi, Joos Lansaem și prietenii lui Michielkin, înștiințaţi de 
Joos, plecară de la Blauwe Gans, unde își înecau de obicei 
amarul și, ca să-și ascundă planurile, ieșiră când sună de 
stingerea focurilor, ajungând pe căi deosebite, la drumul spre 
Everghem. Erau șaptesprezece. 

La ceasurile zece, Spelle ieși de La Șoimul, urmat de cele 
două străji ale sale și de Pieter de Roose. Lansaem și ai săi se 

ascunseseră în hambarul lui Samson Boene, prieten al lui 
Michielkin. Ușa hambarului era deschisă. Spelle nu îi văzu. 

ÎI zăriră trecând, bălăbănindu-se din pricina băuturii, ca și 
Pieter de Roose și cele două străji și zicând cu o voce cleioasă, 
sughițând tare: 

— Magistraţi! Magistraţi! Bine o mai duc pe lumea asta; 
sprijiniţi-mă secăturilor care trăiţi de pe urma mea. 

Deodată, pe drum, în partea dinspre câmp, se auziră răgetele 
unui măgar și pocnete de bici. 

— lată, zise Spelle, un urecheat tare îndărătnic care nu vrea 
să înainteze, în ciuda acestor frumoase îndemnuri. 

Deodată, se auzi un zgomot mare de roți și o căruță țâșni, 
venind din capătul de sus al șoselei. 

— Opriţi-o! răcni Spelle. 

Cum căruţa trecea prin faţa lor, Spelle și cele două străji ale 
sale se repeziră înaintea măgarului. 

— Căruţa asta-i goală, zise una dintre străji. 

— Nătărăule, spuse Spelle, căruțele goale aleargă așa, 
noaptea, singure? Este în căruță unul care se ascunde, aprindeţi 
felinarele, ridicaţi-le, vreau să mă uit în ea. 

Felinarele fura aprinse și Spelle urcă în căruţă; dar de-abia se 
uită că scoase un strigăt ascuţit și, căzând pe spate, spuse: 

— Michielkin! Michielkin! Ai milă de mine, lisuse! 

Atunci se ridică, din fundul căruţei, un om îmbrăcat în alb, ca 
plăcintării, ţinând în mâini două picioare însângerate. 

Pieter de Roose, văzându-l pe acel om ridicat, luminat de 
felinare, răcni, împreună cu cele două străji: 

— Michielkin! Michielkin răposatul! Doamne, îndură-te de noi! 

La strigătele acestea, veniră și cei șaptesprezece, să vadă ce 
se întâmplă și fură înspăimântați să vadă, la lumina lunii, cât de 
mult semăna năluca aceea cu Michielkin, bietul răposat. 

lar năluca le arăta picioarele însângerate. 

Era chiar faţa lui, plină și rotundă, dar adumbrită de moarte, 
gălbejită și roasă de viermi sub barbă. 

Năluca, arătându-le întruna picioarele însângerate, îi zise lui 
Spelle care gemea trântit pe spate: 

— Spelle, magistre Spelle, ridică-te! 

Dar Spelle nu se clintea. 

— Spelle, zise iarăși năluca, magistre Spelle, ridică-te, sau te 
voi face să cobori laolaltă cu mine în gura căscată a iadului. 

Spelle se ridică și, cu părul măciucă, strigă înspăimântat: 

— Michielkin! Michielkin! Fie-ţi milă! 

În vremea asta, târgoveţii se dăduseră aproape, dar Spelle nu 
vedea nimic, doar felinarele despre care credea că sunt ochi de 
diavoli. Avea să o mărturisească mai târziu. 

— Spelle, zise năluca lui Michielkin, ești pregătit să mori? 

— Nu, răspunse magistratul, nu, domnule Michielkin, nu sunt 
deloc pregătit și nu vreau să mă arăt în faţa lui Dumnezeu cu 
sufletul negru de păcate. 

— Mă recunoști? îl întrebă năluca. 

— Să mă ajute Dumnezeu, da, te recunosc, răspunse Spelle; 
ești năluca lui Michielkin, plăcintarul care a murit nevinovat, în 
patul lui, de pe urma torturii, iar cele două picioare însângerate 
sunt acelea de care am poruncit să fie atârnate două greutăţi de 
cincizeci de livre fiecare. Ah! Michielkin, iartă-mă, m-a ispitit 
acest Pieter de Roose; mi-a făgăduit cincizeci de florini pe care 
mi i-a și pus în palmă ca să îţi trec numele în registru. 

— Vrei să te spovedești? îl întrebă năluca. 

— Da, domnule, vreau să mă spovedesc, să mărturisesc totul 
și să mă pocăiesc. Dar îndură-te și îndepărtează acești demoni 
de colo care stau gata să mă înghită. Spun tot. Luaţi de lângă 
mine ochii aceștia de jăratic! Am făcut la fel la Tournay, cu cinci 
târgoveți de acolo; la fel la Bruges, cu patru. Nu mai le știu 
numele, dar vi le voi da, dacă ţineţi; și prin alte locuri am 
păcătuit, monseniore și, datorită mie, șaizeci și nouă de 
nevinovaţi au ajuns în mormânt. Michielkin, regelui îi trebuiau 
bani. Mi se spusese asta, dar și eu aveam nevoie de bani; sunt 
la Gand, în pivniţă, sub podea, la bătrâna Grovels, adevărata 
mea mamă. Am spus tot, îndurare și milă! Îndepărtaţi diavolii! 
Doamne Dumnezeule, Fecioară Maria, lisuse, nu mă lăsați, 
alungați flăcările iadului! O să vând totul, o să dau totul săracilor 
și o să mă pocăiesc! 

Ulenspiegel, văzând că mulţimea târgoveţilor era gata să îl 
sprijine, sări din căruță în beregata lui Spelle și vru să-l 
sugrume. 

Dar veni preotul. 

— Lasă-l în viață, zise el, mai bine să moară de funia călăului, 
decât de mâna unei năluci. 

— Ce vreţi să faceţi cu el? întrebă Ulenspiegel. 


— Să îl acuzăm în faţa ducelui, ca apoi să fie spânzurat. Dar 
cine ești tu? îl întrebă preotul. 

— Eu sunt, răspunse Ulenspiegel, masca lui Michielkin și 
personajul unei sărmane vulpi flamande care se va întoarce în 
vizuină de teama vânătorilor spanioli. 

În vremea asta, Pieter de Roose o luase la goană cât îl ţineau 
picioarele. 

lar Spelle fiind spânzurat, bunurile sale au fost confiscate. 

Și regele moșteni. 

A doua zi, Ulenspiegel se îndreptă spre Courtrai, luând-o pe 
lângă Lys, râul cel limpede. 

Lamme mergea plin de tristețe. 

Ulenspiegel îi zise: 

— Gemi ca o muiere, suspinând după femeia care te-a făcut 
să porți cununa de coarne a încornoraţilor. 

— Fiul meu, spuse Lamme, mi-a fost mereu credincioasă, 
iubindu-mă atât cât trebuie, în vreme ce eu o iubeam prea mult, 
pe blândul lisus! Într-o zi, după ce a fost la Bruges, s-a întors 
schimbată. Atunci, trist în inima mea, îi spuneam: „Iubita mea, 
suntem căsătoriți în faţa lui Dumnezeu. Nu am făcut, oare, 
pentru tine, tot ceea ce ai vrut? Nu m-am înveșmântat, de 
nenumărate ori, cu pieptar de pânză neagră și mantie de 
barchet ca să te văd, în ciuda poruncilor regale, îmbrăcată în 
mătase și brocart? lubito, nu mă mai iubești?” 

— Te iubesc, îmi răspundea ea, după legea lui Dumnezeu și 
după cum au rânduit sfinţii, dar cu pocăință. De aceea îţi voi fi 
doar tovarășă cuminte. 

— Puțin îmi pasă de cumințenia ta, îi ziceam eu; pe tine te 
vreau, pe tine, nevasta mea. 

Clătinând din cap, îmi răspundea: 

— Știu că ești bun; până astăzi ai făcut pe bucătarul în casa 
mea, ca să mă cruţi de truda tocanelor, ai călcat așternuturile, 
gulerele“ și cămășile, fierul fiind prea greu pentru mine; ai 
spălat rufele noastre, ai măturat casa și ulița în faţa porţii, ca să 

mă scutești de orice oboseală. Acum, vreau să fac eu toate 
treburile astea în locul tău, dar nimic mai mult, bărbate. 

— Mi-e totuna, răspundeam eu; am să fiu, ca și înainte, 
camerista ta, călcătoreasa, bucătăreasa, spălătoreasă ta, 
sclavul tău supus; dar, nevastă, nu despărți aceste două inimi și 
trupuri care au fost până acum unul; nu rupe dulcele fir al 
dragostei ce ne lega atât de duios. 

— Trebuie, spunea ea. 

— Vai! ziceam eu, La Bruges ai luat hotărârea asta crâncenă? 

Ea răspundea: 

— Am jurat înaintea lui Dumnezeu și a sfinţilor. 

— Cine, strigam eu, te-a silit să faci jurământ că nu-ți vei 
împlini datoria ta de nevastă? 

— Acela care este dăruit cu harul lui Dumnezeu și care mă 
așază în rândul celor hărăzite pocăinţei. 

Din clipa aceea, încetă să mai fie a mea, de parcă ar fi fost 
soaţa credincioasă a altuia. O rugai, o certai, o ameninţai, 
plânsei, iar mă rugai. Într-o seară, întorcându-mă de la 
Blanckenberghe, unde fusesem să primesc arenda de la una 
dintre fermele mele, găsii casa goală. Sătulă, fără îndoială, de 
rugăminţile mele, supărată și întristată de suferința mea, 
nevastă-mea plecase. Unde o fi acum? 

Și Lamme se așeză pe malul Lysei, lăsând capul în jos, cu 
privirile pierdute în adâncurile apei. 

— Ah! zise. Draga mea, ce durdulie, drăgăstoasă și drăgălașă 
erai! O să mai găsesc eu, oare, vreodată, o puicuţă ca tine? 
Hrană a dragostei, unde sunt sărutările tale îmbălsămate ca 
cimbrul, guriţa ta dulce de pe care culegeam plăcerea, ca albina 
mierea din potirul trandafirului, braţele tale albe care mă 
înlănţuiau mângâietoare? Unde sunt inima ta zvâcnitoare, sânul 
rotund și drăgălașul fior al trupului tău de zână, cu răsuflarea 
îngreuiată de dragoste? Dar unde sunt valurile tale de odinioară, 
râu proaspăt care atât de zglobiu le rostogolești pe cele noi în 
soare? 


e Capitolul 34 


Trecând pe lângă pădurea din Peteghem, Lamme îi zise lui 
Ulenspiegel: 

— Mă coc, să căutăm un pic de umbră. 

— Să căutăm, se învoi Ulenspiegel. 

Se așezară sub copaci, în iarbă și văzură trecând prin faţa lor 
un pâlc de cerbi. 

— Uită-te bine, Lamme, zise Ulenspiegel, încărcându-și 
archebuza nemţească. lată-i pe cerbii mari și bătrâni care-și 
poartă mândrii coarnele cu nouă ramuri; cerbi tineri și drăgălași, 
scutierii lor, pășesc mărunt pe lângă ei, gata să-i slujească la 
nevoie cu corniţele lor ascuţite. Se duc spre locul lor de odihnă. 
Invârtește rotița archebuzei, ca mine. Trage. Un cerb dintre cei 
bătrâni e rănit. Un cerb tânăr e atins în coapsă; fuge. Să-l 
urmărim până o să se prăvălească. la-te după mine, aleargă, 
saltă, zbori. 

— Ce prieten fără minte am, zise Lamme, să se ia la întrecere 
cu cerbii! Nu zbura dacă n-ai aripi, e osteneală zadarnică. Ah! Ce 
tovarăș crud! Crezi că-s la fel de sprinten ca tine? Asud, fiule, 
asud și o să mă prăbușesc. Dacă te prinde pădurarul, vei fi 
spânzurat. Cerbul este vânat pentru rege, lasă-l să fugă fiule, n- 
o să-l prinzi niciodată. 

— Vino, zise Ulenspiegel. Auzi zgomotul coarnelor în frunziș? 
Parcă-i un vârtej. Vezi crengile proaspete frânte, frunzele 
împrăștiate pe jos? Acum mai are un glonte în coapsă; o să-l 
mâncăm. 

— Încă nu-i fript, încercă să-l potolească Lamme. Lasă în pace 
bietele animale. Ah! Ce zăduf! O să cad lat aici, de îndată și n-o 
să mă mai ridic. 

Deodată, din toate părţile, oameni zdrențăroși și înarmaţi 
umplură pădurea. Câinii lătrară și se năpustiră pe urmele 
cerbilor. Patru oameni cu înfățișări sălbatice îi înconjurară pe 
Lamme și pe Ulenspiegel și îi duseră într-o poieniță din mijlocul 
unui hăţiș, unde văzură, printre femei și copii, adăpostindu-se 
acolo, bărbaţi în număr mare, înarmaţi în fel și chip, cu săbii, 
arbalete, archebuze, lăncii, ţăpoaie, pistoale nemțești. 

Văzându-i, Ulenspiegel zise: 

— Voi sunteţi frunzari sau fraţi cu codrul, părând a trăi aici 
laolaltă pentru a scăpa de prigoană? 

— Suntem fârtaţi cu codrul, răspunse un bătrân așezat lângă 
foc și gătind niște păsări într-o tigăiță. Dar cine ești tu? 

— Eu sunt, răspunse Ulenspiegel, din mândra ţară a Flandrei, 
pictor, ţăran, nobil, sculptor, toate laolaltă și cutreier astfel 

lumea, lăudând lucrurile frumoase și bune și bătându-mi joc de 
prostie în gura mare. 

— Dacă ai bătut atâtea țări, zise bătrânul, știi să rostești 
Schild ende Vrienat, scut și prieten, așa cum zic cei din Gand, 
dacă nu, nu ești flamand cu adevărat și ai să mori. 

Ulenspiegel rosti: 

— Schild ende Vriendt. 

— Și tu, burtă mare, întrebă bătrânul, vorbind către Lamme, 
care-i meseria ta? 

Lamme răspunse: 

— Să-mi mănânc și să-mi beau pământurile, fermele și 
veniturile, să-mi caut nevasta și să-l urmez pretutindeni, ca o 
umbră, pe prietenul meu Ulenspiegel. 

— Dacă ai călătorit atâta, zise bătrânul, atunci negreșit că știi 
cum li se spune celor din Weert la Limburg? 

— Nu știu, răspunse Lamme, dar îmi poţi spune numele 
netrebnicului acela care mi-a făcut nevasta să plece de acasă? 
Spune-mi-l, o să-l omor de îndată. 

Bătrânul răspunse: 

— Sunt pe lumea asta lucruri care nu se mai întorc niciodată 
de unde au plecat: banii risipiţi și nevasta sătulă care-și ia 
zborul. 

Apoi, vorbind către Ulenspiegel: 

— Ştii cum li se spune celor din Weert la Limburg? 

— Rackstekers, adică cei care scot răul din calcani, răspunse 
Ulenspiegel, căci, într-o zi, un calcan viu, căzând din căruţa unui 
pescar, niște babe văzându-l cum sare, crezură că e necuratul. 
Haide să chemăm preotul, să scoată răul din calcan. Preotul 
veni, scoase răul din acesta și, luându-l acasă, făcu o tocană 
strașnică din el, în cinstea celor din Weert. Așa să facă și 
Dumnezeu cu regele sângeros. 

In vremea asta, pădurea răsuna de lătratul câinilor. Oamenii 
înarmaţi, alergând prin pădure, strigau ca să înspăimânte cerbii. 

— Sunt cerbul și căpriorul pe care i-am stârnit eu, zise 
Ulenspiegel. 

— O să-i mâncăm, zise bătrânul. Dar cum le zice celor din 
Eindhoven la Limburg? ` 

— Pinnemakers, cei ce zăvorăsc, răspunse Ulenspiegel. Intr-o 
zi, duşmanul fiind la poarta oraşului lor, o zăvorâră cu un 
morcov. Gâștele veniră lacome, roaseră morcovul cu pliscurile, 

iar dușmanul intră în Eindhoven. Dar pliscurile care vor roade 
zăvoarele temniţelor, unde vor să închidă libertatea cugetului, 
vor fi de fier. 

— Dacă Dumnezeu e cu noi, cine ne poate sta împotrivă? 
întrebă bătrânul. 

Ulenspiegel zise: 

— Lătrături de câini, răcnete de oameni și crengi rupte: e o 
furtună în pădure. 

— E bună carnea de cerb? întrebă Lamme, uitându-se cu jind 
la tocană. 

— Strigatele hăitașilor se apropie, îi zise Ulenspiegel lui 
Lamme; câinii sunt în preajma noastră. Ce tunet! Cerbul! 
Cerbul! Păzea, fiule! Ptiu! Afurisită jivină; l-a azvârlit pe grăsuliul 
meu prieten în mijlocul tigăilor, tigăiţelor, tingirilor, oalelor și 
tocanelor. Uite cum mai fug femeile și fetele înnebunite de 
spaimă. Sângerezi, fiule? 

— Răzi, netrebnicule, spuse Lamme. Da, sângerez, mi-a 
repezit un corn chiar în șezut. Uite cum mi-a sfârtecat nădragii și 
carnea la fel și bunătate de tocăniţă împrăștiată în țărână. Uite 
cum îmi șiroiește sângele prin ciorap. 

— Cerbul ăsta e chirurg prevăzător, te scapă de dambla, 
răspunse Ulenspiegel. 

— Ptiu! Ticălos fără inimă, zise Lamme. Dar n-o să mai vin cu 
tine. O să rămân aici, cu bărbaţii ăștia de treabă și cu femeile 
astea cumsecade. Poţi tu, fără nicio rușine, să fii atât de 
nesimţitor la necazurile mele, când mă ţin pe urmele tale ca un 
câine, pe zăpadă, pe lapoviţă, pe ploaie, pe vânt și chiar și pe 
arșiță, asudând de-mi iese sufletul prin piele? 

— Rana ta e un fleac. Oblojește-o cu un o/ie-koeken, leac 
prăjit la tigaie, răspunse Ulenspiegel. Dar știi tu cum li se zice 
celor din Louvain? Koeye-schieters, adică cei ce ţintesc în vaci, 
pentru că, într-o zi, au fost destul de neghiobi ca să tragă în 
vaci, pe care le-au luat drept soldaţi dușmani. În ceea ce ne 
privește, noi tragem în tapi spanioli, carnea le e urât 
mirositoare, dar pielea le este îndeajuns de bună ca să poţi face 
tobe din ea. Și celor din Tirlemont cum le zice? Știi? Nici atât. 
Poartă porecla glorioasă de kwekers. Căci la ei, în biserica mare, 
în ziua de Rusalii, o rață zboară dinspre naos în altar și este 
pentru ei întruchiparea Sfântului Duh. Puneti un koekebacke pe 
rană. Strângi, fără să scoţi o vorbă, tingirile și tocanele 

răsturnate de cerb. Asta-i curaj de bucătar. Aprinzi din nou focul, 
agăţi iarăși cazanul de ciorbă de trei ţăruși; te apuci de gătit cu 
multă luare-aminte. Știi de ce sunt patru minuni la Louvain? Nu. 
O să-ți spun tot eu. Prima, pentru că cei vii calcă peste cei morți, 
căci biserica Saint-Michel este înălţată la poarta orașului. 
Cimitirul ei este, așadar, așezat dedesubt. A doua, întrucât 
clopotele ei sunt în afara turlelor, cum se vede la biserica Saint- 
Jacques, unde se află un clopot mare și un clopot mic; cel mic nu 
a putut fi așezat în clopotniţă și atunci a fost pus afară. A treia, 
din pricina altarului din afara bisericii, căci faţada de la Saint- 
Jacques seamănă cu un altar. A patra, datorită Turnului-fără- 
cuie, pentru că fleșa bisericii Sainte-Gertrude este construită din 
piatră, în loc să fie din lemn și pentru că pietrele nu se bat 
niciodată în cuie, în afara inimii regelui sângeros, pe care aș 
vrea să o ţintuiesc în piroane deasupra porţii celei mari a 
orașului Bruxelles. Dar nu mă asculţi deloc. Ai pus sare în sos? 
Ştii de ce celor din Termonde li se spune „cei ce încălzesc 
patul”? Pentru că, venind vremea să se culce, un tânăr prinţ, 
iarna, la Hanul Armelor Flandrei, hangiul nu știuse cum să-i facă 
patul cald, din pricină că-i lipsea vasul cu jăratic. Așa că o puse 
pe fata lui să încălzească patul, iar aceasta, auzindu-l pe prinţ 
venind, fugi în grabă și prinţul întrebă de ce nu-i fusese lăsat 
vasul cu jăratic. Să dea Dumnezeu ca Filip, închis într-o cutie de 
fier înroșit, să slujească drept vas de jăratic la patul Doamnei 
Astarte. 

— Dă-mi pace, zise Lamme; puţin îmi pasă mie de tine, de 
vierpannen, de Turnul-fără-cuie și de alte baliverne. Lasă-mă cu 
sosurile mele. 

— Ai grijă, îi zise Ulenspiegel. Lătrăturile răsună întruna, se 
fac tot mai puternice, câinii urlă, trâmbițele sună. Păzește-te de 
cerb! Fugi! Trâmbițele sună! Se aruncă măruntaiele; întoarce-te 
Lamme la tocana ta, cerbul e mort. 

— Va fi o masă pe cinste, zise Lamme. O sa mă poftiţi la 
ospăț, doar m-am ostenit atâta pentru voi. Sosul în care s-au 
făcut păsările va fi bun; crănțăne puţin în dinţi, totuși. Asta din 
pricina nisipului în care s-au răsturnat toate când diavolul acela 
de cerb mi-a sfâșiat nădragii și carnea, deopotrivă. Dar nu vă 
este teamă de pădurari? 

— Suntem prea mulţi, răspunse bătrânul; le este frică și nu ne 
necăjesc defel. Așijderea judecătorii și străjile. Locuitorii orașelor 

ne îndrăgesc, căci nu facem niciun rău. O să mai trăim cel puţin 
o vreme liniștiți, dacă nu cumva o să ne încolțească armata 
spaniolă. Dacă se va întâmpla așa, bărbaţi, tineri și bătrâni, 
femei, fete, copilași și copiliţe, o să ne vindem scump pielea și, 
mai degrabă, o să ne luăm singuri zilele, decât să îndurăm 
chinuri nenumărate sub mâna sângerosului duce. 

Ulenspiegel zise: 

— Nu mai e vremea să luptăm pe uscat împotriva călăului. Pe 
mare trebuie să-i sfărâmăm puterea. Duceţi-vă către insulele 
Zeelandei, prin Bruges, Heyst și Knocke. 

— Nu avem bani, spuseră ei. 

Ulenspiegel răspunse: 

— lată o mie de galbeni din partea prinţului. Luaţi-o de-a 
lungul apelor, canale, fluvii sau râuri; când veţi vedea vase 
purtând semnul JHS, unul dintre voi să cânte precum ciocârlia. li 
va răspunde trâmbițatul cocoșului. Și veţi fi printre prieteni. 

— Așa vom face, făgăduiră ei. 

Curând, vânătorii, urmaţi de câini, se iviră târând de funii 
cerbul mort. 

Atunci, toţi se așezară roată în jurul focului. Erau mai bine de 
șaizeci, bărbaţi, femei și copii. Scoaseră pâinea din tolbe, 
cuțitele din teacă; cerbul îmbucătăţit, jupuit, golit de măruntaie, 
fu pus la frigare, laolaltă cu vânatul mic. Și, la sfârșitul mesei, 
Lamme fu văzut umflat, de stătea să plesnească, cu capul căzut 
în piept, dormind rezemat de un copac. 

Când se înnoptă, Fraţii pădurii intrară în bordeiele lor săpate 
sub pământ ca să se culce, ceea ce făcură și Lamme și 
Ulenspiegel. 

Bărbaţi înarmaţi vegheau, păzindu-i. Și Ulenspiegel auzea 
frunzele uscate sub pașii lor. 

A doua zi, porni din nou la drum, împreună cu Lamme, în timp 
ce cei din pădure îi spuneau: 

— Fii binecuvântat, vom merge spre mare. 


e Capitolul 35 


La Harlebeke, Lamme își împrospătă provizia de o/ie-koeken, 
mâncă douăzeci și șapte și puse treizeci în coș. Ulenspiegel își 
ducea coliviile în mână. Spre seară, ajunseră la Courtrai și 

traseră la hanul /n de Bie, La Albina, la Gillis Van den Ende, care 
apăru în ușă de îndată ce auzi cântecul de privighetoare. 

Acolo, curse lapte și miere pentru ei. Hangiul, văzând 
scrisorile prinţului, îi dădu cincizeci de galbeni lui Ulenspiegel, 
pentru prinţ și nu primi în ruptul capului să fie plătit pentru 
curcanul pe care li-l puse dinainte. i 

Nici pentru dobbele-clauwaert cu care îl stropi. Il înștiință, de 
asemenea, că la Courtrai se aflau iscoade ale sângerosului 
tribunal al inchiziției, așa că trebuia să-și țină gura bine 
ferecată, ca și tovarășul său. 

— O să le dibuim și o să ne ferim de ele, spuseră, într-un glas, 
Ulenspiegel și Lamme. 

Și ieșiră din han. 

Soarele asfinţea, aurind acoperișurile ascuţite ale caselor; 
păsările cântau pe sub tei, cumetrele trăncăneau în pragul 
porților, copiii se tăvăleau în praf, iar Ulenspiegel și Lamme 
rătăceau la întâmplare pe uliţe. 

Deodată, Lamme zise: 

— Gillis Van den Ende, întrebat de mine dacă a văzut o 
femeie care să semene cu a mea - i-am făcut drăgălașul ei 
portret -, mi-a zis că la Stevenyne, pe drumul mare ce duce la 
Bruges, la Curcubeul, în afara orașului, un mare număr de femei 
se adună în fiecare seară. Mă duc într-acolo. 

— O să vin după tine, curând. Vreau să văd orașul; dacă o 
întâlnesc pe nevastă-ta, ţi-o trimit degrabă. Ştii că hangiul te-a 
sfătuit să ai grijă ce spui, dacă ţii la pielea ta. 

— O să fiu cu mare grijă, îl încredinţă Lamme. 

Ulenspiegel, hoinărind după pofta inimii, soarele ajunse la 
asfinţit și, pe nesimţite, se lăsă seara. Ulenspiegel se pomeni pe 
Pierpot-Straetje, adică pe străduţa Vasul-de-Piatră. Acolo auzi 
cântec melodios de violă; apropiindu-se, văzu de departe o 
arătare albă chemându-l, fugind de el și cântând la violă. Și 
cânta ca un înger, o melodie duioasă și înceată, oprindu-se, 
întorcându-se, chemându-l și fugind de el întruna. 

Dar Ulenspiegel alerga repede; o ajunse și se pregătea să-i 
vorbească, dar ea îi puse pe gură o mână cu parfum de smirnă. 

— Eşti ţăran sau nobil? îl întrebă ea. 

— Eu sunt Ulenspiegel. 

— Ești bogat? 

— Destul ca să-mi fac o poftă, nu îndeajuns ca să-mi 
răscumpăr sufletul. 

— N-ai cal, de umbli pe jos? 

— Aveam un măgar, răspunse Ulenspiegel, dar l-am lăsat în 
grajd. 

— Cum de te afli singur, fără prieten, într-un oraș străin? 

— Pentru că prietenul meu hoinărește de capul lui, ca și mine, 
după al meu, drăgălașă curioasă. 

— Nu sunt deloc curioasă, zise ea. E bogat, prietenul tău? 

— In grăsime, răspunse Ulenspiegel. O să isprăvești curând să 
mă tot iscodești? 

— Am isprăvit, zise ea; acum, lasă-mă. 

— Să te las? spuse el. E ca și cum i-ai spune lui Lamme, când 
îl roade foamea, să lase o strachină plină cu granguri. Vreau să 
mănânc din tine. 

— Nu m-ai văzut, zise ea. 

Și deschise un felinar care luci deodată, luminându-i fața. 

— Ești frumoasă, zise Ulenspiegel. Ha! Pielea aurie, ochii 
blânzi, gura roșie, trupul subțirel! Totul va fi al meu. 

— Totul, spuse ea. 

II duse pe drumul mare către Bruges, la Curcubeul (/n den 
Reghenboogh). Acolo, Ulenspiegel văzu o mulţime de fete 
purtând pe braț niște bucăţi rotunde de stofă, de altă culoare 
decât rochia lor de barchet. 

Cea cu care era avea o bucată rotundă de postav argintiu și o 
rochie de pânză aurie. Și toate fetele o priveau cu pizmă. 
Intrând, făcu un semn hangiţei, dar Ulenspiegel nu o văzu. Se 
așezară și băură. 

— Ştii, îl întrebă ea, că acela care mă iubește este al meu 
pentru totdeauna? 

— Frumoaso, cu mireasmă de floare, zise Ulenspiegel, ar fi un 
ospăț pe cinste să mănânc mereu din carnea ta. 

Deodată, îl zări pe Lamme într-un colț, având în faţa lui o 
măsuță, o lumânare, o șuncă, un urcior cu bere, neștiind cum să 
le apere de două fete care ţineau morțţiș să bea și să mănânce 
cu el. 

Când îl zări pe Ulenspiegel, Lamme se ridică în picioare și sări 
în sus, strigând: 

— Binecuvântat fie Dumnezeu care mi-l dă înapoi pe prietenul 
meu Ulenspiegel. De băut, baesinne! 

Ulenspiegel, scoțându-și punga, zise: 

— De băut, până s-o goli asta. 

Și făcea să-i sune galbenii. 

— Pentru Dumnezeu! strigă Lamme, luându-i dintr-o mișcare 
punga din mâini. Eu plătesc, nu tu, punga asta ea mea! 

Ulenspiegel vru să-i smulgă punga din mâini, dar Lamme o 
ținea zdravăn. Pe când se zbăteau așa, unul s-o păstreze, altul 
s-o ia înapoi, Lamme, vorbind întretăiat, îi zise în șoaptă lui 
Ulenspiegel: 

— Ascultă: oamenii legii înăuntru... patru... în sala mică 
împreună cu trei fete... Doi afară pentru tine, pentru mine... Am 
vrut să ies... m-au împiedicat... Târfa în brocart, iscoadă... 
Iscoada Stevenyna! 

In timp ce se îmbrânceau, Ulenspiegel, care îl asculta cu luare 
aminte, strigă: 

— Dă-mi înapoi punga, tâlharule! 

— N-o să pui mâna pe ea! răcni Lamme. 

Și se apucară de gât, de umeri, rostogolindu-se pe jos, în 
vreme ce Lamme îl sfătuia de bine pe Ulenspiegel. 

Deodată, hangiul de la Albina intră, urmat de șapte bărbați pe 
care părea să nu-i cunoască. Cântă precum cocoșul, iar 
Ulenspiegel fluieră precum ciocârlia. Văzându-i pe Ulenspiegel și 
pe Lamme bătându-se între ei, hangiul o întrebă pe Stevenyna: 

— Cine sunt aceștia doi? 

Stevenyna răspunse: 

— Nişte haimanale, pe care am face mai bine să le despărțim, 
decât să le lăsăm aici să facă o asemenea hărmălaie, înainte de 
a merge la spânzurătoare. 

— Să încerce numai să ne despartă, zise Ulenspiegel și o să-l 
facem să-și mestece măselele. 

— Da, o să-l facem să-și mestece măselele, întări Lamme. 

— Hangiul salvator, îi șopti Ulenspiegel lui Lamme. 

La care, hangiul, mirosind ceva, se aruncă în luptă cu capul 
înainte. Lamme îi susură la ureche aceste cuvinte: 

— Tu, salvator? Cum? 

Hangiul se prefăcu că îl scutură de urechi pe Ulenspiegel și îi 
zise încet: 

— Șapte pentru tine... oameni voinici, măcelari... Plec... prea 
cunoscut în oraș... După ce plec, '7 is van te beven de Klinkaert, 
spargeţi tot. 

— Da, zise Ulenspiegel, ridicându-se și arzându-i un picior. 

Hangiul îl lovi la rândul lui și Ulenspiegel îi zise: 

— Dai tare, borţosule! 

— Ca grindina, zise hangiul, înșfăcând sprinten punga lui 
Lamme și dându-i-o înapoi lui Ulenspiegel. 

— Pungașule, de-acum fă-mi cinste că ţi-ai recăpătat bunul. 

— O să bei, scandalagiu ticălos! răspunse Ulenspiegel. 

— Vedeţi cât este de nerușinat, zise Stevenyna. 

— Pe cât ești tu de frumoasă, drăgălașo! răspunse 
Ulenspiegel. 

Ori, avea peste șaizeci de ani și faţa ca o moșmoană, dar 
galbenă de venin mușcător. În mijloc se răsfăţa un nas ca un 
cioc de bufniță. Ochii-i erau de zgârcită care nu știe ce e 
dragostea. Doi colţi lungi îi ieșeau din gura cu buze subțiri. Avea 
o pată mare, de culoare roșu închis, pe obrazul stâng. 

Fetele râdeau, bătându-și joc de ea și zicând: 

— Drăguţo, drăguţo, dă-i de băut. O să te sărute! De multă 
vreme ai făcut nunta dintâi? Ai grijă, Ulenspiegel, o să te 
mănânce! Uite, ochii-i lucesc nu de ură, ci de dragoste! S-ar zice 
că o să muște din tine până când o să dai ortul popii! Nu te 
speria! Așa fac toate femeile îndrăgostite! Îţi vrea doar binele! 
Vezi ce veselă e și cum se mai hlizește. 

Și, într-adevăr, Stevenyna râdea și-i făcea cu ochiul lui Gilline, 
târfa în rochie de brocart. 

Hangiul bău, plăti și plecă. Cei șapte măcelari le făceau 
semne cu subințeles oamenilor legii și Stevenynei. 

Unul dintre ei arătă printr-un gest că-l socotește pe 
Ulenspiegel un gogoman și are să-l învârtă pe degete cum vrea 
el. li spuse la ureche, scoțând limba în bătaie de joc înspre 
Stevenyna care râdea, arătându-și colții: 

—"'T is van te beven de Klinkaert. (E vremea să ciocnim 
paharele). 

Apoi, tare, întinzându-și degetul spre oamenii legii: 

— Nobile reformat, noi toți suntem de partea ta, plătește-ne 
de mâncare și de băut. 

lar Stevenyna râdea de se prăpădea și scotea, de asemenea, 
limba la Ulenspiegel, când acesta era întors cu spatele la ea. Și 
Gilline, cea cu rochia de brocart, scotea și ea limba. 

Și fetele șopteau: 

— Uite-o pe iscoada care, prin frumusețea ei, a dus la 
chinurile cele mai crâncene și la moartea cea mai cumplită 
peste douăzeci și șapte de reformaţi. Gilline se umflă în pene, 
gândindu-se la răsplata denunţului ei: prima sută de florini de 
aur din moștenirea victimei. Dar râsul îi îngheaţă pe buze când 
se gândește că trebuie să îi împartă cu Stevenyna. 

Și cu toţii, oamenii legii, măcelarii și fetele scoteau limba ca 
să-și bată joc de Ulenspiegel. lar Lamme era lac de sudoare și 
roșu de furie, precum creasta unui cocoș, dar nu scotea o vorbă. 

— Plătește-ne de mâncare și de băut, cerură măcelarii și 
oamenii legii. 

— Atunci, zise Ulenspiegel, făcând din nou să-i sune galbenii, 
adu-ne băutură și mâncare. O! Drăgălașă Stevenyna, în pahare 
cu clinchet subţire. 

La care, fetele iarăși râseră, iar Stevenyna își dezgoli colții. 

Se duse, totuși, la bucătărie și în pivniţă, de unde aduse 
şuncă, cârnaţi, omlete cu caltaboși și pahare cu clinchet subţire, 
numite astfel, fiindcă erau cu picior și clincăneau ca niște 
clopoței când ciocneai cu ele. 

Atunci, Ulenspiegel zise: 

— Cui e foame să mănânce, cui e sete să bea! 

Oamenii legii, fetele, măcelarii, Gilline și Stevenyna bătură din 
picioare și din palme la discursul acesta. Fiecare se așeză cum îi 
veni mai bine, Ulenspiegel, Lamme și cei șapte măcelari la loc 
de cinste, la masa mare, oamenii legii și fetele la două măsuţe. 
Și se puseră pe mâncat și pe băut, dând iute din fălci, chiar și 
cei doi oameni ai legii de strajă afară, pe care tovarășii lor îi 
aduseră în han să ia și ei parte la ospăț. Și din tolbele lor se 
vedeau ieșind funii și lănţuge. 

Atunci, Stevenyna, scoțând limba și rânjind, spuse: 

— Nu va ieși nimeni fără să fi plătit. 

Și se duse de încuie toate ușile, iar cheile și le vâri în buzunar. 

Gilline, ridicând paharul, rosti: 

— Pasărea e în colivie, să bem. 

La care, două fete, pe nume Gena și Margot, o întrebară: 

— Mai vrei să trimiti încă unul la moarte, femeie fără inimă? 

— Nu știu, dădu din umeri Gilline, să bem. 

Dar cele două fete nu vrură cu niciun chip să bea cu ea. 

Atunci, Gilline își luă viola și cântă în franţuzește: 

Sunând din mandolină 
Zi, noapte, cânt mereu. 
Sunt târfa de Gillină 

Și dragoste vând eu. 


În soldurile mele 

Foc puse Astarte. 

În umeri, alb din stele 
lar trupul meu Zeu e. 


Să deșertăm chimire 
De lucitori florini, 

Val de-aur să se-nșire 
Sub pantofiorii-mi fini. 


Eu sunt a Evei fată 

Și-a lui Satan bătrân. 
Frumoasă sunt, deci cată 
Visarea l-al meu sân. 


Sunt rece și focoasă 
Tanară, tânjina în pat, 
Caladă, nebună ca sã- 
Ti fac voia ta, bărbat. 


Îmi vâna ca să fiu dragă, 
Suflet, ochi de senin, 
Norocul, lacrimi, șagă 

Și moarte și venin. 


Sunând din mandolină 
Zi-noapte cânt mereu, 
Sunt târfa de Gillină 

Și dragoste vând eu. 


Și, în vreme ce cânta, Gilline era atât de frumoasă, de gingașă 
și de drăgălașă, încât toţi bărbaţii, oamenii legii, măcelarii, 
Lamme și Ulenspiegel amuţiseră, surâzând înduioșați și vrăjiţi. 

Deodată, izbucnind în râs, Gilline spuse, uitându-se la 
Ulenspiegel: 

— Aşa se prind păsările în colivie. 

Și vraja se rupse. 

Ulenspiegel, Lamme și măcelarii se uitară unii la alţii: 

— Aşadar, îmi daţi banii? zise Stevenyna. Îmi plătiţi, domnule 
Ulenspiegel, care vă îngrășaţi așa de strașnic de pe urma cărnii 
de predicator? 

Lamme vru să zică ceva, dar Ulenspiegel îi făcu semn să-și 
țină gura și, vorbindu-i Stevenynei, îi zise: 

— Nu plătim niciodată înainte. 

— O să mă plătesc atunci singură, din moștenirea ta, făcu 
Stevenyna. 

— Corbii se hrănesc cu leșuri, răspunse Ulenspiegel. 

— Da, zise unul dintre oamenii legii, aceștia doi au luat banii 
predicatorilor: peste trei sute de florini de aur. Este o pleașcă 
nemaipomenită pentru Gilline. 

Aceasta cântă: 


Caută-ţi în altă parte plăcerea 

De-acum, iubitul meu, 

Lacom adună lacrimi, daruri, sărutul cel mai greu 

Și moartea chiar și chinul și crâncenă, durerea. 
Apoi, rânjind, îi î 

— Să bem! 

— Să bem, o îngânară oamenii legii. 

— Zău! zise Stevenyna, să bem! Ușile sunt încuiate, ferestrele 
zăbrelite, păsărelele sunt în colivie, să bem! 

— Să bem! spuse și Ulenspiegel. 

— Să bem! repetă Lamme. 

— Să bem! închinară cei șapte. 

— Să bem! răspunseră din nou oamenii legii. 

— Să bem! îi îndemnă iarăși Gilline, făcând să-i răsune viola. 
Sunt frumoasă, să bem! L-aș prinde și pe arhanghelul Gabriel în 
mrejele cântecului meu. 

— De băut, atunci, ceru Ulenspiegel. Vin pentru a încorona 
serbarea și din cel mai bun; vreau o picătură de foc lichid în 
fiecare por al trupului nostru însetat. 


ndemnă: 

— Să bem! Încă douăzeci de baboi ca tine și știucile n-or să 
mai cânte de foame, zise Gilline. 

Stevenyna aduse vin. Toţi erau așezați, bând și îndopându-se, 
oamenii legii și fetele, laolaltă. Cei șapte, așezați la masa lui 
Ulenspiegel și Lamme, aruncau de la masa lor, la aceea a 
fetelor, șunculițe, cârnăciori, jumări și sticle, pe care ele le 
prindeau ca niște crapi ce înșfacă muștele din zbor deasupra 
unui eleșteu. Și Stevenyna râdea, dezgolindu-și colții și arătând 
spre niște pachete de lumânări, cinci la livră, care erau ale 
fetelor. Apoi, îi zise lui Ulenspiegel: 

— Când ești dus la rug, porţi asupra ta o făclie de seu; nu vrei 
una de-acum? 

— Să bem! zise Ulenspiegel. 

— Să bem! ziseră cei șapte. 

Gilline spuse: 

— Ulenspiegel are ochii strălucitori ca o lebădă care dă să 
moară. 

— Dacă am da de mâncare porcilor? întrebă Stevenyna. 

— Ospăţul lor ar fi ospăț de felinare, să bem! răspunse 
Ulenspiegel. 

— Ti-ar place, întrebă Stevenyna ca, fiind pe eșafod, să ţi se 
străpungă limba cu fierul roșu? 

— Mi-ar face-o mai bună pentru fluierat. Să bem! răspunse 
Ulenspiegel. 

— Ai vorbi mai puţin dacă ai fi spânzurat, zise Stevenyna și 
drăguţa ta ar veni să te privească. 

— Da, zise Ulenspiegel, dar aș cântări mai mult și m-aș prăvăli 
peste boticul tău drăgălaș. Să bem! 

— Ce-ai zice dacă ai fi biciuit, însemnat pe frunte și pe umăr? 

— Aş zice că nu au ales carnea potrivită și că, în loc să o frigă 
pe scroafa Stevenyna, l-au osândit la moarte pe purcelul 
Ulenspiegel. Să bem! 

— Pentru că nu îţi place nimic din toate astea, spuse 
Stevenyna, vei fi dus pe vasele de război ale regelui și 
condamnat să fii sfârtecat de patru galere. 

— Atunci, răspunse Ulenspiegel, rechinii vor avea cele patru 
membre ale mele, iar tu vei mânca tot ce nu le va place lor. Să 
bem! 

— De ce nu te înfrupţi, întrebă ea, cu una dintre lumânările 
astea? Îţi va sluji în iad, să-ţi luminezi osânda veșnică. 

— Văd destul de limpede ca să-ţi deslușesc râtul luminos, 
scroafă încă netăiată. Să bem! răspunse Ulenspiegel. 

Deodată, lovi cu piciorul paharului său în masă, imitând cu 
mâinile zgomotul pe care îl face un meșter tapiţer, bătând ritmic 
lâna unei saltele pe un pat de vergele, dar cât se poate de 
domol, zicând: 

— 'T is (tijdt) van te beven de Klinkaert! E vremea să facem să 
tremure paharul care răsună. 

Ceea ce, în Flandra, este semnalul supărării celor ce beau și al 
năvalei asupra caselor cu felinar roșu. 

Ulenspiegel bău, apoi își făcu paharul să tremure pe masă, 
zicând: 

— 'T is van te beven de Klinkaert. 

Și cei șapte făcură ca el. 

Toţi stăteau liniștiți. Gilline se albi la faţă, Stevenyna păru 
mirată. Oamenii legii ziceau: 

— Cei șapte sunt cu ei? 

Dar măcelarii, făcându-le cu ochiul, le linișteau, zicând în 
vremea asta tot mai tare, laolaltă cu Ulenspiegel: 

—'T is van te beven de Klinkaert, 'T is van te beven de 
Klinkaert. 

Stevenyna bău ca să prindă curaj. 

Atunci, Ulenspiegel izbi cu pumnul în masă, în ritmul 
meșterilor tapiţeri bătând saltelele; cei șapte făcură ca el; 
pahare, urcioare, străchini, căni de o oca și păhărele de-un strop 
intrară încetișor în joc, răsturnându-se, spărgându-se, ridicându- 
se pe o parte ca să cadă pe cealaltă: și mereu răsunând tot mai 
amenințător, mai grav și mai războinic, pe același ton potolit: '7 
is van te beven de Klinkaert. 

— Vai! gemu Stevenyna. O să spargă totul pe-aici. 

Și, de spaimă, cei doi colți îi ieșiră și mai lungi din gură. 

Și sângele, de furie și de întărâtare, se aprindea în inimile 
celor șapte și în cele ale lui Lamme și Ulenspiegel. 

Atunci, fără să se oprească din cântecul monoton și 
ameninţător, toți cei de la masa lui Ulenspiegel își luară 
paharele și, spărgându-le în tact pe masă, încălecară pe scaune, 
scoțându-și cuţitele. Și făceau un zgomot atât de mare cu 
cântecul lor, că zăngăneau toate ferestrele casei. Apoi, ca o 
horă de draci ieşiţi din minţi, făcură înconjurul încăperii și al 

tuturor meselor, zicând necontenit: '7 is van te beven de 
Klinkaert. 

lar oamenii legii se ridicară, tremurând de frică, înșfăcându-și 
funiile și lănţugele. Dar măcelarii, Ulenspiegel și Lamme, 
punându-și cuţitele înapoi în teacă, se ridicară, apucară 
scaunele și, învârtindu-le ca pe niște bâte, o luară sprinteni la 
goană prin odaie, izbind în dreapta și-n stânga, cruţând doar 
fetele, altfel spărgând tot ce întâlneau în cale, mobile, sticlărie, 
lavițe, veselă, căni, străchini, pahare și clondire, lovind în 
oamenii legii, fără nicio milă și mereu cântând în tactul 
meșterului tapițer bătând la saltele: '7 is van te beven de 
Klinkaert, 'T is van te beven de Klinkaert, în timp ce Ulenspiegel 
îi arsese un pumn în mutră Stevenynei, îi luase cheile de la brâu 
și o silea să-și mănânce lumânările. 

Frumoasa Gilline, zgâriind cu unghiile ușile, obloanele, 
ferestrele, geamurile, părea că vrea să treacă prin ele ca o 
pisică înspăimântată. Apoi, albă ca varul, se ghemui într-un colț, 
cu ochii rătăciţi, arătându-și dinţii și ţinându-și viola, de parcă ar 
fi vrut să și-o apere cu trupul ei. 

Cei șapte și Lamme, după ce le ziseră fetelor: „Nu vă facem 
niciun rău”, îi legară, cu ajutorul lor, cu lănțuge și funii, pe 
oamenii legii care tremurau în scaunele lor, neîndrăznind să se 
împotrivească în niciun fel, căci simțeau că măcelarii, aleși 
dintre cei mai zdraveni de hangiul de la Albina, i-ar fi tăiat în 
bucăți cu satârele lor. 

La fiecare lumânare pe care i-o da Stevenynei s-o mestece, 
Ulenspiegel zicea: 

— Asta-i pentru ștreang; asta pentru biciuire; a treia pentru 
însemnarea pielii cu fierul roșu; a patra, pentru limba mea 
găurită; astea două, minunate și grase, pentru vasele de război 
ale regelui și sfârtecarea cu patru galere; asta pentru cuibul tău 
de iscoade; asta pentru târfa ta cu rochie de brocart, iar toate 
astelalte, pentru plăcerea mea. 

Și fetele râdeau, văzând-o pe Stevenyna strănutând de furie 
și încercând să scuipe lumânările. Dar în zadar, căci avea gura 
prea plină. 

Ulenspiegel, Lamme și cei șapte nu conteneau să cânte: '7 is 
van te beven de Klinkaert. 

Apoi, Ulenspiegel se opri, făcându-le semn celorlalţi să 
murmure domol refrenul. Aceștia îi dădură ascultare, în timp ce 
el le spuse oamenilor legii și fetelor aceste vorbe răspicate: 

— Dacă unul dintre voi strigă după ajutor, va fi ucis pe loc. 

— Ucis! îl îngânară măcelarii. 

— O să tăcem, ziseră fetele, nu ne face niciun rău, 
Ulenspiegel. 

Dar Gilline, ghemuită în colţul ei, cu ochii ieșiți din orbite, cu 
dinţii rânjiţi, nu mai era în stare să scoată niciun sunet și 
strângea viola la piept. 

lar cei șapte murmurau mereu pe același ton: 'T is van te 
beven de Klinkaert! 

Stevenyna, arătându-și lumânările din gură, făcea semn că și 
ea o să tacă. Oamenii legii făgăduiră la fel. 

Ulenspiegel urmă: 

— Sunteţi aici în puterea noastră, noaptea s-a lăsat, 
întunecată, suntem aproape de Lys, unde te poţi lesne îneca, 
dacă te îmbrâncește cineva. Porțile de la Courtrai sunt închise. 
Dacă străjile de noapte au auzit larma, nici măcar nu se vor 
clinti, fiind prea leneșe și gândindu-se că sunt niște muncitori 
flamanzi care, întrecându-se cu băutura, cântă veseli în sunet 
de căni și clondire. Așa că, ţineţi-vă liniștiți și liniștite în faţa 
stăpânilor voștri. 

Apoi, vorbindu-le celor șapte: 

— Veţi porni spre Peteghem să-i întâlniți pe răzvrătiți. 

— Ne-am și pregătit pentru asta când am auzit vestea sosirii 
tale. 

— De acolo vă veţi îndrepta spre mare. 

— Da, răspunseră ei. 

— Știţi dintre acești oameni ai legii, unul sau doi, cărora le-aș 
putea da drumul ca să ne fie de folos? 

— Doi, răspunseră ei, Niklaes și Joos, care nu i-au hărțuit 
niciodată pe bieţii reformați. 

— Vă suntem credincioși, ziseră Niklaes și Joos. 

Atunci, Ulenspiegel le spuse: 

— Uite douăzeci florini de aur pentru voi, de două ori mai mult 
decât aţi fi primit ca preț pentru denunțţul vostru. 

Deodată, strigară și ceilalţi cinci: 

— Douăzeci de florini! Pentru banii ăștia și noi vrem să îl 
slujim pe prinţ. Regele plătește prost. Dă-ne jumătate fiecăruia 
dintre noi, vom spune judecătorului tot ceea ce dorești. 

Măcelarii și Lamme murmurau cu glasuri înăbușite: 

— 'T is beven de Klinkaert; ' T is van te beven de Klinkaert. 

— Ca să nu vorbiţi prea mult, spuse Ulenspiegel, cei șapte vă 
vor duce legaţi burduf până la Peteghem, în tabăra răzvrătiţilor. 
Veţi primi zece florini când veţi ajunge pe mare, până atunci 
vom fi siguri că bucătăria taberei vă va păstra credincioși cu 
pâine și cu supă. Dacă vă veţi arăta curajoși, veţi avea parte de 
pradă. Dacă fugiţi, scăpând de frânghii, veţi da peste cuţit. 

— ÎI slujim pe cel care ne plătește, ziseră ei. 

—'T is van te beven de Klinkaert; 'T is van te beven de 
Klinkaerti ziceau Lamme și cei șapte, lovind în mese cu cioburile 
urcioarelor și paharelor sparte. 

— Le veţi lua, de asemenea, cu voi, zise Ulenspiegel, pe 
Gilline, pe Stevenyna și pe cele trei târfe. Dacă una dintre ele 
vrea să fugă, o veţi lega într-un sac și o veţi arunca în râu. 

— Nu am fost ucisă încă, zise Gilline, sărind din colţul ei și 
fluturându-și în aer viola. 

Și cântă: 


Sângeros îmi era visul, 
Visul inimii mele: 

Eu sunt a Evei fiică 

Si a-nvingătorului Satan. 


Stevenyna și toate celelalte se prefăceau că plâng. 

— Nu vă temeţi, drăgălașelor, zise Ulenspiegel, sunteți atât de 
gingașe și de blânde că veți fi iubite, sărbătorite și mângâiate 
peste tot. La fiecare pradă de război, veţi avea partea voastră. 

— Mie, care sunt bătrână, nu mi se va da nimic, se văită 
Stevenyna. 

— Un bănuț pe zi, crocodilule, o linişti Ulenspiegel, căci vei fi 
sclava acestor frumoase fete, le vei spăla fustele, așternuturile 
și cămășile. 

— Dumnezeule! strigă ea. 

Ulenspiegel răspunse: 


— Ai fost stăpâna lor atâta amar de vreme, ai trăit, câștigând 
de pe urma trupurilor lor și le-ai lăsat sărace și flămânde. Poţi să 
te văicărești și să zbieri cât poftești, va fi așa cum spun eu. 

Auzind acestea, cele patru fete se porniră să râdă și să-și bată 
joc de Stevenyna, scoțând limba la ea și zicându-i: 

— Fiecăruia îi vine rândul pe lumea asta. Cine ar fi crezut că 
zgripțuroaica de Stevenyna va fi sclava noastră? Binecuvântat 
să fie seniorul Ulenspiegel. 

Atunci, Ulenspiegel le zise măcelarilor și lui Lamme: 

— Goliţi pivnițele de vin, luaţi banii; îi vom folosi pentru 
întreţinerea Stevenynei și a fetelor. 

— Scrâșnește din dinţi Stevenyna, hapsâna, ziseră fetele. Ai 
fost aspră, la fel se vor purta acum și cu tine. Binecuvântat fie 
seniorul Ulenspiegel! 

Apoi, cele trei se întoarseră spre Gilline: 

— Erai fata ei, mână în mână cu ea, v-aţi înfruptat împreună 
din rodul mârșavelor iscodiri. Mai îndrăznești acum să ne lovești 
și sa ne ocărăști, cu rochia ta de brocart. Ne dispreţuiai fiindcă 
purtai doar brocart. Te-ai înveșmântat cu atâta fală din sângele 
victimelor. Să-i smulgem rochia ca să fie la fel ca noi. 

— Nu faceţi asta, zise Ulenspiegel. 

lar Gilline, sărindu-i de gât, îi spuse: 

— Binecuvântat să fii că nu m-ai omorât și nu vrei să fiu urâtă. 

Și fetele, pline de pizmă, se uitau la Ulenspiegel și ziceau: 

— E nebun după ea, ca toți ceilalți. 

Gilline cânta la violă. 

Cei șapte plecară spre Peteghem, ducându-i pe oamenii legii 
și pe fete de-a lungul râului Lys. Mergând, murmurau: 

—'T is van te beven de Klinkaert! 'T is van te beven de 
Klinkaert! 

La răsăritul soarelui, ajunseră la tabără, cântară precum 
ciocârlia și le răspunse trâmbițatul cocoșului. Fetele și oamenii 
legii fură păziţi cu strășnicie. Totuși, a treia zi, la prânz, Gilline fu 
găsită moartă, cu inima străpunsă de un ac lung. Stevenyna fu 
învinuită de cele trei fete și adusă în fața căpitanului de 
legătură, a șefilor săi de rând și a sergenţilor, chemaţi anume să 
o judece. Acolo, fără să fie nevoie să fie supusă torturii, 
mărturisi că a ucis-o pe Gilline, fiind geloasă pe frumuseţea ei și 
fiind furioasă că târfa se purta cu ea fără milă, de parcă ar fi fost 

sclava sa. Și Stevenyna fu osândită și, apoi, spânzurată în 
pădure. 

Gilline fu, de asemenea, înmormântată și se  rostiră 
rugăciunile morţilor pentru trupul ei drăgălaș. 

Între timp, cei doi oameni ai legii, năimiţi de Ulenspiegel, 
ajunseseră dinaintea castelanului de Courtrai, căci larma, 
scandalul și jaful din casa Stevenynei trebuiau pedepsite de 
numitul castelan, casa aflându-se pe domeniul castelului, în 
afara jurisdicției orașului Courtrai. După ce îi povestiră seniorului 
castelan ceea ce se întâmplase, îi ziseră cu mare convingere și 
în vorbe pline de umilinţă tot adevărul: 

— Ucigașii predicatorilor nu sunt în niciun fel Ulenspiegel și 
Lamme, credinciosul și iubitul său prieten, care ajunseseră la 
Curcubeul doar din întâmplare! Au chiar hârtii de trecere, 
iscălite de duce, pe care le-am văzut cu ochii noștri. Adevăraţii 
vinovați sunt doi negustori din Gand, unul slab și celălalt foarte 
gras, care au luat-o în mare grabă spre ţara Franţei, după ce au 
sfărâmat totul la Stevenyna, luând-o și pe aceasta cu ei, 
împreună cu cele patru fete ale sale, pentru desfătarea lor. l-am 
fi prins în undiţță de mult, dar se aflau acolo șapte măcelari, 
dintre cei mai puternici din oraș, care au trecut de partea lor. 
Ne-au legat pe toți burduf și nu ne-au dat drumul decât când se 
aflau hăt-departe, pe meleagurile Franţei. Uitaţi semnele 
funiilor. Ceilalţi oameni ai legii sunt pe urmele lor, așteptând 
întăriri, ca să pună mâna pe ei. 

Castelanul dădu fiecăruia doi galbeni și un rând de straie noi, 
pentru că slujiseră cu credinţă. 

Scrise, după aceea, Consiliului Flandrei, Tribunalului 
judecătorilor din Courtrai și altor curţi de justiţie, pentru a le da 
de veste că fuseseră descoperiţi adevărații ucigași. 

Și le povesti de-a fir-a-păr toată întâmplarea. 

Ceea ce îi făcu să se cutremure pe cei din Consiliul Flandrei și 
de la alte curți de justiţie. 

Și castelanul fu nespus de lăudat pentru agerimea sa. 

lar Ulenspiegel și Lamme mergeau fără nicio grijă pe drumul 
de la Peteghem spre Gand, de-a lungul râului Lys, dorind să 
ajungă la Bruges, unde Lamme nădăjduia să-și găsească 
nevasta și la Damme, unde Ulenspiegel, plin de vise, ar fi vrut 
deja să se afle, ca să o vadă pe Nele care, plină de jale, trăia pe 
lângă Katheline, cea care își pierduse minţile. 

e Capitolul 36 


De mai multă vreme, în ţinutul Damme și în împrejurimi, 
fuseseră făptuite mai multe crime înspăimântătoare. Fetite, 
băieţi tineri, oameni în vârstă, despre care se știa că au plecat 
cu bani la ei spre Bruges, Gand, sau oricare alt oraș sau sat din 
Flandra, fură găsiţi morți, goi pușcă și mușcaţi de ceafă cu dinţi 
atât de lungi și de ascuţiţi, încât toţi aveau gâtul sfărâmat. 

Medicii și bărbierii-chirurgi declarau că dinţii aceia erau ai 
unui lup mare. Tâlharii, ziceau ei, veniseră după aceea, fără 
îndoială și despuiaseră victimele. 

În ciuda tuturor cercetărilor, nimeni nu putu descoperi cine 
erau acei tâlhari. Curând, lupul fu dat uitării. 

Mai mulţi târgoveți de vază și cu dare de mână, care 
porniseră mândri la drum, fără escortă, dispărură fără să se afle 
ce se întâmplase cu ei, doar, uneori, câte un țăran, mergând 
dimineaţa să-și muncească ogorul, găsea urme de lup pe 
pământul lui, în vreme ce câinele, scormonind brazdele cu 
labele, aducea la lumină un biet leș, purtând urme de dinţi de 
lup pe ceafă sau sub ureche și, de multe ori, de asemenea și pe 
picior și întotdeauna pe spate. Și tot întotdeauna gâtul și osul 
piciorului erau sfărâmate. 

Țăranul, înspăimântat, se ducea de îndată să dea de veste 
primarului care venea cu grefierul, doi judecători și doi chirurgi 
la locul în care zăcea trupul celui ucis. Cercetându-l cu zel și cu 
multă grijă, descopereau câteodată, când fața nu îi era mâncată 
de viermi, cine era, adică îi aflau numele și obârșia, mirându-se, 
totuși, că lupul, care ucide împins de foame, nu luase nicio 
bucăţică din trupul mortului. 

Și cei din Damme erau îngroziţi și nimeni nu mai cuteza să 
iasă noaptea fără escortă. 

Ori, în cele din urmă, mai mulţi soldaţi curajoși fură trimiși în 
căutarea lupului, cu poruncă să umble după el, zi și noapte, 
printre dune, pe malul mării. 

Se aflau odată lângă Heyst, printre dunele mari. Se înnoptase. 
Unul dintre ei, încrezător în puterile sale, vru să plece singur în 
cercetare, înarmat cu o archebuză. Ceilalţi îl lăsară, siguri că, 
viteaz și înarmat cum era, o să omoare lupul dacă acesta ar 
îndrăzni să îi iasă în cale. 


După ce tovarășul lor plecă, aprinseră focul și se apucară să 
joace zaruri, bând din clondirele lor cu vinars. 

Și, din vreme în vreme, strigau: 

— Zău, camarade, întoarce-te; lupul s-a speriat; vino să bem! 

Dar el nu mai răspundea. 

Deodată, auzind un urlet ca al unui om pe moarte, alergară în 
partea de unde pornise strigătul, zicând: 

— Ține-te bine, venim în ajutorul tău. 

Dar le luă multă vreme să îl găsească pe tovarășul lor, căci 
unii ziceau că strigătul venise din vale, iar alţii, de pe duna cea 
mai înaltă. 

În sfârșit, scotocind bine duna și valea cu felinarele, îl găsiră 
pe camaradul lor mușcat de picior și de braț, pe la spate și cu 
gâtul sfărâmat, ca și celelalte victime. 

Culcat cu fața în sus, își ţinea sabia în mâna încleștată; 
archebuza zăcea pe nisip. Lângă el, se aflau trei degete tăiate, 
pe care le luară și care nu erau ale lui. Tolba îi fusese furată. 

Suiră pe umeri leșul tovarășului lor, sabia lui credincioasă și 
archebuza vitează și, îndureraţi și furioși, duseră trupul la 
judecătorie, unde judele îi primi împreună cu grefierul, doi juraţi 
și doi chirurgi. 

Degetele retezate fură cercetate și recunoscute ca fiind 
degetele unui om bătrân și care nu muncise niciodată, căci erau 
lungi și subțiri, iar unghiile nu erau tăiate, ca acelea ale 
magistraţilor sau ale clericilor. 

A doua zi, judecătorul, juraţii, grefierul, chirurgii și soldaţii se 
duseră la locul unde fusese mușcat bietul răposat și văzură 
picături de sânge și urme de pași în iarbă, mergând până la 
mare, unde se opreau. 

Era în vremea când se coc strugurii, în luna vinului, în a patra 
zi, când, în orașul Bruxelles se aruncă norodului din vârful 
turnului bisericii Saint-Nicolas, după liturghie, saci cu nuci. 

Noaptea, Nele fu trezită de niște ţipete venite din stradă. O 
căută pe Katheline în odaie și nu o găsi. Alergă jos și deschise 
ușa, iar Katheline intră, zicând: 

— Scapă-mă! Scapă-mă! Lupul! Lupul! 

Și Nele auzi urlete îndepărtate pe câmp. Tremurând, aprinse 
toate lămpile, făcliile și lumânările. 

— Ce s-a întâmplat, Katheline? o întrebă, strângând-o în 
braţe. 

Katheline se așeză, cu ochii rătăciţi și zise, privind lumânările: 

— E soarele, alungă duhurile rele. Lupul, lupul urlă pe câmp. 

— Dar, spuse Nele, de ce ai ieșit din pat, de la căldură, ca să 
răcești în noaptea umedă de septembrie? 

lar Katheline zise: 

— Hanske a ţipat în noaptea asta ca vulturul de mare și am 
deschis ușa. Și mi-a zis: 

— la băutura asta care te face să ai vedenii. 

Și am băut. Hanske e chipeș. Luaţi focul! Atunci, m-a dus 
lângă canal și mi-a spus: 

— Katheline, îţi voi da înapoi cei șapte sute de galbeni, îi vei 
da lui Ulenspiegel, feciorul lui Claes. Uite doi să-ţi cumperi o 
rochie, vei avea o mie, curând. 

— O mie, am zis, iubitule, voi fi bogată atunci. 

— li vei avea, îmi spuse el, dar nu există, în Damme, femei și 
fete care sunt acum la fel de bogate cum vei fi tu? 

— Nu știu, i-am răspuns. Dar nu voiam să îi spun numele lor, 
de teamă să nu le îndrăgească. Atunci, îmi zise: 

— Află și să-mi spui numele lor, atunci când mă voi întoarce. 

Aerul era rece, ceața acoperea pășunile, crenguțele uscate 
cădeau din copaci, pe drum și luna strălucea și din apa canalului 
păreau să se ridice flăcări. Hanske îmi zise: 

— Este noaptea vârcolacilor; toate sufletele păcătoşilor ies din 
iad. Trebuie să-ţi faci de trei ori semnul crucii cu mâna stângă și 
să strigi: „Sare! Sare! Sare!” care este emblema nemuririi; și nu- 
ţi vor face niciun rău. 

Și eu i-am spus: 

— O să fac tot ce vrei, Hanske, iubitul meu. 

El mă îmbrăţișă, zicând: 

— Tu ești femeia mea. 

— Da, zisei. 

Și la auzul vorbelor lui dulci, o fericire cerească îmi aluneca pe 
trup, ca un balsam. Imi așeză în păr trandafiri, ca o coroniţă și 
îmi spuse: 

— Eşti frumoasă. 

lar eu Îi spusei: 

— Și tu ești frumos, Hanske, iubitul meu, în hainele tale alese, 
de catifea verde cu ceaprazuri de aur, cu pana ta lungă care-ţi 
flutură la tichie și fața ta albă ca spuma valurilor. Și, dacă te-ar 
vedea, fetele din Damme ar alerga după tine, să-ţi ceară inima; 
dar trebuie să mi-o dai doar mie, Hanske. 

El spuse: 

— Încearcă să afli care sunt cele mai bogate și averea lor va fi 
a ta. 

Apoi plecă, lăsându-mă acolo, după ce mă împiedică să îl 
urmez. 

Rămăsei pe loc, făcând să-mi sune în mână cei doi galbeni, 
tremurând rebegită de frig, din pricina ceţii, când văzui ieșind 
dintr-o râpă, căţărându-se pe povârniș, un lup cu botul verde și 
trestii lungi prinse în blana albă. Strigai: „Sare! Sare! Sare!” 
făcându-mi semnul crucii, dar nu se arătă deloc cuprins de frică. 
Și alergai din răsputeri, eu ţipând, el urlând și îl auzii clănţănind 
din dinţi lângă mine, o dată atât de aproape de umărul meu, 
încât crezui că o să mă înșface. Dar alergam mai repede decât 
el. Din fericire, întâlnii la colțul străzii Bâtlanului straja de 
noapte, cu felinarul ei. 

— Lupul! Lupul! strigai. 

— Nu îţi fie teamă, zise straja de noapte, o să te duc până 
acasă, Katheline, cea care și-a pierdut minţile. 

Și simţii că mâna cu care mă ţinea îi tremura. Era și el, de 
asemenea, înfricoșat. 

— Dar a prins din nou curaj, zise Nele. Ascultă cum cântă 
acum, cu voce tărăgănată: Die clock is tien, tien aen de clock! 
„Clopotul bate ceasurile zece, bate ceasurile zece clopotul!” Și 
face să-i scârțâie hârâitoarea. 

— Îndepărtaţi focul, zise Katheline, îmi arde capul. 

lar Nele se uita la Katheline și se ruga Maicii Preciste, 
Fecioara, să-i scoată din cap focul nebuniei; și plânse, aplecată 
asupra ei. 


e Capitolul 38 


La Bellem, pe malul canalului din Bruges, Ulenspiegel și 
Lamme întâlniră un cavaler purtând la pălărie trei pene de cocoș 
și călărind în galop spre Gand. Ulenspiegel cântă precum 

ciocârlia, iar cavalerul, oprindu-se, răspunse imitând trâmbiţa 
cocoșului. 

— Aduceţi vești, năvalnice cavaler? întreba Ulenspiegel. 

— Veşti mari, răspunse cavalerul. La sfatul domnului de 
Chatillon care este în Franța amiralul mării, prințul libertăţii a 
dat comisioane pentru echiparea navelor de război, în afara 
acelora care sunt deja înarmate la Emden și în Oost-Frisia. Vitejii 
bărbaţi care au primit aceste comisioane sunt: Adrien de 
Berghes, senior de Dolhain; fratele său, Louis de Hainaut; 
baronul de Montfaucon; seniorul Louis de Brederode; Albert 
d'Egmont, feciorul decapitatului și nu trădător ca frate-său; 
Berthel Enthens de Mentheda, Frisonul, Adrien Menningh, 
Hembyse, aprigul și trufașul senior din Gand și Jan Brock. Prinţul 
a dat tot avutul lui, peste cincizeci de mii de florini. 

— Am cinci sute pentru el, zise Ulenspiegel. 

— Du-i la mare, zise călăreţul. 

Și plecă în galop. 

— Iși dă tot avutul, zise Ulenspiegel. Noi, ceilalţi, ne punem 
doar pielea la bătaie. 

— Asta nu-i nimic, zise Lamme, dar oare veșnic o să auzim 
vorbindu-se doar de jafuri și omoruri? Portocala e la pământ. 

— Da, zise Ulenspiegel, la pământ, ca un stejar doborât; dar 
din stejar se fac corăbiile libertăţii! 

— Spre folosul său, zise Lamme. Dar, pentru că nu mai e nicio 
primejdie, să ne cumpărăm iar niște măgari. Îmi place să 
călătoresc șezând și fără clopoței la tălpi. 

— Să ne cumpărăm măgari, încuviinţă Ulenspiegel; poţi 
oricând să îi vinzi când vrei să te descotorosești de ei. 

Se duseră la târg și găsiră acolo, cu plată, firește, doi măgari 
strașnici, cu harnașamentul trebuincios. 


e Capitolul 39 


Tot călărind cu picioarele răsfirate, unul încoace și unul încolo, 
ajunseră la Oost-Camp, unde se află o pădure mare, chiar la 
marginea canalului. 

Umblând după umbră și miresme dulci, intrară în ea, peste tot 
văzând doar lungi poteci ducând în toate părțile, spre Bruges, 
Gand, Zuid și Noord-Vlaenderen. 

Deodată, Ulenspiegel sări jos de pe măgarul lui. 

— Nu vezi ceva acolo? 

Lamme răspunse: 

— Da, văd. 

Și, tremurând: 

— Nevasta mea, buna mea nevastă! Ea este, fiule. Ha! Nu pot 
să merg la ea, să o regăsesc astfel! 

— De ce te plângi? îl întrebă Ulenspiegel. E frumoasă așa, pe 
jumătate goală, în acel pieptar de muselină, crestat în lung, care 
lasă să i se vadă carnea fragedă. E prea tânără, nu poate fi 
nevasta ta. 

— Fiule, răspunse Lamme, ea este, fiule, o recunosc. Du-mă la 
ea, mi s-au muiat picioarele. Cine și-ar fi putut închipui una ca 
asta despre ea? Să danseze în felul ăsta, îmbrăcată ca o 
tigancă, fără nicio rușine. Da, ea este; uite-i picioarele fine, 
brațele goale până la umeri, sânii rotunzi și rumeni, ieșindu-i pe 
jumătate din pieptarul de muselină. Uite cum necăjește cu 
steagul acela roșu ditamai câinele care sare după el. 

— Este un câine ţigănesc, spuse Ulenspiegel; în Ţările de Jos 
nu se află soiul ăsta. _ 

— Țigănesc... nu știu... Dar ea este! Ha! Fiule, nu mai văd. Işi 
ridică și mai mult pantalonașii, ca să i se vadă picioarele 
rotunde. Râde, ca să-și arate dinţii albi și în hohote, ca să i se 
audă sunetul glasului ei dulce. Își desface sus pieptarul și se 
lasă pe spate. Ha! Gâtul ăsta de lebădă drăgăstoasă, umerii 
ăștia goi, ochii ăștia limpezi și îndrăzneți! Alerg la ea. 

Și sări iute de pe măgar. 

Dar Ulenspiegel, oprindu-l, zise: 

— Această fetișcană, nici pomeneală să fie nevasta ta. 
Suntem în preajma unei șatre. Fii cu băgare de seamă. Vezi 
fumul înălțându-se în spatele copacilor? Auzi lătratul câinilor? 
Poftim acum, uite câţiva care au pus ochii pe noi, gata să ne 
muște, poate. Cred că e mai sănătos să ne tupilăm în tufișuri. 

— Ba n-o să mă ascund deloc, zise Lamme; femeia asta e 
femeia mea, flamandă ca și noi. 

— Ești orb și nebun, îi spuse Ulenspiegel. 

— Orb, nu! O văd limpede dansând, pe jumătate despuiată, 
râzând și sâcâind câinele ăla mare. Se preface că nu ne vede. 
Dar ne vede, hoţomana, îţi spun eu. Thyl! Thyl! Uite câinele cum 

se aruncă asupra ei și o răstoarnă ca să-i ia stegulețul roșu. Și 
ea cade, scoțând un țipăt plângăreţ. 

Și, cât ai clipi, Lamme se năpusti spre ea, strigându-i: 

— Nevasta mea, nevasta mea! Unde te-ai lovit, iubito? De ce 
râzi în hohote? Ai privirile rătăcite. 

Și o îmbrăţișă și o mângâie și îi zise: 

— Aluniţa pe care o aveai sub sânul stâng. N-o văd. Unde e? 
Nu ești nevasta mea. Dumnezeule mare din ceruri! 

lar ea nu contenea cu râsul. 

Deodată, Ulenspiegel răcni: 

— Păzea, Lamme! 

Și Lamme, întorcându-se, se pomeni în fața unei namile 
tuciurii, un ţigan tras la faţă, oacheș ca o peperkoek care este 
turta dulce în Franța. 

Lamme apucă ţepușa și, pregătindu-se să se apere, strigă: 

— Ajutor, Ulenspiegel! 

Tiganul îi zise în germana din părţile de sus: 

— Gibt mi ghelt, ein Richsthaler auf tsein (Dă-mi bani, un taler 
sau zece). 

— Uite, spuse Ulenspiegel, fetișcana se duce râzând în hohote 
și întorcând mereu capul, ca să ne facă să ne ducem după ea. 

— Gibt mi ghelt, zise namila. Plătește-ţi dragostea. Suntem 
săraci și nu vrem să îţi facem niciun rău. 

Lamme îi dădu un galben. 

— Ce meserie ai? îl întrebă Ulenspiegel. 

— Toate, răspunse ţiganul. Fiind meșteri în arta magiei, 
descântăm și facem vrăji. Cântăm la tamburină și dansăm 
dansuri ungurești. Sunt mulţi printre noi care fac colivii și 
grătare pentru fripturi pe cinste. Dar toţi, flamanzi și valoni, se 
tem de noi și ne alungă. Pentru că nu putem trăi din câștig 
cinstit, ne ţinem de furtișaguri, adică mai ciupim legume, carne 
și păsări de la ţărani, fiindcă nu vor nici să ne dea, nici să ne 
vândă. 

Lamme îl întrebă: 

— Cine e fetișcana asta, care seamănă atât de mult cu 
nevastă-mea? 

— Este fata bulibașei, zise tuciuriul. 

Apoi, vorbind în șoaptă, ca un om care se teme: 

— Dumnezeu a lovit-o cu zăduful dragostei și nu știe ce-i 
aceea rușinea, ca orice femeie. Cum vede un bărbat, o apucă 

nebunia și veselia și râde întruna. De-abia vorbește, multă 
vreme am crezut-o mută. Noaptea, stă tristă în fața focului, 
plângând, sau, alteori, râde fără pricină și își arată pântecul, 
zicând că o doare. Vara, la ora prânzului, după masă, o cuprinde 
nebunia cea mai mare. Atunci, se duce să danseze aproape 
goală în preajma taberei. Nu vrea să poarte decât veșminte de 
tul ori de muselină și, iarna, cu mare greutate o acoperim cu o 
manta de păr de capră. 

— Dar, se miră Lamme, n-are niciun prieten care să o 
împiedice să se dea astfel oricărui bărbat ce-i iese în drum? 

— Nu are, zise ţiganul, căci călătorii, apropiindu-se de ea și 
văzându-i ochii rătăciţi, mai mult se sperie decât se 
îndrăgostesc de ea. Matahala asta s-a dovedit îndrăzneață, zise 
el, arătând spre Lamme. 

— Lasă-l să-ţi spună așa, fiule, zise Ulenspiegel, este un 
stockvisch care o vorbește de rău pe balenă. Cine dă mai multă 
untură? 

— Ai limba ascuţită în dimineaţa asta, spuse Lamme. 

Dar Ulenspiegel, fără să îl asculte, îl întrebă pe ţigan: 

— Și ce face când și alţii sunt la fel de îndrăzneţi ca prietenul 
meu Lamme? 

Țiganul răspunse trist: 

— Atunci, are parte și de plăcere și de câștig. Cei care o au își 
plătesc bucuria, iar banii slujesc s-o îmbrace, dar și pentru 
trebuinţele bătrânilor și femeilor. 

— Nu ascultă, așadar, de nimeni? întrebă Lamme. 

Tuciuriul răspunse: 

— Să-i lăsăm să trăiască după cum vor pe cei loviți de 
Dumnezeu. În felul acesta își arată el vrerea. Și asta este și 
legea noastră. 

Ulenspiegel și Lamme porniră mai departe. Și ţiganul se 
întoarse grav și mândru la șatra lui. Și fetișcana, râzând în 
hohote, dansa în luminiș. 


e Capitolul 40 


În drum spre Bruges, Ulenspiegel îi zise lui Lamme: 
— Am cheltuit o groază de bani cu plata soldaţilor pe care i- 
am tocmit, cu plata oamenilor legii pe care i-am cumpărat, cu 

darul pentru ţiganca care ne-a bucurat și ne-a întristat, cu acele 
nenumărate o/ie-koeken pe care îţi place să le înfuleci 
necontenit, fără să fi vândut măcar una singură. Ori, cu toată 
pofta nemăsurată a pântecului tău, a sosit ceasul să trăim mai 
cumpătat. Dă banii încoace, de-acum încolo o să ţiu eu de 
baierele pungii pentru amândoi. 

— Mă învoiesc, spuse Lamme. 

Și, dându-i gologanii, zise: 

— Nu mă lăsa, totuși, să mor de foame; căci, ia gândește-te 
oleacă, pântecos și voinic cum sunt, am nevoie de hrană bogată 
și din belșug. Asta ţi se potrivește ţie, slăbânog și pirpiriu cum 
ești, să trăiești de pe o zi pe alta, mâncând sau nemâncând 
după cum se nimerește, ca scândurile de pe cheiuri care trăiesc 
cu aer și ploaie. Dar mie aerul îmi face poftă de mâncare, iar 
când plouă îmi chiorăie maţele de foame, așa că am nevoie de 
alt fel de ospeţe. 

— O să le ai, îl linişti Ulenspiegel, ospețe de posturi bine 
cumpănite. Chiar și burțile cele mai pline nu le pot ţine piept; se 
dezumflă încetul cu încetul și îl fac ușor ca o pană pe omul cel 
mai greu. Și o să îl vedem curând pe Lamme al nostru, slăbit 
atât cât trebuie, alergând ca un cerb. 

— Vai de zilișoarele mele! suspină Lamme. Ce soartă crudă 
mă așteaptă! Mi-e foame, fiule, aș vrea să cinez de seară. 

Într-adevăr, se înnopta. Ajunseră la Bruges, prin poarta din 
Gand. Arătară hârtiile de trecere. După ce plătiră o jumătate de 
sol pentru ei și doi pentru măgari, intrară în oraș; Lamme, 
gândindu-se la cuvintele lui Ulenspiegel, părea copleșit de 
tristeţe. 

— O să mâncăm curând? întrebă, plin de speranţă. 

— Da, îi făgădui Ulenspiegel. 

Poposiră la /n de Meermin, La Sirena, a cărei firmă, scrisă cu 
litere aurite, era atârnată sub acoperișul ascuţit al hanului. 

Duseră măgarii în grajd și Ulenspiegel porunci să li se aducă 
pâine, bere și brânză. 

Hangiul rânji, aducându-le această masă săracă; Lamme 
mânca în silă, uitându-se deznădăjduit la Ulenspiegel care 
înfuleca de zor din pâinea prea veche și brânza prea proaspătă, 
de parcă ar fi fost ortolani. Și Lamme își bea berea puțină și 
apoasă, de parcă ar fi înghiţit o fiertură de leac. Ulenspiegel 
pufni în râs, văzându-l atât de mâhnit. Și mai era, de asemenea, 

cineva care râdea în curtea hanului și venea întruna să-și arate 
botișorul la fereastră. Ulenspiegel văzu o femeie care își ferea 
fața. Crezând că e vreo slujnică răutăcioasă, nu se mai gândi la 
ea și, văzându-l pe Lamme palid, trist și alb la faţă, din pricină 
că nu se putea înfrupta după pofta inimii, i se făcu milă de el și 
se gândi să ceară să i se aducă tovarășului său jumări cu 
cârnaţi, boabe cu carne de vacă sau orice altă mâncare caldă; 
și, tocmai atunci, hangiul intră și zise, descoperindu-se: 

— Dacă domnii călători doresc o masă mai bună, să 
vorbească și să spună ce vor. 

Lamme căscă ochii mari și gura și mai mare și se uită la 
Ulenspiegel cu neliniște și speranță. 

Acesta răspunse: 

— Lucrătorii care bat drumurile nu sunt defel bogaţi. 

— Se întâmplă, uneori, să nu știe cât de bogați sunt, zise 
hangiul. Și, arătând spre Lamme: Mutra asta de treabă face cât 
două. Ce le-ar place senioriilor voastre să mănânce și să bea? O 
omletă cu șuncă grasă, choese!/s, făcută acum, caldă, cârnăciori, 
un clapon care se topește în gură, o friptură pe cinste, cu un sos 
cu patru mirodenii, dobbe/-knol de Anvers, dobbel-kuyt de 
Bruges, vin de Louvain, pregătit ca cel de Bourgogne? Și fără 
plată. 

— Adu totul, se repezi Lamme. 

Masa fu de îndată burdușită cu mâncăruri și băuturi și 
Ulenspiegel se desfătă, privindu-l pe bietul Lamme care, mai 
flămând ca oricând, se năpusti asupra omletei, asupra acelor 
choesels, a claponului, a jambonului, a fripturilor, turnându-și pe 
gâtlej litri de dobbe/-kno!/, de dobbel-kuyt și de vin de Louvain, 
pregătit în felul celui de Bourgogne. 

Când se sătură, scoase un oftat de ușurare și de mulțumire 
care se auzi de parcă ar fi răsuflat o balenă și aruncă o privire în 
jurul lui, să vadă dacă n-a mai rămas ceva de mâncare pe masă. 
Și se apucă să ronţăie cârnăciorii. 

Nici Ulenspiegel, nici el nu zăriră mutriţa drăgălașă privind 
surâzătoare pe fereastră și apoi învârtindu-se încolo și încoace 
prin curtea hanului. Hangiul aduse vin fiert cu scorţişoară și 
zahăr de Madera și băură mai departe. Și cântară. 

La ceasul stingerii, fură poftiţi să urce fiecare în câte o odaie 
mare și frumoasă. Ulenspiegel răspunse că una mică le era 
îndeajuns la amândoi. Hangiul le zise: 

— Nu am. Veţi căpăta fiecare câte o cameră de senior, fără 
plată. 

Și, într-adevăr, îi duse în camere bogat mobilate și cu covoare 
groase așternute pe jos. In aceea a lui Lamme, se afla un pat 
mare. 

Ulenspiegel, care băuse zdravăn și pica de somn, îl lăsă să se 
ducă să se culce, apoi făcu iute la fel. 

În ziua următoare, la ora prânzului, intră în odaia lui Lamme și 
îl găsi dormind și sforăind. Lângă el, se afla o pungă drăgălașă 
plină cu monezi. O deschise și văzu că erau numai monezi de 
aur și de argint. 

Îl scutură pe Lamme ca să-l trezească; acesta se dezmetici 
din somn, se frecă la ochi și, uitându-se în jurul lui, neliniștit, 
spuse: 

— Nevasta mea! Unde e nevasta mea? 

Și, arătând locul gol de lângă el, zise: 

— Adineauri era aici. 

Apoi, sărind din pat, se uită din nou peste tot, scotoci prin 
toate ungherele odăii, în firidă, deschise dulapurile și strigă, 
bătând din picior: 

— Nevasta mea! Unde e nevasta mea? 

Hangiul, auzind atâta larmă, urcă iute. 

— Ticălosule, zise Lamme, apucându-l de gât, unde e nevasta 
mea? Ce-ai făcut cu nevasta mea? 

— Drumet grăbit, zise hangiul, nevasta ta? Ce nevastă? Ai 
venit singur. Nu știu nimic. 

— Ha! nu știe, zise Lamme, cotrobăind din nou prin toate 
colţurile și colţișoarele odăii. Vai! A fost aici, noaptea asta, în 
patul meu, ca pe vremea dragostei noastre. Da. Unde ești, 
iubito? 

Și, azvârlind punga pe jos: 

— Nu banii tăi îi vreau, ci pe tine, trupul tău dulce, sufletul tău 
blând, o, iubita mea! O, cerule! N-o să te mai întorci niciodată. 
Mă obișnuisem să nu te mai văd, să trăiesc fără dragoste, 
blânda mea comoară. Și iată că te-ai întors doar ca să mă lași 
din nou. Aș vrea să mori. Ha! Nevasta mea! Unde e nevasta 
mea? 

Și plângea cu lacrimi fierbinţi, trântit pe podea. Apoi, 
deschizând brusc ușa, începu să alerge prin tot hanul și pe 
stradă, numai în cămașă, strigând: 

— Nevasta mea! Unde e nevasta mea? 

Dar se întoarse iute, căci ștrengarii de pe stradă începură să îl 
huiduie și să arunce cu pietre. 

Și Ulenspiegel îi zise, silindu-l să se îmbrace: 

— Nu te întrista, o să o mai vezi, de vreme ce ai văzut-o 
acum. Încă te mai iubește, dacă s-a întors să te vadă, fiindcă, 
fără îndoială, ea a plătit masa îmbelșugată și camerele de 
seniori și ţi-a lăsat pe pat punga asta plină. Cenușa îmi spune că 
asta nu-i deloc fapta unei neveste necredincioase. Nu mai 
plânge și să mergem să apărăm pământul străbunilor. 

— Să mai rămânem la Bruges, zise Lamme; o să cutreier tot 
orașul și o să o găsesc. 

— Ba n-o să o găsești defel, fiindcă se ascunde de tine, spuse 
Ulenspiegel. 

Lamme încercă să îl descoasă pe hangiu, dar acesta nu vru 
să-i spună nimic. 

Și porniră spre Damme. 

Pe drum, Ulenspiegel îi zise lui Lamme: 

— De ce nu-mi spui cum a ajuns lângă tine, în pat și cum a 
plecat? 

— Fiule, răspunse Lamme, știi că am sărbătorit cu carne, bere 
și vin și că de-abia mai suflam când am urcat să ne culcăm. 
Aveam, ca să îmi luminez odaia, o lumânare de ceară, ca un 
senior și pusesem sfeșnicul pe o laviță, ca să mă pregătesc de 
culcare; ușa rămăsese întredeschisă, lavita era lângă ușă. 
Dezbrăcându-mă, mă uitam cu mare dragoste spre pat, de-abia 
așteptând să mă cufund în somn; lumânarea de ceară se stinse 
dintr-o dată. Simţii ca o adiere și auzii un zgomot ușor de pași în 
odaie, dar, fiindu-mi mai mult somn decât frică, mă prăvălii ca 
un bolovan în pat. Când eram gata-gata să adorm, o voce, 
vocea ei, o! nevasta mea, biata mea nevestică! îmi spuse: „Ai 
mâncat pe săturate, Lamme?” Și vocea ei era lângă mine și 
chipul, de asemenea și trupul ei dulce. 

În ziua aceea, regele Filip, mâncând prea multe plăcinte, era 
și mai melancolic ca de obicei. Cântase la clavecinul lui viu: o 
ladă în care erau închise două mâţe, ale căror capete ieșeau 

prin niște găuri rotunde, sub clape. De fiecare dată când regele 
lovea o clapă, aceasta, la rândul ei, lovea mâţa cu un ac; și biata 
de ea mieuna și scâncea din pricina durerii. 

Dar Filip nu râdea defel. 

Își frământa fără încetare mintea cum ar putea să îi vină de 
hac Elisabetei, marii regine și să o pună pe Maria Stuart pe 
tronul Angliei. În acest scop, îi scrisese strâmtoratului și 
îndatoratului papă; papa îi răspunse că, pentru asta, ar vinde 
bucuros vasele sfinte din biserici și comorile Vaticanului. 

Dar Filip nu râdea defel. 

Ridolfi, iubitul reginei Maria, care nădăjduia că, dacă o 
eliberează, o va lua după aceea de soţie și va ajunge regele 
Angliei, veni să îl vadă pe regele Filip pentru a unelti împreună 
cum să o răpună pe regina Elisabeta. Dar era atât de 
„parlanchin””, așa cum avea să scrie regele, că se ajunsese să 
se vorbească în gura mare despre planul său la bursa din 
Anvers; și crima nu mai fu comisă. 

Și Filip nu râdea defel. 

Mai târziu, primind poruncă de la rege, ducele cel sângeros 
trimise în Anglia două perechi de asasini. Aceștia izbutiră, în 
cele din urmă, să fie spânzurați. 

Și Filip nu râdea defel. 

Și, astfel, Dumnezeu mereu înșela ambiția acestui vampir 
care chibzuia să-și răpească fiul din mâinile Mariei Stuart și să 
domnească în locul lui, împreună cu papa, asupra Angliei. Și tare 
se mai necăjea ucigașul, văzând cât de mare și de puternică era 
această nobilă ţară. Nu înceta să-și întoarcă spre ea ochii săi 
stinși, tot gândindu-se cum să o strivească, spre a-și putea face 
apoi mendrele, stârpindu-i pe reformaţi, mai cu seamă pe cei 
bogaţi și moștenind averile victimelor. 

Dar nu râdea defel. 

Și i se aduseră șoareci de casa și șoareci-de-pădure, într-o 
cutie de fier, cu margini înalte, deschisă într-o parte; și așeză 
cutia pe foc să se încingă și se desfătă să vadă și să audă cum 
sar, chițăie de durere și, în cele din urmă, își dau duhul 
sărmanele lighioane. 

Dar nu râdea defel. 


15 Vorbăreţ. (n.tr.). 


Apoi, palid și cu mâinile tremurânde, se duse în braţele 
doamnei de Eboli, să-și verse focul dezmățului, aprins la torța 
cruzimii. 

Și nu râdea defel. 

Și doamna Eboli îl primea de teamă și nu din dragoste. 

Aerul era cald: dinspre marea calmă nu venea nicio adiere de 
vânt. Copacii de pe malurile canalului din Damme foșneau stins, 
greierii rămâneau departe, pe câmp, în vreme ce oamenii 
bisericilor și abaţiilor, în sate, veneau să ia a treisprezecea parte 
din recoltă, pentru preoţi și călugări. Din cerul albastru, 
dogoritor, adânc, soarele revărsa văpăi și natura dormea sub 
razele lui ca o tânără fată goală, răsfățându-se sub mângâierile 
iubitului ei. Crapii făceau tumbe deasupra apei canalului, 
încercând să hăpăie din zbor muștele care zumzăiau ca un 
cazan în clocot, în vreme ce, rândunelele cu trupul prelung, cu 
aripi mari, căutau să le ia prada. Din pământ, se ridica, sclipind 
în lumină, un abur cald și mătăsos. Țârcovnicul din Damme 
vestea, din vârful turnului, cu un clopot dogit, sunând ca o 
căldare, că era miezul zilei și vremea mesei pentru ţăranii care 
trudeau la strânsul fânului. Femeile strigau cu mâinile făcute 
pâlnie, chemându-și pe nume oamenii, fraţii sau soţii: Hans, 
Pieter, Joos; și, pe deasupra gardurilor, se zăreau pălăriile lor 
roșii de paie, cu boruri largi. 

Hăt-departe, se înălța în faţa ochilor lui Ulenspiegel și Lamme, 
înalt, pătrat și masiv, turnul bisericii Notre Dame și Lamme zise: 

— Acolo sunt, fiule, durerile și dragostele tale. 

Dar Ulenspiegel nu îi răspunse. 

— Curând, zise Lamme, o să-mi văd fosta mea casă și, poate 
și nevasta. 

Dar Ulenspiegel nu îi răspunse. 

— Om de lemn, zise Lamme, inimă de piatră, nimic nu te 
mișcă, nici vecinătatea locurilor unde ţi-ai petrecut copilăria, nici 
umbrele dragi ale sărmanului Claes și sărmanei Soetkin, cei doi 
mucenici. Cum! Nu ești nici trist, nici vesel? Cine ţi-a veștejit 
astfel sufletul? Uite-mă pe mine, înfrigurat, neliniștit, tresăltând 
în slănina mea, uite-mă... 

Lamme se uită la Ulenspiegel și-l văzu cu chipul alb ca varul, 
capul lăsat în jos, buzele tremurând și plângând în tăcere. 

Și tăcu. 

Merseră astfel, fără să scoată o vorbă, până la Damme, în 
care intrară pe uliţa Bâtlanului, fără să vadă pe nimeni, din 
pricina arșiței. Câinii, cu limba scoasă și culcaţi pe-o rână, 
căscau în pragul porților. Lamme și Ulenspiegel trecură chiar pe 
lângă primărie, în faţa căreia fusese ars pe rug Claes; buzele lui 
Ulenspiegel tremurară și mai mult și încetă să plângă. Ajungând 
dinaintea casei lui Claes, locuită acum de un alt meșter 
cărbunar, îi spuse acestuia, trecându-i pragul: 

— Mă recunoști? Vreau să mă odihnesc aici. 

Meșterul cărbunar zise: 

— Te recunosc. Ești fiul victimei. Umblă pe unde vrei prin casa 
asta. 

Ulenspiegel se duse în bucătărie, apoi urcă în odaia lui Claes 
și Soetkin și acolo plânse iar. 

Când cobori, meșterul cărbunar îi spuse: 

— Uite pâine, brânză și bere. Dacă ţi-e foame, mănâncă, dacă 
ţi-e sete, bea. 

Ulenspiegel făcu semn cu mâna că nu-i era nici foame, nici 
sete. 

Merse astfel cu Lamme, călare pe măgar, în vreme ce el și-l 
ținea pe al său de dârlogi. 

Ajunseră la căsuţa lui Katheline, își priponiră măgarii și 
intrară. Era ora prânzului. Pe masă era fasole verde, amestecată 
cu bob mare și alb. Katheline mânca; Nele era în picioare, gata 
să toarne în strachina lui Katheline un sos cu oțet pe care 
tocmai îl luase de pe foc. 

Când intră Ulenspiegel, se zăpăci atât de tare, încât puse oala 
cu sos cu tot în strachina lui Katheline care, clătinând din cap, 
căuta boabele cu lingura în jurul oalei și, lovindu-se peste frunte, 
zicea ca o femeie care și-a pierdut minţile: 

— Luaţi focul! Îmi arde capul! 

Mirosul de oţet îi făcu foame lui Lamme. 

Ulenspiegel stătea drept, uitându-se la Nele cu un zâmbet de 
dragoste în marea lui tristețe. 

Și Nele, fără să-i spună o vorbă, își aruncă braţele după gâtul 
lui. Și ea părea că și-a pierdut minţile: plângea, râdea și, roșie 
de așa mare și dulce plăcere, zicea doar: 

— Thyl! Thyl! 

Ulenspiegel, fericit, o privea; apoi, ea îl lăsa, se ducea puţin 
mai departe, îl sorbea din ochi veselă și, de acolo, se năpustea 
din nou asupra sa, aruncându-și brațele după gâtul lui; și tot 
așa, de mai multe ori la rând. Elo sprijinea beat de fericire, fără 
să poată să se desprindă de ea; până ce Nele, istovită, se 
prăbuși ca leșinată pe un scaun. Apoi, zise, fără sfială: 

— Thyl! Thyl! lubitul meu! Așadar, te-ai întors! 

Lamme rămăsese în picioare, lângă ușă; când se liniști, Nele, 
arătând spre el, întrebă: 

— Unde l-am mai văzut pe grăsanul ăsta? 

— E prietenul meu, răspunse Ulenspiegel. Își caută nevasta, 
însoţit de mine. 

— Te recunosc, zise Nele, vorbindu-i lui Lamme. Locuiai pe 
strada Bâtlanului. Îţi cauţi nevasta, am văzut-o la Bruges, trăind 
cu credinţă și evlavie. Când am întrebat-o de ce și-a părăsit cu 
atâta cruzime soțul, mi-a răspuns: „Așa a fost sfânta vrere a lui 
Dumnezeu și porunca sfintei pocăinţe, să nu mai pot trăi cu el 
de acum înainte”. 

Lamme tare se întristă la vorbele astea și trase cu ochiul spre 
bobul cu oțet. lar ciocârliile, cântând, se înălțau spre cer și 
natura, răsfățându-se, se lăsa mângâiată de soare. Și Katheline 
tot aduna cu lingura, în jurul oalei, bobul alb, păstăile verzi și 
sosul. 

În vremea asta, o fetișcană de cincisprezece ani o porni, 
singură, în plină zi, printre dune, să meargă de la Heyst la 
Knokke. Nimeni nu-i ducea grija, căci se știa că vârcolacii și 
duhurile rele ale celor osândiți mușcă doar noaptea. Ducea, într- 
un săculeţ, patruzeci și opt de soli de argint, valorând patru 
florini, pe care maică-sa, Toria Pieterson, care locuia la Heyst, îi 
datora, în urma unei vânzări, unchiului ei, Jan Rapen, care locuia 
la Knokke. Fetișcana, Betkin pe numele ei, își pusese veșmintele 
cele mai bune și o pornise veselă la drum. 

Seara, maică-sa începu să se îngrijoreze, văzând că nu se mai 
întoarce; închipuindu-și, totuși, că a rămas peste noapte la 
unchiul ei, nu se neliniști prea tare. 

A doua zi, niște pescari, întorși de pe mare cu o barcă cu 
pește, își traseră ambarcaţiunea pe plajă și descărcară peștele 
în căruțe, ca să-l vândă la licitaţie, cu căruţa, la piaţa de pește 
din Heyst. Urcară pe drumul presărat cu scoici și dădură, printre 
dune, de trupul unei fetișcane goale pușcă, adică și fără 
cămașă, într-o baltă de sânge. Apropiindu-se, văzură pe 
sărmanul ei gât sfărâmat urme de colți lungi și ascuțiți. Culcată 
pe spate, avea ochii deschiși spre cer și gura, de asemenea, 
deschisă, parcă strigând în frigurile morții. 

Acoperindu-i corpul cu un opperst-K/leed, o duseră până la 
Heyst, la primărie. Acolo, se strânseră pe dată juraţii și 
bărbierul-chirurg care spuse răspicat că acei colţi lungi nu erau 
nicidecum dinţi de lup născut în pădure, ci de weer-wo/f, 
blestemat și hain vârcolac și că trebuie să se roage cu toţii lui 
Dumnezeu, să izbăvească Flandra. 

Și în întreg comitatul, dar mai cu seamă la Damme, Heyst și 
Knokke, se înălțară rugăciuni și se ţinură predici. 

lar norodul, gemând, umplu bisericile. 

În cea din Heyst, unde fusese adus trupul fetei, bărbaţi și 
femei plângeau, văzându-i gâtul însângerat și sfâșiat. lar mama 
fetei zise, chiar în biserică: 

— Vreau să mă duc la acel weer-wolf și să-l rup cu dinţii. 

Și femeile, plângând, o îndemnau să facă așa. Și unele 
spuneau: 

— N-ai să te mai întorci. 

Și se duse, cu bărbatul ei și cu cei doi fraţi ai ei, înarmaţi până 
în dinţi, să caute lupul pe plajă, printre dune și prin văi, dar nu 
dădură de el. Și bărbatul trebui să o ducă înapoi acasă, căci 
răcise din pricina frigului de peste noapte; și vegheară lângă ea, 
cârpind năvoadele pentru pescuit. 

Judele din Damme, socotind că weer-wo/f-ul este o jivină care 
se hrănește cu sânge și nu despoaie morții, zise că acesta este 
negreșit însoțit de niște tâlhari, rătăcind printre dune pentru 
câștigul lor ticălos. Așa că puse să se tragă clopotele, dând, 
astfel, tuturor de veste să pună mâna pe arme și pe ciomege și 
să pornească pe urmele tuturor cerșetorilor și vagabonzilor, să-i 
înșface și să-i caute bine, să vadă dacă nu găsesc asupra lor 
galbeni sau straie ale celor uciși. Și, apoi, cerșetorii și vagabonzii 
în putere vor fi duși pe galerele regelui. lar celor bătrâni sau 
betegi li se va da drumul. 

Dar nu găsiră nimic. 

Ulenspiegel se înfăţișă judelui și îi zise: 

— Vreau să omor acel weer-wolfi 

— Pe ce te bizui? îl întrebă judecătorul. 

_ — Cenușa se zbate la pieptul meu, răspunse Ulenspiegel. 
Ingăduie-mi să lucrez la fierăria obștii. 

— ţi este îngăduit, zise judecătorul. 

Ulenspiegel, fără să sufle o vorbă despre planurile lui nici unui 
bărbat și nici unei femei din Damme, se duse la fierărie și, acolo, 
în taină, meșteri o capcană de toată frumuseţea pentru animale 
mari. 

A doua zi, sâmbătă, zi dragă acelui weer-wo!/f, Ulenspiegel, 
ducând o scrisoare a judecătorului către preotul din Heyst și 
capcana sub manta, înarmat cu o arbaletă pe cinste și un cuţit 
bine ascuţit, porni la drum, zicându-le celor din Damme: 

— Mă duc să vânez pescăruși, ca să fac din puful lor perne 
pentru doamna judelui. 

Mergând spre Heyst, ajunse pe plajă, auzi marea agitată de 
hulă, rostogolindu-și valurile înspumate cu zgomot tunător și 
cântul dinspre Anglia, vuind în parâmele vaselor trase la țărm. 
Un pescar îi zise: 

— Vântul ăsta afurisit ne aduce la sapă de lemn. Azi-noapte, 
marea a fost liniștită, dar, după răsăritul soarelui, a început să 
se înalțe mânioasă. Nu putem ieși la pescuit. 

Ulenspiegel se bucură, sigur că, în felul acesta, se putea bizui 
noaptea, la nevoie, pe ajutorul lor. 

La Heyst, se duse la preot și îi înmână scrisoarea din partea 
judelui. 

Preotul îi zise: 

— Eşti îndrăzneţ; află, totuși, că nimeni nu rămâne singur, 
seara, printre dune, sâmbăta, fără să fie mușcat și lăsat mort pe 
nisip. Muncitorii de la diguri și ceilalţi nu merg decât în ceată. Se 
lasă întunericul. Auzi acel weer-wo/f cum urlă în vale? Va veni 
din nou în cimitir, ca în ultima noapte, să tipe înspăimântător 
până la noapte. Domnul să fie cu tine, fiul meu, dar nu te duce 
acolo. 

Și preotul își făcu semnul crucii. 

— Cenușa se zbate la pieptul meu, răspunse Ulenspiegel. 

— Pentru că te văd atât de curajos, am să te ajut. 


— Domnule preot, îi zise Ulenspiegel, mi-aţi face un mare 
bine, mie și acestui ţinut copleșit de jale, dacă v-aţi duce la 
Toria, mama fetei și, de asemenea, la cei doi fraţi ai ei, ca să le 
spuneţi că lupul este pe aproape și că vreau să îl aştept și să îl 
dobor. 

Preotul zise: 

— Dacă nu știi însă pe ce drum să stai la pândă, aţine-te pe 
acela care duce la cimitir. Trece printre două garduri acoperite 
cu drobiță. Doi oameni n-ar putea merge alături pe el. 

— Acolo o să stau, răspunse Ulenspiegel. Și dumneavoastră, 
domnule părinte, părtaş curajos la această izbăvire, porunciţi și 
trimiteţi vorbă mamei fetei, soţului și fraţilor ei să se afle în 
biserică, înarmaţi cu toţii, înainte de stingere. Dacă mă vor auzi 
țipând ca pescărușul, înseamnă că am văzut vârcolacul. Atunci, 
trebuie să sune wacharm din clopot și să îmi vină în ajutor. Or 
mai fi, oare și alţi oameni pe care să mă pot bizui? 

— Nu mai sunt, fiule, răspunse preotul. Oamenii se tem de 
weer-wolf mai tare ca de moarte și de ciumă. Nu te duce. 

Ulenspiegel răspunse: 

— Cenușa se zbate la pieptul meu. 

Atunci, preotul zise: 

— O să fac precum ţi-e voia, fii binecuvântat. Ți-e foame sau 
sete? 

— Și una și alta, răspunse Ulenspiegel. 

Preotul îi dădu bere, pâine și brânză. 

Ulenspiegel bău, mâncă și plecă. 

Pe drum, înălţând ochii, îl văzu pe taică-său, Claes, în slăvi, 
lângă Dumnezeu, în ceruri, unde strălucea, luminoasă, luna și 
privi marea și norii și ascultă vântul furtunii suflând dinspre 
Anglia: 

— Vai! zise. Nori posomorâtţi, ce treceţi iute, fiți ca răzbunarea 
pe urmele crimei. Mare tunătoare, cer care te faci negru ca gura 
iadului, valuri cu spuma învăpăiată, alergând pe apa întunecată, 
învolburând în zbuciumul vostru jivine de foc fără număr, 
clocotitoare, mânioase, boi, berbeci, cai, șerpi, rostogolindu-se 
pe creasta voastră sau înălțându-se în văzduh, într-o ploaie de 
scântei, mare cufundată în beznă, cer îndoliat, fiţi alături de 
mine în lupta-mi cumplită cu acel weer-wo/f, hain ucigaș de 
copile. Și tu, vântule, care plângi și te tângui printre dune, tu 

ești glasul celor uciși, strigând să fie răzbunaţi către Dumnezeu 
care, de aceea, nu mă va părăsi în această grea încercare. 

Și o porni la vale, bălăbânindu-se pe picioare, de parcă ar fi 
mers pe catalige, iar capul i s-ar fi învârtit de băutură și 
pântecele i-ar fi fost înfundat cu varză acră. 

Și cânta cât îl ţinea gura, sughițând, împleticindu-se, căscând, 
scuipând și oprindu-se din loc în loc, prefăcându-se că varsă, 
îndoit din șale, dar, de fapt, căscând bine ochii la tot ce se 
întâmplă împrejur, când, deodată, auzi un urlet ascuţit, se opri 
din nou, icnind și vomitând ca un câine și, la lumina 
strălucitoare a lunii, desluși forma alungită a unui lup, 
îndreptându-se spre cimitir. 

Bălăbănindu-se iarăși, o apucă pe cărarea dintre cele două 
garduri acoperite cu drobiță. Acolo, prefăcându-se că pică, 
așeză capcana în partea din care venea lupul, își încărcă 
arbaleta și se îndepărtă zece pași, rămânând clătinându-se pe 
picioare ca un beţiv, sughiţând și icnind, dar, de fapt, 
încordându-și mintea ca un arc și deschizând bine ochii și 
urechile. 

Dar nu zărea nimic, doar norii negri alergând nebunește pe 
cer și o matahală neagră, lată, îndesată, venind spre el; dar nu 
auzi nimic, doar vântul urlând și tânguindu-se, marea bubuind 
ca un tunet și drumul acoperit cu scoici, scârțâind sub un pas 
greoi și zvâcnit. 

Prefăcându-se că vrea să se așeze, pică greoi în drum, ca un 
beţiv. Și scuipă. 

Apoi, auzi ca un clinchet de fiare la doi pași de el, apoi 
zgomotul capcanei închizându-se și un răcnet de om. 

— Weer-wolf, îşi spuse, are labele din față prinse. Se ridică 
urlând, scuturând capcana, vrând să fugă. Dar n-o să scape. 

Îi trase cu arbaleta o săgeată în picioare. 

— Uite-l că se prăbușește rănit, zise. 

Și șuieră ca un pescăruș. 

Deodată, clopotul bisericii se porni să sune wacharm-ul, iar o 
voce ascuţită de băieţel striga în sat: 

— Treziţi-vă, oameni buni, weer-wolf a fost prins! 

— Slavă Domnului! zise Ulenspiegel. 

Toria, mama lui Betkin, Lansaem, bărbatul ei, Josse și Michels, 
fraţii ei, sosiră primii, cu felinarele. 

— L-ai prins? întrebară. 

— Uitaţi-vă în drum, răspunse Ulenspiegel. 

— Slavă Domnului, ziseră. 

Și se închinară. 

— Cine bate clopotul? întrebă Ulenspiegel. 

Lansaem răspunse: 

— Băiatul meu cel mare; cel mic aleargă prin sat, bătând în 
porți și strigând că lupul a fost prins. Slavă ţie! 

— Cenușa mi se zbate la piept, răspunse Ulenspiegel. 

Deodată, lupul începu să vorbească și spuse: 

— Ai milă de mine, îndură-te, Ulenspiegel. 

— Lupul vorbește, ziseră cu toţii și se închinară. E dracul și a 
și aflat numele lui Ulenspiegel. 

— Ai milă, îndură-te, zise vocea; trimite vorbă să nu mai sune 
clopotul, bate ca pentru morți, fie-ţi milă, nu sunt lup. Capcana 
mi-a găurit încheieturile mâinilor; sunt bătrân și sângerez, 
îndură-te. A cui e glasul acesta ascuţit de copil care trezește tot 
satul? Îndurare! 

— Te-am mai auzit, cândva, vorbind, zise cu asprime 
Ulenspiegel. Eşti  pescarul, ucigașul lui Claes, vampirul 
sărmanelor fetițe. Cumetri și cumetre, nu vă fie teamă. Este 
starostele, cel din pricina căruia Soetkin s-a stins de jale. 

Și prinzându-l cu o mână de beregată, cu cealaltă trase 
cuțitul. 

Dar Toria, mama lui Betkin, îl opri din această mișcare: 

— Prindeţi-l viu, strigă. 

Și îi smulse smocuri de păr alb din cap, sfâșiindu-i faţa cu 
unghiile. 

Urla de furie, îndurerată. 

Weer-wolf, cu mâinile prinse în capcană și zbătându-se în 
drum din pricina suferinței cumplite, spunea: 

— Aveţi milă, aveţi milă! Îndepărtaţi femeia aceasta. O să vă 
dau doi galbeni. Spargeţi clopotele acelea! Unde sunt copiii 
aceia care strigă? 

— Nu-l omorâți! răcnea Toria. Nu-l omorâţi! Să plătească! 
Clopotele morții, clopotele morții pentru tine, ucigașule! La foc 
mic, cu clește înroșit. Nu-l omorâţi! Să plătească! 

Între timp, Toria adunase de pe drum un fier de tipărit stofa, 
cu braţe lungi. 

Cercetându-l la lumina torţelor, văzu două plăci de fier, 
gravate adânc cu romburi, după cum era obiceiul în Brabant, 

dar având, pe deasupra, ca o gură de fier și dinţi lungi, ascuţiţi. 
Și când îl desfăcu, părea un bot de ogar. 

Atunci, Toria, ţinându-l strâns, închizându-l și deschizându-l cu 
zgomot, păru cuprinsă de turbare și, scrâșnind din dinţi, 
horcăind, de parcă ar fi fost pe moarte, gemând din pricina 
suferinţei amare a dorinţei de răzbunare, îl mușcă pe cel prins 
cu fierul, de braţe, de picioare, de pretutindeni, căutându-i, mai 
cu seamă, gâtul și, de fiecare dată când mușca, zicea: 

— Așa i-a făcut lui Betkin, cu dinţii de fier. Acum, plătește. 
Sângerezi, ucigașule? Dumnezeu e drept. Clopotele morții. 
Betkin mă cheamă să o răzbun. Simţi dinţii? E mușcătura lui 
Dumnezeu! 

Și îl mușca întruna, fără milă, lovindu-l cu fierul când nu putea 
să îl prindă între dinţii acestuia. Și, din pricină că era atât de 
nerăbdătoare să se răzbune, nu îl ucidea de fel. 

— Îndurare! răcnea cel prins. Ulenspiegel, lovește-mă cu 
cuțitul, să mor mai repede. la de aici femeia aceasta. Sfărâmă 
clopotele morţii, omoară-i pe copiii care strigă. 

lar Toria îl mușca întruna, până când un bătrân, făcându-i-se 
milă de el, îi luă fierul din mâini. 

Dar, atunci, Toria îl scuipă în față pe weer-wolf și, smulgându-i 
părul, îi zise: 

— Vei plăti, la foc mic, cu cleşte înroșit: îţi voi scoate ochii cu 
unghiile! 

În vremea asta, se adunaseră toţi pescarii, toţi ţăranii și toate 
cumetrele din Heyst, la zvonul că acel weer-wo!/f era un om și nu 
un duh. Unii purtau felinare și torţe aprinse și cu toții strigau: 

— Tâlhar ucigaș, unde ai ascuns aurul furat de la bietele 
victime? Să dea înapoi totul. 

— N-ascund nimic, fie-vă milă! zbiera pescarul. 

Și femeile aruncau cu pietre și nisip în el. 

— Acum plătește! Plătește! ţipa Toria. 

— Îndurare, gemea el, sunt leoarcă de sânge. Fie-vă milă! 

— Sângele tău, zicea Toria. Îţi mai rămâne destul ca să 
plătești. Va plăti la foc mic, i se va tăia mâna, cu clește înroșit. 
Are să plătească, are să plătească! 

Și vru să îl lovească; apoi, pierzându-și simţirea, se prăbuși ca 
moartă pe nisip; și fu lăsată acolo, să-și vină singură în fire. 

În vremea asta, Ulenspiegel, smulgând din capcană mâinile 
celui prins, văzu că îi lipseau trei degete de la mâna dreaptă. 

Și porunci să fie legat strâns și pus într-un coș de pescar. 
Bărbaţi, femei și copii porniră atunci, ducând cu rândul coșul, 
mergând spre Damme, să ceară dreptate. Și purtau torţe și 
felinare. 

lar pescarul necontenit zicea: 

— Sfărâmaţi clopotele, ucideţi copiii care strigă. 

Și Toria zicea: 

— Să plătească, la foc mic, cu clește înroșit, să plătească! 

Apoi, tăcură amândoi. Și Ulenspiegel nu mai auzi nimic, doar 
gâfâitul Toriei, pasul greu al oamenilor pe nisip și tunetul mării. 

Și, trist în inima lui, privea norii alergând nebunește pe cer, 
marea în largul căreia se zăreau berbecii de foc și, la lumina 
torțelor și a felinarelor, faţa albă ca varul a pescarului, privindu-l 
cu ochi cruzi. 

Și cenușa i se zbătu la piept. 

Și merseră vreme de patru ceasuri până la Damme, unde 
norodul se adunase grămadă, aflând deja vestea. Toţi voiau să îl 
vadă pe staroste, se luară pe urmele cetei de pescari, strigând, 
cântând, dansând și urlând: 

— L-au prins pe weer-wo!f, l-au prins pe ucigaș! Binecuvântat 
fie Ulenspiegel! Viaţă lungă fratelui nostru Ulenspiegel! Lang 
leven onsem broeder Ulenspiegel. 

Și era ca o răscoală a norodului. 

Când trecură prin fața casei judecătorului, de atâta larmă, 
acesta ieși în stradă și îi zise lui Ulenspiegel: 

— Ai învins, slavă ţie! 

— Cenușa lui Claes se zbate la pieptul meu, răspunse 
Ulenspiegel. 

Atunci, judecătorul îi zise: 

— Vei avea jumătate din moștenirea ucigașului. 

— Daţi-o familiilor celor uciși, răspunse Ulenspiegel. 

Veniră și Lamme și Nele; Nele, râzând și plângând de bucurie, 
îl sărută pe iubitul ei Ulenspiegel; Lamme, săltând greoi, îl plesni 
peste burtă, zicând: 

— Acesta este brav, sincer și credincios; este dragul meu 
tovarăș, voi n-aveţi unul să-i semene, voi ăştia de la șes. 

Dar pescarii râdeau, bătându-și joc de el. 

e Capitolul 44 


Clopotul numit borgstorm bătu, a doua zi, pentru a-i chema 
pe jude, pe juraţi și pe grefieri la Vierschare, pe cele patru bănci 
de iarbă, sub copacul justiţiei care era un tei frumos. De jur 
împrejur era strâns norodul. Fiind cercetat, pescarul nu vru să 
mărturisească nimic, chiar și atunci când i se arătară cele trei 
degete pe care le retezase soldatul și care îi lipseau de la mâna 
dreaptă. Zicea întruna: 

— Sunt sărac și bătrân, înduraţi-vă de mine. 

Dar norodul îl huiduia, zicând: 

— Eşti un lup bătrân, ucigaș de copii, să nu aveţi nicio milă, 
domnilor judecători. 

Femeile ziceau: 

— Nu te uita la noi cu ochii tăi reci, ești un om și nu un duh: 
nu ne înspăimânţi defel. Fiară crudă, mai laş decât o pisică 
ronţăind un cuib de păsărele, ai ucis bietele copile. 

— Să plătească, la foc mic, cu cleşte înroșit! strigă Toria. 

Și, în pofida străjilor primăriei, mamele își îndemnau băiețeii 
să arunce cu pietre în pescar. lar aceștia o făceau bucuroși, 
huiduindu-l de fiecare dată când privea spre ei și strigând 
necontenit: 

— Bloed-zuger, tu cel care sugi sânge! Sla dood, omoară, 
omoară! 

Și, întruna, Toria striga: 

— Să plătească, la foc mic, cu clește înroșit, să plătească! 

Și norodul bombănea. 

— Priviţi, ziceau femeile între ele, cum tremură de frig sub 
soarele strălucind limpede pe cer, încălzindu-i părul alb și fața 
sfâșiată de unghiile Toriei. 

— Tremură și de durere. 

— E dreptatea lui Dumnezeu. 

— Și de-abia se ţine pe picioare, arată jalnic. 

— Uitaţi-vă la mâinile lui de ucigaș legate în faţă și sângerând 
din pricina rănilor făcute de capcană. 

— Să plătească, să plătească! strigă Toria. 

El zise, văitându-se: 

— Sunt sărac lipit, daţi-mi pace. 


Și cu toţii, chiar și judecătorii, râdeau, auzindu-l. Se prefăcu că 
plânge, vrând să-i înduioșeze. Dar femeile își băteau joc de el. 

Fiind adunate probele pentru a fi supus chinurilor, fu osândit 
să fie așezat pe scaunul de tortură până când avea să 
mărturisească totul, cum omora, de unde venea, unde se aflau 
veșmintele victimelor și locul în care ascunsese aurul. 

Aflându-se în camera de osândă, fiind încălţat cu jambiere de 
piele nouă, prea strâmte și judecătorul întrebându-l cum de îl 
ațâțase Satana la fapte atât de mârșave și la crime atât de 
înfricoșătoare, răspunse: A 

— Satana sunt eu, fiinţa mea din născare. Incă de când eram 
copilaș, eram hâd la înfățișare și neîndemânatic la toate jocurile, 
așa că toţi mă socoteau un nătărău și mă băteau mereu. Nici 
băieţii, nici fetiţele nu mă cruţau. În tinereţe, nimeni nu m-a 
vrut, nici chiar dacă plăteam. Atunci, prinsei o ură năprasnică pe 
toţi cei născuți din femeie. De aceea l-am denunţat pe Claes, pe 
care toată lumea îl îndrăgea. Și iubeam doar banul, care a fost 
iubita mea albă sau aurie; făcând să fie ucis Claes, avui parte și 
de desfătare și de câștig. După aceea, începui să năzuiesc și 
mai tare să trăiesc ca un lup și visam să mușc. Trecând prin 
Brabant, văzui fiarele pentru croit stofă din acel ţinut și mă 
gândii că unul dintre ele mi-ar putea sluji ca un strașnic bot de 
fier. De ce nu pot să mă reped la beregata voastră de tigri fără 
inimă care vă bucuraţi, văzând cum este pus la cazne un biet 
bătrân! V-aș mușca cu și mai mare bucurie, ca atunci când i-am 
mușcat pe soldat și pe fetiță. Căci, pe fetiţă, când am văzut-o 
atât de drăgălașă, dormind la soare, întinsă pe nisip, ţinând 
strâns în mâini punguţa cu bani, am simţit dragoste și milă, dar 
fiind prea bătrân și neputincios ca să mă apropii de ea, am 
mușcat-o... 

Judecătorul întrebându-l unde locuiește, pescarul răspunse: 

— La Ramskapelle, de unde mă duc la Blanckenberghe, la 
Heyst și chiar la Knokke. Duminicile și în zilele de târg, fac fiare 
de tipărit stofa în felul celor din Brabant, în toate satele, cu 
această unealtă. E întotdeauna curată și bine unsă. Și această 
noutate de pe meleaguri străine a fost bine primită. Dacă vreţi 
să știți mai mult și cum de nu puteam să fiu recunoscut, vă voi 
spune că ziua îmi sulemeneam faţa și îmi vopseam părul în roșu. 
Cât privește blana de lup pe care mi-o arătaţi cu degetul vostru 
crud, în timp ce mă cercetaţi, vă voi spune, sfidându-vă, că este 


377 


de la doi lupi uciși de mine în pădurile din Ravenschoot și 
Maldeghem. N-am avut altceva de făcut decât să cos blănurile 
laolaltă ca să mă acopăr cu ele. Le ţineam ascunse într-o ladă 
pitită între dunele din Heyst; acolo se află și veșmintele furate 
de mine, ca să le vând mai încolo, când aș fi avut prilejul. 

— Indepărtaţi-l de foc, porunci judecătorul. 

Călăul se supuse. 

— Unde ţii aurul? întrebă judecătorul. 

— Regele n-o să afle niciodată, răspunse pescarul. 

— Ardeţi-l mai de aproape cu lumânări aprinse, porunci 
judecătorul. Apropiaţi-l de foc. 

Călăul se supuse și pescarul răcni: 

— Nu vreau să mărturisesc. Am vorbit prea mult. O să mă 
ardeţi. Nu sunt de fel vrăjitor, de ce mă aduceți iarăși aproape 
de foc? Picioarele îmi sângerează din pricina rănilor. Nu vreau să 
mărturisesc. De ce, acum, mă daţi și mai aproape? Sângerează, 
vă spun, sângerează; jambierele astea sunt ca niște încălțări de 
fier înroșit. Aurul meu? Ei bine! Singurul meu prieten pe lumea 
asta se află... depărtaţi-mă de foc, se află în pivnita mea, la 
Ramskapelle, într-o cutie... lăsaţi-mă; iertare și îndurare, 
domnilor judecători; călău blestemat, dă la o parte aceste 
lumânări... Mă ard și mai tare... se află într-o cutie cu fund 
dublu, învelit în lână, ca să nu facă zgomot când clatini cutia; 
acum am spus tot; luaţi-mă de lângă foc. 

După ce fu luat de lângă foc, rânji cu răutate. 

Judecătorul îl întrebă de ce rânjește. 

— De ușurare că am scăpat, răspunse el. 

Judecătorul îl întrebă: 

— Nimeni nu te-a rugat să îl lași să îţi vadă fierul tău cu dinţi? 

Pescarul răspunse: 

— Arăta la fel ca toate celelalte, doar că era ciuruit de găuri în 
care prindeam dinţii de fier; în zori, îi scoteam; ţăranilor le plac 
mai mult fiarele mele decât ale altor negustori; și le spun: 
Waefels met brabandsche knoopen, fiare cu nasturi de Brabant, 
din pricină că, atunci când le smulgi dinţii, găurile goale sunt ca 
niște jumătăţi de cerc, asemănătoare unor nasturi. 

lar judecătorul îl întrebă: 

— Când le mușcai pe bietele victime? 

— Și ziua și noaptea. Ziua, rătăceam printre dune și la drumul 
mare, ducându-mi fierul, la pândă și, mai cu seamă, sâmbăta, 

ziua târgului cel mare de la Bruges. Dacă vedeam vreun ţăran 
hoinărind abătut, îi dam pace, socotind că întristarea îi venea de 
la punga goală; dar mă luam după cei pe care îi vedeam 
mergând plini de voioșie; când nici prin cap nu le trecea, îi 
mușcam de beregată și le luam pungile. Și nu numai printre 
dune, ci pe toate cărările și drumurile de la șes. 

Atunci, judecătorul zise: 

— Căiește-te și roagă-te lui Dumnezeu. 

Dar pescarul, blestemânad: 

— Dumnezeu a vrut să fiu așa cum sunt: am făcut tot ce am 
făcut, împotriva voinței mele, îndemnat de porunca firii. Tigri 
fără inimă, mă osândiţi pe nedrept. Dar nu mă ardeți... am făcut 
totul împotriva voinţei mele; fie-vă milă, sunt sărac și bătrân: o 
să mor din pricina rănilor mele; nu mă ardeţi. 

Atunci, fu adus la Vierschare, sub tei, să-și asculte sentinţa în 
faţa întregului norod strâns acolo. 

Și fu osândit, ca un ucigaș dintre cei mai înfiorători, tâlhar și 
hulitor, să i se străpungă limba cu fierul roșu, să-i fie retezată 
palma dreaptă și să fie ars de viu la foc mic, până-și va da 
duhul, în faţa juzilor de la casa obștii. 

Și Toria strigă: 

— S-a facut dreptate, plătește! 

Și norodul strigă: 

— Lang leven de Heeren van de wet, viaţă lungă domnilor 
judecători. 

Fu dus înapoi, în închisoare, unde primi carne și vin. Și se 
înveseli că n-a mâncat și n-a băut niciodată atât de bine, dar că 
regele, moștenindu-i bunurile, putea să-i plătească această 
ultimă masă. 

Și râdea mânzește. 

A doua zi, în zori, în timp ce îl duceau la locul de osândă, îl 
văzu pe Ulenspiegel în picioare, lângă rug și răcni, arătându-l cu 
degetul: 

— Cel de colo, ucigașul unui biet bătrân, trebuie să moară în 
același fel; m-a aruncat, acum zece ani, în canalul din Damme, 
pentru că i-am denunţat tatăl. Am slujit-o, în acest fel, cu toată 
credinţa, pe maiestatea sa catolică. 

Clopotele de la Notre Dame băteau pentru morți. 

— Și pentru tine bat clopotele, îi zise lui Ulenspiegel, vei fi 
spânzurat, căci ai ucis. 

— Pescarul minte, strigă norodul adunat; minte călăul ucigaș. 

Și Toria, de parcă și-ar fi pierdut minţile, ţipă, aruncând în el 
cu o piatră și nimerindu-l în frunte: 

— Dacă te-ai fi înecat atunci, n-ai mai fi apucat să trăiești, ca 
să o muști și să o sfârteci, ca un vampir care suge sângele, pe 
biata mea fetiță. 

Văzând că Ulenspiegel nu suflă o vorbă, Lamme întrebă: 

— L-a văzut cineva aruncându-l în apă pe pescar? 

Ulenspiegel, defel nu răspunse. 

— Nu, nu, strigă norodul, minte, călăul! 

— Nu, nu, nu mint deloc, strigă pescarul, m-a aruncat, în timp 
ce îl rugam să mă ierte, dovadă că a trebuit să ies, ajutându-mă 
de o barcă trasă la țărm. Ud leoarcă și tremurând tot, cu greu 
am izbutit să mă târăsc la trista mea locuinţă; aici, am fost 
cuprins de friguri și nu s-a îngrijit nimeni de mine, de era să 
mor. 

— Minti, zise Lamme; nimeni nu l-a văzut. 

— Nu! Nimeni nu l-a văzut, strigă Toria. În foc cu călăul! Îi mai 
trebuie încă o victimă nevinovată înainte de a muri. In foc, să 
plătească! Minte. Dacă ai făcut-o, Ulenspiegel, în ruptul capului 
să nu mărturisești. Nu are martori. Să plătească la foc mic, cu 
clește înroșit. 

— Ai făptuit această crimă? îl întrebă judecătorul pe 
Ulenspiegel. 

Ulenspiegel răspunse: 

— L-am aruncat în apă pe denunţătorul ucigaș al lui Claes. 
Cenușa tatălui se zbate la pieptul meu. 

— A mărturisit, zise pescarul, va muri la fel ca mine. Unde 
este spânzurătoarea, să o văd? Unde este călăul cu paloșul 
dreptăţii? Clopotele morţii bat pentru tine, ticălosule, ucigaș de 
bătrâni. 

Ulenspiegel spuse: 

— Te-am aruncat în apă ca să te omor; cenușa se zbătea la 
pieptul meu. 

lar în mulţime, femeile se căinau: 

— De ce ai mărturisit, Ulenspiegel? Nimeni nu te-a văzut; 
acum o să mori. 

Și prizonierul râdea, săltând de bucurie mârșavă, mișcându-și 
braţele legate și acoperite cu cârpe pline de sânge. 

— Va muri, zise, o să treacă de pe pământ drept în iad, cu 
funia de gât, ca un nemernic, tâlhar și ticălos. Va muri, 
Dumnezeu este drept. 

— Ba n-o să moară defel, zise judecătorul. După zece ani, 
crima nu mai poate fi osândită pe pământul Flandrei. 
Ulenspiegel a făcut o faptă rea, dar din dragoste de fiu. 
Ulenspiegel nu va fi deloc cercetat pentru această faptă. 

— Trăiască legea! strigă norodul. Lang leven de wet. 

Clopotele de la Notre Dame băteau pentru morți. Și osânditul 
scrâșni din dinţi, lăsă capul în jos și vărsă prima lui lacrimă. Și 
palma dreaptă îi fu retezată și limba îi fu străpunsă cu fierul roșu 
și fu ars de viu, la foc mic, faţa juzilor casei obștii. 

Aproape să-și dea sufletul, strigă: 

— Regele n-o să se bucure de aurul meu; am minţit... Tigri 
fără inimă, o să mă întorc să vă mușc și să vă sfârtec. 

Și Toria strigă: 

— Plătește, plătește! | se zgârcesc brațele și picioarele care 
alergau spre locul crimei; fumegă trupul călăului; părul lui alb, 
ca blana unei hiene, arde deasupra mutrei lui gălbejite. Plătește! 
Plătește! 

Și pescarul muri, urlând ca un lup. 

Și clopotele de la Notre Dame băteau pentru cei morți. 

Și Lamme și Ulenspiegel urcară pe măgarii lor. 

Și Nele, îndurerată, rămase lângă Katheline, care necontenit 
zicea: 

— Îndepărtaţi focul! Capul îmi arde. Întoarce-te, Hanske, 
iubitul meu! 


e CARTEA A PATRA e 


e Capitolul 1 


Aflându-se la Heyst, printre dune, Ulenspiegel și Lamme 
văzură venind din Ostende, din Blanckenberghe, din Knokke, o 
mulţime de bărci pescărești pline cu oameni înarmaţi, 
alăturându-se răzvrătiţilor din Zeelanda, care purtau la pălărie 
cornul de argint cu această inscripţie: „Mai degrabă îl slujești pe 
turc decât pe papă”. 

Ulenspiegel, voios, șuieră ca o privighetoare; din toate părţile 
îi răspunse trâmbițatul războinic al cocoșului. 

Bărcile, plutind, pescuind și oferind pește, acostau, una după 
alta, la Emden. Acolo se afla Guillaume de Blois care, din 
porunca prinţului de Orania, tocmea oameni pentru o corabie. 

Ulenspiegel și Lamme ajunseră și ei la Emden, în timp ce, la 
ordinul lui Très-Long‘®, bărcile răzvrătiţilor ieșeau din nou în larg. 

Tres-Long, aflându-se la Emden de trei săptămâni, se plictisea 
amarnic. Se plimba de pe corabie pe țărm și de pe țărm pe 
corabie ca un urs în lanţuri. 

Ulenspiegel și Lamme, hoinărind pe mal, zăriră un senior cu 
mutră de om cumsecade, cam melancolic, încercând să scoată, 
cu un spin lung, o piatră de pe chei. Chinuindu-se, în fel și chip, 
tot încerca să ducă la bun sfârșit trebușoara asta, în vreme ce 
un câine rodea un os în spatele lui. 

Ulenspiegel se duse la câine și se prefăcu că vrea să-i fure 
osul. Câinele începu să mârâie înfundat, arătându-și colții; 
Ulenspiegel tot nu-i dădu pace; câinele se porni să latre ascuţit. 

Seniorul, auzind larma, întoarse capul și îi zise lui Ulenspiegel: 

— La ce-ţi slujește să necăjești potaia asta? 

— La ce vă slujește, domnule, să necăjiţi pietrele acelea? 

— Nu e același lucru, răspunse seniorul. 

— Deosebirea nu este mare, răspunse Ulenspiegel: dacă 
acest câine ţine la osul lui și vrea să și-l păstreze, piatra asta 
ține la cheiul ei și vrea să rămână pe loc. Și nu e mare lucru că 

oameni ca noi se învârt în jurul unui câine, când oameni ca 
domnia voastră se învârt în jurul unei pietre. 

Lamme se pitise în spatele lui Ulenspiegel, fără să cuteze să 
sufle o vorbă. 

— Cine ești tu? îl întrebă seniorul. 

— Sunt Thyl Ulenspiegel, feciorul lui Claes, răpus de flăcări 
întru credinţă. 

Și șuieră precum ciocârlia, iar seniorul cântă precum cocoșul. 

— Eu sunt amiralul Tres-Long, zise; ce dorești de la mine? 

Ulenspiegel îi istorisi isprăvile lui și îi dădu cinci sute de 
galbeni. 

— Cine este burtosul ăsta? îl întreba, arătându-l pe Lamme cu 
degetul. 

— Tovarășul și prietenul meu, răspunse Ulenspiegel. Vrea, ca 
și mine, să cânte pe corabia ta, cu strașnic glas de archebuză, 
cântecul eliberării meleagurilor străbune. 

— Sunteţi de toată isprava amândoi, le zise Tres-Long, veţi 
pleca pe corabia mea. 

Era în luna februarie: șfichiuitor era vântul, aspru înghețul. 
După trei săptămâni de așteptare înfrigurată, Tres-Long părăsi 
portul din Emden în ciuda tuturor împotrivirilor. Gândindu-se să 
intre prin Texel, o porni din Vlie, dar fu silit să intre prin 
Wieringen, unde corabia sa fu împresurată de gheaţă. 

Curând, de jur împrejur se putu vedea un spectacol vesel: 
sănii și patinatori înveșmântaţi în catifea, patinatoare cu fuste și 
scurteici brodate cu fir de aur, cu perle, cu dungi stacojii, azurii, 
băieți și fetițe ducându-se, venind, alunecând, râzând, mergând 
în șir, sau doi câte doi, perechi, cântând melodia dragostei pe 
gheață, sau mâncând și bând în prăvălii, împodobite cu drapele, 
vinars, portocale, smochine, peperkoek, schols, ouă, legume 
calde și heete-koeken, clătite și legume cu oțet, în vreme ce, în 
jurul lor, săniuţe și sănii cu pânze făceau să scârțţâie gheaţa sub 
tălpicele lor. 

Lamme, căutându-și și aici nevasta, plutea pe gheaţă, 
patinând vesel ca și ceilalţi cumetri și cumetre din jur, dar se 
poticnea și cădea mereu. 

Între timp, Ulenspiegel se ducea să se adape și să mănânce 
într-un han mic de pe chei, unde nu trebuia să-și plătească prea 
scump tainul; și stătea bucuros la taclale cu bătrâna hangiță. 

Într-o duminică, pe la ceasurile nouă, intră acolo și ceru să i 
se pună masa. 

— Dar, zise el către o femeiușcă nurlie care veni să îl 
slujească, hangiţă întinerită, unde-s vechile tale zbârcituri? 
Acum ai toţi dinţii în gură, albi și tineri, iar buzele îţi sunt roșii, 
precum cireșele. Pentru mine-i surâsul acesta dulce și alunecos? 

— Da' de unde, zise ea; dar ce vrei să mănânci? 

— Pe tine. 

Femeia răspunse: 

— Ar fi prea mult pentru un slăbănog ca tine; n-ai pofti alt soi 
de carne? 

Observând că Ulenspiegel tace mâlc, zise: 

— Ce-ai făcut cu acel bărbat chipeș, bine făcut și voinic pe 
care l-am văzut de multe ori cu tine? 

— Lamme? întrebă el. 

— Ce-ai făcut cu el? insistă ea. 

Ulenspiegel răspunse: 

— Mănâncă prin dughene, ouă tari, ţipari afumaţi, pește sărat, 
Zuurtjes și tot ce poate umple burdihanul! Și asta, numai ca să- 
și caute nevasta. De ce nu ești tu a mea, drăgălașo? N-ai vrea 
cincizeci de florini? N-ai vrea un colier de aur? 

Dar ea, făcându-și semnul crucii: 

— Nu sunt nici de cumpărat, nici de luat. 

— Nu îţi place nimic? întrebă el. 

— Te plac ca pe aproapele meu; dar, înainte de toate, dragi 
ca lumina ochilor îmi sunt Domnul nostru lisus Cristos și Maica 
Precistă care îmi poruncesc să duc o viață smerită. Aspre și 
grele îmi sunt îndatoririle, dar Dumnezeu ne ajută pe noi, bietele 
femei. Sunt, totuși, unele care se frâng sub povară. Prietenul tău 
cel pântecos e fericit? 

Ulenspiegel răspunse: 

— Este vesel când mănâncă, trist când postește și întruna 
visător. Dar tu, ești voioasă sau mâhnită? 

— Noi, femeile, suntem supuse celor ce ne stăpânesc. 

— Luna? întrebă el. 

— Da, răspunse ea. 

— O să-i spun lui Lamme să vină să te vadă. 

— Să nu faci asta, zise ea; o să plângă și eu, de asemenea. 

— Ai întâlnit-o vreodată pe nevastă-sa? întrebă Ulenspiegel. 

Ea răspunse, oftând: 


— A păcătuit cu el și a fost osândită la grea pocăință. Ştie că 
se află pe mare pentru izbânda ereziei și asta e greu de îndurat 
pentru o inimă creștinească. Apară-l, dacă este atacat, 
îngrijește-l, dacă este rănit; nevasta lui mi-a poruncit să îţi cer 
acest lucru. 

— Lamme este fratele și prietenul meu, răspunse Ulenspiegel. 

— Ah! zise ea. De ce nu vă întoarceţi la sânul maicii noastre, 
sfânta biserică? 

— Își mănâncă pruncii, răspunse Ulenspiegel. 

Și se duse. 

Într-o dimineaţă de martie, când vântul sufla aspru și îndesea 
gheţurile, în așa fel, încât corabia lui Tres-Long nu se putea urni 
din loc, marinarii și soldaţii de pe vas chefuiau și petreceau în 
sănii și pe patine. 

Ulenspiegel fiind la han, femeiușca cea nurlie îi zise plină de 
jale și parcă scoasă din minți: 

— Sărmane Lamme! Sărmane Ulenspiegel! 

— De ce te jeluiești? o întrebă el. 

— Vai! Vai! răspunse ea. De ce nu credeți în liturghie? Aţi 
ajunge negreșit în rai și aș putea să vă izbăvesc în viața asta. 

Văzând-o că iese în prag și ciulește urechile, ascultând cu 
luare-aminte, Ulenspiegel o întrebă: 

— Asculţi, oare, ninsoarea cum cade? 

— Nu, răspunse ea. 

— Apleci urechea la vântul care geme? 

— Nu, răspunse ea din nou. 

— Nici la larma veselă a îndrăzneţilor noștri mateloți din 
crâșma de peste drum? 

— Moartea se apropie hoțește, zise ea. 

— Moartea! spuse Ulenspiegel. Nu te înțeleg; intră înapoi și 
vorbește. 

— Sunt acolo, zise ea. 

— Cine? 

— Cine? îl îngână ea. Soldaţii lui Simonsen Rol care or să vină, 
în numele ducelui, să se năpustească asupra voastră; dacă se 
poartă așa bine cu voi aici, e ca și cu boii pe care-i pregătești de 
tăiere. Ah! De ce, zise ea cu ochii în lacrimi, de ce am aflat asta 
abia acum? 

— Nu plânge, nici nu striga, spuse Ulenspiegel și stai pe loc! 

— Să nu mă trădezi, zise ea. 


385 


Ulenspiegel ieși din han și alergă prin toate dughenele și 
cârciumile, strecurându-le la urechi marinarilor și soldaţilor 
vorbele acestea: 

— Vin spaniolii. 

Cu toţii fugiră la corabie, pregătind în mare grabă toate cele 
trebuincioase pentru bătălie și se așezară la pândă, așteptând 
să vină dușmanul. 

Ulenspiegel îi zise lui Lamme: 

— O vezi pe femeiușca aceea nurlie, în picioare, pe chei, într- 
o rochie neagră, brodată cu fir stacojiu, ascunzându-și faţa sub 
gluga albă? 

— Nu-mi pasă de ea, răspunse Lamme. Mi-e frig, vreau să 
dorm. 

Și își acoperi capul cu acel opperst-kleed al său. Și, astfel, nu 
mai auzi nimic, asemenea unui om surd. 

Ulenspiegel o recunoscu atunci pe femeie și îi strigă de pe 
corabie: 

— Nu vrei să ne însoțești? 

— Până la moarte, răspunse ea, dar nu pot... 

— Bine-ai face, zise Ulenspiegel; gândește-te, totuși, la asta: 
când privighetoarea rămâne în pădure, e fericită și cântă, dar 
dacă o părăsește și își primejduiește aripile în vântul din largul 
mării și le frânge și moare. 

— Am cântat în casa mea, zise ea și aș cânta și departe de 
ea, dacă aș putea. 

Apoi, apropiindu-se de corabie, îi spuse: 

— la balsamul acesta pentru tine și pentru prietenul tău care 
doarme când ar trebui să vegheze. 

Și se îndepărtă, zicând: 

— Lamme, Lamme! Dumnezeu să te apere de rele, întoarce- 
te sănătos. 

Și își descoperi chipul. 

— Nevasta mea, nevasta mea! strigă Lamme. 

Și vru să sară pe gheaţă. 

— Nevasta ta credincioasă! spuse ea. 

Și o luă la goană. 

Lamme vru să sară de pe punte pe gheață, dar fu împiedicat 
de un soldat care îl prinse de opperst-K/eed. Strigă, plânse, se 
rugă să-i îngăduie să plece. Dar căpetenia îi zise: 

— Vei fi spânzurat dacă părăsești vasul. 

Lamme vru din nou să se arunce pe gheaţă, dar un răzvrătit 
bătrân îl opri, zicând: 

— Scândura e udă, ai putea să-ţi uzi picioarele. 

Și Lamme, căzând în șezut, începu să plângă și mai tare, 
zicând întruna: 

— Nevasta mea, nevasta mea! Lăsaţi-mă să mă duc la 
nevasta mea! 

— O să o vezi iar, îl linişti Ulenspiegel. Te iubește, dar mai 
mult decât pe tine îl iubește pe Dumnezeu. 

— Drăcoaică împielițată! strigă Lamme. Dacă îl iubește pe 
Dumnezeu mai tare decât pe bărbatul ei, de ce mi se mai arată, 
drăgălașă și nurlie? Și, dacă mă iubește, de ce m-a părăsit? 

— Poţi vedea limpede în puţurile adânci? îl întrebă 
Ulenspiegel. 

— Vai! zise Lamme. O să mor curând. 

Şi rămase pe punte, alb ca varul la faţă și cu minţile rătăcite. 

In vremea asta, veniră oamenii lui Simonsen Rol, cu multe 
tunuri. 

Traseră asupra corăbiei și li se răspunse. Și ghiulelele lor 
spărgeau gheaţa din jur. Spre seară se porni o ploaie călduţă. 

Vântul, suflând dinspre apus, marea se umflă sub gheaţă și o 
sparse în bucăţi uriașe care fură văzute înălțându-se, 
prăbușindu-se, izbindu-se între ele, încălecându-se unele pe 
altele, nu fără primejdie pentru corabie care, atunci când lumina 
zorilor străpunse norii grei ai nopţii, își desfăcu pânzele ca 
aripile păsării libertăţii și pluti spre larg. 

Acolo, se alătură flotei domnului Lumey de la Marche, amiral 
de Olanda și Zeelanda și conducător și căpitan general, purtând 
în această calitate un felinar în vârful catargului cel mare al 
corăbiei sale. 

— Uită-te bine la el, fiul meu, zise Ulenspiegel; ăsta n-o să te 
cruţe de fel, dacă vrei să părăsești cu sila corabia. Îi auzi glasul 
cum răsună ca un tunet? Vezi ce spătos, înalt și puternic este? 
Privește-i braţele lungi și palmele zdravene, cu unghii ascuțite. 
Privește-i ochii rotunzi, ochi reci de vultur și barba lungă și 
ascuţită, pe care și-o va lăsa să crească până vor fi spânzurați 
toți călugării și preoţii, ca să răzbune moartea celor doi conți. 
Privește-l cât e de temut și de crud; va pune să fii spânzurat 
numaidecât, dacă tot gemi și scâncești întruna: „Nevasta mea”. 

— Fiule, răspunse Lamme, așa îi vorbește de funie aproapelui 
lui acela care deja poartă la gât gulerul de cânepă? 

— Tu însuți îl vei purta primul. Aceasta este urarea pe care ți- 
o fac ca bun prieten ce-ţi sunt, zise Ulenspiegel. 

— O să te văd spânzurat, scoțând din cioc, lungă de-un cot, 
limba ta veninoasă, răspunse Lamme. 

Și amândoi râdeau. 

În ziua aceea, corabia lui Tr&s-Long captură un vas din 
Biscaya, încărcat cu mercur, praf de aur, vinuri și mirodenii. Și 
vasul fu golit de măduvă, oameni și marfă, ca un os de bou între 
colții unui leu. 

Tot pe vremea aceea, ducele porunci Țărilor de Jos să 
plătească impozite înspăimântător de mari, silindu-i pe toţi 
locuitorii să vândă bunuri mobiliare și imobiliare, ca să poată 
plăti o mie de florini din zece mii. Și taxa aceasta era 
permanentă. Toţi negustorii și toţi cei ce vindeau ceva trebuiau 
să plătească regelui a zecea parte din prețul vânzării și norodul 
ajunsese să spună că, din mărfurile vândute de zece ori într-o 
săptămână, regele avea totul. 

Și, astfel, comerțul și industria se îndreptau spre ruină și 
moarte. 

Și răzvrătiţii cuceriră Briele, puternică cetate maritimă care fu 
numită Livada libertății. 


e Capitolul 2 


În primele zile ale lui mai, sub un cer albastru și curat, corabia 
plutea semeață pe valuri, iar Ulenspiegel cânta: 


Cenușa se zbate la pieptul meu, 

Călăii s-au abătut peste noi, ne-au lovit 

Cu pumnalul, cu focul, cu paloșul, ne-au năpăstuit 
Si au tocmit iscoade ticăloase, 

În locul dragostei și credinței, blânde virtuţi, 

Au așezat pâra și neincrederea. 

Să ne ridicăm împotriva acestor măcelari, 

Bateti tobele războiului. 


Trăiască răzvrătitii! Bateti tobele! 

Am cucerit Briele, 

Si, de asemenea, Flessingue, cheia din Escaut, 
Dumnezeu e bun, Camp-veere a fost luat, 

Unde era artileria Zeelandei? 

Avem gloante, pulbere și ghiulele, 

Ghiulele de fier și ghiulele de fontă, 

Dumnezeu este cu noi, cine ne poate sta împotrivă? 


Bateti tobele războiului și gloriei! 

Trăiască răzvrătitii! Bateti tobele! 

Sabia e trasă, inimile cutezătoare. 

Brațele ridicate, sabia e trasă. 

Blestem dijmei ce ne sărăcește, 

Moarte călăului, la ștreang cu jefuitorul, 

Pentru un rege sperjur, un popor răzvrătit, 

Sabia e trasă pentru drepturile noastre, 

Pentru casele noastre, pentru femeile și bărbații noștri, 
Sabia e trasă, bateti tobele! 


Cutezătoare ne sunt inimile, tari brațele, 
Blestem dijmei, blestem iertării mârșave, 
Bateti tobele Războiului, bateti tobele! 


— Da, cinstiţi cumetri și prieteni, zise Ulenspiegel, da, au 
înălțat la Anvers, în fața primăriei, o estradă falnică, acoperită 
cu postav roșu; ducele s-a așezat ca un rege pe tron, în mijlocul 
scutierilor și soldaţilor. Vrând să surâdă cu bunăvoință, se 
strâmbă acru. Bateţi toba de război! 

A îngăduit să ne ierte; faceţi liniște; platoșa lui aurită 
strălucește în soare, marele judecător stă călare lângă 
baldachin; iată-l sosind pe crainic cu trompeţii lui; citește: „ii iert 
pe toți cei care n-au păcătuit niciodată; ceilalți vor fi pedepsiţi 
cu cruzime”. 

Ascultaţi, cinstiţi cumetri, citește edictul care poruncește, sub 
pedeapsă de a fi socotit răsculat, plata dijmei și a zeciuielii. 

Și Ulenspiegel cântă: 


O, duce, auzi glasul poporului, 
Murmurul din ce în ce mai puternic? 
E marea ce se umflă la ceasul marilor frământări. 

Destui bani! Destul sânge! 
Destule ruine! Bateti tobele! 
Sabia e trasă! Bateti tobele cu jale! 


Asta-i gheara ce sfâșie rana sângerândă, 

Jaful după crimă. Îti trebuie oare 

Să amesteci tot sângele și aurul nostru ca să-l bei? 
Mergeam pe drumul datoriei, credincioși 
Maiestăţii-sale regelui. Maiestatea sa e sperjură. 
Suntem dezlegați de jurământ. Bateti tobele de război! 


Duce de Alba, duce sângeros, 

Priveşte aceste dughene și prăvălii închise, 
Priveşte acești berari, brutari, băcani 

Care nu vor să vândă ca să nu-ți plătească nimic. 
Cine oare te salută când treci? 

Nimeni. Simti tu, precum negura ciumei, 

Ura și disprețul cum te impresoară? 


Frumoasele meleaguri ale Flandrei, 

Voiosul pământ al Brabantului 

Sunt triste ca niște cimitire. 

Acolo unde, odinioară, pe vremea libertății, 
Cântau violele, țiuiau fluierele, 

S-au așternut tăcerea și moartea. 

Bateti tobele războiului! 


În locul chipurilor vesele 

Ale băutorilor și iubăreților cântând, 
Vezi acum fețele pământii 

Ale celor ce așteaptă, resemnați, 
Lovitura de sabie a neareptății. 
Bateti tobele războiului! 


Nimeni nu mai aude prin cârciumi 
Clinchetul vesel al paharelor 

Nici glasul limpede al fetelor 

Cântând în cete pe străzi, 

lar Brabant și Flanara, ținuturi ale bucuriei, 
Au ajuns un tărâm al lacrimilor, 

Bateti tobele de jale! 


Țară a strămoșilor, iubită aflată în suferință, 
Nu-ti mai pleca fruntea sub talpa ucigașilor. 
Albine harnice, năpustiți-vă în roiuri 

Asupra trântorilor spanioli, 

Leșuri de femei și de fete îngropate de vii, 
Strigați către Cristos: Răzbunare! 


Rătăciți noaptea pe câmpuri. biete suflete, 

Strigați către Dumnezeu! Bratul freamătă să lovească, 
Sabia e trasă, duce, o să-ți smulgem măruntaiele 

Si o să te biciuim peste față cu ele. 

Bateti tobele. Sabia e trasă. 

Bateti tobele. Trăiască răzvrătiţii! 


Și toți marinarii și soldaţii de pe corabia lui Ulenspiegel, ca și 
cei de pe celelalte corăbii, cântau la fel: 


— Sabia e trasă, trăiască răzvrătiții! 


Și glasurile lor bubuiau ca tunetul izbăvirii. 
e Capitolul 3 


Erau de-acum în ianuarie, luna cea crudă care face să îngheţe 
vițelul în pântecul vacii. Ninsese și, pe deasupra, dăduse și 
înghețul. Băieţeii prindeau cu clei vrăbiile ce-și căutau pe 
zăpada îngheţată o fărâmă de hrană și duceau vânatul acesta în 
căsutele lor. Pe cerul cenușiu și luminos se desenau, nemișcate, 
scheletele copacilor ale căror crengi erau acoperite de pernuţe 
de zăpadă, acoperite de nea erau și casele și vârfurile zidurilor 
pe care se deslușeau urmele labelor pisicilor care și ele vânau 
vrăbiile pe omăt. Până hăt-departe câmpurile erau ascunse sub 
această blană minunată, ţinând cald pământul, în ciuda frigului 
aspru al iernii. Fumul caselor și colibelor urca negru spre cer și 
nu se auzea niciun zgomot. 

lar Katheline și Nele stăteau singure în căsuţa lor și Katheline 
zicea, clătinând din cap: 


391 


— Hans, mă trage inima spre tine. Trebuie să înapoiezi cei 
șapte sute de galbeni lui Ulenspiegel, feciorul lui Soetkin. Dacă 
nu-i ai, vino, totuși, să-ți văd din nou chipul strălucitor. 
Depărtează focul, capul îmi arde. Vai! Unde-s sărutările tale de 
omăt? Unde este trupul tău de gheaţă, Hans, iubitul meu? 

Și se tot aţinea pe lângă fereastră. Deodată, trecu în goana 
mare un voet-/ooper, un crainic purtând clopoței la cingătoare, 
care striga: 

— lată că vine judele, înaltul jude din Damme! 

Și merse așa până la casa obștii, ca să-i adune acolo pe 
primari și pe consilieri. 

Atunci, în liniștea adâncă, Nele auzi două trâmbiţe sunând. 

Toţi cei din Damme ieșiră în prag, crezând că este Maiestatea 
Sa Regele, vestindu-se cu asemenea surle. 

Și Katheline, de asemenea, ieși în poartă, împreună cu Nele. 
Văzură de departe cavaleri strălucitori călărind laolaltă și, în fața 
lor, tot călare, un personaj acoperit cu un opperst-k/leed de 
catifea neagră, tivit cu blană de jder, purtând un pieptar cu 
ceaprazuri de fir aurit și cizme de piele de vițel roșcată, 
îmblănite, de asemenea, cu jder. 

Și îl recunoscură pe marele judecător. 

În spatele lui, călăreau mândri seniori care, în ciuda răposatei 
maiestăți imperiale, aveau veșmintele de catifea împodobite cu 
broderii, fireturi, găitane și ornamente de aur, de argint și de 
mătase. lar acele opperst-kleedern pe care le purtau pe sub 
veșminte erau, la fel ca cele ale judelui, tivite cu blană. 

Și păreau cu toţii buni prieteni și tovarăși ai marelui jude, mai 
cu seamă un senior cu mutră acră, îmbrăcat în catifea verde cu 
fireturi de aur, a cărui mantie era de catifea neagră, ca și toca 
cu pene lungi. Și avea nasul încovoiat ca un cioc de vultur, gura 
cu buze subțiri, părul roșu, fața pământie, înfățișarea semeaţă. 

În timp ce ceata acestor seniori trecea prin faţa căsuţei 
Kathelinei, aceasta, dintr-o dată, sări și se prinse de frâul calului 
seniorului pământiu și, nebună de bucurie, strigă: 

— Hans, iubitul meu, știam eu că ai să te întorci. Ce chipeș 
ești îmbrăcat, tot numai în catifea și aur, ca un soare pe zăpadă! 
Mi-ai adus cei șapte sute de galbeni? O să te aud din nou ţipând 
ca un vultur de mare? 

Marele jude porunci cetei de cavaleri să se oprească, iar 
seniorul cel pământiu zise: 

— Ce vrea de la mine calica asta? 

Dar Katheline, fără să dea drumul frâului: 

— Nu mă părăsi, atât am plâns după tine. Nopți pline de 
dulceaţă, iubitul meu, sărutări de omăt și trup de gheață. Copilul 
este aici! 

Și i-o arătă pe Nele care îl privea mânioasă, căci ridicase biciul 
asupra Kathelinei, dar Katheline, plângând, zise: 

— Ah! Nu-ţi mai aduci aminte? Ai milă de roaba ta. la-o cu tine 
unde poftești. Depărtează focul, Hans, îndură-te! 

— Pleacă! se răsti el. 

Și își repezi atât de tare calul înainte, încât Katheline, scăpând 
frâul, căzu; iar calul trecu peste ea și îi făcu o rană sângerândă 
în frunte. 

Atunci, judele îi zise seniorului pământiu: 

— Domnule, o cunoașteți pe această femeie? 

— N-am văzut-o în viața mea, răspunse acesta, trebuie să fie 
nebună. 

Dar Nele, ridicând-o pe Katheline: 

— Dacă această femeie este nebună, eu nu sunt și cer să mor 
aici, mâncând zăpada asta - și luă cu degetele zăpadă - dacă 
omul acesta nu a cunoscut-o pe maică-mea, dacă nu i-a luat cu 
împrumut toţi banii, dacă nu l-a ucis pe câinele lui Claes, ca să 
poată lua din zidul fântânii noastre șapte sute de galbeni care 
erau ai sărmanului răposat. 

— Hans, iubitul meu, scâncea Katheline, sângerând și în 
genunchi, Hans, dragul meu, dă-mi sărutul împăcării; uite cum 
îmi curge sângele: sufletul a făcut o gaură și vrea să iasă; o să 
mor curând, nu mă lăsa. 

Apoi, vorbind în șoaptă: 

— Odinioară ţi-ai ucis tovarășul din gelozie, de-a lungul digului 
(și arătă cu degetul în partea dinspre Dudzeele). Mă iubeai cu 
adevărat pe atunci. 

Și apucă genunchiul gentilomului și i-l îmbrăţișă și îi prinse 
cizma și i-o sărută. 

— Cine-i omul acela ucis? întrebă marele judecător. 

— Nu știu, monseniore, răspunse el. N-am nicio legătură cu 
vorbele acestei calice, să mergem. 

Norodul se strângea în jurul lor; târgoveţi de seamă și oameni 
de rând, muncitori și țărani, luând partea Kathelinei, se porniră 
să strige: 

— Dreptate, monseniore judecător, dreptate. 

lar judele o întrebă atunci pe Nele: 

— Cine este acest om ucis? Spune, cu frică de Dumnezeu, 
adevărul. 

Nele vorbi și spuse, arătând spre seniorul pământiu: 

— Omul acesta venea în fiecare sâmbătă la noi în keet ca să o 
vadă pe mama și să-i ia banii; și-a omorât un prieten de-al său, 
pe nume Hilbert, pe ogorul lui Servaes Van der Vichte, nu din 
dragoste, cum crede această sărmană nebună nevinovată, ci ca 
să-i rămână doar lui cei șapte sute de galbeni. 

Și Nele povesti iubirile lui Katheline și ceea ce auzise aceasta 
în noaptea în care stătuse ascunsă în spatele digului care 
străbătea ogorul lui Servaes Van der Vichte. 

— Nele este rea, zise Katheline, vorbește aspru cu Hans, tatăl 
ei. 

— Jur, spuse Nele, că ţipa ca un vultur de mare, ca să dea de 
veste când venea. 

— Minti! zise gentilomul. 

— Oh! Nu, zise Nele și monseniorul judecător și toţi acești 
seniori de seamă, aici de faţă, își dau bine seama: te-ai albit la 
față nu de frig, ci de teamă. De ce nu-ţi mai strălucește chipul? 
Ai pierdut, așadar, alifia fermecată cu care îl ungeai ca să pară 
luminos ca valurile vara, când tună. Dar, vrăjitor blestemat, vei 
fi ars pe rug în fața judecătorilor de la casa obștii. Tu ai făcut-o 
pe Soetkin să moară de durere, tu l-ai adus la sapă de lemn pe 
feciorul ei orfan; tu, om nobil, fără îndoială, care veneai la noi ca 
un târgoveţ de rând, ca să-i aduci o singură dată bani mamei și, 
apoi, să-i iei mereu. 

— Hans, zise Katheline, ai să mă duci din nou la sabat și ai să 
mă ungi din nou cu balsam; nu pleca urechea la vorbele lui 
Nele, e rea; uite sângele, sufletul a făcut o gaură și vrea să iasă; 
o să mor curând și o să mă duc acolo unde nimic nu arde. 

— Taci, vrăjitoare nebună, nu te cunosc, se răsti la ea 
gentilomul și nu înţeleg ce vrei să spui! 

— ȘI, totuși, zise Nele, tu ai venit cu un tovarăș de-al tău și ai 
vrut să mi-l dai de soț: știi că nu am vrut în ruptul capului; ce s-a 
întâmplat cu prietenul tău Hilbert, ce s-a întâmplat cu ochii lui 
după ce mi-am înfipt unghiile în ei? 

— Nele este rea, zise Katheline, să nu dai crezare vorbelor ei, 
Hans, iubitul meu. Este furioasă pe Hilbert care a vrut să o ia cu 

de-a sila, dar Hilbert nu mai are acum nicio putere asupra ei, l- 
au mâncat viermii; și Hilbert era urât, Hans, iubitul meu, doar tu 
ești frumos, Nele este rea. 

La care judecătorul zise: 

— Femeilor, mergeţi în pace. 

Dar Katheline nu voia defel să plece din locul unde se afla 
iubitul ei. Și a trebuit să o ducă cu sila la casa ei. 

Și tot norodul strâns acolo striga: 

— Dreptate, monseniore, dreptate. 

Străjile comunei venind după zgomot, judele le porunci să 
rămână și le zise seniorilor și gentilomilor: 

— Nobili și seniori, cu toate privilegiile care ocrotesc ilustrul 
ordin al nobilimii pe pământul Franţei, trebuie, având în vedere 
aceste învinuiri și, mai cu seamă, aceea de vrăjitorie, aduse 
gentilomului Joos Damman, să îl întemniţez până când va fi 
judecat potrivit legilor și poruncilor imperiilor. Joos Damman, îţi 
cer să îmi predai sabia. 

— Monseniore judecător, răspunse Joos Damman, cu mare 
trufie și semeţie nobiliară, întemnițându-mă, încălcaţi legile 
Flandrei, căci nu sunteţi cu adevărat judecător cu drept de a 
judeca, ci doar jude, reprezentându-l pe rege. Ori, știți că nu 
este îngăduit să fie întemnițați fără mandat de judecător decât 
capulzanii, tâlharii de drumul mare, ațâţătorii, cei ce necinstesc 
femeile, dezertorii, vrăjitorii care otrăvesc apele, călugării sau 
călugărițele care fug de la mănăstire și proscrișii. Așa că, seniori 
și gentilomi, apăraţi-mă. 

Câţiva, vrând să-i dea ascultare, judele le zise: 

— Nobili și gentilomi, reprezentându-l aici pe regele nostru, 
conte și senior, care este împuternicit să hotărască în pricinile 
încurcate, vă cer și vă poruncesc, sub pedeapsa de a fi declaraţi 
răzvrătiți, să vă băgaţi săbiile în teacă. 

Gentilomii supunându-se, iar nobilul Joos Damman șovăind 
încă, norodul strigă: 

— Dreptate, monseniore, dreptate, să-și depună sabia. 

EI făcu acest lucru, în ciuda voinței lui și, descălecând, merse 
între două străji la închisoarea obștii. 

Totuși, nu fu aruncat în beciuri, ci închis într-o odaie cu 
zăbrele, unde avu, plătind, foc bun, pat bun și hrană bună, din 
care temnicerul lua jumătate. 


e Capitolul 4 


A doua zi, judele, doi grefieri, doi juraţi și un chirurg-bărbier 
merseră în partea dinspre Dudzeele să vadă dacă nu găsesc pe 
ogorul lui Servaes Van der Vichte trupul unui bărbat, de-a lungul 
digului care străbătea acel ogor. 

Nele îi spusese Kathelinei: 

— Hans, iubitul tău, îţi cere mâna tăiată a lui Hilbert: în seara 
asta, va ţipa ca un vultur de mare, va intra în casă și îţi va 
aduce cei șapte sute de galbeni. 

Katheline îi răspunsese: 

— O voi tăia. 

Și, într-adevăr, luă un cuţit și porni, însoțită de Nele și urmată 
de oamenii legii. 

Mergea repede și mândră lângă Nele, ai cărei obraji drăgălași 
se îmbujoraseră din pricina aerului proaspăt. 

Oamenii legii, bătrâni și bolnavi de gâlci, mergeau rebegiţi în 
urma ei, tușind ca niște măgari; și păreau cu toţii niște umbre 
negre pe câmpul alb; Nele ducea un hârlet. 

Când ajunseră pe ogorul lui Servaes Van der Vichte și la dig, 
Katheline, înaintând până spre mijloc, zise, arătând la dreapta 
ei, spre câmp: 

— Hans, habar n-aveai că eram ascunsă acolo, tremurând 
înfricoșată de zgomotul săbiilor. Și Hilbert a strigat: „Ce rece e 
fierul acesta”. Hilbert era urât, Hans este frumos. Vei avea mâna 
lui, lasă-mă singură. 

Apoi, coborând în stânga, se lăsă în genunchi în zăpadă și ţipă 
de trei ori în văzduh, ca să cheme duhul. 

Atunci, Nele îi dădu sapa, asupra căreia Katheline făcu de trei 
ori semnul crucii, apoi desenă în zăpadă forma unui sicriu și trei 
cruci răsturnate, una spre răsărit, una spre apus și una spre 
miazănoapte și zise: 

— Trei, adică Marte lângă Saturn și trei, adică descoperire sub 
Venus, steaua clară. 

Desenă, apoi, un cerc mare în jurul sicriului, zicând: 

— Pleacă, duh rău care veghezi trupul. 

Apoi, căzând în genunchi, ca pentru rugăciune, zise: 

— Demone prieten, Hilbert, Hans, domnul și stăpânul meu, 
mi-a poruncit să vin aici să îţi tai mâna și să i-o aduc; îi datorez 

supunere, nu face focul din pământ să-mi ţâșnească în faţă 
pentru că tulbur nobilul tău mormânt; și fă să fiu iertată în fața 
lui Dumnezeu și a sfinților. 

Apoi, sparse gheața, urmând conturul sicriului; ajunse la 
țărâna umedă, apoi la nisip și monseniorul judecător, ofiţerii lui, 
Nele și Katheline văzură trupul unui bărbat tânăr, alb ca varul 
din pricina nisipului. Era îmbrăcat cu un pieptar de postav 
cenușiu, cu o manta din aceeași stofă; sabia lui era pusă lângă 
el. Avea la cingătoare o pungă împletită din zale și un pumnal 
lung înfipt în inimă; și se vedeau pete de sânge închegat pe 
pieptar; iar acest sânge se scursese sub el. Și era atât de tânăr. 

Katheline îi tăie mâna și și-o puse în tolbă. Și judele o lăsă să 
facă aceasta, apoi îi ceru să despoaie leșul de toate podoabele 
și veșmintele sale. Katheline vrând să știe dacă aceasta era 
voinţa lui Hans, judele îi răspunse că tot ceea ce făcea, făcea 
doar din porunca acestuia; și Katheline, atunci, îl ascultă 
întocmai. 

Când leșul fu despuiat, văzură că era uscat ca lemnul, deloc 
putrezit și judele și ofiţerii plecară, după ce fu acoperit cu nisip; 
iar gărzile luară cu ele veșmintele, obiectele și podoabele. 

Trecând prin faţa închisorii obștii, judele îi zise Kathelinei că 
Hans o aștepta acolo; Katheline intră veselă. 

Nele vru să o împiedice, dar Katheline îi răspunse senină: 

— Vreau să îl văd pe Hans, stăpânul meu. 

Și Nele rămase în prag, plângând, știind că mama ei este 
întemniţată ca vrăjitoare, pentru descântecele rostite și pentru 
semnele pe care le făcuse pe zăpadă. 

Și se spunea în Damme că nu va fi cu niciun chip iertată. 

Și Katheline fu închisă în beciul dinspre apus al închisorii. 


e Capitolul 5 


A doua zi, vântul bătând dinspre Brabant, zăpada se topi și 
ogoarele fură inundate. 

Și clopotul căruia i se spunea borgstorm îi chemă pe 
judecători la tribunalul de la Vierschare, sub polatră, din pricină 
că băncile acoperite cu gazon erau ude. 

lar norodul înconjurase tribunalul. 


Joos Damman fu adus fără să fie legat, liber, în straiele lui de 
nobil; Katheline fu adusă cu mâinile legate în față și 
înveșmântată într-o rochie de pânză cenușie, rochia celor 
întemnițate. 

joos Damman, fiind cercetat, mărturisi că îl ucisese pe 
prietenul său Hilbert în duel. Când i se spuse: „A fost lovit cu un 
pumnal”, Joos Damman răspunse: 

— L-am lovit când căzuse la pământ, pentru că nu murea 
destul de repede. Bucuros mărturisesc această crimă, aflându- 
mă sub ocrotirea legii Flandrei care opreşte să mai fie urmărit, 
după zece ani, ucigașul. 

Judele, vorbindu-i, îl întrebă: 

— Nu ești de fel vrăjitor? 

— Nu, răspunse Damman. 

— Dovedește-o, îi ceru judele. 

— O voi face la timpul și locul potrivit, spuse Joos Damman, 
dar nu îmi place defel să o fac acum. 

Judele începu atunci să o cerceteze pe Katheline, dar aceasta 
nu îl auzea, uitându-se numai la Hans. 

— Tu ești stăpânul meu verde, frumos ca soarele. Depărtează 
focul, iubitul meu. 

Atunci, Nele, vorbind pentru Katheline, zise: 

— Nu poate mărturisi nimic mai mult decât ceea ce deja știți; 
nu este vrăjitoare, este doar ieșită din minţi. 

La care judele vorbi și zise: 

— Vrăjitor este acela care, prin mijloace diavolești, folosite cu 
bună știință, încearcă să obţină ceva. Ori, aceștia doi, bărbat și 
femeie, sunt vrăjitori în gânduri și în fapte: el, pentru că s-a uns 
cu alifia de sabat, făcându-și chipul strălucitor ca al lui Lucifer, 
ca să se poată bucura de banii altuia și de desfătarea desfrâului, 
iar ea s-a supus lui și poftelor lui, luându-l drept demon; unul 
fiind făcător de rele, celălalt complicele lui plin de râvnă. Nu 
trebuie, deci, să arătăm nici milă și nici îndurare și trebuie să 
spun aceasta, pentru că îi văd pe juraţi și pe cei adunaţi aici cu 
prea multă îngăduinţă față de femeie. Ea, este adevărat, nici nu 
a ucis, nici nu a furat, nici nu a făcut farmece oamenilor sau 
animalelor, nici nu a folosit leacuri neobișnuite ca să vindece un 
beteșug, ci doar pe cele știute, cunoscute de cinstita medicină 
creștină; dar a vrut să-și dea fata diavolului și, dacă aceasta, 
aflându-se la o vârstă atât de fragedă, nu s-ar fi împotrivit din 

toate puterile unei asemenea mârșăvii, ar fi fost necinstită de 
Hilbert și s-ar fi dedat și ea vrăjilor, ca și el. Așadar, îi întreb pe 
domnii din tribunal dacă nu sunt de părere să fie supuși 
amândoi la cazne? 

Juraţii tăcură mâlc, arătând că nu acestea erau gândurile lor 
în ceea ce o privea pe Katheline. 

Atunci, judele zise, urmându-și vorbele: 

— Sunt, ca și voi, mișcat, plin de milă și de compasiune 
pentru ea, dar această vrăjitoare care și-a pierdut minţile, 
supunându-se cu atâta credinţă diavolului, nu ar fi putut, dacă 
desfrânatul ei domn și stăpân i-ar fi poruncit, să-i reteze fiicei 
sale capul cu un cosor, așa cum Catherine Daru, în ţara Franţei, 
le-a făcut celor două fiice ale ei, ațâțată fiind de diavol? Nu ar fi 
putut ea, dacă întunecatul ei soț i-ar fi poruncit, să omoare 
animalele, să bată untul cu maiul în covată, presărând zahăr 
peste el, să ia parte cu trupul la toate serbările în cinstea 
diavolului, dansuri, grozăvii și împreunări vrăjitorești? Nu ar fi 
putut ea să se înfrupte cu carne de om, să ucidă copiii ca să 
facă plăcinte din ei și să le vândă, așa cum a făcut un plăcintar 
la Paris, să taie pulpele celor spânzurați și să le ia cu ea, ca să 
muște cu poftă din ele, fiind astfel o ticăloasă hoaţă și 
pângăritoare? Așadar, cer tribunalului ca, pentru a afla dacă 
Katheline și Joos Damman nu au săvârșit și alte crime decât cele 
deja cunoscute și cercetate, să fie amândoi puși la cazne. Joos 
Damman refuzând să mărturisească alte fapte în afara omorului 
și Katheline spunând doar o parte din cele de ea făptuite, legile 
imperiului ne cer să facem întocmai așa cum vă arăt eu. 

lar juzii dădură sentinţa de tortură pentru vineri, adică peste 
două zile. 

Și Nele striga: 

— Îndurare, monseniori! 

Și norodul striga, laolaltă cu ea. Dar, în zadar. 

Și Katheline, privindu-l pe Joos Damman, îi zise: 

— Am mâna lui Hilbert, vino la noapte să o iei, iubitul meu. 

Și fură duși înapoi în temniţă. 

Acolo, din ordinul tribunalului, temnicerului i se ceru să pună 
pe lângă fiecare dintre ei câte două străji care să-i bată de câte 
ori vor să doarmă; dar cele două străji ale Kathelinei o lăsară să 
doarmă noaptea, iar cele ale lui Joos Damman îl bătură crunt de 
fiecare dată când închidea ochii, sau doar lăsa capul în piept. 

Suferiră de foame toată ziua de miercuri, noaptea și toată 
ziua de joi până seara, când li se dădu să mănânce și să bea 
carne sărată cu salpetru și apă sărată cu salpetru, de 
asemenea. Fu începutul chinurilor lor. lar dimineaţa, ţipând de 
sete, paznicii îi duseră în camera de tortură. 

Acolo, fură așezați unul în faţa celuilalt și legaţi fiecare de o 
bancă acoperită de frânghii înnodate care îi făceau să sufere 
cumplit. 

Și fură siliţi să bea fiecare câte un pahar cu apă sărată cu 
salpetru. 

Și Katheline zicea: 

— Nu îl loviți, domnilor, îi sfărâmaţi bietul trup. A săvârșit doar 
un singur omor, din dragoste, atunci când l-a ucis pe Hilbert. Mi- 
e sete și ție, de asemenea, Hans, iubitul meu. Daţi-i mai întâi lui 
să bea. Apă! Apă! Trupul îmi arde. Cruţaţi-l, am să mor curând 
pentru el. Daţi-mi să beau! 

Joos îi spuse: 

— Vrăjitoare hâdă, mori și crapă ca un câine. Aruncaţi-o în 
foc, domnilor judecători. Mi-e sete! 

Grefierii scriau toate aceste vorbe. 

Atunci, judele îl întrebă: 

— Nu ai nimic de mărturisit? 

— Nu am nimic de spus, răspunse Damman; știți totul. 

— Pentru că, zise judele, stăruie în tăgăduielile sale, va 
rămâne, până la o nouă și deplină mărturisire, pe această bancă 
și pe aceste frânghii și îi va fi sete și va fi oprit să doarmă. 

— O să rămân, zise Joos Damman și mă voi desfăta, uitându- 
mă la această vrăjitoare cum suferă pe bancă. Cum ţi se pare 
patul de nuntă, iubita mea? 

lar Katheline, gemând, răspunse: 

— Brate reci și inimă caldă, Hans, iubitul meu. Mi-e sete, 
capul îmi arde! 

— Și tu, femeie, o întrebă judele, nu ai nimic de mărturisit? 

— Aud, zise ea, căruţa morții și trosnetul oaselor. Mi-e sete! Și 
căruța mă poartă la un fluviu întins, unde dau de apă, apă 
proaspătă și limpede; dar apa asta e foc. Hans, iubitul meu, 
scapă-mă de aceste frânghii. Da, mă aflu în purgatoriu și sus ÎI 
văd pe Domnul nostru lisus în paradis și pe Sfânta Fecioară atât 
de milostivă. Oh! Scumpă Maică Precistă dă-mi un strop de apă, 
nu mușca singură din fructele acelea atât de frumoase. 

— Această femeie e lovită de o cruntă nebunie, zise unul 
dintre juraţi. Trebuie să o luăm de pe banca de tortură. 

— Nu este mai nebună decât mine, zise Joos Damman, este 
teatru curat și pură comedie. 

Și, cu glas ameninţător, îi zise Kathelinei: 

— O să te văd eu pe rug dacă o să mai joci așa de bine rolul 
nebunei. 

Și, scrâșnind din dinţi, râse singur de cruda lui minciună. 

— Mi-e sete, scânci Katheline, fie-vă milă, mi-e sete. Hans, 
iubitul meu, dă-mi să beau. Ce alb ești la faţă! Lăsaţi-mă să mă 
duc la el, domnilor judecători. 

Și, deschizând gura mare de tot: 

— Da, da, ei așază acum focul la pieptul meu și diavolii mă 
leagă de acest pat crâncen. Hans, ia-ţi sabia și ucide-i, tu care 
ești atât de puternic. Apă! Daţi-mi să beau! Daţi-mi să beau! 

— Crapă, vrăjitoare, zise Joos Damman. Ar trebui să-i puneţi 
un căluș în gură, să nu se mai ridice astfel, ea, o ţărancă, 
împotriva mea, om nobil. 

La aceste vorbe, un jurat, dușman al nobilimii, zise: 

— Domnule judecător, este împotriva drepturilor și 
obiceiurilor împărăției să se pună un căluș acelora pe care îi 
cercetăm, pentru că ei se află aici ca să spună adevărul și ca să 
îi judecăm după vorbele lor. Acest lucru este îngăduit doar 
atunci când acuzatul, fiind deja osândit, ar putea vorbi mulțimii, 
înduioșând-o și ațăâţând, astfel, norodul. 

— Mi-e sete, gemea Katheline, dă-mi să beau, Hans, iubitul 
meu. 

— Ah! Suferi, vrăjitoare blestemată, zise el, care ești singura 

pricină a caznelor pe care le îndur; dar, în această cameră de 
tortură, tu vei îndura cazna lumânărilor, estrapada, așchiile de 
lemn sub unghiile degetelor de la picioare și de la mâini. Te vor 
face să încaleci goală pușcă pe un sicriu al cărui capac va fi 
ascuțit ca un tăiș și vei mărturisi că nu ești defel nebună, ci doar 
o vrăjitoare ticăloasă căreia Satana i-a poruncit să facă rău 
nobililor. Daţi-mi să beau! 
_ — Hans, iubitul meu, zise Katheline, nu te mânia pe roaba ta! 
Indur o mie de chinuri pentru tine, stăpânul meu. Cruțați-l, 
domnilor judecători, daţi-i să bea un urcior plin, iar mie păstraţi- 
mi doar o picătură. Hans, nu s-a făcut ceasul să ţipi ca vulturul 
de mare? 

Atunci, judecătorul îi zise lui Joos Damman: 

— Atunci când l-ai ucis pe Hilbert, care a fost motivul acelei 
lupte? 

— Ne-am luptat, zise Joos, pentru o fată din Heyst pe care 
voiam să o avem amândoi. 

— O fată din Heyst! strigă Katheline, zbătându-se din 
răsputeri să se ridice de pe bancă. M-ai înșelat, deci, cu alta, 
diavol trădător! Ştii că te ascultam din spatele digului când 
spuneai că vrei să ai toţi banii care erau ai lui Claes? Erau, fără 
îndoială, banii pe care urma să-i risipești cu ea, în chefuri și 
desfrâu! Vai! Şi eu care i-aș fi dat și sângele meu, dacă aș fi 
putut să îl prefac în aur! Și totul pentru alta! Fii blestemat! 

Dar, deodată, plângând și încercând să se răsucească pe 
banca de tortură: 

— Nu, Hans, spune-mi că tot ai să o mai iubești pe sărmana ta 
roabă și am să scurm pământul cu unghiile și am să-ţi găsesc o 
comoară, da, este una; și o să merg cu nuielușa de alun care se 
apleacă în partea unde se află metalele; și am să o găsesc și am 
să ţi-o aduc; sărută-mă, iubitule și vei fi bogat; și vom mânca 
fripturi și vom bea bere în fiecare zi; da, da, cei care se află 
acolo beau, de asemenea, bere, bere rece, spumoasă. Oh! 
Domnilor, daţi-mi o picătură numai, ard toată; Hans, știu prea 
bine unde sunt aluni, dar trebuie să așteptam primăvara. 

— Taci, vrăjitoareo, se răsti Joos Damman la ea, nu te-am 
văzut în viața mea. Mă iei pe mine drept Hilbert, acela care 
venea să te vadă. Și, în mintea ta bolnavă, îi spuneai Hans. Află 
că nu mă cheamă Hans, ci Joos. Eram de aceeași înălțime, 
Hilbert și cu mine; nu te-am văzut în viața mea; Hilbert, 
negreșit, a fost acela care a furat cei șapte sute de galbeni. 
Daţi-mi să beau, tatăl meu va plăti cu o sută de florini un 
păhăruț micuţ cu apă, dar nu am văzut-o în viaţa mea pe 
această femeie. 

— Monseniore și domnilor, striga Katheline, spune că nu m-a 
văzut în viaţa lui și că nu mă cunoaște, dar eu, eu îl cunosc bine 
și știu că are pe spate o aluniță păroasă, cafenie și mare cât un 
bob. Ah! Erai îndrăgostit de o fată din Heyst! Un îndrăgostit 
adevărat s-ar rușina oare de drăguţa lui? Hans, nu mai sunt de 
fel frumoasă? 

— Frumoasă! rânji el. Ai o față ca o moșmoană și trupul ca un 
sac de vreascuri; uitaţi-vă la calica asta care vrea să fie iubită 
de oameni nobili! Daţi-mi să beau! 

— Nu vorbeai deloc așa, Hans, blândul meu stăpân, zise ea, 
atunci când eram cu șaisprezece ani mai tânără ca acum. 

Apoi, lovindu-se peste cap și în piept: 

— Focul care este acolo, zise ea, îmi usucă inima și fața, nu 
mă învinui pentru asta. Îţi aduci aminte când mâncam sărătură, 
ca să meargă mai bine băutura, cum ziceai tu? Acum, iubitul 
meu, sarea este în noi, iar monseniorul judecător bea vin de 
Romagne. Noi nu vrem vin, daţi-ne apă. Prin ierburi curge 
pârâiașul care face izvorul limpede, apă bună, e rece. Nu, arde! 
Este apă din iad! 

Și Katheline începu să plângă și zise: 

— N-am făcut rău nimănui și toată lumea mă zvârle în foc. 
Daţi-mi să beau; și câinii vagabonzi primesc apă. Eu sunt 
creștină, daţi-mi să beau. N-am făcut rău nimănui. Daţi-mi să 
beau. 

Atunci, vorbi un jurat și zise: 

— Această vrăjitoare nu este nebună decât în ceea ce 
privește focul care zice că-i arde capul, dar nu este de fel și în 
alte privinţe, fiindcă ne-a ajutat cu mintea limpede să găsim 
leșul. Dacă alunița păroasă se află pe trupul lui Joos Damman, 
acest semn este îndeajuns pentru a dovedi că el este diavolul 
Hans care a făcut-o pe Katheline să-și piardă minţile. Călău, vezi 
dacă are semnul. 

Călăul, descoperind gâtul și umărul, arătă alunița cafenie și 
păroasă. 

— Ah! zise Katheline. Cât de albă îţi este pielea! Parcă ar fi 
umeri de fetiță; ești frumos, Hans, iubitul meu; daţi-mi să beau. 

Atunci, călăul înțepă alunița cu un ac lung. Dar nu curse nicio 
picătură de sânge. 

lar juraţii își spuseră între ei: 

— Acesta este un diavol care l-a ucis pe Joos Damman și a 
luat chipul și înfățișarea lui ca să poată înșela fără grijă sărmana 
lume. 

lar judele și juraţii se înspăimântară: 

— E diavol și acesta e un semn drăcesc. 

Și Joos Damman zise: 

— Știţi bine că nu e niciun semn drăcesc și că sunt niște 
aluniţe crescute în carne pe care le poţi înţepa fără să 
sângereze. Dacă Hilbert i-a luat acestei vrăjitoare banii, căci ea 
însăși mărturisește că s-a culcat cu diavolul, a putut să o facă 
numai cu consimțământul acestei ticăloase care, astfel, a plătit 
un om nobil pentru dezmierdările lui, așa cum sunt plătite fetele 
dezmăţate. De ce n-ar fi pe lumea asta, asemenea fetelor și 
băieţi dezmăţaţi care să le facă pe femei să le plătească puterea 
și frumuseţea? 

Juraţii își spuseră între ei: 

— Vedeţi ce îndrăzneală diavolească? Aluniţa lui păroasă n-a 
sângerat de fel: fiind ucigaș, diavol și vrăjitor, vrea să treacă 
drept un simplu duelist, punând celelalte nelegiuiri pe care le-a 
făptuit în cârca diavolului cu care era prieten, căruia i-a ucis 
trupul, dar nu și duhul... și uitaţi-vă la faţa lui, ce palidă e. Așa 
arată toți diavolii: roșii în iad și palizi pe pământ, căci sunt lipsiţi 
de focul vieţii care îţi îmbujorează obrajii, ei fiind pe dinăuntru 
plămădiţi din cenușă. Trebuie să-l apropiem iar de foc, ca să se 
facă iar roșu și să ardă în flăcări. 

Atunci, Katheline zise: 

— Da, este diavol, dar diavol bun, diavol blând. Și 
monseniorul sfântul lacob, patronul lui, i-a îngăduit să iasă din 
iad. Şi se roagă Domnului lisus în fiecare zi pentru soarta lui. Va 
ispăși doar șapte mii de ani de purgatoriu, Sfânta Fecioară, vrea 
așa, dar domnul Satana se împotrivește. Sfânta Fecioară face 
totuși ce vrea. Vă veți ridica împotriva voinţei ei? Dacă vă uitaţi 
mai bine la el, veţi vedea că n-a păstrat nimic din înfățișarea de 
diavol, în afara trupului rece și, de asemenea, a chipului 
strălucitor, cum sunt, în august, valurile mării când stă să tune. 

lar Joos Damman zise: 

— Taci, vrăjitoareo, mă trimiţi pe rug. 

Apoi, vorbind judelui și juraţilor: 

— Priviţi-mă, nu sunt defel diavol, am carne și oase, sânge și 
apă. Beau și mănânc, mistui și dau afară ca și voi, pielea mea e 
la fel ca a voastră, picioarele, de asemenea! Călău, scoate-mi 
jambierele, căci, oricum, nu pot fugi cu picioarele legate. 

Călăul făcu întocmai, nu fără teamă. 

— Priviţi, zise Joos, arătându-și labele albe, sunt acestea 
copite de diavol, copite despicate? Cât despre paloarea mea, nu 
este niciunul între voi care să fie la fel de palid ca mine? Eu 

deslușesc mai mult de trei. Dar nu eu am păcătuit, ci această 
vrăjitoare hâdă, laolaltă cu fiica ei, acuzatoare plină de răutate. 
De unde avea banii pe care i-a împrumutat lui Hilbert, de unde 
avea florinii pe care i-a dat acestuia? Nu cumva o plătea diavolul 
ca să-i acuze și să-i trimită la moarte pe oamenii nobili și 
nevinovaţi? Pe ele două trebuie să le întrebaţi cine a sugrumat 
câinele în ogradă, cine a săpat groapa și a șters-o după cea 
lăsat-o goală, fără îndoială pentru a ascunde într-un alt loc 
comoara șterpelită. Soetkin, văduva, nu avea cum să aibă 
încredere în mine, de vreme ce nu mă cunoștea, dar avea 
încredere deplină în ele, cu care se vedea zi de zi. Ele sunt 
acelea care au furat banii cuveniţi împăratului. 

Grefierul scrise acestea, iar judele o întrebă pe Katheline: 

— Femeie, n-ai nimic de spus în apărarea ta? 

Katheline, fără să îl slăbească din priviri pe Joos Damman, 
zise, îndrăgostită până peste urechi: 

— E ceasul vulturului de mare. Am mâna lui Hilbert, Hans, 
iubitul meu. Ei spun că o să-mi dai înapoi cei șapte sute de 
galbeni. Luaţi focul! Luaţi focul! strigă după aceea. Daţi-mi să 
beau! Daţi-mi să beau! Îmi arde capul. Dumnezeu și îngerii 
mănâncă mere în ceruri. 

Și leșină. 

— Dezlegaţi-o de banca de tortură, porunci judele. 

Călăul și ajutoarele sale se supuseră. Și cu toţii o văzură 
clătinându-se și cu picioarele umflate, căci gâdele strânsese 
prea tare frânghiile. 

— Daţi-i să bea, porunci judele. 

Îi dădură apă proaspătă pe care o sorbi cu lăcomie, ţinând 
păhărelul între dinţi, cum apucă un câine osul și nevrând să-i 
mai dea drumul. Apoi, i se dădu iarăși apă și ea vru să îi ducă 
paharul lui Joos Damman, dar călăul i-l smulse din mâini. Și căzu 
adormită, de parcă ar fi fost de plumb. 

Atunci, Joos Damman strigă furios: 

— Și mie mi-e sete și mi-e somn. De ce ei îi daţi apă? De ce 
pe ea o lăsaţi să doarmă? 

— Este o femeie slabă și cu minţile rătăcite, raspunse călăul. 

— Nebunia ei este un joc, zise Joos Damman, este doar o 
vrăjitoare. Vreau apă, vreau să dorm! 

Și închise ochii, dar acele knechts ale călăului îl loviră peste 
faţă. 

— Daţi-mi un cuţit, răcni, să-i tai în bucăţi pe ţăranii aceștia; 
sunt nobil și niciodată nu am fost lovit peste faţă. Apă, lăsaţi-mă 
să dorm, sunt nevinovat. Nu eu am luat cei șapte sute de 
galbeni, Hilbert a făcut-o. Daţi-mi să beau! Nu am săvârșit în 
viața mea vreo vrăjitorie și nici nu am rostit descântece. Sunt 
nevinovat, dati-mi drumul. Apă! 

Judele, atunci, îl întrebă: 

— Cum ţi-ai petrecut timpul după ce ai părăsit-o pe Katheline? 

— Nu am cunoscut-o deloc pe Katheline, nu am părăsit-o în 
niciun fel. Mă cercetaţi în legătură cu fapte străine de cauză. Nu 
trebuie să vă raspund. Daţi-mi să beau, lăsaţi-mă să dorm. V-am 
spus că Hilbert este vinovat de toate. 

— Dezlegaţi-l, porunci judele. Duceţi-l înapoi în închisoare. 
Dar nu-i daţi apă și nu-l lăsaţi să doarmă până când va mărturisi 
vrăjitoriile și descântecele lui. 

Aceasta avea să fie pentru Joos Damman un chin cumplit. 
Răcnea în odaia lui din închisoare: „Daţi-mi să beau! Daţi-mi să 
beau!” atât de tare, încât tot norodul îl auzea, dar fără să-i fie 
milă de dânsul. Și atunci când, picând de somn, străjile îl 
trezeau, pălmuindu-l, era ca un tigru și striga: 

— Sunt nobil și o să vă ucid, ţăranilor. O să merg la rege, 
stăpânul meu. Daţi-mi să beau! 

Dar nu mărturisi nimic și îi dădură pace. 


e Capitolul 6 


Era luna mai pe vremea aceea, teiul dreptăţii înverzise, verzi 
erau, de asemenea și băncile acoperite cu iarbă pe care luară 
loc juraţii; Nele fu chemată ca martoră. In ziua aceea urma să 
fie pronunţată sentinţa. 

Și  norodul, bărbaţi, femei, negustori și muncitori se 
strânseseră roată pe pajiște; și soarele strălucea luminos. 

Katheline și Joos Damman fură aduși în faţa tribunalului, iar 
Damman părea și mai palid din pricina zilelor și nopţilor fără apă 
și fără somn. 

Katheline, care nu putea să se ţină pe picioarele ei betegite, 
spunea: 

— Luaţi focul, capul îmi arde! 

Și se uita cu dragoste duioasă la Joos Damman. 

lar acesta o privea cuură și dispreț. 

lar seniorii și gentilomii prieteni cu el, fiind chemaţi la 
Damme, erau cu toţii de față, ca martori, în fața judecății. 

Atunci, judele vorbi și zise: 

— Nele, fetișcana care o apără pe mama sa, Katheline, cu o 
dragoste atât de puternică și de curajoasă, a găsit în buzunarul 
cusut de la fusta acesteia, fustă de sărbătoare, un bilet semnat 
Joos Damman. Printre cele descoperite asupra cadavrului, am 
găsit în tolbă o altă scrisoare adresată lui de către numitul Joos 
Damman, învinuitul aici de faţă. Le-am păstrat pe amândouă la 
mine pentru ca, la momentul potrivit, care este acesta, să puteţi 
judeca voi înșivă îndărătnicia acestui om și să-l puteți achita sau 
osândi potrivit legii și dreptăţii. lată pergamentul găsit în tolbă, 
nu m-am atins de el și nu știu dacă se mai poate ori nu citi. 

La aceste vorbe, juraţii tare se mai minunară, cuprinși de 
mare mirare. 

Judele încercă să desfacă sulul de pergament, dar în zadar, iar 
Joos Damman râdea. 

Unul dintre juraţi zise: 

— Să punem sulul în apă și apoi lângă foc. Dacă a fost lipit 
într-un fel necunoscut nouă, focul și apa o să dezlege taina. 

Aduseră apă, iar călăul aprinse un foc mare de vreascuri pe 
pajiște; fumul se înălța albastru în văzduhul limpede, printre 
crengile înfrunzite ale teiului dreptăţii. 

— Să nu puneţi cumva scrisoarea în lighean, zise un jurat, 
căci, dacă e scrisă cu sare de amoniac muiată în apă, o să se 
șteargă literele. 

— Nu, zise chirurgul care se afla de faţă, slovele n-au cum să 
se șteargă, apa va înmuia doar lipiciul care împiedica să se 
deschidă sulul ăsta vrăjit. 

Pergamentul fu cufundat în apă și, înmuindu-se, fu desfăcut. 

— Acum, spuse chirurgul, puneţi-l lângă foc. Domnul chirurg 
se află pe drumul adevărului, căci ucigașul s-a îngălbenit la față, 
iar picioarele au început să-i tremure. 

La care domnul Joos Damman zise: 

— Nici nu m-am îngălbenit, nici nu tremur, mică scorpie din 
popor care vrei moartea unui om nobil; n-ai să izbutești defel, 
pergamentul ăsta pesemne că a putrezit după cincisprezece ani 
de ședere în pământ. 

— Pergamentul nu e deloc putred, zise juratul, tolba a fost 
căptușită cu mătase; mătasea nu se macină defel sub pământ, 
așa că viermii n-au putut străbate până la pergament. 

Pergamentul fu așezat lângă foc. 

— Monseniore judecător, monseniore judecător, zise Nele, 
iată că, la foc, cerneala începe să se vadă: porunciţi să se 
citească ce scrie. 

Pe când chirurgul se pregătea să citească, domnul Joos 
Damman vru să întindă braţul ca să înșface pergamentul, dar 
Nele se repezi iute ca vântul la braţul lui și zise: 

— N-o să te atingi cu niciun chip de el, căci acolo stă scrisă 
moartea ta, sau moartea Kathelinei. Dacă inima ta sângerează 
acum, ucigașule, sunt cincisprezece ani de când sângerează a 
noastră; cincisprezece ani de când suferă Katheline; 
cincisprezece ani de când i-a ars creierul din pricina ta; 
cincisprezece ani de când Soetkin a murit în urma caznelor; 
cincisprezece ani de când trăim de azi pe mâine, zdrenţăroși și 
lipsiţi de toate, dar mândri. Citiţi scrisoarea! Citiţi scrisoarea! 
Judecătorii sunt Dumnezeu pe pământ, căci ei sunt Dreptatea; 
citiţi scrisoarea! 

— Citiţi scrisoarea! strigară, plângând, bărbaţii și femeile. 
Nele e curajoasă! Citiţi scrisoarea! 

Și grefierul citi: 


Către Hilbert, fiul lui Willem Ryvisch, scutier, Joos 
Damman, scutier, salut. 


Bunul meu prieten, nu-ti mai risipi banii la cărți, la 
zaruri și în alte locuri păcătoase. Am să-ți spun eu cum 
se câștigă fără să pierzi. Să ne facem diavoli, diavoli 
chipeși, iubiți de femei și de fete. Să punem mâna pe 
cele frumoase și bogate, lăsându-le de-o parte pe cele 
urâte și sărace; iar acestea să-și plătească desfătarea. 
Am câștigat de pe urma acestei meserii, în șase luni, 
cinci mii de taleri, pe meleagurile Germaniei. Femeile își 
dau și fusta și cămașa de pe ele când iubesc; ferește-te 
de zgârcitele cu nas ascuțit care stau mult pe gânduri 
când e să-și plătească poftele. In ceea ce te privește, ca 
să pari cu adevărat diavol, diavol chipeș, rău şi plin de 
bărbăție, atunci când ele se învoiesc să te primească 

noaptea, vestește-ți sosirea, țipând ca o pasăre de 
noapte. 

Si ca să-ți faci aievea chip de drac, drac 
înspăimântător, unge-ți fața cu fosfor care strălucește 
pe alocuri când e umed. Miroase urât, dar ele vor crede 
că e miasma iadului. Ucide pe oricine te stânjenește, 
bărbat, femeie sau animal. 

Curând vom merge împreună la Katheline, frumoasă 
și blândă femeie; fetița ei, Nele, una dintre odraslele 
mele, dacă Katheline mi-a fost credincioasă, e 
prietenoasă și drăgălașă; o poti avea lesne, ti-o dau, 
căci nu-mi pasă de acești bastarzi pe care nu-i poti 
recunoaște cu inima pe deplin împăcată drept copiii tăi. 
Maică-sa mi-a dat deja douăzeci și trei de galbeni, toți 
banii ei. Dar ascunde o comoară care este, dacă nu sunt 
eu prost, moștenirea lui Claes, ereticul ars pe rug la 
Damme; șapte sute de florini de aur supuși confiscării; 
dar bunul rege Filip, care și-a ars atâția supuși pe rug ca 
să-i moștenească, n-a putut să pună gheara pe această 
dulce comoară. Va cântări mai greu în punga mea decât 
într-a lui. Katheline o să-mi spună unde se află: o vom 
împărți. Numai că îmi vei lăsa partea cea mai mare, 
pentru că am aflat de ea. 

Cât privește femeile, fiind roabele noastre supuse și 
sclavele noastre  îndrăgostite, le vom duce pe 
meleagurile Germaniei. Acolo le vom învăța să fie 
diavolițe, focoase, făcându-i pe toți târgoveții și nobilii 
bogați să se îndrăgostească de ele; acolo vom trăi, ele 
și noi, din dragoste plătită în taleri sunători, catifea, 
mătase, aur, perle și bijuterii, vom duce astfel o viată 
îmbelșugată, fără să ne obosim defel și fără să ne afle 
demonii cei adevărați, iubiți de cele mai frumoase și 
făcându-le, întotdeauna, în cele din urmă să plătească. 
Toate femeile sunt proaste și neghioabe când dau peste 
bărbatul care se pricepe cum să aprindă acel foc al 
dragostei pe care Dumnezeu l-a pus sub cingătoarea 
lor. Katheline și Nele vor fi mai mult decât altele și, 
crezându-ne diavoli, ni se vor supune în toate; tu 
păstrează-ți pronumele, dar nu da niciodată numele 
tatălui tău, Ryvisch. Dacă judecătorul le prinde pe 

femei, vom pleca fără ca ele să ne știe și să ne poată 
denunța. La atac, credinciosul meu prieten. Norocul le 
surâde celor tineri, cum zicea răposatul Carol Quintul, 
slăvita sa maiestate, maestru neiîntrecut în jocurile 
dragostei și ale războiului. 


Și grefierul, oprindu-se din citit, zise: 

— Aceasta este scrisoarea și este semnată „Joos Damman, 
scutier”. 

lar norodul strigă: 

— Moarte ucigașului! Moarte vrăjitorului! Pe rug cu amăgitorul 
femeilor! La spânzurătoare cu tâlharul! 

Atunci, judele zise: 

— Oameni buni, faceţi liniște, ca să-l putem judeca netulburați 
pe omul acesta. 

Și, vorbind juraţilor, zise: 

— Vreau să vă citesc a doua scrisoare găsită de Nele în 
buzunarul cusut al fustei de sărbătoare a Kathelinei. Sună așa: 


Drăgălașă vrăjitoare, iată rețeta unei fierturi trimise 
mie de însăși nevasta lui Lucifer, cu ajutorul acestei 
fierturi, vei putea călători în soare, pe lună și pe aștri, 
vei putea sta la taifas cu duhurile primare care poartă 
până la Dumnezeu rugăciunile oamenilor, vei putea 
străbate orașele, târgurile, râurile, pășunile întregului 
univers. Vei pisa deopotrivă împărțite la fel: 
stramonium, solanum somniferum, măselariță, opiu, 
vârfuri proaspete de cânepă, mătrăgună și laur. 

Dacă poftești, în seara asta vom merge la sabatul 
duhurilor, dar trebuie să mă iubesti mai mult și să nu 
mai fii zgârcită ca noaptea trecută când nu mi-ai dat 
zece florini, zicând că nu ai. Știu că ascunzi o comoară 
și nu vrei să-mi spui unde se află. Nu mă mai iubesti, 
dulceata inimii mele? 


Diavolul tău rece, 
Hanske 


— Moarte vrăjitorului! strigă norodul. 
Judecătorul zise: 

— Trebuie comparate cele două scrisuri. 

Ceea ce se și făcu și fură socotite aidoma. 

Atunci, judecătorul le zise seniorilor și gentilomilor de faţă: 

— II recunoașteţi în acesta pe seniorul Joos Damman, fiul 
consilierului din Gand? 

— Da, răspunseră aceștia. 

— L-aţi cunoscut, întrebă, pe seniorul Hilbert, fiul lui Willem 
Ryvisch, scutier? 

Unul dintre gentilomi, care se numea Van der Zickelen, vorbi 
și zise: 

— Eu sunt din Gand, locuiesc în piaţa Saint-Michel; îl cunosc 
pe Willem Ryvisch, scutier, consilier la curtea din Gand. Și-a 
pierdut, acum cincisprezece ani, un fiu în vârstă de douăzeci și 
trei de ani, dezmăţat, jucător, leneș, dar toată lumea îi ierta 
păcatele din pricina tinereţii. De atunci, nimeni n-a mai știut 
nimic despre el. Cer să văd sabia, pumnalul și tolba mortului. 

Avându-le în faţa lui, continuă: 

— Sabia și pumnalul au pe mâner blazonul familiei Ryvisch, 
trei pești de argint pe un fond azuriu. Văd aceleași semne pe o 
stemă de aur prinsă de tolbă. Ce-i cu celălalt pumnal? 

Judele, luând cuvântul, zise: 

— Este acela care a fost găsit înfipt în trupul lui Hilbert 
Ryvisch, fiul lui Willem. 

— Recunosc, zise seniorul, blazonul familiei Damman: un turn 
pe un câmp argintiu. Așa să-mi ajute Dumnezeu și toţi sfinţii. 

Ceilalţi gentilomi, de asemenea, spuseră: 

— Recunoaștem numitele semne ca fiind acelea ale familiilor 
Ryvisch și Damman. Așa să ne ajute Dumnezeu și toţi sfinţii. 

Atunci, judele zise: 

— După dovezile auzite și citite de tribunalul juraților, seniorul 
joos Damman este vrăjitor, ucigaș, amăgitor de femei, tâlhar al 
avutului regesc și, ca atare, vinovat de crimă de lezmaiestate, 
împotriva divinității și împotriva oamenilor. 

— Domnia voastră o spuneţi, domnule judecător, zise Joos, 
dar n-o să mă osândiţi nicicum, din lipsă de dovezi 
îndestulătoare; nu sunt și nu am fost vreodată vrăjitor, făceam 
doar pe diavolul. Cât despre faţa mea strălucitoare, aveţi aici 
rețeta, ca și pe aceea a fierturii care, deși cuprinde măselariţă, 
plantă veninoasă, este doar adormitoare. Atunci când această 
femeie, vrăjitoare adevărată, lua din ea, adormea și își 

închipuia, mergând la sabat, că joacă hora cu faţa întoarsă în 
afara cercului și că venerează un diavol cu înfățișare de tap, 
așezat pe un altar. După ce sfârșea hora, credea că se duce să îl 
sărute sub coadă, așa cum fac vrăjitorii, pentru ca, apoi, să mi 
se dea mie, iubitul ei, în împreunări nefirești, care erau pe plac 
minţii ei ciudate. Dacă aveam, cum zice ea, brațele reci și trupul 
proaspăt, asta era un semn de tinereţe, nu de vrăjitorie. În 
jocurile dragostei, prospeţimea se veștejește. Dar Katheline 
ținea să creadă ceea ce dorea, luându-mă drept diavol, deși nu 
sunt decât un om în carne și oase, așa precum vedeţi. Doar ea 
singură e vinovată: luându-mă drept diavol și păcătuind în 
așternutul ei, a păcătuit cu gândul și cu fapta împotriva lui 
Dumnezeu și a Sfântului Duh. Ea, așadar, a săvârșit crima de 
vrăjitorie, ea trebuie osândită să fie arsă pe rug, ca o vrăjitoare 
îndărătnică și rea care vrea să treacă drept nebună ca să-și 
ascundă răutatea. 

Dar Nele, zise: 

— ÎI auziţi pe ucigaș? A făcut întocmai ca o fată care se vinde, 
din acelea care poartă semnul prins de braţ, negustorind 
dragostea. Il auziţi? Vrea ca să scape, să o trimită pe rug pe 
aceea care i-a dat totul. 

— Nele este rea, spuse Katheline, nu o asculta, Hans, iubitul 
meu. 

Dar Nele, luând-o pe Katheline în braţe, strigă: 

— Domnilor judecători nu-l ascultați pe răul ăsta gălbejit la 
față: n-are decât o singură dorinţă, să o vadă pe mama mistuită 
de flăcări, pe mama care n-a săvârșit alt păcat decât că a lovit-o 
Dumnezeu, luându-i minţile, din pricina asta considerând drept 
adevărate nălucirile ce i se arată în vis. Deja a suferit îndeajuns 
cu trupul și cu mintea. Nu o trimiteţi la moarte, domnilor 
judecători. Lăsaţi-o pe nevinovată să-și trăiască trista viaţă în 
pace. 

lar Katheline zise: 

— Nele e rea, să nu crezi o vorbă din ce spune, Hans, 
stăpânul meu. 

lar în mulţime, femeile plângeau și bărbaţii ziceau: 

— Îndurare pentru Katheline! 

Judele și juraţii rostiră sentinţa cu privire la Joos Damman, pe 
temeiul unei mărturisiri, după ce fu supus la alte cazne: fu 
osândit să i se ia rangul de nobil și să fie ars de viu la foc mic, 

până ce-și va da sufletul. lar acesta îndură osânda, a doua zi, în 
fața casei obștii, strigând întruna: 

— Trimiteţi-o la moarte pe vrăjitoare, doar ea e singura 
vinovată! Blestemat fie Dumnezeu! Tatăl meu îi va omori pe 
judecători. 

Și își dădu sufletul. 

lar norodul zise: 

— Uitaţi-vă cum blesteamă și spurcă: moare ca un câine. 

A doua zi, judele și juraţii rostiră sentinţa în privința 
Kathelinei, care fu osândită să îndure încercarea apei în canalul 
din Bruges. Dacă va pluti deasupra, va fi arsă pe rug ca 
vrăjitoare, dacă se va duce la fund și se va îneca, se va socoti că 
a murit ca o creștină și, ca atare, va fi înmormântată în curtea 
bisericii, unde se află cimitirul. 

A doua zi, ţinând o lumânare, cu picioarele goale și 
înveșmântată cu o cămașă de pânză neagră, Katheline fu dusă 
pe malul canalului, printre copaci, cu mare alai. In faţa ei 
mergeau, cântând rugăciunile morţilor, parohul de la Notre 
Dame, vicarii săi, ţârcovnicul purtând crucea, iar în spate, judele 
din Damme, juraţii, grefierii, paznicii obștii, armașul, călăul și 
cele două ajutoare ale sale. Pe maluri se strânsese mulțime 
mare de femei plângând și de bărbaţi murmurând din milă 
pentru Katheline care mergea ca o mielușea, lăsându-se dusă, 
fără să știe unde și întruna zicând: „Luaţi focul! Îmi arde capul! 
Hans, unde ești?” 

Din mijlocul femeilor, Nele striga: 

— Vreau să fiu aruncată o dată cu ea. 

Dar femeile o ţineau cu sila între ele, fără să-i îngăduie cu 
niciun chip să se apropie de Katheline. 

Un vânt aspru sufla dinspre mare; din cerul plumburiu se 
cernea o burniţă subţire; se afla acolo o barcă pe care grefierul 
și ajutoarele sale o luară în numele Maiestăţii Sale, Regele. La 
porunca lor, Katheline se urcă în ea; călăul fu văzut în picioare, 
ținând-o și, la semnalul armașului care ridică nuiaua dreptăţii, o 
împinse pe Katheline în apă. Ea se zbătu, dar nu pentru multă 
vreme și se duse la fund, racnind: 

— Hans! Hans! Ajutor! 

Și norodul zicea: 

— Această femeie nu este deloc vrăjitoare. 

Nişte bărbați se aruncară în apa canalului și o traseră pe mal 
pe Katheline, leșinată și țeapănă ca o moartă. Apoi o duseră 
într-o cârciumă și o așezară dinaintea unui foc zdravăn; Nele îi 
smulse rochia și cămașa, ude leoarcă și o îmbrăcă cu straie 
uscate; când își veni în simțţiri, zise, tremurând și clănțănind din 
dinţi: 

— Hans, dă-mi o haină groasă de lână. 

Și Katheline nu se mai putu încălzi. Așa că a treia zi muri. Și fu 
înmormântată în grădina bisericii. 

lar Nele, rămasă orfană, se duse în ţara Olandei, pe lângă 
Rosa van Auweghem. 


e Capitolul 7 


Plutind pe corăbiile cu pânze ale Zeelandei, mai mari sau mai 
mici, mai falnice sau mai pricăjite, Thyl Claes Ulenspiegel își 
vedea de drum. 

Marea legăna în largul ei năprasnicele vase pe care se aflau 
opt, zece sau douăzeci de tunuri de fier: ele varsă moarte și 
măcel asupra trădătorilor spanioli. 

Dibaci tunar era Thyl Ulenspiegel, feciorul lui Claes: trebuie 
să-l vezi cât de bine ţintește și cum găurește ca pe un zid de unt 
coșmeliile călăilor. 

Purta la tichie cornul de argint, cu această inscripţie: Liever 
den Turc als den Paus. „Mai degrabă slujește-l pe turc, decât pe 
papă.” 

Mateloţii, văzându-l urcând pe corabia lor, sprinten ca o 
pisică, iute ca o veveriţă, mereu cu cântecul și gluma pe buze, îl 
iscodeau curioși: 

— Cum se face, omuleţule, că arăţi atât de tânăr, căci se zice 
că a trecut multă vreme de când te-ai născut, la Damme? 

— Nu sunt trup, ci duh, răspunse el, iar Nele, iubita mea, e la 
fel ca mine. Duh al Flandrei, dragoste a Flandrei, nu vom pieri 
nicicând. 

— Totuși, ziceau ei, când te tai, sângerezi. 

— Ceea ce vedeţi este o nălucire, răspunse Ulenspiegel; e vin, 
nu e sânge. 

— O să-ţi dăm cep la pântec. 

— Am să mă golesc singur, răspunse Ulenspiegel. 

— Îţi baţi joc de noi. 

— Cine bate fierul cât e cald o să audă toba, răspunse 
Ulenspiegel. 

Și flamurile brodate ale procesiunilor romane fluturau la 
catargele corăbiilor. Și, înveșmântaţi în catifele, mătăsuri și 
stofe cusute cu fir de aur și de argint, așa cum au abaţii la 
liturghiile solemne, purtând mitra și cârja, bând vinul călugărilor, 
răzvrătiţii stăteau de pază pe corăbii. 

Și era un spectacol ciudat să vezi ițindu-se din aceste 
veșminte bogate mâinile acelea aspre, ţinând archebuza sau 
arbaleta, halebarda sau sulița și mutrele acelea din topor de 
războinici, încinși peste hainele scumpe cu pistoale și săbii 
scurte lucind în soare, bând din cupe de aur vinul mănăstiresc, 
acum vinul libertăţii. 

Și cântau și chiuiau: „Trăiască răzvrătiţii!” Și așa cutreierau 
oceanul și Escautul. 

În vremea asta, răzvrătiţii, printre care se aflau și Ulenspiegel 
și Lamme, luară Gorcumul. Și căpetenia lor era căpitanul Marin. 
Acest Marin, care odinioară fusese lucrător la diguri și acum 
umbla cu nasul pe sus, îngâmfat și trufaș ca nimeni altul, semnă 
cu Gaspard Turcul, apărător al cetăţii Gorcum, un act de 
capitulare prin care acesta, călugării, târgoveții și soldaţii închiși 
în cetate vor ieși liberi, cu gloanţele în gură, cu muschetele 
descărcate pe umăr, cu tot ce vor putea să care, afară de 
avuţiile bisericilor care vor rămâne asediatorilor. 

Dar căpitanul Marin, la o poruncă a domnului Lumey, opri 
prizonieri pe cei nouăsprezece călugări și dădu drumul doar 
soldaţilor și târgoveţilor. Și Ulenspiegel zise: 

— Cuvântul soldatului trebuie să fie cuvânt de aur. De ce și l-a 
călcat pe-al lui? 

Un bătrân răzvrătit îi răspunse lui Ulenspiegel: 

— Călugării sunt fiii Satanei, lepra naţiunilor, rușinea ţărilor. 
De la sosirea ducelui de Alba, aceștia au ridicat capul în 
Gorcum. Este unul printre ei, părintele Nicolas, mai mândru ca 
un păun și mai feroce ca un tigru. De fiecare dată când trecea 
pe străzi cu sfântul vas, în care păstra ostia sa făcută din 

grăsime de câine, privea cu ochi plini de furie casele din care 
femeile nu ieșeau să îngenuncheze și îi denunța judecătorului pe 
toți aceia care nu îndoiau genunchiul în faţa idolului său de cocă 
și aramă aurită. Ceilalţi călugări făceau la fel. Aceasta a fost 
pricina multor nenorociri, arderi și pedepse crude, în orașul 
Gorcum. Bine face căpitanul Marin că-i păstrează pe călugări 
prizonieri, căci, altminteri, ar porni prin sate, târguri, orașe și 
orășele, cu cei de-o teapă cu ei, să predice împotriva noastră, 
asmuţind norodul și trimițându-i pe rug pe sărmanii reformaţi. 
Buldogilor cu botul rânjit, gata să te-nhaţe, li se pun lanțuri 
groase, în lanț să-i ținem pe călugări, în lanţ să-i ţinem pe acești 
bloed-honden, câinii sângeroși ai ducelui, în cușcă cu ei! 
Trăiască răzvrătiţii! 

— Dar, zise Ulenspiegel, monseniorul de Orania, prinţul 
nostru, prinţul libertăţii, ţine să se respecte, printre cei care se 
predau, avutul fiecăruia și libera conștiință. 

Răzvrătiţii bătrâni răspunseră: 

— Amiralul nu vrea asta pentru călugări; el poruncește, el a 
luat Briele. În cușcă cu călugării. 

— Cuvântul soldatului, cuvânt de aur! De ce și-l calcă? 
răspunse Ulenspiegel. Călugării trimiși în temniţă îndură o 
grămadă de silnicii. 

— Cenușa nu ţi se mai zbate la piept, ziseră ei. O sută de mii 
de familii, ca urmare a edictelor, s-au răspândit ducând până 
departe, în nord-vest și pe meleagurile Angliei, meșteșugurile, 
industria, bogăţiile ţărilor noastre; așadar, îi plângi pe cei care 
ne-au lăsat săraci! De la împăratul Carol al cincilea, Călăul 
întâiul, până la cel de acum, regele sângeros, Carol al doilea, o 
sută optsprezece mii de nenorociţi au pierit în chinuri. Cine a 
purtat lumânarea îngropăciunii în timpul omorurilor și jelaniilor? 
Călugării și soldaţii spanioli. N-auzi cum plâng sufletele celor 
răposaţi? 

— Cenușa se zbate la pieptul meu, răspunse Ulenspiegel. 
Cuvântul soldatului, cuvânt de aur! 

— Atunci, ziseră ei, cine a vrut să pună, prin excomunicare, 
țara în afara naţiunilor? Cine ar fi înarmat împotriva noastră, 
dacă ar fi putut, cerul și pământul, pe Dumnezeu și pe diavol și 
cetele lor de sfinţi și de sfinte, câtă frunză și iarbă? Cine a mânijit 
cu sânge de bou ostiile, cine a făcut să plângă statuile de lemn? 
Cine a pus să se cânte De profundis pe pământul străbunilor, 

dacă nu acești clerici blestemaţi, aceste hoarde de călugări 
leneși, numai ca să-și păstreze bogăţia și puterea asupra celor 
care venerează idolii și ca să domnească prin ruină, sânge și foc 
asupra sărmanei ţări? In cușcă cu lupii care se năpustesc asupra 
oamenilor pe pământ, în cușcă cu hienele! Trăiască răzvrătiţii! 

— Cuvântul soldatului, cuvânt de aur! răspunse Ulenspiegel. 

A doua zi, sosi un trimis din partea domnului de Lumey, cu 
porunca de-ai duce pe cei nouăsprezece călugări prizonieri de la 
Gorcum la Briele, unde se afla amiralul. 

— Vor fi spânzurați, îi zise căpitanul Marin lui Ulenspiegel. 

— Nu câtă vreme voi fi în viață, răspunse acesta. 

— Fiul meu, îi spuse Lamme, să nu cumva să-i vorbești astfel 
domnului de Lumey. E crâncen la mânie și va pune să fii 
spânzurat laolaltă cu ei, fără nicio milă. 

— Voi spune adevărul, răspunse Ulenspiegel; cuvântul 
soldatului, cuvânt de aur! 

— Dacă poţi să-i scapi, zise Marin, du barca lor până la Briele. 
la-l cu tine pe Rochus, cârmaciul și pe prietenul tău Lamme, 
dacă vrei. 

— Așa voi face, răspunse Ulenspiegel. 

Barca fu trasă la cheiul Verde, cei nouăsprezece călugări 
urcară în ea; Rochus cel fricos fu pus la cârmă, Ulenspiegel și 
Lamme, bine înarmaţi, se așezară în partea din faţă a 
ambarcaţiunii. Nişte soldați ticăloși, veniţi printre răzvrătiți doar 
pentru pradă, se aflau de pază lângă călugări, cărora li se făcu 
foame. Ulenspiegel le dădu să mănânce și să bea. 

— Omul acesta ne va trăda, ziseră soldații. 

Cei nouăsprezece călugări, așezați în mijloc, erau năuciți și 
tremurau, cu toate că erau în iulie, iar soarele era luminos și 
cald și un vânticel blând umfla pânzele corăbiei, alunecând 
masivă și pântecoasă printre malurile verzi. 

Atunci, părintele Nicolas vorbi și zise cârmaciului: 

— Rochus, ne duci oare spre câmpul spânzurătorilor? 

Apoi, întorcându-se cu faţa spre Gorcum: 

— O! Cetate a Gorcumului! zise el în picioare și cu mâinile 
întinse. Câte suferinţe ai avut de îndurat; vei fi blestemată între 
toate cetăţile, căci ai făcut să încolțească între zidurile tale 
grăuntele ereziei. O! Cetate a Gorcumului! Și îngerul Domnului 
nu va mai veghea la porțile tale. Nu va mai avea grijă de cinstea 

fecioarelor tale, de curajul bărbaţilor tăi, de avuţia neguțătorilor 
tăi. O! Cetate a Gorcumului! Eşti blestemată, nefericito! 

— Blestemată, blestemată, răspunse Ulenspiegel, blestemată 
ca pieptenul ce a îndepărtat puricii spanioli, blestemată ca un 
câine care și-a rupt lanţul, ca un armăsar mândru, aruncându-și 
din șa cavalerul plin de cruzime! Blestemat să fii tu, predicator 
neghiob care îi socotești răi și tirani pe cei ce îi izbesc cu nuiaua 
peste spinare, fie ea și de fier! 

Călugărul tăcu și, lăsând ochii în jos, păru cuprins de o prea 
cucernică ură. 

Ticăloșii de soldaţi, veniţi printre răzvrătiți pentru jafuri, 
stăteau pe lângă călugări, cărora, curând, iar li se făcu foame; 
Ulenspiegel ceru pentru ei biscuiţi și scrumbii; stăpânul bărcii 
răspunse: 

— Să fie aruncaţi în Meusa, or să mănânce scrumbii 
proaspete. 

Atunci, Ulenspiegel le dădu călugărilor toată pâinea și toţi 
cârnaţii pe care-i avea pentru el și pentru Lamme. Stăpânul 
bărcii și răzvrătiţii își ziseră între ei: 

— Omul ăsta e un trădător, hrănește călugării; trebuie 
denunțat. 

La Dordecht, barca se opri într-un mic port adăpost, la 
Bloemen-Key, pe malul Florilor. Bărbaţi, femei, băieţei și fetiţe 
veniră în goană, strângându-se ciopor să-i vadă pe călugări, 
vorbind între ei, arătându-i cu degetul, sau ameninţându-i cu 
pumnul: „Uitaţi-vă la mitocanii ăștia de făcători de idoli, 
trimițând trupurile pe ruguri și sufletele în focul veșnic; uitaţi-vă 
la tigrii ăștia grași și la șacalii ăștia burtoși”. 

Călugării ţineau capetele plecate și nu îndrăzneau să 
vorbească. Ulenspiegel îi văzu că tremură iar. 

— Ne este din nou foame, soldaţi miloși, ziseră ei. 

Dar stăpânul bărcii: 

— Cine bea întruna? Nisipul uscat. Cine mănâncă întruna? 
Călugărul. 

Ulenspiegel se duse și le aduse din oraș pâine, șuncă și un 
urcior mare cu bere. 

— Mâncaţi și beţi, le zise el, sunteţi prizonierii noștri, dar, 
dacă îmi stă în puteri, am să vă scap. Cuvântul soldatului, 
cuvânt de aur! 

— De ce le dai să mănânce și să bea? îl întrebară soldaţii cei 
ticaloși. N-or să te plătească. 

Și, vorbind între ei în șoaptă, își strecurară la ureche aceste 
cuvinte: 

— A făgăduit să îi scape, să fim cu ochii pe el. 

În zori, ajunseră la Briele. După ce li se deschiseră porţile, un 
voet-looper, adică un curier, se duse să îl vestească pe domnul 
Lumey de venirea lor. 

De îndată ce primi vestea, veni călare, îmbrăcat în grabă, 
însoţit de câțiva călăreți și pedestrași înarmați. 

Și Ulenspiegel putu să îl vadă din nou pe neînduplecatul 
amiral, înflăcărat ca un mândru senior trăind în belșug. 

— Vă salut, zise el, domnilor călugări. Arătaţi-mi mâinile. Nu 
văd sângele monseniorilor de Egmont și de Hoom. Labele 
voastre sunt albe. 

Un călugăr, pe nume Leonard, îi răspunse: 

— Fă ce vrei cu noi. Suntem călugări, n-o să plângă nimeni 
după noi. 

— Bine zice, spuse Ulenspiegel, căci călugării, rupând cu 
lumea, nu mai au nici mamă, nici tată, nici frate, nici soră și nici 
iubită, nu-i mai plânge nimeni la ceasul hărăzit de Domnul. 
Totuși, Excelenţă, eu vreau să vorbesc în numele lor. Căpitanul 
Marin, iscălind capitularea cetăţii Gorcum, a hotărât că acești 
călugări vor fi liberi, la fel ca toţi ceilalţi locuitori ai orașului. Și, 
totuși, au fost făcuţi prizonieri și se zice că vor fi spânzurați. 
Monseniore, cu umilință vă vorbesc pentru ei, căci eu așa știu: 
cuvântul soldatului, cuvânt de aur! 

— Cine ești tu? îl întrebă domnul de Lumey. 

— Monseniore, răspunse Ulenspiegel, flamand sunt, din 
frumosul ținut al Flandrei, ţăran și om nobil, deopotrivă și prin 
lume astfel rătăcesc, lăudând lucrurile bune și frumoase și 
bătându-mi joc de prostie din plin. Și vreau să vă laud dacă veţi 
face să fie respectată făgăduiala făcută de căpitan: cuvântul 
soldatului, cuvânt de aur! 

Dar soldaţii cei ticăloși, care se aflau în barcă, ziseră: 

— Monseniore, omul acesta este un trădător: a făgăduit să-i 
scape, le-a dat pâine, cârnaţi, șuncă, bere, iar nouă nu ne-a dat 
nimic. 

Atunci, domnul de Lumey îi zise lui Ulenspiegel: 

— Flamand rătăcitor, hrănitor de călugări, vei fi spânzurat o 
dată cu ei. 

— Nu mi-e teamă de fel, răspunse Ulenspiegel. Cuvântul 
soldatului, cuvânt de aur! 

— Eşti la mare ananghie, zise de Lumey. 

— Cenușa se zbate la pieptul meu. 

Călugării fură duși într-o șură și Ulenspiegel împreună cu ei: 
acolo vrură să-l convertească cu argumente teologice, dar, 
ascultându-i, adormi. 

Domnul de Lumey fiind la masă, având în faţă vinuri și 
fripturi, sosi un trimis din Gorcum, din partea căpitanului Marin, 
cu copia scrisorii Tăcutului, prinţ de Orania „poruncind tuturor 
guvernatorilor din orașe și din alte locuri să vegheze ca toți 
clericii să fie la fel de ocrotiţi și să se bucure de aceleași înlesniri 
ca tot norodul”. 

Trimisul ceru să fie primit de domnul de Lumey, ca să-i 
înmâneze copia scrisorii. 

— Unde este originalul? îl întrebă de Lumey. 

— La stăpânul meu, Marin, răspunse trimisul. 

— Și ţăranul ăsta îmi trimite copia! izbucni de Lumey. Unde 
este pașaportul tău? 

— VUitaţi-l, monseniore, răspunse mesagerul. 

Domnul de Lumey citi cu glas tare: 

Monseniorul și stăpânul Marin Brandt le cere tuturor 
miniștrilor, guvernatorilor și ofițerilor republicii să lase să treacă 
liber etc. 

De Lumey, bătând cu pumnul în masă și rupând în bucăţi 
pașaportul, zise: 

— La naiba! Cine se crede el, Marin ăsta, zdrenţărosul ăsta, 
care nu avea, înainte de luarea cetăţii Briele, nici măcar un os 
de pește cu care să-și astâmpere foamea? Işi spune monsenior 
și stăpân și îmi dă mie porunci! Zi-i stăpânului tău că, dacă se 
crede atât de căpitan și de stăpân, atât de împuternicit și de 
comandant, călugării vor fi spânzurați de îndată și tu laolaltă cu 
ei, dacă nu-ţi iei catrafusele. 

Și, dându-i un picior, îl făcu să iasă din sală. 

— De băut! răcni. Aţi văzut câtă înfumurare la acest Marin? O 
să dau afară tot ce-am mâncat, așa sunt de furios. Să fie 
spânzurați numaidecât călugării în șura lor și să mi-l aduceţi pe 
flamandul rătăcitor după ce va fi de faţă la execuţie. Să vedem 

dacă va mai îndrăzni să îmi spună că am făcut rău. La naiba! 
Cine mai are aici nevoie de străchini și pahare? 

Și sparse cu mare zgomot cupele și vasele și nimeni nu 
cuteză să-i zică nimic. Slugile vrură să strângă cioburile, dar nu 
le îngădui cu niciun chip și bând de-a dreptul din sticle, fără 
măsură, turbarea îl cuprindea și mai tare, zdrobind furios 
cioburile și călcându-le în picioare. 

Ulenspiegel fu adus în faţa lui. 

— Ei bine, îi zise el, ce vești aduci de la prietenii tăi călugării? 

— Au fost spânzurați, răspunse Ulenspiegel și un călău laş, 
dintre cei ce ucid pentru bani, i-a spintecat, după moarte, unuia 
dintre ei pântecele și coastele, cum faci cu un înjunghiat, ca să-i 
vinzi grăsimea farmacistului. Cuvântul soldatului nu mai e 
cuvânt de aur. 

De Lumey, pisând în picioare cioburile, strigă: 

— Mă înfrunţi, piticanie ticăloasă, dar și tu ai să sfârșești cu 
juvățul de gât, nu într-o șură, ci ca un tâlhar, în piaţă, în văzul 
lumii. 

— Rușine să vă fie și rușine să ne fie: cuvântul soldatului nu 
mai e cuvânt de aur. 

— Taci odată, catâr blestemat! răcni domnul de Lumey. 

— Rușine să vă fie, repetă Ulenspiegel, cuvântul soldatului nu 
mai e cuvânt de aur. Pedepsește-i, mai degrabă, pe acei 
negustori nemernici de grăsime omenească. 

Atunci, domnul de Lumey se năpusti asupra lui, ridicând mâna 
să-l lovească. 

— Lovește, zise Ulenspiegel; sunt ostaticul tău, dar nu mi-e 
deloc frică de tine: cuvântul soldatului nu mai e cuvânt de aur. 

Domnul de Lumey trase atunci sabia și l-ar fi omorât negreșit 
pe Ulenspiegel, dacă domnul de Tres-Long, apucându-l de braţ, 
nu i-ar fi zis: 

— Indură-te! E curajos și de ispravă, n-a săvârșit nicio crimă. 

Domnul de Lumey, liniștindu-se atunci, zise: 

— Să-și ceară iertare. 

Dar Ulenspiegel, rămânând neclintit și drept în faţa lui, zise: 

— Nici vorbă! 

— Să spună, cel puţin, că n-am greșit! răcni de Lumey, 
cuprins din nou de turbare. 

Ulenspiegel răspunse: 

— Nu-mi stă în fire să ling cizmele seniorilor; cuvântul 
soldatului nu mai e cuvânt de aur. 

— Să se ridice spânzurătoarea, spuse de Lumey și să-l ducă, 
asta va fi pentru el cuvânt de cânepă. 

— Da, zise Ulenspiegel și voi striga de faţă cu tot norodul: 
cuvântul soldatului nu mai e cuvânt de aur. 

Spânzurătoarea fu ridicată în Piaţa Mare. Vestea că 
Ulenspiegel, răzvrătitul cel îndrăzneţ, avea să fie spânzurat, se 
răspândi cu iuţeala fulgerului în oraș. Și norodul fu cuprins de 
milă și înduioșare. Și alergă grămadă în Piaţa Mare; domnul de 
Lumey veni și el călare, ţinând să dea el însuși semnalul 
execuţiei. 

Se uită rece și neînduplecat la Ulenspiegel care stătea pe 
scară, îmbrăcat pentru moarte, doar în cămașă, cu braţele 
legate de trup, cu mâinile împreunate, cu juvăţul de gât, 
avându-l lângă el pe călău, gata să-și facă meseria. 

Tres-Long îi spuse: 

— Monseniore, iertaţi-l, nu e de fel trădător și nimeni n-a 
pomenit vreodată ca un om să fie spânzurat pentru că s-a arătat 
sincer și milos. 

lar bărbaţii și femeile din mulţime, auzind vorbele acestuia, 
strigară: 

— Milă, monseniore, milă și îndurare pentru Ulenspiegel! 

— Catârul ăsta blestemat a cutezat să mă înfrunte, spuse de 
Lumey. Să se căiască și să spună că am făcut bine ce-am făcut. 

— Vrei să te căiești și să spui că a făcut bine ce a făcut? îl 
întrebă Tres-Long pe Ulenspiegel. 

— Cuvântul soldatului nu mai e cuvânt de aur, răspunse 
Ulenspiegel. 

— Puneţi-i ștreangul de gât, spuse de Lumey. 

Călăul dădu să se supună, când, o tânără fată, înveșmântată 
toată în alb și cu o coroniţă de flori pe cap, se repezi ca o 
nebună pe scările eșafodului, le urcă într-un suflet, se aruncă de 
gâtul lui Ulenspiegel și zise: 

— Omul acesta e al meu, îl iau de bărbat. 

Și norodul bătu din palme și femeile strigară: 

— Trăiască, trăiască fata care l-a salvat pe Ulenspiegel! 

— Ce-nseamnă asta? întrebă nedumerit domnul de Lumey. 

Tres-Long răspunse: 

— După obiceiurile și datinile orașului, este lege ca o fată 
fecioară sau nemăritată să scape un bărbat de ștreang dacă îl ia 
de soț la picioarele spânzurătorii. 

— Dumnezeu este cu el, spuse de Lumey, dezlegaţi-l. 

Apropiindu-se călare de eșafod, o văzu pe fată împiedicată de 
călău să taie legăturile lui Ulenspiegel, zicându-i: 

— Dacă tai funiile astea, cine o să mi le plătească? 

Dar fata nu-l asculta deloc. 

Văzând-o atât de iute și atât de tare îndrăgostită, se muie. 

— Cine ești tu? o întrebă. 

— Eu sunt Nele, logodnica lui, răspunse ea și vin tocmai din 
Flandra tot căutându-l. 

— Bine faci, zise de Lumey, pe un ton aspru. 

Și se duse. 

Atunci, Tres-Long, apropiindu-se, întrebă: 

— Micule flamand o dată însurat, ai să mai fi soldat pe 
corăbiile noastre? 

— Da, domnule, răspunse Ulenspiegel. 

— Și tu, fetiţo, ce-ai să te faci fără bărbatul tău? 

Nele răspunse: 

— Dacă îngăduiţi, o să fiu fluieraș pe corabia lui. 

— Mă învoiesc, răspunse Tre&s-Long. 

Și îi dădu doi florini pentru nuntă. 

Și Lamme, plângând și râzând de bucurie, zise: 

— Uite încă trei florini: o să mâncăm de toate, eu plătesc. Să 
mergem la Pieptenele de Aur. N-a murit prietenul meu. Trăiască 
răzvrătitul! 

Și poporul bătu din palme și se duseră la Pieptenele de Aur, 
unde, la porunca lor, li se așternu un ospăț pe cinste; și Lamme 
azvârlea gologani pe fereastră mulţimii. 

Și Ulenspiegel îi spunea lui Nele: 

— Micuța mea dragă, iată-te alături de mine! Ura! E aici 
carne, suflet și inimă, dulcea mea iubită. Oh! Ochii blânzi și 
frumoasele buze roșii care au rostit întotdeauna doar vorbe 
bune! Mi-a salvat viaţa, duioasa mea iubită! Vei cânta pe 
corabia noastră din fluierul izbăvirii! Îţi aduci aminte... dar nu... 
Al nostru-i ceasul de acum, plin de bucurie și al meu chipul tău 
proaspăt ca florile de iunie. Mă aflu în rai. Dar, adăugă el, tu 
plângi... 

— Au ucis-o, răspunse ea. 

Și îi spuse jalnica poveste. 

Și, uitându-se unul la altul, plânseră de dragoste și de durere. 

Și, la ospăț, băură și mâncară și Lamme îi privea îndurerat, 
zicând: 

— Vai! Nevasta mea, unde ești? 

Și veni preotul și îi uni pe veci pe Nele și pe Ulenspiegel. 

Și soarele dimineţii îi găsi alături în patul de nuntă. Și Nele își 
odihnea capul pe umărul lui Ulenspiegel. Și când ea se trezi la 
lumina soarelui, el îi spuse: 

— Obrăjor fraged și inimă blajină, noi vom fi răzbunătorii 
Flandrei. 

Ea, sărutându-l pe gură, zise: 

— Minte zburdalnică și braţe tari, Dumnezeu va binecuvânta 
fluierul și sabia. 

— O să-ţi fac straie de soldat. 

— Chiar acum? întrebă ea. 

— Chiar acum, răspunse Ulenspiegel. Dar cine zice că fragii 
sunt buni dimineaţa? Gura ta e mult mai gustoasă. 

Ulenspiegel, Lamme și Nele, ca și toți prietenii și tovarășii lor, 
luaseră înapoi de la mănăstiri avutul câștigat de acestea pe 
spinarea norodului prin procesiuni, false miracole și alte 
mascarade  popești. Făcură aceasta împotriva poruncilor 
Tăcutului, prințul libertăţii, dar banii erau folosiţi pentru 
cheltuielile de război. Lamme Goedzak nu se mulțumea doar cu 
banii, ci jefuia mănăstirile și de șunci, cârnaţi, bere și vin, 
întorcându-se plin de voioșie, încins peste piept cu o salbă de 
zburătoare - gâște, curci, claponi, găini și pui - și târând de 
funie, în urma lui, niscai viței ori porci mănăstirești. Asta, ca 
pradă de război, spunea. 

Vesel nevoie mare după fiece captură, o aducea pe corabie ca 
să tragă câte-un chefuleţ pe cinste, dar se plângea, totuși, că 
bucătarul era atât de neștiutor în meșteșugul sosurilor și 
tocanelor! 

Ori, în ziua aceea, răzvrătiţii, după ce traseră la măsea cu 
mult sârg, îi ziseră lui Ulenspiegel așa: 

— Tu ţii întruna nasul în vânt ca să adulmeci veștile de pe 
uscat, așa că știi toate peripeţiile de prin războaie: cântă-ni-le. 
In vremea asta, Lamme va bate la tobă, iar fluierașul cel 
drăgălaș va cânta în ritmul cântecului tău. 

Și Ulenspiegel zise: 

— Intr-o zi de mai, limpede și luminoasă, Ludovic de Nassau, 
vrând să intre în Mons, nu-și mai găsește nici pedestrașii, nici 
cavalerii. Câteva iscoade ţineau o poartă deschisă și un pod 
coborât ca să poată pătrunde în cetate, cucerind-o. Dar 
târgoveții pun mâna pe poartă și pe pod. Unde sunt soldaţii 
contelui Louis? Târgoveţii vor să ridice podul. Contele Louis sună 
din corn. 

Și Ulenspiegel cântă: 


Unde sunt pedestrașii sau cavalerii tăi? 

Sunt în pădure, rătăciți, călcând și strivind totul, 
Vreascuri uscate, muguri în floare, 

Domnul Soare face să strălucească 

Fetele lor roșii și războinice, 

Crupele lucioase ale armăsarilor, 

Contele Louis sună din corn: 

Ei îl aud. Domol bateti toba. 


În goana mare, cu frâul sloboa! 

lute ca fulgerul, iute ca norii; 

Furtună de fier răsunător, 

Zboară, greoii cavaleri! 

Repede! Repede! La atac! 

Podul se ridică... Daţi pinteni în coasta cailor rănită! 
Podul se ridică: orașul e pierdut! 


Ajung în fata lui. Prea târziu? 

Culcaţi în șa! Frâul slobod! 

Guitoy de Chaumont, pe armăsarul lui, 
Se-aruncă pe podul ce cade iar 
Orașul e luat! Auziţi 

Pe caldarâmul din Mons 

Goană de fulger, goană de nor, 

Vârtej de fier răsunător! 

Trăiască Genet și armăsarul lui, 

Faceti să răsune trâmbițele bucuriei, bateti tobele, 
Este luna fânului, miresme-n pășuni; 

Ciocârlia se înăltă cântând la cer. 

Trăiască pasărea libertății! 

Bateti tobele gloriei! 

Trăiască Genet și armăsarul lui! 

Să bem în cinstea lor! 

Orașul e luat!... Trăiască răzvrătiți! 


Și răzvrătiţii cântau pe corăbii: 

— Cristoase,  privește-ți soldații!  Lustruiește-ne armele, 
Stăpâne! Trăiască răzvrătiţii! 

Și Nele, zâmbitoare, cânta din fluier, iar Lamme bătea la tobă 
și în slăvi, spre cer, templul lui Dumnezeu, se ridicau cupele de 
aur și imnurile libertăţii. Și valurile, ca niște sirene, limpezi și 
proaspete în jurul corăbiei, susurau armonios. 

Într-o bună zi, în august, zi apăsătoare de arșiţă, Lamme sta 
cuprins de melancolie. Toba lui veselă tăcea adormită, 
arătându-și beţele prin deschizătură. Ulenspiegel și Nele, 
zâmbind de bucuria dragostei, se încălzeau la soare; santinelele 
de pe gabie fluierau sau cântau, iscodind cu privirile largul 
mării, să vadă de nu se zărește vreo pradă în zare. Tres-Long îi 
întreba, iar ei răspundeau mereu: „Niets, nimic”. 

Și Lamme, palid și gârbovit, ofta de-ţi era mai mare jalea. Și 
Nele îi zise: 

— De unde-ţi vine, Lamme, întristarea asta? 

Și Ulenspiegel îi zise: 

— Te topești, fiule. 

— Da, răspunse Lamme, sunt trist și slăbesc. Inima mea nu 
mai e veselă și obrajii mei își pierd prospeţimea. Da, râdeţi de 
mine, voi ăștia care v-aţi găsit, trecând printr-o mulțime de 
primejdii. Bateţi-vă joc de sărmanul Lamme, care trăiește ca un 
văduv, fiind căsătorit, în timp ce aceasta, zise el, arătând spre 
Nele, a trebuit să-și smulgă bărbatul din îmbrăţișarea funiei, 
care va fi ultima lui iubita. Și bine a făcut, Dumnezeu fie 

binecuvântat, dar să nu râdă de mine. Da, nu trebuie să râzi de 
fel de sărmanul Lamme, Nele, porumbiţța mea. Nevastă-mea 
râde cât zece. Vai! Voi, celelalte femei sunteţi crude cu durerile 
altora. Da, mi-e inima întristată, lovită de sabia despărțirii și 
nimeni și nimic n-o va lecui în afara ei. 

— Sau vreo tocană, spuse Ulenspiegel. 

— Da, se învioră Lamme, dar unde poţi găsi carne pe corabia 
asta amărâtă? Pe vasele regelui au carne de patru ori pe 
săptămână, dacă nu e post și de trei ori pește. Cât privește 
peștele, să mă bată Dumnezeu dacă aţele astea - vreau să zic 
carnea lor - nu fac altceva decât să-mi aprindă de pomană 
sângele, bietul meu sânge care se va face curând apă. Cei de pe 
corăbiile regelui au bere, brânză, supă și băutură pe cinste. Da, 
au de toate să-și umfle burţile: biscuiţi, pâine de secară, bere, 
unt, carne afumată; da, totul: pește uscat, brânză, sămânță de 
muștar, sare, boabe, mazăre, arpacaș, oţet, ulei, grăsime, lemn 
și cărbune. Nouă, nouă de acum ne este oprit să luăm vitele 
oricui o fi, burghez, abate, ori nobil. Noi mâncăm scrumbii sărate 
și bem bere apoasă. Vai! Nu mai am nimic: nici dragoste de 
femeie, nici vin bun, nici dobbe/e-bruinbier, nici hrană bună. 
Unde-s aici bucuriile noastre? 

— Am să-ţi spun eu, Lamme, răspunse Ulenspiegel. Ochi 
pentru ochi, dinte pentru dinte: la Paris, în noaptea Sfântului 
Bartolomeu, au ucis zece mii de cugete libere. Doar la Paris! 
Regele însuși a tras asupra poporului său. Trezește-te, 
flamandule, înșfacă securea fără nicio milă: acolo sunt bucuriile 
noastre; lovește în spaniolul dușman și catolic oriunde dai de el. 
Uită de mâncare. Au cărat victimele, moarte sau vii, până la 
fluviul lor și au răsturnat căruțele pline cu ele în apă. Morți sau 
vii, mă auzi, Lamme? Sena a fost roșie de sânge nouă zile, iar 
asupra orașului s-au abătut nori de corbi. La „La Charite”, la 
Rouen, Toulouse, Lyon, Bordeaux, Bourges, Meaux, măcelul a 
fost cumplit. Vezi haitele de câini culcându-se sătule lângă 
cadavre? Le-au obosit colții. Corbii de-abia mai zboară, într-atât 
s-au ghiftuit cu carnea celor uciși. Auzi, Lamme, glasul sufletelor 
strigând răzbunare și milă? Trezește-te, flamandule. Vorbești de 
nevasta ta. Nu cred că ţi-e necredincioasă, mai degrabă și-a 
pierdut minţile și te mai iubește încă, sărmane prieten; nu se 
afla în mijlocul acelor doamne de la curte care, chiar în noaptea 
masacrului, au despuiat cu mânuţele lor delicate leșurile, ca să 

vadă cât de mare sau cât de mică le era bărbăţia. Și râdeau, 
aceste mari doamne în ale desfrâului. Bucură-te, fiul meu, chiar 
de capeţi doar pește și bere. Dacă scrumbia îţi lasă un gust 
scârbos și mai scârbos e mirosul acestei ticăloșii. Cei care au 
ucis se așază la ospeţe și, cu mâinile nespălate, rup din gâștele 
grase ca să le ofere gingașelor domnișoare din Paris aripile, 
labele și târtița. Și de-abia au pipăit de curând altă carne, carne 
rece. 

— N-am să mă mai vait, fiul meu, zise Lamme, ridicându-se. 
Scrumbia e grangur și vin regesc e berea pentru cugetele 
slobode. 

lar Ulenspiegel zise: 


Trăiască răzvrătiții! Nu mai plângeți, fraților. 

În ruine şi sânge 

Înflorește trandafirul libertăţii. 

Dacă Dumnezeu e cu noi, cine să ne stea împotrivă? 


Când hiena e biruitoare, 

Vine rândul leului 

Cu o lovitură de labă o culcă la pământ, răpusă. 

Ochi pentru ochi, dinte pentru dinte. Trăiască răzvrătiții! 


Și, pe corăbii, răzvrătiţii cântau: 


Ducele ne pregătește aceeași soartă. 
Ochi pentru ochi, dinte pentru dinte, 
Rană pentru rană, trăiască răzvrătiţii! 


e Capitolul 11 


Pe o noapte, când vijelia mugea în adâncul norilor, 
Ulenspiegel se afla la bordul corăbiei cu Nele și el zise: 

— Toate focurile noastre sunt stinse. Suntem ca niște vulpi 
pândind, în beznă, drumul orătăniilor spaniole, adică cele 
douăzeci și două de corăbii bogate ale lor pe care strălucesc 
felinarele, care vor fi pentru ei stele nenorocoase. Le vom cădea 
în spate. 

Nele zise: 

— Această noapte este o noapte a vrăjitorilor. Cerul e negru 
ca gura iadului, fulgerele lucesc ca zâmbetele Satanei, furtuna 
mugește surd în depărtare, pescărușii trec, scoțând ţipete 
puternice, marea își rostogolește valurile albicioase, ca pe niște 
șopârle de argint. Thyl, iubitul meu, vino pe tărâmul duhurilor. la 
praful nălucirii... 

— li voi vedea pe Cei șapte, dragostea mea? 

Și luară pulberea nălucirii. 

Și Nele închise ochii lui Ulenspiegel și Ulenspiegel închise ochii 
lui Nele. Și văzură o priveliște cruntă. 

Cerul, pământul și marea mișunau de bărbaţi și femei 
muncind, plutind, mergând sau visând. Marea îi legăna, 
pământul îi ducea. Și colcăiau ca ţiparii într-un coș. 

Șapte bărbaţi și femei stăteau în mijlocul cerului, așezați pe 
tronuri, cu fruntea încinsă cu o stea strălucitoare, dar erau atât 
de nedeslușiți, încât Nele și Ulenspiegel le vedeau doar stelele. 

Marea se urca până la cer, rostogolind în spuma ei mulţimea 
nesfârșită de corăbii ale căror catarge și parâme se izbeau, se 
încrucișau, se sfărâmau, se striveau, urmând tălăzuirea 
năvalnică a valurilor. Apoi, o corabie se desprinse din mijlocul 
tuturor celorlalte. Carena îi era de fier sclipitor. Chila, de oțel 
tăiat ca un cuţit. Apa ţipă, gemând când trecu. Moartea era 
așezată în partea din spate a navei, rânjind, ţinând într-o mână 
secera, iar în cealaltă un bici cu care dădea în șapte personaje. 
Unul dintre acestea era un om cu fața îndurerată, slab, trufaș, 
tăcut. Ținea într-o mână un sceptru, iar în cealaltă o sabie. 
Lângă el, călare pe o capră, era o fată roșcovană, cu sânii goi, 
rochia desfăcută și ochi vioi. Se întindea cu nerușinare înspre un 
evreu bătrân care aduna niște cuie și înspre un bărbat voinic și 
buhăit la faţă care cădea de fiecare dată când ea îl punea în 
picioare, în timp ce o femeie slabă și turbată de furie îi lovea pe 
amândoi. Bărbatul voinic nu-i răspundea în niciun fel și nici 
tovarășa lui cea roșcovană. În mijlocul lor, un călugăr se înfrupta 
din niște cârnaţi. O femeie, întinsă pe jos, târându-se ca un 
șarpe printre ceilalți, îl mușca pe evreul bătrân din pricina 
cuielor, pe omul buhăit la față pentru că era prea vesel, pe 
femeia roșcovană pentru strălucirea umedă a ochilor ei, pe 
călugăr pentru cârnaţi și pe omul slab din pricina sceptrului. Și, 
curând, ajunseră să se încaiere cu toții. 

Când trecură ei, bătălia fu înfricoșătoare, pe mare, în ceruri și 
pe pământ. Ploua cu sânge. Corăbiile erau sfărâmate cu lovituri 
de secure, de archebuze, de tun. Bucăți din ele zburau prin aer, 
în fumul gros al împușcăturilor. Pe uscat, armatele se ciocneau 
unele de altele ca de niște ziduri de bronz. Orașe, sate, recolte 
ardeau printre strigăte și lacrimi; siluetele clopotnițelor înalte, 
dantelate în piatră, se înălțau semețe în nori de fum, apoi se 
prăbușeau cu zgomot ca niște stegari retezaţi. Negrii cavaleri, 
puzderie și în rânduri strânse ca furnicile, cu spada într-o mână, 
pistolul în cealaltă, ucideau bărbaţii, femeile, copiii. Unii făceau 
copci în gheaţă și-i îngropau acolo de vii pe bătrâni; alţii tăiau 
sânii femeilor și presărau piper pe răni, alţii spânzurau copiii de 
hornuri. Cei care se săturau să tot ucidă necinsteau câte o fată 
sau femeie, beau, jucau zaruri și mutau de colo-colo grămezi de 
aur, rod al jafurilor lor, mânjindu-le cu degete lor roșii de sânge. 

Cei șapte încoronați cu stele strigau: „Aveţi milă de sărmanul 
norod!” 

Și nălucile râdeau. lar glasurile lor păreau cele ale a o mie de 
vulturi de mare, ţipând laolaltă. Și Moartea își învârtea secera. 

— Îi auzi? zise Ulenspiegel. Sunt păsările de pradă ce se 
năpustesc asupra oamenilor nevoiași. Trăiesc de pe urma 
păsărilor mici care sunt cei simpli și cei buni. 

Cei șapte încoronați cu stele strigau: „Dragoste, dreptate, 
îndurare!” 

Și cele șapte năluci rânjeau. Și glasurile lor erau ca acelea ale 
a o mie de vulturi de mare, ţipând laolaltă. Și Moartea îi lovea cu 
biciul ei. 

Și corabia trecea prin valuri, tăind în două vapoare, bărci, 
bărbaţi, femei, copii. Marea răsuna de vaietele victimelor 
strigând: „Îndurare!” 

Și roșia corabie trecea peste toţi, în timp ce nălucile rânjeau, 
țipând ca vulturii de mare. 

Și Moartea, rânjind, sorbea din apa plină de sânge. 

Și corabia se pierdu în cețuri și bătălia se opri și Cei șapte 
încoronați cu stele pieriră ca și când n-ar fi fost. 

Și Ulenspiegel și Nele văzură doar cerul întunecat, marea 
furtunoasă, norii negrii înaintând deasupra apei înspumate și, 
foarte aproape, niște steluțe roșii. 

Erau felinarele a douăzeci și două de corăbii. Marea și tunetul 
mugeau surd. 

Și Ulenspiegel sună ușurel clopotul de wacharm și strigă: 

— Spaniolii! Spaniolii! Plutesc spre Flessingue. 

Și strigătul fu repetat de flota întreagă. 

lar Ulenspiegel îi zise lui Nele: 

— O umbră cenușie acoperă cerul și marea. Felinarele 
strălucesc din ce în ce mai stins, se ivesc zorile, vântul se 
împrospătează, valurile își aruncă spuma pe puntea corăbiilor, o 
ploaie deasă se pornește și contenește curând, soarele se înalță 
luminos, aurind creasta valurilor. E surâsul tău Nele, proaspăt ca 
dimineaţa, dulce ca razele lui. 

Trec cele douăzeci și două de corăbii; pe vasele răzvrătiţilor, 
tobele răsună, fluierele șuieră; de Lumey răcnește: 

— În numele prinţului, la atac! 

Ewout Pietersen Worst, viceamiral, răcnește: 

— În numele Monseniorului de Orania și a domnului amiral, la 
atac! 

Pe toate vasele, pe /ohanah, Lebăda, Anne-Mie, Le Gueux 
Compromis, de Egmont, de Hoorn, Willem de Zwigger, Wilhelm- 
Tăcutul, toţi căpitanii răcnesc: 

— În numele Monseniorului de Orania și a domnului amiral, la 
atac! 

— La atac! Trăiască răzvrătiţii! răcnesc soldaţii și mateloții. 

Corabia lui Tre&s-Long, pe care erau urcați Lamme și 
Ulenspiegel, numită Briele, urmată îndeaproape de /ohanan, 
Lebăda și Le Gueux, abordă patru vase spaniole. Răzvrătiţii 
aruncară în apă tot ceea ce era spaniol, îi luară ostateci pe 
locuitorii din Ţările de Jos, goliră vasele ca pe niște coji de ouă și 
le lăsară să plutească fără pânze și fără catarge în radă. Apoi, 
porniră după celelalte optsprezece. Vântul sufla năprasnic 
dinspre Anvers, peretele corăbiilor repezi se scufundă în apa 
fluviului, sub greutatea pânzelor umflate, ca obrajii călugărilor în 
aburii care vin dinspre bucătărie; corăbiile spaniole înaintară cu 
iuțeală; răzvrătiţii se ţinură după ele până în rada din 
Middleburg, sub focul tunurilor din fort. Acolo, se porni o luptă 
pe viaţă și pe moarte; răzvrătiţii se năpustiră cu securile pe 
punţile corăbiilor spaniole, acoperite curând de braţe, de 
picioare retezate, pe care fură nevoiţi, la sfârșit, să le arunce cu 
coșurile în valuri. Tunurile din fort trăgeau asupra lor, dar râseră 
de ele și, la strigătul „Trăiască răzvrătiţii”, luară din corăbii 
pulberea, artileria, gloanţele și grâul, le dădură foc după ce le 

goliseră și se îndreptară spre Flessingue, lăsându-le fumegând și 
arzând în radă. 

De acolo, vor trimite escadre să străpungă digurile din 
Zeelanda și Olanda, să ajute la construcţia noilor corăbii și, cu 
deosebire, a vaselor de o sută patruzeci de tone care pot duce 
până la douăzeci de bucăţi de fier pentru topit. 

Ninge peste corăbii. Văzduhul este tot alb până hăt-departe și 
zăpada nu contenește să cadă molcom în apa neagră, în care se 
topește. 

Ninge pe uscat: drumurile-s toate albe, albe sunt siluetele 
întunecate ale copacilor desfrunziţi. Niciun zgomot în afară de 
clopotele îndepărtate de la Haarlem, bătând ora și vesela 
melodie, răspândindu-și în văzduhul dens sunetele înăbușite. 

Clopote, nu mai sunaţi deloc! Clopote, nu mai cântați 
melodiile voastre simple și duioase. Se apropie don Frederic, 
ducele cel tânăr și sângeros. El vine asupra ta însoţit de treizeci 
și cinci de companii de spanioli, dușmanii tăi de moarte. O! 
Haarlem, oraș al libertăţii; douăzeci și două de companii de 
valoni, optsprezece companii de nemți; opt sute de cai și o 
artilerie puternică sunt în urma lor. Auzi, în căruţe, zdrăngănitul 
acestor fiare ucigașe? Scripeţi, tunulețe, tunuri largi la gură, 
toate astea sunt pentru tine, Haarlem. Clopote, nu mai sunaţi, 
nu mai cântați melodiile voastre simple și duioase în văzduhul 
căptușit cu omăt. 

— Noi, clopotele, tot vom suna; noi, clopotele, tot vom cânta, 
înălțând notele noastre semețe în văzduhul căptușit cu zăpadă. 
Haarlem e orașul inimilor îndrăzneţe, al femeilor curajoase. 
Priveşte fără teamă, din înaltul clopotnițelor sale, cum 
șerpuiesc, ca niște șiruri de furnici ale iadului, cetele întunecate 
ale călăilor. Ulenspiegel, Lamme și o sută de răzvrătiți se află 
între zidurile sale. Flota lor veghează pe lac. 

— Să vină! zic locuitorii. Suntem doar niște târgoveţi, niște 
pescari și niște femei. Feciorul ducelui de Alba nu vrea alte chei, 
zice el, ca să intre la noi, decât tunurile sale. Să deschidă, dacă 
poate, aceste porți șubrede, va găsi doar oameni în spatele lor. 

Sunaţi, clopote, cântaţi, răspândiţi-vă notele vesele în văzduhul 
căptușit cu zăpadă. 

Avem doar ziduri șubrede și șanțuri, așa cum aveau și 
străbunii noștri. Paisprezece guri de tunuri își varsă ghiulelele de 
patruzeci și șase de livre peste Cruys-poort. Puneţi oameni acolo 
unde lipsesc pietrele. Se lasă noaptea, fiecare lucrează, e ca și 
cum niciodată n-ar fi trecut vreun tun pe aici. 

Peste Cruys-poort au căzut șase sute optzeci de ghiulele; 
peste Poarta Saint-Jean, o sută șaptezeci și cinci. Aceste chei nu 
descuie, căci, iată că, în spate, se înalţă un alt zid de apărare. 
Sunaţi, clopote, cântaţi, înălțaţi în văzduhul dens notele voastre 
vesele! 

Tunul lovește, lovește mereu în ziduri, zboară pietrele, părţi 
întregi din el se năruie. Spărtura-i destul de mare ca să se poată 
năpusti o companie întreagă, desfășurată. „La atac! Ucide, 
ucide!” strigă soldaţii. Se cațără, sunt zece mii; lăsaţi-i să treacă 
șanțurile cu punţile, cu scările lor. Tunurile noastre-s gata. lată 
turma celor care merg la moarte. Salutaţi-i, tunuri ale libertăţii! 
Salutul pornește: șirurile de ghiulele, cercurile de catran aprinse 
zburând și șuierând găuresc, despică, ard, orbesc mulţimea 
asediatorilor care-și pierd capul și fug în dezordine. O mie cinci 
sute de morți zac în șanțuri. Sunaţi, clopote, cântaţi, înălțaţi în 
văzduhul dens sunetele voastre vesele! 

Inapoi, la asalt! Nu mai îndrăznesc. Incep iar să tragă și să 
mineze. Și noi, de asemenea, cunoaștem meșteșugul minelor. 
Sub ei, aprindeţi sub ei fitilul; fugiţi, fugiţi, o să avem parte de o 
priveliște pe cinste. Patru sute de spanioli sar în aer. Nu e calea 
focului veșnic. Oh! Ce strașnic dans în sunetul cristalin al 
clopotelor noastre, în muzica lor veselă. 

Nici nu bănuiesc că prinţul veghează asupra noastră, că în 
fiecare zi ne vin, pe poteci tăinuite, sănii cu pulbere și grâu; 
grâul pentru noi, pulberea pentru ei. Unde sunt cei șase sute de 
nemți pe care i-am omorât și i-am înecat în pădurea de la 
Haarlem? Unde sunt cele unsprezece flamuri pe care li le-am 
luat, cele șase tunuri și cei cincizeci de boi? Aveam un singur zid 
de apărare, acum avem două. Chiar și femeile luptă și Kenan 
conduce ceata lor vitează. Veniţi, călăi, mergeţi pe străzile 
noastre, copiii au să vă taie picioarele cu cuţitașele lor. Sunati, 
clopote, cântaţi, înăltați în văzduhul dens notele voastre vesele! 

Dar norocul nu e de partea noastră. Flota răzvrătiţilor e 
învinsă pe loc. Sunt învinse și trupele pe care de Orania le-a 
trimis în ajutorul nostru. E ger, e un ger de crapă pietrele. Niciun 
ajutor. Apoi, cinci luni, rezistăm, o mie împotriva zece mii. 
Acum, trebuie să cădem la învoială cu călăii. Va primi, oare, să 
se înţeleagă cu noi, ducele tânăr și sângeros care a jurat să ne 
nimicească? Să-i scoatem în afara zidurilor pe toţi soldaţii cu 
armele lor: vor străpunge cetele dușmane. Dar femeile sunt la 
porţi, temându-se că vor fi lăsate să apere singure orașul. 
Clopote, nu mai sunați, nu mai cântaţi, nu vă mai răspândiţi în 
văzduh notele vesele! 

A sosit și luna iunie, mireasma fânului te îmbată, grâul se 
coace-n soare, păsările cântă. Cinci luni am flămânzit, orașul e 
în doliu, vom ieși cu toţii din Haarlem, archebuzierii în frunte, ca 
să deschidă drumul, femeile, copiii și judecătorul în urmă, păzit 
de infanteria care stă de veghe la spărtură. O scrisoare, o 
scrisoare de la ducele cel tânăr și crud! Oare ne aduce moartea? 
Nu, viața, pentru toți cei din oraș. O! Ce neașteptată îndurare. 
O! Dar poate e o înșelătorie! Veţi mai cânta voi clopote oare? Ei 
intră în oraș. 

Ulenspiegel, Lamme și Nele îmbrăcaseră uniforma soldaţilor 
germani, închiși împreună cu ei, în număr de șase sute, în 
mănăstirea augustinilor. 

— Azi vom muri, îi zise Ulenspiegel, în șoaptă, lui Lamme. 

Și strânse la piept trupul micuţ al lui Nele care tremura de 
spaimă. 

— Vai! Nevasta mea. N-o s-o mai văd niciodată, zise Lamme. 
Dar poate că uniformele astea de soldaţi germani ne vor salva 
viaţa. 

Ulenspiegel clătină din cap, vrând să arate că el nu credea în 
nicio îndurare. 

— Nu aud larma din timpul jafului, zise Lamme. 

Ulenspiegel răspunse: 

— Potrivit învoielii, târgoveții au răscumpărat jaful și vieţile 
pentru suma de două sute patruzeci de mii de florini. Vor trebui 
să plătească o sută de mii de florini numărați în douăsprezece 
zile și restul peste trei săptămâni. Femeilor li s-a poruncit să se 
retragă în biserici. Or să înceapă, fără îndoială, masacrul. Auzi 
cum bat în cuie eșafoadele și înalţă spânzurătorile? 

— Ah! O să murim, zise Nele. Mi-e foame. 

— Da, îi șopti Lamme lui Ulenspiegel, ducele cel tânăr și crud 
a zis că, fiind flămânzi, vom fi mai supuși când ne-or mâna la 
moarte. 

— Mi-e așa de foame, zise Nele. 

Seara, soldaţii veniră și împărţiră o pâine la șase oameni. 

— Trei sute de soldaţi valoni au fost spânzurați în piaţă, ziseră 
ei. În curând, va veni și rândul vostru. Totdeauna s-au avut bine 
răzvrătiţii cu spânzurătoarea. 

A doua zi, seara, veniră din nou cu pâinea lor pentru șase 
oameni: 

— Patru burghezi de frunte, ziseră ei, au fost decapitaţi. Două 
sute patruzeci și nouă de soldaţi au fost legaţi, doi câte doi și 
aruncaţi în mare. Racii se vor îngrășa anul ăsta. Nu arătaţi deloc 
bine, voi ăștia care staţi închiși aici din șapte iulie. Sunt 
mâncăcioși și beţivani, locuitorii ăștia din Țările de Jos; noi, 
spaniolii, ne mulțumim cu două smochine la masă. 

— Așadar, de aceea, răspunse Ulenspiegel, fiecare târgoveţ 
trebuie să vă dea de mâncare de patru ori pe zi, fripturi, păsări, 
smântână și dulciuri; și aveţi nevoie de lapte ca să vă spălaţi 
trupurile voastre de mustachos și de vin ca să scăldați în el 
copitele cailor voștri. 

Pe optsprezece iulie, Nele zise: 

— Am picioarele ude, ce să fie asta? 

— Sânge, răspunse Ulenspiegel. 

Seara, soldaţii iarăși veniră cu pâinea lor pentru șase: 

— Unde nu mai ajunge frânghia, își face datoria paloșul 
călăului. Trei sute de soldați și douăzeci și șapte de târgoveţi 
care au încercat să fugă din oraș, se plimbă acum prin iad, 
ținându-și capetele în mâini. 

A doua zi, sângele se prelinse din nou în mănăstire; soldaţii 
nu mai veniră să aducă pâine, ci doar să se uite la prizonieri, 
zicând: 

— Cei cinci sute de valoni, englezi și scoțieni decapitați ieri 
arătau mai bine ca voi. Vă e foame, fără îndoială, dar cine să 
moară de foame, dacă nu răzvratiţii? 

Și, într-adevăr, cu toţii, palizi, gălbejiţi, posomorâţi, tremurând 
de friguri, păreau niște vedenii. 

Pe șaisprezece august, la ceasurile cinci ale amiezii, soldaţii 
intrară, râzând și le dădură pâine, brânză și bere; Lamme zise: 

— Asta-i ospățul morții. 

La ceasurile zece, veniră patru steaguri de soldaţi; căpitanii 
porunciră să se deschidă porţile mănăstirii și îi puseră pe 
prizonieri să meargă patru câte patru, în urma fluierelor și 
tobelor, până la locul unde li se va spune să se oprească. Multe 
străzi erau roșii de sânge și merseră până la câmpul 
spânzurătorilor. 

Pe ici, pe colo, băltoace de sânge pătau pajiștile; de jur 
împrejurul zidurilor era numai sânge. Nori de corbi veneau din 
toate părţile; soarele se pitise într-un culcuș de aburi, cerul era 
încă luminos și, în adâncurile lui, începeau să pâlpâie, sfioase, 
primele stele. Deodată, auziră niște urlete sfâșietoare. 

Soldaţii spuseră: 

— Cei care strigă acolo sunt răzvrătiţii din fortul de la Fuycke, 
în afara orașului. Sunt lăsaţi să moară de foame. 

— Și noi, zise Nele, o să murim curând. 

Și izbucni în plâns. 

— Cenușa se zbate la pieptul meu, zise Ulenspiegel. 

— Ah! zise Lamme în flamandă (soldaţii din escortă nu 
pricepeau defel acest nobil grai). Dacă l-aș putea prinde pe 
acest duce sângeros, să-l fac să înghită, până ce i-ar plesni 
pielea, toate funiile, spânzurătorile, băncile, caprele, greutăţile 
și încălțările de tortură; dacă l-aș putea face să bea sângele 
vărsat din pricina lui, iar din pielea lui sfâșiată și din măruntaiele 
lui deschise să iasă așchii de lemn, ţăândări de fier și să nu-și 
poată da încă sufletul, până ce nu i-aș smulge inima din piept și 
l-aș face să și-o mănânce, crudă și veninoasă. Atunci, fără 
îndoială, s-ar prăbuși din viaţă în moarte, în prăpastia de 
pucioasă unde diavolul l-ar putea face să și-o mănânce și să și-o 
tot mănânce întruna. Și tot așa în vecii vecilor! 

— Amen, ziseră Ulenspiegel și Nele. 

— Dar tu nu vezi nimic? întrebă ea. 

— Nu, răspunse el. 

— Eu văd la apus, zise ea, cinci bărbaţi și două femei strânși 
roată. Unul dintre ei este înveșmântat în purpură și poartă pe 
cap o coroană de aur. Pare căpetenia celorlalţi care sunt toți 
zdrenţăroși și peticiţi. La răsărit, văd venind o altă ceată de 
șapte: cineva, de asemenea, îi conduce, îmbrăcat tot în purpură, 
dar fără coroană. Și vin împotriva celor de la apus. Și se bat cu 
ei în nori, dar acolo nu mai deslușesc nimic. 

— Cei șapte, spuse Ulenspiegel. 

— Aud, zise Nele, lângă noi, în frunziș, o voce ca o adiere, 
zicând: 


Prin război și prin foc 
Printre sulițe și paloșe 
Caută; 

In moarte și sânge 

În ruine și lacrimi 
Găsește. 


— Nu noi, ci alţii vor elibera pământul Flandrei, răspunse 
Ulenspiegel. Se face întuneric; soldaţii aprind torţe. Suntem 
aproape de câmpul spânzurătorilor. O, dulce iubită, de ce m-ai 
urmat? Nu mai auzi nimic, Nele? 

— Ba da, răspunse ea, un zgomot de arme în lanuri. Și acolo, 
sus, pe povârnișul de deasupra drumului pe care intrăm acum, 
vezi cum strălucește pe oţelul armelor văpaia roșie a torțelor? 
Văd vârfurile de foc de la fitilurile archebuzelor. Paznicii noștri 
dorm, ori sunt orbi? Auzi ceva ca un tunet? Îi vezi pe spanioli 
căzând străpunși de gloanțe? Auzi: „Trăiască răzvrătiţii”? Urcă, 
alergând pe cărare, cu sulița aplecată înainte; coboară cu seceri 
de-a lungul povârnișului. Trăiască răzvrătiţii! 

— Trăiască răzvrătiţii! strigară Lamme și Ulenspiegel. 

— Uite, zise Nele, iată niște soldaţi care ne dau arme. la, 
Lamme, ia și tu, iubitul meu. Trăiască razvrătiţii! 

— Trăiască răzvrătiţii! strigară toţi prizonierii. 

— Archebuzele nu încetează să tragă, zise Nele, cad ca 
muștele, luminaţi cum sunt de torţe. Trăiască răzvrătiţii! 

— Trăiască răzvrătiţii! strigă oastea celor care i-au scăpat. 

— Trăiască  răzvrătiţii! strigă Ulenspiegel și prizonierii. 
Spaniolii sunt prinși într-o strânsoare de fier. Ucide! Ucide! Nu 
mai rămâne unul în picioare. Ucide! Fără milă, război fără 
îndurare. Și acum, să ne luăm catrafusele și să o întindem la 
Enckhuyse. Cine are straiele de postav și de mătase ale călăilor? 
Cine are armele lor? 

— Noi toţi! strigară ei. Trăiască răzvrătiţii! 

Și, într-adevăr, se îndreptară din nou cu bărcile spre 
Enckhuyse, unde nemţii, scăpaţi o dată cu ei, rămaseră să 
păzească orașul. 

Și Lamme, Nele și Ulenspiegel își regăsiră corăbiile. Și iată-i, 
cântând din nou în larg: 

— Trăiască răzvrătiţii! 

Și stau de veghe în rada din Flessingue. 

Acolo, din nou, Lamme era fericit. Bucuros, cobori pe uscat, 
vânând, ca pe vremuri, iepurii, cerbii și ortolanii, boii, oile și 
orătăniile. 

Și nu era singur la această vânătoare aducătoare de hrană. 
Ți-era mai mare dragul să-i vezi pe vânători, întorcându-se cu 
Lamme în fruntea lor, târând de coarne vitele mari, împingându- 
le pe cele mici, mânând cu nuiaua cârdurile de gâște și ducând 
în vârful prăjinilor găini, pui și claponi, cu toată opreliștea. 

Ce mai chefuri se încingeau atunci pe corăbii! Și Lamme 
zicea: 

— Mireasma sosurilor urcă până la cer, desfătându-i pe 
domnii îngeri de acolo care zic: „Strașnice mâncăruri”. 

În timp ce stăteau de veghe, veni o flotă de corăbii cu mărfuri 
de la Lisabona, al cărei comandant nu aflase că Flessingue 
căzuse în mâna răzvrătiţilor. Îl împresurară și îi porunciră să 
arunce ancora. Trăiască răzvrătiţii! Tobele și fluierele dădură 
semnalul de atac; negustorii au tunuri, sulițe, securi, archebuze. 

De pe corăbiile răzvrătiţilor plouă cu gloanţe și obuze. 
Archebuzierii lor, adăpostiţi în jurul catargului mare, în forturile 
lor de lemn, traseră la sigur, fără nicio primejdie. Negustorii 
cădeau ca muștele. 

— La atac! le zise Ulenspiegel lui Lamme și lui Nele. La atac! 
Uite mirodenii, giuvaieruri, mărfuri de preț, zahăr, nucșoară, 
cuișoare, ghimbir, reali, ducați, berbeci cu lâna de aur, 
strălucitori. Sunt mai bine de cinci mii de monezi. Spaniolul va 
plăti cheltuielile de război. Să bem! Să cântăm liturghia 
răzvrătiţilor, adică să ne aruncăm în luptă. 

Și Ulenspiegel și Lamme se roteau pretutindeni, ca niște lei. 
Nele cânta din fluier, la adăpost, în fortul de lemn. Toată flota fu 
capturată. 

Numărară morţii, o mie din partea spaniolilor, trei sute din 
partea răzvrătiţilor: printre ei, bucătarul de pe corabia La Briele. 

Ulenspiegel ceru să vorbească în faţa lui Tres-Long și a 
marinarilor: ceea ce Tre&s-Long îi îngădui bucuros. Și le ţinu 
următorul discurs: 

— Domnule căpitan și voi, cumetrilor, tocmai am moștenit o 
sumedenie de mirodenii și iată-l pe Lamme, burtosul cel de 
treabă, care socotește că sărmanul mort de colo, Dumnezeu să-l 
odihnească, n-a fost prea mare doctor în tocane. Să-l punem pe 
Lamme în locul lui și vă va pregăti niște tocane ca-n cer și niște 
supe ca-n rai. 

— Ne învoim, ziseră Tres-Long și ceilalți, Lamme să fie 
bucătarul corăbiei. Îl vom înarma cu polonicul cel mare de lemn, 
ca să-i alunge pe muși din preajma sosurilor. 

— Domnule căpitan, cumetri și prieteni, zise Lamme, uitaţi-vă 
la mine cum plâng de bucurie, căci nu merit o asemenea cinste. 
Totuși, fiindca catadicsiţi să vă bizuiţi pe nevolnicia mea, 
primesc nobila slujbă de meșter în arta tocanelor pe viteaza 
corabie La Briele, dar cu umilinţă vă rog să mă împuterniciţi cu 
comanda deplină a bucătăriei, în așa fel, încât maestrul vostru 
bucătar - adică eu - să poată prin drept, lege și putere să 
împiedice pe oricine ar veni să mănânce porţia celorlalţi. 

Tres-Long și răzvrătiţii strigară: 

— Trăiască Lamme! Vei avea dreptul, legea și puterea. 

— Dar, urmă el, mai am și altă rugaminte să vă fac, cu 
aceeași umilinţă! Sunt gras, înalt și voinic, burta mi-e adâncă, 
stomacul fără fund; sărmana mea nevastă - să mi-o aducă 
Dumnezeu înapoi - îmi punea întotdeauna două porţii, în loc de 
una; faceţi-mi și voi acest hatâr. 

Tres-Long, Ulenspiegel și marinarii spuseră: 

— Vei avea cele două porţii ale tale, Lamme. 

Și Lamme, cuprins dintr-o dată de melancolie, zise: 

— Nevasta mea! Dulcea mea iubită! Dacă mă mai poate 
mângâia ceva de lipsa ta, doar slujba asta va putea s-o facă, 
amintindu-mi de cereasca ta bucătărie din căsuţa noastră cea 
tihnită. 

— Acum trebuie să juri, fiul meu, îi spuse Ulenspiegel. Să se 
aducă polonicul cel mare de lemn și cazanul cel mare de aramă. 

— Jur, zise Lamme, în faţa lui Dumnezeu, care-mi va fi aici de 
ajutor, jur credinţă monseniorului prinţ de Orania, zis Tăcutul, 
cârmuind, în numele regelui, provinciile Olandei și Zeelandei; 
credinţă domnului de Lumey, amiral comandând nobila noastră 

flotă și domnului Tres-Long, vice-amiral și căpitan al corabiei La 
Briele; jur să hrănesc cât m-oi pricepe mai bine, după obiceiurile 
și datinile marilor bucătari din trecut, care au lăsat, în ceea ce 
privește nepreţuita artă a bucătăritului, frumoase cărți cu figuri, 
cărnurile și zburătoarele pe care ni le-o hărăzi norocul; jur să-l 
hrănesc pe numitul domn Tre&s-Long, căpitan; pe secundul său, 
care este prietenul meu Ulenspiegel și pe toți ceilalți, cârmaci, 
pilot, șef de echipaj, soldaţi, tunar, paharnic, degustător de 
mâncăruri, paj al căpitanului, chirurg, trompet, mateloți și toți 
ceilalți. Dacă friptura va fi prea în sânge, pasărea prea puţin 
rumenită, dacă supa va răspândi un miros searbăd, potrivnic 
unei bune mistuiri, dacă aburul sosurilor nu vă va face pe toţi să 
dați buzna în bucătărie, fără ca eu să vreau asta, totuși, dacă nu 
vă voi face pe toţi să fiţi sprinteni și cu mutre voioase, voi 
renunţa de bună voie la nobila mea slujbă, socotindu-mă 
nepriceput și nevrednic să mai stau cocoțat pe tronul bucătăriei. 
Așa să-mi ajute Dumnezeu, pe lumea asta și pe cealaltă! 

— Trăiască meşterul bucătar, strigară cu toţii, regele 
bucătăriei, împăratul tocanelor! Duminica va primi trei porţii în 
loc de două! 

Astfel ajunse Lamme meșter bucătar pe corabia La Briele. Și, 
în timp ce supele gustoase fierbeau în oale, stătea în ușa 
bucătăriei, mândru ca un păun, ţinând în mână, ca pe un 
sceptru, polonicul lui mare de lemn. 

Și duminica își avea cele trei porții. 

Când răzvrătiţii intrau în luptă cu dușmanul, bucuros se ţinea 
pe lângă sosurile lui, dar, din când în când, mai ieșea pe punte, 
să tragă câteva focuri de archebuză, apoi, de îndată cobora să 
vegheze mai departe asupra lor. 

Fiind astfel bucătar credincios și soldat viteaz, fu îndrăgit, 
curând, de toată lumea. 

Dar nu îngădui nimănui să pătrundă în bucătăria lui. Atunci, 
era ca un drac și lovea cu polonicul lui de lemn, cu vârful și cu 
tăișul, fără milă. 

Și de atunci i se spuse Lamme Leul. 

Pe ocean, pe Escaut, pe soare, pe ploaie, pe zăpadă, pe 
grindină, vara și iarna plutesc corăbiile răzvrătiţilor. 

Cu toate pânzele sus, ca niște lebede, lebedele albei libertăţi. 

Alb pentru libertate, albastru pentru măreție, portocaliu 
pentru prinţ, acesta-i stindardul mândrelor corăbii. 

Toate pânzele sus! Toate pânzele sus, corăbii îndrăzneţe, 
talazurile vă izbesc, valurile vă scaldă în spumă. 

Trec, aleargă, zboară pe fluviu, cu pânzele sus, iuți ca norii 
purtaţi de vântul de miazănoapte, mândrele corăbii. Auziţi cum 
spintecă prora lor valurile? Dumnezeu al celor liberi, trăiască 
razvrătiţii! 

luți ca vântul ce aduce furtuna, ca norii ce aduc fulgerele și 
trăsnetele. Trăiască răzvrătiţii! 

Alunecă pe fluviu. Valurile gem străpunse, când le ies 
dinainte, având pe puntea din faţă pliscul ucigaș al tunului lor 
lung. Trăiască răzvrătiţii! 

Toate pânzele sus! Toate pânzele sus, corăbii îndrăzneţe, 
talazurile vă izbesc, valurile vă scaldă în spumă. 

Zi și noapte, pe ploaie, pe grindină, pe ninsoare, plutesc! 
Cristos le surâde din nori, din soare și din stele. Trăiască 
razvrătiţii! 

Regele cel sângeros află de victoriile lor. Moartea îl rodea deja 
pe călău și avea trupul plin de viermi. Rătăcea pe coridoarele 
Valladolidului ca o sălbăticiune nevolnică, târându-și tălpile 
umflate și picioarele de plumb. Nu cânta niciodată, cruntul tiran, 
nu râdea niciodată la ivirea zorilor, iar când soarele îi lumina 
împărăţia ca un surâs al lui Dumnezeu, inima nu-i tresălta 
niciodată de bucurie. 

Dar Ulenspiegel, Lamme și Nele cântau ca niște păsări, cu 
toate că își puneau pielea la bătaie, Lamme și Ulenspiegel, 
pielea cea albă, Nele, trăind de pe o zi pe alta și se bucurau de 
un rug stins de răzvrătiți, mai tare decât se înveselea 
posomorâtul rege când ardea vreun oraș. 

Tot în vremea asta, Wilhelm Tăcutul, prinţ de Orania, luă 
gradul de amiral domnului de Lumey de la Marck, din pricina 
marii sale cruzimi. Îl numi în locul lui pe domnul Bouwen 
Ewoutsen Worst. Hotăriî, de asemenea, mijloacele prin care să 
plătească ţăranilor grâul luat de răzvrătiți, să dea înapoi dările 
silite luate de la ei și să lase catolicilor romani, ca la toată 
lumea, exerciţiul liber al religiei lor, fără persecuții și ticăloșii. 

Pe corăbiile răzvrătiţilor, sub cerul strălucitor, pe undele 
limpezi, șuieră fluiere, gem cimpoaie, gâlgâie sticle, se ciocnesc 
pahare, lucește oţelul armelor. 

— Hai, zise Ulenspiegel, să batem toba slavei, să batem toba 
bucuriei. Trăiască răzvrătiţii! Spania e învinsă, vampirul e răpus. 
A noastră-i marea. Briele e luată. A noastră-i toată coasta, de la 
Nieuport, trecând prin Ostende, Blanckenberghe, insulele 
Zeelandei, gurile Escautului, gurile Meusei, gurile Rinului, până 
la Helder. Ale noastre sunt Texel, Vlieland, Ter-Schelling, 
Ameland, Rottum, Borkum. Trăiască răzvrătiţii! 

Ale noastre-s Delft, Dordrecht. E o dâră de pulbere. 
Dumnezeu cumpăneşte lancea de foc. Călăii părăsesc 
Rotterdam. Libera conștiință, ca un leu cu ghearele și dinții 
dreptății, cucereşte comitatul de Zutphen, oraşele Deutecum, 
Doesburg, Goor, Oldenzeel și Yeluwe, Hattem, Elburg și 
Harderwyck. Trăiască răzvratiţii! 

E fulgerul, e trăsnetul: Campen, Zwol, Hassel, Steenwyck cad 
în mâinile noastre cu Oudewater, Gouda, Leyda. Trăiască 
razvrătiţii! 

Ale  noastre-s Bueren, Enckuyse! Nu am luat încă 
Amsterdamul, Schoonhoverul și Mildeburgul. Dar totul vine la 
vremea lui, pentru cei cu sabia răbdătoare. Trăiască răzvrătiţii! 

Să bem vinul Spaniei. Să bem din cupele din care ei au sorbit 
sângele victimelor. Vom merge prin Zuyderzee, pe fluvii, râuri și 
canale; stăpânim Noord-Holland, Zuid-Hooland și Zeelanda, vom 
lua Frisia de Est și de Vest; Briele o să fie refugiul corăbiilor 
noastre, cuibul găinilor care clocesc libertatea. Trăiască 
razvrătiţii! 

Ascultaţi cum izbucnește în Flandra, patria iubită, strigătul 
libertăţii. Se curăță armele, se ascut săbiile. Toate orașele se 
mișcă, vibrează ca strunele unei harpe la suflarea caldă a 
inspiraţiei, la suflarea sufletelor care ies din gropi, coboară de 
pe ruguri, se ridică din trupurile însângerate ale celor uciși. 
Toate: Hainaut, Brabant, Luxemburg, Limburg, Namur, Liege, 
cetatea liberă, toate! Sângele încolțește și rodește. Recolta-i 
coaptă pentru seceră. Trăiască răzvrătiţii! 

A noastră-i Noord-Zee, întinsă mare a Nordului. Ale noastre-s 
tunurile pe cinste, corăbiile semeţe, ceata îndrăzneață a 
marinarilor de temut: vagabonzi, tâlhari, preoţi luptători, 
gentilomi, burghezi și truditori, fugind de prigoană. Ai noștri sunt 
toți cei uniţi în numele libertății. Trăiască răzvrătiţii! 

Filip, rege al Spaniei, unde ești? De Alba unde ești? Răcnești 
și blestemi, purtând pălăria sfântă, dar al sfântului părinte. 
Bateți toba bucuriei! Trăiască razvrătiţii! Să bem! 

Vinul curge în cupele de aur. Trageți la măsea și înveseliți-vă. 
Veșmintele sacerdotale care-i acoperă acum pe asprii luptători 
sunt înecate de roșia licoare; prapurii eclesiastici și romani 
flutură în vânt. Muzică eternă! În cinstea lor șuieră fluierele, 
gem cimpoaiele, bat tobele gloriei. Trăiască răzvrătiţii! 

Lumea era atunci în zodia lupului, adică în luna decembrie. O 
ploaie păcătoasă, amestecată cu lapoviţă, cădea ca niște ace în 
valuri. Corăbiile răzvrătiţilor stăteau de veghe în Zuyderzee. 
Domnul amiral chemă la el, prin sunete de trompetă, pe 
căpitanii de pe corăbii și alte vase și, împreună cu ei și pe 
Ulenspiegel. 

— Hei, zise el, vorbindu-i lui mai întâi, prințul vrea să te 
răsplătească pentru faptele tale și pentru credința cu care l-ai 
slujit, așa că te numește căpitan al corăbiei La Briele. lţi 
înmânez pergamentul de numire. 

— Mii de mulţumiri, domnule amiral, răspunse Ulenspiegel, 
voi căpităni din toate slabele mele puteri și, astfel căpitănind, 
trag mare nădejde, dacă m-ajută Dumnezeu, să decăpitănesc 
Spania de ţinuturile Flandrei și Olandei, vreau să zic de Zuid și 
de Noord-Neerlande. 

— Asta e bine, zise amiralul. Și acum, adăugă el, vorbindu-le 
tuturor, vă voi spune că cei din Amsterdam, cetatea catolică, 
vor să asedieze Enckhuyse. Nu s-au urnit încă din canalul Y, să 
le ieşim în față ca să rămână acolo și să ne năpustim asupra 
oricărei corăbii de-a lor care și-ar arăta în Zuyderzee carapacea 
despotică. 

Cu toţii răspunseră;: 

— O să le găurim. Trăiască răzvrătiţii! 

Urcând din nou pe corabia lui, Ulenspiegel ceru să fie adunați 
pe punte toţi mateloţii și soldaţii și le împărtăși și lor ceea ce îi 
spusese amiralul. 

Ei răspunseră: 

— Avem aripi, pânzele noastre; patine, chilele corăbiilor 
noastre; mâini de uriaș, ancorele de abordaj. Trăiască răzvrătiţii! 

Flota porni și se așeză la pândă în faţa Amsterdamului, la o 
leghe depărtare pe mare, în așa fel, încât nicio corabie nu putea 
intra sau ieși dacă nu-i dădeau ei voie. 

A cincea zi, ploaia se opri; vântul suflă și mai aspru sub cerul 
senin; cei din Amsterdam nu făceau nicio mișcare. 

Deodată, Ulenspiegel îl văzu urcând pe punte pe Lamme, 
alungându-l și lovindu-l cu sete cu polonicul lui de lemn pe 
truxman-ul corăbiei, un flăcău priceput foc în limbile franceză și 
flamandă, dar încă și mai priceput în știința de a îmbuca. 

— Ticălosule, zicea Lamme, pocnindu-l, credeai că poţi mânca 
înainte de vreme din tocanele mele fără să fii pedepsit? Urcă-te 
sus pe catarg, să vezi dacă nu cumva au început să se miște 
corăbiile din Amsterdam. Bine ai să faci procedând așa. 

Dar truxman-ul răspunse: 

— Ce-o să-mi dai? 

— Ceri, îi zise Lamme, să fii plătit, fără să fi făcut treaba? 
Sămânţă de lotru, dacă nu te urci, o să pun să te biciuiască. Și 
franceza ta nu-ţi va fi de niciun ajutor să scapi de biciuială. 

— E o limbă frumoasă, zise truxman-ul, limba dragostei și a 
războiului. 

Și urcă. 

— Ei bine, trântorule? îl întrebă Lamme. 

Truxman-ul răspunse: 

— Nu văd nicio mișcare, nici în oraș, nici pe corăbii. 

Și coborând, zise: 

— Acum, plătește-mă. 

— Păstrează ce ai furat, îi răspunse Lamme; dar un astfel de 
câștig nu-ţi va fi de niciun folos, fără îndoială că o să-l dai afară. 

Truxman-ul, urcând din nou în vârful catargului, strigă 
deodată: 

— Lamme! Lamme! Uite un hoţ care-ţi intră în bucătărie. 

— Am cheia la mine, răspunse Lamme. 

Atunci, luându-l pe Lamme de-o parte, Ulenspiegel îi zise: 

— Fiul meu, liniștea asta desăvârșită ce domnește la 
Amsterdam tare mă mai neliniștește. Coc, negreșit, ceva. 

— Așa cred și eu, răspunse Lamme. Apa îngheaţă în urcioare, 
în covată, păsările sunt bocnă, cârnaţii-s albi de chiciură, untul e 
tare ca piatra, uleiul s-a albit tot, sarea e uscată ca nisipul bătut 
de soare. 

— Se apropie îngheţul, zise Ulenspiegel. O să vină în număr 
mare să ne atace cu artileria. 

Ducându-se pe vasul amiral, își împărtăși temerile amiralului 
care îi răspunse: 

— Vântul bate dinspre Anglia: o să ningă, dar n-o să fie 
îngheț, întoarce-te pe corabia ta. 

Și Ulenspiegel plecă. 

Noaptea, căzu o ninsoare puternică, dar, curând, vântul 
suflând dinspre Norvegia, marea îngheţă și se făcu ca o podea. 
Amiralul văzu asta. 

Temându-se atunci ca nu cumva cei din Amsterdam să vină 
pe gheaţă și să le dea foc la corăbii, porunci soldaţilor să-și 
pregătească patinele, în caz că or trebui să lupte în afara și în 
jurul corăbiilor, iar tunarilor de la tunurile de fier și de fontă să 
facă grămezi de ghiulele lângă afeturi, să încarce tunurile și să 
ţină mereu aprinse grenadele, care-s un fel de aruncătoare de 
flăcări. 

Dar cei din Amsterdam nu se arătară. 

Și, tot așa, șapte zile la rând. 

În seara celei de-a opta zile, Ulenspiegel porunci să li se dea o 
masă îmbelșugată mateloţilor și soldaţilor, ca să-i apere ca o 
platoșă de vântul aspru care bătea. 

Dar Lamme spuse: 

— N-au mai rămas decât biscuiţi și bere chioară. 

— Trăiască răzvrătiţii! ziseră ei. O să fie ospăț de post, în 
așteptarea ceasului când vom porni la luptă. 

— Care n-o să sune prea curând, spuse Lamme. Cei din 
Amsterdam or să vină să ne dea foc corăbiilor, dar nu în 
noaptea asta. Vor trebui, mai întâi, să se strângă în jurul focului 
și să bea nenumărate ulcele cu vin îndulcit cu zahăr de Madera, 
apoi, tăifăsuind până la miezul nopţii, cu răbdare, chibzuinţă și 
ulcele pline, vor decide că trebuie să hotărască mâine dacă ne 
vor ataca sau nu săptămâna ce vine. Mâine, bând din nou vin 
fiert cu zahăr de Madera - să vă dea și vouă Dumnezeu - vor 
hotărî iarăși, cu calm, răbdare și urcioare pline, că trebuie să se 
adune într-o altă zi, ca să vadă dacă gheaţa poate sau nu să ţină 
o armată mare. Și au să pună să fie încercată de oameni învăţaţi 
care-și vor așterne pe pergament concluziile lor. După ce le vor 
primi, vor afla că gheaţa are o jumătate de cot grosime, că e 
destul de solidă ca să ţină câteva sute de oameni, cu tunuri și 
artilerie de câmp. Apoi, adunându-se iarăși, ca să chibzuiască, 
cu calm, răbdare și nenumărate urciorașe de vin fiert, vor socoti 
dacă, pentru comorile luate de noi celor din Lisabona, merită să 
atace sau să ardă corăbiile noastre. Și, astfel, nedumeriţi, dar 
amânând întruna, vor hotărî, totuși, că trebuie să cucerească și 
nu să ardă corăbiile noastre, în ciuda marelui rău pe care ni-l vor 
face. 

— Le zici bine, răspunse Ulenspiegel, dar nu vezi focurile 
acelea aprinzându-se în oraș și oameni cu felinare în mâini, 
forfotind de colo, colo? 

— Asta pentru că le e frig, zise Lamme. 

Și, oftând, adăugă: 

— S-a mâncat totul. Nu mai e pic de carne, nici vacă, nici 
porc, nici pasăre; nu mai e nici vin. Vai! Nici dobbe/-bier din cea 
bună, doar biscuiţi și bere chioară. Cine mă iubește să vină după 
mine. 

— Unde te duci? îl întrebă Ulenspiegel. Nimeni nu poate ieși 
de pe corabie. 

— Fiul meu, răspunse Lamme, acum tu ești căpitan și stăpân. 
Nu voi ieși fără îngăduinţa ta. Catadicsește, totuși, să ţii seama 
că alaltăieri am mâncat ultimul cârnat și că, pe vremea asta 
câinoasă, soarele bunilor tovarăși este focul de la bucătărie. 
Cine de aici n-ar vrea să adulmece aburul sosurilor, să soarbă 
mireasma parfumată a dumnezeiescului nectar făcut din acele 
vesele flori care sunt voioșia, râsul și bunăvoința faţă de toată 
lumea? Hei, căpitane și credincios prieten, cutez să o spun: îmi 

plânge sufletul fără pic de-ale gurii, mie, celui care, deși iubesc 
doar odihna și nu omor niciodată de bună voie, doar dacă e 
vorba de o oaie blândă, un pui gras, sau de-un curcan gustos; 
întotdeauna am fost alături de tine în neodihnă și bătălii. 
Privește de aici luminile din ferma aceea bogată, plină de vite 
mari și mici. Ştii cine locuiește în ea? Luntrașul din Frisia care l-a 
trădat pe domnul Dandelot și a trimis la Enckhuyse, încă al 
ducelui de Alba, optsprezece sărmani seniori și prieteni care, 
datorită lui, au fost scurtaţi de cap, la târgul de cai de la 
Bruxelles. Acest trădător, pe nume Slosse, a primit de la duce 
două mii de florini pentru trădarea lui. Din preţul sângelui 
vărsat, acest adevărat luda a cumpărat ferma pe care o vezi 
acolo și vitele lui mari și pământurile din jur care, rodind și 
crescând, vreau să zic pământurile și vitele, îl fac acum bogat. 

Ulenspiegel răspunse: 

— Cenușa se zbate la pieptul meu. Tu suni ceasul Domnului. 

— Și, de asemenea, ceasul hranei. Dă-mi douăzeci de flăcăi, 
soldaţi viteji și marinari și mă voi duce după trădător. 

— Vreau să fiu căpetenia lor, zise Ulenspiegel. Cine iubește 
dreptatea să mă urmeze. Nu toţi, dragilor și credincioșilor, doar 
douăzeci, altfel, cine va păzi corabia? Trageţi la sorţi cu zarurile. 
Sunteţi douăzeci, veniţi. Zarurile știu să aleagă. Puneţi-vă 
patinele și alunecaţi spre steaua Venus, strălucind deasupra 
fermei trădătorului. Călăuzindu-vă după lumina ei limpede, 
veniţi, voi, cei douăzeci, patinând și alunecând, cu securea pe 
umăr. Vântul suflă și stârnește vârtejuri albe de zăpadă pe 
gheaţă. Veniţi, bărbaţi curajoși! Nici nu cântaţi, nici nu vorbiți; 
mergeţi drept înainte, tăcuţi, spre stea; patinele voastre fac 
gheața să scrâșnească. Cel care cade, numaidecât se ridică. 
Ajungem la mal; nici ţipenie de om pe întinderea albă, nicio 
pasăre în văzduhul îngheţat. Scoateţi-vă patinele. lată-ne pe 
uscat, iată câmpul, puneţi-vă iarăși patinele. Suntem în preajma 
fermei, ţineţi-vă suflarea. 

Ulenspiegel bătu la poartă, câinii se porniră să latre. Bătu 
iarăși: o fereastră se deschise și stăpânul zise, scoțând capul 
afară: 

— Cine ești tu? 

Nu-l văzu decât pe Ulenspiegel: ceilalți erau ascunși după 
keet, adică în spatele spălătoriei. 

Ulenspiegel răspunse: 

— Domnul de Boussu îţi poruncește să te duci de îndată la el, 
la Amsterdam. 

— Unde-s hârtiile tale de trecere? întrebă omul, coborând și 
deschizându-i ușa. 

— Aici, răspunse Ulenspiegel, arătându-i pe cei douăzeci care 
năvăliră după el în odaie. 

Atunci, Ulenspiegel îi zise: 

— Tu ești Sloose, luntrașul trădător care a făcut, în așa fel, 
încât să fie prinși în capcană domnii Dandelot, Battemburg și alţi 
seniori. Unde ţii banii luaţi pe sângele vărsat? 

Fermierul, tremurând, răspunse: 

— Sunteţi răzvrătiți, iertaţi-mă; n-am știut ce fac. N-am bani 
peşin, dar vă dau totul. 

Lamme zise: 

— E întuneric, dă-ne lumânări de seu sau de ceară. 

Luntrașul răspunse: 

— Lumânările de seu sunt atârnate acolo. 

Aprinzând o lumânare, unul dintre răzvrătiți zise, scotocind 
prin vatră: 

— E frig, să aprindem focul. Uite niște vreascuri strașnice. 

Și arătă, pe o scândură, niște ghivece de flori în care se 
vedeau niște plante uscate. Apucă una de chică și, scuturând-o 
cu vas cu tot, vasul căzu, răspândind pe podea ducați, florini și 
reali. 

— Aici e comoara, zise el, arătând spre celelalte ghivece. 

Într-adevăr, golindu-le, găsiră în ele zece mii de florini. 

Văzând asta, luntrașul începu să zbiere și să se văicărească. 

Argaţii și slujnicele de la fermă veniră la zbieretele astea, în 
cămăși de noapte și frecându-se la ochi. Bărbaţii, vrând să sară 
în ajutorul stăpânului lor, fură legaţi fedeleș. Curând, cumetrele, 
rușinându-se și mai ales fetele, se ascunseră în spatele 
bărbaților. 

Atunci, Lamme înaintă și zise: 

— Fermier trădător, unde sunt cheile de la beci, de la grajd, 
de la staule și de la stână? 

— Jefuitori ticăloși, zise stăpânul, o să fiţi spânzurați. 

Ulenspiegel răspunse: 

— A sosit ceasul Domnului, dă cheile. 

— Dumnezeu mă va răzbuna, zise stăpânul, dându-i cheile. 

După ce goliră ferma, răzvrătiţii se îndreptară, patinând, spre 
corăbii, sălașuri ușoare ale libertăţii. 

— Eu sunt meșterul bucătar, zicea Lamme, călăuzindu-i. Eu 
sunt meșterul bucătar, împingeţi vitezele sănii încărcate cu 
vinuri și bere; mânaţi, trăgându-i de coarne sau altfel, caii, boii, 
porcii, oile și turmele, cântând fiecare pe limba lor. Porumbeii 
gânguresc în coșuri, claponii, îndopaţi cu mei, stau miraţi în 
curţile lor de lemn, în care n-au loc să se miște. Eu sunt 
meșterul bucătar. Gheaţa scrâșnește sub fierul patinelor. Am 
ajuns la corăbii. Mâine va fi muzică de bucătărie. Coborâţi 
scripeţii. Puneţi chingi cailor, vacilor și boilor. Frumoasă 
priveliște, să-i vezi spânzurați astfel de pântece; mâine vom fi 
spânzurați de limbă de tocanele grase. Scripetele cu cârlig le 
cocoațăa pe corabie. Sunt de-acum fripturi. Aruncaţi-mi, claie 
peste grămadă, în cală, găini îndopate, gâște, rațe, claponi. Cine 
le va suci gâtul? Meșterul bucătar. Ușa e închisă, cheia la mine 
în pungă. Slăvit fie Dumnezeu de toţi meșterii bucătari! Trăiască 
razvrătiţii! 

Apoi, Ulenspiegel se duse pe vasul amiralului, luându-i cu el 
pe Dierick Slosse și pe ceilalţi prizonieri, gemând și plângând de 
teama juvăţului. 

Domnul Worst sosi adus de larmă. Zărindu-l pe Ulenspiegel și 
pe ceilalţi tovarăși ai săi la lumina roșiatică a torțelor, întrebă: 

— Ce vrei de la noi? 

Ulenspiegel răspunse: 

— L-am prins în noaptea asta, la ferma lui, pe trădătorul 
Dierick Slosse, cel care a făcut în așa fel, încât cei optsprezece 
să cadă într-o ambuscadă. Acesta este. Ceilalţi sunt nevinovaţi, 
argaţi și slujnice. 

Apoi, înmânându-i o pungă, zise: 

— Florinii ăștia, înfloreau în niște ghivece de flori din casa 
trădătorului: sunt zece mii. 

Domnul Worst le zise: 

— Aţi făcut rău, părăsind corăbiile; dar, din pricina frumoasei 
izbânzi, veţi fi iertaţi. Fie bineveniţi prizonierii, fie binevenită 
tolba cu florini și binecuvântaţi fiţi și voi, oameni de ispravă, pe 
care vă voi răsplăti, potrivit obiceiurilor și datinilor mării, cu o 
treime din pradă; a doua treime va fi pentru flotă, iar cea dea 
treia pentru monseniorul de Orania; spânzuraţi-l de îndată pe 
trădător. 

Răzvrătiţii îi dădură ascultare și, apoi, făcură o copcă în 
gheaţă și aruncară în ea leșul lui Dierick Slosse. 

Atunci, domnul Worst zise: 

— A încolţit oare iarba în jurul corăbiilor, de aud găinile 
cotcodăcind, oile behăind, boii și vacile mugind? 

— Sunt prizonierii burţilor noastre, răspunse Ulenspiegel. Or 
să plătească răscumpărarea în tocane. Domnul amiral o va avea 
pe cea mai bună. Cât despre aceștia, argaţi și slujnice, printre 
care sunt niște cumetriţe tare drăgălașe ce îl au pe vină-ncoace, 
o să îi duc înapoi, pe corabia mea. 

Așa făcând, le ţinu acest discurs: 

— Cumetri și cumetre, vă aflaţi pe cea mai de soi corabie ce 
s-a văzut vreodată. Ne trecem vremea pe ea, chefuind și 
ospătându-ne  întruna. Dacă vreţi să plecaţi, plătiți 
răscumpărare, dacă vreți să rămâneţi, veți trăi ca noi, trudind și 
mâncând pe cinste. Cât despre aceste drăgălașe cumetre, le 
îngădui, ca un căpitan ce sunt, toată libertatea trupească, 
spunându-le că mi-e totuna dacă vor să-și păstreze prietenii 
care vor trăi cu ele pe corabie, sau vor alege vreun brav 
răzvrătit dintre cei aici de faţă, ca să le ţină tovărășie, așa, ca- 
ntr-o căsnicie. 

Dar toate cumetrițele cu vină-ncoace se arătară credincioase 
prietenilor lor, în afara uneia, totuși, care, surâzând și privindu-l 
galeș pe Lamme, îl întrebă dacă o voia: 

— Mii de mulţumiri, drăgălașo, zise el, dar nu pot. 

— E însurat, spuseră  răzvrătiţii, văzând-o pe cumătră 
bosumflată. 

Dar ea, întorcându-i spatele, alese un altul, având, ca și 
Lamme, burtă mare și mutră cumsecade. 

Fură pe corabie, în ziua aceea și în cele ce urmară, strașnice 
chefuri și ospeţe, cu vinuri, păsări și fripturi. Și Ulenspiegel zise: 

— Trăiască răzvrătiţii! Suflă, crivăţ aspru, vom încălzi aerul cu 
răsuflarea noastră. Inima noastră e toată o văpaie, arzând 
pentru cugetul liber; focul arde și-n pântecul nostru, pentru 
cărnurile dușmanului. Să bem vin, laptele bărbaţilor. Trăiască 
razvrătiţii! 

Nele bea și ea dintr-o cupă mare de aur și, roșie de suflarea 
vântului, cânta din fluier. Și, în ciuda frigului, răzvrătiții mâncau 
și beau veseli pe punte. 

Deodată, toată flota văzu pe mal o neagră ceată, cu luciri de 
torţe și sclipiri de arme, apoi, torțele se stinseră și se făcu 
întuneric beznă. 

La ordinul amiralului, se dădu alarma pe toate corăbiile și 
toate luminile se stinseră; marinarii și soldaţii, înarmaţi cu 
securi, se culcară pe burtă, pe punți. Tunarii viteji, cu vergelele 
gata pregătite, vegheau pe lângă tunurile încărcate cu ghiulele 
cu lanţ. De îndată ce căpitanii aveau să strige: „O sută de pași” 
- ceea ce arăta depărtarea la care se afla dușmanul - ei 
trebuiau să înceapă să tragă din faţă, de la pupa, sau de la 
babord, după locul în care se afla acesta pe gheaţă. 

Și glasul domnului Wurst fu auzit, zicând: 

— Osândă cu moartea celui care vorbește tare. 

Și căpitanii spuseră după el: 

— Osândă cu moartea celui care vorbește tare. 

Noaptea era fără lună, înstelată. 

— Auzi? îl întrebă Ulenspiegel pe Lamme, încet, ca șoapta 
unei năluci. Auzi vocile celor din Amsterdam și fierul patinelor 
lor făcând gheaţa să scrâșnească? Merg repede. Se aude ce 
vorbesc. Spun: „Dorm, puturoșii de răzvrătiți. A noastră-i corabia 
Lisabonei”. Aprind torțele, vezi scările lor pentru asalt și feţele 
lor hâde și șirul lung al atacatorilor? Sunt peste o mie. 

— O sută de pași! strigă domnul Worst. 

— O sută de pași! strigară căpitanii. 

Și se auzi o bubuitură ca de tunet și urlete jalnice pe gheață. 

— Douăzeci și patru de tunuri tună deodată! zise Ulenspiegel. 
Fug. Vezi torțele cum se îndepărtează? 

— După ei! zise amiralul Worst. 

— După ei! ziseră căpitanii. 

Dar urmărirea ţinu puţin, fugarii fiind cu o sută de pași înainte 
și având picioare de iepuri sperioși. 

Și asupra oamenilor, răcnind și murind pe gheaţă, se găsiră 
aur, giuvaieruri și frânghii, ca să-i lege cu ele pe răzvrătiți. 

lar după această biruinţă, răzvrătiţii își spuneau între ei: 

— Als God met ons is, wie tegen ons zal zijn? Dacă Dumnezeu 
este cu noi, cine ar cuteza să ne stea împotrivă? Trăiască 
razvrătiţii! 

Ori, în cea de-a treia zi după aceea, dimineaţa, domnul Worst, 
neliniștit, aștepta un nou atac. Lamme sări pe punte și îi zise lui 
Ulenspiegel: 

— Du-mă la acel amiral care nu a vrut să te asculte atunci 
când ai profetit îngheţul. 

— Mergi singur, spuse Ulenspiegel. 

Lamme se duse, încuind cu cheia ușa bucătăriei. Amiralul 
stătea pe punte, pândind să vadă dacă nu se zărește vreo 
mișcare dinspre oraș. 

Lamme, apropiindu-se de el, zise: 

— Monseniore amiral, un neînsemnat meșter-bucătar n-ar 
putea oare să vă dea un sfat? 

— Vorbește, fiule, îl îndemnă amiralul. 

— Monseniore, urmă Lamme, apa se dezgheaţă în urcioare, 
păsările se înfrăgezesc din nou, cârnaţii își pierd mucegaiul de 
chiciură, untul este untos, uleiul uleios, sarea plânge. Va ploua 
curând și vom fi salvaţi, monseniore. 

— Cine ești tu? întrebă domnul Worst. 

— Sunt, răspunse el, Lamme Goedzak, bucătarul corăbiei La 
Briele. Și, dacă toţi acei mari savanţi care-și spun astronomi ar 
citi în stele la fel de bine, precum citesc eu în stelele mele, ne-ar 
putea spune că în noaptea asta va fi dezgheţ cu vuiet mare de 
tunete și grindină; dar dezghețul nu va ţine mult. 

Și Lamme se întoarse la Ulenspiegel, căruia îi zise către prânz: 

— Încă sunt profet: cerul se întunecă, vântul suflă vijelios, o 
ploaie caldă cade, apa e deja de-un stânjen pe gheaţă. 

Seara, strigă vesel: 

— Marea Nordului se umflă: e ceasul fluxului, valurile-nalte 
din Zuyderzee rup gheaţa care se sparge în bucăţi mari și sare 
pe punţile corăbiilor, aruncând scântei de lumină; iată grindina. 
Amiralul ne ordonă să ne retragem din fața Amsterdamului și 
este atâta apă, că și cea mai puternică corabie a noastră poate 
pluti. lată-ne în micul port adăpostit din Enckhuyse. Marea 
îngheaţă din nou. Eu sunt profet și asta este minunea lui 
Dumnezeu. 

Și Ulenspiegel zise: 

— Să bem pentru el, binecuvântându-l. 

Și iarna trecu și veni vara. 

La mijlocul lunii august, când găinile ghiftuite cu grăunţe 
rămân surde la chemarea cocoșului trâmbiţându-și dragostea, 
Ulenspiegel le spuse soldaților și marinarilor săi: 

— Ducele cel sângeros îndrăznește, aflându-se la Utrecht, să 
dea o lege în care făgăduiește, printre altele, daruri dintre cele 
mai drăgălașe locuitorilor Flandrei: foame, moarte, distrugeri, 
dacă nu i se vor supune. Tot ceea ce mai este încă neatins va fi 
ras de pe faţa pământului și Maiestatea Sa Regele va aduce 
străini de prin alte părţi să locuiască pe aceste meleaguri. 
Mușcă duce, mușcă! Pila tocește dinţii viperelor; noi suntem 
pile. Trăiască răzvrătiţii! 

De Alba, ești îmbătat de sânge! Crezi că ne temem de 
amenințările tale, sau că nădăjduim în îndurarea ta? Vestitele 
tale regimente cărora le-ai cântat laude în toată lumea, 
Invincibilii tai, Neschimbații tăi, Nemuritorii tăi au stat șapte luni, 
vărsând o ploaie de foc asupra Haarlemului, plăpândă cetate, 
apărată de târgoveţi și au dansat în văzduh ca niște bieți 
muritori ce sunt, dansul minelor ce sar în aer. Târgoveții le-au 
pus guler de smoală; în cele din urmă, au învins glorios, 
ucigându-i pe cei dezarmaţi. Auzi, călăule, cum sună ceasul 
Domnului! 

Haarlem și-a pierdut vajnicii apărători, zidurile lui mustesc de 
sânge. A pierdut și a cheltuit în timpul asediului său două sute 
optzeci de mii de florini. Arhiepiscopul s-a întors și 
binecuvântează cu mână ușoară și mutră zâmbăreaţă bisericile; 
don Frederic e de faţă la aceste binecuvântări; arhiepiscopul îi 
spală mâinile pe care Dumnezeu i le vede roșii. lar clopotele 
sună, răspândind în văzduh notele lor domoale, armonioase: e 
ca un cântec de îngeri deasupra unui cimitir. Ochi pentru ochi! 
Dinte pentru dinte! 

Razvrătiţii se aflau pe atunci la Flessingue, unde Nele se 
îmbolnăvi de friguri. Silită să părăsească vasul, fu găzduită la 
Peeters, un reformat, la Turven-Kaey. 

Ulenspiegel, tare necăjit, se înveseli, totuși, gândindu-se că 
acel pat, în care fără îndoială că se va vindeca, va fi ferit de 
gloanţele spaniole. 

Și, împreună cu Lamme, era mereu în preajma ei, îngrijind-o 
din tot sufletul și iubind-o și mai mult. Și, acolo, ei stăteau la 
taifas. 

— lubitule și credinciosule, spuse, într-o bună zi, Ulenspiegel, 
ai aflat vestea? 

— Nu, fiule, răspunse Lamme. 

— Ai văzut corabia care s-a alăturat deunăzi flotei noastre și 
știi cine ciupește corzile violei acolo tot timpul? 

— Din pricina frigului din urmă, răspunse Lamme, parcă sunt 
surd de amândouă urechile. Dar, de ce râzi, fiule? 

Dar Ulenspiegel, urmându-și vorba, spuse: 

— Odată, am auzit-o cântând un /ied flamand și glasul ei mi 
se păru dulce. 

— Vai! zise Lamme și ea cânta din gură și din lăută. 

— Ai aflat cealaltă veste? urmă Ulenspiegel. 

— N-am aflat-o, fiule, răspunse Lamme. 

Ulenspiegel zise: 

— S-a dat ordin să coborâm, pe Escaut, cu corăbiile până la 
Anvers, ca să dibuim acolo vasele dușmane pe care să le luăm 
sau să le ardem. Cât despre oameni, fără milă! Ce spui de asta, 
burtă mare? 

— Vai! răspunse Lamme, n-o să auzim în această țară 
îndurerată decât de arderi, spânzurări, înecuri și alte prăpăduri 
pe capul oamenilor? Când, oare, se va așterne binecuvântata 
pace, să putem frige fără grijă potârnichi, să punem de-o tocană 
de puișor dintre cei fragezi și să facem caltaboșii să cânte 
printre ouă? Îmi plac mai mult cei negri, cei albi sunt prea grași. 

— Va veni și vremea cea tihnită, răspunse Ulenspiegel, când 
vom vedea în livezile Flandrei, în meri, în pruni și în cireși, în loc 
de mere, prune, cireșe, un spaniol spânzurat de fiecare cracă. 

— Ah! zise Lamme, numai dacă aș putea să-mi regăsesc 
nevasta, prea scumpa, blânda și dulcea mea iubită, nevasta 
mea credincioasă! Căci, bagă bine la cap, fiule, eu n-am fost și 
nici n-am să fiu vreodată încornorat; era prea reţinută și potolită 
în felul ei de a se purta; se ferea de tovărășia altor bărbaţi; dacă 
îndrăgea gătelile și zorzoanele, era doar dintr-o simplă pornire 
femeiască. Am văzut de păsări, am fost bucătarul ei, ajutorul ei 

de bucătar, o spun bucuros. Unde nu mai sunt și acum? Dar am 
fost, de asemenea și soțul și stăpânul ei. 

— Să nu mai vorbim despre asta, zise Ulenspiegel. ÎI auzi tu 
pe amiral strigând: „Ridicaţi ancorele!” și pe căpitani, pe rând, 
strigând după el? Trebuie să ne pregătim de drum. 

— De ce pleci atât de repede? îi zise Nele lui Ulenspiegel. 

— Mergem la corăbii, zise el. 

— Fără mine? întrebă ea. 

— Da, răspunse Ulenspiegel. 

— Nu te gândești deloc, spuse ea, că voi sta aici, cu sufletul la 
gură, neliniștită de soarta ta? 

— lubito, zise Ulenspiegel, pielea mea e de fier. 

— ţi baţi joc, spuse ea. Eu nu-ţi văd decât pieptarul care e de 
postav, nu de fier; sub el e trupul tău, făcut din oase și carne, ca 
și al meu. Dacă te rănești, cine te va pansa? O să mori singur 
printre războinici? Merg cu tine. 

— Vai! zise el, dar dacă lăncile, ghiulelele, săbiile, securile, 
ciocanele, cruţându-mă pe mine, se vor abate asupra trupului 
tău drăgălaș, ce se va întâmpla cu păcătosul de mine, rămas 
singur pe lume? 

Dar Nele insistă: 

— Vreau să te urmez, n-o să fie nicio primejdie; mă voi piti în 
forturile de lemn unde stau archebuzierii. 

— Dacă tu pleci, eu rămân și iubitul tău, Ulenspiegel, va fi 
socotit trădător și laș; dar ascultă cântecul meu: 


Ca o tichie fermecată mă apără păru-mi de fier 
Căci natura-mi este armurier 

De om mi-e pielea dintâi; sau de miel 

Dar cea de-a doua-i de oțel 

În zadar mă cheamă glasul mortii misel 

De om mi-e pielea dintâi, sau de miel 

Dar cea de-a doua-i de oțel. 


„Trăiască” scrie pe fruntea-mi senină 
Trăiască de-a pururi în lumină 

De om mi-e pielea dintâi, sau de miel 
Dar cea de-a doua-i de oțel. 

Și tot cântând așa, o luă pe nesimţite din loc, nu înainte de a 
săruta gura tremurândă și ochii drăgălași, aprinși de friguri, ai 
lui Nele, surâzând și plângând deopotrivă. 

Razvrătiţii ajunseră la Anvers, prinseră corăbiile lui de Alba, 
după ce le fugăriră până în port. Intrând în oraș, în plină zi, 
eliberară prizonierii, făcură ca alţii să ceară răscumpărare. Îi 
ridicară pe burghezi cu sila și îi forțară pe câţiva dintre ei să îi 
urmeze, sub pedeapsă de moarte, fără să zică nici pâs. 

Ulenspiegel îi zise lui Lamme: 

— Fiul amiralului se află închis la călugări, trebuie să-l 
scăpăm. 

Intrând în sălașul acestora, îl văzură pe feciorul pe care îl 
căutau împreună cu un frate călugăr, zdravăn și pântecos, care-l 
bodogănea cu furie, vrând să-l facă să se întoarcă la sânul 
sfintei noastre maici Biserica. Dar tânărul nu voia nici în ruptul 
capului. Ulenspiegel îl luă cu el. În vremea asta, înșfăcându-l pe 
călugăr de guler, Lamme îl mâna din spate pe străzile 
Anversului, zicând: 

— Faci o sută de florini ca răscumpărare; ia-ţi catrafusele și 
hai cu mine! Ce te tot codești? Ai plumb în picioare? Mișcă, sac 
cu slănină, strachină plină cu crăpelniţă, oală cu ciorbă. 

Călugărul, mânios foc, zicea către Lamme: 

— Merg, domnule răzvrătit, merg; dar, cu tot respectul pe 
care-l datorez archebuzei voastre, sunteţi la fel ca mine, borţos, 
pântecos și ditamai namila. 

Dar Lamme, îmbrâncindu-l, zise: 

— Îndrăznești tu, călugăr ticălos, să asemui grăsimea ta 
mănăstirească, nefolositoare, leneșă, cu grăsimea mea de 
flamand, hrănită cinstit cu muncă, osteneală și luptă? Aleargă, 
ori o să te fac să o iei la picior ca pe-un câine, îmboldindu-te cu 
pintenul. 

Dar călugărul nu putea să alerge și abia-și trăgea sufletul, iar 
Lamme la fel. Și astfel ajunseră la corabie. 

După ce luară Rammekens, Gertruydenberg, Alckmaer, 
răzvrătiţii intrară în Flessingue. 
Nele, vindecată, îl aștepta pe Ulenspiegel în port. 

— Thyl, zise ea, văzându-l, iubitul meu Thyl, nu ești rănit. 
Ulenspiegel cântă: 


„Trăiască” scrie pe fruntea mea senină 
Trăiască de-a pururi în lumină 

De om mi-e pielea dintâi, sau de miel 
Dar cea de-a doua-i de oțel. 


— Vai! zise Lamme, târându-și piciorul, plouă cu gloanțe, 
grenade, ghiulele cu lanţ în jurul lui, dar le simte doar adierea. 
Ești un duh, Ulenspiegel și tu, Nele, de asemenea, căci vă văd 
mereu sprinteni și tineri. 

— De ce-ţi târăști piciorul? îl întrebă Nele pe Lamme. 

— Eu nu sunt de fel duh și nu voi fi niciodată, răspunse 
acesta. Așa că am primit o lovitură de secure în coapsă - 
nevasta mea o avea atât de rotundă și albă! - vezi, sângerez. 
Vai! De ce n-o am lângă mine să mă îngrijească? 

Dar Nele, supărată, îl întrebă: 

— Ce nevoie ai de o nevastă care și-a călcat legământul? 

— Nu o vorbi de rău, răspunse Lamme. 

— Uite, zise Nele, iată o alifie de leac, o păstram pentru 
Ulenspiegel; unge-ţi rana. 

Lamme, oblojindu-și rana, se înveseli, căci alifia îi potoli 
durerea ascuţită; și urcară toţi trei pe corabie. 

Văzându-l pe călugăr care se plimba cu mâinile legate, Nele 
întrebă: 

— Cine e ăsta? L-am mai văzut și parcă-l cunosc. 

— Face o sută de florini drept răscumpărare, răspunse 
Lamme. 


e Capitolul 22 


În ziua aceea, flota întreagă era în sărbătoare. În ciuda 
vântului aspru de decembrie, în ciuda ploii, în ciuda ninsorii, toţi 
răzvrătiţii în păr erau pe punţile corăbiilor. Cornurile de argint 
străluceau sălbatic pe tichiile din Zeelanda. 

lar Ulenspiegel cânta: 

Leyda a fost eliberată, crudul duce părăsește Țările de 
Jos; 

Bateti, răsunătoare clopote; 

Clopoţei, răspânaliți în văzduh cântecele voastre; 

Sunati, sticle și pahare. 


Când dulăul se dezmeticește din bătaie, 
Cu coada între picioare, 

Cu ochii împăienjeniți 

Se dă înapoi din fata bâtei. 

Și botul lui sfâșiat 

Tremură suflând din greu. 

A plecat ducele cel crud. 

Sunati, sticle și pahare. 

Trăiască răzvrătiții! 


Voia să se muște singur, 

Bâta i-a sfărâmat colții. 

Aplecându-și capul bucălat 

Se gândește la zilele când nu se mai sătura să ucidă. 
A plecat crudul duce; 

Așadar, bateti tobele slavei! 

Așadar, bateti tobele slavei! 

Trăiască răzvrătiții! 


Striga diavolului: „Îti vând 

Sufletul meu de câine pentru un ceas de putere”. 
„Mi-e totuna dacă-i sufletul tău," 

Zise diavolul, „sau o scrumbie sărată." 

Colții s-au tocit de tot 

Trebuia să se ferească de bucățile tari, 

A plecat crudul duce; 

Trăiască răzvrătiții! 


Căţelușii de pe străzi, strâmbi, chiori, râioși 

Care trăiesc sau crapă pe grămezile de resturi 
Ridică laba unul câte unul 

Asupra aceluia care ucidea de dragul de a ucide... 
Trăiască răzvrătiții! 

Nu-i plăceau nici femeile, nici prietenii 

Nici veselia, nici femeile, nici prietenii 

Nici veselia, nici soarele, nu-și îndrăgea nici stăpânul 
lubea doar moartea, logodnica lui, 

Care-i rupe labele 

Ca să-l pregătească de căsătorie 

Căci nu-i plac bărbații întregi. 

Bateti tobele bucuriei! 

Trăiască răzvrătiții! 


Și cățelușii de pe străzi, strâmbi, 

Șchiopi, râioși și chiori, 

Ridică din nou laba, înfierbântați și murdari, 
Și, o dată cu ei, ogarii și dogii, 

Câinii ungurești, de Brabant, 

De Namur și de Luxembourg. 

Trăiască răzvrătiții! 

Si trist, cu botul plin de bale, 

Se duce să crape lângă stăpânul lui, 

Care îi dă un picior fiindcă n-a mușcat destul, 
In iad o ia pe moarte de nevastă 

Și ea il cheamă: „Inchiziția mea”. 

Trăiască răzvrătiții! 


Bateti, răsunătoare clopote; 

Clopoței, răspândiţi în văzduh cântecele voastre; 
Sunati, clopote și pahare; 

Trăiască răzvrătiții! 

e CARTEA A CINCEA e 


e Capitolul 1 


Călugărul luat de Lamme, dându-și seama că răzvrătiţii nu-l 
voiau mort, ci plătind răscumpărarea, începu să ridice nasul pe 
corabie: 

— Uitaţi-vă, zicea, mergând și clătinând cu furie din cap, 
uitați-vă în ce prăpastie de murdare, negre și ticăloase nelegiuiri 
am căzut, punând piciorul pe această copaie. Dacă nu ajungeam 
în ea, eu, pe care Domnul l-a uns... 

— Cu grăsime de câine? întrebară răzvrătiți. 

— Voi sunteţi câini, răspunse călugărul, urmându-și vorbele, 
da! Câini râioși, vagabonzi, jegoși, numai piele și os, care v-aţi 
abătut de pe calea mănoasă a sfintei noastre mame, Biserica, 
pentru ca s-o apucaţi pe drumul sterp al zdrenţăroasei voastre 
biserici reformate. Da! Dacă nu m-aș afla în papucul vostru 
plutitor, în copaia asta, de multă vreme ar fi înghiţit-o Domnul în 
cele mai adânci abisuri ale mării, cu voi cu tot, cu armele 
voastre blestemate, cu tunurile voastre drăcești, cu căpitanul 
vostru cântăreț, cu cornul de argint păcătos, da! Până în 
adâncul fără fund al împărăției Satanei, unde n-o să ardeţi, nu! 
Ci o să îngheţaţi, o să dârdâiţi, o să crăpaţi de frig, în vecii 
vecilor. Da! Astfel va stinge Dumnezeu din ceruri focul urii 
voastre nelegiuite împotriva blândei noastre mame, sfânta 
Biserică romană, împotriva slăviţilor sfinţi, a monseniorilor 
episcopi și a binecuvântatelor porunci care au fost gândite cu 
atâta milostenie și chibzuinţă. Da! Și o să vă văd din înălțimile 
raiului, vineți ca niște sfecle sau albi ca niște gulii, într-atât v-ar 
fi de frig. 'T sy! 'T sy! 'T sy! Așa să fie, să fie, să fie, să fie așa! 

Marinarii, soldaţii și mușii își băteau joc de el și îl împroșcau 
cu boabe de mazăre uscată, cu sarbacanele. Și își acoperea faţa 
cu mâinile, ca să se apere de această artilerie. 

Părăsind ducele cel sângeros aceste ţinuturi, domnii de 
Medina Coeli și de Requesens le cârmuiră cu mai puțină 
cruzime. Apoi, în numele regelui, intrară în stăpânirea Statelor 
Generale. 

In vremea asta, cei din Zeelanda și Olanda, meleaguri 
binecuvântate din pricina mării și a digurilor, care sunt întărituri 
și cetățui naturale, deschiseră libere temple Dumnezeului celor 
liberi; și papistașilor călăi li se îngădui să-și cânte imnurile 
alături de ele; și Monseniorul de Orania, Tăcutul, se feri să 
întemeieze o dinastie de regi și de guvernatori. 

Valonii, nemulţumiţi de pacea de la Gand care ar fi trebuit, 
după cum se spunea, să stingă toate urile, pustiiră ţara Belgiei. 
Și acești valoni, Pater noster knechten”, purtând la gât șiraguri 
de mătănii mari, negre, dintre care două mii fură găsiți la 
Spienne, în Hainaut, furând boii și caii, câte o mie două sute, 
câte două mii, alegându-i pe cei mai buni, ducând cu ei femeile 
și fetele peste câmpuri și mlaștină, mâncând fără să plătească, 
ardeau prin hambare ţăranii înarmaţi care se împotriveau și nu 
se lăsau jefuiţi de roadele muncii lor aspre. 

Și norodul își spunea: 

— O să vină Don Juan cu spaniolii săi și o să vină și slavita sa 
alteţă cu franţujii ei care nu sunt hughenoți, ci papistași; și 
Tăcutul, vrând să stăpânească în pace peste Olanda, Zeelanda, 
Guledre, Utrecht, Overyssel, va ceda printr-un tratat secret 
ținuturile Belgiei, pentru ca domnul de Anjou să se facă regele 
lor. 

O parte din norod avea, totuși, încredere. 

— Domnii din Statele Generale, zicea acea parte, au douăzeci 
de mii de oameni bine înarmaţi, cu o mulţime de tunuri și o 
cavalerie strașnică. Vor rezista tuturor atacurilor soldaților 
străini. 

Dar cei trecuţi prin multe spuneau: 

— Domnii din Statele Generale au douăzeci de mii de oameni 
pe hârtie, dar nu pe câmpul de luptă; le lipsește cavaleria și-i 
lasă, la o leghe de tabăra lor, pe acele Pater noster knechten să 
le fure caii. N-au niciun fel de artilerie, căci, fiind nevoie de ele 

la noi, au hotărât să trimită o sută de tunuri cu pulbere și 
ghiulele lui don Sebastian de Portugalia; și nu se știe unde se 
duc cele două milioane de ecu pe care le-am plătit în patru 
rânduri ca biruri și contribuţii; burghezii din Gand și Bruxelles se 
înarmează; Gandul pentru reformă și Bruxellesul la fel ca 
Gandul; la Bruxelles femeile cântă la tamburină, în vreme ce 
bărbaţii lor lucrează la zidurile de apărare. Și Gandul cel 
îndrăzneţ trimite Bruxellesului cel vesel pulberea și tunurile ce-i 
lipsesc, ca să se apere împotriva nemulțumiţilor și a spaniolilor. 

— Și toată lumea, în orașe și în ţinuturile de la șes, in't plat 
landt, vede că nu trebuie să ai niciun fel de încredere în domnii 
din Statele Generale, ca în atâţia alţii. Și noi, burghezii și 
oamenii de rând, suntem mâhniţi în sufletele noastre că, dând 
banii noștri și fiind gata să ne dăm și sângele, vedem că nimic 
nu merge înainte, spre binele pământului nostru strămoșesc. Și 
ținutul Belgiei e temător și supărat, neavând căpetenii 
credincioase care să-i dea prilejul să intre în luptă și să le aducă 
izbânda, folosindu-se de armele gata pregătite împotriva 
dușmanilor libertăţii. 

lar cei care trecuseră prin multe își spuneau între ei: 

— La pacea de la Gand, seniorii din Olanda și Belgia jurară că 
de acum încolo vor înceta să se dușmănească, iar statele 
belgiene și cele olandeze se vor ajuta între ele; declarară 
poruncile rele, confiscările ridicate și împăcarea celor două 
religii; făgăduiră să doboare și să înlăture toate coloanele, 
trofeele, inscripţiile și efigiile înălțate, scrise și zugrăvite de 
ducele Alba spre rușinea noastră; dar în sufletele căpeteniilor 
ura nu s-a stins: nobilii și clerul ațâță statele Uniunii unele 
împotriva altora, primesc bani ca să plătească soldaţii și îi 
păstrează ca să se îmbuibe ei. Cincisprezece mii de procese 
pentru reclamarea bunurilor confiscate au fost amânate și își 
așteaptă ziua de judecată, luteranii și catolicii se unesc 
împotriva calviniștilor, moștenitorii legitimi nu pot izbuti să-i 
alunge de pe proprietăţile lor pe spoliatori, iar statuia ducelui 
este la pământ, dar imaginea inchiziţiei stăruie în cugetul lor. 

lar sărmanul popor și îndurerata burghezie așteaptă întruna 
căpetenia îndrăzneață și credincioasă care să vrea să-i ducă la 
luptă în numele libertăţii. 

Și își spun: 

— Unde sunt vestiţii semnatari ai Compromisului, cu toții 
uniți, cum se lăudau, pentru binele patriei. De ce, acești oameni 
fățarnici au făcut o atât de „nobilă alianță” de vreme ce aveau 
s-o rupă de îndată? De ce să se adune cu atâta larmă, stârnind 
mânia regelui, pentru ca apoi, ca niște lași și trădători, să se 
despartă? Cinci sute câţi erau, înalți sau mărunți seniori, strânși 
ca fraţii, ne apărau de furia spaniolă; dar au jertfit binele Belgiei 
pentru binele lor, așa cum au făcut de Egmont și de Hoom. 

— Vai! ziceau ei. Priviţi-l acum venind pe Don Juan, chipeșul 
ambițios, dușman al lui Filip, dar și mai aprig dușman al ţărilor 
noastre. Vine în numele papei și al lui însuși. Nobilii și clerul 
trădează. 

Și doar se prefac că se luptă. Pe zidurile străzilor mari și mici 
din Gand și Bruxelles, chiar și pe catargele corăbiilor răzvrătiţilor 
fură atunci scrise la vedere numele trădătorilor, căpetenii de 
armată și comandanţi de fortăreață: acela al contelui de 
Liedekerke care nu și-a apărat de fel castelul împotriva lui Don 
Juan, al magistratului din Liege care a vrut să vândă orașul lui 
Don Juan, acelea ale domnilor din Aerschot, Mansfeldt, 
Berlaymont, Rassenghien, acelea ale domnilor din Consiliul de 
Stat, acela al lui Georges de Lalaing, guvernatorul Frisiei, acela 
al conducătorului de armată, seniorul de Rossignol, trimis al lui 
Don Juan, mijlocitor al crimei între Filip și Jaureguy, asasin 
neîndemânatic al prințului de Orania, numele arhiepiscopului din 
Camdrai, care a vrut să-i aducă pe spanioli în oraș, numele 
iezuiţilor din Anvers care au oferit trei butii cu aur Statelor 
Generale - adică două milioane de florini - ca să nu fie dărâmat 
castelul, păstrându-l pentru Don Juan, ale predicatorilor romani 
care-i defăimau pe patrioţi, al episcopului din Utrecht pe care 
târgoveţii l-au trimis să pască aiurea iarba trădării, ale ordinelor 
călugărilor cerșetori care unelteau la Gand în folosul lui Don 
Juan. Cei din Bois-le-Duc ţintuiră la stâlpul infamiei numele 
călugărului carmelit Pierre care, ajutat de episcopul lor și de 
clerul acestuia, îi făgăduise lui Don Juan să-i predea orașul. 

La Douai, totuși, nu spânzurară de stâlp efigia rectorului 
Universităţii, de asemenea, spaniolizată; dar pe corăbiile 
răzvrătiţilor se vedeau, pe pieptul momăilor atârnate în ștreang, 
nume de călugări, de abaţi și de prelați, numele celor o mie opt 
sute de femei și fete bogate, mironosiţele din mănăstirea de la 

Malines care, din banii lor, îi ţineau, îi poleiau și îi împopoţonau 
pe călăii patriei. 

Și pe aceste momăi, stâlpi ai rușinii, se citeau numele 
marchizului de Harrault, comandantul cetăţii de la Philippeville 
care risipea muniţiile și merindele, fără niciun folos, ca să poată 
preda cetatea dușmanului, spunând că nu mai are provizii, acela 
al lui Belver care a cedat Limbourgul, deși orașul ar fi putut să 
mai reziste încă opt luni, acela al președintelui Consiliului de 
Flandra, al magistratului din Bruges, al magistratului din Malines 
care își păstraseră orașele pentru Don Juan, ale domnilor de la 
Camera de conturi din Gueldre, închisă pentru trădare, ale 
acelora din consiliul Brabantului, de la cancelaria ducatului, de 
la consiliul privat al finanțelor, al marelui judecător și primar din 
Menin și ale mișeilor de vecini din Artois care lăsaseră să treacă 
nestingheriți două mii de franţuji porniţi pe jafuri. 

— Vai! își spuneau între ei burghezii, iată că ducele de Anjou 
a pus piciorul în ţinuturile noastre: vrea să fie rege la noi. L-aţi 
văzut intrând în Mons, mic, cu șolduri late, nasul borcănat, 
mutra gălbejită, gura zeflemisitoare? E un mare prinţ, îi plac 
amorurile neobișnuite, i se spune, pentru ca în numele lui să fii 
și graţie femeiască și forţă bărbătească, monseniorul domn 
marea sa Alteță de Anjou. 

Ulenspiegel era frământat de gânduri. Și cântă: 


Cerul e senin, soarele luminos; 

Puneti panglici de doliu la steaguri, 

Doliu la mânerul săbiilor, 

Ascundeţi nestematele; întoarceți oglinzile: 
Voi cânta cântecul morții 

Cântecul trădătorilor. 


Au pus piciorul pe pântecul 

Și pe găâtlejul mândrelor ținuturi: 
Brabant, Flandra, Hainaut, 
Anvers, Artois, Luxembourg. 
Nobilii și clerul au trădat, 
Momeala răsplății îi mână. 

Cânt cântecul trădătorilor. 


Când pretutindeni dușmanul jefuiește, 

lar spaniolii intră în Anvers 

Abații, prelații și căpeteniile armatei 

Se plimbă pe străzile orașului 
Inveșmântați în mătăsuri, acoperiți cu aur, 
Cu mutrele imbujorate de vinul cel bun, 
Arătânau-și astfel mârșăvia. 


Si, prin ei, inchiziția 

Se va deștepta cu mare izbândă 
Și, din nou, alți Titelmani 

li vor aresta pe surdo-muți 
Pentru erezie. 

Cânt cântecul trădătorilor. 


Semnatari ai Compromisului, 

Semnatari lași, 

Blestemate fie-vă numele! 

Unde sunteți la ceasul luptei? 

Zburați ca niște corbi în urma spaniolilor. 
Bateti toba doliului. 


Țară a Belgiei, urmașii 

Te-or osândi că te-ai lăsat, 

Inarmată până-n dinți, jefuită. 
Urmașilor, nu vă pripiti, 

Priviți-i pe trădători la treabă: 

Sunt douăzeci, sunt o mie, 

Cocotati în toate slujbele 

Pe care cei mari le dăruiesc celor mici. 


S-au înțeles între ei 

Să pună opreliști împotrivirii 

Prin dezbinare și lene, 

Deviza lor de trădători. 

Acoperiți cu văluri de doliu oglinzile 

Puneti panglici cernite la mânerele săbiilor. 
Acesta este cântecul trădătorilor. 


Îi declară rebeli 
Pe spanioli și pe nemultumiti, 

Opresc pe oricine să-i ajute 

Și cu pâine ṣi cu adăpost, 

Și cu plumbi și cu pulbere 

Dacă sunt prinși ca să fie spânzurați 
Ca să fie spânzurați 

Repede ii fac scăpați. 


La luptă! spun cei din Bruxelles; 
La luptă! spun cei din Gand 

Și norodul Belgiei; 

Vor, sărmanii de voi, 

Să vă strivească între rege 

Si papă care pornește 

Cruciada împotriva Flanarei. 


Vin la mirosul sângelui Mercenarii, 
Ca haitele de câini, 

Ca șerpii, ca hienele, 

Mânaţi de foame și de sete. 
Sărman pământ al străbunilor 
Copt pentru prăpăduri și moarte. 


Nu Don Juan îi dă mură-n gură țările 
Lui Farnese, drăgutul papei, 

Ci aceia pe care i-ai copleșit 

Cu aur și măriri, 

Care-ți spovedeau nevestele, 

Fetele și copiii! 


Te-au pus la pământ 

Și spaniolii îţi pun 
Jungherul în beregată; 

Isi băteau joc de tine, 
Sărbătorind la Bruxelles 
Venirea prințului de Orania. 


Când se văzură pe canal 
Atâtea lăzi de artificii 
Răspândindu-și pe cer bucuria, 
Atâtea corăbii veselindu-se, 

Atâtea picturi, atâtea tapiserii, 
Acolo se depăna, tară a Belgiei, 
Povestea lui losif 

Vândut de frații lui. 


e Capitolul 3 


Văzând că îl lăsau să vorbească slobod, călugărul ridică și mai 
tare nasul pe corabie; iar mateloţii și soldaţii, ca să-l facă să 
predice cu spor, o vorbeau de rău pe Maica Domnului, îi bârfeau 
pe sfinți și împroșcau cu noroi practicile evlavioase ale sfintei 
Biserici romane. 

Atunci, apucat de turbare, vărsa ocări fără număr împotriva 
lor: 

— Da! striga. Da, iată-mă, într-adevăr, în peștera răzvrătiţilor. 
Da, aici sunt, într-adevăr, blestemaţii care macină ţara! Da. Și se 
mai spune că inchizitorul, omul sfânt, a ars prea mulţi pe rug! 
Nu; au mai rămas destui viermi din ăștia. Da, pe aceste 
strașnice și vajnice corăbii ale stăpânului nostru, regele, atât de 
curate înainte și atât de bine spălate, se văd acum viermii de 
răzvrătiți, viermii ăștia puturoși. Da, sunt viermi, viermi murdari 
și urât mirositori și căpitanul cântăreț și bucătarul cu burdihanul 
plin de necuviințe și toţi cei ce poartă cornul de argint nelegiuit. 
Când regele va curăța corăbiile, spălându-le cu săpunul 
artileriei, va fi nevoie de pulbere și de ghiulele de mai bine de o 
sută de mii de florini ca să împrăștie această adunătură jegoasă, 
ticăloasă și puturoasă. Da, v-aţi născut cu toţii în alcovul 
doamnei Lucifer, osândită să-și ducă viața alături de Satana 
între ziduri spurcate, îndărătul unor perdele spurcate, pe saltele 
spurcate. Da și acolo, în dragostea lor nelegiuită, i-au adus pe 
lume pe toţi acești răzvrătiți. Da și vă scuip. 

La vorbele astea, răzvrătiţii ziseră: 

— La ce-l mai ţinem aici pe leneșul ăsta care știe doar să ne 
împroaște cu ocări? Mai bine să-l spânzurăm. 

Și se apucară să pregătească spânzurătoarea. 

Călugărul, văzând juvăţul gata, scara proptită de catarg și că 
ei sunt gata să-i lege mâinile, începu să se tânguiască jalnic: 

— Fie-vă milă de mine, domnilor răzvrătiți, demonul mâniei 
vorbește în inima mea și nu umilul vostru prins, biet călugăr 

care n-are decât un singur gât pe lumea asta; prea buni seniori, 
înduraţi-vă de mine, închideţi-mi gura, dacă vreţi, cu un căluș, 
chiar dacă este o poamă cam pădureaţță, dar nu mă spânzurați. 

Ei, fără să mai plece urechea la vorbele lui, în ciuda 
împotrivirii lui deznădăjduite, începură să-l târască spre scară. 
Incepu atunci să răcnească ca din gură de șarpe, iar Lamme, 
auzindu-l guițând așa, îi spuse lui Ulenspiegel care se afla lângă 
el, în bucătărie: 

— Fiule! Fiule! Au furat un porc din cocină și-l gâtuie. Oh! 
Tâlhari, dacă aș putea să mă ridic! 

Ulenspiegel urcă pe punte și nu-l zări decât pe călugăr. 
Acesta, văzându-l, căzu în genunchi, cu mâinile întinse spre el. 

— Domnule căpitan, spuse, căpitan al cutezătorilor răzvrătiți, 
temut atât pe mare, cât și pe uscat, soldații voștri vor să mă 
spânzure pentru că m-a luat gura pe dinainte și am păcătuit cu 
vorba; este o pedeapsă nedreaptă, domnule căpitan, căci, 
atunci, ar trebui să li se pună guler de cânepă tuturor avocaţilor, 
procurorilor, predicatorilor și muierilor și lumea s-ar împuţina; 
domnule, scăpaţi-mă de ștreang; mă voi ruga pentru voi, nu veţi 
fi osândit, iertați-mă. Dracul m-a pus, un drac cu mâncărime de 
limbă, să trăncănesc ca o moară stricată; asta-i o mare 
nenorocire pe capul meu. Fierea mi se înveninează și mă face să 
spun o mulţime de lucruri la care nici nu mă gândisem. Îndurare, 
domnule căpitan și voi toţi, domnilor, rugaţi-vă pentru mine. 

Deodată, Lamme apăru pe punte doar în cămașă și zise: 

— Căpitane și prieteni, nu porcul ţipa, ci călugărul, m-am 
liniștit. Ulenspiegel, fiul meu, am gânduri mari cu cuvioșia sa, 
cruţă-i viața, dar nu-l lăsa liber, căci s-ar putea să facă vreun 
pocinog pe corabie. Mai bine poruncește să se facă pe punte o 
cușcă strâmtă pentru el, bine aerisită, unde să nu poată decât 
să se așeze ca să doarmă, așa cum au claponii și lasă-mă pe 
mine să îl hrănesc și să fie spânzurat dacă n-o să mănânce cât 
vreau eu. 

— Să fie spânzurat dacă nu va mânca atât cât va primi, ziseră 
Ulenspiegel și răzvrătiţii. 

— Ce socotești să faci cu mine, burtosule? întrebă călugărul. 

— Lasă că ai să vezi tu, răspunse Lamme. 

Și Ulenspiegel îi făcu pe voie lui Lamme și călugărul fu pus în 
cușcă și fiecare se putea uita la el cât poftea. 

Coborând Lamme în bucătărie, Ulenspiegel se luă după el și îl 
auzi ciondănindu-se cu Nele: 

— Ba n-am să mă culc deloc, zicea el, nu, n-am să mă culc ca 
să vină alţii să-și bage nasul în sosurile mele; nu, n-am să stau 
în pat, ca un vițel! 

— Nu te mai supăra așa, Lamme, zicea Nele, o să ţi se 
deschidă rana iarăși și o să mori. 

— Ei bine! zise el. Să mor: m-am săturat să trăiesc fără 
nevasta mea. Nu-i destul, oare, că am pierdut-o pe ea, acum 
mai vrei să mă împiedici, pe mine, meșterul bucătar de pe 
corabie, să veghez eu însumi asupra supelor? Incă n-ai aflat că 
aburul tocanelor și mireasma sosurilor îți dau sănătate? Imi 
hrănesc chiar și mintea și mă apără de ghinioane, călindu-mă 
împotriva nenorocirilor. 

— Lamme, îi zise Nele, trebuie să ne asculţi sfaturile și să ne 
lași să te vindecăm. 

— Vreau să vă las să mă vindecaţi, spuse Lamme, dar, decât 
să vină altul aici, cine știe ce mitocan nepriceput, păduchios, 
plin de bube puturoase, urduros, mucios, să domnească ca 
meșter bucătar în locul meu și să-și vâre degetele jegoase în 
sosurile mele, mai bine îl omor cu polonicul meu de lemn, care 
va fi de lemn atunci. 

— Totuși, zise Ulenspiegel, îţi trebuie un ajutor, ești bolnav. 

— Un ajutor, mie, se burzului Lamme, un ajutor, mie? Nu ești, 
oare, îndopat cu nerecunoștință, ca un cârnat cu carne tăiată 
mărunt? Un ajutor, fiule și chiar tu îmi spui asta, mie, prietenul 
tău, care te-a hrănit atâta amar de vreme și atât de îmbelșugat! 
Acum o să mi se deschidă iarăși rana. Prieten rău la suflet, cine, 
aici, ţi-ar mai pregăti mâncărurile pe care ţi le pregătesc eu? Ce 
v-aţi face voi amândoi, dacă n-aş fi eu aici să vă dau, ţie 
căpitane și ţie Nele, câte-o tocană gustoasă? 

— Am trebălui singuri prin bucătărie, răspunse Ulenspiegel. 

— Bucătăria! zise Lamme. Tu ești bun doar să mănânci în ea, 
să miroși, să adulmeci bucatele; dar ca să le gătești, asta nu. 
Sărmane prieten și căpitan, cu tot respectul, aș putea să-ţi dau 
să mănânci tolbe rupte în fâșii și tu le-ai lua drept măruntaie 
tari. Lasă-mă, lasă-mă, fiule, să fiu meșter bucătar pe corabie, 
de nu, mă voi usca ca un arac. 

— Rămâi atunci meșter bucătar, spuse Ulenspiegel; dacă nu 
te vei vindeca, o să închid bucătăria și o să mâncăm doar pâine 
uscată. 

— Ah! Fiule, zise Lamme, plângând de bucurie, ești bun ca 
Maica Precistă. 


e Capitolul 4 


Totuși, părea să se vindece. 

În fiecare sâmbătă, răzvrătiţii îl vedeau măsurând mijlocul 
călugărului cu o curea lungă de piele. 

În prima sâmbătă spuse: 

— Patru picioare. 

Și, măsurându-se, spuse: 

— Patru picioare și jumătate. 

Și se întristă. 

Dar, vorbind despre călugăr, în a opta săptămână se înveseli 
și spuse: 

— Patru picioare și trei sferturi. 

Și călugărul, supărându-se când îi lua măsura, zicea: 

— Ce vrei de la mine, burtosule? 

Dar Lamme, scoțând limba la el, tăcea chitic. 

Și, de șapte ori pe zi, mateloţii și soldaţii îl vedeau venind cu 
alte și alte mâncăruri, zicându-i călugărului: 

— Uite niște boabe grase cu unt de Flandra. Ai mâncat 
vreodată așa ceva la mănăstirea ta? Arăţi strașnic, nimeni nu 
slăbește pe corabia asta. Nu simţi cum îţi cresc perne de osânză 
în spate? Curând n-o să mai ai nevoie de saltea la culcare. 

La a doua masă a călugărului, îi zicea: 

— Poftim, uite niște koekebacken ca la Bruxelles, cei din 
Franţa le spun clătite“, căci le poartă la pălărie în semn de 
doliu; astea nu sunt negre de fel, ci bălane și rumenite la cuptor: 
vezi cum șiroiește untul? Așa o să alunece și-n burta ta. 

— Nu mi-e foame, zicea călugărul. 

— Trebuie să mănânci, îi spunea Lamme, crezi că sunt clătite 
de hrișcă? Sunt de grâu curat, părinte, părinte al grăsimii, de 


48 Crepe: (culinar) clătită; dar și (crep de) doliu: mettre un crepe a son chapeau - a-și 
pune doliu la pălărie. (n.tr.). 

floare de grâu, părinte cu patru rânduri de guși; văd deja cum 
crește al cincilea și inima-mi saltă de bucurie. Mănâncă. 

— Dă-mi pace, grăsanule, zicea călugărul. 

Lamme, înfuriindu-se, răspundea: 

— Sunt stăpân peste viaţa ta: ai vrea mai bine ștreangul, sau 
o strachină bună de pireu de mazăre cu crutoane, cum o să-ți 
aduc una numaidecât? 

Și, venind cu strachina, zicea: 

— Pireului de mazăre îi place să fie mâncat cu ceva alături: 
așa că tocmai i-am adăugat niște knoedels din ţara Germaniei, 
strașnice gogoși de făină de Corint, aruncate proaspete în apă 
clocotită. Sunt grele, dar adaugă osânză. Mănâncă cât poţi mai 
mult: cu cât vei mânca mai mult, cu atât bucuria mea va fi mai 
mare; nu fă mofturi, nu mai gâfâi așa de tare, de parcă ai sta să 
plesnești. Mănâncă. Nu-i mai bine să mănânci decât să fii 
spânzurat? la să-ţi vedem coapsa! Se îngrașă și ea: două 
picioare și șapte degete rotunjime. Ce șuncă măsoară atât? 

Un ceas mai târziu, era din nou lângă călugăr: 

— Poftim, îi spunea, iată, nouă porumbei au fost doborâţi doar 
pentru tine, aceste vietăţi nevinovate care, fără teamă, zburau 
deasupra corăbiei: nu le dispreţui, le-am vârât în pântece un 
cocoloș de unt, miez de pâine, nucșoară rasă, cuișoare pisate 
într-o piuliță de aramă, strălucitoare ca pielea ta. Domnul soare 
e peste poate de bucuros că se poate oglindi într-o faţă atât de 
limpede ca a ta, din pricina grăsimii, a strașnicei grăsimi pe 
care, datorită mie, ai dobândit-o. 

La a cincea masă venea să-i aducă un waterzoey. 

— Ce spui, îi zicea, de această tocană de pește? Marea te 
poartă și te hrănește; n-ar mai face asta pentru Maiestatea Sa 
Regele. Da, da, văd cum crește al cincilea rând de guși, mai 
mult în partea stângă decât în cea dreaptă. Va trebui să 
îngrășăm această parte nedreptăţită, căci Dumnezeu ne zice: 
„Fiţi drepţi cu fiecare”. Unde poate fi dreptatea, dacă nu într-o 
împărţire nepărtinitoare a grăsimii? La a cincea masă îţi voi 
aduce scoici, stridiile oamenilor săraci, cum n-ai avut niciodată 
la mănăstirea ta. Nepricepuţii le fierb și așa le mănâncă, dar 
ăsta-i doar prologul tocanei: după ce le fierbi trebuie să le scoţi 
din cochilii, să pui trupușorul lor gingaș într-o oală de lut, să le 
înăbuși cu țelină, cu nucșoară și cuișoare și să legi sosul cu bere 
și făină și să le servești cu fripturi cu unt deasupra. Intocmai așa 

ți le-am făcut. De ce le datorează copiii o atât de mare 
recunoștință mamelor și taţilor lor? Pentru că le-au dat adăpost, 
dragoste, dar, mai ales, hrană; tu trebuie, așadar, să mă iubești 
ca pe mama și tatăl tău și, ca și lor, să-mi porți veșnică 
recunoștință pentru că-ţi dau să mănânci; așa că nu-ţi mai 
rostogoli, ca un sălbatic, ochii la mine. Acușica am să-ţi aduc o 
supiţă cu bere și făină bine îndulcită, cu multă scorțișoară. Ştii 
de ce? Pentru ca osânza ta să devină străvezie și să-ţi tremure 
sub piele; se vede când salți. Acum, iată că sună stingerea; 
dormi în pace, fără grija zilei de mâine, sigur că ai să-ţi capeți 
mâncărurile grase, fiindcă prietenul tău Lamme va fi aici, lângă 
tine, să ți le dea. 

— Du-te și lasă-mă să mă rog Domnului, îi zicea călugărul. 

— Roagă-te, răspundea Lamme, roagă-te în veselă muzică de 
sforăituri; berea și somnul o să-ţi dea osânză, osânză bună. Eu 
sunt mulţumit. 

Și Lamme se ducea să se culce. 

lar mateloţii și soldaţii îl întrebau: 

— Ce te face să-l îndopi în așa hal pe călugărul ăsta care nu-ți 
vrea deloc binele? 

— Lăsaţi-mă să-mi văd de treaba mea, spunea Lamme, 
înfăptuiesc o operă măreaţă. 


e Capitolul 5 


Venind decembrie, luna întunericului fără sfârșit, Ulenspiegel 
cântă: 


Monseniorul marea sa Alteță 

Îşi dă arama pe fată 

Vrând să domnească peste tara Belgiei. 
Statele spaniolizate 

Dar nu angevine* 

Hotărâse să pună biruri. 

Bateti toba ruinei în Angers și Anjou! 


Au la cheremul lor 
Domenii, accize și rente, 


19 Angevin,-e - locuitor din provinciile Angers sau Anjou. (n.tr.). 

Înființarea curților de judecată 

Si a dregătoriilor. 

Le poartă sâmbetele reformaților 
Monseniorul marea sa Alteță 

Care în Franța e socotit ateu. 

Oh! Ruina domnește în Angers și Anjou! 


Si asta pentru că vrea să fie rege, 

Cu sabia și de-a sila, 

Rege absolut cu-adevărat, 

Acest monsenior și mare Alteță; 

Si asta pentru că vrea să ia prin trădare 
Mai multe orașe frumoase și chiar Anvers, 
Seniori și văslași sculați devreme. 

Oh! Ruina domnește în Angers și Anjou! 


Nu asupra ta, țară a Frantei, 

Se năpustește acest popor înnebunit de furie; 
Aceste arme ucigașe 

Nu lovesc în mândrul tău trup; 

Și nu leșurile copiilor tăi, strânse grămadă 
Umplu poarta de la Kip-Dorp. 

Oh! Ruina domnește în Angers și Anjou! 


Nu, nu copiii tăi 

Sunt aruncați de pe metereze. 

Este de Anjou, desfrânatul nerușinat, 
Trăind, o! Franță, din sângele tău 

Și vrând să-l bea și pe al nostru; 

Dar, între cupă şi buze... 

Oh! Ruina domnește în Angers și Anjou! 


Monseniorul marea sa Alteță, 

Într-un oras fără apărare, 

Răcnește: „Ucideți! Ucideti! Trăiască liturghia!” 
Cu drăguții săi frumușei în ochii cărora sclipește 
Văpaia nerușinată și tulbure 

A desfrâului fără dragoste. 

Oh! Ruina domnește în Angers și Anjou! 

Pe ei îi lovim, nu pe tine, norod sărman 
Și apăsat de biruri, împovărat de dări, 
Dijmuit, batjocorit, 

Disprețuit de ei, cei ce-ti iau 

Grâul, caii, căruțele, 

Tie care ești ca un tată pentru ei. 

Oh! Ruina domnește în Angers și Anjou! 


Tie care ești ca o mamă pentru ei, 

Alăptâna desfrâul 

Acestor paricizi care-ti necinstesc 

Numele în străinătate, o! Franță, care te hrănești 
Cu deșertăciunea gloriei lor 

Dobândită prin crâncene isprăvi... 

Oh! Ruina domnește în Angers și Anjou! 


O nestemată la coroana ta militară, 

O provincie la teritoriul tău. 

Lasă cocoșului fără minte „Desfrâu și bătălii”; 
Pune-le pe piept, 

Popor francez, popor de bărbați, 

Piciorul care strivește! 

Și toate popoarele te vor îndrăgi 

Pentru ruina ce domnește în Angers și Anjou. 


e Capitolul 6 


În mai, când orice ţărancă din Flandra zvârle încetișor peste 
cap, în urma ei, trei boabe negre, una câte una și asta numai 
noaptea, ca să se apere de boală și de moarte, rana lui Lamme 
iarăși se deschise; se simţi cuprins de o mare fierbinţeală și ceru 
să fie culcat pe puntea corăbiei, dinaintea cuștii călugărului. 

Ulenspiegel îi făcu pe plac, dar, de teamă ca nu cumva 
prietenul lui, zvârcolindu-se în friguri, să nu cadă în mare, ceru 
să fie legat zdravăn de patul său. 

În clipele când avea capul limpede, Lamme, cu voce stinsă, 
cerea fără încetare să nu fie dat uitării călugărul; și scotea limba 
la el. 

Și călugărul îi spunea: 

— Mă insulţi, burtosule. 

— Nu, răspundea Lamme, te îngraș. 

Vântul sufla blând, soarele strălucea, călduț. Lamme, cuprins 
de fierbinţeală, era bine legat de patul lui, ca nu cumva, în 
zvâcnirile și zvârcolirile lui să nu sară peste puntea corăbiei și, 
crezându-se în bucătărie, zicea: 

— Cuptorul e curat azi. O să plouă curând cu granguri. 
Femeie, întinde laţurile în livada noastră. Ce frumoasă ești așa, 
cu mânecile suflecate până la cot! Brațele tale sunt albe, vreau 
să ţi le mușc, să ţi le mușc cu buzele care sunt dinţi de catifea. A 
cui e carnea asta frumoasă, ai cui sunt sânii ăștia frumoși ce se 
ghicesc sub bluza ta albă de pânză subțire? Ai mei, odorul meu 
dulce. Cine va face tocană din creste de cocoș și târtițe de pui? 
Nu prea multă nucșoară, dă fierbințeli. Sos alb, cimbru și dafin. 
Unde sunt gălbenușurile? 

Apoi, făcându-i semn lui Ulenspiegel să apropie urechea de 
gura lui, îi zicea în șoapta: 

— Curând o să plouă cu vânat, o să-ţi păstrez patru ortolani 
mai mult decât celorlalți. Tu ești căpitanul, să nu mă trădezi... 

Apoi, auzind valurile bătând domol în coasta corăbiei: 

— Fierbe supa, fiule, fierbe supa, dar ce încet încălzește 
cuptorul ăsta! 

De îndată ce își recăpăta minţile, zicea, vorbind despre 
călugăr: 

— Unde e? l-a sporit osânza? 

Dând cu ochii de el, îi zicea, arătându-i limba: 

— Fapta cea mare se împlinește, tare sunt bucuros. 

Într-o zi, ceru să se aducă pe punte cântarul mare și-l puseră 
pe el pe un taler, iar pe celălalt pe călugăr. De-abia se așeză 
călugărul, că Lamme ţâșni ca o săgeată în sus și, vesel nevoie 
mare, zise, privindu-l: 

— Atârnă! Atârnă! Eu sunt un duh ușor pe lângă el: o să-mi 
iau zborul în văzduh ca o pasăre; am eu gândul meu: daţi-l jos 
ca să pot cobori; acum puneţi greutățile și urcaţi-l. Cât 
cântărește? Trei sute paisprezece livre? Şi eu? Două sute. 

e Capitolul 7 


În noaptea următoare, în zorii cenușii, Ulenspiegel fu trezit de 
răcnetele lui Lamme: 

— Ulenspiegel! Ulenspiegel! Ajutor, oprește-o să plece! Tăiaţi 
frânghiile! Tăiaţi frânghiile! 

Ulenspiegel urcă pe punte și zise: 

— De ce ţipi? Nu văd nimic. 

— Ea este, răspunse Lamme, ea, nevasta mea, acolo, în 
șalupa aceea care se învârte în jurul acelei corăbii; da, în jurul 
acelei corăbii de unde se înălțau cântece și acorduri de vioară. 

Nele era de-acum și ea pe punte: 

— Taie frânghiile, iubito, se rugă Lamme de ea. Nu vezi că 
rana mea e lecuită, mâna ei blândă mi-a oblojit-o. O vezi în 
picioare, în șalupă? Auzi? Încă mai cântă. Vino, draga mea, vino, 
nu fugi de sărmanul tău Lamme care a fost atât de singur pe 
lume fără tine. 

Nele îi luă mâna și îi atinse obrajii. 

— Tot mai are fierbinţeli, zise ea. 

— Tăiaţi frânghiile, spuse Lamme, daţi-mi o șalupă. Sunt viu, 
sunt fericit, m-am vindecat. 

Ulenspiegel tăie frânghiile: Lamme, sărind din patul lui în 
nădragi de pânză albă, fără pieptar, se apucă el însuși să 
coboare șalupa. 

— Vezi, îi zise Nele lui Ulenspiegel, îi tremură mâinile de 
nerăbdare. 

Șalupa fiind pregătită, Ulenspiegel, Nele și Lamme se urcară 
în ea, împreună cu un vâslaș și se îndreptară spre corabia ce 
plutea departe, în port. 

— Uite-o, corabia mea frumoasă, zise Lamme, ajutându-l pe 
vâslaș. 

Pe cerul proaspăt al dimineţii, colorat ca o oglindă de cristal 
poleită de razele noului soare, corabia își arăta carena și 
catargele elegante. 

Între timp, Lamme vâslea. 

— Acum, spune-ne cum de ai găsit-o? întrebă Ulenspiegel. 

Lamme răspunse, vorbind sacadat: 

— Dormeam, deja ceva mai bine. Deodată, zgomot surd. 
Bucată de lemn lovește corabia. Șalupă. Matelot aleargă la 

zgomot: „Cine e acolo?” O voce dulce, a ei, fiule, a ei, vocea ei 
suavă: „Prieteni”. Apoi, glas mai gros: „Trăiască le Gueux! 
Comandantul corăbiei /ohannah are de vorbit cu Lamme 
Goedzak”. Matelot aruncă scara. Luna strălucea. Văd siluetă de 
bărbat urcând pe punte: șolduri puternice, genunchi rotunzi, 
șale largi; îmi spun: „Nu e bărbat”; simt parcă un trandafir 
desfăcându-se și atingându-mi obrazul: buzele ei, fiule și o aud 
că-mi spune, ea, înţelegi? Acoperindu-mi faţa cu sărutări și 
lacrimi, foc, apă de foc îmbălsămată scăldându-mi trupul: „Știu 
că îţi fac rău; dar te iubesc, bărbatul meu, sărmanul meu 
bărbat! Am dat adeseori târcoale fără să cutez să mă apropii; 
marinarul mi-a îngăduit în sfârșit: ţi-am oblojit rana, nu m-ai 
recunoscut; dar te-am lecuit; nu te supăra bărbatul meu! Te-am 
urmărit, dar mi-e teamă, el se află pe această corabie, lasă-mă 
să plec; dacă mă zărește, mă va blestema și voi arde în focul 
veșnic!” Mă sărută din nou, plângând, dar fericită și plecă, 
împotriva voinţei mele, în ciuda plânsetelor mele: îmi legaseși 
mâinile și picioarele, fiule, dar acum... 

Și, spunând acestea, vâslea voinicește: era precum coarda 
întinsă a unui arc trimițând săgeata în zbor. 

Pe măsură ce se apropiau de corabie, Lamme zicea: 

— lat-o stând pe punte, cântând la violă, drăgălașa mea soție 
cu părul negru, strălucitor, cu ochii negri, cu obrajii încă fragezi, 
cu braţele goale și rotunde, cu degetele albe. Țâșnește, șalupă, 
pe mare! 

Căpitanul corăbiei, văzând șalupa venind și pe Lamme vâslind 
ca un diavol, porunci să se arunce scara. Când Lamme ajunse 
aproape, sări din șalupă pe scară, gata-gata să se prăbușească 
în valuri, împinse șalupa înapoi mai bine de trei braţe și, 
căţărându-se ca o pisică pe punte, alergă la nevasta lui care, 
topită de bucurie, îl sărută și îl îmbrăţișă, zicând: 

— Lamme! Nu veni să mă iei; am jurat în faţa lui Dumnezeu, 
dar te iubesc. 

Nele strigă: 

— E Calleken Huybrechts, frumoasa Calleken. 

— Eu sunt, spuse ea, dar, vai! Frumuseţea mea a trecut de 
ceasul amiezii. 

Și păru că se întristează. 

— Ce faci? o întrebă Lamme. Ce s-a întâmplat cu tine? De ce 
m-ai părăsit? Acum de ce vrei să mă lași? 

— Ascultă-mă, răspunse ea, nu te supăra, vreau să-ți spun 
totul: știind că toţi călugării sunt oameni ai lui Dumnezeu, m-am 
spovedit unuia dintre ei, se numea Broer Cornelis Adriaensen. 

Auzind Lamme una ca asta, zise: 

— Cum! Caiafa asta ticăloasă, cu o gură ca o hazna, plină de 
scârnă și murdării care nu se gândea decât cum să verse 
sângele reformaţilor. Cum! Lingușitorul ăsta care ridica în slăvi 
inchiziţia și poruncile! Ah! Va să zică ticălosul ăsta a fost. 

Calleken zise: 

— Nu-l insulta pe omul lui Dumnezeu. 

— Omul lui Dumnezeu! zise Lamme. Îl cunosc eu: a fost omul 
murdăriilor și ticăloșiilor. Ce soartă nenorocită! Frumoasa mea 
Calleken să cadă în labele acestui călugăr desfrânat! Nu te 
apropia, te omor! Și eu care o iubeam atât de mult, biata mea 
inimă înșelată care era în întregime a ei! Ce cauţi aici? De ce m- 
ai îngrijit? Trebuia să mă fi lăsat să crăp. Pleacă, nu vreau să te 
mai văd, pleacă, sau te arunc în mare. Cuţitul meul!... 

Ea, îmbrăţișându-l, zise: 

— Lamme, bărbatul meu, nu mai plânge, nu sunt defel ceea 
ce crezi; nu am fost a acelui călugăr. 

— Minţi, zise Lamme plângând și scrâșnind din dinţi, în același 
timp. Ah! Nu am fost niciodată gelos și acum sunt. Patimă tristă, 
mânie și dragoste, pornire de a ucide și de a strânge în brațe. 
Pleacă! Nu, rămâi! Am fost atât de bun cu ea! Mă stăpânește 
dorinţa de-a ucide. Cuţitul meu! Oh! Mă arde, mă sfâșie, mă 
macină. Râzi de mine... 

Ea îl săruta, plângând, dulce și supusă. 

— Da, zise el, m-am înfuriat ca un prost; da, erai păzitoarea 
cinstei mele, această cinste pe care nătărăii de noi o agăţăm de 
fustele unei femei. Așadar, de aceea îmi zâmbeai cu atâta 
dulceaţă când îmi cereai să te duci la predică împreună cu 
prietenele tale... 

— Lasă-mă să vorbesc, îi zicea ea, îmbrăţișându-l. Să mor în 
clipa asta dacă te-am înșelat vreodată! 

— Mori atunci, spuse Lamme, căci minți. 

— Ascultă-mă, se rugă ea. 

— Vorbește sau nu vorbi, zise el, mi-e totuna. 

— Broer Adriaensen, zise ea, trecea drept un bun predicator; 
m-am dus să-l ascult; el punea preoţirea și celibatul mai presus 
de orice, ca fiind calea cea mai dreaptă spre a ajunge în rai, 

pentru cei credincioși; vorbea iute și avântat; mai multe neveste 
cu frica lui Dumnezeu, printre care și eu și mai cu seamă multe 
văduve și fetișcane, căzură în mrejele lui. Celibatul fiind o stare 
atât de desăvârșită, ne sfătui să rămânem în ea: jurarăm să nu 
ne mai lăsăm a fi soții de atunci încolo... 

— Decât doar pentru el, negreșit, zise Lamme, plângând. 

— Taci, spuse ea, supărată. 

— Haide, zise el, isprăvește ceea ce ai început; mi-ai dat o 
lovitură cumplită, n-am să mă mai lecuiesc. 

— Ba da, zise ea, soțul meu, când voi rămâne lângă tine 
pentru totdeauna. 

Și vru să îl sărute și să îl îmbrăţișeze, dar el o respinse. 

— Văduvele încăpute pe mâinile lui, spuse ea, îi jurară să nu 
se mai mărite în veci. 

lar Lamme o asculta, pierdut în visarea lui plină de gelozie. 

Calleken, rușinându-se, urmă: 

— El nu voia, zise, să aibă ca pocăite decât femei sau fete 
tinere și frumoase, pe celelalte le trimitea la preoţii lor. Întemeie 
un ordin de credincioase, făcându-ne pe toate să jurăm că ne 
vom spovedi numai lui; am jurat. Tovarășele mele, mai învăţate 
ca mine, mă întrebară dacă voiam să fiu instruită în sfânta 
învăţătură și în sfânta pocăință; am vrut. Se afla la Bruges, pe 
cheiul Cioplitorilor de piatră, lângă mănăstirea fraţilor minoriţi, o 
casă locuită de o femeie numită Calle de Najage care dădea 
fetelor învăţătură și hrană, cerând pentru asta un galben de aur. 
Broer Cornelis putea intra la Calle de Najage fără să se vadă că 
iese din chilia lui. În acea casă m-am dus, într-o cămăruţă în 
care stătea singur, iar acolo îmi porunci să-i mărturisesc toate 
închinările mele firești și toate pornirile mele de femeie. La 
început nu am îndrăznit, dar, în cele din urmă, m-am supus și, 
plângând, i-am spus totul. 

— Vai! se căină Lamme. Și porcul ăsta de călugăr primi astfel 
dulcea ta spovedanie. 

— Îmi spunea întruna și asta este adevărat, bărbatul meu, că 
mai presus de sfiala pământească, este o sfială cerească, prin 
care aducem lui Dumnezeu jertfa rușinilor noastre lumești și că, 
astfel, mărturisim celui căruia ne spovedim toate dorinţele 
noastre tainice și doar atunci suntem demni să primim sfânta 
învăţătură și sfânta căinţă. 

În cele din urmă, mă sili să mă arăt goală pușcă înaintea lui, 
ca să primesc pe trupul meu care păcătuise pedeapsa mult prea 
ușoară a greșelilor mele. Într-o zi, mă forţă să mă despoi, leșinai 
când a trebuit să las să-mi cadă cămașa. Mă făcu să-mi vin în 
fire cu ajutorul unor săruri și flacoane. „De data asta a fost bine, 
fiica mea,” îmi zise, „întoarce-te peste două zile și adu o nuia.” 
Asta ținu multă vreme fără ca vreodată... o jur în fața lui 
Dumnezeu și a tuturor sfinţilor... bărbate... înțelege-mă... 
privește-mă... vezi dacă mint! Am rămas curată și 
credincioasă... te iubeam. 

— Sărman trup gingaș, zise Lamme. O, ce pată a rușinii pe 
rochia ta de nuntă! 

— Broer, spuse ea, vorbea în numele Domnului și al sfintei 
noastre maici, Biserica, nu trebuia, oare, să îl ascult? Te iubeam 
mereu, dar jurasem Fecioarei, cumplit jurământ, să nu mă mai 
dau ție; am fost slabă, totuși, din slăbiciune pentru tine. Iți aduci 
aminte de hanul de la Bruges? Eram la Calle de Najage, ai trecut 
pe acolo pe măgarul tău, împreună cu Ulenspiegel. Te-am 
urmărit; aveam o sumă bună de bani, nu cheltuiam nimic pentru 
mine, am văzut că ţi-e foame; inima m-a împins spre tine, din 
milă și dragoste. 

— Unde se află acum? întrebă Ulenspiegel. 

Calleken răspunse: 

— După o anchetă poruncită de magistrat și o cercetare 
datorată unor răuvoitori, Broer Adriaensen trebui să părăsească 
Brugesul și se refugie la Anvers. Pe corabie mi s-a spus că a fost 
făcut prizonier de bărbatul meu. 

— Cum! zise Lamme, acest călugăr pe care-l îngraș este... 

— EI, răspunse Calleken, ascunzându-și faţa. 

— O secure! O secure! zise Lamme, ca să-l omor, ca să-i vând 
la mezat grăsimea de ţap desfrânat! lute, să ne întoarcem pe 
corabie. Șalupa! Unde e șalupa? 

Nele îi zise: 

— Este o cruzime și o josnicie să ucizi sau să rânești un 
prizonier. 

— Mă privești cu ochi răi, vei încerca să mă împiedici? o 
întrebă el. 

— Da, răspunse ea. 

— Ei bine! spuse Lamme, n-o să-i fac niciun rău. Lasă-mă doar 
să-l scot din cușca lui. Șalupa! Unde e șalupa? 

Coborâră repede în ea; Lamme se grăbea la vâsle, plângând 
în același timp. 

— Ești trist, bărbatul meu? îl întrebă Calleken. 

— Nu! răspunse el. Sunt fericit, n-ai să mă mai părăsești, nu-i 
așa? 

— Niciodată! 

— Te-ai păstrat curată și credincioasă, spui, dar, dulcea mea 
iubită Calleken, eu nu trăiam decât ca să te regăsesc și iată că 
acum, mulțumită acestui călugăr, fericirea noastră va fi mereu 
otrăvită, otrăvită de gelozie... cum voi fi cuprins de tristețe, sau 
doar de oboseală, am să te văd goală, supunându-ţi trupul tău 
frumos la acea mârșavă biciuire. Primăvara dragostei noastre a 
mea a fost, dar vara a fosta lui; toamna va fi mohorâtă, curând 
va veni iarna ca să-mi îngroape dragostea credincioasă. 

— Plângi? îl întrebă ea. 

— Da, răspunse el, ce s-a dus nu se mai întoarce. 

Atunci, Nele spuse: 

— Dacă ţi-a fost credincioasă, Calleken ar trebui să te lase 
singur pentru vorbele tale urâte. 

— Nu știe cât îl iubeam, zise Calleken. 

— Adevărat? strigă Lamme; vino, iubito, vino, nevasta mea; 
nu va mai sosi nici toamna cea posomorâtă, nici iarna ca un 
gropar. 

Și păru că se înveselește și ajunseră la corabie. 

Nele îi dădu cheile de la cușcă lui Lamme care o deschise; vru 
să-l tragă pe călugăr de urechi, pe punte, dar nu putu; vru să-l 
facă să iasă pieziș, nu putu nici așa. 

— Trebuie să-l rupem în bucăţi, claponul e prea gras. 

Călugărul ieși atunci, rostogolindu-și buimac ochii, apăsându- 
și cu amândouă mâinile pântecele revărsat și căzu în șezut, din 
pricina unui val mare care trecea pe sub corabie. 

— Ce mai vrei de la mine, burtosule? îngăimă el. 

lar Lamme, vorbindu-i călugărului: 

— Cutezi să-mi mai spui „burtosule”? Eşti mai burtos ca mine. 
Cine ţi-a dat șapte mese pe zi? Eu. Cum se face, gură mare, că 
acum ești mai potolit, mai blând cu sărmanii răzvrătiți? 

Și, urmându-și vorba: 

— Dacă ai mai rămâne în cușcă încă un an, n-ai mai ști cum 
să ieși. Îţi tremură obrajii ca o piftie de porc când te mişti, deja 
nu mai răcnești, curând, nici n-ai să mai sulfli. 

— Taci, burtosule, zise călugărul. 

— Burtosule, îl îngână Lamme, mâniindu-se; eu sunt Lamme 
Goedzak, tu ești Broer Dikzak, Vetzak, Leugenzak, Slokkenzak, 
Wulpszak, fratele sac mare, sac cu osânză, sac cu minciună, sac 
îndopat, sac desfrânat; ai patru degete de slănină sub piele, nu 
ți se mai văd ochii; Ulenspiegel și cu mine am putea sălășlui în 
voie în catedrala burii tale! Îmi tot zici „burtosule”, vrei o 
oglindă ca să-ţi admiri pântecele? Eu te-am hrănit, monument 
de carne și oase. Am jurat că vei scuipa grăsime, că vei asuda 
grăsime și că vei lăsa în urma ta o dâră de grăsime, ca o 
lumânare topindu-se la soare. Se zice că damblaua te lovește la 
al șaptelea rând de guși, tu ai ajuns la cinci și jumătate. 

Vorbindu-le apoi răzvrătiţilor: 

— la uitați-vă la destrăbălatul ăsta! Este Broer Cornelis 
Adriaensen Vauriaensen, din Bruges; acolo a predicat o nouă 
rușine. Grăsimea este pedeapsa lui; grăsimea este opera mea. 
Acum ascultați voi toţi, mateloţi și soldaţi: urmează să vă 
părăsesc, să te părăsesc pe tine, Ulenspiegel, să te părăsesc, de 
asemenea și pe tine Nele, ca să mă duc la Flessingue, unde am 
gospodăria, ca să trăiesc în pace cu sărmana mea nevastă 
regăsită. Mi-aţi jurat odinioară să îmi daţi tot ceea ce vă voi 
cere... 

— Este legământ de răzvrătit, ziseră ei. 

— Deci, spuse Lamme, uitaţi-vă la desfrânatul ăsta, la acest 
Broer Adriaensen Vauriaensen, din Bruges; am jurat să-l fac să 
piară din pricina osânzei, ca pe un porc; meșteriţi o cușcă mai 
largă, daţi-i cu de-a sila douăsprezece mese pe zi, în loc de 
șapte; daţi-i hrană grasă și cu belșug de zahăr: e deja cât un 
bou, faceţi-l să fie cât un elefant și veţi vedea cum va umple 
curând cușca. 

— O să-l îngrășăm, ziseră ei. 

— Și acum, urmă Lamme, vorbindu-i călugărului, îti spun adio 
și ție, ticălosule pe care te-am hrănit călugărește, în loc să pun 
să fii spânzurat. Să crești în osânză și în dambla! 

Apoi, luându-și nevasta, pe Calleken, în braţe: 

— Priveşte, mârâie sau mugește, ţi-o răpesc, n-ai s-o mai 
biciuiești de acum încolo. 

Dar călugărul, ieșindu-și din fire, începu să se zborșească la 
Calleken: 

— Așadar, pleci, femeie păcătoasă, te duci în patul desfrâului! 
Da, pleci, fără nicio milă pentru bietul mucenic al cuvântului lui 
Dumnezeu care ţi-a împărtășit sfânta, gingașa și cereasca 
învăţătură. Fii blestemată! Să nu fii iertată de niciun preot; să-ţi 
ardă pământul sub tălpi; zahărul să ţi se pară sare; carnea de 
vacă să ţi se pară de câine mort; pâinea să ţi se facă cenușă; 
soarele să-ţi fie de gheaţă și iarna văpaia iadului; să-ți fie 
blestemată rodnicia; să-ţi fie copiii ca niște arătări; să aibă trup 
de maimuţă, cap de purcel, mai gros decât pântecul; să suferi, 
să plângi, să gemi atât pe lumea asta, cât și pe cealaltă, în iadul 
care te așteaptă, iadul de pucioasă și de smoală aprinsă pentru 
femeile de teapa ta. Ai respins dragostea mea părintească: să fii 
blestemată de trei ori de sfânta Trinitate, să fii blestemată de 
șapte ori de marinarii de pe corabia lui Noe; să-ţi fie spovedania 
osândă; să-ţi fie ostia venin de moarte, iar, în biserică, fiecare 
dală să se ridice să te strivească și să-ţi spună: „Aceasta este o 
stricată, aceasta este blestemată, aceasta este osândită”. 

Și Lamme, vesel, săltând de bucurie, zicea: 

— Mi-a fost credincioasă, a spus-o și călugărul; trăiască 
Calleken! 

Dar ea, plângând și tremurând: 

— Îndepărtează, bărbate, îndepărtează acest blestem de pe 
capul meu. Văd iadul! Indepărtează blestemul! 

— Îndepărtează blestemul, zise Lamme. 

— N-am să-l îndepărtez, burtosule, zise călugărul. 

Și femeia stătea albă ca varul și prăpădită și, în genunchi, cu 
mâinile împreunate, se ruga de Broer Adriaensen. 

lar Lamme îi spuse călugărului: 

— Îndepărtează blestemul, de nu, vei fi spânzurat și dacă se 
va rupe funia din pricina greutăţii, vei fi spânzurat din nou, până 
ce-ţi vei da duhul. 

— Spânzurat și iarăși spânzurat, ziseră răzvrătiţii. 

— Atunci, zise călugărul, vorbindu-i lui Calleken, du-te, 
desfrânato, du-te, cu burtosul ăsta; du-te, îmi iau înapoi 
blestemul, dar Dumnezeu și toţi sfinţii vor avea ochii aţintiţi 
asupra ta; du-te cu burtosul ăsta, du-te. 

Și tăcu, asudat și gâfâind. 

Deodată, Lamme strigă: 

— Se umflă, se umflă! Îi văd al șaselea rând de guși! La al 
șaptelea îl lovește damblaua! Și, acum, zise, vorbindu-le 

răzvrătiţilor, Dumnezeu să vă aibă în paza lui, pe tine, 
Ulenspiegel, pe voi toţi, bunii mei prieteni, pe tine, Nele; 
Dumnezeu să aibă în pază sfânta cauză a libertăţii: nu mai pot 
face nimic pentru ea. 

Apoi, îmbrăţișându-i și fiind, la rândul lui, îmbrățișat de toți, îi 
spuse nevestei lui, Calleken: 

— Vino, a sosit ceasul dragostei legiuite. 

In vreme ce bărcuţa luneca pe apă, ducându-i pe Lamme și pe 
iubita lui, mateloţii, soldații și mușii strigau cu toţii, fluturându-și 
beretele: 

— Rămas bun, frate, rămas bun, Lamme, rămas bun frate, 
frate și prietene! 

Și Nele îi zise lui Ulenspiegel, ștergându-i cu vârful degetului 
ei drăgălaș o lacrimă din colțul ochiului: 

— Ești trist, iubitul meu? 

— Era bun, zise el. 

— Ah, spuse ea, nu se mai sfârșește odată războiul ăsta, 
mereu va trebui să trăim în sânge și lacrimi? 

— Să-i căutăm pe Cei șapte, zise Ulenspiegel. Se apropie ora 
libertăţii. 

Supunându-se dorinţei lui Lamme, răzvrătiţii îl îngrășară pe 
călugăr în cușcă. Când fu pus în libertate, în schimbul 
răscumpărării, atârna trei sute șaptesprezece livre și cinci uncii, 
după cum se măsoară greutatea în Flandra. 

Și răposă ca stareţ la mănăstirea lui. 


e Capitolul 8 


În vremea asta, domnii din Statele Generale se adunară la 
Haga ca să-l judece pe Filip, regele Spaniei, conte de Flandra, de 
Olanda etc., potrivit cartelor și privilegiilor consimţite de el. 

Și grefierul grăi astfel: 

— E știut de toată lumea că prințul unei ţări este pus de 
Dumnezeu atotputernic și stăpân al supușilor săi ca să-i apere și 
să-i ocrotească de toate ocările, asupririle și silniciile, așa cum 
un păstor este menit să-și apere și să-și păzească turma. De 
asemenea, e știut de toată lumea că supușii nu sunt zămisliţi de 
Dumnezeu pentru folosinţa prinţului, ca să se supună orbește la 
toate poruncile acestuia, curate sau necurate, drepte sau 

nedrepte, nici să-l slujească precum niște sclavi. Ci prinţul este 
prinț pentru supușii lui fără de care nu poate fi, ca să 
cârmuiască cu dreptate și înțelepciune, ca să-i păstreze și să-i 
iubească ca un tată copiii, ca un păstor oile sale, primejduindu-și 
viaţa spre a-i apăra; dacă nu face astfel, trebuie socotit nu prinţ, 
ci tiran. Regele Filip a asmuţit asupra noastră, prin chemări de 
soldaţi, bule de cruciade și de excomunicare, patru armate 
străine. Ce pedeapsă să primească, potrivit legilor și datinilor 
ţării? 

— Să i se ia rangul, măreţia și puterea, răspunseră domnii din 
Statele Generale. 

— Filip și-a călcat jurămintele: a uitat de serviciile pe care i le- 
am făcut, de biruințele pe care le-a dobândit cu ajutorul nostru. 
Văzând că suntem bogaţi, a lăsat să fim mulși de răscumpărări 
și jefuiţi de cei din Consiliul Spaniei. 

— Să fie decăzut din drepturi ca nerecunoscător și tâlhar, 
răspunseră domnii din Statele Generale. 

— Filip, urmă grefierul, a pus în cele mai înfloritoare orașe ale 
țării episcopi noi, înzestrându-i și pricopsindu-i cu avuţiile celor 
mai puternice abaţii; cu ajutorul lor a adus, din Spania, 
inchiziţia. 

— Să fie decăzut din drepturi ca risipitor al bunurilor altuia și 
călău, răspunseră domnii din Statele Generale. 

— Nobilii ţării, văzând această tiranie, întocmiră, în anul 1566, 
o jalbă prin care îl rugau pe suveran să-și mai domolească 
neînduplecatele porunci și, mai cu seamă, pe cele privitoare la 
inchiziţie, dar nu le-a dat ascultare. 

— Să fie alungat ca un tigru neîmblânzit în cruzimea lui. 

Grefierul urmă: 

— Filip este tare bănuit de a fi instigat în taină, prin cei din 
Consiliul Spaniei, la sfărâmarea icoanelor și jefuirea bisericilor, 
ca să poată, sub cuvânt de crime și răscoale, să asmuţă 
împotriva noastră oștile străine. 

— Să fie decăzut din drepturi ca o unealtă a morții, 
răspunseră domnii din Statele Generale. 

— La Anvers, Filip a poruncit masacrarea locuitorilor, i-a dus 
la sapă de lemn pe negustorii flamanzi și pe negustorii străini. El 
și Consiliul său din Spania i-au dat unui anume Rhoda, un ticălos 
căruia i s-a dus vestea, prin instrucţiuni tainice, dreptul de a se 
declara căpetenia ticăloșilor și de a strânge prada, adică de a se 

sluji de numele său, al regelui Filip, de a-i măslui peceţile și 
sigiliile și de a se purta ca guvernator și locţiitor al său. 
Scrisorile regale pe care am pus mâna dovedesc acest fapt. 
Totul s-a întâmplat cu consimţământul său și după sfatul 
Consiliului Spaniei. Citiţi aceste scrisori, în ele laudă cele 
întâmplate la Anvers, recunoaște că i s-a făcut un serviciu 
deosebit, făgăduiește să îl răsplătească, îi îndeamnă pe Rhoda și 
pe ceilalţi spanioli să meargă înainte pe această cale glorioasă. 

— Să fie decăzut din drepturi ca tâlhar, desfrânat și ucigaș, 
răspunseră domnii din Statele Generale. 

— Nu am vrut decât păstrarea privilegiilor noastre, o pace 
cinstită și sigură, o libertate moderată, cu deosebire a religiei, în 
ceea ce privește îndeosebi cele dumnezeiești și cele legate de 
conștiință, dar nu am avut nimic de la Filip, doar tratate 
mincinoase, bune numai să semene vrajbă între provincii, ca să 
le subjuge pe rând și să se poarte în ele ca-n India, jefuind, 
confiscând, osândind și dând mână liberă inchiziţiei. 

— Să fie decăzut din drepturi ca un asasin ce a premeditat 
uciderea țărilor noastre, răspunseră domnii din Statele 
Generale. 

— A făcut să sângereze ţările prin ducele de Alba și călăii săi, 
prin Medina-Coeli, Requesens, trădătorii consiliilor de stat și ai 
provinciilor; le-a cerut lui Don Juan și lui Alesandro Farnese, prinţ 
de Parma, să fie aspri și neîndurători (după cum se vede din 
acele scrisori ale lui care ne-au căzut în mână), l-a surghiunit din 
imperiu pe monseniorul de Orania, a plătit trei asasini, 
pregătindu-se să îl tocmească și pe al patrulea; a poruncit să se 
zidească pe pământurile noastre castele și fortărețe; a poruncit 
să fie arși de vii bărbaţii, femeile și fetele să fie îngropate de vii, 
le-a moștenit averile, i-a sugrumat pe Montigny, pe de Berghes 
și pe alți seniori, deși își dăduse cuvântul de rege că nu o va 
face; l-a ucis pe fiul său Carlos; l-a otrăvit pe prinţul de Ascoly, 
pe care îl silise să se căsătorească cu dona Eufrasia, necinstită 
de el, ca să îl îmbogăţească cu averile lui pe bastardul zămislit 
cu aceasta; a dat împotriva noastră un edict ce ne declara pe 
toți trădători, ducându-ne la pierzanie cu avutul nostru cu tot și 
a făptuit acea crimă nemaiauzită într-o ţară creștină, de a-i pune 
în aceeași oală pe cei vinovaţi și pe cei nevinovaţi. 

— Să fie decăzut din toate legile, drepturile și privilegiile. 

Și peceţile regelui fură sfărâmate. 

Și soarele strălucea pe uscat și pe mare, aurind spicele 
coapte, pârguind strugurii, presărând mărgăritare pe valuri, 
împodobind astfel Neerlanda pentru logodna ei cu libertatea. 

Apoi, prințul de Orania, aflându-se la Delft, fu lovit de un al 
patrulea asasin, cu trei gloanţe în piept. Și muri potrivit devizei 
sale: „Liniștit, pe marea învolburată”. 

Dușmanii lui spuseră despre el că, pentru a juca o festă 
regelui, nesperând să domnească peste Țările de Jos din 
miazăzi, catolice, le oferise printr-un tratat secret monseniorului 
marea sa Alteța de Anjou. Dar acesta nu era făcut să 
zămislească pruncul Belgiei, împreunându-se cu libertatea care 
nu îndrăgește împerecherile împotriva firii. 

lar Ulenspiegel și Nele părăsiră flota. 

Și patria belgiană gemea sub jug, legată fedeleș de trădători. 


e Capitolul 9 


Era pe atunci în luna când se coace grâul, aerul era înăbușitor 
și vântul călduț: secerătorii și secerătoarele își puteau strânge în 
voie pe câmp, sub cerul liber, pe țarina liberă, grâul semănat de 
ei. 

Frisia, Drenthe, Overyssel, Gueldre, Utrecht, Noord-Brabant, 
Noord și Zuid-Holland, Walcheren, Noord și Zuid-Beveland, 
Duiveland și Schouken care alcătuiesc Zeelanda, toate ţinuturile 
de pe coastele Mării Nordului, de la Knokke până la Helder, 
insulele Texel, Vieland, Ameland, Schiermonik-Oog, erau pe cale 
să fie, de la Escautul occidental până la Oost-Ems, eliberate de 
sub jugul spaniol. Maurice, fiul Tăcutului, continua războiul. 

Ulenspiegel și Nele, tineri, frumoși și în putere, căci dragostea 
și istețimea nu se vestejesc niciodată în Flandra, trăiau la 
adăpost, în turnul din Veere, așteptând să înceapă să bată în 
patria belgiană, după multe și crunte încercări, vântul libertăţii. 

Ulenspiegel ceruse să fie numit comandant și paznic al 
turnului, zicând că, având ochi de vultur și urechi de iepure, i-ar 
putea zări pe spanioli dacă ar încerca să pună iarăși stăpânire 
pe ţinuturile eliberate și că, atunci, ar suna wacharm, ceea ce în 
graiul flamand înseamnă alarmă. 

Magistratul îi împlini voia. Ținând seama de bunele lui servicii, 
i se dădu un florin pe zi, două ocale de bere, boabe, brânză, 
pesmeți și trei livre de carne de vacă pe săptămână. 

Ulenspiegel și Nele trăiau astfel împreună tare bine, văzând 
cu bucurie de departe insulele Zeelandei libere: câmpii, păduri, 
castele și fortărețe și corăbiile înarmate ale răzvrătiţilor, păzind 
coastele. 

Noaptea, urcau adesea în turn și acolo, așezându-se pe 
acoperișul neted, pălăvrăgeau în tihnă, aducându-și aminte de 
bătăliile grele prin care trecuseră și de frumoasele ceasuri ale 
dragostei care nu se sfârșiseră încă. De acolo, priveau marea 
care, pe timpul acela de vară, își strângea valurile și le 
rostogolea pe țărm, aruncându-le peste insule ca pe niște năluci 
de foc. Și Nele se înfiora văzând rătăcind pe nisipul ud flăcările 
vii care sunt, zicea ea, sufletele sărmanilor morţi. Și toate 
aceste locuri fuseseră câmpuri de luptă. 

Flăcările vii ţâșneau din nisip, alergau de-a lungul digurilor, 
apoi se întorceau de unde porniseră, ca și cum n-ar fi vrut să 
părăsească trupurile din care se înălțaseră. 

Intr-o noapte, Nele îi zise lui Ulenspiegel: 

— Uite ce multe sunt în Duiveland și ce sus zboară: cele mai 
multe se văd înspre insula păsărilor. Vrei să vii cu mine acolo, 
Thyl? O să ne ungem cu balsamul care dezvăluie cele ce nu se 
văd ochilor muritorilor. 

Ulenspiegel răspunse: 

— Dacă-i tot balsamul care m-a făcut să merg la marele 
sabat, nu am încredere în el nici cât într-unul din acele vise care 
nu se împlinesc niciodată. 

— Nu trebuie, zise Nele, să tăgăduiești puterea farmecelor. 
Vino, Ulenspiegel. 

— O să vin. 

A doua zi, ceru magistratului să pună un soldat destoinic și 
credincios în locul lui, ca să păzească turnul și să vegheze 
asupra ținutului. 

Și o porni împreună cu Nele spre insula păsărilor. 

Mergând peste câmpuri și peste diguri ajunseră la niște mici 
insulițe pline de verdeață, printre care alerga apa mării, iar pe 
colinele acoperite de iarbă ce se întindeau până la dune, o 
mulțime de nagâţi, de pescăruși și de rândunele de mare care, 
stând ca încremenite, făceau cu trupurile lor mici insulițe albe; 

deasupra zburau mii de asemenea păsări. Pământul era plin de 
cuiburi. Aplecându-se să strângă un ou din drum, Ulenspiegel 
văzu năpustindu-se spre el în zbor un pescăruș care dădu un 
țipăt. La chemarea lui veniră peste o sută, scoțând ţipete 
neliniștite, învârtindu-se deasupra capului lui Ulenspiegel și 
deasupra cuiburilor vecine; dar nu îndrăzneau să se apropie de 
el. 

— Ulenspiegel, zise Nele, păsările astea cer îndurare pentru 
ouăle lor. 

Apoi, începând să tremure, spuse: 

— Mi s-a făcut frică, iată că soarele asfinţește, cerul e albicios, 
se trezesc stelele, e ceasul duhurilor. Și uite-le, pâlpâind razant 
cu pământul, flăcările vii; Thyl, iubitul meu, ce monstru din iad 
își deschide astfel prin cețuri gura de foc? Și uite-le, în partea 
dinspre Philips-Land, unde regele călău a trimis odinioară la 
moarte, mânat de cruda lui trufie, atâţia bieți oameni, uite-le 
cum dansează, focurile vii: este noaptea în care sufletele bieților 
oameni uciși în bătălii părăsesc limburile reci ale purgatoriului, 
ca să vină să se încălzească în aerul călduț al pământului, este 
ceasul când îi poţi cere orice lui Cristos care este Dumnezeul 
bunilor vrăjitori. 

— Cenușa se zbate la pieptul meu, zise Ulenspiegel. Dacă ar 
putea Crist să-i arate pe Cei șapte a căror cenușă aruncată în 
vânt ar aduce fericirea Flandrei și a întregii lumi)! 

— Om fără credinţă, spuse Nele, ai să-i vezi dacă te vei unge 
cu balsamul. 

— Poate, zise Ulenspiegel, arătând cu degetul spre Sirius, 
dacă vreun duh coboară de pe steaua cea rece. 

La acest gest al lui, un foc viu se învârti în zbor în juru-i și i se 
agăţă de deget; cu cât voia să și-l desfacă, cu atât se încleșta 
mai tare. 

Nele, încercând să-l descotorosească pe Ulenspiegel de 
spiridușul cel încăpățânat, avu și ea parte, curând, de unul la fel 
de îndărătnic, în același loc. 

Ulenspiegel, lovindu-l pe al său, zise: 

— Raspunde! Ești suflet de răzvrătit sau de spaniol? Dacă ești 
suflet de răzvrătit, du-te în rai, dacă ești de spaniol, întoarce-te 
în iadul de unde ai venit. 

Nele îi zise: 

— Nu ocări sufletele, chiar dacă au fost sufletele unor călăi. 

Și, făcând flacăra ei vie să-i joace pe deget, zise: 

— Spiriduș, spiriduș drăgălaș, ce vești aduci de pe tărâmurile 
sufletelor? Cum sunt ţinute acolo? Mănâncă și beau, deși nu au 
gură? Căci n-ai deloc, spiriduș drăgălaș! Sau capătă înfățișare 
omenească doar în binecuvântatul paradis? 

— Cum poţi, o dojeni Ulenspiegel, să-ţi pierzi astfel vremea, 
vorbindu-i acestei micuțe flăcări triste care n-are nici urechi să 
te audă, nici gură să îţi răspundă? 

Dar fără să îl asculte, Nele zise: 

— Spiriduș, răspunde jucând, căci te voi întreba de trei ori: o 
dată în numele Domnului, o dată în numele Sfintei Fecioare și o 
dată în numele duhurilor dintâi care poartă veștile între 
Dumnezeu și oameni. 

Ceea ce făcu și spiridușul jucă de trei ori. 

Atunci, Nele îi zise lui Ulenspiegel: 

— Leapădă-ţi veșmintele, voi face la fel. lată cutia de argint în 
care se află balsamul care-ţi dă puterea să vezi cele ce nu se 
văd. 

— Mi-e totuna, răspunse Ulenspiegel. 

Apoi, despuindu-se și unși cu balsamul fermecat, se culcară 
goi unul lângă altul, în iarbă. 

Pescărușii se tânguiau, tunetele vuiau surd în nori, unde 
sclipeau fulgerele, coarnele de aur ale lunii, crescute doar pe 
jumătate, de-abia începeau să se zărească între doi nori; 
spiridușii lui Ulenspiegel și Nele se duseră să joace alături de 
ceilalți pe câmpie. 

Deodată, Nele și prietenul ei fură apucaţi de mâna mare a 
unui uriaș care îi arunca în aer ca pe niște mingiuţe cu care se 
joacă năzdrăvanii de copii; îi prindea din zbor, îi rostogolea unul 
peste altul și îi frământa în mâini, îi azvârlea în bălțile de apă 
dintre coline și îi scotea de acolo, plini de alge. Apoi, plimbându- 
i astfel prin văzduh, cântă: 


Vor, cu privirea lor roșie și prostească, 

Păduchii ăștia prăpădliți și fără dinţi 

Divinele semne să le deslușească, 

Divinele semne pe care doar noi le știm din părinți. 
Deslușește, purice, misterul sfânt; 

Deslușește, păduche, cuvântul tăinuit 

Care în aer, în cer și pe pământ în șapte cuie este țintuit. 

Și, într-adevăr, Ulenspiegel și Nele văzură în iarbă, în aer și în 
cer, șapte mese de bronz lucitor, prinse acolo în șapte cuie 
scânteietoare. Pe mese era scris: 


În gunoaie îşi are viata temei; 

Sapte e de rău, dar șapte e de bine; 
Diamantul iese din cărbunele din mine; 
Din doctori proști, isteti învățăcei; 
Sapte e de rău, dar șapte e de bine. 


Și uriașul mergea, urmat de toţi spiridușii care, ţârâind ca 
niște greieri, ziceau: 


Acesta e marele maestru, uitați-vă bine la el. 

Papă peste papi, rege peste regi, plin de măreție și atât 
de demn. 

Îl duce pe împărat la păscut ca pe un miel 

Uitaţi-vă bine la el, e de lemn. 


Deodată, fața i se schimonosi, păru mai slab, mai trist și mai 
înalt. Ținea într-o mână un sceptru, iar în cealaltă o sabie. 
Numele lui era Trufie. 

Și, azvârlindu-i pe Nele și pe Ulenspiegel la pământ, zise: 

— Eu sunt Dumnezeu. 

Apoi, alături de el, călare pe o capră, apăru o fată roșcovană, 
cu sânii goi, rochia desfăcută și priviri sfruntătoare, numele ei 
era Desfrâu; veni atunci o evreică bătrână, culegând coji de ouă 
de pescăruși: numele ei era Zgârcenie; și un călugăr pofticios, 
mâncăcios, mâncând caltaboși, îndopându-se cu cârnaţi și 
mestecând întruna ca scroafa pe care o călărea: era Lăcomie; 
veni apoi jupâneasa Lene, de-abia târându-și picioarele, palidă și 
buhăită, cu ochii stinși, pe care o mâna din spate, îmboldind-o 
cu țepușa, coana Mânie. Lenea se văita de durere și, cu ochii 
plini de lacrimi, cădea în genunchi de oboseală; apoi veni Invidia 
cea costelivă, cu cap de viperă, cu dinţi de știucă, mușcând-o pe 
Lene pentru că pășea prea agale, pe Mânie pentru că mergea 
prea repede, pe Lăcomie pentru că era prea ohiftuită, pe 
Desfrâu pentru că era prea roșcată, pe Zgârcenie pentru coji, pe 

Trufie pentru că avea o rochie de purpură și o coroană. Și 
spiridușii jucau în jurul lor. 

Și, vorbind cu glasuri de bărbaţi, de femei și de copii 
plângăcioși, ziseră, gemând: 

— Trufie, părinte al ambiţiei, Mânie, izvor al cruzimii, ne-aţi 
ucis pe câmpurile de luptă, în temnițe și în chinuri, ca să vă 
păstraţi sceptrele și coroanele! Invidie, ai nimicit încă din fașă 
multe gânduri nobile și folositoare, noi suntem sufletele 
gânditorilor prigoniţi; Zgârcenie, ai preschimbat în aur sângele 
sărmanului norod, suntem duhurile victimelor tale; Desfrâu, 
tovarășă și soră a morţii care i-ai zămislit pe Nero, Mesalina și 
Filip, rege al Spaniei, tu cumperi virtutea și plătești corupţia, 
suntem sufletele celor morți; Lene și Lăcomie, voi murdăriți 
lumea, trebuie să fiţi spulberate, suntem sufletele celor morți. 

Și un glas fu auzit, zicând: 


În gunoaie îşi are viata temei; 

Sapte e de rău, dar șapte e de bine. 

La doctori proști, isteti învățăcei. 

Ca să aibă cenușă scoțând cărbuni din mine, 
Ce va face păduchele vagabond pentru sine? 


Și spiridușii ziseră: 

— Noi suntem focul, răzbunarea lacrimilor de demult și a 
suferințelor norodului; răzbunarea împotriva seniorilor care 
hăituiesc vânatul omenesc pe pământurile lor; răzbunarea 
bătăliilor zadarnice, a sângelui vărsat în temnite, a bărbaţilor 
arşi pe rug, a femeilor, fetelor îngropate de vii; răzbunarea 
trecutului încătușat și sângeros. Noi suntem focul, noi suntem 
sufletele celor morți. 

La aceste cuvinte, Cei șapte fură prefăcuţi în statui de lemn, 
fără să își piardă înfățișarea dintâi. 

Și un glas spuse: 

— Ulenspiegel, arde lemnul! 

Și Ulenspiegel, întorcându-se spre spiriduși: 

— Voi, care sunteți focul, faceţi-vă datoria. 

Și mulțimea de spiriduși îi înconjură pe Cei șapte care arseră 
până rămase doar cenușa de ei. 

Și curse un fluviu de sânge. 

Din cenușă se iviră alte șapte făpturi; prima zise: 

— Mă numeam Trufie, acum mă numesc Nobila Mândrie. 

Celelalte vorbiră și ele și Ulenspiegel și Nele văzură cum din 
Zgârcenie iese Economia; din Mânie, Vioiciunea; din Lăcomie, 
Pofta; din Invidie, Întrecerea și din Lăcomie, Visarea poeţilor și 
înţelepților. Și Desfrâul, pe capra sa, fu preschimbat într-o 
femeie frumoasă care se numea Dragostea. 

Și spiridușii încinseră în jurul lor o horă veselă. 

Atunci, la urechile lui Ulenspiegel și ale Nelei ajunseră o 
mulțime de glasuri de bărbaţi și de femei, nevăzute, sonore, 
batjocoritoare care, auzindu-se ca un soi de zornăit, cântau: 


Când pe uscat și pe ape 

Cei șapte vor domni preschimbaţi, 
Oameni buni, fruntea ridicați, 
Fericirea lumii e aproape. 


lar Ulenspiegel zise: 

— Duhurile își bat joc de noi. 

Și o mână puternică o înșfăcă pe Nele de braț și o azvârli în 
tării. 

Și duhurile cântară: 


Când Miazănoapte 
Va săruta Apusul, 

Va fi sfârșitul pustiirii: 
Caută Cingătoarea. 


— Vai! zise Ulenspiegel: miazănoapte, apus și Cingătoare. 
Tare încâlcită vă mai e vorba, slăvite duhuri. 
lar ele cântară, rânjind: 


Miazănoapte este Neerlanda; 
Belgia este Apusul; 
Cingătoarea este unirea; 
Cingătoarea este prietenia. 


— Nu sunteţi deloc lipsite de minte, slăvite duhuri, zise 


Ulenspiegel. 
Și cântară, rânjind din nou: 

Cingătoarea, sărăcuțul de tine, 

Care va strânge laolaltă Neerlanda și Belgia 
Va fi prietenia adevărată, 

Sfânta unire. 


Met raeat 

En daeat 
Met dooat 

En blooat 
Unirea la sfat 
Si la faptă 

În moarte 

Și sânge. 


Așa s-ar cuveni 
De n-ar fi Escautul, 
Sărăcuțul de tine, de n-ar fi Escautul. 


— Vai! zise Ulenspiegel, aceasta este, așadar, viața noastră 
zbuciumată: lacrimi omenești și râs al sorții. 


Unire în sânge 
Și în moarte, 
De n-ar fi Escautul. 


Îngânară din nou, batjocoritoare, duhurile. 
Și o mână puternică îl înșfacă pe Ulenspiegel și îl azvârli în 
tării. 


e Capitolul 10 


Căzând pe pământ, Nele se frecă la ochi și nu văzu nimic 
altceva decât soarele răsărind, înfășurat în ceţuri de aur, firele 
de iarbă tot aurii și o rază jucăușă colorând în galben penele 
pescărușilor adormiţi, dar aceștia se treziră curând. 

Apoi Nele se privi, se văzu goală și se îmbrăcă în grabă; apoi îl 
văzu pe Ulenspiegel, de asemenea, gol și îl acoperi; crezând că 
doarme, îl zgâlţâi, dar nu se clinti, întocmai ca un mort; o 
cuprinse spaima. 

— Oare, zise ea, nu cumva mi-am ucis iubitul cu balsamul 
acesta vrăjit? Să mor și eu atunci. Ah! Thyl! Trezește-te! E rece 
ca marmura! 

Ulenspiegel nu se trezea defel. Trecură două nopti și o zi și 
Nele, pătrunsă de frigurile durerii, veghe la căpătâiul iubitului ei 
Ulenspiegel. 

Era în dimineața celei de a doua zile, când Nele auzi un 
zgomot de clopoțel și văzu venind un ţăran cu o lopată; în 
spatele lui, mergeau, cu o lumânare în mână, un primar și doi 
consilieri, preotul din Stavenisse și un dascăl, ducându-i 
umbrela. 

Se grăbeau, după cum ziceau, să-l miruiască cu sfânta taină a 
ungerii pe cutezătorul lacobsen care fusese răzvrătit din teamă, 
dar care, o dată trecută primejdia, se întorcea să moară la sânul 
sfintei Biserici romane. 

Curând, ajunseră dinaintea lui Nele care plângea și văzură 
trupul lui Ulenspiegel, întins în iarbă, acoperit cu veșmintele 
sale. Nele îngenunche. 

— Fetiţo, o întrebă primarul, ce faci lângă mortul acesta? 

Fără să cuteze să ridice privirea, ea îi răspunse: 

— Mă rog pentru iubitul meu, prăvălit aici ca lovit de fulger; 
de-acum am rămas singură și nu-mi doresc altceva decât să 
mor Și eu. 

Atunci, preotul, răsuflând ușurat, zise: 

— Ulenspiegel răzvrătitul a murit, Domnul fie lăudat! Tărane, 
grăbește-te să sapi o groapă; ia-i straiele înainte de a fi 
îngropat. 

— Nu, se împotrivi Nele, ridicându-se în picioare, nu i se va 
lua nimic, are să-i fie frig în pământ. 

— Sapă groapa, îi porunci preotul ţăranului care ducea sapa. 

— Mă învoiesc, zise Nele, cu ochii plini de lacrimi; nu sunt 
viermi în nisipul plin de var, așa că se va păstra întreg și frumos, 
iubitul meu. 

Și, ca ieșită din minţi, se aruncă plângând asupra trupului lui 
Ulenspiegel, acoperindu-l cu sărutări. 

Primarul, consilierii și ţăranul fură cuprinși de milă, dar preotul 
nu contenea să zică, vesel nevoie mare: 

— Marele răzvrătit a murit, Domnul fie lăudat! 

Apoi, țăranul săpă groapa, îl puse pe Ulenspiegel în ea și îl 
acoperi cu nisip. 

Și preotul rosti dinaintea gropii rugăciunile cuvenite celor 
morţi; cu toţii îngenuncheară în jurul mormântului; deodată, o 
mare forfotă se făcu simțită sub nisip și Ulenspiegel, strănutând 
și scuturându-și nisipul din păr, îl înhăţă pe preot de beregată: 

— Inchizitorule, zise, mă pui în pământ de viu, în timp ce 
dorm? Unde-i Nele? Ai îngropat-o și pe ea? Cine ești tu? 

Preotul răcni: 

— Marele răzvrătit s-a întors pe lumea asta! Doamne 
Dumnezeule! Veghează asupra sufletului meu! 

Și o luă la goană ca un cerb fugărit de câini. 

Nele veni lângă Ulenspiegel. 

— Sărută-mă, iubito, zise el. 

Apoi, privi din nou în jurul lui: cei doi ţărani o luaseră la 
goană, ca și preotul și aruncaseră în urma lor, ca să poată 
alerga mai bine, sapa, lumânarea și umbrela, iar primarul și 
consilierii, acoperindu-și urechile de spaimă, gemeau în iarbă. 

Ulenspiegel se duse la ei și, zgâlțâindu-i, le zise: 

— Pot fi oare îngropaţi Ulenspiegel, duhul și Nele, inima maicii 
noastre Flandra? Și ea, ca noi toţi, poate fi cuprinsă de somn, 
dar de moarte, nu! Hai, Nele! 

Și plecă împreună cu ea, cântându-și al zecelea cântec, dar 
nimeni nu știe unde l-a cântat pe ultimul. 


Sfârșit 

